
PROLOG 


Venise și a treia dimineaţă, iar mirosul de smoală și alge îi 
intrase deja în haine. Gheaţa sfărâmicioasă de sub scândurile 
debarcaderului se izbea greoi de stâlpi și îi trezea amintiri 
despre zile când totul era încă bine. 

Se ridică de pe patul improvizat din resturi de hărtie și se 
trase în faţă atât cât să poată vedea chipul fratelui său mai mic. 
Chiar și în somn, el părea zgribulit și chinuit. 

In curând avea să se trezească și să se uite nedumerit în jur. 
Apoi avea să simtă curelele strânse din piele de la încheieturi și 
din jurul corpului și avea să audă zornăitul lanţului care îl ținea 
legat. Prin despicăturile scândurilor date cu smoală avea să 
vadă cum lumina zilei și zăpada se luptă pentru a pătrunde 
până la ei. Și apoi avea să înceapă să se roage. 

De nenumărate ori văzuse sclipind disperarea în ochii fratelui 
său. Pe jumătate sufocat de banda adezivă lipită pe gură, ceruse 
mereu mila lui lehova. 

Dar știau amândoi că lehova nici nu-i băga în seamă, căci 
băuseră din sângele lui. Din sângele pe care paznicul îl picurase 
în paharele lor cu apă, apoi îi obligase să bea din ele. Abia după 
aceea le spusese ce băuseră: apă cu sânge interzis. Acum erau 
blestemați pe vecie, iar rușinea ardea în ei chiar mai tare decât 
setea. 

Ce va face cu noi? Ce crezi? îl întrebase privirea speriată a 
fratelui său. Dar de unde să știe el răspunsul? instinctiv, simţea 
că în curând totul avea să se termine. 

Se lăsă înapoi pe spate și cercetă încă odată cu privirea 
întreaga încăpere în lumina slabă. Hoinări cu privirea de la 
căpriorii acoperișului la numeroasele pânze de păianjen, încercă 
să reţină toate colţurile, canturile și proeminenţele, vâslele 
șubrede și cârma care se aflau în spatele contravântuirilor, plasa 
de pescar putrezită, care își adusese la mal ultima recoltă, în 
urmă cu multă vreme. 

Apoi, privirea îi căzu pe sticla de lângă el. O rază de soare 
alunecase pe geamul albăstriu și îl făcuse să sclipească. 

Sticla era foarte aproape și, cu toate astea, era foarte greu să 
ajungă la ea. Era fixată între scândurile dure din care era 
construită pardoseala. 

Băgă degetele între scânduri și încercă să ajungă la gâtul 
sticlei. Mâinile îi erau ţepene din cauza frigului. Dacă reușea să 
desprindă sticla, avea să o spargă și, folosind cioburile, să taie 
legăturile din piele de la încheieturile lor. De îndată ce acestea 
cedau, putea să deschidă cu mâinile lui amorţite încuietoarea de 
la spate, să smulgă banda adezivă de pe gură și să-și dea jos 
curelele de pe corp și de la picioare. De îndată ce lanţul care era 
legat de curelele din piele nu-l mai ţinea prizonier, avea să se 
grăbească să-și elibereze fratele mai mic. Îl va trage în braţele 
sale și îl va ţine până când corpurile lor vor înceta să tremure. 

Apoi, își va aduna toată forța pentru a măcina cu un ciob 
lemnul din jurul ușii. Va încerca să scobească scândurile pe care 
erau montate balamalele, iar dacă se va întâmpla lucrul cel mai 
teribil și mașina se va întoarce înainte ca el să termine, atunci îl 
va aștepta pe bărbat. Îl va pândi din spatele ușii, ţinând în mână 
gâtul sticlei sparte. Da, asta avea să facă. 

Se aplecă, își împleti mâinile înghețate la spate și își ceru 
iertare pentru gândurile murdare. 

Apoi continuă să scurme, pentru a elibera sticla. Zgărie și 
scurmă până reuși să o slăbească într-atât încât să-i apuce 
gâtul. 

Işi ascuți auzul. 

Era cumva zgomotul unui motor? Da, cu siguranță. Suna ca 
motorul puternic al unei maşini mari. Dar oare maşina se 
apropia sau doar trecea prin apropiere? 

Mârâitul se intensifică, iar el începu să tragă de sticlă cu atâta 
disperare, încât îi trosneau degetele. Apoi, zgomotul se atenuă. 
Erau mori de vânt care foșneau și se hurducăiau acolo, afară? 

Respirația caldă forma aburi în dreptul chipului său. De fapt, 
deocamdată nu se temea. Gândul la lehova și la mila dăruită de 
acesta îi dădea putere. 

Strânse din dinţi și continuă. Când în sfârșit reuși să desprindă 
sticla, aceasta se izbi atât de zdravăn de scânduri, încât fratele 
își ridică brusc capul și se uită speriat în jur. 

Izbi de mal multe ori sticla de scândurile podelei, dar, cu 
mâinile la spate, nu își putea lua destul avânt, iar când degetele 
sale nu mai reușiră să o ţină, dădu drumul sticlei, își întoarse cât 

putu de mult capul la spate și se uită la ea cu o privire goală. Se 
uită cum praful curgea din grinzile acoperișului. 

Nu reușea să spargă afurisita de sticlă. Această sticlă ridicol 
de mică. Pur și simplu nu reușea. De ce oare? Pentru că băuse 
din sângele interzis? Oare de aceea îl părăsise lehova? 

Se uită la fratele lui, care se înveli în pătură și se lăsă încet 
înapoi pe culcușul improvizat. Nu rostea niciun cuvânt, nici 
măcar nu încerca să mormăie ceva în spatele benzii adezive. 
Dură mult până când adună tot ce avea nevoie. Cel mai greu 
era să se întindă așa legat, astfel încât să ajungă cu vârfurile 
degetelor la catranul dintre grinzile acoperișului. Toate celelalte 
le avea la îndemână: sticla, așchiile de lemn de la scândurile din 
podea și hârtia. Pe aceasta ședea. 

Işi dădu jos un pantof, ţinu mâna peste piele și își înfipse 
așchia de lemn adânc în rădăcina mâinii. Îi dădură lacrimile de 
durere. Lăsă sângele să picure pe pantof, timp de un minut sau 
două. Apoi, scoase o bucată mare de hârtie, înmuie așchia în 
sânge, își răsuci corpul și trase de lanţ astfel încât să vadă cât 
de cât ce scria în spatele său. Era greu să scrie din poziţia asta, 
dar el încercă să descrie cât de bine putea situaţia disperată în 
care se aflau. La sfârșit, semnă, rulă hârtia și o îndesă în sticlă. 

Fu atent să înfigă bine în gâtul sticlei bucata de catran, îl 
scutură bine încolo și încoace și verifică de mai multe ori ca 
totul să fie bine închis. 

Tocmai când termină, auzi din nou zgomotul motorului. De 
data asta nu mai exista nicio îndoială. Timp de o secundă lungă 
și dureroasă își privi fratele, apoi se întinse cu toată forța spre 
lumina care cădea printr-o despicătură în perete - și spre 
singura deschidere prin care putea împinge afară sticla. 

Ușa se deschise și un nor de fulgi albi de zăpadă însoţi 
apariţia unei umbre uriașe. 

Liniște. 

Apoi un pleoscăit. 

Sticla fusese lansată. 

1. 


Carl se trezise și în condiţii mai bune. 

Prima dată îl lovi arteziana de acid gastric din esofagul lui. 
Deschise ochii pentru a căuta ceva care să-i ostoiască această 
senzaţie neplăcută. Atunci descoperi, pe perna de lângă el, 
chipul unei femei cu un firișor de salivă la gură și cu mascara 
mânjită la ochi. 

Ah, la naiba, se gândi el, asta e Sysser. Încercă disperat să-și 
amintească ce își permisese cu o seară înainte. Tocmai cu 
Sysse! Vecina lui, care fuma ca un turc. Femeia bună la toate 
cazurile, iute de gură și, curând, pensionabilă de la primăria 
Allerød. 

Îi veni în minte un gând cumplit și ridică foarte încet plapuma. 
Constată, răsuflând ușurat, că încă avea chiloţii pe el. 

— La naiba, gemu el și împinse braţul viguros al lui Sysser de 
pe pieptul lui. Nu mai avusese asemenea dureri de cap de când 
Vigga hotărâse să se mute. 

e 

— Vă rog, fără detalii, le zise el lui Morten și Jesper, aflaţi în 
bucătărie. Mai bine spuneţi-mi ce caută femeia aia pe perna 
mea. 

— Ei, bine, bătrâna cântărește o tonă, îl întrerupse fiul lui 
vitreg, în timp ce deschidea o cutie cu suc de portocale și o 
ducea la gură. 

Nici măcar Nostradamus nu ar fi în stare să prezică ziua în 
care Jesper va învăţa să bea dintr-un pahar. 

— Da, scuze, Carl, zise Morten, dar nu-și găsea cheile și tu 
erai oricum deja dus, așa că m-am gândit... 

Asta e ultima dată când mai particip la un grătar la Mortens, 
își jură Carl și aruncă o privire în sufragerie, spre patul lui Hardy. 

Casa nu mai era deloc un cămin plăcut de când îl instalaseră 
aici, cu paisprezece zile în urmă, pe fostul lui coleg. Nu pentru 
că patul de spital ocupa un sfert din suprafaţa sufrageriei și 
bloca vederea spre grădină, și nici pentru că suporturile cu tot 
felul de pungi îi erau neplăcute lui Carl sau pentru că trupul 
paralizat al lui Hardy emana permanent tot felul de gaze urât 

mirositoare - nu, niciunul dintre acestea nu era motivul. Nu, 
motivul era conștiința lui încărcată în permanenţă, ea schimba 
totul, faptul că picioarele lui Carl își îndeplineau pe deplin 
funcţia și că oricând avea chef putea să-și ia tălpășița. lar la 
această conștiință încărcată se adăuga sentimentul că trebuia 
să repare într-un fel lucrurile. Să îl ajute pe Hardy. Să facă un 
lucru bun pentru bărbatul paralizat. 

— Ei, stai liniștit, îi venise Hardy în întâmpinare când 
discutaseră, cu doar câteva luni în urmă, avantajele și 
dezavantajele de a-l muta de la Clinica pentru afecţiuni ale 
coloanei din Hornbaek la Carl acasă. Aici trece și câte o 
săptămână întreagă fără să te văd. Nu crezi că aș putea să mă 
lipsesc de atenţia ta câteva ore dacă mă mut la tine acasă? 

Totuși, chestiunea stătea în felul următor: Hardy era mereu 
acolo, chiar dacă dormita liniștit, așa cum o făcea acum. Fizic. In 
gândurile lui. În planificarea fiecărei zile. În toate cuvintele, la 
care acum trebuia să te gândești bine înainte de a le rosti. Era 
obositor, iar acasă nu trebuia să te simţi obosit, la naiba! 

La toate astea se mai adăugau și detaliile practice. Spălatul 
rufelor, schimbatul așternuturilor, lupta cu trupul imens al lui 
Hardy. Cumpărăturile, legătura cu asistentele medicale și tot 
felul de autorităţi. Gătitul. Ei, da, sigur, de cele mai multe dintre 
lucruri se ocupa Morten, dar asta nu era tot. 

— Ai dormit bine, bătrâne? întrebă el prevăzător în timp ce se 
apropia de patul lui Hardy. 

Fostul său coleg deschise ochii și încercă să zâmbească. 

— Ei, așa e viața, Carl, concediul s-a terminat, munca te 
cheamă. Ultimele două săptămâni au trecut în zbor, dar Morten 
și cu mine ne vom descurca. Important e să nu uiţi să-i saluți pe 
colegi din partea mea, bine? 

Carl încuviinţă. Pentru Hardy trebuie că era al naibii de greu, 
al naibii de greu. Măcar dacă ar fi putut face schimb cu el, chiar 
și preţ de o zi. 

Doar o singură zi pentru Hardy. 

e 

În afară de paznicul așezat în colivia lui, Carl nu văzu nici 
țipenie de om. Curtea sediului central era goală, iar intrarea și 
coloanele, cenușii și neprimitoare. 

— Ce naiba se petrece aici? strigă el de îndată ce se află pe 
coridorul din pivniţă. 

Se așteptase la o primire zgomotoasă, măcar la mirosul 
siropului de mentă al lui Assad sau la o versiune fluierată a lui 
Rose a marilor clasici, dar aici jos totul era parcă pustiu. 
Dispăruseră toți în cele paisprezece zile pe care și le luase libere 
pentru a aranja mutarea lui Hardy? 

Intră în cămăruţa lui Assad și se uită iritat în jur. Fără 
fotografii de mătuși bătrâne, fără covor de rugăciune, fără cutii 
cu cofeturi lipicioase. Până și tuburile de neon din tavan erau 
deconectate. 

Inaintă pe coridor și aprinse lumina în biroul său. Terenul său 
sigur, până la care nu ajunsese interdicţia fumatului. Locul unde 
rezolvase totuși trei cazuri - și nu trebuise să renunţe decât la 
două, acolo unde toate cazurile vechi, domeniul de lucru al 
Departamentului Special Q, erau sortate ordonat și ușor de 
înţeles în trei dosare subţirele, conform sistemului său infailibil, 
și așezate pe biroul său. 

Se opri brusc. Biroul lucea de curățenie și era de 
nerecunoscut. Nici un singur fir de praf. Nici o singură foaie A4 
scrisă mărunţel pe care să-și poată pune picioarele obosite și pe 
care apoi să o poată face ghem și arunca la coș. Pe scurt, totul 
dispăruse. 

— Rose! zbieră el cât mai convingător posibil, dar vocea îi 
răsună în încăperile goale din pivniţă. 

El era ultimul mohican, Kevin rămas singur acasă, cocoșul 
fără găini. Regele care ar fi dat un regat pentru un cal. 

Puse mâna pe telefon și formă numărul lui Lis, de sus de la 
departamentul de criminalistică. 

După douăzeci și cinci de secunde, răspunse cineva. 

— Departamentul A, secretariat, se auzi vocea lui Sørensen, 
colega care îl privea pe care cel mai dușmănos dintre toți. 

— Domnișoară Sørensen, vorbi el mieros în telefon, Carl 
Mørck la telefon. Sunt singur cuc aici jos? Ce s-a întâmplat? Știţi 
cumva unde sunt Assad și Rose? 

Nu trecu nici măcar o milisecundă și nesimţita îi trânti 
telefonul. 

e 

Se ridică și se duse spre reședința lui Rose, mai jos pe coridor. 
Poate că dosarele dispărute se aflau acolo. Când intră în birou, 
mai să-l lovească damblaua: într-adevăr, dosarele dispărute îi 
săriră imediat în ochi, dar nu sub forma unui teanc, ci mai 

degrabă ca tapet. Cel puţin zece plăci din lemn acopereau 
peretele dintre birourile lui Assad și Rose, iar aceste plăci erau 
tapetate cu toate cazurile aflate până acum paisprezece zile la 
el pe birou. 

O scară mică din lemn de brad indica locul unde fusese fixat 
pe perete ultimul caz. Era cel de-al doilea la care fuseseră 
nevoiţi să renunţe. Al doilea dintre cazurile nerezolvate. 

Carl făcu un pas înapoi pentru a încerca să deslușească 
sensul acestui iad din hârtie. Ce naiba căutau cazurile lui pe 
perete? Să o fi luat Assad și Rose razna? De asta dispăruseră? 

Ce lași! 

e 

La etajul al doilea era fix la fel. Nici ţipenie de om. Chiar și 
locul doamnei Sørensen din spatele tejghelei se căsca gol. Biroul 
șefului, al adjunctului, bucătăria, sala de conferințe: nimic. Era 
de parcă clădirea fusese evacuată. 

Ce naiba se petrecea aici? Avusese loc o ameninţare cu 
bombă? Ajunsese oare reforma în poliţie atât de departe încât 
dădeau oamenii afară și vindeau clădirea celui care oferea mai 
mult? Să o fi luat razna noul ministru al justiţiei? Devenise totul 
desuet? 

Se scărpină în creștet, puse mâna pe telefon și sună la paznic. 

— Carl Mørck la telefon. Unde naiba au dispărut toţi colegii? 

— Cei mai mulţi s-au adunat în curtea pentru comemorări. 

— In curtea pentru comemorări? Cum așa? După știința lui, 
internarea în lagăre a polițiștilor danezi se comemora pe 19 
septembrie. Mai era jumătate de an până atunci. Ce căutau toţi 
acolo? 

— Președinta poliției vrea să le explice unora dintre 
departamente măsurile de reformă. Îmi pare rău, Carl, dar am 
crezut că știi asta. 

— Dar tocmai am vorbit cu domnișoara Sørensen, care n-a zis 
nimic despre asta. 

— Mai mult ca sigur că primește toate apelurile pe mobil, așa 
se explică. 

Carl scutură din cap. O luaseră toţi razna. Până ajungea și el 
în curte, Ministerul de Justiţie oricum schimba iarăși totul. 

Se uită la fotoliul șefului departamentului judiciar, îmbietor de 
moale. Acolo puteai să închizi ochii fără spectatori. 

Zece minute mai târziu se trezi. Lars Bjørn, adjunctul 
departamentului judiciar, îi pusese mâna pe umăr. Ochii rotunzi 
ai lui Assad îl priveau zâmbind de la nici zece centimetri 
distanță. 

Gata cu liniștea! 

— Haide, Assad, zise el și se ridică din fotoliu. Să mergem în 
pivniţă și să dăm imediat jos hârtiile de pe pereţi, da? Unde e 
Rose? 

— Nu se poate, Carl, zise Assad, scuturând din cap. 

Carl își îndesă cămașa în pantaloni. La naiba, ce tot îndruga 
omul? Sigur că se putea! Nu era el, Carl, șeful? 

— Haide, și adu-o și pe Rose. ACUM, dacă se poate. 

— Pivniţa e închisă din acest moment, îl lămuri Lars Bjørn. Din 
izolaţia ţevilor curge azbest. Au fost cei de la protecţia muncii. 
Asta e situaţia. 

Assad dădu din cap. 

— Da, a trebuit să ne aducem lucrurile aici sus, și nu stăm 
prea bine în acest birou. Dar pentru tine am găsit un scaun 
grozav, completă el, de parcă asta ar fi fost o consolare. A, da, și 
suntem doar noi doi. Rose n-a avut chef să stea aici sus, aşa că 
a cerut un weekend prelungit. Dar va veni mai încolo. 

La fel de bine ar fi putut să-l lovească în părţile moi. 

2. 


Ea se holbase la flacără până când lumânările arseseră 
complet și întunericul o învăluise. El plecase adesea fără să 
spună ceva, dar niciodată în ziua aniversării nunţii lor. 

Trase adânc aer în piept și se ridică. De-acum se dezvăţase să 
stea la geam și să aștepte, scriind numele lui pe geamul aburit. 

Nu lipsiseră avertismentele, atunci când se cunoscuseră. 
Prietena ei își exprimase cu grijă anumite dubii, iar mama ei i le 
spusese pe șleau. Era prea bătrân pentru ea. In ochii lui sclipea 
ceva rău. Era genul de bărbat pe care nu puteai să-l înţelegi în 
totalitate. Un bărbat pe care nu te puteai baza. 

De asta nici nu le mai văzuse de multă vreme pe mama și pe 
prietena ei. Și de aceea, disperarea ei creștea odată cu nevoia 
de a fi cu alţii. Cu cine să vorbească? Nu mai exista nimeni. 

Acum ședea în camera goală și își strângea buzele. Presiunea 
lacrimilor nevărsate se accentua. 

Atunci îl auzi pe fiul ei mișcându-se. Ea își regăsi cumpătul, își 
șterse vârful nasului cu degetul arătător și trase de două ori 
adânc aer în piept. 

Dacă soţul ei o înșela, atunci avea să se descurce fără el. 

Viaţa oferea cu siguranță mai mult de atât. 

(J 

Soțul ei intră atât de tăcut în cameră, încât doar umbra lui pe 
perete îi trădă prezența. Umeri lați și brațe deschise. Se întinse 
lângă ea, cald și gol, și o trase în tăcere spre el. 

Ea se așteptase la cuvinte frumoase și la o scuză inteligentă. 
Poate chiar se temuse să nu simtă parfumul unei femei străine 
și o ezitare la rostirea minciunilor, provocată de conștiința 
încărcată. În schimb, el o îmbrăţișă, o întoarse pasional spre el și 
îi smulse hainele de pe corp. Chipul lui luminat de lună o excită. 
Timpul așteptării trecuse, iar tristeţea și dubiile dispărură ca un 
fum. 

Trecuse o jumătate de an de când se purtase ultima oară așa. 

Slavă Domnului că se întâmpla din nou. 

— Draga mea, va trebui să plec pentru o vreme, zise el dintr- 
odată a doua zi de dimineaţă, la micul dejun, mângâind obrazul 
copilului. 

Distrat, de parcă ceea ce spusese nu era defel important. 

Ea se încruntă și își ascuți buzele, pentru a amâna o vreme 
întrebarea inevitabilă. Apoi puse furculita jos și se uită 
concentrată la ouăle cu bacon din farfurie. Noaptea fusese 
lungă. Ea încă își simţea pântecele, iar dezmierdările și privirile 
lui tandre încă o mai ardeau pe piele, până în acel moment. 
Acum, soarele palid de martie pătrunsese însă ca un oaspete 
nedorit în cameră și aruncase lumină asupra unui fapt de 
neocolit: soțul ei venise acasă doar în treacăt. Din nou? 

— De ce nu poţi să-mi spui unde lucrezi? Doar sunt soţia ta. 
Nu voi spune nimănui. 

El avea deja tacâmurile în mână, dar se opri brusc. Privirea i 
se întunecase deja. 

— Vorbesc serios, să știi, continuă ea. Cât timp o să mai 
treacă de data asta până când vei fi din nou ca noaptea trecută? 
lar am ajuns în punctul în care nu știu nimic despre tine, nu am 
habar ce faci? Ești intangibil, chiar și când ești aici? 

El o privi direct în ochi. 

— N-ai știut de la bun început că nu pot vorbi despre munca 
mea? 

— Ba da, dar... 

— Atunci nu mai tot întreba. 

El lăsă tacâmurile pe farfurie și se îndreptă spre fiul ei cu un 
zâmbet forțat. 

Ea încercă să respire adânc și calm, dar în sinea ei era 
disperată. Avea dreptate. El îi spusese cu mult înainte de nuntă 
că se ocupa cu lucruri despre care nu putea să vorbească. Poate 
că era vorba de spionaj sau ceva de genul acesta, ea nu-și mai 
amintea exact, dar, din câte știa, chiar și oamenii care lucrau în 
spionaj duceau o viață relativ normală. lar viaţa lor nu era 
normală din niciun punct de vedere. Sau sarcini alternative ca 
amantlâcurile făceau parte din ocupațiile zilnice ale unui spion? 
Căci despre altceva nu prea putea fi vorba. 

Ea strânse farfuriile și se gândi dacă să nu-i dea pe loc un 
ultimatum. Și să riște astfel să îl înfurie? O furie de care se 
temea și ale cărei dimensiuni reale nu le cunoștea. 

— Când o să te mai văd? întrebă ea. 

El zâmbi. 

— Se prea poate ca miercurea viitoare să fiu din nou acasă. 
Acest job nu durează în mod normal mai mult de opt-zece zile. 

— Aha. Atunci te întorci taman la timp pentru turneul de 
bowling, constată ea ironică. 

El se ridică și o trase cu spatele, o lipi de pieptul lui și își 
împleti mâinile sub pieptul ei. Altă dată, când își sprijinise capul 
pe umărul ei, se simţise cuprinsă de o încântare plăcută. Astăzi, 
se trase înapoi. 

— Da, zise el, mă întorc la timp pentru turneu. Și atunci vom 
putea repeta noaptea trecută, bine? 

După plecarea lui, când sunetul mașinii se estompase, ea 
rămase cu mâinile încrucișate, privind în gol. O viaţă trăită în 
singurătate era una, dar să nu știi motivul pentru care plăteai 
acest preţ era cu totul altceva. Şansa de a dovedi însă că un 
bărbat ca al ei o înșela era minimă. Teritoriul pe care se mișca 
era vast, iar el era un bărbat prevăzător, totul în viața lor 
comună dovedea asta. Pensiuni, asigurări, ferestre și uși, 
geamantane și bagaje, totul era verificat de două ori. Pe masă 
era mereu ordine, niciodată nu găsea bileţele sau facturi în 
buzunare sau în sertare. Era un bărbat care nu lăsa prea multe 
urme. Până și mirosul lui nu rămânea mai mult de câteva 
secunde în aer după ce părăsea o încăpere. Cum putea vreodată 
să dovedească faptul că avea o aventură, dacă nu angaja un 
detectiv, dar din ce să-l plătească? 

Işi împinse buza de jos înainte și își suflă aer cald în faţă. Era 
un obicei al ei, observase de mult asta, obișnuia să o facă atunci 
când era tensionată sau când avea de luat o hotărâre 
importantă. Pe vremuri, la cumpărarea rochiei pentru 
confirmare, înaintea obstacolelor înalte la călărie și înainte de a 
spune da când se căsătorise. Câteodată o făcea și când mergea 
pe stradă, pentru a vedea dacă viaţa în lumina blândă de afară 
se simţea cumva altfel. 

3. 


Spus pe scurt: pe cât de puternicului, pe atât de 
binevoitorului sergent David Bell îi plăcea să aibă o primăvară 
comodă. Ședea și se uita la valurile care se spărgeau de stânci, 
sus, în nordul extrem al Scoției, în John O'Groats, unde soarele 
strălucea mult mai puţin, dar de două ori mai frumos. Aici se 
născuse David și aici voia să moară - când avea să-i vină 
vremea. 

Marea aspră era elementul lui David. Așadar, de ce să-și 
piardă vremea cu treizeci de kilometri mai la sud, într-un birou 
din secţia de poliţie din Bankhead Road, în Wick? Nu, acel oraș- 
port adormit nu însemna nimic pentru el și nici nu ascundea 
lucrul acesta. 

De aceea, șefii lui îl și trimiteau pe el când apăreau probleme 
în micile localităţi din nord. Atunci pornea cu mașina de poliţie, îi 
ameninţa pe tipii plini ochi de testosteron că va chema un 
superior din Inverness și imediat se făcea liniște. Acolo sus, 
nimeni nu dorea să apară vreun străin care să-și vâre nasul în 
treburile altora. Așa, mai bine acceptau pișat de cal în bere în 
buna lor cârciumă Orkney Skull Splitter. Şi aşa, din cauza 
feribotului spre insulele Orkney, erau destui oameni care 
tranzitau locul. 

După ce spiritele se calmau din nou, pe el îl așteptau valurile, 
iar dacă exista ceva pentru care sergentul Bell își rezerva mult 
timp, erau valurile. 

Dragostea lui David Bell pentru mare era legendară - și fără 
ea, sticla ar fi ajuns în altă parte. Dar pentru că acest sergent 
ședea pe stânci în uniforma lui proaspăt călcată, cu chipiul 
așezat pe o stâncă din apropiere, putea la fel de bine să o 
primească el. 

Și așa s-a și întâmplat. 

Sticla se prinsese în ochiurile unei plase de pescuit. În 
decursul timpului, sticla devenise mată de la apa de mare. Cel 
mai tânăr bărbat de la bordul navei BrewDog văzuse imediat că 
nu era o sticlă obișnuită. 

— Arunc-o înapoi în mare, Seamus, strigase căpitanul când 
descoperise bilețelul din sticlă. Chestiile astea aduc ghinion. La 
noi li se spune ciuma sticlelor. Diavolul stă ascuns în cerneală și 
așteaptă doar să fie eliberat. Doar cunoști poveștile! 

Dar tânărul Seamus nu cunoștea poveștile și decise să îi dea 
sticla lui David Bell. 

(J 

Când sergentul se întoarse în sfârșit la Wick, unul dintre 
alcoolicii locului tocmai făcea scandal, iar colegii abia dacă mai 
aveau putere să-l țină pe idiot țintuit la pământ. Așa că sticla 
zbură din buzunarul hainei lui David Bell, când acesta și-o dădu 
jos pentru a-și ajuta colegii. El o ridică iute și o puse pe pervaz, 
apoi i se plantă beţivului pe piept pentru a-i scoate un pic aerul 
din pânze. Bell nu se gândise însă că are de a face cu un urmaș 
autentic al vikingilor din Caithness, care îi administră pe 
neașteptate o lovitură puternică în părțile moi. Clopotele lui Bell 
se legănară atât de tare, încât el uită orice gând cu privire la 
sticlă în fulgerele albastre emise de sistemul său nervos chinuit. 

Și astfel, sticla rămase mult, mult timp nebăgată în seamă 
într-un colț însorit de pervaz. Nimeni nu o observă și pe nimeni 
nu interesă că lumina soarelui și condensul care se forma 
treptat pe interiorul sticlei deteriorau tot mai mult hârtia 
dinăuntru. 

Nimeni nu se îndură să citească rândul de sus al textului ușor 
mânjit și estompat, și de aceea nu se întrebă nimeni ce ar fi 
putut să însemne cuvântul „HJ/ELP”. 

xxx 

Sticla ajunse din nou în mâini omenești când un ticălos, care 
se enervase din pricina unei amenzi de parcare, declanșă un 
potop de viruși pe intranetul secţiei de poliţie din Wick. În astfel 
de situaţii era chemată experta în IT Miranda McCulloch. De ea 
se milogeau când pedofilii își codau mizeriile, când hackerii își 
ascundeau urmele tranzacţiilor online, când angajaţii concediaţi 
ștergeau hardurile calculatoarelor pe care lucraseră. 

Miranda McCulloch fu întâmpinată ca o regină. Primi propriul 
birou, în care o aștepta deja un termos cu cafea fierbinte, 
fereastra era larg deschisă, iar radioul era setat pe BBC Scoţia. 

Și, pentru că vântul înfoia perdeaua în fața ferestrei, ea 
descoperi sticla încă din prima zi. 

Ce sticluță drăgălașă, se gândi ea și se miră puţin de umbrele 
din interior, înainte de a se dedica din nou coloanelor de cifre 
ale agresivului cod. Când se ridică a treia zi, mulțumită, de la 
locul ei și se duse la fereastră, credea că reușise să identifice cu 
succes tipul de virus. Luă sticluța în mână și constată surprinsă 
că era mult mai grea decât se așteptase. Și era caldă la 
atingere. 

— Ce e în sticlă? o întrebă ea pe secretara de alături. O 
scrisoare? 

— Nu am nici cea mai vagă idee, veni răspunsul. Cred că 
David Bell a pus-o acolo la un moment dat. Poate a vrut să facă 
o glumă. 

Miranda ţinu sticla în lumină. Să fie oare litere pe bilet? Erau 
greu de recunoscut din cauza condensului format la interior. 

Ea răsuci și întoarse o vreme sticla în mână. 

— Unde e acest David Bell, lucrează aici în secție? 

Secretara scutură din cap. 

— Din păcate, nu. David a murit acum câţiva ani, lângă orașul 
Wick. Urmăreau un șofer care fugise de la locul accidentului. 
Oribilă poveste. David era un tip foarte drăguţ. 

Miranda dădu din cap. Asculta doar cu o ureche. Era tot mai 
convinsă că scria ceva pe hârtie. Dar nu asta îi stârni atenţia, ci 
substanţa aflată pe fundul sticlei. 

Privind mai atent prin sticla mată, își spuse că arăta al naibii 
de mult a sânge. 

— Crezi că pot lua sticla cu mine? Trebuie să cer acordul 
cuiva? 

— Întreabă-l pe Emerson. El a fost câţiva ani partenerul lui 
David. O să-ţi dea sigur voie. 

Secretara se întoarse și se uită pe coridor. 

— Hei, Emerson, strigă ea cu o voce care făcu ferestrele să 
tremure. Vino puţin. 

Miranda îl salută pe bărbatul îndesat, cu aspect binevoitor. 

— Dacă ai voie să o iei cu tine? Sigur că da. Eu nu vreau să 
am de a face cu ea. 

— Ce vrei să spui? 

— Ei, poate că sunt doar superstiții, dar cu puţin timp înainte 
de accident, David și-a amintit din nou de sticlă și s-a gândit că 
ar trebui să o deschidă în sfârșit. O primise de la un ucenic de 
pescar din satul din care se trăgea. Băiatul și nava se duseseră 

la fund câţiva ani mai târziu. De aceea David era de părere că Îi 
datora băiatului să afle ce se găsea înăuntru. David a murit însă 
înainte să apuce să facă asta, iar ăsta sigur nu e un semn bun, 
nu-i așa? 

Emerson scutură din cap. 

— la-o, dar îţi spun de acum: cu sticla aia nu e lucru curat. 

e 

În aceeași seară, Miranda ședea în locuința ei tip din Granton, 
o suburbie a Edinburghului, și țintuia sticla cu privirea. Avea 
circa cincisprezece centimetri înălțime, ușor albăstruie, puțin 
aplatizată, cu un gât lung. Putea fi un flacon de parfum, dar era 
puțin cam mare pentru asta. Poate era o sticlă de apă de colonie 
și, probabil, foarte veche. Bătu în ea. Sticla părea solidă. 

Miranda zâmbi. 

— Ce secret ascunzi tu, drăguțo? 

Mai luă o înghiţitură de vin roșu și începu să scoată 
ghemotocul care servea drept dop cu tirbușonul. Mirosea a 
smoală, dar din pricina timpului petrecut în apă, originea 
materialului era greu de stabilit. 

Incercă să scoată hârtia, dar fără succes, deoarece era fragilă 
și umedă. Răsuci și întoarse sticla pe toate părţile, bătu în 
fundul sticlei, dar hârtia nu se clinti nici măcar cu un milimetru. 
Atunci luă sticla în bucătărie și o lovi de câteva ori cu un ciocan 
de carne. 

Asta o ajută. Sticla se sparse în cristale albastre, care zburară 
prin bucătărie ca o gheață explodată. 

Ea se holbă la hârtia care se afla acum pe scândură și simți 
cum se încruntă. Işi trecu privirea peste cioburile de sticlă și 
respiră adânc. 

Poate că nu fusese cea mai bună idee. 

— Da, îi confirmă colegul Douglas de la departamentul de 
criminalistică. Este neîndoielnic sânge. Ai observat corect. Felul 
în care sângele a fost absorbit de hârtie e caracteristic, mai ales 
aici, jos, unde semnătura e aproape ștearsă. Și culoarea e tipică. 

El despături cu grijă hârtia cu ajutorul unei pensete. Apoi o 
puse din nou sub lumină albastră. Pe toată hârtia erau urme de 
sânge. Fiecare literă sclipea difuz. 

— E scris cu sânge? 

— Cu siguranţă. 

— Și ești și tu de părere că titlul e o cerere de ajutor? Cel 
puţin, așa sună. 

— Da, așa cred, răspunse el, dar mă îndoiesc că vom reuși să 
salvăm și altceva în afară de primul rând. Cu atât mai mult cu 
cât are câțiva ani vechime. Trebuie mai întâi să tratăm hârtia și 
să o conservăm, apoi poate vom reuși să ne apropiem de o 
datare. Plus că trebuie să ne spună cineva în ce limbă e. 

Miranda încuviință. Ea avea deja o propunere. 

Islandeză. 

4. 


— Au venit cei de la Inspecţia Muncii, Carl. 

Rose stătea în ușă și nu dădea semne că ar vrea să se miște 
de acolo. 

Bărbatul de la Inspecţia Muncii era mic și purta un costum 
călcat impecabil. Se prezentă ca John Studsgaard. Dimpreună cu 
mapa mică, maronie de la subraţ, părea cât se poate de 
conştiincios. Zâmbet prietenos, cu o mână întinsă. Impresia se 
evaporă de îndată ce deschise gura. 

— La ultima inspecţie efectuată pe coridor și în pivniță s-a 
descoperit pulbere de azbest. Din acest motiv, ţevile trebuie 
izolate pentru ca șederea în spaţiile subterane să fie sigură. 

Carl ridică privirea spre tavan. S-o ia naiba de ţeavă. Singura 
din toată pivniţa și din pricina ei toată răscoleala. 

— Văd că aţi amenajat aici jos un birou, continuă specialistul 
în  hârțogărie.  Corespunde sediul central al poliţiei 
reglementărilor și normelor contra incendiilor? 

Scoase din mapă un teanc de hârtii care în mod evident 
conţineau răspunsurile la întrebările sale. 

— Care birouri? întrebă Carl. Vreţi să spuneţi, spaţiile de 
depozitare arhivă și cercetare? 

— Spaţiu depozitare arhivă și cercetare? 

Preţ de o secundă, omul păru iritat, dar apoi birocratul din el 
învinse. 

— Termenul nu îmi e cunoscut, dar este evident că angajaţi ai 
sediului central își petrec aici mare parte a zilei de lucru, 
respectiv îndeplinesc activităţi care sunt în legătură cu munca 
de poliție. 

— Vă referiţi la cafetieră? Putem să o ducem fără probleme de 
aici. 

— Nu, deloc. Mă refer la tot ce e aici. Birouri, panouri, rafturi, 
cuiere, sertare cu hârtii și articole de birou, copiatorul. 

— Așa care vasăzică. Ştiţi și câte scări sunt până la etajul doi? 

— Nu. 

— Ei, bine. Atunci probabil că nu știți că la sediul central avem 
o lipsă cronică de personal și că ne-ar trebui jumătate de zi de 

fiecare dată dacă am urca două etaje doar ca să copiem ceva 
din arhivă. Sau aţi prefera mai degrabă să lăsăm hoarde de 
criminali în libertate decât să ne facem treaba. 

John Studsgaard tocmai dădea să protesteze, dar Carl îl 
întrerupse. 

— Unde este acest azbest de care vorbiţi? 

Bărbatul se încruntă. 

— Nu am de gând să discut asta cu dumneavoastră. Am 
descoperit o infestare cu azbest, iar azbestul este o substanţă 
cancerigenă. Nu se poate șterge pur și simplu cu o cârpă. 

— Rose, ai fost aici când au venit în inspecţie? întrebă Carl. 

Ea făcu semn în jos pe coridor. 

— Au găsit acolo jos un fel de praf. 

— Assad! urlă Carl, atât de tare, încât bărbatul făcu fără voia 
lui un pas înapoi. 

— Haide, Rose, arată-mi, zise el când Assad își făcu apariţia. 
Vino cu noi, Assad. Adu găleata, cârpa și mănușile tale frumoase 
verzi, din cauciuc. Avem ceva de rezolvat. 

Făcură cincisprezece pași pe coridor în jos, iar Rose arătă spre 
un praf alb, ca o pulbere, aflat între cizmele ei negre. 

— Aici! zise ea. 

Bărbatul de la Inspecţia Muncii protestă și încercă să le 
explice că nu avea rost să facă asta. Că așa nu aveau cum să 
îndepărteze răul și că raţiunea și regulamentul stabileau că 
praful trebuie îndepărtat în mod regulamentar. 

Carl îi ignoră intervenţia. 

— După ce ai șters mizeria, Assad, o să chemi un tâmplar. 
Trebuie să ridicăm un perete între zona contaminată și spaţiul 
nostru de arhivă și rapoarte. Doar nu vrem să stăm în preajma 
unei asemenea otrăvi, nu-i așa? 

Assad scutură încet din cap. 

— Despre ce spațiu vorbești, Carl? Arhivă...? 

Funcţionarul îi aruncă lui Carl o privire dușmănoasă. 

— O să mai primiţi vești de la noi, fu ultimul lucru pe care îl 
spuse. 

Apoi, se grăbi să plece, pășind pe coridor cu mapa strânsă 
ferm sub braț. 

Să mai primească vești! Nicio problemă! 

— Și acum, Assad, te rog să-mi explici de ce atârnă dosarele 
mele pe perete, zise Carl. De dragul tău, sper că sunt copii. 

— Copii? Dacă vrei copii, le dau pur și simplu jos. Poţi să ai 
câte copii vrei, Carl, nu-i problemă. 

Carl înghiţi în sec. 

— Tocmai mi-ai spus verde în față că pe perete atârnă 
originalele? 

— Da, dar, Carl, vezi ce sistem am! Spune și tu dacă nu e 
fantastic! Nu mă supăr! 

Carl nu mai înţelegea nimic. Poftim? Ce se întâmpla aici? 
Lipsea și el paisprezece zile, și angajaţii o luau razna. Erau 
drogați de la azbest? 

— Uite, Carl! 

Assad îi întinse strălucind de încântare două gheme de sfoară. 

— Da, ia te uită! Ai făcut rost de două gheme de sfoară. Una 
alb cu albastru și alta alb cu roșu. Cu asta poţi să legi o mulţime 
de pachete de Crăciun! Peste nouă luni! 

Assad îl bătu pe umăr. 

— Ha, ha, ha, Carl! Bună poanta! Acum ești iar ca înainte! 

Carl scutură din cap. Doamne, cât mai avea până la pensie? 

— Uită-te aici. 

Assad luă o bucată de sfoară albastră, o bucată de bandă 
adezivă și lipi capătul șnurului la un caz din anii șaizeci, trase 
rola de-a curmezișul peste o sumedenie de alte cazuri și lipi 
celălalt capăt pe un caz din anii optzeci. 

— Nu e grozav? 

Carl își împleti mâinile la ceafă, de parcă ar fi trebuit să-și țină 
capul la locul său. 

— O operă de artă fantastică, Assad, serios! Andy Warhol nu a 
trăit degeaba! 

— Care Andy? 

— Și ce vrea să fie asta, Assad? încerci să faci o legătură între 
cele două cazuri? 

— Da, gândește-te puţin, să presupunem că aceste două 
cazuri ar avea o legătură, atunci în felul ăsta am vedea-o 
perfect. 

Făcu iar semn spre șnurul albastru. 

— Tocmai aici! Șnurul albastru! 

El plesni din degete. 

— Asta înseamnă că există asemănări între cele două cazuri. 

Carl trase adânc aer în piept. 

— Evrika! Ei bine, atunci intuiesc pentru ce e sfoara roșie. 

— Da, nu-i așa? Roșu e pentru când știm că există o legătură 
între cazuri. Bun sistem, nu-i așa? 

Carl mai trase o dată adânc aer în piept. 

— Da, Assad! Dar cazurile nu prea au legătură unele cu altele, 
și atunci poate că e mai bine să stea la mine pe birou, ca să le 
putem răsfoi. 

Asta nu era o întrebare, dar răspunsul veni chiar și așa. 

— Da, OK, șefule. 

Assad se legănă înainte și înapoi în pantofii săi Ecco ponosiţi. 

— În zece minute încep să le copiez. Apoi primeşti originalele, 
iar eu pot să atârn copiile. 

e 

Marcus Jacobsen, şeful departamentului judiciar, părea să fi 
îmbătrânit brusc. În ultima vreme ajunseseră mult prea multe 
cazuri pe biroul său. In primul rând, conflicte între bande și 
împușcături în Nørrebro și în împrejurimi, dar și câteva dintre 
acele incendieri cu pagube economice serioase și, din păcate, 
câţiva morţi. Mereu noaptea. Dacă reușise să doarmă trei ore pe 
noapte în ultima săptămână era mare lucru! Poate că era bine 
să pară politicos, indiferent ce avea pe suflet. 

— Ce se întâmplă, șefule? De ce m-ai chemat sus? întrebă 
Carl. 

Jacobsen își făcu de lucru cu vechiul său pachet de ţigări. 
Bietul om. Nu reușea defel să se lase de fumat. 

— Da, Carl, știu că departamentul tău nu a primit prea mult 
spaţiu aici sus, dar nu prea am voie să te las să mai stai în 
pivniţă. lar acum mă mai sună și cei de la Inspecţia Muncii și îmi 
spun că te-ai opus indicaţiilor lor. 

— Marcus! Avem totul sub control. O să ridicăm un zid la 
mijloc, cu ușă și tot tacâmul. Așa, vom izola porcăria aia. 

Cearcănele de sub ochii lui Jacobsen parcă se mai întunecară 
un pic. 

— Exact asta nu vreau să aud, Carl, zise el. Și, de aceea, tu, 
Rose și Assad trebuie să urcați din nou aici. Necazuri cu 
Inspecţia Muncii, la asta nu mai rezist. Nu știi sub ce presiune 
mă aflu în ultima vreme. 

Făcu semn spre ecranul plat pe care se derulau știrile de la 
TV2 despre urmările războiului între bande, iar cererea pentru 

un marș funebru pe străzile din Copenhaga în onoarea uneia 
dintre victime nu făcuse decât să inflameze din nou lucrurile. 
Poliţia trebuia să găsească vinovaţii și să asigure din nou 
siguranţa străzilor, se spunea. 

Da, Marcus Jacobsen se afla sub mare presiune. 

— OK, dacă ne pui să ne mutăm aici sus, asta înseamnă 
sfârșitul Departamentului Special Q. 

— Nu mă ispiti, Carl. 

— lar subvenţia de opt milioane pe an se duce pe apa 
sâmbetei. Nu erau opt milioane puse la dispoziţia 
Departamentului Q? La naiba, ne finanţează, nu glumă! Mobilă 
de birou, mașini, copiatoare, tonere, hârtie și-a, da! - desigur, 
salariile babane pentru Rose, Assad și pentru mine. Opt 
milioane! Ce nebunie! 

Șeful departamentului judiciar oftă. Se afla într-o dilemă. Fără 
aprobarea celor opt milioane pentru Departamentul Special Q, 
secţiilor lui le lipseau cinci milioane pe an. Asta se numea 
redistribuire creativă. Toate comunele făceau așa. Un fel de furt 
legal. 

— Am nevoie de soluţii, zise Jacobsen. 

— Unde să ne instalăm aici sus? întrebă Carl? La toaletă? Sau 
pe pervazul unde ședea ieri Assad? Sau poate aici, în biroul tău? 

— Afară pe coridor e loc. 

Marcus Jacobsen se încrâncenă vizibil când spuse asta. 

— O să găsim curând ceva pentru voi. E doar provizoriu, Carl! 

— OK, grozavă soluţie, de acord. Atunci mai avem nevoie 
doar de trei birouri noi. 

Carl se ridică neinvitat și îi întinse mâna. Totul fusese, se 
pare, stabilit. 

Șeful departamentului judiciar nu se lăsă păcălit. 

— Stai așa, zise el. E ceva putred aici. 

— Putred? Voi primiţi trei birouri suplimentare, iar când vine 
inspecția muncii, v-o trimit pe Rose sus, ca să se întindă 
decorativ pe scaunele goale. 

— Nu vor accepta asta, Carl. 

Jacobsen făcu o pauză, dar păru să muște momeala. 

— Ei bine, timpul le rezolvă pe toate, zicea bunica mea 
mereu. Mai stai o clipă jos, Carl. Avem aici un caz la care ar 
trebui să te uiţi. Îţi amintești de colegii de la poliţia scoțiană pe 
care i-am ajutat acum trei sau patru ani? 

Carl aprobă, ezitând. Oare șeful tocmai pregătea preluarea 
Departamentului Special Q de către cimpoieri? Muzică scoțiană 
și haggis în pivnițele sale? Nu, nu dacă mai avea și el un 
cuvinţel de spus. Era destul de rău că din când în când veneau 
în vizită norvegienii, dar scoțieni! 

— Le-am trimis probe ADN ale unui scoţian închis la Vestre, îţi 
amintești cu siguranţă. Era cazul lui Bak. Au reușit să rezolve 
crima, așa că acum suntem priviţi cu ochi buni. Un tehnician 
judiciar din Edinburgh, Gilliam Douglas îl cheamă, ne-a trimis 
acest pachet. În el se află o scrisoare care a fost găsită într-o 
sticlă. Ajutaţi de un lingvist, au constatat că scrisoarea trebuie 
să provină din Danemarca. 

Ridică o cutie maronie de pe jos. 

— Dacă reuşim să descoperim ceva, ar vrea să știe și ei. Te 
rog, Carl. 

Îi puse cutia în mână și apoi îi făcu semn să dispară. 

— Ce să fac eu cu ea? întrebă Carl. De ce nu predăm chestia 
asta direct poștei daneze? 

— Foarte amuzant, Carl, zâmbi Jacobsen. Pentru că poșta nu 
se ocupă cu dezlegatul de mistere, în cel mai bun caz se ocupă 
cu crearea acestora. 

— Avem, oricum, treabă până peste cap. 

— Da, da, Carl, de asta nu mă îndoiesc, dar aruncă-ţi o privire 
pe ea, nu e mare lucru. În afară de asta, îndeplinește toate 
criteriile valabile pentru Departamentul Q: e veche, nu e 
rezolvată și nimeni nu are timp sau chef să se ocupe de ea. 

Încă un caz din ăsta enervant, care mă împiedică să-mi sui 
picioarele pe birou, se gândi Carl în timp ce cobora scările cu 
pachetul în mână. 

Și totuși. 

Prietenia danezo-scoţiană nu avea să sufere dacă trăgea și el 
un pui de somn vreo oră, două. 

e 

— Mâine o să fiu gata cu toate, Rose mă ajută, anunță Assad, 
întrebându-se în care dintre teancurile sistemului lui Carl 
stătuse înainte cazul pe care tocmai îl ţinea în mână. 

Carl mormăi ceva. 

Pachetul scoțian stătea în fața lui pe birou. Treaba cu 
senzațiile neplăcute era că, de cele mai multe ori, se adevereau, 

iar această cutie din carton cu banda adezivă a vămii pe ea nu 
răspândea deloc o energie pozitivă. 

— E un caz nou? 

Ochii lui Assad aproape că se lipiseră de cutia maronie din 
carton. 

— Cine a deschis-o? 

Carl făcu semn cu degetul spre coridor. 

— Rose, vino puţin, strigă el. 

Trecură cinci minute până când apăru. Era intervalul de timp 
prin care îi dădea de înţeles cine stabilea ce trebuia făcut și mai 
ales când. Cu asta te obișnuiai. 

— Ce-ai zice, Rose, dacă ai primi primul tău caz? zise el și 
împinse încetișor cutia spre ea. 

Nu-i putea vedea ochii sub bretonul negru de punkistă, dar nu 
părea foarte încântată. 

— Probabil e ceva cu pornografie infantilă sau trafic de femei, 
nu-i așa, Carl? Ceva de care tu nu te-ai atinge nici măcar cu 
cleștele. Prin urmare: nu, mulţumesc. Dacă tu nu ai chef, atunci 
lasă-l pe conducătorul nostru de cămile să se amuze cu el. Eu 
am altceva de făcut. 

Carl zâmbi. Fără înjurături, fără lovituri cu piciorul în cadrul 
ușii. Femeia aproape că avea un aer de bună-dispoziţie. Împinse 
cutia și mai mult spre ea. 

— Este vorba despre o scrisoare care a fost găsită într-o 
sticlă. Incă nu am văzut-o. Putem s-o deschidem împreună. 

Ea strâmbă din nas. La ea, atitudinea sceptică era la ordinea 
zilei. 

Carl deschise cutia, înlătură polistirenul, scoase dosarul și îl 
puse pe masă. Apoi mai căută prin bilele din polistiren și scoase 
o pungă de plastic. 

— Ce e în ea? 

— Probabil cioburile de la sticlă. 

— Au spart-o? i 

— Nu, doar au demontat-o. In dosar există și indicații din care 
reiese cum să o montezi la loc. O joacă de copil pentru o femeie 
cu înclinații practice, așa cum ești tu. 

Ea scoase limba spre el și cântări în mână punga de plastic. 

— Nu e foarte grea. Cât de mare era? 

EI îi întinse dosarul. 

— Citește singură. 

Ea lăsă cutia acolo și dispăru în jos pe coridor. Se instalase 
iarăși liniștea. Într-o oră, ziua de muncă se încheia. Apoi avea să 
ia trenul până la Allerad, avea să cumpere o sticlă de whisky și 
avea să se ameţească împreună cu Hardy, un pahar de whisky 
cu pai și unul cu gheaţă. Seara avea să fie, cu siguranță, 
liniștită! 

Închise ochii. Nu apucă să stea așa nici zece secunde, că 
Assad se plantă în faţa lui. 

— Am găsit ceva, Carl. Vino cu mine să vezi. Aici afară, pe 
perete. 

Carl constată că se petrecea un lucru straniu cu simţul 
echilibrului atunci când te deconectai fie și câteva secunde de 
lumea exterioară. Se sprijini ameţit de peretele din hol. Assad 
arătă mândru spre documentele de pe perete. 

Carl se forţă să se întoarcă la realitate. 

— Mai spune o dată, Assad, tocmai mă gândeam la altceva. 

— M-am întrebat dacă șeful departamentului judiciar nu ar 
trebui să se gândească și la cazul ăsta, cu toate incendiile din 
ultima vreme din Copenhaga. 

Carl verifică dacă se putea ţine pe picioare, apoi se apropie de 
peretele unde Assad își pusese degetul pe un caz. Povestea era 
veche de paisprezece ani. Era vorba despre un incendiu, 
probabil provocat, unde se găsise un cadavru, în Radovre, foarte 
aproape de lacul Damhus. Cadavrul fusese atât de ars, încât nu 
se mai putuse stabili nici momentul morții, nici nu se recuperase 
ADN. lar treaba nu devenea mai simplă nici în continuare, căci 
niciuna dintre persoanele date dispărute nu se potrivea cu 
descrierea cadavrului descoperit. În cele din urmă, cazul fusese 
clasat. Carl își amintea bine de el. Fusese unul dintre cazurile lui 
Antonsen. 

— De ce crezi că ar avea de a face cu incendiile devastatoare 
care au loc acum? 

— Atacurile? 

— Incendiile care au provocat atâtea pagube și în care s-au 
pierdut vieţi omenești. 

— De asta! 

Assad indică spre o fotografie de detaliu a unui rest de 
schelet. 

— Această adâncitură rotundă pe osul degetului micuț. Aici 
scrie ceva despre asta. 

Luă dosarul de pe perete și deschise la pagina respectivă din 
raport. 

— Aici e descris așa: „De parcă acolo s-ar fi aflat timp de ani 
întregi în inel”, așa scrie. O adâncitură circulară. 

— Și? 

— Ei, Carl, degetul mic. 

— Da, și? 

— Când am fost sus, în Departamentul A, primei victime din 
incendii îi lipsea complet degetul micut. 

— OK. Dar se zice degetul mic, Assad. Fără diminutiv. 

— Da, și la primul incendiu, cadavrul găsit acolo avea o 
adâncitură pe degetul mic. Exact ca aici. 

Carl observă cum sprâncenele lui se ridicau considerabil în 
sus. 

— Aş zice că ar trebui să te duci la etajul doi și să-i povestești 
șefului nostru ce mi-ai spus mie, Assad. 

Acesta radia de încântare. 

— Nici nu aș fi observat asta dacă fotografia nu mi-ar fi 
atârnat tot timpul în dreptul nasului, pe perete. Grozav, nu? 

Părea că blindajul de nepătruns al lui Rose, format din 
aroganță neagră de punkist, tocmai se alesese cu o fisură în 
urma noii sarcini primite. În orice caz, nu trânti, ca de obicei, 
documentul pe biroul lui Carl. De data asta, dădu scrumiera la o 
parte, apoi așeză scrisoarea cu grijă, ba chiar cu deferenţă, pe 
birou. 

— Nu se poate citi prea mult, zise ea. A fost evident scrisă cu 
sânge, iar sângele a fost șters de apa condensată și absorbit de 
hârtie. Plus că e scris foarte stângaci și urât. Dar nu există dubii 
cu privire la primul cuvânt: scrie „Ajutor”. 

Fără voia lui, Carl se aplecă și studie restul literelor de tipar. 
Poate că odinioară hârtia fusese albă, dar acum era maronie. În 
mai multe locuri lipseau pe margine bucăţi din ea. Probabil că 
dispăruseră când scrisoarea fusese despăturită după ce fusese 
descoperită în mare. 

— Ce investigaţii au fost efectuate deja? Scrie ceva despre 
asta în documentele însoţitoare? Și când? 

— Sticla a fost găsită în apropiere de insulele Orkney. S-a 
agăţat într-o plasă de pescuit. In 2002. 

— 2002? Da' știu că nu s-au grăbit să ne trimită scrisoarea. 

— Sticla a stat pe un pervaz și a fost dată uitării. Poate că de 
asta s-a format atâta condens. A stat direct în soare. 

— Scoţienii ăștia trag cam mult la măsea, bombăni Carl. 

— Au anexat un profil ADN destul de inutil, și câteva fotografii 
cu lumină ultravioletă. Au încercat să conserve hârtia cât de 
bine s-a putut. Și, uite, asta e o încercare de a reconstitui textul. 
Ceva, ceva tot se poate descifra. 

Carl se uită la fotocopii și hotărî să-și retragă remarca despre 
scoţienii beţivi, căci dacă făceai o comparaţie cu scrisoarea 
originală, era destul de impresionant cât puteai citi din ea pe 
copii. 

Se uită la bilet. Oamenii fuseseră dintotdeauna fascinaţi de 
călătoria unei scrisori pe mare, într-o sticlă, care să ajungă la 
capătul celălalt al lumii și să fie descoperită acolo, în speranţa 
că din asta s-ar putea naște aventuri nebănuite. 

Dar nu prea credea că mesajul din acea sticlă luase naștere 
ca urmare a cine știe cărui vis romantic. Aici era vorba despre 
ceva cât se poate de serios, care nu avea nicio legătură cu dorul 
de nisip alb și de mări albastre. Acesta nu era o șotie a unor 
băieţi proști. Această scrisoare era fix ceea ce se vedea. 

Un strigăt disperat după ajutor. 


VP - 28 


5. 


În momentul în care plecă de lângă ea, renunţă la vechea 
identitate. Se deplasă cu mașina la micuța gospodărie de lângă 
Ferslev, care se afla cam la vreo douăzeci de kilometri de casa 
ei din Roskilde și debarcaderul de pe fiord. Apoi scoase din 
hambar dubita de livrări și parcă Mercedesul în locul ei. Închise 
poarta, făcu iute o baie și își vopsi părul. Apoi își schimbă 
complet hainele și se aranjă preţ de zece minute în faţa oglinzii. 
Scoase din dulapuri tot ce îi trebuia și se duse apoi cu bagajul la 
Renault-ul Partner bleu pe care îl folosea în traseele lui. Acesta 
nu avea nicio trăsătură distinctivă, nu era nici mare, nici mic, iar 
plăcuțele de înmatriculare nu erau murdare, însă erau destul de 
greu de citit. Era o mașină de încredere, înregistrată pe numele 
pe care și-l alesese când cumpărase gospodăria. Totul fusese 
făcut având în vedere misiunea pe care trebuia să o ducă la 
îndeplinire. 

Când ajungea în acest punct, era pregătit până în cele mai 
mici detalii. Cu ajutorul investigaţiilor pe internet și în registrele 
de persoane pe care le consulta de ani întregi ca utilizator 
online, deținea toate informaţiile relevante despre potențialele 
sale victime. Avea mereu suficienţi bani lichizi asupra sa. La 
benzinării plătea cu bancnote nu foarte mari, la fel și la taxele 
de pod. În dreptul camerelor de supraveghere își ferea constant 
faţa și avea grijă să se ţină mereu departe de tot ce ar fi putut 
atrage atenţia asupra sa. 

De data asta își alesese ca teren de vânătoare Mitteljutland. 
Acolo concentraţia de secte religioase era destul de mare și 
trecuseră deja câţiva ani de când dăduse ultima lovitură în 
regiune. Dar, da, era cât se poate de meticulos în privința 
răspândirii morţii. 

Fusese de mai multe ori în regiune, de fiecare dată doar 
pentru două sau trei zile, și își adunase informaţiile. Prima dată 
locuise la o femeie în Haderslev, iar următoarele dăţi într-o 
localitate mică, numită Lanne. Riscul de a fi recunoscut în 
regiunea din jurul orașului Viborg era minuscul. 


VP - 29 


Avea de ales între cinci familii. Două dintre ele erau membre 
ale Martorilor lui lehova, una a Bisericii Neoapostolice, una era o 
familie de mormoni și una făcea parte din Biserica Maicii 
Domnului. În acel moment, tindea spre aceasta din urmă. 

Ajunse în Viborg pe la ora opt seara. Poate că era cam 
devreme pentru planurile sale, mai ales într-un oraș atât de 
mare, dar nu se știa niciodată ce se putea întâmpla. 

Mai întâi trebuia să găsească un local unde putea să caute 
femei care să se potrivească rolului de gazdă. Criteriile erau 
mereu aceleași: nu trebuia să fie nici prea mic, nici prea mare, 
nu trebuia să fie într-o zonă unde se cunoșteau toți, să nu aibă 
prea mulţi clienţi de-ai casei și nu prea mizer pentru o femeie 
singură cu o anumită clasă, în mod ideal între 35 și 55 de ani. 

Primul local, Julle's Bar, era prea înghesuit și sumbru, 
lambrisat și ticsit de clienţi de-ai casei. Următorul era un pic mai 
bun. Un mic ring de dans, clientelă absolut mediocră, chiar și un 
homosexual care se înfiinţă imediat pe scaunul de lângă el, la 
câțiva milimetri distanţă. Dacă descoperea acolo femeia 
potrivită, homosexualul avea să își amintească în mod sigur de 
el, în ciuda refuzului său politicos, iar asta nu era bine. 

Abia la a cincea încercare găsi barul potrivit. Localul era ideal 
pentru scopurile lui, asta îi indicau și afișele de pe perete, de 
deasupra tejghelei: „Cine nu spune nimic, mușcă mai bine”, 
„Afară e bine, în Terminal e și mai bine” și „Aici găsiţi cele mai 
bune țâțe”. Terminal, cum se numea localul, se închidea deja la 
ora 23.00, dar oamenii se distrau foarte bine cu bere Hacker, 
produsă de berăria Hancock, aflată în Skive, și cu muzică rock. 
În condiţiile astea, cu siguranţă că una tot avea să muște 
momeala înainte de închidere. 

Își alese o femeie nu prea tânără, care ședea lângă intrare, în 
apropiere de automatele de jocuri. Când intrase, ea dansa 
singură pe ringul de dans, cu brațele desfăcute. Era destul de 
drăguță și cu siguranţă nu era o pradă prea ușoară. Femeia era 
un pescar cu experienţă. Voia un bărbat pe care să se poată 
baza. Unul alături de care merita să se trezească pentru tot 
restul vieții, pe care nu se aștepta să-l întâlnească aici. După o 
zi obositoare, ieșise cu niște colege. Asta era. Se vedea de la 
distanță. 

Două dintre colegele ei bine făcute ședeau în colţul 
fumătorilor și chicoteau, iar restul se răspândise pe la diferite 

mese. Probabil că femeile petreceau deja de ceva vreme. După 
cum își dădea el seama, în câteva ore nu aveau să mai fie în 
stare să îl descrie. 

O invită pe femeie la dans, după ce o privise preţ de cinci 
minute. Ea era încă destul de trează. Un semn bun. 

— Nu ești de aici, zici? Atunci, ce faci în Viborg? 

Ea mirosea bine și îl privea direct în ochi. Era limpede că 
aștepta un răspuns. Probabil că ar fi trebuit să-i spună că venea 
destul de des în oraș. Asta însemna că Viborg îi plăcea. Că era 
educat și singur. Așadar, zise toate astea. Cât se poate de calm 
și în ordinea corectă. 

l-ar fi înșirat și altele, important era să aibă efect. 

Două ore mai târziu, erau la ea acasă, în pat. Ea peste măsură 
de satisfăcută, el știind că va putea locui aici câteva săptămâni 
fără ca ea să-i pună prea multe întrebări. În afară de cele 
obișnuite, desigur: „chiar îţi place de mine”, „mă iubeşti cu 
adevărat”, „mă dorești?” 

Avea grijă ca așteptările ei să nu fie prea mari. Făcea pe 
rușinosul, pentru ca ea să poată atribui unele răspunsuri 
ezitante sau în doi peri timidităţii sale. 

La șase și jumătate, a doua zi de dimineaţă, se trezi conform 
planului, se pregăti, căută discret prin lucrurile ei și află o 
sumedenie de informaţii despre ea încă înainte ca femeia să 
înceapă să se întindă. Divorţată, după cum știa deja. Avea copii 
mari, care se mutaseră de mult de acasă, și o slujbă bună în 
administraţie, destul de importantă, care, spera el, avea să-i 
consume aproape toată energia. Ea avea 52 de ani și era cât se 
poate de pregătită să-și mute viaţa pe tărâmul basmului. 

Înainte să pună pe pat tava cu pâine prăjită și cafea, el trase 
draperiile, pentru ca privirea ei să cadă imediat pe zâmbetul lui 
odihnit. 

Ea se lipi de el. Tandră, recunoscătoare, blândă și 
surâzătoare. Îl mângâie pe obraz și vru să îi sărute cicatricea. 
Dar nu mai apucă, pentru că el îi ridică bărbia și o întrebă: 

— Să îmi iau cameră la Hotel Palads sau să vin astă-seară 
iarăși aici, la tine? 

Răspunsul era evident. Ea îi destăinui unde se afla cheia și se 
mai lipi o dată tandru de el. 

Apoi el se îndreptă relaxat spre camioneta lui și plecă. 

Își alesese o familie care putea să plătească repede 
recompensa de un milion de coroane pe care o cerea el de 
fiecare dată. Poate că vor trebui să vândă niște acțiuni, nu 
neapărat în cel mai bun moment, dar chiar și așa familia tot va 
fi bine situată financiar. Sigur, criza financiară îngreunase 
lucrurile și pentru el, obținea mai greu recompense mari, dar își 
alegea victimele cu grijă și până acum găsise mereu o metodă. 
Și de data asta estimase că familia avea atât posibilităţile, cât și 
voinţa de a-i îndeplini cerinţele și, mai ales, de a le îndeplini cu 
discreție. 

Intre timp, aflase destul de multe despre ei. Le vizitase 
comuna și discutase după slujbă cu părinţii. Ştia de când erau 
membri ai sectei, cum își adunaseră averea, cum se numeau 
copiii, în mare știa și cum le decurgeau zilele. 

Familia locuia la marginea localităţii Dollerup. Cinci copii între 
zece și optsprezece ani. Toţi locuiau acasă și toți erau membri 
activi în Biserica Maicii Domnului. Cei doi copii mai mari 
mergeau la gimnaziu în Viborg, restul erau educați acasă de 
către mamă. Ea avea în jur de 45 de ani, fostă profesoară la o 
școală Tvind, una dintre acele școli alternative înființate în anii 
1970, și, în lipsa altor raţiuni mai bune de viaţă, se orientase 
acum spre Dumnezeu. Ea purta pantalonii în gospodărie. Ea 
gestiona familia și religia. Soţul era mai mare cu 20 de ani și 
unul dintre cei mai bogaţi antreprenori din regiune. Chiar dacă 
dona jumătate din venituri Bisericii Maicii Domnului, ceea ce li 
se recomanda tuturor membrilor, tot mai rămâneau destui bani. 
Chiar și în timpul crizei financiare. 

In familie exista o singură problemă: cel de-al doilea fiu, în 
sine un copil destul de potrivit, începuse cursuri de karate. 
Sigur, acesta nu era un motiv să se agite, băiatul slăbuţ nu 
reprezenta o ameninţare pentru el, dar ar fi putut să strice tot 
planul. 

lar acesta era important dacă lucrurile deveneau neplăcute. 

Lăsând asta la o parte, acest al doilea băiat și sora sa mai 
mică, numărul patru din ceata de fraţi, aveau tot ce era necesar 
pentru planul său. Erau întreprinzători, erau cei mai drăguţi 
dintre fraţi și erau și cei care dădeau tonul: erau favoriţii mamei. 
Erau cuminţi și mergeau la biserică, dar erau și un pic sălbatici. 
Copii pentru care nu exista decât ori, ori, fie deveneau șefi, fie 

erau excluși. Erau credincioși și, în același timp, independenţi. 
Combinația perfectă. 
Poate un pic așa cum fusese și el odinioară. 
e 

Parcă furgoneta la distanță între copaci și rămase multă 
vreme cu binoclul în mașină, supraveghind copiii când erau în 
pauză. Se jucau în grădină, lângă fermă. Fata pe care o alesese 
își făcea deja de ceva vreme de lucru sub niște copaci, 
preocupată de ceva care nu era menit privirii altora. Asta nu 
făcea decât să îi confirme că alegerea sa fusese corectă. 

Se gândi că fata făcea acolo ceva care nu i-ar fi plăcut mamei 
și care cu siguranţă nu se potrivea cu recomandările bisericii. 
Dumnezeu testa mereu cele mai bune oițe din turma lui. 
Magdalena, în vârstă de 12 ani, făcea excepţie de la această 
regulă. 

Mai rămase alte două ore lăsat pe spate în furgonetă și studie 
ferma aflată în curba drumului dinainte de Dollerup. Prin binoclu 
văzu cât se poate de clar cum se desprinde un model din 
comportamentul fetei. În fiecare pauză şedea singură într-un 
colț al grădinii, iar când mama îi striga la terminarea pauzei, ea 
acoperea ceva. 

Pentru o fată aproape adolescentă, dintr-o familie care făcea 
parte din Biserica Maicii Domnului, existau multe restricţii și 
interdicții: dans, muzică, tot ce era tipărit - excepţie făcând, 
desigur, tipăriturile propriei biserici -, alcool, contacte cu 
oamenii din afara comunităţii, animale de companie, televizor, 
internet. Totul era interzis, iar pedeapsa pentru nerespectarea 
regulilor era aspră: erai exclus din familie și din comunitate. 

Plecă înainte ca băieţii mai mari să ajungă acasă. Avea un 
sentiment bun în legătură cu planul său. Era, cu siguranţă, 
familia potrivită. 

Acum voia să mai citească încă o dată raportul de activitate al 
firmei bărbatului și declaraţia sa de venit. A doua zi avea să vină 
din nou și să observe, pe cât posibil, activităţile copiilor. 

În curând nu avea să mai existe cale de întoarcere, iar gândul 
acesta îl mulțumea peste măsură. 

e 

Pe gazda lui o chema Isabel, dar ea însăși nu era la fel de 

exotică precum îi era numele. Pe rafturi se găseau romane 

polițiste suedeze și CD-uri cu Anne Linnet. Nu era interesată de 
explorarea terenurilor necunoscute. 

Se uită la ceas. Avea să ajungă acasă într-o jumătate de oră. 
Avea timp, așadar, să verifice dacă puteau să apară surprize 
neplăcute. Se așeză la biroul ei și îi porni notebookul, mârâind 
puțin când fu nevoit să introducă parola. De două ori încercă 
zadarnic, apoi ridică o mapă de pe birou și găsi dedesubt un 
bilețel cu parole pentru tot felul de lucruri, de la internet 
banking la internet dating. Femeile precum Isabel foloseau zile 
de naștere, numele copiilor sau al animalelor de companie, 
numere de telefon sau doar un șir de cifre, de regulă în ordine 
descrescătoare. Și, dacă nu era așa, atunci își notau parolele. 
Doar arareori biletele cu parole se aflau la distanţă mai mare de 
jumătate de metru de tastatură. Era tare incomod să trebuiască 
să te ridici. 

Se logă pe pagina ei de internet dating și îi citi 
corespondenţa. Constată mulțumit că ea găsise în el bărbatul pe 
care, evident, îl căuta de ceva vreme. Poate un pic mai tânăr 
decât intenţionase, dar ce femeie ar refuza așa ceva? 

Apoi îi studie contactele din Outlook. Un nume apărea foarte 
des. Un Karsten Jønsson. Poate un frate sau un fost soț, nu era 
important. Important era că adresa se termina cu police.dk. 

Ce porcărie! se gândi el. Când va veni vremea, va trebui să se 
ferească să devină violent și să-i spună lucruri urâte ori să lase 
rufe murdare peste tot. Din profilul ei de internet dating reieșea 
că găsea așa ceva dezgustător. 

Scoase din buzunar micul său memory-stick Blue Tinum și îl 
băgă în computer. Contul Skype, căști, carte de telefon, totul la 
un loc. Apoi introduse numărul de telefon al soţiei sale. 

La ora asta era la cumpărături. Mereu avea acest program la 
ora asta. Voia să îi propună să ia o sticlă de șampanie și să o 
pună la rece. 

La al zecelea apel se încruntă. Nu se mai întâmplase niciodată 
ca ea să nu răspundă. Dacă soţia lui ţinea la ceva, atunci acest 
ceva era telefonul mobil. 

Mai încercă o dată, însă ea din nou nu răspunse. 

Se aplecă înainte, se uită la tastatură și simţi cum i se încinge 
faţa. 

Va trebui să îi dea o explicaţie foarte bună pentru asta. Dacă 
intenţiona să îi arate abia acum laturi necunoscute ale 

personalităţii ei, atunci risca să afle lucruri complet noi și despre 
el. 
Și nu și-ar fi dorit asta! Chiar deloc! 

6. 


— Trebuie să-ţi spun că bănuiala lui Assad ne-a cam pus pe 
gânduri, Carl. _ 

Marcus Jacobsen avea deja haina din piele pe umeri. In zece 
minute avea să se afle la un colț de stradă din cartierul Nordvest 
și avea să privească la petele de sânge rămase în urma 
împușcăturilor de noaptea trecută. Omul nu era deloc de 
invidiat. 

Carl aprobă. 

— Crezi, așadar, la fel ca Assad, că există o legătură între 
incendii? 

— Aceleași adâncituri pe degetul mic la două din cele trei 
victime. Da, trebuie să medităm la asta. Dar să vedem. 
Deocamdată probele sunt verificate de cei de la medicină 
legală, ei vor trebui să reacționeze mai întâi. Dar nasul, Carl... 
Se bătu cu mâna pe proeminenţa sa facială pe cât de marcantă, 
pe atât de renumită. 

Nu existau prea multe nasuri vârâte în atât de multe cazuri 
putrede ca acesta. Da, Assad și Jacobsen aveau, cu siguranță, 
dreptate. Exista o legătură. Carl o remarcase și el. 

Se strădui să vorbească pe un ton convingător. 

— Atunci presupun că deocamdată vă lăsăm pe voi să vă 
ocupați de caz. 

— Da, deocamdată. Deocamdată. 

Carl dădu din cap și se îndreptă direct spre biroul lui din 
pivniță, unde  bifă dosarul incendierilor investigate de 
Departamentul Q drept încheiat. 

Conta la statistică! 

e 

— Carl, vino încoace, Rose are să-ţi arate ceva, răsună 
deodată o voce puternică, de parcă la subsol s-ar fi instalat o 
hoardă de maimute urlătoare. 

Assad nu avea cu siguranţă probleme la corzile vocale. 

Stătea acolo, zâmbind cu gura până la urechi, cu un teanc de 
fotocopii în mână. Cel puţin nu erau de la niște cazuri, din câte 

își putea da seama Carl. Erau mai degrabă imagini mărite ale 
unor fragmente destul de nedeslușite. 

— Uite ce s-a apucat să facă. 

Assad făcu semn spre peretele despărțitor din capătul 
culoarului, pe care tâmplarul tocmai îl terminase și care trebuia 
să-i protejeze de azbest. Mai exact, făcu semn spre locul unde 
se putea presupune că era peretele despărțitor, căci de văzut, 
acesta nu putea fi văzut. Era acoperit, dimpreună cu ușa 
montată în el, de nenumărate fotocopii, lipite una de cealaltă. 
Dacă voia cineva să treacă, trebuia mai întâi să găsească o 
foarfecă. 

Deja de la distanţă îţi puteai da seama că era vorba despre 
scrisoarea din sticlă, mărită de nenumărate ori. 

„Ajutor” scria pe toată lungimea coridorului. 

— 64 de coli A4. Super, nu? Acum aduc ultimele cinci. Doi 
patruzeci înălțime și unu șaptezeci lățime. Nu că e deşteaptă? 

Carl se apropie în timp ce Rose, cu fundul în sus, se pregătea 
să lipească într-un colţ ultimele copii ale lui Assad. 

Carl se uită mai întâi la fundul ei și pe urmă la lucrare. Mărirea 
aceea rudimentară avea avantaje și dezavantaje, asta se vedea 
imediat. Zonele unde hârtia absorbise literele aproape de tot 
erau incredibil de șterse, în vreme ce alte părţi aveau brusc 
sens: cele cu literele neclare și strâmbe care fuseseră scoase la 
iveală și făcute vizibile de specialiștii scoțieni. 

Pe scurt, aveai deodată în față douăzeci de litere 
suplimentare, descifrabile. 

Rose se întoarse o secundă spre el, îi ignoră mișcarea mâinii 
care ar fi trebuit să reprezinte un salut și trase o scară pe 
coridor. 

— Suie-te acolo sus, Assad, apoi îți spun unde să faci 
punctele, OK? 

Ea îl împinse pe care deoparte și se plasă exact în locul unde 
el stătuse înainte. 

— Nu foarte apăsat, Assad. Trebuie să le putem șterge. 

Assad aprobă de sus de pe scară, cu creionul pregătit. 

— Incepi de sub AJUTOR, direct înainte și direct după i. Vreau 
să zic, acolo pot să văd câte un punct. Ce zici? 

Assad și Carl se uitară la petele care încadrau litera i ca niște 
norișori negri. 

Apoi, Assad aprobă și așeză un punct pe ambele pete. 

Carl făcu un pas în spate. Era bine, cu siguranţă. Sub titlul clar 
de AJUTOR se vedeau trei pete neclare, iar din cea din mijloc se 
vedea un i doar un pic mai clar. Din cauza apei de mare și a 
condensului, literele de dinainte și de după se dizolvaseră și 
intraseră în hârtie. Măcar dacă ar fi știut despre ce era vorba. 

Carl se uită la scenă preţ de o clipă. Rose îl dirija pe Assad. 
Era o chestiune de durată. Ore nesfârșite petrecute ghicind, și 
pentru ce? Mesajul din sticlă putea să fie vechi de decenii - sau 
doar, pur și simplu, o glumă proastă. Literele păreau foarte 
neajutorate, de parcă ar fi fost scrise de un copil. Câţiva 
cercetași și o mică tăietură în deget. Asta era. Sau nu? 

— Rose, nu știu ce să spun, începu el prevăzător, poate că ar 
trebui să renunţăm. Avem o grămadă de alte cazuri de rezolvat. 

Văzu imediat efectul pe care îl avură cuvintele sale asupra lui 
Rose. Corpul începu să îi tremure, spatele i se scutură. Aproape 
că ai fi zis că o apucase o criză de râs. Carl o cunoștea însă pe 
Rose, așa că făcu un pas în spate, ca să nu fie izbit din plin de 
tirada ei furioasă. 

OK, nu era încântată de intervenţia lui. Nu era greu de cap. 

Făcu un semn. După cum spusese, mai erau multe altele de 
care trebuiau să se ocupe. Își aminti de câteva dosare, care, 
deschise corect, îi puteau ascunde fața, în timp ce își recupera 
porţia de somn. Ei n-aveau decât să se joace de-a cercetașii. 

Rose înregistră retragerea lui lașă în timp ce se întorcea spre 
el cu o privire pătrunzătoare. 

— Totuși a fost o idee foarte bună, Rose, foarte bună, se grăbi 
el să adauge. 

Dar, evident, ea nu mușcă momeala. 

— Ai două posibilităţi, Carl, se răsti ea, iar Assad, aflat sus pe 
scară, își dădu ochii peste cap. Fie îţi ţii gura, fie plec acasă. Și 
ţi-o trimit pe sora mea geamănă. Și știi ce? 

Carl scutură încetișor din cap. Nu era deloc sigur că voia să 
știe ceva. 

— Ei, aia o să vină cu trei copii și patru pisici, își dădu el cu 
presupusul, plus patru chiriași și un soț ticălos, nu-i așa? Atunci 
o să fie destulă înghesuială la tine în birou. Asta era răspunsul? 

Ea își puse mâinile în șold și se aplecă spre el. 

— Nu știu cine ţi-a spus așa ceva. Yrsa locuiește la mine 
acasă și nu are nici copii, nici chiriași. 

Cuvântul „Idiot!” strălucea pur și simplu în ochii ei conturați 
cu negru. 

El ridică mâinile, predându-se. 

Scaunul din birou îl chema încetișor. 

e 

— Care e treaba cu sora ei geamănă, Assad? A mai făcut Rose 
și altă dată amenințări de genul ăsta? 

In vreme ce Carl simţea deja cum i se instala plumbul în 
picioare, lângă el Assad urca ușor ca o pană scările spre 
rotondă. 

— Ah, Carl, nu o lua chiar așa. Rose e ca nisipul de pe 
spinarea unei cămile. Câteodată te face să te scarpini în fund, 
câteodată nu. Depinde cât de groasă ţi-e pielea în momentul 
respectiv. 

Se întoarse spre Carl și își dezveli cele două șiruri de dinţi albi. 
Era limpede că în decursul timpului fundul lui dezvoltase o piele 
de toval. 

— Mi-a povestit despre sora ei. O cheamă Yrsa, asta mai știu 
pentru că rimează cu magazinul Irma. Și nu prea cred că ele 
două sunt foarte bune prietene, completă Assad. 

Yrsa? Mai existau oameni care se numeau așa? se întrebă 
Carl. Ajunseseră la etajul al doilea și inima lui dansa deja 
fandango. 

— Bună băieți, se auzi o voce familiară din partea cealaltă a 
tejghelei. 

Așadar, Lis era din nou la locul ei. Corpul bine întreţinut, de 
patruzeci de ani, al lui Lis, și celulele ei cenușii la fel de elastice. 
O bucurie pentru simţuri. Spre deosebire de domnișoara 
Sørensen. Aceasta îi zâmbi ușor lui Assad, însă la vederea lui 
Carl își înălță capul ca o cobră stârnită. 

— Lis, povestește-i domnului detectiv Marck cât de bine v-a 
mers în SUA, ţie și lui Frank. 

Zâmbi agresiv ca o capră bătrână. 

— Nu avem timp acum, interveni Carl iute. Avem o întâlnire 
cu șeful. 

Dar îl trăgea degeaba pe Assad de mânecă. 

Să te ia naiba, Assad, se gândi Carl în timp ce buzele infraroșii 
ale lui Lis raportau cu încântare despre călătoria de patru 
săptămâni în SUA. 

Soţul ei, pe jumătate ofilit, se pare că își recăpătase în patul 
dublu al rulotei forța primordială a unui bizon, imagini pe care 
Carl se străduia din toate puterile să și le alunge din minte, la fel 
ca și gândurile despre propriul celibat nedorit. 

Afurisita de Sørensen, se gândi el. Afurisitul de Assad. Afurisit 
bărbatul care o cucerise pe Lis. Și, nu în ultimul rând, afurisiți de 
Medici fără Frontiere, care o ademeniseră pe Mona, epicentrul 
dorinţei lui, în străfundurile întunecate ale Africii. 

— Când se întoarce înapoi acea psihologă, Carl? întrebă Assad 
când treceau pe lângă centrul de conferințe. Cum o mai chema, 
în afară de Mona? 

Carl ignoră zâmbetul sugestiv al lui Assad și deschise ușa de 
la biroul lui Marcus Jacobsen. lnăuntru se afla aproape tot 
Departamentul A, și toţi se frecau la ochi. Timp de câteva zile 
dificile fuseseră expuşi presiunii opiniei publice, dar 
descoperirea lui Assad le dăduse forțe proaspete. 

Marcus Jacobsen avu nevoie de zece minute întregi pentru a 
le face briefingul șefilor săi de grupă. El și Lars Bjørn păreau 
destul de entuziaști. Numele lui Assad fu rostit de mai multe ori, 
și de mai multe ori perechi de ochi surprinși se îndreptară spre 
chipul radiind de mândrie al lui Assad, întrebându-se, desigur, 
cum de reușise acest conducător de cămile, ajuns om de 
serviciu, să nimerească în rândul lor. 

Niciunul nu îndrăznea însă să întrebe deschis așa ceva. În 
orice caz, Assad fusese cel care descoperise legătura dintre 
cazurile vechi și noi de incendieri și îi ajutase să progreseze cu 
investigaţiile lor. Toate cadavrele găsite la locul faptei aveau o 
adâncitură în degetul mic de la mâna stângă. Singura excepţie 
era victima căreia îi lipsea complet acest deget. Medicii legiști 
notaseră de fiecare dată acest lucru, doar că până acum nu-i 
venise nimănui ideea să facă legătura între cazuri. 

Conform rapoartelor de autopsie, se pare că doi dintre morţi 
avuseseră un inel pe degetul mic, dar adâncitura pe os nu 
fusese provocată de încingerea metalului în foc, susțineau 
medicii legiști. Concluzia lor era că morții purtaseră acele inele 
din fragedă tinerețe, de aceea lăsaseră urme pe tesutul osos. 
Poate că inelele aveau o semnificaţie culturală, cum era legatul 
picioarelor la chinezi, sugera unul dintre ei, poate că era vorba 
de ceva ritualic. 

Marcus Jacobsen aprobă din cap. Da, ceva în genul acesta. O 
formă sau alta de frăţie: odată inelul pus pe deget, nu mai era 
scos niciodată. Faptul că degetele nu erau la locul lor la unele 
dintre trupuri era altă problemă, dar cauzele puteau fi diverse. 

— Acum mai trebuie lămurită doar întrebarea cu privire la 
motiv și făptaș, rezumă Lars Bjørn explicaţiile șefului. 

Cei mai mulți dintre ei aprobară din cap, unii oftară. Mda, 
așadar, motiv și făptaș - nu avea cum să fie atât de greu. 

— Departamentul Special Q ne va ţine la curent dacă mai 
descoperă acolo jos și alte similitudini, zise şeful 
departamentului de criminalistică, iar unul dintre investigatori, 
care cu siguranţă nu avea să se ocupe de cazuri, îl bătu pe 
Assad pe umăr. 

Apoi se regăsiră din nou afară pe coridor. 

— Așadar, cum mai stă treaba cu acea Mona Ibsen, Carl? 

Ticălosul de Assad avea tupeul să reia conversaţia de unde 
fusese întreruptă. 

— Ar trebui să se grăbească să ajungă acasă înainte ca 
podoabele tale să ajungă grele ca niște ghiulele de tun! 

e 

Jos, în pivniţă, lucrurile erau în mare așa cum trebuiau să fie. 
Rose suise pe perete o schemă a scrisorii din sticlă. Acum ședea 
în faţa ei și gândea atât de intens, încât aproape că îi puteai 
vedea din spate ridurile de pe frunte. 

Evident că se împotmolise. 

Carl studie fotocopia gigantică. Nu era deloc o sarcină ușoară. 
Absolut deloc. 

Retrasase ușor literele cu un marker negru. Nu era o idee 
neapărat foarte bună, dar îţi oferea o privire de ansamblu mai 
clară, își dădea seama de asta. 

Ea își trecu degetele prin părul negru, ciufulit, cu un gest 
cochet. Reușise să se murdărească pe degete de la marker, în 
mod potrivit cu negru. 

Fără îndoială că mai târziu avea să mai picteze deasupra cu 
ojă neagră. Asta făcea întotdeauna. 

— Ce înţelegi din asta? Are vreun sens? întrebă ea când Carl 
încercă să citească cuvintele. 

AJUTOR 


Mda, un strigăt de ajutor, indicii despre cine știe ce bărbat, un 
tată și o călătorie de o oră cu mașina, nu se știa încotro. Semnat 
cu P. Asta era tot. Nu, nu prea avea sens. 

Ce se întâmplase? Unde, când și de ce? 

— Sunt destul de sigură că acesta este expeditorul, zise Rose 
și făcu semn cu markerul spre litera P de jos. 

Nu era deloc proastă. 

— Sunt și sigură că numele respectivului constă din două 
cuvinte a câte patru litere, continuă ea și arătă spre marcajele 
în creion făcute de Assad. 

Carl își luă privirea de la dungile făcute cu marker negru pe 
unghiile ei și se uită spre marcajele de pe scrisoare. Poate că ar 
trebui să-și facă un control oftalmologie! Cum naiba putea să fie 
sigură că era vorba de două seturi a câte patru litere? Pentru că 
Assad marcase patru puncte pe pete? După părerea sa, erau la 
fel de plauzibile numeroase alte posibilităţi. 

— Am verificat originalul, zise ea, și am vorbit cu tehnicienii 
din Scoţia. Suntem de aceeași părere. De două ori câte patru 
litere. 

Carl încuviinţă. Aha, tehnicienii din Scoţia, păi atunci mai vii 
de-acasă! Din partea lui n-avea decât să vorbească cu o 
ghicitoare în cărţi roșcată din Reykiavik. În ochii lui toate astea 
nu erau decât mâzgăleli, indiferent ce-ar fi spus Rose. 

— Sunt convinsă că scrisoarea a fost scrisă de o persoană de 
sex masculin, căci se poate presupune că nimeni în situația asta 
nu ar semna o asemenea scrisoare cu o poreclă de alint. Și nici 
nu am reușit să găsesc un nume danez de fată care să înceapă 
cu P și să conţină patru litere. Și, în afara limbii daneze, nu am 
găsit decât următoarele nume de fată: Paca, Pala, Papa, Pele, 
Peta, Pili, Pina, Ping, Piri, Posy, Pris, Prue. 

Turui numele fără măcar să se uite la agenda în care și le 
notase. Oare Rose era normală la cap? 

— Papa, un nume ciudat pentru o fată, bombăni Assad. 

Rose strânse din umeri. Era o descoperire, trebuia să 
recunoască. Chiar nu erau nume daneze de fată care să înceapă 
cu litera P? Cel puţin, ea asta susţinea. Cu siguranţă, așa ceva 
nu era posibil. 

Carl îl privi pe Assad. Pe chipul lui aproape că puteai citi 
întrebările. Nimeni nu mai gândea atât de fascinant ca această 
creatură rezistentă a deșertului. 

— Nu e nici nume musulman, mai adăugă el după o vreme. 

Continuă să se uite concentrat spre perete. 

— Nu-mi vine în minte decât Pari, care e un nume iranian. 

Carl schiţă o grimasă. 

— Aha, și iranieni nu există în Danemarca sau cum? Ei bine, 
atunci îl cheamă fie Poul sau Paul, ce ușurare să știm asta. O să 
îl găsim cât ai clipi. 

Cutele de pe fruntea lui Assad se adânciră și mai mult. 

— Cum îl avem? Ce ai spus? 

Carl trase adânc aer în piept. Trebuia să-l trimită mai repede 
pe ajutorul său la fosta lui soţie. Acolo avea să înveţe rapid 
atâtea expresii, încât ochii lui rotunzi or să ameţească. 

Carl se uită la ceas. 

— Deci, îl cheamă Paul, nu vrem să ne punem de acord cu 
asta? Eu o să iau o pauză de un sfert de oră, iar în timpul ăsta o 
să-l găsiți cu siguranţă pe autorul mesajului. 

Rose se strădui să-i ignore tonul, dar nările i se umflară 
considerabil. 

— Da, Paul e cu siguranţă un început bun. Sau Piet, ori Peer 
cu doi de e, Pehr cu h, sau Petr. Dar poate să fie la fel de bine 
Pete sau Phil. Există zeci de posibilităţi, Carl. Am devenit o 
societate multietnică cu multe nume noi. Paco, Paki, Pali, Page, 
Pasi, Pedr, Pepe, Pere, Pero, Peru... 

— Hei, Rose, adună-te! Nu suntem un registru de nume! Și ce 
vrei să spui cu Peru? E o afurisită de ţară, nu un nume... 

—... Și Peti, Ping, Pino, Pius... 

— Pius? Da, e bine să incluzi și papii. Sunt, în definitiv, 
bărbați. 

— Ponce, Pran, Ptah, Puck, Pyry. 

— Ai terminat? 

Ea nu răspunse. 

Carl se uită iar la semnătura de pe perete. Era adevărat că nu 
se putea desluși altceva decât că scrisoarea fusese scrisă de 

cineva al cărui nume începea cu P. Dar cine era acest P? Piet 
Heint nu părea un candidat valabil. Cine atunci? 

— Ar putea fi și un prenume compus, Rose? Ești sigură că la 
mijloc nu e o cratimă? 

Făcu semn spre literele șterse. 

— Ceva de genul Poul-Erik sau Paco-Paki sau Pili-Ping. 

Încercă să îi aducă lui Rose un zâmbet pe faţă, dar genul 
acesta de umor nu prindea la ea. Ei, la naiba! 

— Ei, nu vrem să lăsăm scrisoarea asta drăgălașă pe perete și 
să ne vedem de treabă? Așa, Rose ar putea în sfârșit să-și 
picteze unghiile cu negru, decise Carl. Trecem destul de des pe 
aici și vom putea să mai aruncăm din când în când o privire. 
Poate că atunci ne va veni o idee mai deșteaptă. Ca la cuvintele 
încrucișate de la baie, pe care le dezlegi pe rând, de la o ședință 
la alta. 

Rose și Assad îl priviră încruntaţi și nedumeriţi. Cuvinte 
încrucișate la toaletă? Se pare că nu petreceau destulă vreme 
pe acolo. 

— Totuși, nu putem să lăsăm scrisoarea acolo pe perete, doar 
circulă lume pe aici. După cum știți, după ușă se află o parte a 
arhivei. Cazuri vechi, aţi auzit de ele? 

Carl se întoarse și porni spre scaunul lui comod, care îl 
aștepta în birou. Nu apucă să facă nici doi metri, că vocea 
ascuţită a lui Rose îl străpunse în spinare ca un pumnal. 

— la întoarce-te, Carl. 

El se răsuci încet și o văzu așezată, arătând spre opera de 
artă din spatele ei. 

— N-am ce face dacă nu-ți plac unghiile mele. Ai înțeles? Dar 
un lucru îţi spun: vezi cuvântul acela de sus? 

— Da, Rose. Acela e singurul cuvânt pe care îl pot descifra. 
Acolo scrie foarte clar „Ajutor”. 

Ea îndreptă ameninţător un deget decorat cu negru spre el ca 
o armă. 

— la aminte la el, pentru că e cuvântul pe care o să-l strigi în 
gura mare dacă îndepărtezi fie și numai o foaie. E limpede? 

Ochii ei sclipeau provocatori. 

EI îi făcu semn lui Assad să-l urmeze. 

Poate că venise vremea să arate cine era șef aici, se gândi el. 


l Piet Hein - matematician, inventator, inginer, scriitor și poet danez care a trăit între 
1905 și 1996 (n.red.). 

7. 


Când se privea în oglindă, găsea că viaţa ar trebui să îi ofere 
mai mult. „Piele de piersică” și „Frumoasa adormită” erau 
porecle din timpul școlii la Thyregod care încă îi mai defineau 
imaginea despre sine. Câteodată, când se dezbrăca, imaginea 
propriului corp încă o mai putea surprinde în mod plăcut. Dar nu 
ajungea să știe doar ea asta. Sigurcă nu. 

Distanţa dintre ei doi devenise prea mare. 

El nu o mai vedea. 

Când avea să vină acasă, avea să îi spună că nu putea să o 
părăsească din nou și că existau și alte posibilităţi de lucru 
pentru el. Voia să învețe să-l cunoască, să știe ce făcea și voia 
să-l vadă trezindu-se în fiecare zi lângă ea. 

Da, avea să insiste asupra acestui lucru. 

(J 

Pe vremuri, la capătul străzii Toftebakken, în spatele clinicii 
de psihiatrie, se afla o mică groapă de gunoi. Saltelele despicate 
din lână și cadrele ruginite de pat dispăruseră între timp. Acum, 
acolo luase naștere o mică oază verde, cu o panoramă asupra 
fiordului și unul dintre cele mai exclusiviste cartiere din oraș. 

Ea iubea locul acesta, îi plăcea să stea acolo și să își petreacă 
privirea peste portul cu iahturi și peste fiordul albastru. 

Într-un asemenea loc și într-o astfel de stare emoţională se 
putea întâmpla ușor să fii expus fără apărare coincidențelor 
vieții. Poate că de asta spusese da când tânărul se dăduse jos 
de pe bicicletă și îi propusese să bea împreună o cafea. Locuia 
în același cartier ca și ea și se salutaseră câteodată la 
cumpărături. Acum, se afla acolo. 

Ea se uită la ceas. Pe fiul ei nu trebuia să îl ia decât peste 
două ore, așa că avea timp destul. Nu avea ce să strice dacă se 
ducea să bea o ceașcă de cafea. 

Dar se înșela amarnic. 

e 

Seara o găsi aşezată ca o femeie bătrână în fotoliul ei, 
legănându-se înainte și înapoi. Își strângea mâinile în faţa 
abdomenului și încerca să-și liniștească inima, care îi bubuia 

sălbatic. Era de neconceput ce făcuse. Oare ce o apucase? Era 
de parcă bărbatul acela amabil o hipnotizase. După zece minute 
își deconectase mobilul și începuse să povestească despre sine. 
lar el ascultase. 

— Mia, ce nume frumos, spusese el. 

Trecuse atât de multă vreme de când își auzise numele, încât 
i se părea că sună străin. Soţul ei nu îl rostea niciodată. 

Tânărul fusese foarte degajat. li pusese întrebări, iar când ea 
îl întrebase ceva, îi răspunsese. Era soldat, îl chema Kenneth. 
Avea ochi blânzi, iar când își pusese mâna peste a ei, în văzul 
acel puţin alţi douăzeci de clienţi, nu se simţise stânjenită. Îi 
strânsese mâna ușor și i-o ţinuse. 

lar ea nu și-o retrăsese. 

După aceea alergase ca o nebună spre creșă, continuând să-i 
simtă apropierea. 

Intre timp se lăsase seara, dar nici orele și nici întunericul nu 
reușiseră să-i liniștească pulsul. Simţea permanent nevoia de a- 
și mușca buzele. Mobilul închis se afla pe măsuţa din fața 
canapelei și părea să o privească plin de reproș. Eșuase pe o 
insulă de pe care nu aveai nicio perspectivă. Nu exista nimeni 
de la care să ceară un sfat. Nimeni. Și nimeni căruia să-i ceară 
iertare. 

Ce avea să se petreacă în continuare? 

Când se lumină de ziuă, încă mai ședea acolo, complet 
îmbrăcată. Și speriată. leri, în timpul discuţiei cu Kenneth o 
sunase soțul ei. Tocmai constatase asta. Pe ecran erau afișate 
trei apeluri ratate, iar acum trebuia să-i furnizeze o explicaţie. 
Avea să sune și să o întrebe de ce nu îi răspunsese la telefon. Și 
avea să-și dea seama de minciună, indiferent cât de plauzibilă 
ar fi fost. Era mai deștept și mai în vârstă, și avea mai multă 
experiență de viaţă decât ea. Avea să simtă înșelăciunea și de 
aceea tremura acum din tot corpul. 

De regulă, el suna cu trei minute înainte de ora opt, chiar 
înainte ca ea să iasă din casă cu Benjamin. Astăzi avea să facă 
lucrurile altfel și să plece puţin mai devreme. Trebuia să aibă 
ocazia să o întrebe, dar nu trebuia să o preseze. Altfel, lucrurile 
aveau să meargă prost. 

Era cu fiul ei în braţe când mobilul de pe masă începu să se 
rotească în jurul axei sale, o mică poartă spre lume, mereu 
accesibilă. 

— Bună, dragule! zise ea cât putu de veselă, dar pulsul îi 
bubuia în urechi. 

— Am încercat de mai multe ori să dau de tine. De ce nu m-ai 
sunat? 

— Tocmai voiam să fac asta, îi scăpă ei. 

Ei, o prinsese deja. 

— Da, dar ești pe cale să pleci cu Benjamin. Mai e un minut 
până la ora opt. Doar te cunosc. 

Ea își tinu respiraţia și îl puse pe băiat cu atenţie jos. 

— Nu se simte prea bine. Și știi doar că nu vor să vină copiii la 
creșă când sunt răciţi. Cred că a făcut un pic de febră. 

Ea inspiră cât putu de încet, deși organismul ei țipa disperat 
după oxigen. 

— Ah, da. 

Pauza care se lăsă nu-i plăcu deloc. Se aștepta el cumva ca 
ea să spună ceva? Uitase ceva? Incercă să se concentreze 
asupra unui lucru aflat dincolo de ferestrele duble. Pe poarta de 
la grădină. Pe ramurile golașe. Pe oamenii care se grăbeau, în 
drum spre serviciu. 

— Am sunat ieri de mai multe ori. Ai auzit că am spus asta? 
întrebă el. 

— Ah, da, iartă-mă, dragul meu, îmi murise telefonul. Cred că 
va trebui să investim curând în altă baterie. 

— Am încărcat ambele telefoane marți. 

— Da, e foarte ciudat, în mod normal al meu ţine mai mult. 

— Și acum l-ai încărcat singură? Ai reușit? 

— Da, închipuie-ţi. 

Ea se strădui să râdă degajat, dar suna artificial. 

— Doar te-am văzut de destule ori făcând asta. 

— Credeam că nu știi unde e încărcătorul. 

— Ba da, ba da. 

Acum îi tremurau mâinile. 

El bănuia că era ceva în neregulă. În următorul moment avea 
să o întrebe unde găsise afurisitul de încărcător, iar ea habar nu 
avea unde era. 

Gândeşte! Gândeşte repede! Prin cap îi alergau sute de 
gânduri. 

— Eu... ridică ea vocea. O, nu, Benjamin. Nu, asta nu se 
poate. 

ÎI împunse pe copil cu piciorul, astfel încât să scoată un sunet. 
Apoi văzu privirea scăldată în lacrimi a lui Benjamin și îl mai 
împunse o dată. 

lar când veni întrebarea: „Și unde l-ai găsit?”, copilul începu 
să plângă în sfârșit. 

— O, Doamne, îmi pare rău, trebuie să vorbim mai târziu, zise 
ea și se strădui să pară agitată. Benjamin tocmai s-a lovit la cap. 

Ea închise mobilul, se lăsă pe vine în faţa copilului și îi scoase 
salopeta. Apoi îl sărută pe obraz și îi vorbi pe un ton liniștitor. 

— Dragul meu, îmi pare rău, iartă-mă, iartă-mă, te rog. Mama 
te-a împins din greșeală. Te mai doare? Vrei o prăjitură? 

Copilul își trase nasul și o iertă, aprobând nedumerit, cu o 
mină tristă. Ea îi întinse o carte cu desene, în timp ce își dădea 
seama de întreaga dimensiune a catastrofei: casa avea trei sute 
de metri pătraţi, iar încărcătorul putea să se afle în oricare 
colțișor, și nu era mai mare decât un pumn. 

e 

O oră mai târziu, răscolise toate sertarele, mobilele și rafturile 
de la parter. Și dacă aveau doar un încărcător? își dădu ea brusc 
seama. Și dacă îl luase cu el? Oare mobilul lui era aceeași 
marcă, la fel ca al ei? N-avea habar. 

Cu fruntea încruntată, ședea lângă Benjamin și îi dădea de 
mâncare. O, Doamne! se gândi ea. A luat încărcătorul cu el. 

Ea scutură din cap și îi trecu fiului ei lingura peste gura 
murdară de mâncare. Nu, atunci când cumpărai un mobil, 
primeai și un încărcător. Evident. Și de asta se afla undeva cutia 
telefonului ei mobil cu instrucțiunile de utilizare și cu un 
încărcător nefolosit. Doar că nu aici la parter. 

Se uită în sus spre scara care ducea la primul etaj. 

Existau camere în casa asta în care aproape că nu intra. Nu 
pentru că el i-ar fi interzis, ci pentru că așa stăteau lucrurile. Nici 
el nu intra în camera ei de cusut. Aveau amândoi interese și 
oaze și momente doar pentru ei, doar că el avea mult mai multe 
decât ea. 

Își luă fiul în braţe și urcă scara, rămânând nehotărâtă o 
vreme în faţa ușii biroului său. Dacă găsea cutia cu încărcătorul 
într-unul dintre sertarele sau dulapurile lui, cum avea să-i 
explice că răscolise prin ele? 

Deschise ușa. 

Încăperea era foarte diferită de cea aflată vizavi. Aceasta nu 
avea niciun pic de energie, acea emanaţie greu de definit a 
culorilor și a gândurilor creatoare, care exista în camera ei. Aici 
existau doar nuanţe și suprafețe de bej și cenușiu, și nimic 
altceva. 

Deschise toate dulapurile încastrate și se uită înăuntru. Erau 
în mare parte goale. Dacă ar fi fost dulapurile ei, ar fi fost pline 
cu jurnale, albume de fotografii și tot felul de nimicuri, amintiri 
adunate din zilele fără griji petrecute cu prietenele. 

Pe rafturi se aflau doar câteva cărţi. De specialitate, se părea, 
despre subiecte care aveau de a face cu slujba sa: arme de foc, 
munca de poliţie și altele asemenea. Și cărți despre secte 
religioase. Despre Martorii lui lehova, Copiii lui Dumnezeu, 
Mormonii și multe altele despre care nu auzise niciodată. Ce 
ciudat, se gândi ea. Apoi, se ridică pe vârfuri să vadă ce se afla 
pe rafturile cele mai de sus. 

Nimic important. 

ÎI luă din nou pe Benjamin în braţe și deschise cu mâna liberă 
alte sertare, unul după altul. Cu excepţia unei cremene cenușii 
cum folosea și tatăl ei pentru ascuţitul cuțitului pentru pește, nu 
era nimic palpitant înăuntru. Doar hârtii, ștampile și câteva cutii 
noi-nouţe cu dischete, care nu se mai foloseau. 

Închise ușa cu sentimentele îngheţate. În acel moment nu se 
cunoștea nici pe ea, nici pe soţul ei. Totul era atât de 
înspăimântător și de ireal. Nu mai trăise niciodată așa ceva. 

Capul lui Benjamin se lăsă pe umărul ei și ea îi simți 
răsuflarea relaxată pe ceafă. 

— Ah, dragul meu. Ai adormit? șopti ea când îl puse în pătuțul 
său cu grilaj. 

Acum trebuia să fie foarte atentă să nu-și piardă controlul. 
Totul trebuia să se desfășoare ca de obicei. 

Răsuflă adânc, luă telefonul și sună la creșă. 

— Benjamin e atât de răcit, încât o să îl ţin acasă astăzi. Acolo 
ar infecta pe toată lumea. Am vrut doar să anunţ, îmi pare rău 
că am sunat abia acum, zise ea mecanic și uită să mulțumească 
pentru urările de însănătoșire. 

Apoi, se întoarse spre coridor și se uită la ușa îngustă dintre 
biroul soțului ei și dormitor. Îl ajutase să ducă sus toate cutiile 
de carton de la mutare. O diferenţă majoră dintre ei se referea 
la cantitatea de balast pe care o cărau după ei. In vreme ce ea 

adusese doar câteva mobile ușoare de Ikea din camera ei de 
studentă, el venise cu tot ce acumulase în decursul a douăzeci 
de ani, anii pe care îi avea în plus faţă de ea. De aceea, în toate 
încăperile se aflau mobile din cele mai diferite epoci și, de 
aceea, camera din spatele acelei uși înguste era plină de cutii 
despre al căror conţinut nu avea habar. 
e 

p Își pierdu curajul imediat ce deschise ușa și se uită înăuntru. 
Incăperea nu avea mai mult de un metru și jumătate lățime, dar 
oferea destul spaţiu pentru patru rânduri de cutii, stivuite sau 
înșirate unele lângă celelalte. Abia dacă puteai răzbi printre ele 
până la fereastră. În cameră se aflau în total peste cincizeci de 
cutii. 

„Mai ales lucruri de la părinţii mei și de la părinții lor”, 
spusese el. Nu ar fi fost vremea să le arunce? Nu avea frați 
pentru a fi nevoit să discute despre asta cu ei. 

Se uită la peretele de cutii și renunţă imediat. Nu avea niciun 
sens să caute încărcătorul aici. Asta era o cameră în care era 
închis trecutul. 

Cu toate astea, se gândi ea și studie cu atenţie câteva 
paltoane cu gulere mari, care se aflau aruncate într-un morman 
uriaș pe cutiile din spate. Nu formau în mijloc ca un fel de 
denivelare? Se putea ascunde ceva dedesubt? 

Se întinse peste cutii, dar nu ajunse până la paltoane, așa că 
se întinse peste muntele de carton, îngenunche deasupra și se 
târi înainte. Ridică paltoanele și constată dezamăgită că nu se 
afla nimic dedesubt. Și apoi, brusc, genunchiul îi trecu prin 
capacul cutiei. 

La naiba, se gândi ea. Acum avea să vadă că fusese aici. 

Se trase un pic înapoi, ridică un capac și constată că nu se 
întâmplase nimic. 

Acesta fu momentul în care descoperi tăieturile din ziare. În 
mod ciudat, nu erau atât de vechi încât să fi putut fi adunate de 
părinţii soţului ei. Așadar, le decupase chiar el. Poate pentru 
serviciu? Sau doar îl interesaseră? 

— Ce ciudat, șopti ea. De ce ai vrea să decupezi și să 
colecționezi articole despre Martorii lui lehova? 

Răsfoi decupajele. Materialul nu era în niciun caz atât de 
omogen pe cât părea la prima vedere. Printre articolele despre 
diferitele secte se aflau și rapoarte de bursă și reportaje despre 

tehnica  criminalistică și procedurile pentru analiza ADN. 
Descoperi chiar și anunţuri de vânzări de case de vară sau 
locuinţe de vacanță, vechi de cincisprezece ani, din 
Hornsherred. Nu prea erau lucruri de care să mai aibă nevoie. 
Poate că într-o bună zi o să-l întrebe dacă nu ar putea să 
golească încăperea. Apoi putea să amenajeze înăuntru un 
dressing. Cine n-ar vrea să aibă așa ceva? 

Cobori de pe cutii și simţi cum o cuprinde un sentiment de 
ușurare. Îi venise o idee. 

Pentru siguranţă, își mai trecu încă o dată privirea peste 
cutiile din carton. Nu i se părea că adâncitura din cutia din 
mijloc ieșea cine știe cât în evidenţă. Nu, el nici nu va observa. 

Închise apoi ușa în urma ei. 

e 

Ideea era bună: se va duce să cumpere un încărcător nou, din 
banii de gospodărie pe care îi economisise, despre care el nu 
știa nimic. Avea să ia bicicleta, acum, imediat, și se va duce la 
magazinul Sonofon din Algade. Apoi, va prelucra dispozitivul în 
cutia cu nisip a lui Benjamin pentru a arăta vechi și uzat, și apoi 
îl va pune afară în hol, alături de căciulițele și mănușile lui 
Benjamin. Când se va întoarce soţul ei și va întreba de 
încărcător, i-l va indica acolo. 

Sigur că se va mira de unde apăruse aparatul, iar ea se va 
mira că el se miră. lar apoi va presupune că l-a uitat cineva la 
ei, unul dintre musafiri. 

Nu se întâmpla prea des să aibă vizite, de ultima oară trecuse 
deja ceva vreme, dar, chiar și așa. Fusese întâlnirea 
proprietarilor de case. Și vizita asistentei medicale. Da, da, 
teoretic se putea să-l fi uitat cineva la ei, chiar dacă era destul 
de ciudat; cine ia încărcătorul de mobil la alți oameni în vizită? 

În timpul somnului de prânz al lui Benjamin va reuși să 
cumpere obiectul. Zâmbi cu gândul la chipul surprins al soțului 
ei când va dori să vadă încărcătorul, iar ea îl va scoate din coșul 
cu mănuși. Repetă propoziţia de câteva ori, pentru a-i conferi 
tonul și greutatea necesară. 

— Ah, nu e al nostru? Ce ciudat. Atunci, trebuie să-l fi uitat 
cineva. Poate la botezul lui Benjamin? 

Da, explicaţia era plauzibilă. Atât de simplă și, în același timp, 
atât de rafinată, încât era dincolo de orice suspiciune. 

8. 


Dacă Marck se îndoise vreodată că Rose era o femeie de 
cuvânt, acum nu se mai îndoia. Abia își permisese să-și ridice 
vocea obosită pentru a comenta preocuparea constantă a lui 
Rose pentru scrisoarea din sticlă, că ea și făcuse ochii mari și 
șuierase că să facă bine să o lase în pace și să se ducă să-și 
tragă singur un șut în fund cu un pantof ascuţit și apoi să-și våre 
singur undeva cioburile de la sticla aia afurisită. 

Și, încă înainte ca el să apuce să protesteze, își pusese geanta 
pe umăr și dispăruse. Chiar și Assad era șocat și rămase o clipă 
încremenit, cu gâtul întins peste o felie de grepfrut din care 
tocmai intenţionase să muște. 

O vreme, tăcură speriaţi. 

— Oare acum o trimite pe sora ei? întrebă, într-un final, 
Assad, luând din nou felia de fruct în mână. 

— Unde ţi-e covorul de rugăciune? mârâi Carl. Roagă-te să nu 
se întâmple asta. Atunci o să fii un tip de milioane. 

— Un tip de care? 

— Un tip grozav, Assad. 

Carl îi făcu semn asistentului său să vină împreună cu el în 
faţa scrisorii gigantice. 

— Haide să dăm jos copiile astea de pe perete cât nu e aici. 

— Noi? 

Carl încuviință. 

— Ai dreptate, Assad. Dă-le jos pe toate și pune-le pe perete 
lângă cazurile tale grozave cu sforile colorate. Dar lasă câţiva 
metri între ele, OK? 

(J 

Carl se uită cu o anume atenție la original. Chiar dacă în 
decursul anilor scrisoarea trecuse prin mai multe mâini, și nu 
toți cei de la serviciu o consideraseră o mărturie relevantă, nu îi 
trecuse prin minte, nici măcar în vis, să-și pună mănușile de 
bumbac. 

Hârtia era casantă și fragilă. lar când stăteai singur cu 
documentul, așa ca acum, atunci se petrecea ceva straniu, la 
care Carl reacţiona întotdeauna sensibil. Marcus Jacobsen 

numea această sensibilitate „nasul lui Carl”, bătrânul Bak îi mai 
spunea instinct”, fosta sa soţie vorbea, mai simplu, de 
„intuiţie”. În orice caz, acest mic bilet emana ceva care îi 
stârnea lui Carl un fel de freamăt în corp. Autenticitatea 
documentului aproape că îl orbea cu strălucirea ei. Scris în mare 
grabă. Probabil pe o suprafaţă proastă. Cu sânge și cu o 
ustensilă de scris necunoscută. Să fi fost o pană înmuiată în 
sânge? Nu, probabil că nu. Liniile erau prea inegale, prea 
necontrolate. In unele locuri se părea că se apăsase prea tare, 
în altele, culoarea lipsea aproape complet. Carl scoase lupa și 
încercă să  deslușească  adânciturile și denivelările, dar 
documentul era prea deteriorat. Ce fuseseră odinioară 
adâncituri erau acum umflate de la umezeală, și invers. 

Văzu în faţa ochilor chipul îngândurat al lui Rose și puse hârtia 
deoparte. Mâine avea să-i spună că, dacă era nevoie, putea să- 
și rezerve restul săptămânii pentru scrisoare, dar apoi, dacă nu 
afla nimic, trebuia să se întoarcă la lucru. 

Se gândi dacă să-l roage pe Assad să-i fiarbă siropul lui 
obișnuit, dar din cântarea de jale de afară trase concluzia că 
Assad era încă ocupat să instaleze și să mute scara de colo colo, 
să urce și să coboare pentru a atârna pe perete copiile. Poate că 
ar trebui să-i spună că în încăperile unde se dădea ajutorul de 
înmormântare se afla o a doua scară, dar, sincer vorbind, puţin 
îi păsa. Oricum, avea să termine într-o oră. 

Carl scoase dosarul vechi al incendiului din Radovre. După ce 
îl citi îi veni să arunce mizeria pe biroul lui Jacobsen, undeva 
foarte sus, pe cel mai înalt dintre teancurile de dosare. 

In acest caz era vorba despre un incendiu în Radovre, în anul 
1995. Acoperișul nou din ţiglă al unei clădiri cu mai multe etaje 
din Damhusdal, care adăpostea o firmă de import-export, se 
prăbușise brusc, iar în câteva secunde flăcările mistuiseră etajul 
superior. După stingerea incendiului a fost descoperit un 
cadavru. Proprietarii firmei nu știau nimic despre bărbat, dar 
vecinii au povestit că văzuseră toată noaptea o lumină la una 
dintre ferestrele podului. Pentru că nu reușiseră să identifice 
cadavrul, au presupus că era vorba despre o persoană fără 
adăpost care pătrunsese în clădire prin acoperișul încă 
neterminat și își făcuse culcuș acolo, uitând să închidă în 
bucătăria de serviciu butonul de gaz. Abia când furnizorul de 
gaz HNG a transmis că butonul nu fusese deschis, cazul a fost 


VP - 53 


transferat la departamentul pentru delicte violente al poliţiei din 
Radovre, iar acolo cazul a continuat să vegeteze, cu număr de 
înregistrare, până în ziua în care fusese înfiinţat Departamentul 
Special Q. Și ar fi vegetat în continuare și aici dacă Assad nu ar 
fi observat adâncitura de pe degetul mic al mâinii stângi a 
cadavrului. 

Carl înșfacă telefonul și formă numărul lui Marcus Jacobsen. 
Nici nu răzbătu bine vocea domnișoarei Sørensen până la el, că 
nivelul de frustrare al lui Carl ţâșni în sus. 

— Dar scurt, Sarensen, zise el, câte cazuri... 

— Mørck? Dumneavoastră? Așteptaţi să vă fac legătura cu un 
coleg care nu vă consideră atât de penibil. 

Mai devreme sau mai târziu, o să-i pună un scorpion sub fund. 

— Bună, dragul meu, ciripi Lis. 

Slavă cerului! Sørensen nu era în totalitate lipsită de 
compasiune. 

— Poţi să-mi spui la câte dintre cazurile de incendiu se 
cunoaște identitatea victimei? De fapt, știi și câte cazuri sunt în 
total? 

— Te referi la cele mai recente cazuri? Sunt trei, dar avem 
numele unei singure victime, și nici aici nu suntem siguri. 

— Nu suntem siguri? 

— Ei bine, am găsit un prenume pe un medalion pe care îl 
purta mortul, dar de unde putem ști că era al lui? 

— Ok. Spune-mi încă o dată unde au avut loc incendiile. 

— Nu ai citit dosarele? 

— Doar parțial. 

El respiră precipitat. 

— Noi am găsit un cadavru în Radovre, asta în 1995. Și voi aţi 
găsit... 

—... unul sâmbăta trecută în Stockholmsgade, în Østerbro, 
unul a doua zi în Emdrup și ultimul în Nordvest. 

— Stockholmsgade sună elegant. La care dintre incendii sunt 
pagubele mai mici, știi cumva? 

— Nordvest cred. Pe strada Dortheavej. 

— Există vreo legătură între cazuri? Proprietari? Renovări? 
Vecini care au văzut noaptea lumini? Indicii cu privire la 
premeditare? 

— Nu, din câte știu eu, dar lucrează mai mulţi colegi la asta. 
Întreabă-l pe unul dintre ei. 

— Mulţumesc, Lis. De fapt, nici măcar nu e cazul meu, zise el 
cu o voce intenţionat puternică, în speranţa că o va impresiona. 

Apoi, puse dosarul pe masă. Se pare că știu ei ce fac, se gândi 
el. Afară, pe coridor, se auzeau voci. Probabil că era birocratul 
de la Inspecţia Muncii cu porcăria lui de azbest. 

— Da, e acolo, înăuntru, se auzi suspect de aproape vocea lui 
Assad. 

Carl fixă o muscă în timp ce aceasta își făcea rondul prin 
biroul lui. Cu puţină pricepere, i-o putea lipi omului direct în 
frunte. 

Deschise dosarul Rørvig pregătit pentru a lovi și se plasă 
direct în spatele ușii. 

Dar în ușă apăru un chip necunoscut. 

— Bună ziua. 

| se întinse mâna. 

— Numele meu e Yding. Vicecomisar de poliţie. Poliţia din 
Vestegn. Alberstlund, știți dumneavoastră. 

Carl aprobă. 

— Yding. Acesta e numele sau prenumele dumneavoastră? 

Bărbatul zâmbi, de parcă nici el nu ar fi știut prea bine. 

— Vă caut în legătură cu incendiile din ultimul timp. Pe 
vremuri, la investigaţiile din 1995 din Rarvig, eram asistentul lui 
Antonsen. Marcus Jacobsen ar vrea un raport verbal și mi-a zis 
să vă vorbesc, așa mi-l puteţi prezenta pe asistentul 
dumneavoastră. 

Carl respiră ușurat. 

— Tocmai aţi vorbit cu el. Cel de afară cu scara, el e. 

Yding miji ochii. 

— Cel de afară? 

— Da. De ce? Nu e destul de bun? A făcut un curs de asesor 
de poliţie la New York și a absolvit la Scotland Yard cursuri de 
analiză ADN și imagistică. 

Yding aprobă impresionat. 

— Assad, arată-te puţin, strigă Carl și încercă să lovească 
musca folosind dosarul, înainte să-i facă lui Yding cunoștință cu 
Assad. 

— Ai terminat cu agăţatul? întrebă el. 

Pleoapele lui Assad se prăbușiră grele ca plumbul, ceea ce 
reprezenta un răspuns suficient. 

— Marcus Jacobsen spunea că dosarul original din Radovre e 
aici jos, explică Yding și îi strânse mâna lui Assad. Zicea că știți 
unde e. 

Assad făcu semn spre mâna lui Carl - care încă mai ţinea 
dosarul, pregătit să atace încă o dată musca. 

— Acolo, zise el. Altceva? 

Era limpede că nu era în formă. Treaba cu Rose îl afectase. 

— Jacobsen tocmai m-a întrebat despre un detaliu pe care nu 
mi-l mai amintesc. Pot să mă uit pentru un moment în dosar? 

— Da, bombăni Carl, dar ne cam grăbim, așadar vă rugăm să 
ne scuzați. 

Il trase pe Assad după el pe coridor și se așeză la biroul 
acestuia, chiar sub o frumoasă reproducere a unor ruine de 
culoarea nisipului. Pe imagine stătea scris „Rasafa”, orice ar fi 
însemnat asta 

— Ai ceva în cazan, Assad? întrebă el și făcu semn spre 
samovar. 

— la ce a mai rămas, Carl. Eu o să-mi mai fac. 

Zâmbea, cu ochii plini de recunoștință. 

— După ce pleacă băiatul ăla, noi doi va trebui să facem o 
excursie, Assad. 

— Încotro? 

— Spre Nordvest. Trebuie să ne uităm la o clădire care a fost 
aproape distrusă de flăcări. 

— Da, dar, Carl, acesta nu e cazul nostru. Ceilalţi se vor 
supăra. 

— Da, dar o să le treacă repede. 

Assad nu părea convins. Apoi, expresia i se schimbă. 

— Am reușit să mai descifrez o literă din scrisoare, zise el, și 
am o bănuială urâtă. 

— Și anume? 

— Încă nu-ţi spun. Altfel o să râzi. 

Asta părea să fie vestea bună a zilei. 

— Mulţumesc, zise Yding din ușă și se uită la cana cu elefanţi 
dansând din care bea Carl. Voi lua documentele sus la Jacobsen, 
dacă e în regulă. 

Amândoi încuviinţară. 

— Ah, și trebuie să vă transmit salutări de la o veche 
cunoștință. L-am întâlnit mai devreme sus, la cantină. Laursen, 
de la departamentul tehnic. 

— Tomas Laursen. 

— Da. 

Carl se încruntă. 

— Dar tipul a câștigat zece milioane la loto și și-a dat demisia. 
Nu mai rezista cu atâția morți, așa zicea mereu. Ce face aici? Și- 
a pus iarăși salopeta? 

— Nu, din păcate, deși cei de la tehnic ar cam avea nevoie de 
el. Singurul lucru pe care și l-a pus este un șorț. Lucrează sus, la 
cantină. 

— Ce chestie! 

Carl parcă îl și vedea dinaintea lui pe masivul jucător de rugby 
cu un șorț. Probabil cu un motto ridicol, de genul: „Aici gătește 
șeful”. 

— Ce s-a întâmplat? Doar investise în diverse firme. 

Yding aprobă. 

— Exact, dar nu i-a mers prea bine, iar acum a pierdut totul. 
Urâtă treabă. 

Carl scutură din cap. Pentru cineva ca el, care încerca mereu 
să fie rezonabil, treaba avea chiar un aspect demn de milă. 
Poate că nici nu era atât de rău să nu ai niciun cent pe care să-l 
poți pierde. 

— De când e aici? 

— De vreo lună, zise el. Nu urcați niciodată la cantină? 

— Aţi înnebunit? Până acolo sunt zece milioane de trepte și 
liftul nu mai funcţionează de o veșnicie. 

(J 

Firmele și instituțiile care mai rămăseseră pe cei șase sute de 
metri ai Dortheavej nu făceau neapărat parte din prima ligă: pe 
lângă un centru de consiliere și un studio de înregistrări, mai 
existau o școală de șoferi, o așa-zisă casă de cultură, diverse 
asociaţii multiculturale și alte câteva afaceri. O zonă industrială 
veche, care nu putea fi distrusă - poate doar prin incendiere, 
cum se întâmplase la depozitul firmei K. Frandsen Angro. 

Lucrările de curăţare din curte se încheiaseră în mare parte, 
dar nu și munca investigatorilor. Colegii renunţaseră din nou să 
îl salute pe Carl, dar acestuia nu-i păsa prea mult. O lua ca pe 
un semn de invidie, convins fiind că nu mulţi erau de acord cu 
el. 

Se plasă fix în centrul curţii, în fosta zonă de intrare a K. 
Frandsen și studie cu atenţie distrugerile. De clădire nu era cu 

siguranţă mare pagubă, dar gardul din sârmă galvanizată ieșea 
imediat în evidență: acesta fusese nou-nouţ, într-un contrast 
evident cu fosta fabrică. 

— Am văzut case de felul ăsta în Siria, Carl. Când soba cu 
petrol se încingea prea tare, atunci bummm... Assad își roti 
braţele ca pe niște moriști. 

Carl își îndreptă privirea spre primul etaj. Acoperișul arăta de 
parcă s-ar fi ridicat și apoi s-ar fi așezat la loc cu un bubuit. 
Fumul care ieșea de sub streașină înnegrise complet în partea 
de sus plăcile de Eternit, iar ferestrele Velux zburaseră cine știe 
unde. 

— Da, a fost zdravăn, zise el, în timp ce se gândea de ce oare 
oamenii alegeau de bunăvoie să-și petreacă timpul într-un loc 
atât de urât și uitat de Dumnezeu. Poate că tocmai asta era. 
Poate că nu fusese alegerea lor. 

— Carl Mørck, Departamentul Special Q, zise când trecu pe 
lângă el unul dintre investigatorii mai tineri. Putem să urcăm să 
ne uităm puţin în jur? Tehnicul a terminat? 

Tipul ridică din umeri. 

— Aici o să terminăm abia când toată porcăria va fi demolată, 
mârâi el, dar aveţi grijă unde călcaţi. Am pus scânduri pe podea, 
ca să nu cadă nimeni, dar nu garantez pentru nimic. 

— K. Frandsen Angro: ce importau, de fapt? îl întrebă Assad. 

— Tot felul de chestii pentru tipografii. E o firmă corectă, 
răspunse criminalistul. Se pare că nu știau că în clădire se afla o 
persoană fără adăpost sau cine o fi fost. Angajaţii sunt destul de 
șocați. Au fost norocoși că nu a ars totul din temelii. 

Carl încuviinţă. Firmele de genul acesta nu-și puteau deschide 
sediul mai departe de șase sute de metri de o staţie de 
pompieri. Avuseseră noroc că încă se mai aflau în zona aceasta 
și că pompierii locali rezistaseră tendinței idioate de a angaja 
firme auxiliare din UE. 

Așa cum era de așteptat, primul etaj arsese complet. Plăcile 
din fibră de lemn de pe pereți erau jumulite, pereţii separatori 
se ridicau ca niște turnulețe ascuţite, totul amintea un pic de 
Ground Zero. Un peisaj negru și plin de cenușa distrugerii. 

— Unde aţi găsit cadavrul? îl întrebă Carl pe bărbatul mai în 
vârstă care se prezentase drept investigatorul companiei de 
asigurări. 

Omul arătă spre o pată de pe podea, un răspuns evident la 
întrebare. 

— Explozia a fost puternică și s-a întâmplat în două etape, 
petrecute una după alta, explică el. Prima a declanșat incendiul, 
a doua a absorbit tot oxigenul din încăpere și a stins focul. 

— Atunci nu a fost un incendiu mocnit în sensul obișnuit, în 
care victima moare intoxicată cu monoxid de carbon? întrebă 
Carl. 

— Nu. 

— Bărbatul a murit la explozie sau s-a sufocat încet și a ars 
apoi? Ce credeţi? 

— Nu știu. A rămas atât de puţin din el, încât nu se poate 
stabili nimic concret. La astfel de cadavre nu prea găsim resturi 
ale căilor respiratorii. De aceea nu putem spune nimic despre 
concentrația de funingine din plămâni sau trahee. 

Scutură din cap. 

— E greu de crezut că focul a adus cadavrul în starea asta în 
atât de scurt timp. Asta le-am spus deunăzi și colegilor 
dumneavoastră din Emdrup. 

— Ce vreţi să spuneţi cu asta? 

— Păi, că eu consider incendiul provocat. Cred că acesta 
trebuia doar să ascundă faptul că victima a murit, în realitate, 
într-un alt incendiu. 

— Vreţi să spuneţi că mortul a fost mutat? Și ei ce au spus? 

— Cred că au fost de aceeași părere. 

— Așadar, crimă? Un om e omorât și ars și apoi adus la locul 
unui alt incendiu? 

— Ei bine, nu se poate spune cu siguranţă, dar, după părerea 
mea, este foarte probabil că a fost mutat cadavrul. E greu de 
crezut că la un incendiu atât de scurt, chiar și violent, cadavrul 
să ardă până la schelet. 

— Aţi analizat toate trei incendiile? întrebă Assad. 

— AȘ fi putut, teoretic, deoarece lucrez pentru mai multe 
societăți de asigurări, dar în Stockholsmgade a fost un coleg. 

— Locurile celorlalte incendii erau comparabile cu acesta? se 
interesă Carl. 

— Nu. Cu excepţia celui de aici, erau toate goale. De aceea a 
apărut teoria, destul de plauzibilă, că ar fi vorba de persoane 
fără adăpost. 

— Și dumneavoastră credeţi că lucrurile s-au petrecut de 
fiecare dată după același model? Că morţii au fost aduși în 
clădiri părăsite și au fost arși acolo a doua oară? întrebă Assad. 

Omul de la asigurări se uită liniștit la neobișnuitul 
investigator. 

— Asta se poate presupune din multe puncte de vedere, ba 
eu chiar susţin asta. 

Carl își dădu capul pe spate și se uită la scheletul înnegrit al 
acoperișului. 

— Mai am două întrebări și apoi vă lăsăm în pace. 

— Daţi-i drumul! 

— De ce două explozii? De ce să nu lași porcăria să ardă de 
tot? Aveţi un răspuns la asta? 

— După mine, singura explicaţie posibilă este că incendiatorii 
au încercat anume să limiteze pagubele. 

— Mulţumesc! A doua întrebare e dacă vă putem suna în caz 
că mai avem și alte întrebări? 

Bărbatul zâmbi și scoase o carte de vizită din buzunar. 

— Desigur. Mă numesc Torben Christensen. 

Carl căută în buzunar după propria carte de vizită, știind prea 
bine că nu avea una. Încă o sarcină pentru Rose, de îndată ce se 
întorcea. 

— Eu nu înțeleg. 

Assad stătea lângă ei și trăgea dungi în funinginea de pe 
perete. Făcea parte din soiul de oameni care reușea ca, dintr-o 
singură pată de vopsea pe deget, să își mânjească toate hainele 
și obiectele din jur. În clipa asta avea destulă funingine pe haine 
și pe faţă cât să murdărească un oraș de dimensiuni mai mici. 

— Eu nu înțeleg despre ce vorbiţi. Trebuie să existe o 
legătură. Treaba asta cu inelul pe deget sau degetul lipsă și asta 
cu morții și cu incendiile, spuse el, apoi se întoarse brusc spre 
omul de la societatea de asigurări. Câţi bani plătește firma 
dumneavoastră pentru ce e aici? Doar e o porcărie de casă 
veche. 

Torben Christensen se încruntă. Ideea fraudei de asigurări 
fusese lansată, dar asta nu însemna că el era de acord. 

— Da, clădirea nu are cine știe ce valoare, dar firma tot are 
dreptul la despăgubiri. Vorbim de o asigurare împotriva 
incendiilor, nu de o poliţă împotriva putregaiului sau a carilor. 

— Cât? 

— Păi, între șapte și opt sute de mii de coroane, aș aprecia 
eu. 

Assad fluieră apreciativ. 

— S-ar putea construi ceva nou peste parterul stricat? 

— Asta depinde doar de asigurat. 

— Deci, dacă ar vrea, ar putea dărâma tot? 

— Cu siguranţă. 

Carl se uită la Assad. Era limpede că urmărea ceva. 

În timp ce se îndreptau spre mașină, pe Carl îl cuprinse 
senzaţia plăcută că erau pe cale să-și depășească adversarul pe 
interiorul turnantei și că, de data asta, adversarul nu erau doar 
acești ticăloși, ci și departamentul de investigare a crimelor a 
poliţiei din Copenhaga. 

Ce triumf, dacă ar reuși să-i depășească! 

Carl îi salută politicos din cap pe colegii care încă se mai aflau 
în curtea interioară. Nu avea chef să vorbească cu ei. Impreună 
cu Assad, aveau să afle singuri ce voiau să știe. 

Assad se opri lângă mașina de serviciu pentru a studia mai 
atent graffitiul cu litere verzi, albe, negre și roșii de pe peretele 
frumos tencuit. 

„Israel afară din fâșia Gaza. Palestina pentru palestinieni”, 
scria acolo. 

— Ăștia nu știu să scrie corect, comentă el și se sui în mașină. 

Dar tu știi? se gândi Carl. Ca să vezi! 

Carl porni mașina și aruncă o privire spre asistentul său. 
Acesta fixa bordul cu o privire încordată și părea pierdut în 
gânduri. 

— Hei, Assad, unde ești? 

Nimic nu se clinti în privirea acestuia. 

— Ei, aici, Carl, zise el. 

Apoi nu mai schimbară niciun cuvânt până la sediu. 

9. 


Ferestrele micii clădiri comunale păreau să fie plăci din metal 
încins. Așadar, idioţii începuseră deja. 

Işi dădu jos paltonul în antreu și le salută pe femeile aşa- 
numite impure. Femeile la menstruaţie trebuiau să asculte 
imnurile de slavă de afară. Apoi, intră foarte încet pe ușa dublă. 

Slujba ajunsese deja la punctul în care comunitatea începea 
efectiv să o ia razna. Participase de mai multe ori, iar ritualul era 
de fiecare dată același. Acum preotul stătea la altar în straiele 
confecționate chiar de el și pregătea „Consolarea vieţii” cum 
numeau ei cuminecătura. Curând, la chemarea lui se vor ridica 
toţi, copii și adulți, și se vor apropia cu pași mici și capetele 
plecate, îmbrăcați în cămășile lor albe, pure. 

Acest drum spre altar, marțea, era punctul culminant al 
săptămânii. In acest moment, însăși Maica Domnului, în 
întruparea preotului, oferea comunităţii potirul și pâinea. În 
curând, toţi cei din sală vor începe un dans al bucuriei și o vor 
slăvi pe Maica Domnului în cascade nestăvilite de vorbe, Maica 
ce dăruise viaţă, cu ajutorul Duhului Sfânt, lui lisus Christos. 
Vocile li se vor revărsa, se vor ruga cu toții pentru toţi copiii 
nenăscuţi, se vor îmbrăţișa și își vor aminti de senzualitatea 
Maicii Domnului atunci când se dăruia Domnului și încă multe 
altele de genul acesta. 

Erau pure prostii, ca multe altele care se petreceau în locul 
acela. 

Se duse iute spre peretele din spate și rămase acolo, în 
fundal. | se zâmbea senin. Toţi sunt bine-veniţi, spunea 
zâmbetul, iar când toată ceata se va deda, curând, extazului, 
vor aduce mulţumiri pentru că s-a simţit atras de Maica lui 
Dumnezeu și pentru că venise la ei. 

In acest timp, el studia familia pe care o alesese. Tatăl, mama 
și cei cinci copii. În aceste cercuri, liota de copii era rareori mai 
mică de atăt. 

In spatele celor doi băieţi mai mari și acoperit parțial de ei, 
stătea tatăl încărunţit, iar în faţa lui cele trei fetițe, care se 
legănau ritmic încolo și încoace, cu părul despletit. Chiar în 

partea din faţă, între alte femei adulte, se afla mama lor, cu 
buzele deschise, ochii închiși și mâinile odihnindu-i-se lejer pe 
sâni. Toate femeile stăteau așa. Captivate de mediul 
înconjurător, într-un singur gând, tremurând în prezenţa Maicii 
lui Dumnezeu. 

Cele mai multe femei tinere erau gravide. Una dintre ele era 
cât se putea de aproape de soroc, iar cămașa era pătată pe 
piept de laptele care se scurgea. 

Bărbaţii priveau fermecaţi aceste fiinţe fertile. Căci, până la 
perioada menstruației, corpul femeii era pentru ucenicii Maicii 
lui Dumnezeu cel mai sfânt lucru. 

În această adunare care diviniza fertilitatea, toţi bărbaţii își 
țineau mâinile împreunate în jurul organelor genitale. Băieţeii 
râdeau și îi imitau pe cei mari, fără să știe despre ce era vorba. 
Cei treizeci și cinci de oameni erau ca unul singur. Sentimentul 
de a aparţine era descris în amănunţime în așa-zisul „Decret al 
Maicii”. 

Aparţinerea în credinţa în Maica Domnului - în femeia pe care 
se baza întreaga viaţă. Asta ascultase până i se făcuse greață. 

Fiecare sectă avea adevărul ei inatacabil, inexplicabil. 

În vreme ce preotul le dădea pâinea celor din apropiere și 
cădea într-un extaz verbal, el o studia pe fiica mijlocie a familiei, 
Magdalena. 

Era cufundată în gânduri. Se gândea oare la mesajul 
comuniunii? Sau la ceea ce îngropase pe pajiște, acasă în 
grădină? Sau la ziua în care avea să fie unsă servitoare a Maicii, 
ziua în care ceilalţi aveau să o dezbrace și să o ungă cu sânge 
proaspăt de oaie? Ziua în care îi aduceau un bărbat, îi slăveau 
pântecul și se rugau pentru fertilitatea ei? Era greu de spus. Ce 
se petrecea în mintea unei fete de doisprezece ani? Doar ea știa 
asta. Era posibil să îi fie teamă, dar avea și de ce. 

De acolo de unde venea el, băieţii erau cei care trebuiau să 
participe la anumite ritualuri. Trebuiau să renunțe la propria 
voinţă, la visuri și dorinţe în favoarea comunităţii. Și, desigur, să 
își cedeze și corpul. Își amintea prea bine de asta. 

Aici, însă, fetele treceau prin asta. 

Se strădui să îi surprindă privirea Magdalenei. Dacă totuși se 
gândea la groapa din grădină? Dacă lucrul de nerostit trezea în 
ea puteri mai mari decât credința? 

Probabil că avea să fie mai greu de convins decât fratele ei 
care stătea lângă ea. Și de aceea nici nu i-a fost clar de la 
început pe care dintre cei doi avea să îl aleagă. 

Pe care dintre cei doi avea să îl omoare. 

(J 

După ce familia plecase la slujbă, mai aşteptase o oră înainte 
să pătrundă în casă. Soarele de martie se îndreptase deja spre 
orizont. Avusese nevoie de doar două minute pentru a deschide 
o fereastră a casei și pentru a intra în camera unuia dintre copii. 

Aparţinea celei mai mici dintre fete, își dăduse seama imediat 
de asta, deși aici nu era nimic roz și nici nu erau perne sub 
formă de inimi pe canapea. Nu, aici nu erau nici păpuși Barbie, 
nici creioane cu ursuleţi sau pantofiori cu barete sub pat. In 
această cameră nu exista nimic care să reflecte viziunea despre 
ea și despre lume a unei fete daneze de zece ani. Nu, îţi dădeai 
seama că te aflai în camera fetei celei mici după faptul că 
rochița de la botez era încă atârnată pe perete. Așa se obișnuia 
în Biserica Maicii Domnului. Rochia de botez era învelișul oferit 
de Maică, iar acesta era îngrijit și păstrat și dat mai departe 
următorului vlăstar al familiei. Până atunci, copilul născut 
ultimul trebuia să protejeze rochia de botez. Trebuia să o perie 
în fiecare sâmbătă înainte de culcare, și să îi calce înainte de 
Paște gulerul și dantela. 

Era o bucurie pentru ultimul născut faptul că putea îngriji 
această rochie sfântă cel mai mult timp. Nu doar că astfel avea 
să găsească norocul, ci viaţa ei avea să fie plină de 
binecuvântări și fericire. O bucurie specială, se zicea. 

Intră în biroul tatălui și găsi repede ceea ce căuta: documente 
care atestau bunăstarea familiei; ultima declarație de avere, cu 
ajutorul căreia Biserica Maicii Domnului determina locul 
individului în comunitate. Apoi, descoperi și listele cu numerele 
de telefon care îi oferiră o imagine asupra răspândirii geografice 
a sectei în ţară și în străinătate. 

De când lovise ultima oară în această sectă, se alăturaseră, 
doar în lutlanda de Mijloc, câteva sute de membri noi. 

Nu era un gând plăcut. 

e 

După ce inspectă toate camerele, ieși din nou pe geam și îl 

închise. Se uită la colțul grădinii. Magdalena își alesese acolo un 

loc bun dejoacă. Aproape invizibilă, atât din casă, cât și din 
restul grădinii. 

Își dădu capul pe spate și văzu cum cerul înnorat se înnegrea 
încetișor. In curând avea să fie întuneric beznă, deci trebuia să 
se grăbească. 

Dacă nu ar fi știut unde să caute, nu ar fi găsit niciodată 
ascunzătoarea Magdalenei. Doar o crenguţă aflată la marginea 
unei porțiuni cu iarbă trăda locul. Când văzu asta, zâmbi și dădu 
cu grijă crenguța la o parte. Apoi, ridică un petec de iarbă de 
dimensiunile palmei. 

Gaura de dedesubt era tapetată cu o pungă galbenă, iar pe 
ea se afla o bucată de hârtie colorată, împăturită. 

O despături și zâmbi din nou. 

Apoi, o puse în buzunar. 

e 

În casa comunală, îi studie cu atenție pe tânăra fată cu părul 
lung și pe fratele ei, Samuel, cu un zâmbet înciudat. Cât de 
apăraţi stăteau aici, împreună cu alți membri ai comunităţii. 
Alături de oameni care aveau să trăiască mai departe în totală 
necunoștinţă, și de cei care, în curând, aveau să trăiască știind 
lucruri abominabile. 

Teribila cunoștință a ceea ce el avea să le facă. 

După cântece, întreaga ceată formă un cerc în jurul lui. Îi 
mângâiară pe cap, pe piept. Așa își exprimau încântarea pentru 
faptul că el venise în căutarea Maicii lui Dumnezeu. Așa îi 
mulțumeau pentru încredere. Toţi erau încântați și extaziaţi că îi 
puteau arăta drumul spre adevăr. Apoi, toată ceata făcu un pas 
în spate și își ridică mâinile spre cer. În curând vor începe să se 
mângâie reciproc cu palma desfăcută. Mângăierile vor continua 
până când unul dintre ei se prăbușea și o primea pe Maica 
Domnului în corpul său tremurător. Știa cine va fi. Extazul 
strălucea în ochii femeii. O tânără mică, a cărei mare realizare 
erau cei trei copii grași care săreau în jurul ei. 

La fel ca toți ceilalți, zbieră și el spre cer când se întâmplă. Cu 
diferența că el reţinea în interiorul lui ceea ce ceilalți se 
străduiau din răsputeri să elibereze: diavolul din suflet. 

e 

Când membrii comunităţii își luară rămas-bun pe scări, el făcu 

neobservat un pas înainte și îi puse piedică lui Samuel, astfel 


VP - 65 


încât băiatul se clătină și căzu de pe treapta de sus, fără a avea 
vreun sprijin. 

Trosnetul genunchiului lui Samuel când se lovi de pământ 
sună ca o dezlegare în urechile lui. Ca trosnetul gâtului la 
spânzurătoare. 

Totul era așa cum trebuia să fie. 

De acum, el preluase conducerea. De acum, lucrurile aveau 
să se desfășoare, inevitabil, în direcția dorită de el, inevitabil. 

10. 


Când Carl ajungea acasă în Ranneholtpark într-o seară ca 
aceasta, când strălucirea și zgomotele programelor de la 
televizor răzbăteau din blocurile de beton, iar casnicele se 
conturau la geamurile bucătăriilor ca niște umbre, i se părea că 
e un muzician afon în mijlocul unei orchestre simfonice. 

Nici în ziua de azi nu reușea să-și dea seama cum se 
petrecuseră lucrurile. De ce se simţea atât de singur. 

Dacă un contabil cu o circumferință de 154 de centimetri și o 
tocilară cu braţele ca niște scobitori erau în stare să ducă o viaţă 
de familie, de ce naiba nu putea și el să facă același lucru? 

Vecina lui, Sysser, stătea în lumina ca de gheaţă din bucătărie 
și prăjea ceva. Îi făcu atent semn cu mâna când ea îl zări. Slavă 
Domnului că după startul dezastruos de luni dimineață reușise 
să-și găsească drumul înapoi spre propria locuinţă. Nu știa ce s- 
ar fi întâmplat dacă nu ar fi făcut-o. 

Se uită obosit la ușa lui. Numele lui și al Viggăi erau de acum 
acoperite de corecturi. Nu era ca și cum s-ar fi simțit singur 
alături de Morten Holland, Jesper și Hardy. In acel moment, din 
spatele tufelor se auzea gălăgie mare. Tot un fel de viață de 
familie, s-ar putea zice. 

Doar că nu era cea la care el visase. 

e 

În mod normal, putea să-și dea seama încă de pe coridor ce 
se afla în meniu, dar ce simţea acum în nări nu era aroma uneia 
dintre inspiraţiile culinare ale lui Morten. Cel puţin, așa spera. 

— Salutare, strigă el spre sufrageria în care Morten și Hardy 
obișnuiau să se distreze. A 

Își băgă capul pe ușă. Nici urmă de cineva. In schimb, afară, 
pe terasă, se întâmplau diverse lucruri. În mijloc, sub un radiator 
de terasă, descoperi patul lui Hardy, cu perfuzii și tot tacâmul. În 
jurul lui se înghesuiau vecinii în jachete pufoase și mâncau 
cârnaţi la grătar, scăldaţi cu bere la cutie. Judecând după 
chipurile tâmpe, treaba începuse de ceva vreme. 

În încercarea de a localiza putoarea din casă, Carl ajunse în 
bucătărie. Pe masă se afla o oală al cărei conţinut amintea în cel 

mai bun caz de mâncarea de conservă, arsă complet. Scârbos. 
Mai ales că existenţa viitoare a oalei era acum decisă. 

— Ce se petrece aici? întrebă Carl, ieșind pe terasă, uitându- 
se la Hardy, care zâmbea liniștit, acoperit cu patru straturi de 
pături. 

— Ştii că sus, pe braţ, Hardy are o bucăţică pe care o simte? 
întrebă Morten. 

— Da, așa a spus, da. 

Morten părea a fi un băieţel care ţinea pentru prima oară în 
mâini o revistă cu femei goale și era pe cale să o deschidă. 

— Și știi că are ușoare reflexe la degetul mijlociu și arătător 
de la o mână? 

Carl se uită la Hardy și scutură din cap. 

— Ce mai e și asta? Un quiz de neurologie? în cazul ăsta, ne 
oprim înainte să ajungem la ţările din sud, OK? 

Morten își dezveli dinţii pătaţi de vinul roșu și râse: 

— Și acum două ore, Hardy și-a mișcat un pic încheietura 
mâinii. Da, Carl, chiar așa s-a întâmplat. Din cauza asta am uitat 
de masa de prânz. 

Entuziasmat, își desfăcu brațele, dezvăluind cât de corpolent 
era. Părea că vrea să-l îmbrăţișeze pe Carl în următorul 
moment. Să încerce numai! 

— Pot să văd, Hardy? fu reacţia seacă a lui Carl. 

Morten dădu păturile la o parte și dezveli mâna albă ca ceara 
a lui Hardy. 

— Ei haide, bătrâne, arată-ne, zise Carl, iar Hardy închise ochii 
și strânse din dinţi, până i se văzu musculatura maxilarului. 

Era de parcă toate impulsurile corpului erau chemate prin 
intermediul nervilor spre încheietura mâinii, asupra căreia se 
îndrepta întreaga atenţie. Mușchii feţei lui Hardy începură să 
tremure până când, în cele din urmă, el expiră și fu nevoit să 
renunţe. 

— Oh, ziseră oamenii din jur și adăugară tot felul de 
încurajări, dar încheietura nu se mișcă. 

Carl clipi înţelegător spre Hardy și îl trase apoi pe Morten cu el 
spre gardul viu. 

— Aştept o explicaţie, Morten. La ce ajută toate astea? Ai 
răspunderea lui, ăsta e jobul tău, așa că lasă asta, nu-i mai da 
bietului om speranţe și, mai ales, încetează să-l transformi într- 
un spectacol de circ. Mă duc acum să îmi pun o pereche de 

pantaloni de trening, iar tu scapi de toată lumea și îl duci pe 
Hardy la locul lui. E clar? 

Nu mai avea chef să audă scuze. Morten n-avea decât să le 
prezinte restului publicului. 

— Mai spune o dată, zise Carl o jumătate de oră mai târziu. 

Hardy se uită liniștit la fostul său partener. Avea o anumită 
demnitate, așa cum zăcea acolo, după atâta suferinţă. 

— E adevărat, Carl. Morten nu a văzut, dar stătea lângă mine. 
Încheietura s-a mișcat ușor. Și la umăr mă doare un pic. 

— Cum de nu poţi repeta mișcarea? 

— Nu știu exact ce am făcut, dar a fost o mișcare controlată. 
Nu a fost un spasm. 

Carl îi puse mâna pe frunte partenerului său paralizat. 

— După știința mea, asta e aproape imposibil, dar te cred, 
sigur. Doar că nu știu ce am putea face cu toate aceste 
informații. 

— Dar eu știu, interveni Morten. Hardy are sus, pe umăr, un 
loc în care simte. Și acela doare. Cred că ar trebui să stimulăm 
acel punct. 

Carl scutură din cap. 

— Hardy, crezi că e o idee bună? Mi se pare mai degrabă o 
soluție băbească. 

— Da, și? întrebă Morten. Tot sunt aici, și ce poate să strice? 

— O să ne distrugi toate oalele. 

Carl se uită afară, pe hol. lar era o jachetă mai puţin în cuier. 

— Jesper nu vine să mănânce cu noi? 

— E în Brønshøj, la Vigga. 

Poftim? Ce căuta Jesper în casa rece ca gheaţa din grădină? Și 
asta în condiţiile în care îl ura pe prietenul cel nou al lui Vigga. 
Nu pentru că băiatul scria poezii și purta niște ochelari imenși, ci 
mai degrabă pentru că le citea și apoi aștepta comentarii. 

— De ce e Jesper acolo? Doar nu chiulește din nou? 

Carl scutură din cap. Mai erau doar câteva luni până la 
bacalaureat. Având în vedere sistemul idiot de note și reforma 
jenantă la clasele de liceu, Jesper ar fi trebuit să pună mâna pe 
carte și să se prefacă măcar că învață. Altfel, era terminat. 

Hardy îi întrerupse șirul gândurilor. 

— Calmează-te, Carl. Lucrez cu Jesper în fiecare zi, după 
școală. Îl ascult înainte să se ducă la Vigga. Băiatul se descurcă. 

Se descurcă? Asta suna absolut suprarealist. 

— Și de ce e la maică-sa? ` 

— Ea l-a sunat, răspunse Hardy. li pare rău, Carl. S-a săturat 
de viața ei și ar vrea să se întoarcă acasă. 

— Acasă? Acasă, aici? 

Hardy încuviință. Carl simțea că e pe cale să sufere un atac 
de apoplexie, declanșat de șoc. 

Morten trebui să-i aducă whisky-ul de două ori. 

e 

Totul se transformă într-o noapte nedormită și o dimineaţă 
obosită. 

Când se văzu în sfârșit așezat la biroul lui, Carl era mai obosit 
decât în seara precedentă, înainte să se bage în pat. 

— Avem vești de la Rose? întrebă el, dar Assad îi puse în față 
o farfurie cu tot soiul de gloduri nedefinite. 

Se părea că trebuia să se întremeze mai întâi. 

— Am sunat-o ieri-seară, dar nu era acasă. Asta mi-a spus 
sora ei. 

— Aha. 

Carl alungă credincioasa, perseverenta și încă prezenta 
muscă și încercă să desprindă de pe farfurie unul dintre 
glodurile scăldate în sirop. Dar acesta era cât se putea de 
recalcitrant. 

— Vine astăzi? A zis sora ei ceva în sensul ăsta? 

— Da, vine Yrsa, sora ei. Rose nu. Ea a plecat. 

— Ce vrea să însemne asta? Unde s-a dus Rose? Sora ei? Vine 
aici? Ce se întâmplă? 

Își smulse degetele de pe glodul prinzător de muște, cu 
senzaţia că a pierdut și ceva piele. 

— Yrsa a zis că Rose mai dispare uneori pentru o zi sau două, 
dar că asta nu vrea să însemne nimic. Se întoarce întotdeauna, 
așa face mereu, spune Yrsa. In timpul ăsta, vine Yrsa și preia 
munca ei. Ea zice că nu-și pot permite să renunțe la salariul lui 
Rose. 

Carl scutură iute și energic din cap. 

— Glumești? Aici nu se face nimic dacă o angajată dispare 
când i se năzare ei? Nu poate fi adevărat! A luat-o razna? 

Ei, ce-o să-și audă când o apărea din nou! 

— Și această Yrsa! Nu trece nici măcar de paznicul de la 
poartă, o să mă asigur de asta! 

— Aăă, păi să vezi, eu am aranjat deja treburile cu paza și cu 
Lars Bjørn, Carl. E totul în ordine. Lars Bjørn a zis că îi e 
indiferent, important e ca salariul să i se plătească în continuare 
lui Rose. Yrsa e înlocuitoarea, cât e Rose bolnavă. Bjørn se 
bucură că avem pe cineva. 

— Bjørn zice că e în regulă? Și Rose e bolnavă, zici? 

— Da, așa zicem acum, sau? 

Era revoltă curată. 

Carl puse mâna pe telefon și formă numărul lui Lars Bjarn. 

— Bună, dragule! răsună vocea lui Lis. 

Ce naiba se întâmpla? 

— Bună, Lis. Nu am sunat la Lars Bjarn? 

— Ba da, dar eu raspund acum la telefonul lui. Șefa poliţiei, 
Jacobsen și Bjørn au chiar acum o ședință din pricina situaţiei 
personalului. 

— Poţi să îmi faci legătura o secundă? Trebuie să vorbesc 
neapărat cu el. 

— E vorba, probabil, despre sora lui Rose. 

Carl simţi că i se încordează mușchii feţei. 

— Nu ai nimic de a face cu asta, nu-i așa? 

— Carl, eu nu ţin listele cu înlocuitorii. 

Despre treaba asta nu știa nimic. 

— Și tu spui că Bjarn a fost de acord cu înlocuitoarea lui Rose, 
înainte să mă întrebe? 

— Hey, Carl, take it easy, rosti ea în engleză și plesni din 
degete de parcă ar fi vrut să-l trezească. Avem nevoie de 
oameni. În clipa asta, Bjarn e de acord cu orice. Ar trebui să vezi 
cine muncește în celelalte secții. 

Din păcate, râsul ei cristalin nu reuși să înveselească situaţia. 

e 

Firma K Frandsen Angro era o societate pe acţiuni cu un 
capital propriu de doar două sute cincizeci de mii de coroane, 
dar o valoare estimată de circa șaisprezece milioane. Doar 
depozitul de hârtie fusese estimat în ultimul an contabil la opt 
milioane, așadar nu se puteau presupune dificultăţi economice. 
Problema era însă că toţi clienţii firmei K. Frandsen erau reviste 
săptămânale sau ziare gratuite, iar acestea suferiseră destul de 
mult din pricina crizei. După aprecierea lui Carl, lipsa comenzilor 
din partea acestora era foarte posibil să fi afectat K. Frandsen 
destul de brusc și de puternic. 

Scenariul devenea cu adevărat interesant când începeau să 
se contureze paralelele cu firma din Emdrup și cu cea din 
Stockholmsgade, ale căror spaţii de birouri arseseră și ele. Firma 
din Emdrup, JPP Beslag A/S, avea o cifră de afaceri anuală de 
douăzeci și cinci de milioane de coroane și aproviziona în primul 
rând magazinele de bricolaj cu lemn pentru construcţii. In 
ultimul an o afacere probabil înfloritoare, anul acesta o afacere 
care șchiopăta. Și la fel Public Consult, firma din Østerbro, care 
trăia din generarea de comenzi de construcţii pentru birourile 
mari de arhitectură, simţise probabil conjunctura nefavorabilă 
de anul acesta. 

Dar în afară de o mare vulnerabilitate în actuala conjunctură 
nu mai existau alte coincidenţe între cele trei firme urmărite de 
ghinion. Nu aveau proprietari comuni, nu aveau aceiași clienţi. 

Carl bătu darabana pe masă. Cum stătuseră lucrurile la 
incendiul din 1995 din Radovre? Fusese și acolo vorba despre o 
firmă care începuse brusc să se clatine? Acum ar fi avut nevoie 
de Rose, la naiba. 

— Knock, knock, șopti cineva la ușă. 

Asta trebuia să fie acea Yrsa, se gândi Carl și se uită spre ușă. 

Era nouă și un sfert. Ajunsese la timp. 

— Ce oră e asta de venit? zise el cu spatele la ușă. 

Asta învățase în mod sigur: șefii care le arată spatele 
interlocutorilor sunt personalităţi puternice. Cu aceștia nu te 
joci. 

— Aveam întâlnire? se auzi o voce bărbătească nazală. 

Carl se întoarse atât de brusc cu scaunul, încât făcu un sfert 
de rotaţie mai mult. 

Era Laursen. Bunul Tomas Laursen, tehnician criminalist și 
jucător de rugby, care câștigase și pierduse o avere și care 
acum lucra în cantina de la ultimul etaj. 

— Ei, la naiba, Tomas, ai coborât până aici? 

— Da. Asistentul tău eficient m-a întrebat dacă nu aș avea 
chef să trec pe aici. 

In ușă apăru chipul șugubăț al lui Assad. Ce voia el să obţină 
cu asta? Chiar fusese sus la cantină? Nu îi mai ajungeau 
specialităţile sale condimentate și spaimele stomacului pe care 
le prepara singur? 

— Mi-am luat o banană, Carl, zise Assad și flutură fructul 
strâmb prin faţa lui. 

Se dusese până la ultimul etaj pentru o banană? 

Carl încuviință. Assad era un fel de maimuţă. El bănuia demult 
asta. 

Îi strânse mâna zdravăn lui Laursen. Aceeași distracţie 
dureroasă dintotdeauna. 

— Grozav, Laursen. Am auzit despre ţine de la Yding din 
Albertslund. Te-ai întors de bunăvoie la sediul central, din câte 
am înţeles. 

Laursen clătină din cap. 

— Mda, eu mi-am făcut-o singur. Banca m-a păcălit să iau un 
credit pentru investiţii și puteam să fac asta cu ușurință. Aveam 
un capital imens, iar acum nu mai am decât praful de pe tobă. 

— Ar trebui lăsaţi să-și îngroape singuri rahatul, comentă Carl. 

Auzise la un moment dat la știri pe cineva spunând asta. 

Laursen aprobă. Da, acum era din nou aici, devenit cel mai de 
jos angajat de la cantină. Sandvișuri și vase murdare. Unul 
dintre cei mai talentați tehnicieni criminaliști din Danemarca. Ce 
pierdere! 

— Sunt mulțumit, zise el. Mă întâlnesc cu foști colegi, dar nu 
mai trebuie să ies cu ei. 

Zâmbea la fel ca pe vremuri. 

— Slujba nu-mi mai făcea plăcere, Carl, mai ales când trebuia 
să sap o noapte întreagă printre bucăţi de cadavru. Nu trecea zi 
în care să nu mă gândesc să plec, așa am dus-o vreme de cinci 
ani. Banii m-au ajutat să fac pasul, chiar dacă i-am pierdut pe 
toţi. Poţi să vezi lucrurile și așa. Totul e bun la ceva la un 
moment dat. 

Carl încuviință. 

— Tu nu-l cunoști pe Assad, dar eu sunt sigur că nu te-a adus 
aici doar ca să discutați meniul de la cantină și să te invite să 
bei ceai de mentă cu un vechi coleg. 

— Mi-a povestit despre scrisoarea din sticlă. Cred că sunt cât 
de cât informat. Pot să văd scrisoarea? 

Dar bineînţeles! 

Laursen se așeză, iar Carl scoase cu grijă scrisoarea din 
dosar. Assad intră încântat, balansând trei cești minuscule pe o 
tavă din aramă. 

În birou se răspândi imediat aroma ceaiului de mentă. 

— O să-ţi placă sigur ceaiul acesta, turui Assad și turnă în 
cești. E bun pentru de toate, și pentru asta, completă el și își 
duse mâna între picioare și le aruncă o privire misterioasă. 

Mesajul era limpede. 

Laursen aprinse încă o lampă de lucru și o trase foarte 
aproape de document. 

— Cine a conservat asta, știm? 

— Un laborator din Edinburgh, în Scoţia, zise Assad. 

Scosese deja rezultatele cercetărilor încă înainte ca să apuce 
Carl măcar să se întrebe unde le pusese. 

— Asta e analiza. 

Assad i-o întinse lui Laursen. 

— OK, zise Laursen după câteva minute. Din câte văd, 
cercetările au fost conduse de Gilliam Douglas. 

— Îl cunoști? 

Laursen se uită la care cu aceeași expresie pe care ar avea-o 
o fetiţă de cinci ani dacă ai întreba-o cine e Britney Spears. Nu 
era o privire prea respectuoasă - dar era, cu siguranţă, una care 
stârnea curiozitatea. Cine era oare acest Gilliam Douglas? In 
afară de faptul că se născuse pe partea greșită a frontierei cu 
Anglia? 

— Nu cred că se poate scoate mai mult, zise Laursen și ridică 
ceșcuţa de ceai cu două degete puternice. Colegii noștri din 
Scoţia au făcut tot ce le-a stat în putere pentru a conserva 
hârtia și a face textul vizibil cu lumini și substanțe diferite. S-au 
găsit umbre minime de cerneală tipografică, dar se pare că nu s- 
a încercat stabilirea provenienţei hârtiei în sine. Ne-au lăsat 
nouă cea mai mare parte a cercetării fizice. Scrisoarea a fost în 
Vanløse, la departamentul de tehnică criminalistică? 

— Nu, dar nici nu ne-am gândit că partea tehnică a 
cercetărilor nu e completă, răspunse Carl încruntat. 

Greșeala era a lui. 

— Scrie aici, zise Laursen făcând semn spre ultimul rând al 
raportului de cercetare. 

Ce porcărie! De ce nu văzuseră asta? 

— Rose mi-a atras atenţia odată, Carl, dar a fost de părere că 
poate nu e nevoie să știm neapărat de unde provine hârtia și 
chestii din astea, spuse Assad. 

— Ei bine, se pare că s-a înșelat amarnic. Lasă-mă să văd. 

Laursen se ridică și își îndesă vârfurile degetelor în buzunarele 
de la pantaloni. 

Nu era un lucru ușor la blugi strâmţi și coapse musculoase. 

Carl văzuse adesea tipul de lupă pe care Laursen îl scoase din 
buzunar. Un pătrat mic, care se putea deschide astfel încât să 
poată sta pe obiect. Partea de jos semăna cu un mic microscop. 
Echipamentul standard pentru colecționarul de timbre și alți 
tocilari de genul acesta, iar în această variantă profesională, cu 
una dintre cele mai fine lentile Zeiss, un obiect indispensabil 
pentru un tehnician de talia lui Laursen. 

Acesta puse lupa pe document și începu să mormăie ca 
pentru el, în timp ce trăgea lentila peste rânduri. Cât se poate 
de sistematic, de la stânga la dreapta, rând cu rând. 

— Prin sticla ta poţi desluși mai multe litere? întrebă Assad. 

Laursen scutură din cap fără să spună nimic. 

Pe Carl începuse să-l împingă de la spate dorinţa de o ţigară, 
înainte ca omul să ajungă la jumătatea documentului. 

— Trebuie să rezolv scurt ceva, OK? 

Nici nu reacționară la spusele lui. 

Afară, pe coridor, se așeză la una dintre mese și se uită la 
toate mașinăriile care stăteau acolo, nefolosite. Scaner, copiator 
și toate celelalte. Numai necazuri. Data viitoare va trebui să o 
lase pe Rose să meargă pe drumul ei, ca să nu plece când îţi era 
lumea mai dragă. Ca șef, era jalnic. 

În acel moment de supărare la adresa propriei persoane auzi 
zgomote pe trepte. Se auzea de parcă o minge de baschet ar fi 
sărit în reluare pe scări în jos, urmată de o roabă cu o pană lao 
roată. Ce se apropia de el aducea cu o bunică întoarsă de la 
cumpărături cu feribotul de Suedia. Atât pantofii cu tocuri 
nebunești de înalte, cât și fusta ecosez plisată, precum și 
căruciorul colorat de cumpărături pe care îl trăgea după ea 
emanau șarmul anilor cincizeci. Pe această făptură trona capul 
donat al lui Rose, cu bucle ordonate. Parcă se afla într-un film cu 
Doris Day, fără să știe unde se afla ieșirea de urgenţă. 

În astfel de momente, o țigară fără filtru va produce, 
invariabil, arsuri la degete. 

— Au, la naiba! zbieră el și dădu drumul chiștocului taman la 
picioarele coloratei făpturi. 

— Yrsa Knudsen, zise aceasta și îi întinse două degete cu 
unghii roșii ca sângele. 

În viața lui nu ar fi crezut că niște gemeni ar putea fi atât de 
asemănători, și totuși atât de diferiţi. 

Își propusese ferm să preia conducerea din prima clipă. Cu 
toate astea, se auzi răspunzând cuminte la întrebarea unde era 
biroul ei: îl va găsi chiar acolo, în spatele hărtiilor care flutură pe 
perete. Uită complet ce avusese de gând să spună: cine era și 
ce rang avea și că era împotriva tuturor regulilor ce făceau cele 
două surori și că era cazul să înceteze. 

— Mă aștept să fiu chemată la un briefing scurt de îndată ce 
m-am instalat. Să zicem, într-o oră? 

Asta fu replica ei la despărțire. 

— Ce a fost asta? întrebă Assad când Carl se întoarse în birou. 

Carl îl privi sumbru. _ 

— Ce a fost asta? Asta a fost problema ta. Problema ta! In 
exact o oră, o informezi pe sora lui Rose cu privire la cazuri. E 
clar? 

— Deci, Yrsa era cea care a trecut adineauri? 

Carl închise ochii a aprobare. 

— Ai înţeles, Assad? Îi faci briefingul. 

Apoi se întoarse spre Laursen, care aproape că terminase. 

— Ai găsit ceva, Laursen? 

Tehnicianul, care devenise bucătar de cartofi prăjiţi, încuviinţă 
și arătă spre ceva aproape invizibil pe care îl așezase pe o 
bucată minusculă de plastic. 

Carl se apropie. Da, acolo se afla o așchie de dimensiunea 
unui vârf de păr și alături ceva rotund, mic, plat și aproape 
transparent. 

— Asta e o așchie de lemn, arătă Laursen. Tind să cred că 
provine din vârful instrumentului de scris, căci era adânc înfipt 
în hârtie în direcţia scrisului. Cealaltă chestie e un solz de pește. 

Se ridică din poziţia incomodă și își roti umerii. 

— Poate acum vom face progrese, Carl. Dar trebuie să 
trimitem asta la Vanløse, da? Nu m-ar mira dacă vor identifica 
destul de repede tipul de lemn, dar pentru a stabili soiul peștelui 
va fi nevoie de un biolog marin. 

— Foarte interesant, zise Assad. E un coleg foarte capabil, nu- 
i așa, Carl? 

Capabil? Assad chiar spusese asta? 

Carl se scărpină pe obraz. 

— Ce ne mai poţi spune, Laursen? Ai mai observat ceva? 

— Da. Nu pot să-mi dau seama dacă autorul scrisorii era 
dreptaci sau stângaci, lucru neobișnuit pentru o hârtie atât de 
poroasă. De regulă se pot vedea aproape întotdeauna deformări 
într-o anumită direcție. Din asta s-ar putea deduce că scrisoarea 
a fost scrisă în condiţii dificile. Poate pe o suprafaţă proastă, 
poate cu mâinile legate, poate de către o persoană care nu avea 
exerciţiul scrisului. În afară de asta, pot să mai spun că hârtia a 
fost folosită pentru a înveli în ea pește. Din câte îmi pot da 
seama, există secreții de mucus, cu siguranţă de la pești. Și, 
pentru că știm că sticla era etanșă, putem deduce că secrețiile 
nu au apărut în timpul șederii în apă. Cu privire la această 
umbră pe hârtie, nu sunt prea sigur. Poate nu e nimic. Hârtia a 
avut și înainte mucegai, dar petele au apărut mai degrabă în 
timpul șederii în sticlă. 

— Interesant! Ce părere ai însă despre scrisoare în sine? 
Merită să ne ocupăm în continuare de ea, sau ar putea fi doar o 
șotie de prost gust? 

— O șotie de prost gust? 

Laursen își răsfrânse buza de sus, dezvelind un rând de dinţi 
strâmbi. 

Asta nu însemna că voia să râdă, ci, mai degrabă, că trebuia 
să asculți. 

— Pot să deslușesc în hârtie adâncituri care indică o mână 
tremurândă. Așchia de lemn pe care o vezi aici a provocat 
zgârieturi adânci înainte de a se rupe. In anumite locuri, aceste 
zgârieturi sunt foarte puternice și marcante, ca șanțurile de pe 
un disc de vinii. 

Scutură din cap. 

— Nu, Carl, nu cred că e vorba de o șotie. După cum am spus: 
se pare că a fost scris de cineva care tremura - poate pentru că 
era neajutorat sau poate pentru că se temea de moarte. Nu, 
treaba e foarte serioasă, aș zice așa, la prima vedere. Dar, pe de 
altă parte, nu se știe niciodată. 

Assad interveni. 

— Dacă vezi zgârieturile atât de bine, poate poţi recunoaște 
câteva litere în plus? 

— Da, câteva, dar doar până în locul unde vârful 
instrumentului de scris s-a rupt. 

Assad îi întinse o copie a scrisorii. 

— Poţi să le completezi pe cele despre care crezi că lipsesc? îl 
rugă el. 

Laursen încuviinţă și puse lupa pe scrisoarea originală. După 
ce studie primele rânduri alte câteva minute, zise: 

— Ei bine, așa văd eu lucrurile, dar nu pot să bag mâna în foc. 

Apoi, completă cifrele și literele, astfel încât primele rânduri 
ale scrisorii spuneau: 


AJUTOR 
A- fos- lăp-t pe -6 ebrua 1996 


Se uitară o vreme la rezultat. Apoi Carl rupse tăcerea. 

— 1996! Asta înseamnă că sticla a stat în apă timp de șase 
ani înainte de a fi pescuită! 

Laursen aprobă. 

— Da. În privinţa numerelor, sunt destul de sigur. Chiar dacă 
cele două cifre nouă sunt în oglindă. 

— Poate că de asta colegul din Scoţia nu a putut să le 
deslușească. 

Laursen ridică din umeri. Posibil. 

Lângă ei, Assad se încruntă. 

— La naiba, e fix așa cum am bănuit. O mare porcărie, zise el 
și se uită la patru dintre cuvinte. 

Carl inspectă scrisoarea mai atent. 

— Dacă nu reușim să descoperim mai multe litere din ultima 
parte, va fi foarte greu, continuă Assad. 

Acum văzu și Carl la ce se referea Assad. Dintre toți oamenii 
de pe pământ, trebuia să fie unul care locuia doar de puţină 
vreme în această țară. Era absolut incredibil. 

„Februa, lăpit, staţie de autbuz”. 

Cel care le scrisese nu stăpânea ortografia. 

11. 


Nu auzeau prea multe din partea Yrsei, aflată la biroul lui 
Rose, și ăsta era, într-adevăr, un semn bun. Dacă o ţinea tot 
așa, în trei zile pleca, iar Rose trebuia să se întoarcă. 

Aveau nevoie de bani, spusese Yrsa. 

Pentru că arhivele nu conțineau referiri la o răpire în luna 
februarie a anului 1996, Carl luă din nou vechiul dosar de 
incendiere și îl sună pe comisarul de poliție Antonsen din 
Rødovre. Prefera să discute cu o vulpe bătrână decât cu un 
birocrat precum Yding. De ce nu trecuse acel idiot la vremea 
respectivă în raport situația economică a firmei incendiate, nu 
reușea să înțeleagă. In mintea lui Carl, asta era neglijenţă crasă. 
Mai mult, compania de gaz le spusese că oprise alimentarea 
conductei principale, așadar, cum de luase locul foc? Atâta timp 
cât existau astfel de întrebări, orice om cu mintea întreagă 
putea să vadă că aveau de-a face cu o posibilă crimă, iar în 
acest caz trebuiau explorate toate pistele. 

— Ei, strigă Antonsen când i se făcu legătura cu care. Cum de 
am meritat onoarea să vorbim cu însuși Carl Mørck? Cel cu 
diploma pentru desprăfuit cazuri vechi? chicoti el. Ai lămurit de 
ce a murit Ötzi? 

— Da, și am rezolvat și cazul de crimă al lui Erik Klipping, 
răspunse Carl. Și, dacă văd lucrurile bine, atunci în curând vom 
rezolva și unul dintre cazurile voastre vechi. 

Antonsen râse. 

— Știu la ce te referi. Am vorbit ieri cu Marcus Jacobsen. Vrei 
să știi ceva despre incendiul de aici din 1995, îmi închipui. Nu ai 
citit raportul? 

Aici, Carl își permise câteva înjurături pe care Antonsen le 
pară la fel de savuros. 

— Ba da, iar acest raport e o mizerie. L-a scris unul dintre 
oamenii tăi? 

— Ei, ce prostii vorbești, Carl. Yding a făcut treabă bună. Ce îţi 
lipsește? 

— Informaţii despre firma la care s-a petrecut incendiul. 

— Da, m-am gândit deja că asta e. Mai avem niște informaţii 
pe aici. Câţiva ani mai târziu, o verificare contabilă la aceeași 
firmă a dus la o acţionare în instanţă. În cele din urmă nu a 
reieșit nimic, dar măcar am mai aflat câte ceva despre firmă. 
Să-ţi trimit sau să vin mai degrabă în genunchi și să le depun 
dinaintea tronului tău? 

Carl râse. Nu întâlnea prea des pe cineva care să reacționeze 
la vorbele sale atât de eficient și dezarmant. 

— Nu, mai degrabă vin eu la tine, Antonsen. Pune deja de 
cafea. 

— O, nu, fu ultimul lucru pe care îl auzi din receptor înainte să 
vină tonul. 

Carl rămase o clipă tăcut și se uită la ecranul plat pe care 
rulau, în buclă, știri despre împușcarea fără sens a lui Mustafa 
Hsownay. O altă victimă complet nevinovată a războiului dintre 
bande. Acum se pare că poliţia aprobase un marș funebru pe 
străzile din Copenhaga. Asta avea să ducă garantat la umflarea 
rânzei naţionale în unii sau alţii. 

Deodată, din ușă se auzi un mârâit. 

— Primesc curând ceva de lucru? 

Carl încremeni. În mod normal, oamenii umblau pe vârfuri aici 
jos. Așadar, dacă această Yrsa, care până mai adineauri se 
mișca precum o turmă de antilope gnu în migraţie, începea să 
se miște atât de silențios, avea să se aleagă cu nervii praștie. 

Ea flutură din mână. 

— Bleah, ce scârbos, o muscă. 

Carl urmări zburătoarea cu privirea. Unde fusese până acum? 
întinse mâna după dosarul de pe masă. Dacă nu reușea săo 
stâlcească, însemna că și-a vârât diavolul coada. 

— M-am instalat. Vrei să vezi? întrebă Yrsa, iar vocea ei 
semăna aproape perfect cu vocea lui Rose. 

Dacă voia să vadă cum se instalase? Departe de el gândul 
acesta. 

Lăsă musca să mai zboare o vreme și se întoarse spre Yrsa. 

— Spui că vrei să primești de lucru? Bine. De asta ești aici. 
Sună la conducerile firmelor cu sediile incendiate și cere 
bilanțurile contabile din ultimii cinci ani ale firmelor K. Frandsen 
Angro, Public Consult și JPP Beslag A/S și urmărește-le creditele 
pe conturile curente și creditele pe termen scurt, OK? 

Scrise numele celor trei firme pe un bilet. 

Ea se uită la el de parcă ar fi rostit ceva indecent. 

— Nu, mai degrabă n-aş vrea, dacă îmi permiţi, zise ea. 

— De ce nu? 

— Pentru că e mult mai simplu să le caut pe internet, așa că 
de ce să mă lipesc de telefon? În zece minute se termină 
programul. 

Carl încercă să ignore faptul că orgoliul lui dispăruse brusc în 
pliseurile fustei ei ecosez. Poate că ar trebui să-i dea o șansă. 

— Carl, ia uită-te la asta, zise Assad din ușă și făcu un pas în 
lateral pentru a o lăsa pe Yrsa să treacă. 

— Am tot stat și m-am uitat, continuă el și îi întinse lui Carl 
copia scrisorii din sticlă. După o vreme, am început să cred că 
pe al doilea rând scrie Ballerup. Apoi m-am uitat pe harta cu 
toate străzile din Ballerup și am descoperit că singurul nume de 
stradă care se potrivește cuvântului dinainte este Lautrupvand. 
Sigur, tipul a scris Lautrop în loc de Lautrup, dar e limpede că nu 
se pricepea la ortografie. 

Preţ de o clipă, fixă musca în timp ce aceasta dădea ture sub 
tavan. Apoi se uită la Carl. 

— Ce zici, Carl? Ar putea să se potrivească? 

Arătă spre locul respectiv. În copie scria acum: 


AJUTOR 


Am fost lăpiți pe -6 februa 1996 din stația de autbuz 
Lautropvang din Ballerup - Bărbatul are 1,8 metri și per... 


Carl încuviință. Părea foarte posibil, da, așa că trebuia 
neapărat să cerceteze arhivele. 

— Dai din cap. Așadar, crezi că se potrivește. Ah, ce frumos, 
Carl, strigă Assad și se aruncă peste birou, sărutându-l pe 
creștet. 

Carl se trase instantaneu înapoi și îl privi sever. Prăjituri 
siropoase și ceai dulce erau una, dar efuziunile sentimentale de 
proporții orientale nu erau de el. 

— Așadar, era fie 16, fie 26 februarie 1996, asta știm acum, 
zise Assad concentrat. Știm și unde s-a întâmplat și mai știm și 
că răpitorul e un bărbat mai mare de 1,80 metri. Acum ne mai 
lipsesc doar două cuvinte în rând, ceva despre părul lui. 

— Da, Assad. Plus bagatela cu 65 la sută din restul scrisorii, 
zise Carl. 

Dar, în principiu, interpretarea era destul de plauzibilă. 

Carl luă hârtia și merse pe coridor pentru a se uita la copia 
mărită a scrisorii. Dacă își imaginase că Yrsa era preocupată să 
găsească bilanţurile contabile ale firmelor păgubite de incendii, 
se înșela amarnic. Ea se afla pe coridor, ruptă complet de lumea 
din jur, privind scrisoarea din sticlă. 

— Bună, Yrsa, zise Carl. Lasă asta, că ne descurcăm noi. 

Dar Yrsa nu se clinti niciun centimetru. 

Știind prea bine cât de mult puteau să semene fraţii în 
privinţa comportamentului, el ridică din umeri și o lăsă în pace. 
La un moment dat, de la poziţia în care stătea, avea să se 
aleagă cu dureri de ceafa. 

Se așeză lângă ea împreună cu Assad. Privind textul sugerat 
de Assad alături de ce era pe perete, atunci ieșeau slab la iveală 
alte posibile soluţii, care înainte nu puteau fi deslușite. 

Da, propunerile lui Assad erau cât se poate de plauzibile. 

— Nu arată deloc rău, își dădu Carl cu părerea. 

Apoi, îi ceru lui Assad să afle dacă nu fusese totuși înregistrat 
vreun delict care să poată fi pus în legătură cu o răpire din 1996 
în Lautrupvang, în Ballerup. 

Putea să facă asta până se întorcea Carl din Radovre. 

e 

Antonsen şedea în micul său birou, în mijlocul unui fum 
absolut incorect politic, generat de pipă și trabucuri. Se zvonea 
că rămânea la serviciu până plecau toţi ceilalți pentru a putea 
fuma în liniște. E drept că soţia lui anunţase deja de ani de zile 
că el nu mai fuma, dar nici ea nu era atotștiutoare. 

— Aici e verificarea contabilă a firmei din Damhusdalen, zise 
Antonsen și îi întinse lui Carl un dosar din plastic. După cum îţi 
poți da seama încă de la prima pagină, e vorba de o firmă de 
import-export cu parteneri în fosta Iugoslavie. Cu siguranţă nu a 
fost ușor pentru firmă când a izbucnit războiul în Balcani și totul 
s-a prăbușit. Astăzi, Amundsen & Mujagic e o firmă destul de 
înfloritoare, dar când a ars se găseau la zero din punct de 
vedere economic. Cu toate astea, nu a existat nimic care să ne 
facă să-i suspectăm, și nici astăzi nu credem asta. Dar, dacă știi 
să spui altceva, dă-i drumul. 

— Amundsen & Mujagic. Mujagic e un nume iugoslav, nu? 
întrebă Carl. 

— lugoslav, croat, sârb, cine poate știi. Nu cred că astăzi în 
firmă mai există vreun Amundsen sau vreun Mujagic. Dar, dacă 
ai chef, poţi să cercetezi. 

Carl se foi pe scaun și se uită la vechiul său coleg. 

Antonsen era în regulă ca poliţist. Era cu doar câţiva ani mai 
în vârstă decât Carl, și mereu cu vreo câteva trepte de 
salarizare peste el. Cu toate astea, se opintiseră profesional 
pentru a rezolva aceleași lucruri, care le dovediseră că erau 
croiţi din același aluat. 

Nu făceau parte dintre cei care apreciau palmele pe umăr, 
atitudinile slugarnice și lingăii. Nu puneau preţ pe înțelegerile 
politice la o bere și nici nu vedeau cu ochi buni mulsul banilor 
publici. Nu, dacă existau oameni în poliţie nepotriviţi pentru 
serviciul diplomatic, ei erau aceia. De aceea Antonsen nu 
ajunsese șef de poliţie, iar Carl nu ajunsese nimic. 

Intre ei exista însă un singur lucru care îl măcina pe Carl, și 
anume  afurisitul de incendiu. Situaţia era neschimbată: 
Antonsen fusese și pe vremea aceea șef aici. 

— Așadar, eu cred, continuă Carl, că putem găsi dezlegarea 
cazurilor actuale de incendiere din Copenhaga aici, în incendiul 
din Radovre. Aici a fost descoperit un cadavru cu o deformare 
clară a oaselor degetului, deformare care sugerează că victima 
a purtat timp de foarte mulţi ani un inel. Aceeași particularitate 
am descoperit-o și la cadavrele de la cele trei cazuri noi de 
incendiere. De aceea, mă întreb: poţi să-mi spui cu mâna pe 
inimă, Antonsen, că acest caz a fost cercetat temeinic la vremea 
respectivă? Te întreb direct, iar tu răspunzi și apoi am încheiat 
subiectul. Trebuie însă să știu. Ai avut ceva de a face cu firma? 
Sau există ceva care te poate pune în legătură cu Amundsen & 
Mujagic A/S de când ai cercetat cazul? 

— Incerci să mă acuzi de ilegalităţi, Carl Mørck? 

Chipul lui Antonsen se îngustase, iar bunăvoința era pe cale 
să dispară. 

— Nu, dar pur și simplu nu pot să înţeleg de ce nu aţi putut 
determina cu exactitate cauza incendiului. Și de ce nu ați aflat 
cine era victima. 

— Așadar, mă acuzi într-un fel că am împiedicat rezolvarea 
cazului? 

Carl îl privi în ochi. 

— Dacă o spui așa, da, asta fac. Am dreptate? Dacă da, 
înseamnă că am o nouă pistă în acest caz. 

Antonsen îi întinse lui Carl un Tuborg, pe care acesta îl ţinu în 
mână până la încheierea discuţiei. 

Antonsen, în schimb, luă o înghiţitură mare dintr-o altă sticlă. 

Vulpoiul bătrân se șterse la gură și își împinse buza din față 
înainte. 

— Ca să fim sinceri, cazul nu ne-a pus prea mult pe jar, Carl. A 
ars un acoperiș și un om fără adăpost a murit, asta a fost. Și, ca 
să fiu cinstit, totul mi-a alunecat cumva din mână. Dar nu așa 
cum crezi. 

— Dar cum? 

— La vremea respectivă, Lola s-a băgat în așternuturi cu un 
coleg de aici din secţie, iar eu am ales să beau pe tot parcursul 
acestei crize. 

— Lola? 

— Da, la naiba. Dar ascultă-mă, Carl. Soţia mea și cu mine am 
reușit să trecem prin toată treaba asta cu bine. Acum totul e așa 
cum ar trebui să fie. Dar tu ai, desigur, dreptate: da, ar fi trebuit 
să fiu mai atent la caz. Sunt pregătit să recunosc asta în faţa ta. 

— OK, Antonsen, accept asta. Să încheiem lucrurile așa. 

Carl se ridică și se uită la pipa lui Antonsen, care zăcea acolo 
ca o navă cu pânze eșuată în deșert. In curând avea să 
navigheze din nou, program de lucru au ba. 

— Mm, stai un pic, zise Antonsen când Carl era deja aproape 
de ușă. Mai e ceva. Îţi amintești de chestiunea crimei din blocul 
din Rødovre, de vara trecută. Atunci ţi-am spus că o să aveţi de 
a face cu mine dacă nu vă purtați frumos cu asistentul meu de 
poliție Samir Ghazi. Acum am aflat că Samir vrea să se întoarcă 
la noi, a făcut cerere de retransferare. 

Antonsen își luă pipa și o frecă ușor. 

— De ce să facă asta, știi ceva? Mie nu-mi spune nimic, dar, 
din câte știu, Jacobsen era foarte mulțumit de el. 

— Samir? Nu, n-am idee. Nici nu-l cunosc prea bine. 

— Ah, da. Atunci poate că ar trebui să-ţi povestesc că nici cei 
de la Departamentul A nu înţeleg. Și, în același timp, am auzit 
că ar avea legătură cu unul dintre oamenii tăi. Știi ceva despre 
asta? 

Carl rămase pe gânduri. De ce ar avea vreo legătură cu 
Assad? Acesta se ţinuse din prima zi departe de Samir. 

Acum fu rândul lui Carl să-și împingă buza de jos înainte. Mda, 
dar de ce reacţionase Assad așa? 

— Nu știu, dar o să mă interesez. Poate că Samir vrea doar să 
se întoarcă la cel mai bun șef din lume? Ar fi o posibilitate. 

Îi făcu lui Antonsen cu ochiul. 

— Transmite-i Lolei complimente din partea mea. 

e 

O găsi pe Yrsa exact în același loc unde o lăsase: în mijlocul 
coridorului, în faţa copiei uriașe făcute de Rose scrisorii din 
sticlă. Stătea acolo cu o expresie gânditoare, aproape ca în 
transă. Își trăsese un picior sub fustă ca un flamingo. Făcând 
abstracţie de haine, era o copie fidelă a lui Rose. Era de-a 
dreptul înfricoșător. 

— Ai terminat cu bilanţurile contabile? 

Ea îl privi năucă, apoi se bătu cu creionul în frunte. Oare îi 
recunoscuse în vreun fel prezența? Trase adânc aer în piept și o 
izbi din nou cu aceeași întrebare. Ea tresări, dar cam asta fu și 
singura reacție. 

Tocmai când voia să plece, scuturând nedumerit din cap cu 
privire la ciudatele surori, ea răspunse atât de clar, încât el auzi 
și înţelese fiecare cuvânt. 

— Mă pricep foarte bine la Scrabble, cuvinte încrucișate, 
spânzurătoare, teste IQ și Sudoku, știu să scriu versuri pentru 
confirmări, nunţi de argint, zile de naștere și aniversări. Dar asta 
de aici nu iese nicicum. 

Acum se întoarse spre Carl. 

— Ai putea să mă lași un pic în pace ca să mă pot gândi în 
liniște la scrisoarea asta îngrozitoare? 

Poftim? Stătuse acolo tot timpul cât fusese el în Rødovre, ba 
chiar mai mult, iar acum, tot el trebuia să o lase în pace? Nu, 
serios. Ar trebui să-și ia toate fructele tropicale în urâțenia aia 
de paporniţă și să-și mute fustele ecosez și cimpoaiele înapoi la 
Vanløse sau de unde era ea. 

— Dragă Yrsa, începu el, îndemnându-se singur. Fie primesc 
în următoarele douăzeci și șapte de minute acele afurisite de 
bilanţuri contabile, dimpreună cu adnotările unde să caut exact, 
sau o s-o rog pe Lis de la etajul doi să îţi ofere pe loc un cec 
pentru patru ore complet inutile de muncă. Nu trebuie să 
socotești că vei primi ceva în plus la pensie. Ne-am înţeles? 

— Doamne sfinte! Scuză-mă dacă înjur, dar au fost multe 
cuvinte deodată! 

Ea zâmbi larg. 

— M-am tot gândit să-ţi spun cât de bine îţi stă cămașa. Are și 
Brad Pitt una la fel. 

Carl se uită la piesa îngrozitoare cu model de faţă de masă, 
cumpărată din supermarket. Deodată, se simţi foarte singur. 

Se retrase în așa-zisul birou al lui Assad și descoperi acolo un 
bărbat ale cărui picioare se odihneau în sertarul de sus și care 
își lipise telefonul de tuleiele negre-albăstrui de barbă. In faţa lui 
se aflau zece pixuri, probabil luate din secţia lui Carl, și 
dedesubt multă hârtie cu nume și cifre și semne delicate ale 
scrierii arabe. Assad vorbea încet și clar și uluitor de corect. 
Corpul său emana autoritate și relaxare, iar ceașca liliputană de 
ceai în care trona cafeaua moca turcească parfumată era ţinută 
sigur între degetul arătător și cel mare. Dacă nu ai fi știut cum 
stătea treaba, ai fi zis că era un turoperator din Ankara care 
tocmai comandase un charter pentru treizeci și cinci de șeici. 

ÎI privi pe Carl și îi oferi un zâmbet șovăitor. 

Se părea că și el trebuia lăsat în pace. 

Era o adevărată epidemie. 

Poate că ar trebui să savureze un pui de somn în scaunul din 
birou? în timpul acesta, pe interiorul pleoapelor; se putea derula 
filmul despre incendiul din Radovre, iar el spera că va fi rezolvat 
cazul până se trezea. 

Abia apucase să se așeze și să-și ridice picioarele, când vocea 
lui Laursen îi spulberă planul atât de fermecător și de sănătos. 

— Carl, mai aveţi vreo bucată din sticlă? 

Carl clipi. 

— Ăăă, din sticlă? 

Işi îndreptă privirea spre șorțul lui Laursen, plin de pete, și își 
luă picioarele de pe masă. 

— Ei bine, dacă te multţumești cu trei mii cinci sute de bucăți 
de sticlă de dimensiunile unei găze, atunci le am aici, într-o 
pungă de plastic. 

Scoase punga transparentă la iveală și i-o ţinu lui Laursen sub 
nas. 

— Ce zici, e bună? 

Laursen aprobă și arătă spre un singur ciob. Acesta era mai 
mare decât toate celelalte și se afla taman pe fundul pungii. 

— Tocmai am vorbit cu Gilliam Douglas, tehnicianul din 
Scoţia. M-a sfătuit să aleg cel mai mare ciob din partea de jos a 
sticlei și apoi să fac o analiză ADN a sângelui care mai e lipit de 
ea. E vorba de bucata aia de acolo. Sângele se vede chiar și cu 
ochiul liber. 

Carl fusese pe cale să-i ceară lupa, dar chiar avea dreptate, 
se vedea. Nu era prea mult sânge și părea foarte diluat. 

— Ei nu l-au cercetat? 

— Nu. Spune că s-au ocupat doar de chestii din scrisoare. Dar 
tot el mi-a zis să nu ne așteptăm la prea multe. 

— De ce? 

— Pentru că e destul de puţin sânge pe care să îl analizăm și 
pentru că probabil a trecut destul de mult timp de atunci. Și 
pentru că atmosfera din sticlă și șederea în mare au avut un 
efect negativ asupra moștenirii genetice. Căldura, frigul și 
probabil un pic de apă sărată. Totul sugerează că nu mai există 
ADN. 

— ADN-ul se schimbă în procesul de descompunere? 

— Nu, ADN-ul nu se schimbă. Doar că dispare. Și, ţinând cont 
de factorii defavorizanţi, probabil că exact asta s-a petrecut. 

Carl se uită la micuța pată de pe ciobul de sticlă. 

— Și dacă găsesc, totuși, ADN valabil? Ce vom face cu el? Nu 
putem identifica un cadavru, pentru că nu avem unul. Nu îl 
putem compara nici cu materialul genetic al rudelor, căci nu 
știm cine sunt. Nu știm nici măcar cine e autorul scrisorii. La ce 
să ne servească? 

— Am putea măcar determina culoarea pielii, ochilor și 
părului. Asta ar fi de ajutor? 

Carl aprobă. Desigur că trebuia încercat. Cei de la 
departamentul de genetică de la Institutul de Medicină Legală 
erau fantastici, știa asta. El însuși asistase la o prezentare a 
adjunctului șefului de departament. Dacă putea cineva să 
descopere că victima era un groenlandez șchiop, peltic și cu 
părul roșu, atunci ei erau aceia. 

— Merită să încercăm, zise Carl, apoi îl bătu pe Laursen pe 
umăr. O să vin în curând sus la tine să mănânc tournedou. 

Laursen zâmbi. 

— Va trebui să vii cu el la pachet. 

12. 


O chema Lisa, dar își spunea Rachel. Timp de șapte ani 
locuise împreună cu un bărbat care nu reușise să o lase 
însărcinată. Săptămâni și luni infertile petrecute în colibe din lut, 
mai întâi în Zimbabwe, apoi în Liberia. Clase pline și zâmbetul 
larg din fildeș de pe chipurile brune de copii, dar și sute de ore 
de negocieri cu reprezentanţii locali ai Naţional Democratic 
Party of Liberia și apoi cu soldaţii de gherilă ai lui Charles Taylor. 
Rugăciunile pentru pace nu ajutaseră. Nu erau vremuri pentru 
care o tânără profesoară, proaspăt absolventă a seminarului, să 
se poată pregăti ușor. Existau prea multe capcane și prăpăstii, 
dar Africa putea fi și așa. 

Când fusese violată de un grup de soldaţi NPFL aflați în 
trecere, partenerul ei de viață nu intervenise, așa că se hotărâse 
să își ia viaţa în mâini. 

De aceea încheiase relația. 

In seara aceea, căzuse în genunchii săi juliți pe verandă și își 
frânsese mâinile însângerate. Pentru prima dată, în viaţa ei 
lipsită de Dumnezeu, simţise apropierea regatului ceresc. 

— lartă-mă și nu lasa ca asta să aibă urmări, se rugase ea sub 
cerul negru al nopţii. Nu permite să aibă urmări și ajută-mă să- 
mi găsesc o nouă viaţă. O viaţă în pace, cu un bărbat bun și 
mulţi copii. Pentru asta mă rog Tie, bunule Dumnezeu. 

A doua zi de dimineaţă, când își făcea bagajele, sângera, iar 
ea știu că Dumnezeu o ascultase. Păcatele îi fuseseră iertate. 

O ajutară oamenii dintr-o comunitate mică, nou-înființată, din 
Danane, din Coasta de Fildeș, ţara vecină. După două săptămâni 
de nesiguranță petrecute printre alţi refugiaţi pe drumul spre 
Baobli și, mai departe, spre frontieră, îi aflase deodată pe 
drumul A 701, iar ei îi oferiseră adăpost. Oameni cu chipuri 
blânde, care îi înţeleseseră necazurile și care știuseră că avea 
nevoie de timp pentru a se vindeca. Din acea clipă, viața 
începuse să capete pentru ea un nou sens. Dumnezeu o 
ascultase, și Dumnezeu îi arătase pe ce cale să o apuce. 

În anul următor ajungea din nou în Danemarca: izbăvită de 
diavol și de toate faptele sale murdare, și dispusă să găsească 
un bărbat care să o lase însărcinată. 

Se numea Jens, dar își spuse de atunci încolo Joshua. Corpul ei 
era deosebit de atrăgător pentru un bărbat care lucra singur, 
închiriind mașini agricole, afacere pe care o moștenise de la 
părinţii lui, iar în încântarea dintre coapsele ei găsi și Jens calea 
spre Dumnezeu. 

Curând, comunitatea de la marginea Viborgului avea doi 
ucenici noi, iar zece luni mai târziu Rachel născu primul copil. 

De atunci, Maica Domnului îi dăruise o viață nouă și fusese 
deosebit de  milostivă. Josef, optsprezece ani, Samuel, 
șaisprezece, Miriam, paisprezece, Magdalena, doisprezece, și 
Sarah, zece ani, erau rezultatul. Între ei era aceeași diferenţă de 
câte douăzeci și trei de luni. 

Da, Maica Domnului avea într-adevăr grijă de ai ei. 

Rachel îl întâlnise pe bărbatul nou-venit de mai multe ori la 
biserică, iar când se lăsau purtaţi de extazul imnurilor de slavă 
înălțate Maicii lui Dumnezeu, el o privise pe ea și pe copiii ei cu 
ochi buni. Auzise din gura lui doar vorbe binecuvântate. Părea 
bun și blând, cu un suflet și un caracter puternic. Era un bărbat 
destul de arătos, care probabil că ar fi putut să aducă și o 
femeie potrivită în comunitate. 

Lăsa o impresie cât se poate de bună, erau toţi de acord. 
Joshua îl numea neprihănit. 

In acea seară, când venise pentru a patra oară la ei în 
biserică, ea avu senzaţia iminentă că va rămâne. Îi oferiră o 
cameră la ferma lor, dar el refuză multumind și le spuse că își 
găsise deja adăpost și că era cât se putea de ocupat cu găsirea 
unei case în care să se poată muta și locui. Avea să mai rămână 
în regiune câteva zile și, dacă avea să se afle prin apropiere, 
avea să le facă o vizită. 

Așadar, avea intenţia de a găsi o casă, iar despre asta se 
vorbi în comunitate, mai ales printre femei. Avea mâini 
puternice și o mașină de transport marfa care ar fi fost de 
ajutor. Părea să fie înstărit și, pe deasupra, era mereu bine 
îmbrăcat, politicos și educat. Putea fi un viitor candidat la 
funcţia de preot, sau poate un misionar. 

Aveau să se poarte cât se putea de bine cu el. 

O zi mai târziu, se afla la ușa lor. Din păcate, era un moment 
nepotrivit, pentru că Rachel nu era disponibilă, avea dureri de 
cap, dureri care anunțau sosirea menstruației. În acel moment 
nu își dorea nimic altceva decât ca toţi copiii să stea în camerele 
lor, și ca Joshua să-și vadă de treburile lui. 

Joshua îi deschise însă bărbatului ușa și îl duse la masa din 
lemn de fag din bucătărie. 

— Gândește-te că nu avem prea multe ocazii, șopti el și o 
rugă frumos să se ridice de pe canapea. Doar un sfert de oră, 
Rachel, apoi poţi să te întinzi la loc. 

Când se gândi cât de bine-veniţi erau membrii noi în 
comunitate, se ridică. Cu mâna apăsată pe pântece, ea merse în 
bucătărie, ferm convinsă că Maica alesese acest moment cu 
grijă, pentru a o testa. Durerile nu sunt altceva decât o mică 
atingere a mâinii lui Dumnezeu. Asta trebuia să își amintească. 
Greaţa era doar nisip arzător de deșert. Erau toţi ucenici, care 
învățau că nimic din lumea fizică nu trebuia să le stea în cale. 
Asta era tot. 

De aceea se îndreptă, palidă, însă zâmbind curajos, spre el și 
îl rugă să ia loc la masă și să primească darurile Domnului. 

Fusese în Levring și în Elsborg pentru a vedea gospodării 
țărănești, le povesti el, în timp ce sorbea din cafeaua fierbinte. 
Poimâine sau luni voia să se ducă la Ravnstrup și Resen unde 
existau, de asemenea, oferte atractive. 

— Doamne sfinte! strigă Joshua și se uită imediat fâstăcit la 
ea. 

Știa că ei nu îi plăcea când lua numele fiului Maicii în răspăr. 

— În Resen? continuă el. Doar nu pe drumul spre plantaţia 
Sjørup? E vorba cumva de casa lui Theodor Bondesen? Mi-e 
teamă să nu te înșele la preţ. Casa stă goală de cel puţin opt 
luni, dacă nu mai mult. 

Pe chipul bărbatului trecu un tresărit straniu. Joshua nu-l 
observă, însă ea da. O umbră care nu ar fi trebui să se afle 
acolo. 

— În direcţia Sjørup? repetă bărbatul și privirea lui alergă prin 
încăpere de parcă ar fi căutat sprijin undeva. Nu sunt sigur, dar 
pot să-ţi spun luni, când voi vedea casa. Acum zâmbea. 

— Unde sunt copiii? Își fac lecţiile? 

Rachel încuviință. El nu părea deosebit de comunicativ. Oare 
nu îl apreciase corect? 

— Unde locuiești acum? rămase ea la subiect. În Viborg? 

— Da, la un fost coleg în centrul orașului. Băteam ţara 
împreună acum câţiva ani. S-a pensionat din cauza sănătăţii. 

— Înţeleg. La fel ca mulţi alţii, s-a consumat de tânăr? întrebă 
ea și îi căută privirea. 

Acum se uită și el la ea cu ochii lui buni. Avea să dureze o 
vreme, dar poate că era doar mai reţinut din fire. Nu trebuia 
neapărat să fie o trăsătură negativă. 

— Consumat? Nu, nu e asta, din păcate. Nu, prietenul meu 
Charles și-a pierdut un braţ într-un accident de circulaţie. 

Arăta cu palma de unde fusese amputat brațul. Asta îi trezi 
amintiri neplăcute. El se uită la ea, cântărind-o, îi susţinu 
privirea, apoi își plecă ochii. 

— Da, a fost un accident urât, dar se descurcă. 

Deodată își înălță capul. 

— Încă ceva! Poimâine are loc la Vinderup un concurs de 
karate. M-am gândit să-l întreb pe Samuel dacă nu ar vrea să 
vină și să asiste? Sau poate că e prea devreme cu genunchiul lui 
bolnav? Cum se simte? Sper că nu și l-a rupt când a căzut pe 
scări? 

Acum, Rachel zâmbi și se uită la soţul ei. Tocmai acest fel de 
empatie și grijă pentru aproape caracterizau biserica lor. „la 
mâna aproapelui tău și mângăi-o cu blândețe”, le spunea mereu 
preotul. 

— Nu, răspunse soţul ei. Genunchiul e umflat ca o minge, dar 
în câteva săptămâni se va resorbi. În Vinderup, zici? Un turneu 
de karate? Nu știam că au așa ceva acolo! 

Bărbatul își trecu mâna peste bărbie. 

— Putem să-l întrebăm pe Samuel. Ce zici, Rachel? 

Ea încuviinţă. Da, câtă vreme se întorceau înainte de ora de 
culcare, era minunat. Poate că puteau să meargă toți copiii, 
dacă aveau chef? 

Expresia lui se schimbă, deveni jenată. 

— O, mi-ar plăcea tare mult să-i iau pe toţi, dar în mașină au 
loc doar trei persoane. În spate nu e voie să transport persoane. 
Dar aș putea să iau cu mine doi. Și poate și pe ceilalți, cu o altă 
ocazie. Ce ziceţi de Magdalena? l-ar plăcea așa ceva? Pare 
foarte dezgheţată. Sunt apropiaţi, ea și Samuel? 

Rachel zâmbi din nou, iar de data asta zâmbi și soţul ei. Cât 
de atent și drăguţ observase și întrebase, de parcă ar fi știut cât 

de apropiaţi erau copiii. Samuel și Magdalena. Cei doi care îi 
semănau cel mai mult dintre cei cinci copii. 

— Ei, atunci așa facem, ce zici, Joshua? 

— Da, așa facem. 

Joshua zâmbi. Câtă vreme nu apăreau dificultăţi, era sociabil. 

Ea îl bătu ușurel pe oaspetele lor pe mâna întinsă pe masă. 
Era straniu de rece. 

— Sunt cât se poate de sigură că Samuel și Magdalena vor fi 
încântați să meargă, zise ea. Când să fie gata? 

EI își ţuguie buzele, calculă durata călătoriei. 

— Concursul e la unsprezece. Ce-ar fi să îi iau de aici la ora 
zece? 

e 

După ce plecă, asupra casei se așternu pacea lui Dumnezeu. 
El le băuse cafeaua și apoi luase ceștile și le clătise, de parcă ar 
fi fost cel mai firesc lucru din lume. Le zâmbise și le mulțumise 
pentru ospitalitate. Și, la sfârșit, le spusese că abia așteaptă să 
îi revadă. 

Durerile din pântece nu trecuseră, dar trecuse greața. 

Cât de minunată era dragostea de aproapele. Poate că era cel 
mai frumos dar făcut de Dumnezeu oamenilor. 

13. 


— Veștile nu sunt deloc bune, Carl, zise Assad. 

Carl habar n-avea la ce se referea. După o știre de două 
minute despre un pachet de salvare a mediului, care valora 
miliarde, pe Update, postul de știri al radiodifuziunii daneze, era 
pe cale să adoarmă. 

— Ce nu e bine, Assad? se auzi pe sine întrebând ca de la 
mare distanţă. 

— Am căutat peste tot și pot acum să spun cu siguranţă că nu 
s-a raportat în niciun moment o tentativă de răpire. In orice caz, 
nu de când există în Ballerup strada Lautrupvang. 

Carl se frecă la ochi. Nu, nu erau vești prea bune, avea 
dreptate. Evident, asta în cazul în care scrisoarea din sticlă era 
reală. 

Assad stătea în faţa lui și băgă un cuţit de cartofi tocit într-un 
recipient din plastic cu inscripţii arăbești, plin cu o substanță 
nedefinită. Apoi, zâmbi plin de speranţă, tăie o bucată din acea 
substanţă și o îndesă în gură. Deasupra capului său zumzăia, în 
mare formă, musca. 

Carl se uită în sus. Poate că ar trebui să irosim puţină energie 
și să o strivim de tavan, se gândi el. In fiecare zi căuta arma 
potrivită. Se afla direct în faţa lui. O sticluţă zgăriată de pastă 
corectoare. Plastic dur. Cu siguranţă, un proiectil mortal. 

Trebuie doar să ţintești bine, se gândi el și zvârli sticla în 
direcția muștei. În același moment, constată că sticla nu era 
bine închisă. 

Assad privi consternat cum substanţa albă se scurgea pe 
perete. 

Musca dispăruse. 

— Foarte ciudat, mormăi Assad cu gura plină. Mai întâi am 
crezut că în Lautrupvang locuiesc oameni. Dar acolo există doar 
birouri și zone industriale. 

— Și? 

Carl încerca să-și dea seama a ce mirosea substanţa aceea 
bej din recipientul de plastic. Era vanilie? 

— Da, birouri și zone industriale, repetă Assad. Ce făcea acolo 
cel care susţine că a fost răpit? 

— Poate că lucra acolo? propuse Carl. 

In acel moment Assad făcu o faţă care cu greu putea fi 
caracterizată ca fiind sceptică. 

— Nu, Carl, gândește-te, era atât de slab la ortografie, încât 
nu a putut nici măcar să scrie numele străzii corect. 

— Assad, s-ar putea să nu se fi născut ca vorbitor al acestei 
limbi. Acolo sunt multe firme, școli profesionale, facultăţi 
tehnice și așa mai departe, una lângă alta. Pot circula prin zonă 
o sumedenie de oameni de origine străină. 

Făcu semn spre una dintre adrese. 

— Școala Lautrupgârd, de exemplu. O școală care se ocupă 
de copiii cu probleme emoţionale și sociale. Poate că a fost, 
totuși, o șotie? Haide să așteptăm: dacă reușim să descifrăm și 
restul scrisorii, aflăm poate că nu voiau decât să-și șicaneze un 
profesor. 

— Să descifrăm, să șicaneze - foloseşti cuvinte stranii, Carl. Și 
ce se întâmplă dacă era totuși cineva care a lucrat pentru o 
firmă de acolo? Există mai multe variante. 

— Ei, doar nu crezi că o firmă nu ar fi anunţat dispariţia unui 
angajat la poliţie? Nu trebuie să uităm că nimeni nu a anunţat 
nimic în genul a ce stă scris în scrisoarea din sticlă. Mai există și 
în altă parte în ţară un Lautrupvang? 

Assad scutură din cap. 

— Deci nu crezi că e vorba de o răpire adevărată? 

— Nu, nu prea cred. 

— Cred că te înșeli, Carl. 

— Hm. Stai puţin, Assad. Să presupunem că a existat într- 
adevăr o răpire, nu s-ar putea ca persoana răpită să fi fost 
răscumpărată? Ar fi posibil sau nu? Și apoi toată povestea a fost 
dată uitării. Intr-un astfel de caz, cercetările nu vor duce 
nicăieri, nu? Poate că doar câţiva apropiaţi au știut ce se 
întâmplă. 

Assad se uită lung la el o clipă. 

— Da, Carl, nu știm toate astea. Și dacă tu spui să nu mai 
continuăm cu acest caz, atunci n-o să aflăm niciodată, nu-i așa? 

Fără să mai rostească vreun cuvânt, ieși iute din birou. 
Borcanul cu lipici și cuțitul rămaseră pe biroul lui Carl. Ce naiba 
se întâmpla cu el? Se supărase din pricina comentariului despre 

ortografia slabă a imigranţilor? În mod normal era ceva mai 
vorbăreț. Sau cazul îl captivase într-atât încât nu se mai putea 
gândi la nimic altceva? 

Carl își înclină capul într-o parte și ascultă tonul pe care își 
vorbeau Assad și Yrsa afară pe coridor. Cârcoteli peste cârcoteli. 

Apoi, își aminti de întrebarea lui Antonsen și se ridică din nou. 

— Pot să vă deranjez o clipă, porumbeilor? 

Se îndreptă spre cei doi, care stăteau ca înțepeniţi în fața 
copiei uriașe a scrisorii. Yrsa încremenise acolo de când îi 
dăduse rapoartele contabile ale firmelor. Trecuseră vreo patru 
sau cinci ore, și încă nu își notase nici măcar un punct pe 
blocnotesul aflat la picioarele ei. 

— Porumbei! Înainte să deschizi gura, poate că ar trebui să 
analizezi ideile în gând. 

Cu asta, Yrsa își îndreptă din nou atenţia spre scrisoarea din 
sticlă. 

— Assad, ia ascultă. Comisarul din Rødovre are pe masă o 
cerere din partea lui Samir. Samir vrea să se întoarcă la secția 
de acolo. Știi ceva despre asta? 

Assad se uită nedumerit la Carl, dar era evident prevăzător. 

— De ce artrebui să știu? 

— L-ai evitat pe Samir, am dreptate? Poate că voi doi nu vă 
prea înțelegeți? 

Părea Assad ofensat cumva? 

— Nu-l cunosc, nu destul de bine. Poate că vrea doar să se 
întoarcă la fostul loc de muncă. Zâmbi un pic prea larg. 

— Poate că aici nu i-a plăcut? Călătorii nu ar trebui întorși din 
drum. 

— Și ești de părere că ar trebui să-i spun asta lui Antonsen? 

Assad ridică din umeri. 

— Am mai găsit câteva cuvinte, se auzi vocea Yrsei. 

Apucă scara și o trase la locul potrivit. 

— Voi scrie cu creionul, ca să putem șterge la nevoie, declară 
ea de pe penultima treaptă. Așa. Așa arată acum. E doar o 
propunere. Mai ales după cuvântul „per” am mers un pic pe 
ghicite. Dar lungimea se potrivește și are sens, așa că, de ce 
nu? Autorul are probleme serioase de ortografie, însă în unele 
locuri, asta mi s-a părut chiar a fi de ajutor. 

Assad și Carl se priviră. Nu îi spuseseră ei asta? 

— De exemplu, nu sunt foarte sigură că „meninţa” e „a 
ameninţat”, adică cuvântul „a amenința”. 

Ea își privi încă o dată opera. 

— A, da, și sunt destul de sigură că acel cuvânt „bastr” 
înseamnă „albastru”. Poate că litera cu a dispărut, pur și simplu, 
dar uitaţi-vă și voi și spuneţi-mi ce părere aveți. 


AJUTOR 

Am fost răpiți pe -6 februa 1996 - La statia de autobuz 
Lautropvang din Ballerup. Bărbatul are 1,8 ...şi ..... per ---- 
----- ------ și o cicatrice pe drept. 

Cidi camionetă albastr. 

Părinții noştri îl cunosc... El a....... Prie 
SI> alduni cu B. El a menintat și aaa Că ne 
omoară. El assesses cu fratele meu ........... Am mers 
cam O O satanice ata undeva lângă apă Aici pute 


— Ce ziceți de asta? 

Incă mai era întoarsă cu spatele la care și Assad. 

Carl citi textul de mai multe ori. Părea convingător, trebuia să 
recunoască. Nu părea deloc să fie o glumă sau o șotie pe care 
autorul scrisorii să și-o permită cu un profesor sau cu altcineva 
care îl enervase. 

Doar un expert putea însă stabili dacă rugămintea de ajutor 
era reală sau nu. Dacă acesta confirma autenticitatea scrisorii, 
atunci cele câteva rânduri erau foarte îngrijorătoare. 

Părinţii noștri îl cunosc, scria acolo. Așa ceva nu se inventa. Și 
apoi, ne omoară. Fără poate sau dacă. 

— Nu știm nici unde are răpitorul pe corp acea cicatrice, zise 
Yrsa cu mâinile în buclele ei aurii, și asta mă enervează. Există 
prea multe părți ale corpului cu trei litere, mai ales dacă nu știi 
să scrii corect. Brat, picior, deget, genunchi. Ce ziceți? Putem să 
plecăm de la premisa că are cicatricea pe unul dintre membre? 
Unde ar mai putea să fie? 

— Păi da, zise Carl după o pauză de gândire. Ureche, ochi, păr 
cu ă și nu cu e. Dar ai dreptate, cred că ar trebui să fie pe unul 
dintre membre. Și nu cred că fundul intră în discuţie. Acesta e 

acoperit de cele mai multe ori, iar cicatricea nu e vizibilă. Asta e 
valabil și pentru picioare. Cred că semnul e la vedere. 

— Ce naiba e vizibil în ţara asta friguroasă în februarie? 
bombăni Assad. 

— Poate că s-a dezbrăcat, zise Yrsa și ochii îi străluciră. Poate 
că a fost necuviincios. Poate că de asta i-a răpit. 

Carl încuviință. Da, era o posibilitate, din păcate. 

— Vizibil e doar capul, când e frig, continuă Assad și se holbă 
la urechile lui Carl. Urechile pot fi văzute, dacă părul nu e prea 
lung. Și cum rămâne cu ochii? Poate avea o cicatrice la ochi? 

Assad încercă să își imagineze așa ceva. 

— Nu, hotărî el în cele din urmă, nu, la ochi nu merge. 

— Ei, prieteni, haideţi să o lăsăm deocamdată. Cred că mai 
întâi trebuie să ne formăm o imagine clară. Sperăm că 
criminaliștii vor reuși să obţină o mostră de ADN utilizabil. Dar 
așa ceva durează, așa că trebuie să avem răbdare. Aveţi vreo 
propunere cum putem înainta? 

Yrsa se întoarse spre ei. 

— Da! E vremea să mâncăm. Vreţi și voi un sandviș? Am adus 
chiar și un toaster! 

Când o transmisie hărâie la schimbarea vitezelor, trebuie 
adăugat ulei, iar în momentul acesta în Departamentul Q nu 
prea reușeau să schimbe viteza într-o treaptă superioară. 

Venise timpul pentru un schimb de ulei, se gândi Carl. 

— Răscolim totul și încercăm să privim lucrurile dintr-un alt 
unghi. Ce ziceţi? 

Ei fură de acord. Assad ezita, dar o putea pune în seama 
barierei lingvistice. 

— Grozav. Atunci, tu preiei rapoartele contabile ale firmelor, 
Assad. lar tu, Yrsa, suni la toate instituţiile și firmele din 
Lautrupvang. 

Carl aprobă, pierdut în gânduri. Desigur, era nevoie de o voce 
proaspătă de fată pentru a-i urni pe puturoșii din birouri să 
coboare în arhive. 

— Convinge-i pe cei din administraţie să îi chestioneze pe 
colegii mai bătrâni dacă își amintesc de vreun elev sau coleg 
care brusc nu a mai apărut. Și, Yrsa, dă-le câteva cuvinte-cheie, 
pentru a-și aminti imediat ce s-a mai întâmplat în februarie 
1996. Amintește-le că atunci a fost renovat cartierul. 

Assad se săturase deja și plecase. Nu era greu de ghicit că 
nu-i plăcea împărțirea rolurilor. Doar că el, Carl, era șeful. In 
afară de asta, cazurile de incendiere erau, în continuare, mai 
interesante. Plus că așa puteau să-i provoace mai mult pe 
colegii din Departamentul A. 

Assad trebuia să-și înghită supărarea și să-și suflece 
mânecile, în vreme ce Yrsa putea să-și dedice în continuare 
timpul, în stilul propriu, scrisorii din sticlă. 

Carl așteptă până când ea se îndepărtă, apoi se deplasă la el 
în birou și căută numărul clinicii pentru leziuni pe coloană din 
Hornbæk. 

— AȘ dori să vorbesc cu medicul-șef, și numai cu dânsul, zise 
el, știind prea bine că nu putea să ceară absolut nimic. 

Trecură cinci minute, apoi la telefon se prezentă medicul 
primar. 

Nu părea deosebit de fericit. 

— Da, știu prea bine cine sunteţi, zise el obosit. Presupun că 
telefonul dumneavoastră are de a face cu Hardy Henningsen? 

Carl îi explică în câteva cuvinte situaţia. 

— Am înţeles, da, se răsti doctorul. 

Oare de ce vocile doctorilor deveneau atât de nazale atunci 
când urcau una sau două trepte de salarizare? 

— Aţi vrea să știți dacă e posibil, într-un caz ca al lui Hardy 
Henningsen, să se refacă traseele nervoase? continuă el. 
Problema la Hardy Henningsen e că nu se mai află aici pentru 
supraveghere zilnică. De aceea nici nu putem efectua 
măsurătorile pe care ar trebui să le facem. La dorința lui, l-ați 
luat acasă, vă rog să vă amintiţi asta. V-am avertizat că nu este 
bine. 

— Așa e, dar dacă ar fi rămas la dumneavoastră, probabil că 
Hardy ar fi fost mort de mult. Acum măcar și-a câștigat un pic 
din vechea poftă de viaţă. Nu merita asta? 

La capătul celălalt se lăsase tăcerea. 

— Nu ar fi posibil să vină cineva să îl examineze? continuă 
Carl. Poate că ar fi momentul pentru o reevaluare. Atât pentru 
el, cât și pentru dumneavoastră. 

— Ziceţi că simte ceva la mână? deveni omul în halat alb în 
sfârșit binevoitor. Am observat și înainte o tresărire la unele 
degete, poate le confundă cu asta. Acestea pot fi reflexe. 

— Vreţi să spuneţi că o măduvă atât de afectată ca a lui nu 
mai poate deveni niciodată funcţională? 

— Carl Mørck, aici nu vorbim despre faptul că ar putea să mai 
meargă vreodată, căci asta cu siguranţă nu se va întâmpla. 
Hardy Henningsen este paralizat de la gât în jos și legat pentru 
totdeauna de pat. Asta e situaţia. Dar dacă e posibil să simtă 
ceva în părți ale respectivului braţ, asta e altceva. Nu cred că ne 
putem aștepta la altceva în afară de aceste mici contracţii, și, cu 
siguranţă, nici măcar la astea. 

— Nu să-și miște mâna, de pildă? 

— Nu-mi pot închipui așa ceva. 

— Deci nu vreți să veniţi să-l vizitaţi? 

— Nu am zis asta. 

Se auzi foșnet de hârtie, probabil un calendar. 

— Când să vin? 

— Ei bine, cât mai repede posibil. 

— O să văd ce pot să fac. 

e 

Când intră, ceva mai târziu, în biroul lui Assad, acesta 
plecase. 

Pe birou se afla un bilet. „Acestea sunt cifrele”, scria acolo, iar 
dedesubt, foarte oficial „Cu stimă, Assad”. 

Era chiar atât de supărat? 

— Yrsa! strigă Carl de pe coridor. Unde e Assad, știi cumva? 

Niciun răspuns. 

Dacă nu se ducea muntele la Mahomed, atunci Mahomed 
trebuia să se ducă la munte, se gândi el și porni spre biroul ei. 
Dar abia băgase capul pe ușă că se și retrase, de parcă l-ar fi 
trăsnit în moalele capului. 

Peisajul spartan îngheţat, alb și negru, al lui Rose se 
transformase în ceva ce nici măcar o fetiţă de zece ani cu 
pasiune pentru sclipici și păpuși Barbie nu ar fi reușit să facă. 
Peste tot vedea roz și bibelouri. 

Înghiţi în sec și se uită la Yrsa. 

— L-ai văzut pe Assad? 

— Da, a plecat acum o jumătate de oră. Vine din nou mâine- 
dimineață. 

— Ce are de gând? 

Ea ridică din umeri. 

— Am un raport pe jumătate gata cu privire la Lautrupvang, îl 
vrei? 

El încuviinţă. 

— Ai găsit ceva? 

Ea își ţuguie buzele roșii ca niște cireșe. 

— Nimic. Ti-a zis cineva vreodată că ai același zâmbet ca al 
lui Gwyneth Paltrow? 

— Gwyneth Paltrow nu e femeie? 

Ea încuviință. 

Se întoarse în birou și formă numărul de acasă al lui Rose. 
Alte câteva zile cu Yrsa și nu va mai putea garanta pentru nimic. 
Dacă Departamentul Q avea să-și menţină standardele, atunci 
Rose trebuia să se întoarcă de urgenţă la birou. 

De data asta, auzi robotul. 

— Aici este robotul Yrsei și al lui Rose, care vă comunică 
faptul că doamnele se află în audienţă la regină. După 
încheierea ceremoniilor, vă vom rechema. Dacă nu puteţi altfel, 
lăsaţi, vă rugăm, un mesaj. Apoi urmă un bip. 

Doar zeii puteau ști care dintre cele două surori rostise 
mesajul de pe bandă. 

Se lăsă exasperat pe spate și căută o ţigară. Cineva îi 
povestise că la poștă existau în momentul acesta slujbe bune. 

Suna de-a dreptul încântător. 

e 

Starea lui de spirit nu se îmbunătăți nici când, după o oră și 
jumătate, intră în sufragerie și constată că peste patul lui Hardy 
era aplecat un doctor, iar alături de doctor se afla Vigga. 

II salută politicos pe doctor și apoi o trase pe Vigga într-o 
parte. 

— Ce cauţi aici, Vigga? Dacă vrei să mă vezi, sună înainte. Ştii 
că urăsc vizitele astea inopinate. 

— Carl, dragul meu, zise ea și îl mângâie pe obrazul neras. Mă 
gândesc în fiecare zi la tine, așa că am decis să mă mut înapoi 
acasă, declară ea cât se poate de convingătoare. 

Carl își dădu seama că făcuse ochii mari. Era neîndoios că ea 
chiar vorbea serios, această soţie aproape divorțată a lui. 

— Vigga, e exclus, nu îmi doresc asta. 

Vigga bătu din gene de câteva ori. 

— Dar eu asta vreau, iar jumătate din casă încă îmi aparţine, 
gândește-te, sper că nu ai uitat asta! 

Făcu o asemenea criză de nervi, încât doctorul tresări speriat. 
Vigga dădu drumul la lacrimi. Când taxiul o duse în sfârșit de 
acolo, Carl luă cea mai groasă cariocă neagră pe care o putu 
găsi și tăie de pe ușă numele de Vigga Rasmussen. La naiba, 
era și timpul. 

Era și timpul pentru divorț, indiferent cât avea să-l coste. 

Rezultatul inevitabil al poveștii fu că el își petrecu noaptea la 
verticală în pat, purtând discuţii interminabile cu avocaţi de 
divorț închipuiţi, care își înfipseseră adânc mâna în buzunarul 
său. 

Procesul avea să-l ducă la sapă de lemn. 

Era o minimă consolare faptul că doctorul de la clinica 
Hombask venise deja. Măsurase, într-adevăr, o anume 
activitate, chiar dacă slabă, în braţul lui Hardy. 

Ceea ce pe doctor îl nedumerise profund, într-un sens pozitiv. 

e 

A doua zi, de dimineață, Carl apăru la cinci și jumătate la 
paznicul de la sediu. Era mai bine decât să stea în continuare 
treaz în pat. 

— Ce surpriză plăcută să te văd la ora asta, Carl, zise paznicul 
din chioșc, dar nu știu dacă micul tău ajutor va fi la fel de 
încântat. Ai grijă să nu-i cauzezi un șoc când cobori. 

Carl ciuli urechile. 

— Ce vrei să spui? Assad e aici? Acum? 

— Da. De câteva zile vine la ora asta. Nu știai? 

Nu, nu știa deloc asta. 

e 

Assad era fără îndoială deja acolo și își făcuse rugăciunea 
afară pe coridor, căci covorul era încă acolo. Carl vedea asta 
pentru prima dată, altminteri ritualul avea loc pe teritoriul lui 
Assad. Era o chestiune privată. 

În acel moment, Assad vorbea la telefon cu o persoană tare 
de urechi. Totul decurgea în arabă, iar tonul nu era tocmai 
prietenos, cu toate că în această limbă asta era destul de greu 
să-ţi dai seama. 

Carl se apropie de ușă și văzu cum aburul din ceainic se 
adunase în spatele capului lui Assad. În faţa lui se aflau notițe în 
arabă, iar pe monitor se vedea pixelată imaginea unui bărbat 
mai în vârstă cu mustață și niște căști uriașe. Abia acum văzu 

Carl că Assad folosea de asemenea căști. Așadar, vorbea pe 
Skype cu un bărbat, probabil o rudă din Siria. 

— Bună dimineaţa, Assad, îl salută Carl. 

Sigur, se așteptase ca Assad să se sperie, să tresară, căci Carl 
venea pentru prima dată atât de devreme. Nu se așteptase însă 
la o reacţie atât de violentă. Corpul lui Assad se cutremură, de-a 
dreptul. 

Bătrânul de pe monitor părea alarmat și se apropie de 
cameră. Probabil că deslușea pe ecranul lui umbra lui Carl, în 
spatele lui Assad. 

Bărbatul  mormăi câteva cuvinte și apoi  întrerupse 
conexiunea. Assad, care ședea pe marginea scaunului, încercă 
să se adune. 

Ce faci aici? păreau să zică ochii lui, ca și când Carl l-ar fi 
prins cu ambele mâini în cutia cu biscuiţi. 

— Îmi pare rău, Assad, nu am vrut să te sperii. Eşti bine? 

Îi puse acestuia mâna pe umăr și constată că avea cămașa 
umedă și rece din cauza transpiraţiei. 

Cu un clic rapid de maus pe simbolul Skype, Assad schimbă 
imaginea de pe monitor. Poate că nu voia să vadă Carl cu cine 
vorbise. 

Carl ridică mâinile, scuzându-se. 

— Nu te mai deranjez, Assad. Fă ce ai de făcut, apoi vino la 
mine în birou. 

Assad nu rostise încă niciun cuvânt, ceea ce era foarte 
neobișnuit. 

Când Carl se lăsă să cadă pe scaunul lui, o clipă mai târziu, 
era gata obosit. Cu doar câteva săptămâni în urmă considerase 
pivniţa din sediul poliţiei ca pe un spaţiu personal. Doi angajaţi 
loiali și o atmosferă plăcută în zilele bune. Acum, Rose fusese 
înlocuită de o femeie care era la fel de stranie, doar că altfel, iar 
Assad nu mai era nici el cel de dinainte. Intr-o astfel de situaţie, 
era tot mai greu să se ascundă din faţa grijilor de zi cu zi. Ca de 
exemplu de întrebarea îngrijorătoare cu privire la ce avea să se 
întâmple dacă Vigga avea să ceară nu doar divorțul, ci și 
jumătate din bunurile sale pământești. 

La naiba! 

Carl ridică privirea și se uită la anunţul de slujbă pe care îl 
prinsese de perete cu doar câteva luni în urmă. Rigspolitichef, 
șef al poliţiei daneze. Cu siguranță ar fi fost locul potrivit, se 

gândise el. Ce putea fi mai bine decât o slujbă cu angajaţi care 
se temeneau și te serveau, o cruce de cavaler, călătorii ieftine și 
o clasă de salarizare la care până și Vigga ar fi tăcut din gură? 
Șapte sute două mii două sute șaptezeci și șapte de coroane, 
plus alte beneficii. Doar ca să rostești suma aveai nevoie de o zi 
întreagă de muncă. 

Ce enervant că nu apucase să își depună CV-ul, se gândi el, 
când se trezi cu Assad în faţa lui. 

— Carl, trebuie să vorbim despre situaţia de mai devreme? 

Să vorbească despre ce? Că vorbise pe Skype? Că Assad 
venea atât de devreme la sediu? Că se speriase atât de tare? 

De fapt, era o întrebare foarte ciudată. 

Carl scutură din cap și se uită la ceas. Tot mai era o oră până 
la începutul programului normal de muncă. 
_ — Assad, ce faci atât de devreme dimineaţa e treaba ta. 
Ințeleg că ai chef să vorbeşti cu oameni pe care nu apuci să-i 
vezi prea des. 

Assad părea foarte ușurat. Situaţia devenea tot mai ciudată. 

— Am parcurs rapoartele contabile de la Amundsen & 
Mujagic, precum și cele ale K. Frandsen din Dortheavej, ale JPP 
Beslag și ale Public Consult. 

— OK. Ai observat ceva despre care ai vrea să îmi povestești? 

Assad se scărpină în cap. 

— Par companii destul de solide, în mare parte. 

— Așa? 

— Dar nu și în lunile precedente incendiilor. 

— De unde știi? 

— Au împrumutat bani, iar comenzile s-au redus. 

— Așadar, mai întâi se reduc comenzile, apoi le lipsesc banii și 
iau credite? 

— Da, așa este, aprobă Assad. 

— Și apoi? 

— Ei, asta se poate vedea în Radovre. Celelalte incendii sunt 
încă prea recente. 

— Ce s-a întâmplat în Radovre? 

— Mai întâi a ars, apoi au primit banii de la asigurări, apoi 
creditul a fost lichidat. 

Carl întinse mâna după ţigări și își aprinse una. Era o chestie 
clasică. Fraudă de asigurări se numea asta. Dar ce căutau acolo 
cadavrele și inelele de pe degetul mic? 

— Despre ce tip de credit vorbim? 

— Pe termen scurt. Pentru un an. La firma care a ars 
săptămâna trecută, Public Consult din Stockholmsgade, era doar 
pe șase luni. 

— lar creditele erau scadente și nu aveau bani să le achite? 

— Așa se pare. 

Carl suflă fumul, iar Assad făcu doi pași în spate, fluturându-și 
mâinile, însă el nu îl luă în seamă. Era teritoriul lui și ţigara lui. 
Nu era el șeful? 

— De la cine au luat creditele? întrebă el. 

— De peste tot, ridică Assad din umeri. Bănci din Copenhaga. 

Carl încuviință. 

— Ei, tot am nevoie de niște nume. Și spune-mi cine se află în 
spatele lor. 

Assad își plecă umerii. 

— Da, da, liniștește-te, Assad. Când deschid birourile. Mai 
sunt două ore. Nu e niciun stres. 

Dar asta nu păru să-l calmeze pe Assad, dimpotrivă. 

Doamne, cât de enervanţi erau cei doi angajaţi ai lui! Tot 
timpul cârcoteli și reticență prost ascunsă, de parcă Yrsa și 
Assad s-ar fi contaminat reciproc. De parcă ei ar fi decis 
împărţirea sarcinilor. Dacă o ţineau tot așa, în curând avea să-i 
oblige să-și ia mănuși de cauciuc și să frece podelele până se 
puteau oglindi în ele. 

Assad își înălţă privirea și apoi dădu din cap. 

— Nu te mai deranjez, Carl. Vino la mine când ai terminat, 
OK? 

— Ce vrei să spui? 

Zâmbetul lui Assad era destul de strâmb. Ce transformare 
stranie! 

— Ei, vei fi foarte ocupat, zise el, făcându-i cu ochiul. 

— Poftim? Doamne, Assad, despre ce vorbești? 

— Despre Mona, desigur. Nu încerca să-mi spui că nu știai că 
s-a întors. 

14. 


Așa cum spusese Assad, Mona Ibsen se întorsese. Strălucea 
ca soarele de la tropice, dar emana și multe alte experiente, 
care se reflectau în mod evident în ridurile de la ochi. 

Carl rămăsese mult timp în pivniţă și exersase cuvintele 
potrivite pentru a-i dezamorsa de la bun început mecanismele 
de apărare. Cuvinte care să o facă să îl privească blând dacă ea 
își va croi drum până jos la el. 

Dar asta nu se întâmplă. Latura feminină din pivniță era 
reprezentată doar de Yrsa în această dimineaţă. La cinci minute 
după ce hodorogise pe scări în jos căruciorul de cumpărături, se 
propti, prietenoasă, desigur, pe coridor, și strigă cu vocea ei 
insuportabil de subţire: 

— Băieți, am sandvișuri proaspete de la Netto! 

In clipe ca acelea îţi dădeai seama cel mai bine de distanța 
faţă de toţi acei oameni fericiţi, aflaţi la etajele superioare. 

Până să își dea seama că nu avea decât să se ridice și săo 
găsească singur pe Mona Ibsen mai trecură câteva ore. 

Intrebă în stânga și în dreapta și o descoperi sus, într-o 
discuţie privată cu un consilier juridic. Purta o vestă din piele și 
blugi Levi's prespălaţi, și arăta într-adevăr că o femeie pregătită 
să ia în piept provocările vieţii. 

— Bună ziua, Carl, zise ea și nu dădu semne că ar vrea să mai 
adauge ceva. 

Privirea profesională îi dădu clar de înțeles că, deocamdată, 
nu aveau un caz comun. De aceea, nu putu să facă altceva 
decât să surâdă. De altminteri, nu reuși să scoată nicio vorbă. 

Din partea lui, restul zilei ar fi putut să rămână liber, în timp 
ce își analiza frustrat viața sentimentală, dar Yrsa avea altceva 
în minte. 

— S-ar putea să avem noroc la Ballerup, zis ea și îl privi 
entuziastă, zâmbind în timp ce-și ţinea sandvișul între dinţi. 
Zilele astea sunt un înger norocos. Așa scrie în horoscopul meu. 

Carl se uită la ea cu speranţă. Ei, atunci aripile de înger să o 
ducă rapid în atmosferă, apoi va putea sta liniștit aici pentru a 
medita la soarta lui tristă. 

— Nu a fost deloc ușor să ajung la informaţiile astea, continuă 
ea. Mai întâi, o discuţie cu rectorul școlii din Lautrupgărd, dar 
omul e în funcţie abia din 2004. Apoi, cu o profesoară, care e 
acolo de la înființarea școlii, dar nici ea nu știa nimic. Apoi am 
vorbit cu administratorul, dar nici el nu știa nimic, și apoi... 

— Yrsa! Toate asta duc undeva? Atunci sari peste toate 
tentativele eșuate, te rog. Mă grăbesc, zise el și se frecă pe 
brațul obosit. 

— Foarte bine! Așa cum urma să-ți spun, am sunat apoi la 
facultatea tehnică și acolo am avut noroc. 

Cumva, asta îi trezi braţul. 

— Fantastic! exclamă el. În ce sens? 

— A fost o întâmplare, de fapt. Am vorbit cu o profesoară, 
Laura Mann, care tocmai s-a întors după un concediu medical 
prelungit. Ea a povestit că e în facultate din 1995 și din ceea ce 
știe ea, poate fi vorba despre un singur caz. 

Carl se îndreptă în scaun. 

— Da? Care? 

Yrsa își înclină capul într-o parte și îl privi. 

— Aha, domnule, deci ţi-am trezit interesul. 

Îl mângâie pe braţul lui păros. 

— Tare ai vrea să știi asta, nu? 

Ce naiba mai era și asta? În decursul anilor lucrase probabil la 
o sută de cazuri complicate, iar acum ședea aici și se juca de-a 
„Ştiaţi că?” cu o asistentă în ciorapi verde-deschis? 

— Spune-mi despre care caz și-a amintit femeia? repetă Carl 
și îi făcu semn din cap lui Assad, care se iţise în ușă. 

Era palid. 

— leri, Assad a sunat acolo și a întrebat același lucru. Ei bine, 
de dimineață, la cafea, au discutat despre asta și profesoara a 
auzit, continuă Yrsa. 

Assad, care asculta interesat, arăta acum cât se poate de 
normal. 

— Ea și-a amintit iute de poveste, zise Yrsa. Facultatea avea 
atunci un student foarte bun. Un tip cu un fel de sindrom. Era 
foarte tânăr, dar era extraordinar de bun la fizică și matematică. 

— Un sindrom? Assad arăta ca un mare semn de întrebare. 

— Da, avea capacităţi excepţionale într-o direcție, iar în altă 
direcție îi lipseau total. Cum îi zicea? 

Ea se încruntă. 

— A, da. Asperger. Sindromul Asperger. 

Carl zâmbi. Era evident ceva pentru care ea avea înțelegere. 

— Și ce s-a întâmplat cu băiatul? întrebă el. 

— A venit la facultate și a luat în primul trimestru numai note 
de zece. Apoi, a plecat. 

— Cum? 

— În ultima zi înainte de vacanţa de iarnă a venit împreună cu 
fratele lui mai mic, ca să-i arate facultatea. De atunci, nimeni nu 
i-a mai văzut. 

Atât Assad, cât și Carl mijiră ochii. Acum venea întrebarea 
decisivă. 

— Cum îl chema? întrebă Carl. 

— ÎI chema Poul. 

Carl simţi cum i se face frig. 

— Da! strigă Assad și dădu din mâini și din braţe ca o 
marionetă. 

— Profesoara a zis că își amintea atât de bine de el, pentru că 
Poul Holt era cel mai sigur candidat la premiul Nobel care 
ajunsese vreodată la acea facultate. In afară de asta, nici înainte 
și nici după un au mai avut studenţi cu forma asta specială a 
sindromului Asperger. Era ceva deosebit. 

— De asta și-a amintit de el? întrebă Carl. 

— Da, de aceea. Și pentru că era în primul an la facultate. 

[] 

O jumătate de oră mai târziu, Carl își repeta întrebarea la 
sediul facultăţii tehnice și primea același răspuns. 

— Da, evident că îţi amintești de așa ceva, zâmbi Laura Mann, 
dezvăluindu-și dinţii ivorii. Doar și dumneavoastră vă amintiţi de 
prima arestare pe care aţi făcut-o, nu? 

Carl încuviinţă. Un alcoolic mic și murdar, care se întinsese în 
mijlocul Englandsvej. Carl își mai amintea și astăzi de mucul 
care îi aterizase pe insignă, când încercase să-l tragă pe idiot la 
adăpost. Nu, prima arestare nu se uită, așa era. Cu sau fără 
muci. 

O studie pe femeia din fața lui. O vedeai câteodată la 
televizor când era nevoie de experţi în surse alternative de 
energie. Laura Mann, ph.d., scria pe cartea ei de vizită și încă 
numeroase alte titluri. Carl era bucuros că el nu deținea 
niciunul. 

— Suferea de o formă de autism, nu-i așa? 

— Da, asta era. Dar varianta ușoară. Oamenii cu sindromul 
Asperger sunt foarte dotați. Tocilari i-ar numi cei mai mulți. 
Genul Bill Gates. Era remarcabil din multe puncte de vedere. 

Assad zâmbi. Și el observase ochelarii din baga și cocul de la 
ceafă. Părea a fi profesoara potrivită pentru cineva ca Poul. Doi 
tocilari, s-ar putea spune. 

— În ziua aceea, Poul îl luase cu el pe fratele său mai mic, 
spuneţi. Pe 16 februarie 1996. Și de atunci nu l-a mai văzut 
nimeni. De unde știți că s-a întâmplat exact în ziua aceea? 

— În primii ani am ţinut liste de prezenţă. Am verificat pur și 
simplu de când nu a mai venit. Nu a mai apărut după vacanţă și 
nici după aceea. Vreţi să vedeţi listele? Se află alături, la 
secretariat. 

Carl se uită la Assad. Acesta nu părea să fie deosebit de 
interesat. 

— Nu, mulțumesc, ne ajunge dacă ne confirmaţi asta. Școala 
a luat, desigur, legătura cu familia? 

— Sigur că da, dar au fost foarte distanţi, mai ales când am 
propus să venim acasă și să vorbim chiar noi cu Poul. 

— Aţi vorbit cu el la telefon? 

— Nu. Ultima oară am vorbit cu Poul aici, la mine în birou, cu 
o săptămână înainte de vacanţa de iarnă. Când am sunat mai 
târziu la el acasă, tatăl a spus că Poul nu voia să vină la telefon. 
Nu am mai putut face nimic. Împlinise optsprezece ani. Era 
suficient de matur să decidă singur ce voia să facă în viaţă. 

— Optsprezece ani? Nu era mai mare? 

— Nu. Era foarte tânăr. A dat bacalaureatul la șaptesprezece 
ani. 

— Mai aveţi și alte informaţii despre el? 

Ea zâmbi. Sigur că pregătise deja totul. 

Carl citi cu voce tare, iar Assad i se uită peste umăr. 

— Poul Holt, născut pe 13 noiembrie 1977. Materiile favorite: 
matematică și fizică; liceul Birkerød. Media 9,8. 

Apoi văzu adresa. Nu era departe. Cel mult trei sferturi de oră 
cu mașina. 

— Pentru un geniu, media e destul de modestă, nu? 

— Ei, asta se întâmplă când la toate materiile reale ai 
treisprezece puncte, iar la cele umane șapte. 

— Ziceţi că era slab la daneză? întrebă Assad. 

Ea zâmbi. 

— Cel puţin la scris. Referatele sale lăsau mult de dorit la 
limbaj, dar așa se întâmplă de cele mai multe ori. Și oral se 
exprima destul de greu la subiectele care nu-l interesau. 

— Aveţi o copie pe care aș putea să o iau cu mine? întrebă 
Carl. 

Laura Mann aprobă. Dacă nu ar fi avut degetele atât de 
pătate de nicotină și pielea unsuroasă, ar fi îmbrăţișat-o. 

— Fantastic, Carl, zise Assad când ajunseră în apropierea 
casei. Am primit o sarcină și am rezolvat-o în decurs de o 
săptămână. Știm cine e autorul scrisorii, iar acum ne aflăm în 
faţa casei familiei sale. 

De încântare, lovi cu palma în bordul mașinii. 

— Da, aprobă Carl. Atunci nu putem decât să sperăm că totul 
a fost doar o șotie. 

— Dacă a fost, atunci Poul o să-și audă câte ceva. 

— Și dacă nu, Assad? 

Assad dădu din cap. Atunci însemna că aveau o nouă sarcină. 

Parcară direct în dreptul porţii grădinii. Văzură imediat că 
numele de pe plăcuță nu era Holt. 

Sunară la ușă și le deschise un bărbat în scaun cu rotile, care 
susținu că nu mai locuise altcineva în casă din 1996. Carl avu 
imediat acea senzaţie specială, mai mult un instinct. 

— Aţi cumpărat casa de la familia Holt, așa e? întrebă el 
aspru. 

— Nu, am cumpărat-o de la Martorii lui lehova. Bărbatul casei 
era un fel de preot. In camera mare era sala de adunare. Vreţi 
să intraţi să vedeţi? 

Carl scutură din cap. 

— inseamnă că nu aţi văzut familia care a locuit aici? 

— Nu, nu i-am întâlnit niciodată. 

Carl și Assad mulțumiră și plecară. 

— Ai și tu senzaţia neplăcută că nu mai vorbim de o șotie de 
copii, Assad? 

— Ei, Carl, doar pentru că s-au mutat... Se opri lângă poarta 
grădinii. OK, Carl, îmi dau seama la ce te gândești. 

— Da, nu-i așa? Oare un băiat cu personalitatea lui Poul ar 
putea inventa așa ceva? Și oare doi băieţi care ţin de Martorii lui 
lehova s-ar gândi vreodată să facă o asemenea șotie? 

— Nu știu. Știu că au voie să mintă, dar nu în cercul lor. 

— Cunoști pe cineva care face parte dintre ei? 

— Nu, dar așa se întâmplă la oamenii deosebit de religioși. 
Membrii comunităţii se protejează reciproc de lumea exterioară, 
prin orice mijloace. Mint, dacă e nevoie. 

— Corect. Dar dacă răpirea a fost doar inventată, atunci ar fi 
vorba de o minciună inutilă, iar asta nu ar fi în regulă. Cred că și 
Martorii lui lehova ar vedea lucrurile în acest fel. 

Assad încuviinţă. Erau de acord. 

Și acum, încotro? 

e 

Yrsa se purta ca o armată de furnici pe un drum forestier, 
alergând întruna între biroul lui Carl și al ei. În acel moment, 
răpirea era cazul ei și voia să afle în detaliu și de preferinţă pe 
bucăți: cum arăta profesoara lui Poul? Ce spunea Laura Mann 
despre Poul? Cum era casa în care locuiseră? Ce se mai știa 
despre familie în afara faptului că făcea parte dintre Martorii lui 
lehova? 

— Încetișor. Assad se ocupă de Evidenţa Populaţiei. O să-i 
găsim, în curând. 

— Vino, te rog, pe coridor, Carl, îl rugă ea și îl târî în faţa 
copiei uriașe de pe perete. Dedesubt de tot trecuse numele lui 
Poul și alte câteva cuvinte mici. 


AJUTOR 

Am fost răpiți pe -6 februa 1996 - La stația de autobuz 
Lautropvang din Ballerup. Bărbatul are 1,8 ... și ....... per ---- 
----- ------ și o cicatrice pe drept. 

OR camionetă albastr. 

Părinții nostri îl cunosc... El a ......... prie sasis. Sİ pease 
cu B.. El a menintat Si nosses Că ne omoară. 
El see lol cu fratele meu ............ Am mers cam o 
0] e = IESIRI RR undeva lângă apă No....... - Aici pute 
ao E IRI R o sa Me ...... are „uk. 


Poul Holt 


— Așadar: a fost răpit împreună cu fratele lui, rezumă Yrsa. Se 
numește Poul Holt și scrie că au mers jumătate de oră - și 
anume, spre apă, cred eu. 

Ea își propti mâinile în șoldurile înguste. Atitudinea potrivită 
pentru a face o declarație. 

— Dacă acest băiat suferea de Asperger, atunci nu cred că ar 
inventa ceva de genul „au mers aproape o oră până la apă”. 

Se întoarse. 

— Ei bine? 

— Ar putea să fi fost fratele mai mic. Deocamdată nu știm 
nimic despre asta. 

— Nu. Dar gândește-te, Carl, serios. Laursen a găsit un solz de 
pește pe hârtie! Crezi că fratele mai mic a mânjit o hârtie cu 
pește, doar pentru ca o șotie cu o scrisoare în sticlă să pară 
reală? Ca să nu mai vorbesc de mâăzga aia! 

— Poate că era un puști deștept, ca fratele lui mai mare, doar 
că altfel. 

Ea bătu atât de tare cu piciorul în podea, încât ecoul răsună 
din capătul celălalt al coridorului. 

— La naiba, Carl, ascultă aici! Și activează-ţi în sfârșit celulele 
cenușii! Unde au fost răpiți? 

Ea îi perie umerii, de parcă ar fi vrut astfel să netezească 
tonul aspru. 

Carl constată cu ocazia asta că se scutură ceva mătreață. 

— In Ballerup, răspunse el. 

— Da, și ce părere ai, dacă au fost răpiți în Ballerup și au mai 
mers o oră până au ajuns la apă? La Hundested nu s-au dus, nu 
dura o oră să ajungă de la Ballerup acolo. Dar până la Jylling? 
Poate o jumătate de oră, cel mult, cred. 

— Ar fi putut să se ducă la Stevns, nu? 

El mârâi în sinea lui. Nimănui nu-i plăcea ca abilităţile 
intelectuale să îi fie târâte prin noroi. Nici măcar lui Carl Mørck. 

— Exact. 

Ea bătu din nou cu piciorul în podea. Dacă dedesubt se aflau 
șobolani, acum dăduseră cu siguranţă bir cu fugiţii. 

— Dacă mesajul din sticlă e doar o poveste, continuă ea, de 
ce să facă lucrurile atât de complicate? De ce să nu scrie că au 
mers o jumătate de oră și au ajuns la apă? Un băiat care vrea 
doar să inventeze o farsă bună așa ar scrie. De aceea sunt ferm 
convinsă că scrisoarea nu e inventată. la-o în sfârșit în serios, 
Carl. 

El trase adânc aer în piept. Nu avea pur și simplu chef să o 
facă părtașă la evaluarea cazului. Poate pe Rose da, dar nu pe 
Yrsa. 


VP - 111 


— Da, da, făcu el împăciuitor. Haide să vedem cum se 
dezvoltă lucrurile după ce găsim familia. 

— Ce se petrece aici? 

Capul lui Assad apăru din biroul său minuscul. 

Era evident că voia să aplaneze situaţia. Oare chiar se certau? 

— Carl, am descoperit adresa, zise el și îi întinse o foaie de 
hârtie. Din 1996 s-au mutat de patru ori. Acum locuiesc în 
Suedia. 

La naiba, se gândi Carl. Suedia. Țara cu cei mai mari țânțari 
din lume și cu mâncarea cea mai plicticoasă. 

— Lasă-mă să ghicesc, zise el. Locuiesc undeva sus de tot, pe 
unde se plimbă renii? Luleă sau Kebnekaise ori ceva de genul 
ăsta? 

— Hallabro. Locul se cheamă Hallabro și se află în Blekinge. 
Adică la circa două sute cincizeci de kilometri de aici. 

Două sute cincizeci de kilometri. Din păcate, destul de 
aproape. Adio weekend. 

Carl se întoarse, încercând să evite drumul. 

— Bine, dar e mereu la fel: când ajungi acolo, nu sunt acasă. 
Și dacă suni înainte, cu atât mai mult nu sunt acasă. Și dacă 
sunt acasă, vorbesc suedeza și cine Dumnezeu să înțeleagă așa 
ceva când vine din lutlanda? Am dreptate? 

Assad miji ochii. Erau una sau două afirmaţii nu chiar pe 
gustul lui. 

— Am sunat. Erau acasă. 

— Ce? Atunci mâine garantat n-o să fie acasă. 

— Ba da. Nu am spus cine sunt și am trântit imediat telefonul. 

Un adevărat duo cu efecte sonore, acești doi colegi ai lui. 

Carl se târî în birou și îl sună pe Morten pentru a-l instrui ce să 
facă dacă apărea Vigga în absenţa lui. Cine putea ști ce idei îi 
mai veneau și ăleia? 

Apoi îi dădu lui Assad alte instrucțiuni pentru investigațiile din 
cazurile incendierilor și îl rugă să o supravegheze pe Yrsa. 

— Dă-i o listă lungă de secte religioase de la care să plece. Și 
du-te până la Laursen și roagă-l să sune la medicină legală. Ar 
trebui să se grăbească un pic cu analiza ADN. Poţi să faci asta, 
te rog? 

Apoi, își puse în geantă pistolul din dotare. Cu suedezii ăștia 
nu se știa niciodată. 

Mai ales dacă proveneau din Danemarca. 

15. 


În noaptea următoare, se asigură că gazda și iubita lui 
pasageră va rămâne nesatisfăcută, oprindu-se chiar înainte de 
orgasm. În secundele în care ea își dădea definitiv capul pe 
spate și respira din rărunchi, el își scoase iute degetul din poala 
ei și o lăsă întinsă acolo, scânteind de tensiune. 

Se ridică iute și o lăsă pe Isabel Jønsson singură cu decizia 
despre cum ar fi mai bine să-și descarce acea tensiune. Ea 
părea nedumerită, dar asta era și ideea. 

Deasupra casei ei mici se tot adunau nori, acoperind luna 
strălucitoare. El stătea gol pe terasă, fumând și admirând 
spectacolul de pe cer. 

Următoarele ore aveau să decurgă după un model bine 
cunoscut. 

Mai întâi, cearta. Apoi, iubita va cere o explicaţie pentru 
motivul ruperii relaţiei și va întreba de ce tocmai acum. Îl va 
implora și îl va blestema și apoi îi va cere să-și ia lucrurile. Apoi, 
va dispărea din viaţa ei. 

La ora zece, a doua zi de dimineaţă, va porni, având lângă el 
copiii pe scaunul din dreapta, spre Dollerup, iar când se vor mira 
că o cotește prea devreme, îi va droga. Știa foarte bine unde va 
putea acţiona nederanjat, studiase deja locurile. Într-un loc aflat 
printre copacii deși, care vor ascunde mașina vreme de câteva 
minute, de care avea nevoie pentru a-i neutraliza pe copii și 
pentru a le muta trupurile în spate. 

La patru ore și jumătate după ce se întâmpla asta, după o 
vizită de prânz la sora lui în Fyn, va ajunge la debarcaderul aflat 
la nord de Jægerspris, din regiunea împădurită Nordskoven. 
Acesta era planul. Doar douăzeci de pași prin tufișuri spre 
încăperea mică în care pregătise lanţurile. Douăzeci de pași cu 
două făpturi cocâărjate în faţa lui. 

Cât de des auzise pe acest drum scurt rugăminţi de milă! Nici 
de data asta nu avea să fie altfel. 

Abia apoi puteau începe negocierile cu părinții. 

Trase adânc în piept un ultim fum, apoi strivi ţigara pe mica 
peluză. Il așteptau o noapte și o zi obositoare. 

Trebuia să lase deocamdată deoparte bănuiala îngrozitoare 
că acasă se întâmpla ceva care ar putea să-i răstoarne toată 
viața. Dacă soția lui îi fusese necredincioasă, era cu atât mai rău 
pentru ea. 

Auzi scârţâitul ușii de la verandă și se întoarse. Isabel arăta 
nedumerită și tremura. Era goală, iar halatul o acoperea doar în 
parte. În câteva secunde îi va spune că totul s-a terminat, 
pentru că era prea bătrână, deși nu era nici pe departe așa. 
Corpul ei era picant și îmbietor și aproape că îţi dădea 
dependenţă. În multe privinţe era păcat că relaţia trebuia să se 
termine, dar așa gândise de multe ori. 

— De ce stai aici gol-pușcă? E frig. 

Ea își înclină capul, dar nu se uită la el. 

— Ce se petrece, poţi să-mi spui? 

El se postă în faţa ei și o apucă de gulerul halatului de casă. 

— Ești prea bătrână pentru mine, zise el rece și îi trase gulerul 
în jurul gâtului. 

Preţ de o clipă, ea păru paralizată, pregătită să-și urle furia și 
frustrarea și să se năpustească asupra lui. Înjurăturile îi stăteau 
la coadă pe limbă, dar el știa că ea avea să tacă. Angajate 
drăguțe, divorțate - asemenea femei nu făceau scene când un 
bărbat stătea gol în fața ei pe terasă. 

Oamenii ar fi intrat la idei. Știau amândoi asta. 

e 

Când se trezi a doua zi, ea îi adunase deja lucrurile și le 
aruncase într-o sacoșă. Niciun semn de cafea de dimineață, 
doar o colecţie de întrebări puse ordonat, care îl convinseră că 
ea nu era deloc distrusă. 

— Ai umblat în computerul meu, zise ea stăpânit, deși 
periculos de palidă la faţă. Ai căutat informaţii despre fratele 
meu. Ai lăsat mai mult de cincizeci de amprente ca de elefant în 
datele mele. Nu ar fi trebuit să te ostenești mai tare să afli care 
e activitatea mea în administraţia comunală? Nu a fost o prostie 
și o lipsă de respect din partea ta să nu o faci? 

Pe măsură ce vorbea, mintea lui era preocupată mai degrabă 
cu gândul dușului pe care trebuia neapărat să-l facă la ea acasă. 
Familia din Stanghede nu avea să își lase copiii pe mâna unui 
bărbat nebărbierit, care mirosea a sex. 

Abia următoarele ei propoziţii îi alarmară toate simţurile. 

— Sunt specialista în tehnică de calcul a orașului Viborg. Mă 
ocup de siguranţa datelor și de soluţii computerizate. De aceea 
știu, desigur, ce ai făcut. A fost o joacă de copil pentru mine să 
scot jurnalul de logare al notebookului meu. Ce naiba ai crezut 
că faci? 

Ea îl privi direct în ochi. Era cât se poate de liniștită. Ea 
depășise prima criză. Avea ași în mânecă, mult mai puternici 
decât autocompătimirea, lacrimile și isteria. 

— Mi-ai găsit parolele pe birou, sub blocnotes, zise ea, dar 
doar pentru că le-am lăsat anume acolo. Mi-am dat seama ce 
faci încă de acum câteva zile și de aceea am vrut să văd ce mai 
pregăteai. Bărbaţii care povestesc atât de puţin despre sine 
sunt mereu suspecți. Devii atent, căci, în mod normal, bărbaţilor 
le place să vorbească despre sine. Dar se vede că tu nu știai 
asta! 

Ea zâmbi ușor, când observă cât de atent devenise. 

— De ce nu povestește bărbatul acesta absolut nimic despre 
sine? m-am întrebat. Sigur că am devenit curioasă. 

El se încruntă. 

— lar acum crezi că știi totul despre mine, pentru că am tăcut 
cu privire la chestiunile mele private și am fost curios cu privire 
la ale tale? 

— Curios, da, se poate spune asta. Pot să înțeleg că te-a 
interesat profilul meu de internet dating, dar ce ai încercat, mă 
rog frumos, să afli despre fratele meu? 

— Am crezut că e fostul tău prieten. Poate că am vrut să aflu 
ce n-a mers bine. 

Ea nu înghiţi minciuna. Motivele lui nu o interesau. El făcuse o 
greșeală uriașă în privinţa ei și nu mai era nimic de ghicit. 

— În favoarea ta, trebuie să spun că măcar nu mi-ai golit 
contul, zise ea apoi. 

Era limpede că ea era în avantaj. Cu toate astea, el încercă să 
zâmbească îngăduitor și să iniţieze astfel plecarea lui la duș, dar 
nu se întâmplă așa. 

— Dar știi ce? continuă ea. Nu ne furăm reciproc. Ti-am căutat 
și eu prin lucruri. Și ce am găsit în gențţile tale? Nimic. Niciun 
carnet de conducere, niciun card de asigurat, niciun portofel, 
nicio cheie de mașină. Dar știi ce, dragul meu? La fel de sigur 
cum femeile își ascund în mod prostesc parolele în cele mai 
ridicole locuri, la fel își pun și bărbaţii cheile de la mașină pe 

roata din faţă, când nu vor să le ia cu ei. Ce bilă drăguță de 
bowling ai la chei! Așadar, te duci la bowling? Nu mi-ai povestit. 
O bilă cu numărul unu. Ești atât de bun? 

Treptat, el începu să transpire. Trecuse multă vreme de când 
scăpase hățurile din mâini în asemenea hal. Nimic nu putea fi 
mai rău. 

— Da, da, calmează-te. Ți-am pus cheia la loc. Și carnetul de 
conducere, talonul de înmatriculare al camionetei, cardul de 
credit și tot restul. Totul e acolo unde le-am găsit: în mașină. 
Bine ascunse printre covorașele din cauciuc. 

EI își îndreptă privirea spre gâtul ei. Nu era tocmai subțire și 
trebuia să strângă zdravăn; avea să dureze câteva minute, dar 
avea timp destul. 

— Ai dreptate, sunt un om rezervat, zise el și făcu un pas mai 
aproape. 

li puse ca în treacăt mâna pe umăr. 

— Ascultă, Isabel. Sunt într-adevăr foarte îndrăgostit de tine, 
dar nu puteam să-ți spun adevărul, înţelegi asta, nu? Doamne, 
sunt căsătorit, am copii. Toată treaba asta mi-a scăpat de sub 
control, îmi pare tare rău. De aceea trebuie să o închei, nu 
merge altfel. Poţi să înţelegi? 

Ea își înălța capul cu un gest mândru. Rănită, dar nu învinsă. 
Avusese de-a face mai des cu bărbaţi căsătoriţi, care o 
minţiseră. Era sigur de asta. Și, la fel de sigur, el avea să fie 
ultimul bărbat din viaţa ei care o înșelase. 

Ea îi mătură mâna de pe umăr. 

— Nu mi-ai spus niciodată numele tău adevărat și m-ai minţit 
din toate punctele de vedere. N-am idee de ce. lar acum vrei să 
mă convingi că ai făcut asta doar pentru că ești căsătorit? lar eu 
trebuie să cred asta? 

De parcă i-ar fi citit gândurile, ea se trase un pas înapoi. De 
parcă ar fi avut în spatele ei o armă pregătită. 

Atunci când ai senzaţia că te afli cu un urs polar furios pe o 
banchiză, trebuie să-ţi evaluezi rapid posibilităţile. În acel 
moment, el vedea patru. 

Să sară în apă și să înoate. 

Să sară pe o altă banchiză. 

Să aștepte și să vadă dacă ursul e flămând sau sătul. 

Și în cele din urmă: să omori ursul. 

Toate aceste posibilităţi aveau avantaje și dezavantaje 
evidente, dar acum nu mai avea dubii că a patra opţiune era 
singura practicabilă. Femeia din faţa lui era rănită și dispusă să 
se apere prin orice mijloace. Pentru că, fără îndoială, ea chiar se 
îndrăgostise de el. Ar fi trebuit să bage de seamă mai devreme. 
Din experienţă știa că femeile în astfel de situaţii deveneau 
rapid lipsite de rațiune. De cele mai multe ori, consecinţele erau 
fatale. 

Și pentru că nu putea să-și dea seama rapid de daunele pe 
care ea i le putea produce, trebuia să scape de ea. Cadavrul va 
trebui să-l ia în camionetă și să scape de el, ca de multe altele 
înaintea lui. Să-i distrugă hardul și să șteargă toate urmele din 
casa ei. 

O privi în ochii ei frumoși și verzi și aprecie cât va dura până 
când nu vor mai străluci. 

— l-am povestit fratelui meu că te-am cunoscut, zise ea, și i- 
am transmis numărul de înmatriculare al camionetei, numărul 
carnetului tău de conducere, numele tău și adresa de pe talonul 
mașinii. Pentru el, astea sunt mărunțișuri. Are, desigur, lucruri 
mai bune de făcut, dar e un tip curios din fire. Și dacă va afla că 
m-ai furat în vreun fel, atunci te va găsi, ai înțeles? 

Preţ de o clipă, el încremeni. Sigur că nu umbla la el cu hârtii 
sau carduri de credit care să-i trădeze adevărata identitate. Dar, 
chiar și așa, faptul că exista o bănuială împotriva lui, chiar dacă 
una greșită, și ameninţarea cu poliţia, așa ceva nu i se mai 
întâmplase până acum, și asta îl paraliza. Preţ de o clipă, nici 
măcar nu reuși să-și dea seama cum ajunsese în situația asta. 
Ce uitase, unde greșise? Era oare din pricină că nu întrebase 
care era jobul ei în administraţia locală? Să fi fost răspunsul atât 
de simplu? Da, probabil că asta era. 

lar acum avea o dilemă. 

— Scuză-mă, Isabel, zise el încet. Am mers prea departe, mult 
prea departe, știu. Te rog să mă scuzi. Doar că am fost 
înnebunit după tine - încă mai sunt. Nu trebuie să iei în serios ce 
am spus noaptea trecută. Pur și simplu nu știam ce să fac: să 
recunosc că sunt căsătorit și că am copii, sau să te mint? Imi 
pun în joc căsnicia și toată familia dacă mai continui relaţia cu 
tine. Și eram pe cale să o fac. Să renunţ la tot. Da, am fost 
tentat. Am fost atât de tentat, încât am simţit nevoia să aflu 

totul despre tine. Nu puteam altfel. Nu mă puteam abţine. 
Înţelegi asta, nu? 

Ea îl privi ironic, în timp ce el se gândea agitat ce să facă 
acolo, pe banchiză. După toate probabilitățile, ursul polar nu 
avea să-l omoare fără motiv. Dacă pleca și nu mai apărea în 
regiune, atunci nu l-ar mai bate la cap pe fratele ei să afle 
informaţii despre el. Dar dacă ar omori-o sau ar răpi-o, ar exista 
un punct de plecare pentru investigaţii. Până și cea mai 
minuțioasă curăţenie nu ar îndepărta tot părul, petele de 
spermă și amprentele. Chiar dacă nu îl găseau în nicio bază de 
date, ar fi putut realiza un profil al lui. Ar putea să dea foc la 
casă, dar dacă veneau pompierii la vreme sau cineva îl vedea 
plecând? Nu, era prea mare riscul. In afară de asta, un poliţist 
pe nume Karsten Janson avea numărul de înmatriculare al 
camionetei sale și, astfel, descrierea vehiculului. Da, probabil că 
fratele ei adunase deja detalii despre persoana sa. 

Se uită în sus, în timp ce ea îi urmărea fiecare mișcare. El era 
un expert în jupuire și nu apărea niciodată fără a fi deghizat. Cu 
toate astea, ea ar fi putut să trimită către fratele ei informații 
despre înălțimea sa, corpul său, culoarea ochilor și poate și alte 
detalii mai intime. Pe scurt, el nu avea idee ce informații 
transmisese ea despre el. Și exact asta se afla în balanţă. 

Se uită la ea, îi văzu privirea aspră și își dădu brusc seama. Ea 
nu era un urs polar. Era un bazilisc. Șarpe, cocoș și dragon într- 
unul singur, iar dacă priveai un bazilisc în ochi, te transformai în 
piatră. Da, doar dacă te întâlneai cu un bazilisc erai condamnat 
la moarte. Nimeni nu putea să trâmbiţeze versiunea sa de 
adevăr mai bine ca un bazilisc. Nimeni. lar el știa că acest 
monstru putea fi ucis doar dacă îl făceai să se privească în 
oglindă. 

De aceea zise: 

— Indiferent de ce faci sau spui, Isabel, eu mă voi gândi 
mereu la tine. Eşti foarte frumoasă, ești pur și simplu fantastică 
și mi-aș dori să te fi cunoscut mai devreme. Acum e prea târziu. 
Te rog să mă ierţi. Nu am vrut să te rănesc. Eşti un om minunat. 
lartă-mă. 

Apoi, o mângâie tandru pe obraz. Se pare că mișcarea avu 
efect. Oricum, ei îi tremurară scurt buzele. 

— Cred că ar trebui să pleci acum. Nu vreau să te mai văd 
niciodată, zise ea, deși nu era adevărat. 

Avea să tânjească multă vreme după el. O relaţie ca a lor nu 
mai găsea prea curând la vârsta ei. 

In acest moment, sărea de pe o banchiză pe alta. Nici 
baziliscul și nici ursul polar nu aveau să-l urmeze. 

Când ea îl lăsă să plece, nu era nici ora șapte. 

16. 


Își sună soţia pe la ora opt, ca de obicei, dar tot nu reuși să 
vorbească despre chestiunea disputată, ci îi povesti despre 
evenimente care nu se petrecuseră și despre sentimente pe 
care, în acel moment, nu le avea pentru ea. La ieșirea din 
localitatea Viborg, se opri scurt și se spălă cât de cât la toaletă 
pentru clienţi a supermarketului Lavbjerg. Porni mai departe 
prin Hald Ege spre Dollerup, unde îl așteptau Samuel și 
Magdalena. 

Nimic nu putea să-l mai oprească acum. Vremea era destul de 
bună. Avea să ajungă la destinaţie la puţin timp după lăsarea 
întunericului. _ 

ÎI întâmpină aroma de chifle proaspete. În ciuda genunchiului 
bolnav, Samuel se antrenase în dimineaţa aceea. Ochii 
Magdalenei sclipeau nerăbdători, iar părul, bine periat, i se 
așeza în șuviţe grele. 

Amândoi erau agitaţi și pregătiţi de excursie. 

— Ce ziceţi, n-ar trebui să mergem mai întâi la spital să îi 
consulte genunchiul lui Samuel? Am mai avea timp. 

Băgă ultima înghiţitură de chiflă în gură și se uită la ceas. Era 
zece fără un sfert. Știa că vor refuza oferta. 

Ucenicii Maici Domnului nu căutau ajutor medical decât în 
situaţii cu adevărat grave. 

— Nu, mulțumim, este doar o entorsă. 

Rachel îi întinse o ceașcă de cafea și făcu semn spre cana cu 
lapte de pe masă. Putea să se servească. 

— Și unde are loc lupta? întrebă Joshua. Dacă avem timp, am 
putea să ne întâlnim mai târziu. 

— Ce tot vorbești, Joshua? 

Rachel îi dădu o palmă ușoară. 

— Ştii foarte bine când ai timp și când nu. 

Probabil că niciodată, din câte își dădea el seama. 

— În hala Vinderup, îi răspunse el gazdei. Organizator e clubul 
Bujutsukan. Poate scrie ceva pe internet. 

Nu scria, dar era absolut sigur că în această casă nu exista 
conexiune la internet. Încă una dintre invențiile spurcate pe care 
ucenicii Maicii Domnului o ocoleau. 

El ridică speriat mâna la gură. 

— Vă rog să mă scuzați, a fost o prostie. Sigur că nu aveţi 
internet. E unealta diavolului. 

Se strădui să pară vinovat. Cafeaua era fără cafeină, constată 
el. Nu exista nimic în casa asta care să nu fie politic corect. 

— Competiţia are loc în sala de sport din Vinderup. 

Le făcură semn cu mâna. Întreaga familie stătea înșirată în 
fața casei, în curbă, acolo unde nu avea să mai domnească 
niciodată pacea zilelor trecute. Încă mai zâmbeau, dar în curând 
aveau să afle în mod dureros că răutatea din această lume nu 
poate fi ocolită prin rugăciuni, slujbe și renunţarea la uneltele 
diavolești moderne. 

Nu îi părea rău pentru ei, doar se hotărâseră singuri să apuce 
pe drumul acesta, iar acum se intersecta și cu al lui. 

Se uită la cei doi copii care ședeau lângă el și făceau semn cu 
mâna la familia rămasă în urmă. 

— Staţi bine? întrebă el. 

Merseră pe lângă câmpuri golașe pe care nu se mai vedeau 
decât câteva tulpini negre de porumb. Intinse mâna în 
compartimentul lateral al ușii. Totul era așa cum trebuia să fie. 
Arma era la îndemână, un model care arăta la fel de nevinovat 
ca o racletă. Nu aveau să bănuiască nimic. 

Ei încuviinţară, iar el le zâmbi. Ședeau bine și gândurile le 
fugeau în altă parte. Nu erau obișnuiți cu așa ceva în cotidianul 
lor liniștit și restrictiv în care nu exista variaţie. li aștepta 
evenimentul anului. 

Nu, nu avea să întâmpine greutăţi. 

— Călătoria prin Finderup e foarte frumoasă, zise el și le oferi 
niște minibatoane de ciocolată. 

Interzise, clar, dar foarte potrivite pentru a crea între ei un fel 
de sentiment secret de camaraderie. Așa ceva crea siguranţă, 
iar siguranța îi oferea liniștea ca să lucreze. 

— Ei bine, continuă el când îi observă ezitând, am și fructe la 
mine. Vreţi o clementină? 

— Cred că mi-ar plăcea niște ciocolată. 

Zâmbetul irezistibil al Magdalenei îi dezvăluia aparatul dentar. 

Da, se potrivea cu imaginea fetiţei care ascundea un secret 
sub iarba din grădină. 

Apoi lăudă peisajul și le povesti cât se bucura că avea să 
locuiască în această zonă. Când ajunseră la intersecția cu 
Finderup, atmosfera era așa cum o voia el - relaxată și 
încrezătoare. Și acolo coti. 

— Stai puţin! strigă Samuel și se aplecă spre parbriz. Ai cotit 
prea devreme. Holstebrovej abia acum urmează. 

— Da, știu, e următorul, dar când am fost ieri la vizionare de 
case am descoperit aici o scurtătură spre DN 16. 

După circa două sute de metri, în spatele monumentului 
dedicat regelui Erik Klipping, coti a doua oară. 

Hesselborgvej se afla în fața lor. 

— Pe strada asta trebuie să o luăm în sus. E un pic mai 
accidentat, dar e o bună scurtătură, continuă el. 

— Serios? 

Samuel citi afișul pe lângă care trecură. 

Interzis vehiculelor militare pe străzi secundare, scria pe el. 

— Eu am crezut mereu că strada se termină, pur și simplu, 
zise băiatul și se lăsă pe spate. 

— Nu, trebuie să trecem pe lângă clădirea galbenă de pe 
stânga, apoi pe dreapta mai vine o gospodărie destul de prost 
întreținută și apoi o cotim din nou la stânga. 

Dădu din cap când, peste câteva sute de metri, pietrișul de pe 
drum începu să dispară. Regiunea de aici era destul de 
deluroasă și plină de buturugi. Se defrișase zdravăn în zonă. 
Ajunseră la destinaţie după următoarea cotitură. 

— Ei, vezi? exclamă băiatul și arătă în faţă. Nu cred că mai 
poți înainta pe acolo. 

Se înșela, dar nu exista niciun motiv să îi explice asta. 

— Ce enervant, zise el în schimb. Samuel, cred că ai dreptate. 
Ei, atunci va trebui să întorc. Îmi pare rău. Chiar am crezut... 

Întoarse în mijlocul drumului și dădu cu spatele printre copaci. 

Când mașina se opri, el scoase fulgerător pistolul cu 
electroșocuri din ușă, i-l puse Magdalenei la gât și apăsă. 
Chestia aia diavolească îi înfipse în corp 1,2 milioane de volţi și 
o paraliză pentru o clipă. Samuel tresări violent la strigătul de 
durere și la spasmul ei. Era la fel de nepregătit ca și sora lui. In 
ochi i se vedea frica, dar și dorinţa de a se apăra. În momentul 
în care își dădu seama că sora lui a căzut peste el și că acel 

aparat care se îndrepta spre el era foarte periculos, în băiat se 
declanșară toate reflexele alimentate de adrenalină. 

De aceea, bărbatul nu reacţionă suficient de repede când 
Samuel împinse corpul surorii lui la o parte și trase de ușă, o 
deschise și se lăsă să cadă din mașină. De aceea nici nu reuși 
să-l atingă bine cu arma. 

O curentă din nou pe fată și alergă după băiat, care înaintase 
deja șchiopătând o bucată de drum. Genunchiul bolnav îi ceda. 
Era doar o chestiune de secunde și apoi îi venea rândul. 

Când băiatul ajunse la păduricea de molizi, se întoarse brusc. 

— Ce vrei de la noi? zbieră el și imploră ajutorul Maicii 
Domnului. 

De parcă șirurile de copaci s-ar fi putut transforma în îngeri 
păzitori! 

Făcu un pas șchiopătat în lateral și ridică o creangă groasă ale 
cărei ramuri se rupseseră și care acum avea mai multe cioturi 
ascuţite. 

Fir-ar să fie, ar fi trebuit să se ocupe mai întâi de băiat! De ce 
naiba nu își ascultase instinctul? 

— Să nu te apropii! urlă băiatul și învârti băţul deasupra 
capului. 

Cu siguranţă că avea să lovească. Avea să se lupte, așa cum 
învățase. 

Pe viitor va trebui să-și comande pe internet un pistol C2. Cu 
acesta puteai curenta victima de la mai mulți metri distanţă. 
Uneori, așa ca acum, conta fiecare secundă. Până la 
gospodăriile din apropiere nu erau decât câteva sute de metri. 
Sigur că alesese zona cu grijă, dar tot s-ar fi putut rătăci pe aici 
vreun pădurar sau vreun ţăran. In afară de asta, sora mai mică 
avea să-și revină în câteva secunde și avea să fie în stare să 
fugă. 

— Nu ajută, Samuel, strigă el și alergă spre băiat în ciuda 
încercărilor acestuia de a se apăra. 

Simţi cum îl lovește băţul în umăr când întinse braţul pentru 
a-l curenta pe băiat. Sloboziră amândoi un urlet, dar era o luptă 
inegală, iar la a doua încercare, băiatul se prăbuși. 

Işi privi umărul în care îl lovise Samuel. Ce porcărie, se gândi 
el. Pe umărul jachetei, sângele se prelingea în formă de stea. 

— Da, pentru data viitoare cumpăr cu siguranţă un C2, 
bombăni el când îl ridică pe băiat în spatele camionetei și îi 
apăsă un tifon cu cloroform pe față. 

Dură doar o clipă până când băiatul își pierdu complet 
cunoștința și își îndreptă ochii goi spre cer. 

Același lucru se întâmplă imediat și cu sora lui. 

Apoi îi legă pe amândoi la ochi, mâini și picioare, și le puse 
bandă adezivă peste gură. li așeză într-o poziţie laterală stabilă 
pe podeaua groasă a camionetei. 

După ce își schimbă cămașa și îmbrăcă o altă jachetă, îi mai 
studie pe copii câteva minute. Voia să se asigure că nu le va 
veni rău și nu se vor sufoca în propria vomă. 

După ce se convinse că erau gata de transport, porni la drum. 

e 

Sora lui locuia împreună cu soțul său într-o mică gospodărie 
ţărănească aflată la marginea localităţii Årup. Se afla chiar în 
apropierea drumului secundar și la doar câţiva kilometri de 
biserica la care fusese mutat ultima oară tatăl său. 

Cu siguranţă era ultimul loc de pe pământ unde ar fi vrut să 
locuiască. 

— De unde vii de data asta? întrebă plictisit cumnatul său și 
arătă spre o pereche de papuci scâlciaţi care se aflau în hol; în 
casă erau obligatorii pentru toţi musafirii, de parcă podeaua ar fi 
valorat vreodată ceva. 

Urmă zgomotul din sufragerie și o găsi pe sora lui acolo. 
Ședea într-un colț, îngânând un cântec. Timpul și moliile 
lăsaseră urme pe șalul care îi atârna pe umeri. 

Eva îi recunoscu la fel ca de fiecare dată pașii, dar nu zise 
nimic. Se îngrășase enorm de când o văzuse ultima oară, cel 
puţin 20 de kilograme. Corpul ei se întindea în toate direcţiile, 
iar amintirea surorii sale tinere și graţioase, care dansase atât 
de entuziasmată în curtea parohiei, avea să fie ștearsă în 
curând pentru totdeauna. 

Nu se salutară, nu o făceau niciodată. Politetea nu fusese o 
caracteristică a familiei lor, nici măcar în copilărie. 

— Sunt doar în trecere, anunţă el imediat și se lăsă pe vine în 
faţa ei. Cum îţi merge? 

— Villy are mare grijă de mine, răspunse ea. Mâncăm imediat 
de prânz. Vrei și tu să guști ceva? 

— Da, mulţumesc, mănânc ceva, dar apoi trebuie să plec. 

Ea dădu din cap. În realitate, însă, nu o interesa. De când 
lumina ochilor i se stinsese, încetase să se mai intereseze de 
oamenii din jur și de lume. Poate că așa trebuia să fie. Poate că 
imaginile din trecut umpleau tot spaţiul din ea, chiar dacă, cu 
siguranţă, se estompau încetișor. 

— V-am adus niște bani. 

Scoase un plic din buzunar și i-l puse în mână. 

— Sunt treizeci de mii de coroane. Sper să vă puteţi descurca 
până ne vedem data viitoare. 

— Mulţumesc. Când te întorci? 

— În câteva luni. 

Ea încuviinţă și se opinti să se ridice. Vru să o susţină, dar ea 
îl respinse. 

Masa din bucătărie era acoperită cu o mușama ale cărei zile 
bune fuseseră cu decenii în urmă. Pe ea se aflau farfurii din 
tablă cu lebăr ieftin și bucăţi de carne. Villy cunoștea în regiune 
oameni care împușcau mai mult vânat decât puteau mânca, așa 
că nu duceau niciodată lipsă de calorii. 

Cumnatul lui își lăsă capul în piept pentru a spune Tatăl 
nostru, gâfâind astmatic. Și el, și sora lui aveau ochii strâns 
închiși, dar toate simţurile le erau îndreptate spre capul mesei 
unde era așezat el. 

— Tot nu ai reușit să găsești drumul spre credință? îl întrebă 
sora lui după rugăciune și își îndreptă ochii ceţoși și morţi spre 
el. 

— Nu, răspunse el, tata m-a bătut până l-am uitat definitiv. 

Cumnatul lui își înălță capul și se uită la el plin de ură. 

Pe vremuri fusese un tip voios, cu tot soiul de aiureli în cap. 
Voia să pornească în lumea mare și să cucerească femei 
molatice. Când a cunoscut-o pe Eva, ea l-a orbit cu firea ei 
sensibilă și cu vorbe frumoase. Il cunoștea pe Christos, dar nu 
ca pe un prieten apropiat. 

Eva îl învățase să se apropie de El. 

— Vorbește frumos despre tata socru, zise cumnatul. A fost 
un sfânt. 

El se uită la sora lui. Pe chipul ei nu se citea niciun sentiment. 
Acum ar fi fost momentul să comenteze ceva, dar ea tăcea. 
Normal că tăcea. 

— Deci, tu crezi că tatăl nostru e în rai? 

Cumnatul său miji ochii. Ăsta era răspunsul. Trebuia să fie 
atent, chiar dacă era fratele Evei. 

El scutură din cap și îi întoarse cumnatului său privirea. 
Oamenii de genul ăsta sunt fără speranţă, se gândi el. Dacă 
idealul lui Villy era paradisul în care se preumblau preoți cu 
mintea îngustă de rangul trei, atunci avea să-l ajute din toată 
inima să ajungă acolo cât mai repede. 

— Încetează să te mai uiţi așa la mine, cumnate. Tocmai v-am 
dat ţie și Evei treizeci de mii de coroane. Pentru suma asta, am 
pretenţia să te controlezi în jumătatea de oră pe care o petrec 
aici. 

Se uită în sus spre crucifixul care atârna pe perete, deasupra 
chipului încordat al cumnatului său. Părea a fi mai greu decât s- 
ar fi crezut. 

O simţise pe propria piele. Își amintea asta. 

e 

Pe podul peste Storebælt simți mişcările din spatele 
camionetei, așa că se opri înainte de a plăti taxa de pod, 
deschise ușa și le mai administră niște cloroform celor două 
trupuri care se luptau să se dezlege. 

Își continuă drumul abia când în spate se lăsă liniștea. 
Deschise geamul enervat, căci ultima doză nu fusese controlată. 

Când ajunse la căsuţa de pe debarcaderul din Nordseeland, 
era încă prea lumină ca să îi ducă pe copii înăuntru. Dinspre 
mare soseau bărci cu pânze în fiord, primele pe anul acesta, dar 
ultimele din acea zi. Se îndreptau spre porturile de iahturi din 
Lynæs și Kignæs. Doar un singur curios dacă și-ar fi îndreptat 
binoclul spre el și totul ar fi fost pierdut. Era doar îngrijorat 
pentru că în portbagajul camionetei era foarte liniște. Dacă 
muriseră în urma dozei de cloroform, pregătirile care îi luaseră 
atât de multe luni ar fi fost în zadar. 

Se uită la colosul ceresc roșu ca focul și încăpățânat, care 
părea să se fi ancorat la orizont. Peste soarele aflat la apus se 
înșirau, înflăcăraţi, norii de seară. La naiba, da’ apune odată! se 
gândi el. 

Apoi, își luă mobilul. Familia din Dollerup probabil că se mira 
deja de ce încă nu adusese înapoi copiii. Le promisese să se 
întoarcă înainte de ora de liniște și nu se ţinuse de cuvânt. li 
vedea cu ochii minţii, așezați la masă cu mâinile împreunate, cu 

lumânări aprinse. Cu siguranţă mama spunea că era ultima oară 
când se mai bazau pe el. 

Cât de dureros urma să fie să constate că avea dreptate! 

Sună. Nici măcar nu-și spuse numele, ci le comunică doar că 
pretenţiile lui se ridicau la un milion de coroane. Bancnote 
uzate, într-o borsetă mică, pe care să o arunce din tren. Explică 
exact la ce oră trebuiau să plece, unde să schimbe trenul și pe 
ce porţiune și de pe care parte să se uite după lumina 
stroboscopică. El avea să ţină lampa în mână, iar aceasta avea 
să lumineze. Dacă ezitau, nu aveau să mai primească altă 
șansă. După ce aruncau borseta, aveau să-și revadă curând 
copiii. 

Și să nu cumva să le treacă prin minte să îl înșele. Aveau timp 
tot sfârșitul de săptămână și ziua de luni pentru a face rost de 
bani. Luni seară trebuiau să ia trenul. 

Dacă nu aveau bani, copiii mureau. Dacă luau legătura cu 
poliţia, copiii mureau. Dacă încercau vreo manevră la predarea 
banilor, copiii mureau. 

— Gândiţi-vă, îi avertiză el, banii puteți să-i adunaţi din nou, 
dar copiii sunt pierduţi pentru totdeauna. 

Aici le oferea mereu părinţilor ocazia să tragă aer în piept, să 
absoarbă șocul iniţial. 

— Gândiţi-vă că nu-i puteţi proteja tot timpul pe ceilalți copii. 
De îndată ce constat ceva ciudat în comportamentul vostru, veți 
trăi pe viitor în nesiguranță. Și puteți fi la fel de siguri că nu veţi 
putea depista niciodată acest mobil. _ 

Apoi închise. Atât de simplu fusese. Incă zece secunde, iar 
telefonul mobil avea să dispară în fiord. Intotdeauna se 
pricepuse în aruncarea la distanță. 

e 

Copiii erau albi la faţă, dar trăiau. În căsuţa debarcaderului îi 
legă la mare distanţă unul de celălalt, le dădu jos banda adezivă 
de pe gură și se asigură că nu aveau să vomite după ce le dădu 
să bea. 

După obișnuita văicăreală, plânsete și frică, mâncară un pic, 
apoi le lipi din nou gurile cu bandă adezivă. Plecă având un 
sentiment de bine. 

Căsuța debarcaderului, cu acoperișul ei jos, îi aparţinea de 
cincisprezece ani, iar în tot acest timp nu se apropiase nimeni 
de ea. Gospodăria de care ţinea căsuţa se afla ascunsă printre 

copaci. Bucata de drum până la debarcader fusese întotdeauna 
năpădită de vegetație. Căsuţa putea fi întrezărită doar dinspre 
apă, și nici atunci oricum. Și cine voia să intre în balta puturoasă 
de alge care creșteau peste plasele pescărești, pe care le 
întinsese pe vremuri între doi piloni, după ce își aruncase una 
dintre victime în apă. 

Nu, copiii puteau să se vaite cât voiau. 

Nimeni nu îi putea auzi. 

Se uită din nou la ceas. Astăzi nu o va suna pe soţia lui, așa 
cum o făcea de obicei când pornea din nou spre casă, spre 
Roskilde. De ce să o avertizeze când avea să sosească? Va trece 
iute prin Ferslev, va parca dubiţa în șură și va lua Mercedesul 
până acasă. In mai puţin de o oră va ști ce se întâmpla cu soţia 
lui. 

e 

Pe ultimii kilometri înainte de casă făcu pace cu sine însuși. 
Cum ajunsese să fie neîncrezător față de soția lui? Oare 
greșeala era a lui? Neîncrederea și gândurile sale rele nu erau 
alimentate oare de toate minciunile pe care le spunea zilnic? De 
minciuna în care trăia? Nu era oare consecinţa vieţii sale duble? 

Nu, foarte cinstit, nouă ne merge bine, fu ultimul gând înainte 
să constate că în faţa casei stătea sprijinită o bicicletă 
bărbătească, și nu era alui. 

17. 


Pe vremuri, convorbirile telefonice matinale cu soţul ei îi 
dădeau energie. Doar sunetul vocii lui era de ajuns pentru a 
putea rezista încă o zi fără contact uman. Doar gândul la 
îmbrăţișarea lui o încuraja. 

Dar sentimentele ei se schimbaseră. Vraja dispăruse. 

Mâine-dimineaţă o sun pe mama și mă împac cu ea, se gândi. 
Dar ziua trecu și veni următoarea dimineaţă și ea tot nu făcuse 
asta. 

Ce ar fi putut oare să-i spună? Că îi părea rău că se 
înstrăinaseră? Că poate, totuși, se înșelase? Că observase asta 
doar după ce se întâlnise cu un bărbat străin? Că acest bărbat o 
umplea cu vorbe și că nu mai auzea nimic altceva? Sigur că nu 
putea să-i spună mamei ei asta, dar era adevărat. 

Acel gol imens pe care îl lăsa mereu în urmă soţul ei era acum 
umplut. 

Kenneth fusese acolo de mai multe ori. De îndată ce îl lăsa pe 
Benjamin la creșă, el era acolo. In ciuda vremii nestatornice de 
martie, mereu cu cămașă cu mânecă scurtă și pantaloni strâmţi 
de vară. Opt luni de stagiu în Irak și apoi zece luni în 
Afghanistan îl căliseră. Temperaturile reci de afară și dinăuntru 
puseseră frâu dorinţei de comoditate a soldaţilor danezi, îi 
spusese el. 

Era pur și simplu irezistibil. Și, de asemenea, pur și simplu 
înfiorător. 

Vorbise cu soțul ei, auzise cum se interesase de Benjamin și 
cum se mirase că răceala îi trecuse atât de repede. Ascultase și 
cum spusese în telefon că o iubește și se bucură de întoarcerea 
acasă. Că era posibil să se întoarcă chiar mai devreme. Ea nu 
credea nici jumătate din ce îi spunea și tocmai aici era diferența. 
Diferenţa față de înainte, când cuvintele lui încă o impresionau. 
Astăzi, își dădea seama că fusese oarbă. 

Totuși, se temea. Se temea de furia lui, se temea de puterea 
lui. Dacă o dădea afară, nu avea nimic, avusese el grijă de asta. 
Ei bine, poate îi rămânea totuși ceva. Dar, de fapt, nu îi rămânea 
nimic. Poate nici măcar Benjamin. 

El avea o mare putere de convingere. Jongla cu cuvintele. 
Cine ar fi crezut-o dacă ar fi spus că lui Benjamin i-ar merge mai 
bine la mama ei? Nu era ea cea care pleca? Nu își sacrificase 
soţul ei viaţa pentru familie? Nu accepta toate călătoriile de 
afaceri pentru a le permite un trai decent? Parcă îi auzea deja 
pe cei de la Protecţia Copilului. Toţi experții care se orientau în 
funcţie de maturitatea lui și care aveau să arate disprețuitor 
spre greșelile ei. 

Știa de pe acum că așa avea să fie. 

Mai încolo o sun pe mama, se gândi ea. O să îmi înghit 
rușinea și o să îi povestesc tot. Ea e mama mea. Mă va ajuta. Cu 
siguranță. 

Și orele treceau, iar gândurile o apăsau. Oare de ce se simţea 
așa? Pentru că după doar câteva zile se simţea mai apropiată de 
un bărbat străin decât de soţul ei, în toţi anii petrecuți 
împreună? Căci așa era. Pe soțul ei nu-l cunoștea decât din cele 
câteva ore petrecute împreună aici, în casă. Ce știa despre el? 
Munca sa, trecutul său, toate cutiile pe care le ascundea de ea 
acolo la etaj. 

Dar una era să-ţi dispară sentimentele. Alta era să trebuiască 
să justifici asta, nu în ultimul rând în faţa propriei persoane. Căci 
oare nu se purtase soţul ei bine cu ea? Nu era mai degrabă vina 
ei, orbirea ei de moment, faptul că nu mai vedea nimic altceva? 

Aceste gânduri i se învârtejeau necontenit în minte. Și, de 
aceea, se duse din nou la etaj și se opri din nou în fața ușii 
încăperii în care se aflau cutiile lui. Venise oare momentul să 
depășească o limită și să obţină lămuriri? Venise momentul de 
la care nu mai exista cale de întoarcere? 

Da, sosise momentul. 

[] 

Scoase cutiile una după cealaltă pe coridor și le stivui în 
ordine inversă. Când avea să pună mai târziu cutiile la loc, 
trebuiau să fie în aceeași ordine de dinainte, iar deasupra 
veneau paltoanele. Doar așa putea păstra controlul asupra 
proiectului. 

Spera ea. 

Primele zece cutii din rândul din spate de sub fereastră 
confirmară ce îi spusese soţul ei: vechi obiecte de familie, lucruri 
pe care nu avea cum să le fi achiziționat el. Moșteniri tipice de 
familie, la fel ca și lucrurile pe care le lăsaseră bunicii ei familiei: 

diverse obiecte din porțelan, tot felul de hârtii, pături din lână, 
cuverturi, un serviciu de masă pentru douăsprezece persoane, 
un cuţit pentru trabucuri, ceasuri vechi și diverse alte 
mărunţișuri. 

Imaginea unei vieţi de familie trecute, care acum căzuse 
pradă uitării. Așa i-o descrisese el. 

Din următoarele zece cutii ieșiră însă la iveală detalii care 
aruncară un văl de nedumerire asupra acestei imagini. Aici 
apăreau rame foto aurite. Albume în care erau lipite suvenire și 
rapoarte despre diverse evenimente. Toate din copilăria lui. Și 
peste toate un parfum de minciună, de ascunziș și de tăinuire, 
căci, spre deosebire de ce susţinuse el mereu, soţul ei nu 
fusese, evident, singur la părinţi. 

Nu, nu exista niciun dubiu că avea o soră. 

Una dintre fotografii îl arăta pe soţul ei în costum de matroz, 
cu braţele încrucișate, privind cu ochi triști spre aparatul de 
fotografiat. Avea șase, cel mult șapte ani. Piele moale, părul 
pieptănat cu o cărare într-un stil sever. Lângă el se afla o fată 
mărunţică, cu părul strâns în cozi lungi. Zâmbea nevinovat. 
Poate că era fotografiată pentru prima dată în viaţa ei. 

Era o fotografie mică și drăgălașă a doi copii foarte diferiţi. Ea 
întoarse fotografia și privi cele trei litere. EVA. Iniţial fuseseră 
scrise mai multe informaţii, dar cineva le ștersese. 

Se uită la fotografii și întoarse fiecare imagine. Pe toate era 
șters câte ceva. 

Fără nume, fără loc. 

De ce ai șterge un nume? se întrebă ea. Așa, oamenii dispar 
pentru totdeauna. 

Adesea stătuse la ea acasă și privise fotografii alb-negru ale 
unor oameni fără nume. 

— Aceasta este străbunica ta, o chema Dagmar, zicea mama 
ei. 

Dar asta nu scria nicăieri, iar când mama ei nu va mai fi, ce se 
va întâmpla cu numele? Cine își va mai aminti apoi când și unde 
s-au născut unii sau alţii? 

Dar această fetiță avea un nume. Eva. 

Cu siguranţă era sora soţului ei. Aceiași ochi, aceeași gură. Pe 
două dintre fotografii, în care se aflau doar ei doi, ea stătea 
lângă fratele ei și îl privea admirativ. Era înduioșător. 

Eva arăta ca o fetiță absolut obișnuită. Doar privirea ei nu era 
deloc așa. În ea se citea mai mult amărăciune decât curaj. O 
excepţie o făceau doar primele două fotografii. 

Când fraţii erau fotografiaţi împreună cu părinţii, stăteau 
foarte aproape unul de celălalt, de parcă ar fi vrut să se 
ferească de întreaga lume. Nu se atingeau niciodată, stăteau 
doar foarte aproape. În multe dintre fotografii, copiii erau în 
față, iar părinţii în spate. Copiii aveau braţele moi pe lângă corp, 
mâinile mamei se odihneau pe umerii fiicei, iar cele ale tatălui, 
pe umerii fiului. 

Mâinile părinţilor păreau să-i împingă pe copii în pământ. 

Ea încercă să îl înţeleagă pe băiatul cu ochi de bătrân care 
devenise soțul ei. Nu era ușor. Existau mulţi ani între viața ei și 
a lui, și simţea asta acum mai mult ca oricând. 

Puse apoi fotografiile la loc în cutii și deschise albumele cu 
decupaje. Ar fi fost mai bine dacă ea și soțul ei nu s-ar fi întâlnit 
niciodată, asta înţelesese de acum. Venise pe lume pentru un 
bărbat care locuia la cinci străzi distanţă. Cu el ar fi trebuit să-și 
împartă viața, nu cu soţul al cărui trecut și a cărui familie le 
descoperea abia acum. 

Tatăl lui fusese preot. Asta nu îi povestise niciodată, dar 
reieșea clar din mai multe fotografii. 

Un bărbat care nu zâmbea și a cărui privire emana încredere 
și forță, spre deosebire de ochii mamei. Aceia nu exprimau 
nimic. 

Albumele te lăsau să bănuiești de ce. Era limpede că acel tată 
controla totul. Existau foi bisericești în care tuna și fulgera 
împotriva lipsei de credinţă, unele în care propovăduia 
inegalitatea sexelor sau altele în care se lua de cei care 
făcuseră greșeli în viaţă sau care doar avuseseră ghinion. Firul 
conducător în toate aceste pamflete era cuvântul Domnului, de 
care se agăța și căruia îi dădea drumul doar pentru a-l arunca în 
faţă celor necredincioși. Da, soțul ei și ea crescuseră în condiţii 
cât se poate de diferite, asta reieșea limpede din aceste scrieri. 

O atmosferă de-a dreptul dezgustătoare, formată din 
idolatrizarea patriei, intoleranţă, conservatorism profund și 
șovinism, reieșea din paginile îngălbenite. Evident că era vorba 
despre tată și nu despre soțul ei, dar chiar și așa. Acum putea 
simţi cum blestemul trecutului crease un întuneric în jurul său, 
care nu dispărea cu totul decât atunci când făceau dragoste. Și 

dacă stătea să se gândească mai bine la asta, își dădea seama 
că simţise asta dintotdeauna. 

Nu asta își dorea ea. 

Işi dădea seama în mod clar că toată copilăria lui fusese 
ratată. De fiecare dată când cineva scrisese un nume sau o 
localitate, altcineva le tăiase cu pixul. Și se părea că de fiecare 
dată cu același pix. 

Când va ajunge data viitoare în bibliotecă, va încerca să-l 
caute pe bunicul lui Benjamin pe Google. Dar și aici, printre 
toate fragmentele din trecut, trebuiau să mai fie informații 
despre acest bărbat autoritar și plin de prejudecăți. 

Poate că putea vorbi despre asta cu soţul ei. Poate că, așa, 
relaţia lor se va mai detensiona un pic. 

Deschise câteva cutii de pantofi stivuite într-o cutie mai mare. 
Dedesubt de tot se aflau lucruri prea puţin interesante, printre 
altele o brichetă Ronson. Ea o încercă și constată uimită că 
funcţiona impecabil. Butoni de manșetă, cuțit de scrisori și 
articole de birou, probabil din aceeași etapă a vieţii lui. 

Celelalte cutii dezvăluiau o cu totul altă epocă. Decupaje din 
ziare, broșuri și pamflete politice. Cu fiecare cutie descoperea 
fragmente noi din viaţa soțului ei și, împreună, formau imaginea 
unui om umilit profund și rănit, care se dezvolta în același timp 
ca imagine în oglindă, dar și ca pol opus al tatălui său. Un tânăr 
care o pornise pe drumul opus învățăturilor din copilărie. Un 
adolescent care alesese acţiunea în loc de reacţie. Un bărbat 
care se urcase pe baricade, care susținea tot ce era totalitar, tot 
ce nu avea de a face cu religia. Care căuta gălăgia din 
Vesterbrogade, când se adunau grupurile celor care ocupau 
case. Care schimbase costumul de matroz cu paltonul din blană 
de miel, jacheta de armată cu baticul palestinian. Și care, la 
nevoie, își trăgea repede baticul peste faţă. 

Era un cameleon, care știa foarte bine în ce culori să se 
învăluie. Abia acum pricepea. 

Preţ de o clipă, rămase în faţa cutiilor și cântări dacă nu 
trebuia să le pună la loc și să uite ce văzuse. Până la urmă, în 
cutii se aflau lucruri pe care el, evident, voise să le uite. 

Nu încercase el oare, în acest fel, să tragă o linie de final în 
dreptul vechii sale vieți? Ba da, altminteri i-ar fi povestit despre 
toate astea. Altminteri nu ar fi tăiat toate numele și toate 
locurile. 

Dar cum ar fi putut să se oprească tocmai acum? 

Dacă acum nu se afunda mai departe în viaţa lui, nu avea să-l 
înțeleagă niciodată. Nu avea să afle niciodată cine era cu 
adevărat tatăl copilului ei. 

Așa că porni să-i cerceteze restul vieţii, care stătea 
împachetat cu grijă pe coridor. Dosare vechi în cutii din carton, 
cutii din carton în cutii mai mari. Toate ordonate cronologic și 
etichetate cu grijă. 

Se așteptase ca acum, după anii petrecuţi pe baricade, să 
vină vremea în care să înceapă problemele. Dar ceva îl făcuse 
să schimbe cursul. De parcă o vreme s-ar fi liniștit. 

Fiecare etapă de viaţă se afla în propria folie, prevăzută cu 
informaţii despre luni și ani. Părea că studiase timp de un an 
dreptul, un alt an filosofia. Timp de doi ani călătorise cu rucsacul 
în spate prin America Centrală, unde, potrivit notițelor și foilor, 
avusese tot felul de slujbe pe domenii viticole, în hoteluri sau 
măcelării. 

Abia la întoarcere păruse să se transforme încetișor în 
persoana pe care ea credea că o cunoaște. Informaţii de la 
armată. Notiţe scrise în grabă cu privire la pregătirea ca 
subofițer, despre poliția militară și batalioanele de vânători. 
Apoi, însemnările personale și colecția de mici relicve se încheie. 

Nu mai apăreau nume sau indicaţii precise despre locuri sau 
relaţii personale, doar un contur rudimentar al anilor care au 
trecut. 

Broșuri și pliante în diverse limbi arătau direcţia pe care 
cântărea să o apuce. Informaţii despre un stagiu de pregătire la 
marina comercială belgiană. Despre legiunea străină, cu 
fotografii frumoase din sudul Franţei. Copii ale unor înscrieri la 
un curs de comerţ. 

Dar toate astea nu spuneau nimic despre drumul pe care o 
apucase în cele din urmă. Arătau doar ceva despre ce îl 
interesase într-o anumită etapă a vieţii și erau informaţii absolut 
haotice. 

În vreme ce punea cutiile din nou la locul lor, o apucă frica. 
Știa că pornise într-o misiune secretă, cel puţin așa îi spusese el, 
iar ea bănuise, până acum, că era în serviciul binelui. Servicii de 
informaţii, sub acoperire, poate la poliţie, ceva de genul acesta. 
Dar oare de ce era ea atât de sigură că el acţiona în serviciul 
binelui? Avea vreo dovadă în sensul ăsta? 

Ştia doar că el nu dusese niciodată o viață normală. Viaţa lui 
se derulase mereu la limita societăţii. 

lar acum că descoperise informaţii despre primii săi treizeci 
de ani de viață, tot nu știa nimic despre el. 

La final rămăseseră cutiile care se aflaseră deasupra, într- 
unele dintre ele apucase deja să arunce o privire, dar nu în 
toate. Și acum, când deschise sistematic o cutie după cealaltă, 
în minte îi apăru întrebarea înspăimântătoare cu privire la 
motivul pentru care aceste cutii erau atât de ușor accesibile. 

Intrebarea era atât de înspăimântătoare pentru că ea 
cunoștea deja răspunsul: cutiile se aflau atât de la îndemână 
pentru că era de negândit ca ea să caute prin ele. Atât era de 
simplu. Ce putea exemplifica mai bine puterea pe care o avea 
asupra ei? Acesta era domeniul lui. Era tabu pentru ea, iar până 
acum ea acceptase asta fără să protesteze. 

O astfel de putere asupra unui alt om nu are decât cineva 
care și dorește să exercite această putere. 

Tot mai tensionată, cu buzele strânse și respirând adânc pe 
nas, deschise cutiile de deasupra. 

Erau pline de arhive în care se aflau mape A4. Copertele lor 
din carton erau colorate, dar interiorul era negru ca noaptea. 

Primele cutii vorbeau despre o perioadă în care soţul ei părea 
să fi încercat să se căiască pentru perioada sa atee. Din nou 
apăreau materiale tipărite, broșuri de la numeroase adunări 
religioase, stocate ordonat în folii din plastic. Bileţele scrise de 
mână, care vorbeau despre eternitate și lumina veșnică a lui 
Dumnezeu și despre cum puteai ajunge cu siguranţă acolo. 
Broșuri ale unor comunităţi și secte neoreligioase, care 
susțineau că au răspunsul la toate necazurile omenirii: Sathya 
Sai Baba, Scientologie, Biserica Maicii Domnului, Martorii lui 
lehova, Copiii Domnului, Unification Church, A Patra Cale, Divine 
Light Mission și multe altele, despre care nu auzise niciodată. Și, 
indiferent de proveniența acestor religii, toate susțineau faptul 
că știau care era drumul spre salvare, armonie și iubirea de 
aproape. Singurul drum adevărat - la fel de sigur ca Amen-ul din 
biserică. 

Scutură din cap. Oare ce căutase el? El, care se luptase cu 
toată forța să scape de corsetul copilăriei și al dogmelor 
creștine. După știința ei, niciuna dintre aceste oferte nu Îi 
atrăsese suficient pe soţul ei. 

Nu, Dumnezeu și religia nu făceau cu adevărat parte dintre 
cuvintele care se auzeau în vila lor aflată la umbra măreţului 
dom din Roskilde. 


După ce îl aduse pe Benjamin de la creșă și se jucă un pic cu 
el, îl așeză în faţa televizorului. Important era să vadă culori, 
imaginile să se miște, și atunci era mulțumit. 

Urcă la primul etaj, gândindu-se dacă nu ar trebui să înceteze. 
Dacă nu ar trebui să pună ultimele cutii la loc nedeschise și să 
lase trecutul dureros al soțului ei să se odihnească. 

Douăzeci de minute mai târziu, constată că era bucuroasă că 
nu își ascultase instinctul. În schimb, se gândea dacă nu ar 
trebui să-și facă pe loc bagajul și să ia primul tren, indiferent de 
direcție, atât se simţea de prost. 

Se gândise deja că în ultimele cutii s-ar putea afla lucruri care 
se refereau la perioada petrecută împreună, acea etapă a vieții 
din care făcea și ea parte. Dar nu se așteptase să se descopere 
pe sine ca parte a proiectelor sale. 

El îi spusese că s-a îndrăgostit pe loc de ea, încă de la prima 
întâlnire. Și la fel simţise și ea, dar totul fusese doar un bluf, știa 
asta acum. 

Astfel cum ar fi putut fi întâmplătoare prima lor întâlnire în 
cafenea, dacă el păstra aici articole de ziar de la concursul de 
călărie la care urcase pentru prima dată pe podium? 

Asta se petrecuse cu multe luni înainte de prima întâlnire. De 
unde avea extrasul din ziar? Dacă ar fi descoperit articolul mai 
târziu, atunci i l-ar fi arătat, nu-i așa? În afară de asta, avea 
programe de la concursuri la care ea participase cu multă vreme 
înainte. Ba chiar o fotografiase în locuri unde nu fusese în niciun 
caz cu el. Așadar, o spionase în mod sistematic cu mult înainte 
de prima lor întâlnire. 

Nu așteptase decât momentul potrivit pentru a ataca. Ea 
fusese aleasă de el, dar așa cum se desfășurau acum lucrurile, 
nu mai era deloc flatată de asta. 

| se făcu pielea de găină. 

Se cutremură și mai tare când deschise o cutie din lemn, 
aflată în aceeași cutie mare din carton. La prima vedere nu era 
nimic special. Doar liste cu nume și adrese care nu îi spuneau 
nimic. Abia la o studiere mai atentă o cuprinse neliniștea. 

De ce erau aceste informaţii atât de importante pentru soțul 
ei? Nu reușea să înțeleagă. 

Pentru fiecare nume aflat pe listă era atașată o pagină pe 
care erau notate, cât se poate de ordonat, date despre persoană 
și familia acesteia. Mai întâi, comunitatea religioasă și comuna 
din care făceau parte. Apoi, ce statut aveau în cadrul 
comunităţii și, în cele din urmă, de când erau membri. Urmau 
informaţii destul de personale, printre altele, detalii cu privire la 
copiii familiei. Nume, vârstă și trăsături de caracter, ceea ce i se 
păru cât se poate de ciudat. Scria, de pildă: 


Willers Schou, cincisprezece ani. Nu e chiar favoritul 
mamei, dar e foarte apropiat de tată. Băiat temperamental, 
care nu participă regulat la întâlnirile comunității. larna e 
mai mult răcit, a zăcut de două ori la pat. 


Ce nevoie avea soțul ei de astfel de informații? Și de ce era 
interesat de venitul familiilor? Oare îi spiona pentru serviciile 
sociale? Sau primise sarcină să se infiltreze în sectele din 
Danemarca pentru a dezvălui acolo incest, violenţă și alte 
lucruri îngrozitoare? 

Incertitudinea îi stăruia în gânduri. 

Se părea că acţiona în întreaga ţară, iar asta însemna că nu 
putea fi angajat nici de administraţia locală, nici de serviciile 
sociale. Era convinsă că nu avea cum să fie un lucrător de la 
serviciile publice, căci cine păstra astfel de informaţii personale 
de o asemenea natură acasă, în cutii din carton? Atunci, ce era? 
Detectiv particular? Angajat de cine știe ce bogătaș pentru a 
aduna informaţii cu privire la mediile religioase? 

Poate. 

Și, pornind de la acest „poate”, reuși să se liniștească. Până 
când descoperi o foaie de hârtie pe care scria jos de tot, printre 
alte informaţii despre familie: 1,2 milioane. Nicio abatere. 

Rămase multă vreme cu hârtia în poală. Și în cazul acesta era 
vorba despre o familie cu mulţi copii, membră a unei secte 
religioase. Nu se deosebea prea mult de celelalte, până la 
ultimul rând, și apoi, încă un detaliu: lângă numele unuia dintre 
copii era o bifa. Un băiat de șaisprezece ani, deasupra căruia 
scria doar că era iubit de toată lumea. Atunci, de ce avea o bifa 
lângă nume? Pentru că îl iubea toată lumea? 

Ea își mușcă buza. Se simțea golită de sentimente, nu avea 
niciun plan, nicio idee, doar o voce interioară care o îndemna să- 
și ia picioarele la spinare și să plece unde vedea cu ochii. Dar 
oare fuga era lucrul corect? 

Putea să folosească toate astea împotriva lui? Putea astfel să-l 
țină la adăpost pe Benjamin? Deocamdată, nu știa cum. 

Puse cu grijă cele două cutii la locul lor, cutii cu lucruri 
neînsemnate ale lui, cărora nu le găsiseră utilitate în casa lor. 

La sfârșit, puse cu grijă paltoanele deasupra. Singura urmă a 
indiscreţiei era acum adâncitura pe care o avea una dintre cutii, 
pe care ea o provocase atunci când căutase încărcătorul de 
telefon. lar aceea aproape că nu se vedea. 

Nu va observa, se gândi ea. 

Apoi sună soneria. 

e 

Se însera, iar în fața ușii se afla Kenneth. Se comportă și de 
data asta așa cum stabiliseră. Ținea în mână o ediţie șifonată a 
ziarului din ziua aceea, pregătit să întrebe dacă nu aveau nevoie 
de ea. Că aceasta se afla în mijlocul drumului și că nu te mai 
putea baza pe cei care livrau ziarele. Pentru situaţia în care 
expresia ei i-ar fi arătat că pericolul se apropia sau dacă, în 
ciuda tuturor așteptărilor, soţul ei i-ar fi deschis ușa. 

De data asta, ea nici măcar nu știu ce expresie să afișeze. 

— Intră doar o clipă, zise ea. 

Scrută preț de o clipă strada. Era deja destul de întuneric. Și 
foarte liniște. 

— Ce se întâmplă? Vine acasă? întrebă Kenneth. 

— Nu, nu prea cred, ar fi sunat. 

— Dar ce e? Nu te simți bine? 

— Nu. 

Ea își mușcă buzele. Ce rost ar fi avut să îl împovăreze cu 
descoperirile ei? Nu ar fi fost mai bine să îl lase o vreme în pace, 
ca să nu fie târât în ceea ce avea să urmeze în mod sigur? Cine 
ar fi putut să spună că au avut o relaţie, dacă o vreme nu se mai 
vedeau? 

Ea dădu din cap, adâncită în gânduri. 

— Nu, Kenneth, deocamdată nu sunt în apele mele. 

El tăcu și o privi. Cu ochii ageri, pe sub sprâncenele blonde, 
învăţat să aprecieze momentele de pericol. Își dădu seama de 
îndată că nu era ceva în regulă. Işi dăduse seama de consecințe 

ajutat și de sentimentele pe care nu și le mai putea suprima. lar 
instinctul său de supravieţuire se trezise. 

— Te rog, Mia, ce e? 

Ea îl trase din ușa camerei în care Benjamin ședea liniștit în 
fața televizorului, așa cum doar copiii mici o pot face. Trebuia 
să-și concentreze forțele la acel omuleț. 

Tocmai voia să se întoarcă spre Kenneth și să-i spună să nu-și 
facă griji, că trebuia doar să plece pentru o vreme, când niște 
faruri luminară grădina întunecată din fața casei. 

— Trebuie să pleci, Kenneth! Pe ușa din spate! Repede! 

— Nu putem... 

— Acum, Kenneth! 

— OK, dar bicicleta mea se află la intrarea din faţă. Ce fac cu 
ea? 

Ea începu să transpire. Să fugă acum cu el? Să iasă pe ușă cu 
Benjamin în braţe? Nu. Nu îndrăznea. Nu avea curajul să facă 
asta. 

— O să inventez eu ceva, dar trebuie să pleci. Prin bucătărie, 
pentru ca Benjamin să nu observe nimic! 

Și, cu doar o fracțiune de secundă înainte să se audă cheia 
răsucită la ușa din faţă, ușa din spate se închise. 

Ea era deja așezată lângă fiul ei pe podea, în faţa 
televizorului, și îl luase în brațe. 

— Auzi, Benjamin? zise ea. A venit tata! O să petrecem 
frumos împreună! 

18. 


Într-o zi atât de cețoasă de martie nu prea puteai spune mare 
lucru cu privire la artera principală care traversa Skâne. Dacă 
dădeai la o parte casele și numele străzilor, puteai la fel de bine 
să circuli între Ringsted și Slagelse. Totul plat, foarte îngrijit, fără 
niciun pic de frumusete. 

Cu toate astea, în sediul central existau cel puţin cincizeci de 
colegi care aveau ochii strălucitori de îndată ce rosteau 
„Suedia”. Dacă le-ai fi dat crezare, ai fi zis că simpla traversare 
a graniţei și vederea steagului albastru cu galben îţi satisfăceau 
toate dorințele. Carl se uită pe geam și scutură din cap. Se 
părea că lui îi lipsea gena aceasta specială care te făcea să te 
extaziezi de îndată ce auzeai cuvinte precum /ingon, potatismos 
sau korv, ori cuvinte absolut profane, care desemnau 
merișoarele, piureul de cartofi sau cârnaţi. 

Abia la Blekinge peisajul se schimbă în ceva ce putea și el 
admira. Există oameni care susțin că zeilor le tremurau mâinile 
de oboseală în timp ce așezau pe pământ stânci și bolovani 
când au ajuns, în sfârșit, la Blekinge. Peisajul era mult mai 
frumos aici. Dar, chiar și așa, doar copaci și bolovani. Și în 
continuare Suedia. 

Nu prea îţi puteai imagina aici șezlonguri și Campariuri, se 
gândi el când ajunse în cele din urmă la Halalbro și făcu turul 
centrului tipic al unui mic oraș suedez de provincie: combinațiile 
obișnuite de chioșcuri, benzinării și service-uri auto cu 
specializare în revopsirea mașinilor. 

Casa de pe Gamla Kongavăgen se afla în nordul localităţii. Un 
zid din piatră marca limita proprietăţii, iar cele trei ferestre 
luminate indicau faptul că telefonul lui Assad nu alarmase 
familia. 

Bătu la ușă. Din casă nu se auzea cine știe ce activitate. 

Ah, la naiba, se gândi el. E vineri. Oare Martorii lui lehova 
cinsteau sabatul? Dacă evreii începeau să sărbătorească sabatul 
de vineri seară, probabil că așa scria în Biblie, iar Martorii lui 
lehova se ţineau cu sfinţenie de litera Cărţii sfinte. 


VP - 140 


Mai bătu o dată. Poate că nu îi deschideau pentru că nu aveau 
voie. Dacă sabatul le interzicea orice fel de mișcare? Dacă da, 
atunci ce trebuia să facă? Să spargă ușa? Nu era o idee bună 
într-un colț al lumii unde sub fiecare saltea se ascundea o pușcă 
de vânătoare. 

O clipă, se uită în jur. În întunericul care se lăsa rapid, 
localitatea părea părăsită. La ora asta, cel mai bine îţi puneai 
picioarele pe masă și nu te mai gândeai la ziua care tocmai 
trecuse. 

Unde Dumnezeu puteai găsi, în acest loc uitat de lume, o 
cameră pentru o noapte? se întreba el, când în spatele ferestrei 
de lângă ușă se aprinse lumina. 

Ușa se deschise și în cadrul ei apăru chipul serios și palid al 
unui băiat de paisprezece sau cincisprezece ani. Se uită la Carl, 
dar nu rosti niciun cuvânt. 

— Bună, zise Carl. Mama sau tatăl tău sunt acasă? 

La auzul acestor cuvinte, băiatul închise foarte încet ușa, ba 
mai trase și zăvorul. 

Expresia de pe fața lui fusese cât se poate de liniștită. Evident 
că știa ce se aștepta din partea lui și era clar că nu avea voie să 
lase musafiri nepoftiți în casă. 

Trecură câteva minute, timp în care Carl se holbă la ușa 
închisă. Câteodată era bine să fii insistent. 

Trecătorii care se plimbau pe sub lumina felinarelor aprinse îl 
țintuiau cu priviri neîncrezătoare. Câini credincioși de pază se 
aflau în fiecare oraș mai mic. 

În cele din urmă, în spatele ferestrei ușii apăru chipul unui 
bărbat. Strategia rabdării funcţionase din nou. 

Ușa se deschise. Un tip fără sare și piper se uită la Carl de 
parcă s-ar fi așteptat la o altă persoană. 

— Da? 

Așteptă până când Carl preluă iniţiativa. Acesta își scoase 
legitimaţia din buzunar. 

— Carl Mørck, Departamentul Special Q, Copenhaga, zise el. 
Sunteţi Martin Holt? 

Era limpede că omul nu era în apele lui când se uită la 
legitimație și aprobă din cap. 

— Pot intra? 

— Despre ce este vorba? întrebă omul cu voce înceată, într-o 
daneză impecabilă. 

— Putem vorbi înăuntru despre asta? 

— Nu cred. 

Se dădu înapoi și încercă să închidă ușa. Carl puse mâna pe 
clanţă. 

— Martin Holt, îmi permiteţi să schimb câteva cuvinte cu fiul 
dumneavoastră, Poul? 

Acesta ezită. 

— Nu, zise el apoi. Nu e aici, deci mă tem că va fi imposibil să 
faceţi asta. 

— Unde îl pot găsi, dacă îmi permiteţi să întreb? 

— Nu știu. 

Se uită hotărât la Carl. Cam prea hotărât, dată fiind situaţia. 

— Nu aveţi o adresă a fiului dumneavoastră Poul? 

— Nu, iar acum aș vrea să ne lăsați în pace. Studiem Biblia. 

Carl scoase un bilet. 

— Am aici o listă de la Evidenţa Populaţiei din care reiese că 
la 16 februarie 1996, când Poul nu a mai continuat să studieze 
la facultatea tehnică, era înregistrat la adresa dumneavoastră 
de atunci, din Græsted. După cum vedeţi, erați trecuţi 
dumneavoastră, soţia Laila, precum și copiii: Poul, Mikkeline, 
Tryggve, Ellen și Henrik. Din această evidenţă reiese că azi 
copiii ar avea 31,26,24,16 și 15 ani. E corect? 

Martin Holt aprobă și îl împinse la o parte pe băiatul care 
venise și i se uita curios peste umăr. Același băiat ca și mai 
înainte. Acesta precis era Henrik. 

Carl se uită la adolescent. Ochii lui aveau acea expresie lipsită 
de viaţă și de voinţă pe care o capătă oamenii care nu au voie 
să decidă nimic altceva decât când să se ducă la baie. 

Apoi, Carl își îndreptă din nou privirea spre bărbatul care ţinea 
evident foarte strâns hăţurile familiei. 

— Știm că în ultima sa zi la facultatea tehnică Poul a fost 
împreună cu fratele său Tryggve, zise el. Dacă Poul nu locuiește 
acasă, îmi permiteți, vă rog, să vorbesc cu Tryggve? Doar 
pentru o clipă? 

— Nu, nici cu el nu mai vorbim, veni replica rece și seacă. 

Lampa de deasupra ușii lumina pielea nesănătoasă a unui om 
suprasolicitat. Prea multă muncă, prea multe decizii și prea 
puține evenimente pozitive. Piele cenușie și ochi înceţoșatți, 
bărbatul le avea pe amândouă. lar acești ochi fură ultimul lucru 
pe care Carl îl văzu înainte ca bărbatul să trântească ușa. 

O secundă mai târziu, lumina de deasupra intrării se stinse, la 
fel și în hol, dar Carl știa că bărbatul încă mai stătea acolo, în 
întuneric, așteptând ca el să plece. 

Apoi, îl auzi pe bărbat rugându-se în spatele ușii. 

— Înfrânează-ne limba, bunule Dumnezeu, astfel încât să nu 
rostim acele cuvinte urâte, cuvinte care nu sunt adevărate, 
cuvintele adevărate care nu spun tot adevărul, adevărul care e 
nemilos. În numele lui lisus Christos. 

Se ruga în suedeză. 

Renunțase chiar și la limba sa maternă. 

„Înfrânează-ne limba” și „cu acesta nu mai vorbim”, spusese 
el. Cum naiba putea să spună așa ceva? Nu aveau voie să 
vorbească despre Tryggve? Sau despre Poul? Cei doi fii fuseseră 
excluși din pricina evenimentelor de atunci? Se dovediseră 
nedemni de împărăţia Domnului? Era atât de simplu? 

În acest caz, un poliţist danez nu avea de ce să se mai 
intereseze de caz. 

Și ce putea să facă acum? se întrebă el. Să sune totuși la 
poliția din Karlshamn și să ceară ajutor? Și cum să 
argumenteze? Familia nu făcuse nimic rău. Cel puţin, din ce știa 
el. 

Scutură din cap, cobori în liniște treptele și se sui în mașină. 
Dădu cu spatele pe stradă în jos și căută un loc unde putea 
parca relativ neobservat. 

Apoi, scoase capacul termosului. Porcăria era rece ca gheaţa. 
Sigur, cum ar fi putut fi altfel, când trecuseră zece ani de când 
nu mai făcuse ture de noapte. Nici atunci nu le făcuse chiar de 
bunăvoie. Nopți reci și umede de martie într-o mașină fără o 
tetieră ca lumea și cu o cafea rece într-un pahar din plastic nu 
fuseseră defel pe lista lui de priorităţi când acceptase slujba din 
sediul central. lar acum, se găsea aici. Fără să aibă habar ce să 
facă în continuare. Condus doar de ceea ce numea el instinct și 
prin care putea evalua, în doar câteva secunde, reacţiile 
oamenilor. 

Un lucru era sigur: bărbatul din casa de pe deal nu 
reacţionase în mod firesc. Martin Holt fusese prea rece, prea 
lipsit de sentimente, prea îngrijorat când vorbise despre cei doi 
fii ai săi și, în același timp, îl interesase prea puţin faptul că un 
comisar de poliţie din Copenhaga bătuse drumul până în 
pustietatea asta. Un ascultător atent își putea da seama că nu 

era ceva în regulă, nu neapărat din ce întrebau oamenii, ci mai 
degrabă din ce nu întrebau. Același lucru era valabil și în acest 
caz. 

Carl se uită la casa de pe deal și prinse un pahar de plastic 
între picioare. Acum avea să închidă prevăzător ochii. Un somn 
mic era elixirul vieţii. 

Doar două minute, se gândi el și se trezi, douăzeci de minute 
mai târziu, constatând că un pahar întreg de cafea tocmai îi 
răcea organele genitale. 

— La naiba! răcni el și șterse cafeaua de pe pantaloni. Câteva 
secunde mai târziu repetă înjurătura când constată că farurile 
unei mașini porniseră de la casa de pe deal în jos, pe stradă, 
spre Ronneby. 

Lăsă cafeaua unde era, n-avea decât să se scurgă în scaun, 
porni motorul și călcă acceleraţia. Era al naibii de întuneric pe 
aici. Abia lăsaseră în urmă Hallabro, iar în această pustietate din 
Blekinge nu se mai vedeau decât stelele de pe cer și mașina din 
faţa lui. 

Conduse vreo cincisprezece kilometri, apoi farurile luminară o 
casă de un galben violent. Se afla pe o movilă, dar atât de 
aproape de stradă, încât era de ajuns probabil o pală de vânt 
mai puternică pentru a transforma clădirea urâtă într-un 
obstacol pentru trafic. 

Mașina din fața lui frână și intră pe alee. Carl aşteptă zece 
minute la marginea drumului, apoi își lăsă Peugeotul acolo și se 
îndreptă prevăzător spre casă. 

Abia atunci văzu numeroasele siluete din mașină. Patru 
oameni de staturi diferite. Nemișcaţi, sumbri. 

Mai adăstă câteva minute. În afară de culoarea care se vedea 
chiar și pe întuneric, casa asta nu era o imagine prea plăcută. 

Munţi de gunoi și tot felul de utilaje ruginite. Locul arăta de 
parcă ar fi putrezit părăsit de mulţi ani. 

Pentru o astfel de familie, era un drum lung de la casa 
elegantă din cartierul de vile din Græsted la pustietatea asta, se 
gândi Carl și urmări farurile unei mașini care înainta rapid și 
venea de jos, din Ronneby. Farurile trecură peste peretele casei 
și lunecară pe mașinile parcate în curte. Preţ de o secundă 
luminară chipul plâns al mamei și, pe bancheta din spate, 
chipurile unei femei tinere și a doi adolescenți. Toţi păreau 
foarte afectați, speriaţi și agitaţi. 

Carl se strecură până la casă și își lipi urechea de peretele 
mucegăit din scânduri. Acum își dădea seama că toată 
șandramaua era ţinută laolaltă doar de vopsea. 

În casă lucrurile erau agitate. Doi bărbaţi care discutau cu 
voce tare, evident în dezacord. Puteai să deduci asta din 
urletele și tonul dur pe care le foloseau. 

Când urletele încetară brusc, Carl mai apucă să vadă cum 
bărbatul închise ușa și se trânti efectiv pe scaunul șoferului, în 
mașina care aștepta. 

Porni în trombă spre sud. 

Carl luase o hotărâre. 

Casa cea urâtă și galbenă părea să îi șoptească ceva. 

lar el asculta cu mare atenţie. 

Pe ușă era trecut numele Lillemor Bengtsson, dar tânăra care 
deschise după ce sună la ușă nu avea aspectul unei soţioare. 
Avea în jur de douăzeci de ani, era blondă, cu dinţii ușor strâmbi 
- pe scurt era de-a dreptul fermecătoare, cum s-ar fi spus pe 
vremuri. 

Așadar, Suedia tot avea ceva bun. 

— Da, am cumva impresia că sunt așteptat. 

Își arătă legitimaţia. 

— ÎI găsesc aici pe Poul Holt? 

Ea scutură din cap, dar zâmbi. În timpul disputei se ţinuse la 
distanță. 

— Atunci, Tryggve e cumva aici? 

— Intraţi. 

Ea făcu un pas în lateral și arătă spre următoarea ușă. 

— E aici. Tryggve! strigă ea spre cameră. Eu mă duc la 
culcare, bine? 

Îi zâmbi lui Carl, de parcă ar fi fost prieteni vechi, și îl lăsă 
singur cu prietenul ei. 

Acesta era înalt, slab și trist. Dar oare la ce se așteptase? Carl 
îi întinse mâna și fu salutat cu o strângere fermă. 

— Tryggve Holt, zise el. Da, tata a fost aici și m-a avertizat. 

Carl aprobă. 

— Am avut impresia că nu vă vorbiţi. 

— E adevărat. Am fost exclus. De patru ani nu am mai vorbit 
cu ei, dar i-am văzut adesea când se opreau afară pe stradă. 

ÎI privi liniștit pe Carl. Pentru că nu părea deloc afectat de 
disputa de mai devreme, Carl trecu imediat la subiect. 

— Am găsit o scrisoare într-o sticlă, zise el și observă de 
îndată agitația de pe chipul altminteri relaxat al tânărului. Sticla 
a fost pescuită din mare acum mai mulţi ani, pe coastele Scoției. 
Dar noi, cei de la poliția din Copenhaga, nu am primit-o decât 
acum zece zile. 

Schimbarea din postura lui Tryggve era aproape palpabilă, 
declanșată de cuvintele „scrisoare în sticlă”. De parcă acestea 
ar fi stat multă vreme ascuns în sufletul său. Poate că așteptase 
multă vreme pentru a fi rostite de cineva. Poate că era vorba de 
cuvintele-cheie pentru toate misterele care îl bântuiau. Cel 
puţin, așa părea. 

Își mușcă buzele. 

— O scrisoare în sticlă, ziceţi? întrebă el în cele din urmă. 

— Da, aceasta. 

Îi întinse tânărului o copie a scrisorii. 

În decurs de câteva secunde, Tryggve deveni mai scund cu o 
jumătate de metru, în timp ce se întorcea în jurul axei sale, 
dărâmând totul în jurul său. 

Fără reacţia lui Carl de a se retrage, s-ar fi prăbușit la pământ. 

— Ce s-a întâmplat? 

Era prietena. Cu părul despletit și îmbrăcată într-un tricou 
scurt, stătea în ușă, și era evident că se pregătise de culcare. 

Carl îi arătă scrisoarea. 

Ea o ridică, aruncă o privire asupra sa, apoi i-o întinse 
prietenului ei. 

Apoi, minute în șir, nimeni nu mai vorbi. 

După ce Tryggve reuși să se adune cât de cât, se uită la 
hârtie de parcă ar fi fost un șarpe veninos. Și de parcă tot ea ar 
fi fost și antidotul, o luă, o citi și o reciti lent, cuvânt cu cuvânt. 

Când ridică în cele din urmă capul și îl privi pe Carl, nu mai 
era același om. Mesajul din scrisoare îi furase liniștea și 
siguranţa de sine. Pulsul îi bătea vizibil la gât, avea chipul roșu, 
iar buzele îi tremurau. Fără îndoială, scrisoarea declanșase o 
amintire deosebit de traumatizantă. 

— O, Doamne, bâigui el, închise ochii și își duse mâna la gură. 

Prietena lui îl apucă de mână. 

— Totul e în ordine, Tryggve. Trebuia să se afle. Acum, totul s- 
a terminat și va fi bine. 

El își șterse lacrimile și se întoarse spre Carl. 

— Nu am văzut niciodată scrisoarea. Am văzut doar cum a 
fost scrisă. 

O ridică și o citi din nou. Degetele îi tremurau și își ștergea din 
când în când câte o lacrimă. 

— Am avut cel mai drag și mai deștept frate din lume, zise el 
cu voce șovăitoare. Doar că avea oarecare greutate în 
exprimare. 

Puse apoi scrisoarea pe masă, își strânse brațele pe piept și 
se aplecă înainte. 

— Da, i-a fost foarte greu. 

Carl vru să îi pună mâna pe umăr, dar Tryggve se feri și 
scutură din cap. 

— Putem să vorbim mâine-dimineaţă despre asta? întrebă el. 
Acum nu sunt în stare. Puteţi să dormiţi noaptea asta pe 
canapea, Ok? 

Carl se uită la canapea. Era puţin cam scurtă, dar foarte bine 
tapiţată. 

e 

Zgomotul de cauciucuri pe asfalt ud îl trezi pe care. Se întinse 
din poziția sa strâmbă și se întoarse spre fereastră. Nu își dădea 
seama cât era ceasul, dar era încă destul de întuneric. În faţa lui 
ședeau cei doi tineri, mână în mână, pe fotolii tocite de la Ikea. i 
făcură semn din cap. Termosul era deja pe masă, iar scrisoarea 
alături. 

— După cum știți, fratele meu mai mare, Poul, a scris această 
scrisoare, zise Tryggve, în timp ce aroma cafelei îl trezea 
încetișor pe Carl. Cu mâinile legate la spate. 

Ochii lui Tryggve sclipiră când zise asta. 

Cu mâinile legate la spate! Deci presupunerea lui Laursen se 
apropiase mult de adevăr. 

— Nu știu cum a reușit asta, continuă Tryggve, dar Poul era 
un om foarte perseverent. Și știa să deseneze foarte bine. Era 
priceput și la altele. 

Fratele mai mic al lui Poul zâmbi trist. 

— Nu vă puteţi închipui cât de mult înseamnă pentru mine că 
ați veni aici. Că pot ţine în mână această scrisoare. Scrisoarea 
lui Poul. 

Carl se uită la copie. Tryggve Holt mai completase câteva 
litere. Da, era omul potrivit pentru asta. 

Apoi, Carl luă o înghiţitură mare de cafea. Fără educaţia sa 
solidă de acasă, probabil că și-ar fi dus mâna la gât și ar fi scos 
sunete guturale. Ce era asta? Cafeină pură, neagră ca noaptea. 

— Unde e Poul acum? întrebă el și strânse din buze. Și de cea 
scris această scrisoare? Dorim să aflăm, pentru a ne putea 
continua investigația. 

— Unde e Poul? 

Tryggve se uită trist la care. 

— Dacă mi-aţi fi pus această întrebare acum câţiva ani, v-aș fi 
răspuns că e cu o sută patruzeci și patru de mii de alți aleși în 
Paradis. Acum vă spun doar că e mort. Ultimul lucru pe care l-a 
făcut a fost să scrie această scrisoare. A fost ultimul lui semn de 
viaţă. 

Înghiţi în sec și se opri o clipă. 

— La nici două minute după ce a aruncat sticla în apă, Poul a 
fost omorât, spuse atât de încet, încât aproape că nu se auzi. 

Carl se ridică. S-ar fi simţit mai bine dacă ar fi primit această 
veste complet îmbrăcat. 

— Spuneţi că a fost omorât? 

Tryggve încuviinţă. 

Carl se încruntă. 

— Răpitorul l-a omorât pe Poul și v-a cruțat pe 
dumneavoastră? 

Lillemor întinse mâna și îi șterse lui Tryggve lacrimile de pe 
față. El încuviinţă din nou. 

— Da. Acel ticălos m-a cruțat și pentru asta l-am blestemat de 
o sută de mii de ori. 

19. 


Dacă se pricepea la ceva, era să recunoască privirile false și 
expresiile controlate. 

In clipa în care familia se aduna în jurul mesei și rostea Tatăl 
nostru, știa deja dacă tatăl lui o bătuse iar pe mama. Nu existau 
semne vizibile, nu o lovea niciodată direct în faţă, era prea șiret 
pentru asta. Trebuia să ţină cont de restul comunității. 

lar mama lui îi făcea jocul și afișa o expresie nevinovată, de 
necitit, mereu atentă la cum se purtau copiii la masă și dacă 
mâncau numărul prestabilit de bucăţi de cartofi și de carne. In 
spatele ochilor cu sclipiri liniștite se citeau însă teama, ura și 
neputința profundă. 

Vedea limpede asta. 

Câteodată vedea și cum apărea în ochii tatălui acea expresie 
de falsă nevinovăție, dar asta se întâmpla foarte rar. De fapt, 
expresia lui rămânea mereu aceeași. Era nevoie de mai mult 
decât de pedepse corporale zilnice pentru ca pupilele reci și 
pătrunzătoare ale acelui om să se mărească. 

Da, știa încă de pe atunci să recunoască falsitatea, și exact 
asta avea în fața lui astăzi. 

Din clipa în care intră pe ușă zări înstrăinarea din ochii soției 
sale. Sigur că ea zâmbea, dar zâmbetul era strâmb, iar privirea 
ei se oprea în spaţiul gol aflat în faţa chipului lui. 

Cum stătea acolo, cu băiatul lipit de ea, ar fi putut să creadă 
că era obosită sau că o durea capul, după cum era așezată pe 
jos. Dar ţinea copilul strâns în braţe și părea să fie cu gândurile 
departe. 

Ceva nu era în regulă. 

— Bună, o salută el și inspiră conglomeratul de arome ale 
casei. 

În mirosurile familiare, distinse o nuanţă care i se părea 
străină. O aromă slabă de probleme și de limite încălcate. 

— Imi faci o cană de ceai? întrebă el și o mângâie pe obraz. 

Era fierbinte, de parcă ar fi avut febră. 

— Și tu ce faci, tinere? 

ÎI luă pe fiul lui în braţe și îl privi în ochi. Erau limpezi, veseli și 
obosiţi. Zâmbetul veni pe dată. 

— Arată chiar foarte bine, zise el. 

— Da, dar până ieri i-a curs nasul. Azi de dimineaţă era însă 
din nou în regulă. Știi cum sunt copiii. 

Ea zâmbi scurt, dar părea forțat, de parcă ar fi îmbătrânit cu 
ani întregi în cele câteva zile cât fusese plecat. 

e 

El se ţinu de promisiune. O iubi cu aceeași intensitate de cu o 
săptămână înainte. Mai mult chiar, până când ea cedă și își 
detașă mintea de trup. 

Apoi, o trase spre el și o ţinu în braţe să se odihnească, în 
mod normal, ea și-ar fi împletit degetele în părul de pe pieptul 
lui și i-ar fi mângâiat ceafa cu palmele ei fine. Dar acum nu făcu 
nimic din toate astea. Tăcea și se concentra să respire cât mai 
liniștit. 

De aceea, el întrebă direct. 

— La intrare se află o bicicletă bărbătească. Știi a cui e? Ea se 
prefăcu adormită, dar nu era și de aceea îi era și complet 
indiferent ce ar fi răspuns. 

Două ore mai târziu, cu brațele sub cap, privea cum se 
luminează ziua de martie, cum razele slabe alunecau pe tavan și 
luminau tot mai mult încăperea. 

În capul său era iarăși liniște. Aveau o problemă, pe care el 
avea să o rezolve. O dată pentru totdeauna. 

Când ea se trezea, avea să scoată la iveală minciunile din ea, 
strat cu strat. 

xxx 

Interogatoriul începu cu adevărat abia după ce îl puse pe 
Benjamin în ţarc. Exact cum era de așteptat. Timp de patru ani 
trăiseră împreună fără a se îndoi vreo clipă unul de celălalt, dar 
acea vreme trecuse. 

— Bicicleta e cu lanţ, deci nu e furată, zise el și îi aruncă o 
privire mult prea neutră. Cineva a pus-o anume acolo, nu crezi? 

Ea își împinse buza de sus în afară și ridică din umeri. De 
unde să știe, îi semnala ea astfel, dar soţul ei nu se uita. 

Acum, simţi cum începe să transpire. În curând aveau să o 
trădeze broboanele de transpiraţie apărute pe frunte. 

— Dacă am vrea, am putea afla cu siguranţă cui îi aparţine 
bicicleta, zise el și se uită la ea, de data aceasta cu fruntea 
plecată. 

— Crezi? 

Ea se strădui să pară surprinsă, nu luată prin surprindere. 
Apoi își duse mâna la frunte, prefăcându-se că se scarpină. Da, 
era umedă. 

El se uită atent la ea. Bucătăria deveni dintr-odată foarte 
înghesuită. 

— Cum putem afla? continuă ea. 

— Putem să întrebăm vecinii dacă au văzut cine a pus-o 
acolo. 

Ea trase aer adânc în piept. Avea să o facă, știa asta. 

— Da, zise ea, ar fi o idee, dar nu crezi că o să dispară la un 
moment dat de la sine? Am putea să o scoatem pe stradă. 

El se lăsă pe spate, mai relaxat. Ea, în schimb, nu era deloc 
relaxată. Își trecu din nou mâna peste frunte. 

— Transpiri, zise el. Ai ceva? 

Ea își țuguie buzele și respiră adânc. Trebuie să-ți păstrezi 
cumpătul, își reaminti ea. 

— Da, mă simt de parcă aș avea febră. Poate că m-am 
molipsit de la Benjamin. 

El încuviinţă, apoi își dădu capul pe spate. 

— Unde ai găsit încărcătorul? 

Ea mai luă o chiflă și o rupse în două. 

— Pe hol, în coșul cu mănuși și căciuli. 

Acum se simţea pe un teren mai stabil. Trebuia doar să 
rămână acolo. 

— În coș? 

— N-am știut ce să fac cu el, după ce am încărcat telefonul. 
De aceea l-am pus la loc acolo. 

El se ridică fără vreun cuvânt. Imediat, când se va așeza la 
loc, va întreba ce căuta încărcătorul în coș, iar ea îi va răspunde 
așa cum se gândise, că era acolo de multă vreme. 

În acel moment își dădu seama de greșeala ei. 

Bicicleta de la intrare strica toată povestea. El avea să facă 
legătura între cele două lucruri, așa era el. 

Se uită spre sufragerie, unde Benjamin stătea în țarc și 
scutura de bare. Ca un animal care luptă să scape. 

Amândoi își doreau să scape. 

Încărcătorul arăta minuscul în palma soţului ei, de parcă ar fi 
putut să-l strivească fără efort. 

— De unde îl ai? întrebă el. 

— Am crezut că e al tău, răspunse ea. 

El nu reacţionă. Însemna că-și lua încărcătorul cu el când 
pleca. 

— Ar fi mai bine să-mi spui, zise el. Îmi dau seama că minţi. 

Ea se strădui să pară revoltată, ceea ce nu îi venea prea greu. 

— Nu serios, de ce spui așa ceva? Dacă nu e al tău, poate că 
l-a uitat cineva aici, la botez sau altă dată. 

Dar era deja prinsă în capcană. 

— La botez? Cum poţi să zici așa ceva! A trecut un an și 
jumătate de atunci. 

Era evident că i se părea amuzant, dar el nu râdea. 

— Am avut zece sau doisprezece musafiri, dintre care multe 
erau femei bătrâne. Niciunul nu a rămas peste noapte și nici nu 
are mobil, sunt sigur. Și de ce și-ar lua încărcătorul cu ei? Nu are 
niciun sens. 

Ea vru să protesteze, dar el o întrerupse cu o mișcare a 
mâinii. 

— Nu, tu minți. 

Făcu un semn spre fereastră, spre bicicletă. 

— Încărcătorul e al lui? Când a fost ultima oară aici? 

Transpiraţia se instală din nou, instantaneu. 

O apucă de braț, iar mâinile lui erau reci și umede. Sus, la 
cutii, fusese încă nehotărâtă, dar felul în care o ţinea acum de 
braţ, ca o menghină, îi alungă orice dubiu. /mediat o să mă 
lovească, se gândi ea. Dar el nu o făcu. Dimpotrivă, când ea nu 
răspunse, se întoarse pe călcâie și trânti în urma lui ușa de la 
hol. Apoi, nu se mai auzi nimic. 

Ea se ridică pentru a vedea dacă umbra lui apărea afară pe 
aleea din grădină. De îndată ce avea să fie sigură că părăsise 
proprietatea, avea să îl ia pe Benjamin și avea să fugă. Prin 
grădină, pe lângă gardul viu și apoi prin gaura pe care o 
făcuseră copiii proprietarului anterior. În cinci minute ar ajunge 
acasă la Kenneth, iar soțul ei nu ar avea habar unde s-a dus. 

Apoi, avea să hotărască încotro se va îndrepta. 

Dar umbra nu apăru pe aleea din grădină. In schimb, de sus 
se auzi o bubuitură puternică. 

O, Doamne, se gândi ea. Ce face acum? 

Se uită la copilul ei vesel și năzdrăvan. Oare putea să fugă 
repede împreună cu el? Ferestrele de sus mai erau deschise? O 
putea auzi soţul ei? Sau stătea cumva la fereastră pentru a o 
observa? 

Își mușcă buza de sus și își ridică privirea în tavan. Ce făcea 
acolo sus? 

Apoi, își luă geanta și goli conţinutul cutiei de conserve cu 
banii pentru gospodărie economisiţi de ea. Nu avu curaj să se 
ducă în hol pentru a lua haina lui Benjamin. Dar mergea și așa, 
principalul era ca Kenneth să fie acasă. 

— Haide, dragul meu, zise ea și îl ridică pe băiat în braţe. 

Dacă poarta de la grădină era deschisă, până la gard avea 
nevoie de doar zece secunde. Desigur, dacă gaura mai exista. 
Anul trecut o văzuse. 

Atunci fusese destul de mare. 

20. 


Când erau mici, el și sora lui Eva trăiau într-o cu totul altă 
lume. De îndată ce tatăl închidea în urma lui ușa de la birou, ei 
înfloreau. Atunci se puteau duce în camerele lor și să-l lase în 
pace pe Cel de sus. 

Dar existau și alte momente. Când erau siliți să participe la 
studiul Bibliei sau când stăteau la slujbă între adulţi care ridicau 
extaziaţi mâinile spre cer și scoteau exclamaţii de bucurie. 
Atunci se adânceau în ei și se retrăgeau în propria realitate. 

Pentru asta, amândoi își găsiseră propria metodă. Eva se uita 
pe furiș la pantofii și rochiile femeilor și se gătea. Mângăia 
faldurile fustei ei plisate, până străluceau. În sinea ei era o 
prinţesă, detașată de privirile severe și de cuvintele severe ale 
lumii. Sau o zână cu aripi diafane, transparente, care la cea mai 
ușoară adiere de vânt se putea ridica deasupra realităţii cenușii 
și a rigorilor casei. 

Când Eva era absentă în felul acesta, ea zumzăia. Fredona cu 
ochi extaziaţi și dansa ușor pe loc. Părinţii ei, care considerau 
aceste mișcări de dans o formă de adoraţie, se gândeau că în 
acele clipe era în siguranţă în brațele Domnului. 

Dar el știa că nu era așa. Eva visa la pantofi și rochii și o lume 
plină de oglinzi și de cuvinte frumoase. El era fratele ei. Astfel 
de lucruri le știa. 

El însuși visa la o lume în care oamenii știau să râdă. 

Acolo unde locuiau ei, nu râdea nimeni. Ridurile de râs erau 
ceva ce se vedea doar la oraș și le considera urâte. Nu, viaţa sa 
era fără râs, fără bucurie. Când avea cinci ani, tatăl lui povestise 
despre un preot al bisericii luterane din oraș pe care îl alungase 
cu blesteme din biserica sa. Fusese singura dată când îl auzise 
râzând. Și, de aceea, sufletul lui de copil avusese nevoie de 
mulți ani până să înțeleagă că râsul putea fi și altceva decât 
bucuria față de necazul altor oameni. 

Dar, de îndată ce descoperise asta, devenise surd la 
avertismentele și ironia tatălui său. Și învățase să se ferească. 

Avea secrete care îl făceau fericit, dar și trist. Sub patul lui, în 
cel mai îndepărtat colț, sub o hermină împăiată, se aflau 

comorile lui. Reviste săptămânale înțesate de ilustraţii colorate 
și povești. Cataloage cu femei îmbrăcate sumar, care îl priveau 
și zâmbeau. Avea și reviste cu benzi desenate care erau atât de 
amuzante, încât râdea de fiecare dată. Pagini care îi ofereau 
distracție și emoţii, dar care nu cereau nimic în schimb. Le 
găsea în tomberoanele de gunoi ale vecinilor, când se strecura 
pe fereastră după lăsarea întunericului, ceea ce făcea destul de 
des. 

Nopțile le petrecea apoi ascuns sub plapumă și râzând, dar 
fără să scoată vreun sunet. 

În această etapă a vieţii avea grijă ca ușile casei să fie toate 
întredeschise, pentru a ști unde se aflau diverșii membri ai 
familiei. Atunci a învăţat să privească atent dacă avea cale 
liberă și își putea aduce fără riscuri trofeele acasă. 

Atunci învățase să ciulească urechile, ca un liliac aflat în 
căutarea prăzii. 

Între momentul în care își lăsase soţia în sufragerie și cel în 
care o văzu strecurându-se cu băiatul în braţe pe poarta grădinii 
nu trecuseră nici măcar două minute. Se așteptase să se 
întâmple asta. 

Nu era proastă. Era tânără, naivă și ușor de citit, dar proastă 
nu era. De aceea știa că el bănuia ceva și de aceea îi era frică. O 
citise pe fața ei și o auzise în glasul ei. 

lar acum voia să fugă. 

De îndată ce se simţise în siguranţă, reacţionase. 

Fusese doar o chestiune de timp, știuse asta. De aceea se afla 
acum sus, la fereastră, și bătea cu piciorul în podea, bubuia și 
făcea gălăgie, până când ea ajunse la gardul viu. 

Da, puteai să obţii foarte ușor confirmarea, iar asta îl rodea, 
chiar dacă se obișnuise de mult cu falsitatea oamenilor. 

Se uită în jos la soţia și la copilul său. Imediat vor trece prin 
gaura din gardul viu și astfel vor dispărea din viaţa lui. 

Între timp, însă, gardul crescuse destul de mult. De aceea, 
mai așteptă o clipă, apoi cobori cu pași mari scările și alergă 
prin grădină. 

Ea ieșea în evidență, o femeie frumoasă într-o bluză roșie, cu 
un copil în braţe. De aceea o putea urmări cu ușurință, chiar 
dacă ajunsese destul de departe pe stradă până reușise el să 
treacă prin gardul viu. 

Pe strada principală, o coti pe o stradă laterală cu locuinţe 
mai simple, apoi ajunse din nou în cartierul frumos de vile cu 
garduri vii. 

Nu se așteptase la asta. 

Vacă proastă, se gândi el. Tocmai pe terenul meu îmi pui 
coarne? 

e 

În vara în care împlinise unsprezece ani, comunitatea tatălui 
său montase un cort pe islazul oraşului. 

— Dacă diavolii roșii pot face asta, zise el, atunci și noi, 
pocăiții, putem face asta. 

Munciseră întreaga dimineață pentru a fi gata. 

Munca era grea, iar ceilalți copii trebuiau să ajute și ei. Când 
podeaua fu gata în cort, tatăl lui îi mângâie pe ceilalți copii pe 
cap. Doar copiii lui nu fură mângâiaţi, ei primiră sarcina să înșire 
scaunele pliante. 

Și erau multe. 

Apoi târgul a fost deschis. Deasupra intrării în cort străluceau 
patru aure galbene de sfinţi, iar pe bara din mijloc era montată 
steaua călăuzitoare. Primește-L pe Isus în brațele tale - permite- 
i să intre, scria pe diagonală, pe o latură a cortului. 

Întreaga comunitate sosi și lăudă aranjamentul, dar cam asta 
fu tot. În ciuda broșurilor colorate pe care el și Eva fuseseră 
obligaţi să le împartă în stânga și în dreapta, niciun străin nu 
puse piciorul în cort. 

Când nu era nimeni prin preajmă ca să vadă, tatăl își vărsa 
nervii și frustrarea pe mama. 

— Mai mergeţi o dată, copii, se răsti el, și, de data asta, faceţi 
treabă ca lumea! 

La marginea ţarcului cu animale pentru copii, se pierdură din 
ochi. Eva nu se putea desprinde de lângă iepurași, dar el merse 
mai departe. Doar așa puteau să o ajute pe mama. 

Luati broșurile, implorau ochii lui, dar oamenii treceau pe 
lângă el. Dacă totuși le-ar fi luat, poate că mama ar scăpa 
nebătută astă-seară. Poate atunci avea să nu mai plângă toată 
noaptea. 

Căută un suflet prietenos care ar fi vrut să-și împartă frica de 
Dumnezeu cu alţii, un glas care să răsune cu blândețea și 
înțelegerea despre care vorbea Isus. 

În schimb, auzi copii râzând. Nu un râs din acela pe care îl 
auzea în curtea școlii sau atunci când se oprea în dreptul 
magazinelor de radio și televizoare pentru a privi o emisiune 
pentru copii. Nu, râdeau de aveai impresia că o să li se rupă 
imediat corzile vocale, iar oamenii se opreau și se uitau spre ei. 
Așa nu răsese niciodată acasă sub plapumă, iar asta îl atrăgea. 

Vocile nu aveau decât să-i șoptească oricât voiau despre furie 
și penitență. Nu putea să treacă mai departe fără să se uite. 

Era doar o ceată mai mică, adunată în faţa unei gherete, 
adulţi și copii laolaltă. Pe un cearșaf alb scria, cu litere roșii: 
Filme palpitante pe video la jumătate de preț. Pe o masă din 
scânduri era pus un televizor mic, mai mic decât văzuse el 
vreodată. 

Copiii râdeau la unul dintre filmele în alb-negru de pe ecran. 
Curând ajunse să râdă și el. Atât de tare, încât îl durea 
diafragma, iar un colț al sufletului său văzu lumina lumii abia în 
acel moment, în toată splendoarea sa. 

— Nimeni nu e la fel de bun ca Chaplin, fu de părere unul 
dintre adulți. 

Și toți râseră de bărbatul care făcea piruete pe ecran și schița 
mișcări de box. Râdeau când își învârtea bastonul și își ridica 
pălăria neagră. Râdeau când se strâmba la toate cucoanele și 
toţi domnii grași cu ochii mânijiţi cu negru, iar el râse cu ei până 
îl apucă durerea de burtă și nimeni nu îi dădu din cauza asta 
una după ceafa, și nimeni nu îl băgă în seamă. 

Pare absurd, dar acest eveniment minunat și neașteptat avea 
să schimbe în curând vieţile multor oameni, pentru totdeauna. 

e 

Soţia sa nu se uită în jur. Nu vedea prea multe. Picioarele ei 
păreau să se miște mecanic prin cartierul de vile, de parcă forțe 
nevăzute i-ar fi arătat drumul și i-ar fi indicat viteza de 
deplasare. 

Când un om se detașează în felul acesta de realitate, ajunge 
deseori un amănunt pentru a declanșa o catastrofă - și să 
provoace la fel de multe daune ca un șurub care se desprinde 
din aripa portantă a unui avion sau o picătură de apă care 
provoacă un scurtcircuit în releul unui plămân artificial. 

Observase porumbelul care se așezase pe o creangă fix 
deasupra soţiei și fiului său, tocmai când voiau să traverseze 
strada, și observă și găinaţul care căzu pe asfalt. Văzu cum fiul 


VP - 157 


lui arăta spre pată și cum soţia lui se uita în jos. În clipa în care 
pășiră pe carosabil, o mașină dădu colţul și se îndreptă cu 
precizie mortală direct spre cei doi. 

Ar fi putut să strige un avertisment, dar nu o făcu, deoarece în 
acel moment nu avea în el niciun sentiment. 

Frânele scrâșniră, umbra din spatele parbrizului trase de 
volan și lumea se opri. 

Văzu cum copilul și soţia lui tremurau de spaimă și cum 
întorceau capetele ca în reluare. Vehiculul greu se mișcă în 
lateral, iar pe asfalt rămase o urmă neagră precum cărbunele de 
la cauciucuri. Apoi, mașina se redresă și își continuă drumul. 

Soția lui rămase neclintită lângă bordură, iar el rămase 
nemișcat și cu brațele atârnând pe lângă corp la oarecare 
distanţă. Sentimente de durere și de tandreţe îl cuprinseră. 
Acestea se luptau cu forma stranie de transă, pe care nu o mai 
trăise până atunci decât o dată, când ucisese pentru prima oară. 
Nu, nu avea să permită un astfel de sentimentalism. 

Răsuflă încetișor și căldura îi învălui corpul, dar rămase un pic 
prea mult acolo. Benjamin îl descoperi când își întoarse capul 
pentru a-și îngropa fața în gâtul mamei sale. Era evident speriat, 
dar așa era întotdeauna când mama lui reacționa prea puternic. 
Dar când își văzu tatăl, buzele încetară să îi tremure, ochii îi 
străluciră și își ridică braţele spre el râzând. 

Atunci se întoarse și ea, iar expresia de șocată de mai 
devreme îi îngheţă pe chip. 

Cinci minute mai târziu, şedea în fața lui în sufragerie, fără să- 
| privească. 

— Te întorci de bunăvoie acasă, spusese el, dacă nu, n-o să-l 
mai vezi niciodată pe băiat. 

lar acum ea avea ochii plini de ură și de ciudă. 

Dacă dorea să afle încotro o pornise, era nevoie să folosească 
violenţa. 

xxx 

Pentru el și pentru sora lui erau momente rare și minunate. 

Dacă se așeza în dormitor cu grijă, putea să facă zece pași 
mici până la oglindă. Picioarele îi erau răsucite în afară, capul i 
se întorcea dintr-o parte în cealaltă, iar bastonul i se învârtea în 
aer. În timpul acestor pași mărunți era un altul. Nu era băiatul 
fără tovarăși de joacă. Nu era fiul bărbatului în faţa căruia făcea 
temenele întreaga localitate. Nu era oaia aleasă din turmă 

pentru a purta mai departe cuvântul Domnului, îndreptându-l ca 
un tunet înspre oameni. Era doar micul vagabond care îi făcea 
pe toţi ceilalţi să râdă, nu în ultimul rând pe el însuși. 

— Numele meu e Chaplin, Charlie Chaplin, zise el și își ţuguie 
buzele de sub mustăcioara închipuită, iar Eva aproape că se 
prăbuși din patul părinţilor de atâta râs. 

Se mai amuzase de două ori așa, când el își prezentase 
numărul. Dar de data asta avea să fie ultima dată. 

Ultima dată când a mai râs vreodată. 

O secundă mai târziu simţi o atingere pe umăr. Nu fu nevoie 
decât să îl bată pe umăr cu arătătorul și el rămase fără aer, cu 
gâtul uscat. Când se întoarse, lovitura tatălui pornise deja spre 
diafragma lui. Ochii furioși îl priveau de sub sprâncenele 
stufoase. Niciun sunet, doar o lovitură, apoi următoarea și toate 
cele care urmară. 

Când simţi că îl ard intestinele și că acidul din stomac i se 
urcă în gât, el făcu un pas în spate. Il privi încăpățânat în ochi pe 
tatăl său. 

— Aha, deci acum te cheamă Chaplin? șopti tatăl. 

Privirea care îl fixa era aceeași pe care tatăl o avea în Vinerea 
Mare, când descria întregii comunităţi calvarul lui Isus din 
Nazaret pe Golgota. Tristeţea și durerea întregii lumii se aflau pe 
umerii săi gata să o primească, nu exista îndoială în sensul ăsta, 
de acest lucru își dădea seama chiar și un copil. 

Apoi, lovi din nou. De data asta își luă avânt, altfel nu ar fi 
ajuns la el. În niciun caz nu avea să fie forţat să facă un pas spre 
copilul încăpățânat. 

— De unde ţi-a intrat în cap această lucrare a diavolului? 

El privi în jos, spre picioarele tatălui. Din acel moment nu 
avea să mai răspundă decât la întrebările la care voia să 
răspundă. Putea să-l bată cât voia, nu avea să mai răspundă. 

— Aha, nu răspunzi. Atunci, va trebui să te pedepsesc. 

Îl trase de ureche până în camera sa și îl aruncă pe pat. 

— Rămâi aici până venim să te luăm, ai înțeles? 

Nici la asta nu răspunse. Surprins, tatăl rămase o clipă 
nemișcat cu gura întredeschisă, de parcă atitudinea acelui copil 
ar fi anunţat Judecata de apoi sau apropierea potopului. Apoi, își 
reveni. 

— la-ţi toate lucrurile și pune-le pe hol, zise el. Nu îţi iei 
pantofii, hainele și așternutul. Dar tot restul dispare. 

xxx 

Luă copilul din faţa soţiei sale și o lăsă singură. Lumina palidă 
care se strecura printre jaluzele îi arunca dungi pe chip. 

Fără copil nu avea să plece nicăieri. Știa asta. 

— Doarme, zise el când cobori de la etaj. Acum spune-mi: ce 
se petrece? 

— Ce se petrece? 

Ea întoarse încet capul. 

— Nu ar trebui să pun eu întrebarea asta? 

Ochii îi erau întunecați. 

— Cu ce te ocupi? Din ce câștigi atât de mulţi bani? Faci ceva 
ilegal? Șantajezi oamenii? 

— Dacă șantajez oamenii? De unde ţi-a venit ideea asta? 

Ea își feri chipul. 

— Nu are importanţă. Mai bine ne lași să plecăm, pe mine și 
pe Benjamin. Nu vreau să mai rămân aici. 

El se încruntă. Ea punea întrebări. Avea pretenţii. Era ceva ce 
îi scăpa? 

— Am întrebat: cum ţi-a venit ideea asta? 

Ea ridică din umeri. 

— Cum să-mi vină? Eşti mereu plecat. Nu vorbești. Păstrezi o 
sumedenie de cutii într-o cameră, de parcă ar fi sfintele moaște. 
Minţi cu privire la familia ta. Tu... 

El nu o întrerupse. Ea se opri singură. Privi jenată în pământ, 
nefiind în stare să adune cuvintele pe care nu ar fi trebuit să le 
rostească niciodată. 

— Ai umblat prin cutiile mele? 

Intrebarea fu pusă încet, dar adevărul ardea ca focul pe piele. 

Așadar, știa lucruri despre el pe care nu ar fi trebuit să le știe. 

Dacă nu scăpa de ea, era pierdut. 

xxx 

Tatăl se uită la el cum își stivui toate lucrurile într-o grămadă. 
Jucării vechi, cărţi de Ingvald Lieberkind cu imagini despre 
animale, toate mărunţișurile pe care le strânsese. O creangă cu 
care se putea scărpina bine pe spate, o oliță cu clești de raci, 
arici de mare pietrificați și belemniţi. Totul era adunat în acea 
grămadă. Când termină, tatăl trase patul la o parte și îl răsturnă. 
Așa ieșiră la iveală toate secretele sale de sub saltea. Benzi 
desenate, reviste, toate acele momente de fericire. 

Tatăl său se uită la toate revistele și caiețelele cu benzi 
desenate. Apoi se apucă să numere. La fiecare își umezea din 
nou degetele și număra mai departe. Fiecare revistă îi provoca 
un sunet scârbit. Pentru fiecare sunet primea o lovitură de 
curea. 

— Douăzeci și patru de reviste. Nu te întreb de unde le ai, 
Chaplin. Nu mă interesează. Acum te întorci, iar eu o să te 
lovesc de douăzeci și patru de ori. După aceea, nu vreau să mai 
văd astfel de porcării în această casă. E clar? 

El nu răspunse. Se uită doar la grămadă și își luă rămas-bun 
de la fiecare revistă. 

— Nu răspunzi? Atunci numărul loviturilor se dublează. O să 
înveţi, iar data viitoare vei deschide gura. 

Dar el nu învăţă. În ciuda dârelor lungi de pe spinare și a 
vânătăilor de la ceafă, nu scoase niciun sunet până când tatăl 
său își strânse cureaua. Nicio vorbă nu îi trecu de buze. Niciun 
scâncet. 

Cel mai greu lucru urmă zece minute mai târziu, când i se 
porunci să coboare în curte și să dea foc tuturor lucrușoarelor 
sale. Să nu plângă - asta a fost cel mai greu. 

x kx * 

Ea stătea aplecată ușor în fața cutiilor. Vorbind întruna cu ea, 
soţul ei o târâse pe scări în sus, dar ea nu voia să spună nimic. 
Absolut nimic. 

— Două lucruri trebuie să lămurim, zise el. Dă-mi telefonul. 

Ea îl scoase din buzunar, știind prea bine că acolo el nu avea 
să găsească răspunsuri la întrebările sale. Kenneth o învățase 
cum să șteargă listele cu apeluri. 

El apăsă diverse taste și se uită la ecran, dar nu reuși să 
găsească nimic. Asta o bucură. O bucură, pentru că el nu 
obținea ce voia. Ce putea să facă acum cu bănuiala sa? 

— Ai învăţat cumva să ștergi listele de apeluri? 

Ea nu răspunse. Îi luă doar telefonul din mână și îl puse din 
nou în buzunarul de la spate al pantalonilor. 

El arătă spre încăperea îngustă în care se aflau cutiile. 

— Arată în regulă. Ai făcut treabă bună. 

Ea respiră mai ușurată. Nici aici nu avea vreo dovadă. Până la 
urmă trebuia s-o lase să plece. 

— Dar mă tem că nu destul de bună. la uită-te. 

Ea clipi în timp ce se străduia să cuprindă toată încăperea. 
Oare nu erau paltoanele la locul lor? Se vedea adâncitura din 
capacul cutiei cumva? 

— Vezi dungile de aici? 

El se aplecă și arătă spre laturile din faţă ale cutiilor. 

O dungă mică, neagră, la marginea cutiei, și o dungă mică, 
neagră, la marginea altei cutii. Se uneau aproape perfect, dar 
nu tocmai. 

— Dacă scoţi cutiile și apoi le stivuiești, ele stau altfel când 
sunt reașezate. Vezi? 

El arătă spre alte două dungi, care nici ele nu se uneau 
perfect. 

— Ai scos cutiile și apoi le-ai pus la loc. E foarte simplu. lar 
acum o să-mi povestești ce ai găsit înăuntru. 

Ea scutură din cap. 

— Ești nebun. Sunt doar cutii din carton, nimic altceva. De ce 
m-ar interesa ce e în ele? Sunt aici de când ne-am mutat. S-au 
mai așezat de la sine, asta e tot. 

A mers încă o dată bine, se gândi ea. Explicaţia era plauzibilă. 

Dar pentru el nu era, evident, suficient de plauzibilă, căci 
scutură din cap. 

— OK, atunci să verificăm, mârâi el și o lipi de peretele 
holului. 

Rămâi pe loc, altfel o să regreti, îi spunea privirea lui. 

În timp ce el începea să scoată cutiile afară, ea se uită pe 
coridorul îngust, care, în principiu, nu era nimic altceva decât un 
spaţiu mort: un taburet lângă ușa de la dormitor, o vază în faţa 
ferestrei de la mansardă. Aparatul de șlefuit de sub panta 
acoperișului. 

Dacă aș putea să-l lovesc cu taburetul în cap... 

Ea înghiţi în sec și își frânse mâinile. Cât de tare trebuia să 
lovească? 

În acest timp, soţul ei scotea o cutie după cealaltă din cameră 
și i le trântea la picioare. 

— Haide să vedem. Imediat vom ști dacă ai căutat prin ele 
sau nu. 

Ea se uită în cutie când el deschise capacul. Era cutia care se 
aflase jos de tot și cumva în mijloc. Una dintre cele două cutii 
din inima camerei aceleia mortuare. Una dintre cele două cutii 
care ascundeau cele mai intime secrete ale sale: articolele de 

ziar despre ea în parcul Bernstorff și cutia din lemn cu toate 
adresele și informaţiile despre familii. Știa, se pare, foarte exact 
unde se afla. 

Ea închise ochii și se forță să respire cât mai ușor. Dacă exista 
un Dumnezeu, acum era momentul să o ajute. 

— Nu știu de ce scoţi toate hârtiile astea. Ce legătură au cu 
mine? 

El îngenunche pe jos, scoase primul teanc de extrase din ziare 
și le puse deoparte. Probabil ca să nu văd articolele de ziar 
despre mine, În caz că mă găsește nevinovată, se gândi ea. 

Așadar, îl convinsese. 

Atunci, el scoase cu atenţie cutia din lemn. Nu trebui nici 
măcar să o deschidă, lăsă capul în jos și zise foarte încet: 

— De ce nu ai putut să-mi lași lucrurile în pace? 

Ce văzuse? Ce nu văzuse ea? 

Ea se uită la spatele lui și din nou la taburet și din nou la 
spatele lui. 

Ce însemnau hârtiile aflate în cutia din lemn? De ce își 
strângea pumnul de i se vedeau oasele? 

Ea își duse mâna la gât și simţi cum îi pulsa jugulară. 

Când se întoarse spre ea, ochii lui nu mai erau decât două 
fante înguste, iar privirea îi era atât de plină de dispreţ, încât ea 
rămase fără aer. 

Până la taburet mai erau totuși trei metri. 

— Nu am umblat în lucrurile tale, zise ea. De ce ai crede asta? 

— Nu cred, știu! 

Ea făcu un pas mic spre scaun. El nu reacționă. 

— Uite! 

Îi arătă partea din faţă a cutiei din lemn. Ea nu vedea nimic. 

— Ce să fie acolo? întrebă ea. Nu văd nimic. 

Când ninge și se topește în același timp, poţi să vezi uneori 
cum fulgii de nea se dizolvă în drum spre pământ. 

Cum ușurința și frumusețea sunt absorbite de aerul din care 
au izvorât. Cum magia dispare brusc. 

Acum se simţi ca un astfel de fulg de zăpadă, când o apucă 
de picioare și i le trase de sub ea. În cădere văzu cum viaţa i se 
dizolvă și cum tot ce știe se transformă în praf. Simţi cum capul 
îi lovea pardoseala și că el încă o ţinea de picioare. 

— Nu, pe cutie nu se vede nimic, dar ar trebui să fie ceva 
acolo, se răsti el. 


VP - 163 


Ea simţi sângele de la tâmplă, dar nu și durerea. 

— Nu înţeleg ce vrei, se auzi spunând. 

— Pe capac era o sârmă. 

El se aplecă spre ea și o ţinu în continuare strâns. 

— Dă-mi drumul, vreau să mă ridic. O fi căzut, e foarte 
simplu. Când ai umblat ultima oară la cutii? Acum patru ani? Se 
pot întâmpla multe în patru ani. 

Apoi trase aer în piept cât putu de mult și zbieră din toţi 
rărunchii: 

— Dă-mi drumul! 

Dar el nu îi dădu drumul. 

O târî pe jos spre camera plină de cutii. Ea văzu cum distanţa 
faţă de taburet era tot mai mare. Văzu dâra de sânge de pe jos. 
Auzi înjurăturile lui și pufăitul când o ţintui, apăsând-o cu 
piciorul în spinare. 

Vru să ţipe din nou, dar nu mai avea aer. 

Apoi, el ridică piciorul, o apucă de subsuori și o aruncă în 
cameră. Acolo rămase întinsă în camera ticsită de cutii, 
sângerând și paralizată, prea șocată ca să poată reacţiona. 

Ea observă doar că el făcu doi pași repezi într-o parte și că 
acea cutie care o trădase fu ridicată sus deasupra ei. 

Apoi o lăsă să îi cadă greu pe piept. 

Preţ de o clipă, rămase fără aer. Instinctiv se întoarse un pic 
într-o parte și trase un picior peste celălalt. 

Următoarea cutie zbura deja spre ea, apăsându-i braţul pe 
coaste și făcând imposibilă orice mișcare a corpului. Urmă o a 
treia cutie. 

Trei cutii grele. 

Spre picioare mai zărea încă deschizătura ușii și o bucăţică 
din hol, dar și asta dispăru când el îi puse alte cutii pe picioare și 
o alta pe jos, în dreptul ușii. În tot acest timp nu zise niciun 
cuvânt. Nici măcar când trânti ușa și o închise. 

Ea nici nu strigase după ajutor. Dar cine ar fi putut să o ajute? 

Vrea să mă lase aici? se întrebă ea. Diafragma preluă 
respiraţia din coșul pieptului. Prin fereastră pătrundea un pic de 
lumină, dar tot ce putea vedea erau pereţi maro din carton. 

La un moment dat, când afară era deja întuneric, telefonul din 
pantaloni îi sună. 

Sună, și sună, și apoi se opri și el. 

21. 


Pe parcursul primilor douăzeci de kilometri până la 
Karlshamm, Carl fumă patru ţigări pentru a scăpa de tremuriciul 
provocat de cafeaua lui Tryggve Holt. 

Mai bine ar fi terminat interogatoriul seara trecută și s-ar fi 
dus apoi direct acasă. Acum ar fi stat comod cu ziarul în pat, 
înconjurat de aroma clătitelor lui Morten. 

În schimb, avea un gust rău în gură. 

Sâmbătă dimineaţă. În trei ore era acasă. Atât mai trebuia să 
reziste. 

La radio tocmai se transmitea un vals cântat pe hardingfele, o 
vioară tradițională, când interveni bâzâitul mobilului său. 

— Bună, Carl. Unde ești? întrebă vocea de la celălalt capăt. 

Carl se uită la ceas. Era abia nouă, ceea ce însemna că apelul 
nu anunţa nimic bun. Când se mai trezise fiul său vitreg atât de 
devreme într-o sâmbătă dimineaţă? 

— Ce s-a întâmplat, Jesper? 

Băiatul părea necăjit. 

— Eu nu mai rezist la Vigga. Mă mut înapoi acasă, bine? 

Carl dădu radioul mai încet. 

— Cum, acasă? Trezește-te, Jesper! Vigga tocmai mi-a dat un 
ultimatul. Ea vrea de asemenea să vină acasă. Și, dacă nu-mi 
convine, atunci vrea să vindem casă, ca să poată lua jumătate 
din bani. Și atunci, unde naiba vei locui? 

— Dar nu poate să facă asta, nu-i așa? 

Era surprinzător cât de puţin își cunoștea băiatul propria 
mamă. 

— Ce s-a întâmplat, Jesper? De ce vrei să te muţi înapoi 
acasă? Te-ai săturat de acoperișul găurit al șopronului pe care 
ea îl numește casă? Sau trebuie să-l întreţii cu mâna ta? 

În sinea lui, Carl zâmbi. Câteva săgeți din acestea dimineaţa 
făceau bine la sănătate. 

— Până la școala din Allerød e al naibii de mult de mers. E 
greu. Și, în afară de asta, Vigga bocește tot timpul. Nu am chef 
să tot ascult asta. 

— Bocește? Cum așa? 

Carl își regretă imediat întrebarea. Cât de idiot putea fi! 

— Nu, Jesper, uită că am întrebat. Nici nu vreau să știu. 

— Ah, Carl, încetează. Doar nu așa! Ea bocește de fiecare 
dată când nu e un bărbat în casă și, deocamdată, nu e niciunul. 
Te apucă greața. 

Nu e niciun bărbat în casă? Unde dispăruse poetul cu ochelari 
cu ramă din baga? Găsise o muză cu un portofel mai bine dotat? 
Una care din când în când își mai ţinea și gura? 

Carl privi peisajul udat de ploaie. Sistemul de navigaţie îi 
recomanda să o ia prin Rödby și Brâkne-Hobby, dar drumul 
arăta destul de șerpuit și neted. Câţi afurisiți de copaci erau în 
țara asta? 

— De aceea vrea să se întoarcă în Ranneholtpark, continuă 
Jesper. Acolo măcar te are pe tine. 

Carl scutură din cap. Ce compliment dubios mai era și ăsta? 

— OK, Jesper. Ca să fim lămuriţi: Vigga nu-mi intră în niciun 
caz în casă. Ascultă, îţi dau un miar dacă o convingi. 

— Ah, și cum să fac asta? 

— Cum? Băiete, e evident: găsește-i un bărbat. Două miare 
dacă reușești asta în weekendul ăsta. Și atunci o să-ţi dau voie 
să te întorci. Altfel, nu. 

Două muște dintr-o lovitură. Carl era destul de mulțumit de 
sine însuși, iar Jesper era confuz. 

— Și încă ceva. Când te întorci, nu vreau să aud nicio 
cârcoteală legată de faptul că Hardy locuiește la noi. Dacă nu îţi 
convin mirosurile, poţi să te duci să stai în căsuţa din prerie a 
Viggăi. 

O clipă se făcu liniște. Gândul trebuia să răzbată prin filtrul de 
adolescent - reacția automată de respingere și inerția, plus o 
porţie de apatie matinală. 

— Două miare bani gheață? se auzi apoi. OK, o să împart 
câteva anunțuri. 

— S-a făcut. 

In privinţa metodei, Carl avea niște dubii. Ar fi considerat mai 
eficient dacă Jesper invita câţiva artiști faliţi la căsuţă. Atunci și- 
ar fi putut face o impresie imediată cu privire la minunatul 
atelier pe care îl primeau gratis la achiziționarea unei hipiote 
trecute prin multe. 

— Ce vrei să scrii în anunţuri? 

— N-am idee, Carl. 

Se gândi. Trebuia să fie ceva deosebit. 

— Poate ceva de genul: „Salut! Mama mea e super și caută 
un tip super. Plicticoși fără un ban în traistă sau muritori de 
foame, nici nu vă osteniţi”. 

ÎI pufni râsul. 

— Ei da, poate că ar trebui să te mai gândești! 

— O, Carl! 

Jesper scoase iar sunetul acela de lene. 

— Poţi să te duci chiar acum la bancă. 

Apoi închise. 

Carl își continuă drumul. Treptat căsuţa din grădină a Viggăi 
se estompă, pierdută printre gândurile sale, iar el văzu din nou 
în faţa sa peisajul suedez. Case maro-roșcat și vaci care pășteau 
în ploaia torențială. 

Câteodată, telefonia mobilă facilita niște lucruri care chiar nu 
aveau ce căuta laolaltă. 

e 

Zâmbetul slab, pe care Hardy i-l dărui lui Carl când acesta 
intră în cameră, părea cam apăsător. 

— Unde ai fost? întrebă el încet în timp ce Morten îi ștergea 
piureul de cartofi de la gură. 

— Ah, am făcut o excursie până în Suedia. Am mers prin 
Blekinge și acolo am înnoptat. În dimineaţa asta am stat la 
Karslhamn în faţa unei secţii de poliție mari și frumoase și 
închise. Aia sunt mai răi ca noi. Ghinion dacă se întâmplă 
sâmbăta vreo infracțiune. 

Își permise un rânjet ironic, dar Hardy nu găsi treaba prea 
amuzantă. 

De altfel, ceea ce spunea Carl nu era chiar așa. La secție 
exista un telefon la ușă. Apăsati B și spuneți-vă problema, scria 
pe un afiș aflat alături. Încercase asta, dar când îi răspunse cel 
care făcea de serviciu, nu înţelesese niciun cuvânt. Apoi, omul 
încercase varianta suedeză a limbii engleze, iar Carl înţelesese 
și mai puţin. 

Apoi, plecase pur și simplu. 

Carl îl bătu pe umăr pe chiriașul său corpolent. 

— Mulţumesc, Morten. Mă ocup eu pentru o clipă, bine? Fii 
drăguţ și fă-mi între timp o cafea, dar să nu fie prea tare. 

Se uită la fundul uriaș al lui Morten, care se îndrepta spre 
bucătărie. Nu mâncase decât tort cu frişcă în ultimele 
săptămâni? Două roţi de tractor erau nimic pe lângă fundul lui. 

Apoi, se întoarse spre Hardy. 

— Pari trist. S-a întâmplat ceva? 

— Morten o să mă omoare cu zile, șopti Hardy. Toată ziua mă 
îndoapă de parcă nu ar mai avea nimic altceva de făcut. „Hrană 
forțată” o numesc eu. Mâncare grasă de la care trebuie să mă 
cac mereu. Nu înţeleg, până la urmă tot el trebuie să strângă 
mizeria. Nu poţi să-l rogi să mă mai lase în pace? Măcar din 
când în când? 

Când Carl vru să-i dea iar o lingură de mâncare, el scutură din 
cap. 

— Și vorbăria asta! Mă înnebunește! Paris Hilton și legea 
succesiunii, plata pensiilor și tot soiul de alte porcării. Toată 
ziulica. Ce mă interesează? Tot soiul de teme banale, care se 
scurg așa, nesortate, din gura lui. 

— Nu poţi să-i spui chiar tu? 

Hardy închise ochii. OK, se pare că încercase. Morten era însă 
mai degrabă perseverent, nu se schimba cu una, cu două. 

Carl încuviință. 

— Sigur că voi vorbi cu el, Hardy. Și, altfel, cum merge? se 
interesă el prevăzător, căci o asemenea întrebare te putea 
arunca direct în mijlocul unui câmp minat. 

— Am dureri-fantomă. 

Carl se uită cum mărul lui Adam al lui Hardy se lupta cu 
mișcările de înghiţire. 

— Vrei să bei ceva? 

Luă sticla de apă din suportul de lângă pat și puse paiul îndoit 
cu grijă în colţul gurii lui Hardy. 

Dacă Morten și Hardy se certau, cine avea să facă asta toată 
ziua? 

— Dureri-fantomă? Unde anume? întrebă Carl. 

— Cred că la genunchi. E destul de greu de localizat. Simt de 
parcă m-ar prelucra cineva cu o perie de metal. 

— Vrei o injecție? 

Hardy încuviinţă. Morten putea să i-o administreze într-o clipă. 

— Cum stai cu senzațiile din degete și umăr? Mai poţi mișca 
încheietura? 

Hardy lăsă colţurile gurii în jos. Era un răspuns limpede. 

— Apropo de fantome. Nu ai lucrat odată la un caz cu poliţia 
din Karlshamn? 

— De ce? Ce legătură are asta cu durerile-fantomă? 

— Niciuna. Era doar o asociere de idei. Am nevoie de un 
computer de poliţie care să realizeze portretul-robot al unui 
criminal. Am un martor în Blekinge, care îl poate descrie. 

— Şi? 

— E destul de urgent, însă poliţia suedeză e la fel de harnică 
la închis secţii ca și noi. După cum spuneam, la șapte dimineața 
stăteam în faţa unei clădiri mari, galbene, în Erik 
Dahlbergsvăgen, în Karlshamn, și mă holbam la afișul cu 9.00 - 
15.00. Sâmbătă și duminică închis. Cam asta a fost. Într-o 
sâmbătă! 

— Aha. Și eu ce să fac? 

— Poţi să-l rogi pe prietenul tău din Karlshamn să facă o 
favoare Departamentului Q din Copenhaga. 

— De unde știi că prietenul meu mai lucrează în Karlshamn? 
Au trecut cel puțin șase ani de atunci. 

— Atunci poate că e în altă parte. Dacă îmi spui numele, 
ajung eu cumva până la el. Doar poliţist mai e, nu-i așa? Nu era 
un tip din ăla destoinic? Ei bine, în orice caz, ai putea să-l rogi să 
pună mâna pe telefon și să sune la cineva care face portrete din 
astea robot. Nu poate să fie atât de greu. Tu n-ai face asta 
pentru colegul nostru suedez, dacă te-ar ruga? 

Pleoapele grele ale lui Hardy nu anunțau nimic bun. 

— O să fie un weekend scump, zise el apoi. Asta dacă există 
un desenator în apropiere de martor, care să fie dispus să facă 
treaba. 

Carl se uită la cana de cafea pe care Morten i-o pusese pe 
noptieră. Dacă nu ai fi știut mai bine, ai fi zis că pusese la fiert o 
cană de ulei ca să se facă și mai negru. 

— E bine că ai venit, Carl, zise Morten. Atunci pot să plec. 

— Pleci? Unde vrei să te duci? i 

— La marșul funebru pentru Mustafa Hsownay. Incepe la ora 
două, de la S-Bahn, în Nørrebro. 

Carl încuviință. Mustafa Hsownay era încă o victimă 
nevinovată a luptei dintre bandele de rockeri și cele de imigranți 
pentru controlul pieței de droguri. 

Morten ridică brațul și flutură scurt un steag, probabil unul 
irakian. De unde naiba îl avea? 

— Am fost coleg de clasă cu un tip care locuia în Mjalnerpark, 
așezarea unde a fost împușcat Mustafa. 

Alţii ar fi ezitat înainte de a aduce niște argumente de 
solidaritate atât de subţirele, dar nu și Morten. 

e 

Aproape că ședeau întinși unul lângă celălalt. Carl în colțul 
comod pe sofa, cu picioarele cocoţate pe măsuța de cafea, iar 
Hardy în patul de spital, corpul lung și paralizat așezat pe o 
parte. De când dăduse Carl drumul la televizor închisese ochii. 
Expresia amară a gurii sale părea să se estompeze încetișor. 

Erau ca un cuplu căsătorit de multă vreme, care în sfârșit se 
poate relaxa la finalul zilei în prezenţa inevitabilă a crainicelor 
machiate strident. Să doarmă pur și simplu sâmbătă seară. 
Dacă s-ar fi și ţinut de mână, tabloul ar fi fost complet. 

Carl se sili să-și ridice pleoapele grele și constată că jurnalul 
de știri la care se uita era ultimul al zilei. 

Era vremea să-l pregătească pe Hardy pentru somn și să se 
ducă și el la culcare. 

Se uită la ecran. Marșul funebru pentru Mustafa Hsownay se 
mișca încet și plin de demnitate de-a lungul Narrebrogade. Mii 
de chipuri tăcute alunecau prin fața camerei, iar de la ferestre 
erau aruncate lalele roșii pe catafalc. Imigranții din toate ţările 
Domnului, și la fel de mulţi danezi, urmau coșciugul, mulți 
ținându-se de mână. 

Cazanul de vrăjitoare care era Copenhaga încetase pentru o 
clipă să mai bolborosească. Războiul bandelor nu era războiul 
tuturor. 

Carl încuviinţă în sinea lui. E bine că Morten se dusese acolo. 
Probabil că nu participau mulţi oameni din Allerød. Nici el nu se 
urnise. 

— Uite-l pe Assad, zise Hardy încetișor. 

Carl se uită la el. Fusese treaz tot timpul? 

— Unde? 

Se uită pe ecran și descoperi în aceeași secundă capul rotund 
al lui Assad, aflat în mulţimea de pe trotuar. 

Spre deosebire de ceilalţi, el nu se uita la coșciug, ci spre cei 
care îl urmau. Capul său se mișca aproape inobservabil dintr-o 
parte în cealaltă, ca un animal de pradă care își urmărește 
prada prin desiș. 

Expresia lui era serioasă. Apoi, imaginea dispăru. 

— Ce naiba? murmură Carl ca pentru sine. 
— Arăta ca unul de la serviciile secrete, mârâi Hardy. 
e 

Către trei dimineața, Carl se trezi cu inima bubuindu-i în piept. 
Plapuma de pe el era grea ca plumbul. Nu era o senzație 
plăcută. Se simțea de parcă ar fi avut un acces brusc de febră. 
De parcă s-ar fi lăsat o turmă de viruși peste el, paralizându-i 
sistemul nervos. 

Încercă să tragă aer în piept și își duse mâna la inimă. De ce 
simt acum panică? se întrebă el și îl lovi nevoia de a apuca 
mâna cuiva. 

Deschise ochii. Era o noapte neagră. 

Tricoul i se lipise de corp, lac de sudoare. Am mai pățit asta o 
dată, se gândi și își aminti de colaps. 

Focurile trase asupra lui, Anker și Hardy în Amager fuseseră 
motivul. Oare bomba cu ceas încă mai ticăia? 

Gândește-te la incident, pătrunde-l, așa reusesti să te 
distanțezi, îl sfătuise Mona în timpul tratamentului. 

Strânse pumnii și își aminti cum se cutremurase podeaua 
când Hardy fusese nimerit și cum fusese și el zgăriat la tâmplă 
de un glonţ. La sentimentul pe care îl avusese când Hardy se 
lovise de el și îl trăsese în jos, mânjindu-l cu sânge. La tentativa 
eroică a lui Anker de a-l opri pe criminal, deși era grav rănit. 
Apoi, de ultima lovitură fatală care a făcut ca sângele din inima 
lui Anker să se scurgă printre scândurile murdare ale podelei. 

Analiză de mai multe ori situaţia. Își aminti rușinat de 
neputinţa sa și de uimirea lui Hardy, care nu înţelegea de ce se 
petrecuseră lucrurile așa. 

Bubuitul inimii nu se calma însă defel. 

La naiba, înjură el de câteva ori și aprinse lumina, luându-și o 
țigară. Mâine-dimineaţă o va suna pe Mona și îi va spune că e 
din nou groasă. O va suna și va folosi în voce tot farmecul de 
care era în stare, plus un vârf de cuțit de neputinţă. Poate îi va 
oferi mai mult decât o consultaţie. Doar avea voie să spere. 

La acel gând zâmbi și inspiră adânc fumul. Apoi închise ochii 
și își simţi din nou inima ca un ciocan pneumatic. Oare chiar era 
bolnav? 

Se ridică destul de greu și se târî pe scări în jos. Dacă avea 
infarct, mai bine nu rămânea sus, întins în pat. 

Când ajunse la scară, se prăbuși, și își reveni doar când 

Morten, cu steagul irakian în jurul capului, îl scutură zdravăn. 
e 

Sprâncenele doctorului de la salvare îi indicară lui Carl că nu 
ar fi trebuit să se ostenească până la spital. „Surmenaj”, suna 
diagnosticul scurt și lapidar. 

Surmenaj! Ce jignire! Plus remarcile stereotipe ale doctorului 
și câteva pastile, care îl doborâră efectiv pe care și îl trimiseră în 
țara viselor până a doua zi spre prânz. 

Era ora unu și jumătate când se trezi, duminică. Capul îi era 
plin de imagini îngrozitoare, dar inima îi bătea normal. 

— Să-l suni pe Jesper, îi zise Hardy, aflat pe patul său, când 
Carl cobori într-un târziu, împleticindu-se. Ești OK? 

Carl ridică din umeri. 

— În mansarda mea bântuie chestii pe care nu le pot controla, 
răspunse el. 

Hardy încercă să zâmbească, iar Carl ar fi vrut să-și muște 
limba. Era greu să-l ai mereu pe Hardy prin preajmă. Trebuia să 
te gândești bine înainte să deschizi gura. 

— M-am mai gândit la treaba cu Assad de seara trecută, zise 
Hardy. Ce știi, de fapt, despre el, Carl? Nu ar fi trebuit până 
acum să îi fi cunoscut familia? Nu ar fi momentul să îl vizitezi? 

— De ce spui asta? 

— Nu e normal să te interesezi de partenerul tău? 

— Partener? 

De când devenise Assad partenerul său? 

— Hardy, te cunosc, zise el. Ai ceva în minte. Mai bine spune 
la ce te gândești! 

Hardy își trase colțurile gurii într-un fel de zâmbet. Era frumos 
când reușeai să înţelegi pe cineva. 

— Vreau doar să spun că aseară, la televizor, l-am văzut brusc 
cu alţi ochi. De parcă nu l-aș fi cunoscut până acum. Ce zici, îl 
cunoști pe Assad? 

— Mă întreb, mai degrabă, pe cine naiba cunosc eu cu 
adevărat? 

— Unde locuiește, știi asta? 

— Din câte știu, în Heimdalsgade. 

— Din câte știi? 

Unde locuiește? Cum e familia lui? Era un adevărat 
interogatoriu. Și, din păcate, Hardy avea dreptate. Nu știa 
absolut nimic despre Assad. 

— Zici că trebuie să-l sun pe Jesper? divagă el. 

Hardy încuviinţă ușor. Treaba cu Assad nu era terminată, era 
limpede. Dar la ce putea să-i folosească? 

Carl puse mâna pe mobil. 

— Ai sunat? îl întrebă pe Jesper în secunda următoare. 

— Poţi să pregătești banii, Kalle. 

Carl simţi nevoia să clipească uimit. Suna al naibii de încrezut. 

— Carl! Mă cheamă Carl! Jesper, dacă îmi mai spui încă o dată 
Kalle, atunci o să surzesc selectiv. Ești avertizat. 

— OK, Kalle. Râsul lui Jesper era de-a dreptul palpabil. Atunci, 
hai să vedem dacă îţi funcţionează auzul. Am găsit un tip pentru 
Vigga, auzi? 

— Aha. Tipul merită două mii de coroane sau mâine îl aruncă 
odată cu apa din cadă, așa, ca pe poet. Atunci chiar îţi iei adio 
de la bani. 

— Are patruzeci de ani, are un Opel Vectra, un magazin și o 
fată de nouăsprezece ani. 

— Ce chestie. Și unde l-ai găsit? 

— Am pus un anunţ la el în magazin. Primul anunţ. 

Ei, se pare că își câștigase ușor banii. 

— Și de ce crezi că negustorul i se potrivește lui Vigga? Arată 
ca Brad Pitt? 

— Visează mai departe, Carl. Pitt ar trebui să se ducă o 
săptămână la solar pentru asta. 

— Vrei să spui că e negru? 

— Nu chiar negru, dar nici departe nu e. 

Carl își tinu răsuflarea, în timp ce restul poveștii îi era 
transmis cu mare precizie. Bărbatul era văduv cu ochii căprui, 
timizi. Exact ce îi plăcea lui Vigga. Jesper îl târâse direct la 
căsuță, iar bărbatul lăudase picturile Viggăi și exclamase 
încântat că acea căsuţă din grădină era cel mai comod loc pe 
care îl văzuse în viața lui. Și așa, treaba demarase bine. In acel 
moment erau în oraș și mâncau de prânz într-un restaurant din 
centru. g 

Carl scutură din cap. Nu ar fi trebuit să fie încântat? In 
schimb, în burtă i se răspândi o senzație neplăcută. 

Când Jesper termină, închise ca în reluare telefonul. Morten și 
Hardy se holbau la el, ca doi maidanezi în așteptarea unei 
bucățele de carne. 

— Strângeţi pumnii, poate am fost salvaţi pe ultima sută de 
metri. Jesper i-a făcut Viggăi lipeala cu bărbatul ideal. Se pare 
că mai putem rămâne aici o vreme. 

Morten bătu încântat din palme. 

— Nu, ce frumos! exclamă el. Și cine este prințul alb al 
Viggăi? 

— Alb? 

Carl încercă să pară vesel, dar, dintr-un motiv sau altul, nu îi 
ieși. 

— Potrivit lui Jesper, Gurkamal Singh Pannu este cel mai 
întunecat indian aflat la nord de Ecuator. 

Îi auzise oare pe cei doi bărbaţi trăgând aer în piept? 

Pe timpul zilei, cartierele mărginașe din Nørrebro erau 
marcate de albastru și alb, și de expresii triste. Carl nu mai 
văzuse niciodată atât de mulţi fani ai FC Kopenhagen care să 
arate de parcă li s-ar fi înecat corăbiile. Peste tot se aflau pe jos 
steaguri, și se părea că toate cutiile de bere erau prea grele 
pentru a fi ridicate la gură. Cântecele de luptă amuţiseră, și doar 
din când în când se mai auzea pe stradă câte un urlet frustrat. 
Ca urletele de durere ale antilopelor gnu a căror turmă fusese 
atacată de lei. 

Doi la zero pierduseră eroii lor împotriva celor de la Esbjerg. 
După paisprezece victorii acasă, o înfrângere împotriva unei 
echipe care tot anul nu câștigase niciun meci în deplasare. 

Orașul era distrus. 

Carl parcă pe Heimdalsgade și se uită în jur. De când lucrase 
în patrulă în zonă, magazinele imigranţilor se întinseseră ca 
movilele de cârtiță. Duminica, agitația de aici era maximă. 

Găsi numele lui Assad pe o plăcuţă de la ușă și apăsă soneria. 
Mai bine să vină până aici degeaba decât să fie refuzat la 
telefon sau să i se ofere o scuză. Dacă Assad nu era acasă, avea 
să se ducă la Vigga. Ea îi va spune care era dreptul valabil acum 
conform ideilor din capul ei. 

După douăzeci de secunde, nu răspunsese încă nimeni. 

Făcu un pas în spate și se uită în sus la balcoane. 

Nu era clădirea tipică de ghetou la care se așteptase. Erau 
surprinzător de puţine antene parabolice, iar rufele nu erau 
întinse nicăieri la uscat. 

— Vrei să intri? întrebă o voce tânără și o fată blondă 
deschise ușa. 

— Mulţumesc, răspunse el și intră în bloc. 

Locuinţa se afla la etajul al treilea. Spre deosebire de 
placuțele elaborate ale vecinilor să-i arabi, numele lui Assad era 
trecut simplu pe ușă. 

Carl apăsă de mai multe ori pe sonerie, dar știa deja că venise 
degeaba. Se aplecă și se uită prin fanta pentru scrisori. 

Locuinţa părea goală. În afară de reclame și câteva plicuri, nu 
se mai vedeau decât câteva fotolii de piele desfundate. 

— Ei, tipule, ce faci acolo? 

Carl se întoarse și se trezi în dreptul nasului cu o pereche 
largă de pantaloni albi de jogging, cu dungi pe laterală. În 
partea de sus a pantalonilor se ivea un culturist cu plete 
cârlionţate până la umăr. Carl se îndreptă. 

— Vreau să dau de Assad. Știi dacă azi a fost acasă? 

— Șiitul? Nu, nu a fost. 

— Dar familia lui? 

Omul înclină ușor capul într-o parte. 

— Eşti sigur că îl cunoşti? Tu ești ticălosul care sparge 
locuinţele oamenilor de aici? De ce te-ai holbat prin fanta pentru 
scrisori? 

Se împinse cu pieptul său dezvoltat în umărul lui Carl. 

— Încetișor, Rambo. 

Carl puse mâna pe împletitura de mușchi abdominali și căută 
în buzunar legitimaţia de poliţist. 

— Assad e prietenul meu și asta ești și tu dacă îmi răspunzi 
acum imediat la întrebări. 

Tipul se uită la legitimaţia pe care Carl i-o ţinea sub nas. 

— Cine naiba ar vrea să devină prieten cu un tip cu o afurisită 
de legitimaţie de poliţist? 

Dădu să se întoarcă, dar Carl îl apucă de mânecă. 

— Poate ești drăguţ și îmi răspunzi la întrebare. Și anume... 

— la mai du-te dracului, idiotule. 

Carl dădu din cap. În circa trei secunde și jumătate avea să îi 
arate acestui decerebrat mâncător de pulberi proteice cine era 
idiotul. O fi fost el masiv, dar nu destul de lat încât să nu-l poată 

apuca de guler și să-l amenințe cu arestarea pentru lezarea unui 
polițist. 

Atunci, auzi în spatele lui o voce: 

— Măi Bilal, omule, ce faci, nu vezi legitimaţia? 

Carl se întoarse și constată că în faţa lui stătea un individ și 
mai lat și, probabil, de profesie halterofil. O prezentare de modă 
sportivă ambulantă. Dacă tricoul acela uriaș provenea dintr-un 
magazin normal, atunci locul era foarte bine aprovizionat pentru 
toate mărimile. 

— Vă rog să îl scuzaţi pe fratele meu, înghite prea mulți 
steroizi, zise el și îi întinse o mână de dimensiunile unui mic oraș 
de provincie. Nu îl cunoaștem pe Hafez el-Assad. L-am văzut 
doar de două ori. Nu e un tip mărunţel cu ochi rotunzi ca doi 
nasturi? 

Carl aprobă și dădu drumul labei uriașe. 

— Nu serios, continuă omul, nu cred că locuiește aici. Și, în 
orice caz, nu cu familia. 

Zâmbi. 

— Ar fi și greu într-o garsonieră. 

e 

Carl se îndreptă spre căsuţa din grădină a Viggăi. După ce 
încercase zadarnic de două ori să dea de Assad pe mobil, cobori 
din mașină. Trase aer în piept și o porni pe potecă. 

— Bună, îngerașul meu, ciripi ea. 

Din difuzoarele minuscule din sufragerie se revărsa o muzică 
pe care nu o mai auzise. Cânta cineva la sitar sau erau chinuite 
niște animale nevinovate? 

— Ce e asta? întrebă el, dorindu-și din tot sufletul să își 
astupe urechile. 

— Nu e fermecător? 

Făcu vreo câţiva pași de dans pe care niciun indian cu 
oarecare respect de sine nu i-ar fi considerat reușiți. 

— CD-ul mi l-a dăruit Gurkamal și voi mai primi și altele. 

— E aici? 

Ce întrebare tâmpită la o casă cu doar două camere. 

Vigga strălucea. 

— E la magazin. Fiica lui trebuia să se ducă la Curling, așa că 
nu a mai putut sta la magazin. 

— Curling? Ei da, un sport mai specific indian nici că există. 

Ea îl bătu ușor pe umăr. 

— Tu zici India. Eu spun Punjab, căci de acolo e el. 

— Da, bine, atunci nu e indian, e pakistanez. 

— Nu, e indian, dar nu trebuie să-ţi baţi tu capul cu asta. 

Carl se lăsă să cadă într-un fotoliu împletit, destul de șubred. 

— Vigga, așa nu se mai poate. Jesper se mută întruna, de colo 
colo, iar tu mai întâi mă ameninţi cu una, apoi cu alta. Nu știu 
nici măcar dacă îmi aparţine casa în care locuiesc. 

— Păi da, așa e viaţa dacă încă mai ești căsătorit cu femeia 
care deține jumătate din avere. 

— Exact la asta mă refer. Nu vrei să stabilim o compensație 
corespunzătoare, ca să pot să-ţi cumpăr partea? 

— Corespunzătoare? 

Ea lungi cuvântul, făcându-l să sune și mai lung. 

— Da, dacă mi-ai transfera mie partea ta și ne-am înțelege la, 
să zicem, două sute de mii de coroane, atunci aș putea să-ți 
plătesc în rate de două mii pe lună. Nu ar fi corespunzător? 

Aproape că puteai vedea cum i se mișcă rotițele în cap. Când 
era vorba de sume mai mici, greșea uneori foarte mult, dar cum 
apăreau mai multe zerouri în ecuaţie, cum se transforma într-un 
geniu al calculelor. 

— Dragul meu prieten, începu ea, iar el înţelese că bătălia era 
pierdută. Așa ceva nu se rezolvă după-amiaza la un ceai. Poate 
că la un moment dat așa va fi, dar atunci aș avea nevoie deo 
sumă mai mare. Cine știe ce se mai întâmplă în viață? 

Apoi, râse complet fără motiv și, ca de fiecare dată, el nu știu 
de unde să o apuce. 

Tare ar fi vrut să aibă curajul să sugereze să-și ia un avocat 
care să se ocupe de evaluare. Dar nu îndrăznea. 

— Dar știi ce, Carl? Noi suntem o familie și trebuie să ne 
ajutăm reciproc. Știu că Hardy și Morten și Jesper locuiesc cu 
plăcere acolo, în Ranneholtpark. Ar fi păcat să stricăm asta. 
Ințeleg asta. 

El se uită la ea și își dădu seama că imediat avea să lanseze o 
propunere care o să-l lase fără aer. 

— De aceea, m-am gândit că ar fi bine să vă las pe tine și pe 
ceilalți în pace o vreme. 

Asta spunea acum, dar dacă se sătura indianul de vorbăria ei 
continuă și de șosetele tricotate? 

— Pentru asta, însă, trebuie să-mi faci o favoare. 

O astfel de cerere venită din gura ei putea însemna multe 
probleme. 

— Cred că, reuși el să spună, dar fu întrerupt. 

— Mama ar vrea să o vizitezi. Vorbește deseori despre tine, 
Carl. Ai fost mereu favoritul ei. De aceea m-am gândit că ai 
putea să te duci o dată pe săptămână să o vezi. Ne-am putea 
înțelege la asta? Poţi să te duci chiar mâine. 

Carl înghiţi de câteva ori în sec. La o astfel de rugăminte, ţi se 
usca gâtul pe loc. Mama Viggăi! Acea femeie ciudată care 
avusese nevoie de patru ani pentru a-l accepta ca ginere. 
Femeia care avea convingerea fermă că Dumnezeu crease 
lumea doar pentru propria ei distracţie. 

— Da, Carl, știu prea bine ce gândești, dar nu mai e atât de 
rea. Nu de când are demență. 

Carl trase adânc aer în piept. 

— Nu știu dacă o să reușesc să ajungă o dată pe săptămână, 
Vigga. 

El observă că trăsăturile ei deveniseră pe loc mai ascuțite. 

— Dar voi încerca. 

Ea îi întinse mâna. Era interesant că trebuiau mereu să-și dea 
mâna când lui îi era greu să accepte ceva ce ea considera 
oricum doar o soluţie provizorie. 

e 

Carl se duse spre parcul Utterslev Mise și parcă mașina pe o 
stradă laterală. Acolo, în parc, se simțea foarte singur. Sigur că 
la el acasă exista viață, dar nu era a lui, iar când era la serviciu, 
visa să fie în altă parte. Nu avea hobby-uri și nu făcea sport. Ura 
să-și petreacă timpul liber cu oameni străini și să bea în 
cârciumi pentru a se îmbărbăta, atunci când nu era destul de 
însetat. 

lar acum, un bărbat cu turban își luase inima în dinţi și o 
cucerise pe aproape fosta sa soţie mai repede decât puteai să 
închiriezi un film porno. 

Nici măcar cu așa-zisul său partener nu putea să-și petreacă 
timpul, căci nici el nu locuia la adresa pe care o indicase. 

Nu era de mirare că se simţea trist. 

Inspiră încet oxigenul venit dinspre lacul Moor și simţi cum 
începe să fie scăldat în sudoare și că pielea de pe braţe i se face 
de găină. Ce porcărie! Trebuia de fiecare dată să facă același 

exercițiu de două ori? A doua oară în nici măcar douăzeci și 
patru de ore. 

Era bolnav? 

Scoase mobilul din buzunar și se uită îndelung la numărul pe 
care îl formase. Mona Ibsen. Cât de periculos putea fi? 

După ce șezuse acolo timp de douăzeci de minute și simţise 
cum bătăile inimii creșteau în intensitate, apăsă tasta cu 
receptorul verde și se rugă ca, pentru o terapeută de criză, 
seara de duminică să nu reprezinte un tabu. 

— Bună, Mona, zise el încet, când ea răspunse. Carl Mørck la 
telefon. Eu... 

Aici ar fi vrut să spună că se simţea rău, că avea nevoie deo 
discuţie. Dar nu apucă să spună asta. 

— Carl Mørck, îl întrerupse ea. 

Nu părea a fi foarte prietenoasă. 

— la ascultă, am așteptat telefonul tău de când m-am întors. 
Era și timpul. 

e 

Să stea pe canapeaua ei, în sufrageria care mirosea atât de 
mult a femeie, era ca atunci când, într-o excursie cu școala, se 
ascunsese în spatele unor barăci din lemn și condusese mâna 
unei fete adânc la el în pantaloni. Confuz, încălcând limitele și 
palpitant. 

lar Mona nu era o adolescentă cu pistrui de la ţară, asta îi 
demonstrau clar reacţiile corpului său. De fiecare dată când 
auzea pașii ei în bucătărie, simțea acele bătăi periculoase în 
dreptul buzunarului de la piept. Mai lipsea doar să leșine aici. 

Schimbaseră politețuri și vorbiseră un pic despre ultima sa 
criză. Băuseră un Campari Soda și apoi, ceva mai relaxaţi, pe al 
doilea. Vorbiseră despre călătoria ei în Africa și fuseseră cât pe- 
aici să se sărute. 

Poate că sentimentul de panică avea legătură cu tot ce ar fi 
trebuit să urmeze. 

Mona se întoarse cu un fel de triunghiuri pe care le numea 
cină, dar cine putea să mănânce când erau aici singuri și 
cămașa de pe ea era așa de al naibii de strâmtă? 

Ei haide, Carl, își spuse, dacă un bărbat care se numește 
Gurkenmeier și îşi împletește barba în codițe poate face asta, 
atunci poți și tu. 

22. 


Își încuiase soţia într-o închisoare din cutii uriașe de carton. 
Acolo avea să rămână până la sfârșit. Știa prea multe. 

Timp de două ore auzise din cămăruţă sunet de zgârieturi, iar 
când se întorsese cu Benjamin acasă, percepuse și un geamăt 
înfundat. 

Abia acum, când toate lucrurile copilului fuseseră încărcate în 
mașină, în casă se lăsase complet liniștea. 

Îi zâmbi fiului său în oglinda retrovizoare și puse un CD cu 
muzică pentru copii. După o oră de mers avea să doarmă. O 
astfel de călătorie peste Seeland avea întotdeauna efect. 

Sora lui păruse ameţită de somn când o sunase, dar când îi 
povestise că ar aprecia mult dacă s-ar putea ocupa de 
Benjamin, se trezise brusc. 

— Da, ai auzit bine, zise el. Primești trei mii de coroane pe 
săptămână, iar eu vin din când în când și verific dacă faci treabă 
bună. 

— Trebuie să plătești o lună în avans, zise ea. 

— În regulă, așa voi face. 

— Și trebuie să ne dai în continuare ce primim de regulă de la 
tine. 

El încuviinţă în sinea lui. Se așteptase la cerința asta. 

— Nu o să schimb nimic, relaxează-te. 

— Cât o să stea soţia ta în spital? 

— Nu știu. Trebuie să vedem cum evoluează situaţia. E foarte 
bolnavă. S-ar putea să dureze o vreme. 

Tăcere. Niciun cuvânt de compasiune sau de compătimire din 
partea Evei. Sora lui nu era așa. 

e 

— Trebuie să te duci la tatăl tău, îi porunci mama pe un ton 
aspru. 

Părul îi era nepieptănat, iar rochia părea să fie îmbrăcată pe 
dos. Așadar, tata o bătuse din nou. 

— De ce? întrebase el. Trebuie să citesc mâine până la slujbă 
scrisorile către Corinteni, așa a spus tata. 


VP - 180 


În naivitatea lui copilărească, sperase că ea îl va salva. Că se 
va interpune între ei. Că îl va smulge din îmbrăţișarea sufocantă 
a tatălui și că de data asta va avea milă. Treaba cu Chaplin era 
doar un joc care îi plăcea. Nu făcea rău nimănui. Isus se jucase 
și el în copilărie, știau asta. 

— Du-te odată, repede! 

Mama își strânse buzele și îl apucă de ceafă, cu acea mână 
care îl trimisese de atâtea ori în calea loviturilor și a umilințelor. 

— Atunci spun și eu că te uiţi la vecin când își scoate cămașa 
pe câmp, zise el. 

Ea tresări. Nu era adevărat și știau amândoi asta. Chiar și cea 
mai mică privire în direcția unei alte vieţi, libere, însemna un 
pas spre iad. Asta auzeau în comunitate, la rugăciunile de la 
prânz și din fiecare citat din cartea neagră, care se afla mereu în 
buzunarul tatălui. Satana se ascundea în privirile dintre oameni. 
Satana se ascundea în zâmbete și în orice formă de atingere. 
Asta scria în cartea neagră. 

Și nu, nu era adevărat că mama lui se uita la vecin, dar tata 
avea mâna slobodă și dubiile nu erau bune pentru nimeni. 

Atunci, mama lui spuse, cu voce rece, un lucru care îi separă 
de atunci pentru totdeauna: 

— Progenitură a diavolului ce ești. Să te ia diavolul cu el acolo 
jos de unde ai venit. Fie ca focul iadului să-ţi înnegrească pielea 
și să te chinuie pe veci. 

Ea dădu din cap. 

— Pari speriat, dar Satana te-a luat deja la el. De-acum n-o să 
ne mai ocupăm de tine. 

Ea deschise ușa și îl împinse în încăperea care trăsnea a vin 
de Porto. 

— Vino încoace, zise tatăl său în timp ce își răsucea cureaua 
în jurul încheieturii de la mână. 

Draperiile erau trase și nu pătrundea decât puţină lumină. 

Eva stătea în spatele biroului ca o statuie în rochia ei albă. Pe 
ea se pare că nu o bătuse, căci mânecile nu îi erau suflecate, iar 
plânsul ei era controlat. 

— Ei, tot te mai joci de-a Chaplin? întrebă tatăl său. 

Cu colțul ochiului observă cum Eva încerca să nu se uite la el. 


Violenţa plutea în aer. 
x kK x 

— Astea sunt actele lui Benjamin. E mai bine să le aveţi, cât 
va rămâne la voi, în caz că se îmbolnăvește. 

Îi dădu cumnatului documentele. 

— Crezi că s-ar putea îmbolnăvi? 

Sora lui devenise atentă. 

— Sigur că nu, Benjamin e sănătos tun. 

Se uită în ochii cumnatului său. Voiau mai mulţi bani. 

— Un băiat de vârsta lui Benjamin mănâncă mult, zise 
cumnatul lui. Doar scutecele ne vor costa o mie de coroane pe 
lună. Dacă avea dubii, putea să verifice pe internet. 

Cumnatul își freca mâinile precum Scrooge din Povestea de 
Crăciun a lui Charles Dickens. Ar putea să iasă cinci mii de 
coroane din afacerea asta, spuneau mâinile lui. 

Dar nu avea să-i primească. Nu ar fi făcut decât să ajungă în 
mâinile unui predicator care ignora în mod voit ce plătea 
comunitatea și pentru ce. 

— Dacă sunt probleme cu tine și cu Eva, voi schimba 
aranjamentul nostru, e clar? 

Cumnatul său aprobă nemulțumit, dar sora lui era deja în altă 
lume. Pielea moale a băiatului era cercetată de degete care nu 
erau obișnuite cu mult bine. 

— Ce culoare are părul lui acum? întrebă ea, iar ochii ei orbi 
erau cuprinși de încântare. 

— Aceeași culoare pe care o aveam eu când eram mic, dacă 
îți mai amintești, spuse și observă cum ochii maţi se feriră de el. 

— Și îl lăsaţi pe Benjamin în pace cu afurisitele voastre de 
rugăciuni, aţi înţeles? continuă el. 

Abia atunci le dădu banii. 

Îi văzu încuviinţând, dar tăcerea lor nu îi plăcu deloc. 

e 

În douăzeci și patru de ore aveau să vină banii. Un milion de 
coroane în bancnote uzate, nu se îndoia nicio clipă de asta. 

Acum voia să se ducă la căsuţa de la debarcader și să vadă 
dacă acei copii mai erau cât de cât în formă sau nu. Mâine, după 
predarea banilor, avea să se ducă iar acolo și avea să o omoare 
pe fată. Băiatul avea să primească cloroform, iar în noaptea de 
marţi urma să fie eliberat pe un câmp din apropiere de Dollerup. 

Avea să-i dea indicaţii lui Samuel despre ce să le spună 
părinţilor, ca să știe la ce să se aștepte. Că ucigașul surorii lui 
avea informatori și știa exact unde se găsește familia. Că aveau 

destui copii și că putea oricând să repete acţiunea. Să nu se 
simtă prea în siguranţă. La cea mai mică suspiciune că au vorbit 
aveau să plătească, pierzând încă un copil. Asta trebuia să le 
povestească Samuel. Amenințarea nu avea limită de timp. In 
afară de asta, trebuiau să știe că aspectul lui exterior se 
schimba mereu. Omul pe care credeau că îl cunosc nu exista. 

Vorbele avuseseră efect de fiecare dată. Familiile se refugiau 
în credinţă și acolo își îngropau amarul. Copiii morţi erau plânși, 
iar cei rămași în viață protejaţi. Povestea lui lov era sprijinul lor. 

În cercul lor de cunoscuţi aveau să explice dispariţia copilului 
prin excludere. Asta făceau toate familiile. Dar în acest caz, 
explicaţia chiar era credibilă, căci Magdalena era aproape prea 
strălucitoare - iar acest lucru nu era un avantaj în aceste 
cercuri. Părinţii aveau să spună că au dat-o spre adopție, iar 
pentru comunitate cazul era rezolvat. 

El zâmbi. 

În curând avea din nou să fie cu unul mai puţin dintre cei care 
îl puneau pe Dumnezeu în locul omului și care îmbolnăveau 
lumea cu fanatismul lor. 

e 

Distrugerea familiei preotului se petrecu într-o zi de iarnă, cu 
doar câteva luni înainte de a împlini el cincisprezece ani. In 
lunile de dinainte, în corpul lui se petrecuseră lucruri stranii și 
inexplicabile. Gânduri  păcătoase, asupra cărora avertiza 
comunitatea, îl urmăreau dintr-odată. lar când într-o zi, nu 
departe de el, o femeie îmbrăcată într-o fustă strâmtă se aplecă, 
avu în aceeași seară, cu acea imagine imprimată pe retină, 
prima lui ejaculare. 

Își simţea transpiraţia la subsuori. Vocea îi era în schimbare și 
aluneca în sus și în jos. Musculatura cefei se întări și peste tot 
începură să-i apară peri negri și ţepoși. 

Dintr-odată, se simţi ca o cârtiţă care a ieșit din tunelul ei și 
clipește nesigură în lumina puternică a zilei. 

Dacă se străduia, reușea să se regăsească cât de cât în băieţii 
din comunitate care parcurseseră transformarea asta înaintea 
lui. Dar nu știa practic despre ce era vorba. Nu era un subiect 
care să fie abordat în acea casă, cu acel tată pe care familia îl 
numea „alesul Domnului”. 

Timp de trei ani, părinţii lui i se adresaseră doar dacă era 
absolut necesar. Nu vedeau că depunea eforturi, nu observau 

când se străduia foarte tare la orele de rugăciune. Pentru ei, el 
era doar oglinda diavolului, pe nume Chaplin, și nimic altceva. 
Indiferent ce făcea, nu avea importanţă. 

In comunitate era privit ca un ciudat, dacă nu chiar ca un 
apucat, iar membrii comunităţii se adunau la rugăciuni unde 
cereau ca niciun alt copil să nu ajungă ca el. 

Doar Eva rămăsese. Sora lui mai mică, cea care uneori îl lăsa 
de izbeliște și care, la presiunea tatălui, povestea că îi vorbea pe 
la spate pe părinţi de rău și că nu voia să asculte de cuvântul lui 
Dumnezeu. 

La început au existat câţiva oameni în comunitate la care 
găsea alinare, dar și asta încetă. În aceste cercuri, mânia lui 
Dumnezeu și blestemul acestuia erau mai puternice decât mila 
omului, iar într-o astfel de umbră omul credincios are grijă mai 
întâi de el și de Dumnezeu. Îi întoarseră spatele și se deciseră să 
aleagă cealaltă parte. In cele din urmă, nu îi mai rămase nimic 
altceva de făcut decât să întoarcă și celălalt obraz. 

Exact așa cum scria în Biblie. 

In acest cămin plin de umbre, unde nu putea să înflorească 
nimic, relaţia dintre el și Eva se ofilea încetișor. Multă vreme își 
tot ceruse iertare și multă vreme îl lăsase pe tată să vorbească 
fără să-l asculte. In cele din urmă, nu mai găsi susținere nici la 
ea. 

lar în acea zi de iarnă, tragedia își urmă cursul. 

— Cu vocea asta, parcă ești un porc care guiţă, îi spusese 
tatăl înainte să se așeze la masă în bucătărie. Și așa și arăţi. Ca 
un porc. Uită-te mai întâi în oglindă, și o să vezi cât de urât și de 
bolovănos ești. Amușină-te cu râtul acela dezgustător, ca să vezi 
cum puţi. Dispari de aici și du-te să te speli! 

Acesta era stilul în care obișnuia să-și scuipe răutăţile. 
Mărunţișuri precum cererea de a se spăla erau formulate abil și 
înmulțite pătrunzător. De cele mai multe ori, lucrurile se 
desfășurau după același model. Când tatăl lui termina cu 
predica, avea să-i ceară și să frece toţi pereţii din camera lui, ca 
să dispară putoarea. 

Așa că de ce să nu ia taurul de coarne? 

— Dacă tot te-ai apucat să poruncești, de ce nu-mi comanzi 
să spăl pereţii din cameră cu leșie? Dar n-ai decât să faci singur 
asta, tiranule! zbieră el. 

În acel moment, tatăl lui începu să transpire și mama să 
protesteze. Cine se credea el de vorbea așa cu tatăl lui? 

Mama lui, doar o cunoștea, avea să încerce să îl macine până 
ceda. Avea să îl roage de nenumărate ori să dispară din vieţile 
lor și să-i facă multe reproșuri nejustificate, până când se sătura 
și trântea ușa în urma lui, dispărând câte o jumătate de noapte. 
Aceasta era o tactică pe care o folosise deseori cu succes, când 
situaţia se agrava. Dar nu și azi. 

Observă cum noul lui corp se încorda. Simţi sângele pulsându- 
i în artere, își simţi mușchii. Dacă tatăl lui se apropia cu pumnul 
de el, avea să cunoască acest nou corp. 

— Porcule, să mă lași în pace! îl avertiză el. Te urăsc! Ești o 
ciumă! Măcar dacă ai scuipa sânge, pui de curvă ce ești! Să nu 
te apropii de mine! 

Să vadă cum acel om făţarnic se prăbușea ca un nor de 
cuvinte pe care diavolul însuși le adusese în lume fu prea mult 
pentru Eva. Panseluţa timidă, care se ascundea în spatele 
șorțului de femeie casnică, sări și își scutură fratele. 

__Sănu îi distrugă viața mai mult decât o făcuse deja, strigă ea. 
In timp ce mama încerca să îi despartă, tatăl făcu un salt în 
laterală și smulse două sticle din dulapul de sub chiuvetă. 

— Acum te duci sus și-ţi freci pereţii cu leșie, diavol ce ești, 
zbieră el. 

Era cenușiu la faţă. 

— Și, dacă nu faci ce îţi spun, o să am grijă ca în următoarele 
zile să nu te mai ridici din pat. Ai înţeles? 

Apoi, tatăl îl scuipase în faţă și îi îndesase în mână sticla, 
privind dispreţuitor cum saliva îi picura de pe bărbie. 

Atunci el răsucise capacul sticlei și lăsase conţinutul acid să 
se scurgă pe podeaua din bucătărie. 

— Pui de satană, ce faci acolo, strigă tatăl lui și apucă sticla, 
vrând să i-o smulgă din mână, iar lichidul acid zbură prin 
bucătărie. 

Urletul tatălui era profund și înfiorător - dar mărunt în 
comparaţie cu urletul Evei. 

Ea tremura din tot corpul și își ținea mâinile în dreptul feței, 
de parcă nu ar fi îndrăznit să o atingă. In acele secunde, soluţia 
acidă îi atinsese ochii și îi luă vederea asupra lumii. 

Și, în timp ce bucătăria era plină de plânsul mamei, de 
zbieretele surorii lui și de propria-i disperare cu privire la ce 

făcuse, tatăl său stătea complet nemișcat și se uita la mâinile 
lui. Pielea îi făcuse bășici de la leșie și chipul i se făcu mai întâi 
roșu, apoi albastru. 

Brusc, deschise ochii larg și își duse mâna la piept, se aplecă 
și încercă să tragă aer în piept, cu o expresie nedumerită pe 
chip. 

lar apoi, când se prăbuși la pământ, viaţa, așa cum o 
cunoșteau, se terminase. 

— Domnul nostru lisus Christos, Atotputernice Tată din ceruri, 
sunt în mâna Ta, reuși să îngaime tatăl cu ultimele puteri, apoi 
totul se termină. 

Mâinile îi stăteau încrucișate pe piept, iar el zâmbea. 

O clipă rămase nemișcat și privi zâmbetul de pe chipul 
împietrit al tatălui, în timp ce mama se jeluia pentru mila 
Domnului, iar Eva zbiera. 

Sentimentele de răzbunare care îl făcuseră să reziste în 
ultimii ani nu mai aveau fundament. Tatăl lui murise de inimă, 
cu Dumnezeu și cu un zâmbet pe buze. 

Nu era ceea ce-și dorise. 

Doar cinci ore mai târziu, familia era despărțită. Eva și mama 
erau la spital în Odense, iar el la cămin. De asta avură grijă 
membrii comunității și asta fu răsplata lui pentru viața dusă în 
umbra lui Dumnezeu. 

Acum nu mai lipsea decât un singur lucru: să le-o plătească 
tuturor. 

23. 


Seara era copleșitor de frumoasă, foarte liniștită și întunecată. 

Departe, afară, în fiord, se vedeau încă luminiţele vaselor cu 
pânze, iar pe pajiștile din partea de sud a casei vântul șuiera în 
iarba fragedă de primăvară. În curând avea să fie vară, iar acolo 
aveau să pască vaci. 

Îi plăcea mult locul acela. Într-o bună zi avea să amenajeze 
ferma, să curețe cărămizile roșii, va demola căsuţa de la 
debarcader și va tunde plantele care acum încă blocau vederea 
spre apă. 

Era o casă țărănească foarte frumoasă. Aici voia să se retragă 
la bătrânețe. 

Deschise ușa spre șopron. De un stâlp era agăţată o lanternă 
cu baterii. O porni, apoi goli aproape tot conţinutul canistrei de 
zece litri în rezervorul generatorului. 

Când, pe tot parcursul întregului proces, ajungea la acest 
punct și trăgea de sfoara care pornea generatorul, simţea, de 
fiecare dată, un sentiment de mulţumire, de treabă făcută bine. 

Porni lumina din tavan și stinse lanterna. În faţa lui se afla 
rezervorul mare de ulei, o reminiscență din vremuri de demult. 
Acum, avea să fie folosit din nou. _ 

Se întinse și ridică de tot capacul de metal. Il confecționase 
singur, tăind rezervorul în partea de sus. Da, era uscat în 
interior, prin urmare, ultima oară fusese golit cum trebuie. Totul 
era așa cum trebuia să fie. 

Apoi, luă geanta de pe raftul aflat deasupra ușii. Conţinutul ei 
îl costase peste cinci mii de coroane, dar valora greutatea sa în 
aur. 

Cu Gen HPT 54 Night Vision, noaptea devenea zi. Un aparat 
pentru vedere pe timp de noapte excelent, același model pe 
care îl folosea și armata. 

După ce își trecu panglicile pe după cap, el își duse aparatul 
la ochi și îl porni. 

Apoi, se duse afară, pe aleea plină de terciul melcilor de 
noapte vii sau morţi, și trase furtunul care atârna la capătul 
hambarului în jos, spre apă. Cu ochelarii la ochi putea să vadă 

fără probleme căsuţa debarcaderului printre tufe și stuf, ba 
chiar putea vedea întreaga proprietate. 

Clădiri verzi-cenușii și broaște care săreau să se salveze la 
auzul pașilor săi. 

Apa se lovea încetișor de mal. Cu excepţia zumzetului 
generatorului, era liniște când păși cu furtunul în apă. . 

Cea mai slabă verigă din lanţ era acest generator. Inainte îl 
lăsa să meargă tot timpul, dar după câţiva ani începuse să facă 
gălăgie după doar o săptămână. De aceea, acum trebuia să se 
ducă încă o dată special la casă pentru a-l porni. Ba chiar se 
gândi că ar trebui să-l schimbe. _ 

Pompa de apă, în schimb, era fantastică. Inainte trebuia să 
umple manual rezervorul, dar acum nu mai era nevoie. Acum 
dura o jumătate de oră să îl umple până sus cu apă din fiord. 
Dădu mulțumit din cap și ascultă clipocitul apei din capătul 
furtunului, însoțit de zgomotul generatorului. Timp avea destul. 

Deodată deveni atent la zgomotele care veneau dinspre casa 
pe piloni. 

De când își luase Mercedesul, putea să-i surprindă oricând pe 
cei care erau legaţi acolo. Mașina fusese scumpă, dar acesta era 
prețul corect pentru confort și, mai ales, pentru un motor 
silențios. Știind prea bine că la debarcader nu bănuia nimeni 
prezenţa lui, putea acum să se furișeze foarte aproape. 

Așa fu și de data asta. 

e 

Samuel și Magdalena erau într-adevăr speciali. Samuel, 
pentru că îi amintea de el la aceeași vârstă. Suplu, rebel și 
exploziv. Magdalena, în schimb, era exact opusul. Când o privise 
pentru prima dată prin vizorul de la căsuţa debarcaderului, 
fusese șocat să constate cât de mult îi amintea de fata de care 
fusese îndrăgostit nepermis - și la ce dusese asta. Întâmplări 
care, până la urmă, îi schimbaseră complet viaţa. O, da, își 
amintea prea bine de fată când o privea pe Magdalena. Avea 
aceiași ochi ușor oblici și pielea aceea aproape transparentă pe 
sub care se vedea împletitura de vinișoare. 

De două ori se furișase până aproape de casă și scosese 
bucata de smoală care astupa gaura de supraveghere. Dacă se 
apropia foarte mult cu faţa de ea, putea vedea totul înăuntru. 
Copiii ședeau la doar câţiva metri distanţă unul de celălalt. 
Samuel mai departe, spre mijlocul încăperii, Magdalena la ușă. 

Magdalena plângea mult, dar încet. Când umerii ei fragili 
începeau să tremure în lumina slabă, fratele ei trăgea de 
curelele sale din piele pentru a-i atrage atenţia spre el. Privirea 
din ochii lui calzi era menită să o consoleze. 

Era fratele ei mai mare și avea să încerce orice pentru a o 
elibera de acele curele care îi tăiau adânc în piele, doar că nu 
putea să facă nimic. De aceea, plângea și el, dar ea nu știa asta. 
Nu trebuia să vadă asta. Işi întoarse puţin capul, cât își reveni. 
Apoi, se uită din nou la ea și făcu puţin pe bufonul, dând din cap 
și legănându-se. 

Exact ca el și sora lui, atunci când îl imita pe Chaplin. 

Auzi cum Magdalena râse un pic sub banda adezivă. Preţ de o 
clipă chicotise, dar apoi realitatea și teama se instalaseră din 
nou. 

In seara aceea se întorcea ca să le potolească setea pentru 
ultima oară. De la distanţă o auzi pe fată cântând încetișor. 

Lipi urechea de peretele din scândură al căsuţei. Chiar și cu 
banda adezivă, îţi dădeai seama cât de clară și de limpede îi era 
vocea. Cuvintele le cunoștea. Il însoţiseră pe parcursul întregii 
sale copilării, și le ura pe toate, până la ultima literă. 


Aproape, Dumnezeule, de Tine. 


Aproape de Tine! 

Chiar dacă supărarea mă macină. 
Și sunt amenințat 

Salvarea mea vor fi și 

Crucea și chinurile. 

Aproape, Dumnezeul meu, de Tine! 
Aproape de Tine! 


Scoase cu atenţie bucata de smoală din gaură și se uită cu 
ochelarii de noapte în interiorul căsuţei. 

Cu fruntea aplecată și cu umerii căzuţi, Magdalena arăta mai 
mică decât era. Îşi legăna încetișor corpul dintr-o parte în alta, în 
ritmul muzicii. 

Când termină, căută să tragă aer în piept pe nas, respirând 
iute și adânc. Ca la animalele mici și speriate, aproape că puteai 
simţi cât de tare trebuia să muncească inima pentru a face față 
întregului efort. Cu foamea și setea și cu gândurile și teama de 
tot ce putea să mai urmeze. 

Când se uită cu ochelarii de noapte la Samuel, văzu imediat 
că băiatul nu era nici pe departe la fel de deprimat și de apatic 
ca sora lui. Dimpotrivă, el se freca cu trupul de-a lungul 
peretelui. Și nu pentru a face pe clovnul. 

Nu, sunetul de frecare, despre care tocmai crezuse că vine de 
la generator, venea în mod clar din direcţia lui Samuel. 

Brusc, își dădu seama ce avea băiatul de gând să facă. Freca 
fâșiile din piele de scândurile din perete. Încerca să le facă să 
cedeze. 

Poate că găsise o mică protuberanţă în lemn, poate o bucată 
de creangă, care putea uza pielea. 

Acum văzu mai clar și privirea băiatului. Zâmbea cumva? 
Oare avusese un asemenea succes încât avea motiv să 
zâmbească? 

Fetița tuși un pic. Ultimele nopţi fuseseră umede și reci și o 
afectaseră. 

Cât de slăbuț e corpul ei, se gândi el când ea își drese glasul. 
Apoi începu din nou să cânte în spatele benzii adezive. 

Era șocat. Acest cântec fusese componenta inalienabilă a 
tuturor înmormântărilor pe care le celebrase tatăl său. 


Rămâi cu mine, Doamne! Înserarea ne cuprinde. 


Se lasă noaptea, întunericul se instalează. 

Unde aș găsi alinare, dacă Tu, Doamne, nu ai fi aici? 
Ajută-i pe cei neajutorați: Rămâi, Doamne, cu mine! 
Curând se duce ziua, viața se sfârșește, 

pasiunea se stinge, faima vremelnică apune; 

Trăim înconjurați de cădere și schimbare. 
Neschimbat ești Tu: Rămâi cu mine, Doamne. 


Scârbit, se întoarse și se îndreptă spre hambar, de unde 
scoase dintr-un sertar de sub bancul de lucru două lanțuri grele 
de un metru și jumătate și două lacăte. Observase deja de data 
trecută că pielea curelelor legate în jurul trupurilor copiilor era 
cam tocită. 

Ei bine, fuseseră și folosite serios! Dacă Samuel lucra însă 
atât de intens, trebuia să aducă întăriri. 

Copiii îl priviră confuzi când aprinse lumina și intră la ei. 
Băiatul scutură disperat încă o dată de legăturile lui, dar nu îi 
folosi la nimic. Lovi și protestă sălbatic sub banda adezivă când 

lanțul îi fu pus în jurul corpului și fu prins de cureaua de pe 
perete. Dar nu mai avea putere să reziste. De zile întregi răbdau 
de foame și se aflau în acea poziţie incomodă, iar asta îl 
epuizase. Arăta amărât de tot așa cum ședea acolo, cu 
picioarele trase sub el. 

La fel făcuseră și celelalte victime, înaintea lui. 

Magdalena încetase imediat să mai cânte. Prezenţa lui îi 
răpea orice urmă de energie. Poate crezuse că eforturile fratelui 
ei aveau să servească la ceva. Acum știa că orice efort era în 
van. 

El umplu o cană cu apă, apoi îi smulse dintr-odată banda 
adezivă de pe gură. 

Ea gemu, dar apoi întinse gâtul și deschise gura. Reflexele de 
supravieţuire încă îi mai funcționau. 

— Magdalena, nu trebuie să bei atât de lacom, șopti el. 

Ea ridică fruntea spre el și îl privi o clipă în ochi, nedumerită și 
înspăimântată. 

— Când ne întoarcem acasă? întrebă ea cu buzele tremurând. 

Nu se revolta, nu încerca să scape. Puse doar acea întrebare 
simplă și se întinse imediat după mai multă apă. 

— Va mai dura o zi sau două, zise el. 

În ochii ei apărură lacrimi. 

— Vreau acasă, la părinţii mei, plânse ea. 

El îi zâmbi și îi duse din nou cana la buze. 

Poate că ea simţea ce se petrecea în sinea lui. În orice caz, 
încetă să mai bea și îl privi cu ochii mari, după care întoarse 
capul spre fratele ei. 

— O să ne omoare, Samuel, zise ea cu voce șovăitoare. Știu 
asta. 

El întoarse capul și îl privi direct pe băiat. 

— Sora ta e doar zăpăcită, Samuel, zise el cu voce înăbușită. 
Sigur că nu o să vă omor. Totul va fi bine. Părinţii voștri sunt 
bogaţi, iar eu nu sunt un monstru. 

Se întoarse din nou spre Magdalena, care își lăsase capul să 
atârne de parcă s-ar fi aflat la finalul vieţii ei. 

— Știu foarte multe despre tine, Magdalena, spuse el, și își 
trecu atent mâna prin părul ei. Știu că ţi-ar plăcea să te tunzi. 
Că ai vrea să iei mai multe decizii singură. Vreau să-ţi arăt ceva, 
zise el și băgă mâna în buzunarul interior al hainei, de unde 
scoase o foaie de hârtie colorată. 

— O recunoști? întrebă. 

Simţi cum ea tresare, dar își ascunse bine spaima. 

— Nu. 

Mai mult nu spuse. 

— O, ba da, Magdalena. Te-am urmărit când ai stat în acel 
colț din grădină și te-ai uitat în groapa din pământ. Ai făcut asta 
destul de des. 

Ea își întoarse capul. Se rușina. El depășise o limită. 

Acum îi ţinu hârtia sub nas, o pagină ruptă dintr-o revistă 
ilustrată. 

— Cinci femei celebre, care poartă părul scurt, zise el și citi: 
„Sharon Stone, Natalie Portman, Halle Barry, Winona Ryder și 
Keira Knightley”. Ei bine, eu nu le cunosc, dar sunt cu siguranţă 
staruri, nu? 

O apucă pe Magdalena de bărbie și îi întoarse chipul spre el. 

— De ce e interzis să ne uităm la așa ceva? Pentru că au toate 
părul scurt? Pentru că în biserica voastră nu este permis? Acesta 
e motivul? 

Dădu din cap. 

— Da, văd că așa e. Ti-ar plăcea și ţie să ai părul atât de 
scurt, nu-i așa? Scuturi din cap, dar eu cred, totuși, că asta vrei. 
Dar ascultă-mă, Magdalena. Le-am povestit cumva părinţilor 
despre secretul tău? Nu, nu am făcut-o. Deci, nu pot fi chiar atât 
de rău, nu? 

Se trase un pic în spate, își scoase briceagul din buzunar și îl 
desfăcu. Mereu curat și ascuțit. 

— Cu acest cuţit pot să te tund cât ai clipi. 

El apucă o șuviţă și o tăie. Fetiţa tresări din nou, iar fratele ei 
trase și scutură de lanţuri. 

— lată, spuse el. 

Ea arăta de parcă i-ar fi tăiat carnea. Părul scurt chiar era 
tabu pentru fetele care crescuseră într-o dogmă religioasă. Părul 
era sfânt, îți dădeai seama de asta. 

Ea plângea când îi lipi la loc banda adezivă. Pantalonii și 
hârtia de sub ea se udară. 

Acum se îndreptă spre fratele ei și repetă procedura cu banda 
adezivă și cana cu apă. 

— Și tu, Samuel, ai secrete. Te uiţi după fete care nu fac parte 
din comunitate. Te-am observat pe drumul de la școală spre 

casă, împreună cu fratele tău mai mare. E voie să faci așa ceva, 
Samuel? 

— O să te termin cu prima ocazie, așa să-mi ajute Dumnezeu, 
șuieră băiatul înainte să-i lipească din nou gura cu bandă 
adezivă. 

Da, mai multe nu mai avea ce să facă. Și da, decizia era 
corectă. Fata trebuia să dispară. 

In ciuda visurilor ei, ea era mult prea impresionată de 
adoraţie. Religia o marcase mai mult decât pe Samuel. Din ea 
putea să se nască o nouă Rahela sau o nouă Eva. 

Nu știa el asta foarte bine? 

e 

După ce îi liniștise cu promisiunea că îi va elibera de îndată ce 
tatăl va plăti, se duse înapoi în șopron. Rezervorul era acum 
destul de plin. Opri pompa, strânse furtunul și băgă în priză 
termo-plonjorul industrial, lăsându-l să coboare în apă. Din 
experienţa lui, leșia acționa mult mai repede dacă temperatura 
apei avea peste douăzeci de grade, iar de data asta noaptea 
trebuia să ţină cont de îngheţ. 

Canistra cu leșie se afla pe un palet într-un colț. O deșurubă și 
vărsă conținutul în rezervorul cu apă. Va trebui să mai aducă 
provizii, constată el. 

După ce fetița murea, cadavrul îi era aruncat în rezervor. 
Corpul avea să se descompună în decurs de câteva săptămâni. 

Apoi, trebuia să iasă cu furtunul cam douăzeci de metri în 
largul fiordului și să golească rezervorul de conţinut. 

Cu ajutorul vântului, mizeria era dusă departe în larg în 
decursul unei singure zile. 

Urma să clătească de două ori rezervorul și toate urmele erau 
îndepărtate. 

Totul era doar o chestiune de chimie. 

24. 


Erau o pereche inegală așa cum stăteau în biroul lui Carl, Yrsa 
cu buzele roșii ca sângele, iar Assad cu barba nerasă, ţepoasă 
ca un cactus. 

Assad emana revolta prin toți porii. Carl nu-și amintea să-l fi 
văzut vreodată mai disprețuitor. 

— Nu se poate așa ceva! Yrsa spune că nu putem să-l aducem 
pe acest Tryggve la Copenhaga! Cum rămâne, în cazul ăsta, cu 
declaraţia lui? 

Carl miji ochii. Imaginea Monei deschizând ușa de la dormitor 
îi apărea constant pe retină și îl tulbura de fiecare dată. 

De fapt, nu se putuse gândi la altceva toată dimineaţa. Și câtă 
vreme nu era cât de cât adunat, Tryggve și toată lumea nebună 
trebuiau să mai aștepte. 

— Aăă... ce? 

Carl se întinse pe scaunul de la birou. Trecuse foarte multă 
vreme de când corpul său nu mai fusese atât de obosit. 

— Tryggve? Nu, a rămas în Blekinge. l-am cerut să vină la 
Copenhaga, i-am oferit chiar să vină cu mine, dar a zis că nu e 
în stare. Nu puteam să-l oblig! Nu trebuie să uiţi un lucru, Assad, 
el e în Suedia. Dacă nu vine de bunăvoie, atunci, fără ajutorul 
poliției suedeze, nu reușim să îl aducem aici. Și pentru asta e 
cam devreme, nu? 

Se așteptase ca Assad să fie de acord cu el, dar el nu o făcu. 

— Scriu un raport către Marcus, da? Apoi mai vedem. Și, pe 
lângă asta, nu știu ce putem să facem aici și acum. E vorba de 
un caz vechi de treisprezece ani, la care cercetările au fost 
închise. Trebuie să-l lăsăm pe Marcus să decidă în competenţa 
cui intră. 

Assad se încruntă, iar Yrsa se luă după el. 

Carl chiar voia ca Departamentul A să culeagă la sfârșit 
roadele muncii lor? 

Assad aruncă o privire ceasului său de mână. 

— Putem să mergem sus chiar acum și rezolvăm imediat. 
Jacobsen vine devreme luni dimineața. 

— OK, Assad. 

Carl se ridică. 

— Dar mai întâi trebuie să mai discutăm ceva. 

El se uită la Yrsa, care se legăna nerăbdătoare de pe un picior 
pe altul. Ce avea oare să iasă la iveală? 

— Doar eu și Assad, Yrsa. 

Arătă spre ochii lui. 

— Între patru ochi, știi tu. 

— Aha. 

Ea îi făcu semn cu ochiul. 

— Men's talk, şuieră ea și lăsă în urma ei un nor de parfum. 

Carl se uită încruntat la Assad și tăcu. Poate că asta îl va 
îndemna pe Assad să înceapă conversaţia. Dar acesta îl privea 
doar, de parcă ar fi fost gata să ţâșnească în orice clipă pentru 
a-i aduce un antiacid. 

— Am fost ieri la tine acasă, Assad. În Heimdalsgade nr. 62. 
Nu erai acolo. 

Obrajii i se scofâlciră ușor, dar, în mod ciudat, chipul i se 
schimonosi apoi într-un zâmbet. 

— Ce păcat. De ce nu ai sunat înainte? 

— Am încercat, Assad, dar tu nu ai răspuns la mobil. 

— Ce păcat, ar fi putut fi drăguţ, Carl. Ei bine, data viitoare. 

— Da, dar probabil că nu acolo. 

Assad încuviinţă. Încercă din nou un mic zâmbet. 

— Vrei să spui că ar trebui să ne vedem în oraș? Da, e o idee 
bună. 

— Trebuie neapărat să-ţi aduci și soţia, Assad. Chiar a venit 
vremea să o cunosc. Și pe fiicele tale. 

Acum, lui Assad îi tresări o pleoapă, de parcă soţia sa ar fi fost 
ultima persoană pe care ar fi vrut să o aducă într-un spaţiu 
public. 

— Assad, am vorbit cu oamenii din Heimdalsgade. 

Lui Assad îi tresări și celălalt ochi. 

— Nici măcar nu locuiești acolo, Assad, și asta de multă 
vreme. Cât despre familia ta, ea n-a locuit niciodată acolo. 
Așadar, unde stai, Assad? 

Assad își desfăcu braţele. 

— Locuinţa e prea mică. Prea mică pentru noi toţi. 

— Nu ar fi trebuit să anunţi că te-ai mutat? Și nu ar fi trebuit 
să încerci să scapi de locuință? 

Assad se uită gânditor la el. 

— Ai dreptate, Carl. Ar fi trebuit să fac asta. 

— Deci, unde locuiești? 

— Am închiriat o casă, e destul de ieftin acum. Mulţi au chiar 
două case. Piaţa imobiliară, știi tu. 

— Ei, sună minunat. Dar unde, Assad, unde? Am nevoie deo 
adresă. 

Assad își plecă fruntea. 

— Închiriem la negru, Carl, altfel ar fi prea scump. Nu putem 
păstra vechea adresă pentru corespondenţă? 

— Unde, Assad? 

— În Holte, o casă mică pe Kongevejen. Dar nu ai putea să 
suni înainte, Carl? Soţiei mele nu-i place când se trezește brusc 
cu oameni la ușă. 

Carl încuviinţă. Avea să revină cât de curând asupra 
subiectului. 

— Încă un lucru. De ce am aflat în Heimdalsgade că ești șiit? 
Nu ai spus că vii din Siria? 

Assad își împinse în afară buza de jos. 

— Da, și? 

— Există șiiţi în Siria? 

Sprâncenele stufoase se ridicară brusc. 

— Nu serios, Carl, zâmbi el condescendent. Șiiţi găsești peste 
tot. 

e 

O jumătate de oră mai târziu, stăteau în sala de ședințe 
împreună cu Marcus Jacobsen, Lars Bjørn și cincisprezece alți 
colegi obosiţi de ziua de luni și morocănoși. 

Niciunul nu se afla de plăcere acolo, asta era evident. 

Marcus Jacobsen reda în linii mari ce îi povestise Carl despre 
cazul Holt, deoarece asta era procedura în Departamentul A. 
Dacă existau întrebări, oamenii puteau să le pună imediat. 

— De la Tryggve Holt, fratele mai tânăr al lui Poul Holt, care a 
fost omorât, știm că familia îl cunoștea pe răpitor. Sau, mai bine 
spus, pe criminal? Acel bărbat a participat o vreme la sesiunile 
de rugăciune pe care le ţinea tatăl acestuia, Martin Holt, în 
Græsted pentru Martorii lui lehova. Toată lumea se aștepta ca 
bărbatul să solicite includerea în comunitate. 

— Avem fotografii cu el? întrebă vicecomisarul de poliţie 
Bente Hansen, care făcuse parte pe vremuri din fosta grupă a lui 
Carl. 

Bjarn, adjunctul, scutură din cap. 

— Nu. Dar avem o descriere detaliată a sa și avem un nume. 
Freddy Brink. Deși probabil că acesta nu e numele său adevărat, 
Departamentul Special Q a verificat deja. Nu apare în niciun 
registru de populaţie vreo persoană care să corespundă ca 
vârstă. De aceea, am reușit să-i convingem pe colegii din 
Karlshamn să trimită un portretist al poliţiei la Tryggve Holt. 
Acum trebuie să așteptăm rezultatul. 

Marcus Jacobsen se duse la tablă și notă acolo câteva cuvinte- 
cheie. 

— Așadar, îi răpește pe băieți pe 16 februarie 1996. E într-o 
vineri. Poul e student în Ballerup la facultatea tehnică, iar în 
acea zi l-a luat cu el pe fratele mai mic, Tryggve. Numitul Freddy 
Brink oprește în camioneta sa albastră. Pare să se bucure că i-a 
întâlnit întâmplător atât de departe de Græsted. Se oferă să îi 
ducă acasă. Din păcate, Tryggve nu a putut să ne ofere o 
descriere exactă a mașinii, doar că în față era rotundă și în 
spate colțuroasă. Băieţii s-au așezat pe scaunele din dreapta. La 
scurt timp după aceea, acest Freddy Brink a oprit într-o parcare 
retrasă și i-a paralizat cu șocuri electrice. Tryggve nu a putut să 
ne spună cum a făcut asta, dar probabil că a folosit o armă. Apoi 
i-a mutat în spate și le-a lipit o cârpă de faţă, care probabil că 
era înmuiată în cloroform sau eter. 

— Pot să intervin o clipă? Tryggve Holt nu era foarte sigur că 
acesta a fost parcursul exact al evenimentelor, preciză Carl. A 
fost inconștient în urma șocului electric și ce i-ar fi putut 
comunica ulterior fratele său era limitat, pentru că răpitorul le 
lipise gurile cu bandă adezivă. 

— Da, continuă Marcus Jacobsen, dar dacă am înțeles corect, 
Poul a reușit să-i transmită fratelui său că au mers cam o oră, 
dar nu ar trebui să ne bazăm pe asta. Poul suferea de o formă 
de autism și avea propria percepţie asupra realităţii, chiar dacă 
era supradotat. 

— Avea, poate, sindromul Asperger? Mă gândesc la cuvintele 
din scrisoare și la faptul că Poul, în situaţia îngrozitoare în care 
se afla, a ţinut să precizeze data exactă. Așa ceva nu e oare 
tipic pentru cei cu sindromul Asperger? întrebă Bente Hansen, 
care până atunci luase notițe. 

— Da, probabil, încuviință șeful. După călătorie, băieţii sunt 
duși într-o căsuţă de debarcader, unde mirosea puternic a 

smoală și apă mucezită. Este o căsuţă foarte mică, în care nu se 
poate sta în picioare decât dacă te apleci de spate. Așadar, nu e 
una pentru bărci cu vâsle sau cu pânze, ci mai degrabă pentru 
păstrarea de canoe și caiace. Acolo, acest Brink i-a ţinut 
prizonieri timp de patru sau cinci zile înainte să-l ucidă pe Poul. 
Indicaţiile temporale provin de la Tryggve, dar nu trebuie să 
uităm că pe atunci avea doar treisprezece ani și era îngrozitor 
de înspăimântat. De aceea a și dormit aproape tot timpul. 

— Avem informaţii despre topografie? întrebă Peter Vestervig, 
unul dintre bărbaţii din grupul lui Viggo. 

— Nu, veni răspunsul șefului. Băieţii erau legaţi la ochi când 
au fost duși în căsuţa de pe ponton. Nu au putut vedea nimic, 
dar au auzit un mormăit profund, susţine Tryggve. S-ar putea să 
fi fost mori de vânt. Sunetul se auzea destul de des, dar 
câteodată nu foarte tare. Probabil că depindea de direcția și de 
forța vântului. 

Marcus Jacobsen se uită preţ de o clipă la pachetul gol de 
țigări, aflat pe masă. Acum, asta îi ajungea pentru a se abţine. 
Ce frumos! 

— Știm, continuă el, că acea căsuţă se află direct pe malul 
apei și că e construită probabil pe piloni, căci valurile loveau 
scândurile podelei de jos. Ușa avea cam jumătate de metru 
înălțime, astfel că trebuia efectiv să te târăști în încăperea 
joasă. Tryggve chiar a văzut vâsle într-un colț, ceea ce 
alimentează presupunerea că, la vremea ei, căsuţa era folosită 
pentru păstrarea de caiace sau canoe. El mai susţine și că era 
construită dintr-un lemn care nu se folosește de obicei în 
Scandinavia pentru astfel de adăposturi. Lemnul era mai deschis 
la culoare și cu o altă structură, dar, despre asta, mai târziu. 
Laursen, vechiul nostru prieten de la departamentul tehnic, a 
găsit în hârtia scrisorii așchii care provin probabil din bucata de 
lemn pe care Poul a folosit-o ca instrument de scris. in 
momentul acesta, așchiile sunt la analiză. Poate ne vor putea 
oferi informaţii despre tipul de lemn folosit la construcție. 

— Cum a fost omorât Poul? întrebă cineva aflat în spatele 
încăperii. 

— Tryggve nu știe asta. l-a fost tras un sac din pânză peste 
cap. A auzit zgomotele unei lupte, iar când sacul a fost 
îndepărtat, fratele său dispăruse. 

— De unde știe, atunci, că fratele lui a fost omorât? întrebă 
acea persoană în continuare. 

— Zgomotele au fost cât se poate de clare. 

— Ce fel de zgomote? 

— Gemete, rugăminţi, împiedicare, o lovitură surdă și apoi 
nimic. 

— O lovitură cu un obiect contondent? 

— Foarte posibil. Carl, vrei să continui tu? 

Gestul șefului nu fu văzut prea bine de cei prezenţi în sală. 
Toţi se uitară la Carl. Dacă ar fi fost după ei, ar fi putut să se 
ducă învârtindu-se unde îi urau ei. După toţi acei ani, se 
săturaseră de el. 

Pe Carl nu-l interesa. În hipofiza sa bolboroseau încă urmările 
unei nopţi sălbatice. judecând după expresiile celorlalţi, plictisiţi 
cu toţii, el era singurul din acea încăpere plin de sentimente de 
mulțumire. 

Carl își drese glasul. 

— Tryggve a primit de la răpitor instrucțiuni exacte despre ce 
să le povestească părinţilor: că Poul a fost omorât și că bărbatul 
nu va ezita să lovească și a doua oară, dacă vorbeau despre 
cele petrecute. 

Observă privirea Bentei Hansen. Era singura din încăpere care 
reacţiona la cuvintele lui. Îi făcu un semn din cap. Femeia fusese 
mereu de treabă. 

— Da, asta trebuie să fi fost deosebit de traumatizant pentru 
un băiat de treisprezece ani, continuă Carl, vorbind înspre ea. 
Mai târziu, când Tryggve a ajuns din nou acasă, a aflat că 
ucigașul luase înainte de crimă legătura cu părinţii și ceruse o 
răscumpărare de un milion, bani pe care i-au și plătit. 

— Au plătit? întrebă Bente Hansen. Înainte sau după crimă? 

— Înainte de crimă, din câte știu. 

— Nu prea înţeleg despre ce e vorba, Carl. Poţi să ne explici? 
întrebă Vestervig. 

Se întâmpla rar ca oamenii să recunoască în public că nu 
înțeleg ceva. Toată stima. 

— Cu plăcere. Familia știa cum arată criminalul, participase la 
adunările lor. Probabil că părinţii ar fi putut să-l identifice, pe el, 
mașina și multe altele despre el, dar criminalul s-a asigurat prin 
amenințările sale, astfel încât nu s-au dus la poliţie. Metoda e pe 
cât de simplă, pe atât de crudă. 

Câţiva se sprijiniră de perete. Erau deja cu gândul la cazurile 
care îi așteptau pe birouri. La bandele de rockeri și de imigranţi, 
bunăoară, care acum le dădeau multă bătaie de cap. leri 
avusese loc încă o repriză de Împuşcături în Nørrebro, a treia în 
decurs de o săptămână. Nici măcar ambulanţele nu mai aveau 
curajul să se aventureze în regiune. Tot timpul apăreau 
ameninţări serioase. Mai mulţi colegi investiseră personal în 
veste antiglonţ, iar câţiva le purtau pe sub pulovere. 

Ce îi interesa pe ei un mesaj în sticlă din 1996, când aveau 
treabă cât cuprindea doar cu infracțiuni actuale! Carl chiar îi 
înţelegea, până la un punct. Nu erau însă chiar ei vinovați de 
aglomerarea de cazuri? Oare nu aleseseră jumătate dintre cei 
prezenţi partidele care manevraseră ţara spre această situaţie 
de căcat? Reforma poliţiei, politica de integrare greșită. Nu, 
cârcotașii și gălăgioșii erau de vină. Oare își imaginau, noaptea 
la două, în mașina de patrulare, soţia care îi aștepta acasă, în 
pat, și visa să se poată lipi de un bărbat? 

— Rapitorul și-a ales o familie cu mulţi copii, continuă Carl, 
uitându-se după chipuri cărora merita să li se adreseze. O 
familie, care, ca membră a Martorilor lui lehova, era izolată în 
multe privinţe de societatea în care trăia. O familie rigidă în 
privința obiceiurilor sale și care duce o viață cât se poate de 
restrictivă. O familie avută, nu putred de bogată, dar destul de 
procopsită. Din această familie, criminalul selectează doi copii, 
care au un statut cumva special în liota de copii. li răpește pe 
amândoi, iar după ce este plătită răscumpărarea, îl omoară pe 
unul și îl eliberează pe celălalt. Acum, familia știe de ce este în 
stare. Criminalul ameninţă apoi că va fi întotdeauna pregătit să 
mai omoare încă un copil, fără vreo avertizare, dacă există 
suspiciunea că familia s-a dus la poliţie, a luat legătura cu 
oamenii din comunitate sau a încercat, pe cont propriu, să-l 
găsească. 

Familia a rămas fără un milion de coroane, dar restul copiilor 
sunt în viață, iar familia tace și ascunde tragedia care a lovit-o. 
Tace, pentru ca ucigașul să nu-și pună în practică amenințările. 
Tace, pentru a putea duce din nou o viață cât de cât normală. 

— Și copilul dispărut? interveni Bente Hansen. Ce se întâmplă 
cu oamenii din jur? Trebuie să fi existat persoane care să fi 
observat că brusc lipsește unul dintre copii? 

— Da, așa ai crede. Dar într-o astfel de comunitate restrânsă, 
mulţi nu reacționează când dai de știre că ţi-ai respins un copil 
din motive religioase, chiar dacă decizia a fost luată fără 
consultarea lor prealabilă. În anumite secte religioase, tocmai 
această declaraţie a respingerii, a excluderii pare credibilă. In 
unele secte nu e permis contactul cu persoanele excluse, așa că 
membrii nici măcar nu încearcă să-i găsească. Solidaritatea este 
puternică în chestiunea asta. După crimă, părinţii au declarat că 
și-au respins fiul, pe Poul, că îl expediaseră de acolo foarte 
departe, ca să nu le mai amintească nimeni de el. Ochii care nu 
se văd... Așa dispar și întrebările. 

— Dar în afara comunităţii? Trebuie să fie existat măcar 
câteva. 

— Da, așa ai crede, dar în cele mai multe cazuri nu există 
niciun contact cu oameni din afara comunităţii. Asta este treaba 
absolut diabolică, felul în care criminalul și-a ales astfel de 
victime. De fapt, doar consilierul de studii al lui Poul s-a 
interesat de soarta lui la părinţi, iar asta nu a dus la nimic. Când 
un student nu vrea, nu prea poţi să-l obligi să vină la școală, nu? 

În momentul acesta, ai fi putut să auzi un ac căzând. Acum 
pricepuseră toţi. 

— Da, știm exact ce credeţi, și asta cred și eu. 

Adjunctul Lars Bjørn se uită în jur la colegii săi. Ca 
întotdeauna, încerca să pară mai important decât era. 

— Dacă pentru o astfel de infracţiune gravă nu s-a depus nicio 
reclamaţie, fiind comisă anume într-un astfel de mediu închis, 
atunci e foarte posibil ca ea să fi fost repetată. 

— Asta e îngrozitor! zise unul dintre noii agenţi. 

— Da, bine aţi venit la sediul central al poliţiei daneze. 

Asta îi scăpă lui Vestervig din greșeală și îi păru rău în aceeași 
secundă, când se trezi cu o privire din partea lui Jacobsen. 

— Trebuie să subliniez că până acum nu putem să tragem 
concluzii drastice, zise șeful. Până când nu aflăm mai multe, nu 
vorbim despre asta cu presa, e clar? 

Toţi încuviinţară, în special Assad. 

— Ceea ce s-a întâmplat de atunci în familie ne arată foarte 
clar cum i-a avut la mână criminalul, zise Marcus Jacobsen. Carl? 

— Da. Potrivit lui Tryggve Holt, familia s-a mutat la Lund, în 
Suedia, la nicio săptămână de la eliberarea lui. Încă de atunci, 

toți membrii familiei au primit poruncă să nu îl mai amintească 
niciodată pe Poul. 

— Trebuie să fi fost foarte greu pentru fratele mai mic, 
interveni Bente Hansen. 

Carl revăzu în faţa ochilor chipul lui Tryggve. Fusese greu, cu 
siguranţă. 

— Cât de paranoică a devenit familia după ameninţarea 
criminalului s-a văzut de fiecare dată când auzeau pe cineva 
vorbind în daneză. De aceea, s-au mutat de la Schonen mai spre 
nord-est, la Blekinge, și de acolo s-au mai mutat de două ori 
până s-au liniștit în Halabro. Tatăl a instruit toți membrii familiei 
să nu lase niciodată pe cineva în casă și să nu socializeze 
niciodată cu persoane din afara comunităţii. 

— Tryggve s-a revoltat împotriva acestei reguli? întrebă Bente 
Hansen. 

— Da, și a făcut asta din două motive: în primul rând nu voia 
să i se interzică să vorbească despre Poul, pe care îl iubise 
foarte mult și despre care crede, într-un fel straniu, că și-ar fi 
sacrificat viața pentru el. Și, în al doilea rând, s-a îndrăgostit 
foarte tare de o fată care nu făcea parte din Martorii lui lehova. 

— Și atunci, a fost exclus, completă Lars Bjarn. 

Trecuseră deja mai multe secunde de când nu-și mai făcuse 
auzită vocea. 

— Da, Tryggve a fost exclus, confirmă Carl, și trăiește în afara 
comunităţii de trei ani. S-a mutat câţiva kilometri mai la sud, a 
găsit sprijin în relaţia cu tânăra femeie și a început să lucreze ca 
ajutor într-un magazin de lemne din Belganet. Familia sa nu i-a 
mai vorbit niciodată, deși locul său de muncă e în apropiere de 
casa părintească. Când am fost acolo în weekend, a avut loc 
primul contact, prima lor discuţie de la excluderea sa încoace. 
Tatăl a subliniat faptul că Tryggve trebuie să-și țină gura, iar 
Tryggve a fost de acord, din câte am înţeles. Până în clipa în 
care i-am arătat mesajul din sticlă. Asta l-a doborât - l-a obligat 
să accepte realitatea. 

— Familia a mai primit vreodată după răpire vești de la 
criminal? dori să știe cineva. 

Carl scutură din cap. 

— Nu, și nu cred că o să se mai întâmple. 

— De ce nu? 

— Au trecut treisprezece ani de atunci. Acum are probabil 
altceva de făcut. 

Din nou se făcu surprinzător de liniște în încăpere. Doar 
vorbăria necontenită a lui Liz se auzea din anticameră. Cineva 
trebuia să preia apelurile telefonice. 

— Există alte indicii cu privire la cazuri asemănătoare? Aţi 
cercetat asta? 

Carl se uită recunoscător la Bente Hansen. Era singura din 
încăpere care nu avusese, în decursul anilor, diferende serioase 
de opinie cu el, și probabil singura din grupă care nu simţise 
nevoia să se impună. Era energică și muncitoare din fire. 

— Acum, Assad și Yrsa, locţiitoarea lui Rose, trebuie să ia 
legătura cu asociaţii și grupuri de ajutor reciproc care le oferă 
sustinere celor care vor să iasă din secte. Poate așa reușim să 
aflăm câte ceva despre copii excluși sau care ar fi fugit. E o 
pistă destul de nesigură, dar dacă ne-am adresa direct 
comunităţilor, n-am afla nimic. 

Unii se uitară la Assad, care arăta de parcă tocmai căzuse din 
pat. Gata îmbrăcat, trebuie să precizăm. 

— Nu ar trebui să lăsaţi asta în seama profesioniştilor, care 
știu ce fac? întrebă cineva. 

Carl ridică mâna. 

— Cine a zis asta? 

Unul dintre bărbaţi ieși în faţă. Pasgârd îl chema, un tip care 
dădea din coate. Foarte priceput în tot ce făcea, dar genul care 
îmbrâncea și își făcea loc pentru a i se lua interviuri oricând 
apărea pe undeva vreo cameră de filmat. Probabil că se și 
vedea pe sine, în câţiva ani, în fotoliul de șef. 

Carl miji ochii. 

— OK, atunci fii tu amabil, că doar tot te vezi al naibii de 
priceput și împărtășește-ne vastele tale cunoștințe cu privire la 
sectele din Danemarca. Ai putea fi atât de drăguţ să ne spui 
câteva nume? Cinci, să zicem? 

Tipul protestă, însă zâmbetul strâmb al Jacobsen nu-i lăsă 
nicio șansă. 

— Hm, făcu el și se uită în jur. Martorii lui lehova. Baptiștii nu 
sunt o sectă, însă avem Unification Church, scientologii, 
sataniștii și Faderhuset. 

Se uită victorios la care și le făcu semn celorlalţi din cap. 

Carl se strădui să pară impresionat. 

— OK, Pasgărd, sigur că baptiștii nu pot fi consideraţi o sectă, 
nici sataniștii, asta dacă nu te gândești în special la Church of 
Satan. Asta înseamnă că îţi lipsește una. Ei, cum e? 

Tipul își lăsă colţurile gurii în jos, în timp ce toţi se uitau la el. 
Prin minte îi roiau toate religiile mari ale lumii, dar nu era 
răspunsul corect. Vedeai cum încerca să formeze cuvinte. Apoi 
rosti: 

— Copiii lui Dumnezeu. 

Și toată lumea aplaudă. 

Carl se băgă și el să aplaude. 

— Grozav, Pasgârd. Atunci, haide să îngropăm securea 
războiului aici. În Danemarca există extrem de multe secte, 
biserici cu aspect de sectă, mișcări cu guru și de deșteptare, nu 
poţi să le ţii minte pe toate. Sigur că nu. 

Se uită spre Assad. 

— Nu poţi, nu-i așa, Assad? 

Bărbatul mic de statură scutură din cap. 

— Nu, mai întâi trebuie să-ţi faci temele. 

— Și? Ai făcut asta? 

— Încă nu am terminat, dar aș putea să numesc câteva. Să o 
fac? 

Assad se uită la șef, care dădu din cap că da. 

— OK. Am putea, de pildă, să-i numim pe quakeri, mișcarea 
de rusalii, mormonii, biserica neoapostolică, penticostalii, toate 
mișcările neoșamaniste și teozofice, Biserica Maicii Domnului, A 
Patra Cale, Emin Foundation, Divine Light Mission, mișcarea 
Neo-Sannyas, Hare Krishna, Ananda Marga, Sathya Sai Baba, 
Brahma Kumaris, Meditaţia Transcendentală, Litests Ord, 
Kristushuset, | Meterens Lys și, poate, Forklarelsens Kirke. 

Trase aer în piept. 

De data asta, nu aplaudă nimeni. Pricepuseră. Problema avea 
multe fațete. 

Carl zâmbi. 

— Există comunităţi religioase dintre cele mai diferite. Şi 
multe dintre ele își adoră liderii în asemenea măsură, încât după 
o vreme devin automat unităţi închise. Dacă există condiţii 
prielnice, terenul de vânătoare pe care un psihopat poate 
acționa, precum criminalul lui Poul Holt, e mare. 

Șeful departamentului de investigaţii criminalistice făcu un 
pas în față. 

— Acum aţi aflat tot despre acest caz care s-a terminat cu o 
crimă. Nu s-a petrecut în sectorul nostru, dar a fost în apropiere. 
Nimeni nu are cea mai mică idee ce s-a întâmplat acolo. Asta 
trebuie să fie ultima discuţie. Carl și ajutoarele sale continuă cu 
investigațiile. 

| se adresă lui Carl. 

— Să cereţi tot ajutorul de care aveţi nevoie. 

Jacobsen se întoarse spre Pasgârd, ai cărui ochi reci se 
ascundeau din nou sub pleoapele grele ale indiferenţei. 

— Cât despre tine, Pasgârd, vreau doar să spun că 
entuziasmul tău e exemplar. E grozav că ţi se pare că suntem 
atât de bine pregătiţi pentru această sarcină. Dar noi aici, la 
etajul doi, trebuie să ne concentrăm pe cazurile actuale. Și 
avem destule pe cap, nu crezi? 

Idiotul încuviinţă. Ce îi mai rămânea de făcut? Orice altceva ar 
fi fost rău. 

— In fine, dar pentru că ești de părere că noi am putea 
rezolva cazul mai ușor decât Departamentul Special Q, ar trebui 
să ne gândim la asta. Așa că, hai să spunem: OK, de un singur 
om ne putem dispensa. Și e evident că tu, Pasgârd, ești acela, 
căci ţi-ai manifestat un mare interes. 

Carl simţi că rămâne cu gura căscată și fără aer. Nu se putea 
așa ceva! Ce să facă ei cu un astfel de prostănac? 

Marcus Jacobsen își dădu seama de dilemă dintr-o singură 
privire. 

— Am auzit că pe hârtia scrisorii a fost găsit un solz de pește. 
Pasgârd, poţi, te rog, să afli despre ce pește e vorba și în ce ape 
trăiește, la distanţă de o oră de mers cu mașina de la Ballerup? 

Șeful departamentului de investigaţii criminalistice ignoră 
ochii mari ai lui Carl. 

— Și încă ceva, Pasgârd: gândește-te că în 1996 în apropiere 
de acele ape exista ceva ca o instalaţie cu mori de vânt sau 
ceva care scotea sunete asemănătoare. E clar? 

Carl respiră din nou. Era o sarcină pe care, din partea lui, 
Pasgârd putea să o preia fără probleme. 

— Nu am timp, zise Pasgârd. Eu și Jørgen trebuie să mergem 
în Sundby și să batem din ușă în ușă. 

Jacobsen se uită spre colț, unde stătea un tip mare cât un 
dulap. Aprobă. Se potrivea. 

— Atunci Jørgen va trebui să se descurce două zile singur, zise 
Jacobsen. Nu-i așa, Jørgen? 

Bărbatul uriaș ridică din umeri. Nu era entuziasmat. Nici 
familia care voia să afle în sfârșit cine le atacase fiul nu era, cu 
siguranţă. 

Jacobsen se întoarse din nou spre Pasgărd. 

— În două zile, cu siguranţă că vei putea rezolva o sarcină 
atât de măruntă, nu? 

Exemplul șefului fu astfel stabilit. 

Dacă tot ţii neapărat să faci pipi pe cineva, atunci nu ar trebui 
s-o faci contra vântului. 

25. 


Cel mai îngrozitor lucru care s-ar fi putut petrece se 
întâmplase, iar Rachel era paralizată de frică. 

Satana se arătase în mijlocul lor și o pedepsise pentru 
neglijenţa ei. Cum putuseră să permită unui străin să plece cu 
cei doi copii iubiţi ai lor? Și încă în plină zi? leri ar fi trebuit să 
citească în liniște Biblia și să se pregătească de liniștea 
îmbucurătoare a simţurilor, așa cum făceau mereu de sabat. Ar 
fi trebuit să aștepte, în ora de liniște, cu mâinile împreunate, 
pentru ca spiritul Maicii să se pogoare asupra lor și să le ofere 
pace. 

Și acum? Acum brațul lui Dumnezeu arăta ameninţător spre 
ei. Cedaseră tuturor tentaţiilor cărora le rezistase Fecioara 
Maria. Căzuseră în plasa lingușelilor, a cuvintelor goale, a 
deghizării diavolului. 

Și pedeapsa venise prompt. Magdalena și Samuel erau deja 
de o zi și o noapte în mâinile păcătosului, iar ei nu puteau face 
nimic. 

Rachel simțea înjosirea la fel de puternic ca atunci când 
soldații o violaseră și nimeni nu îi sărise în ajutor. Atunci putuse 
să acționeze, însă astăzi nu putea. 

— Trebuie să faci rost de bani, Joshua, îl imploră ea. Indiferent 
cum. Trebuie. 

Soţul ei se simţea îngrozitor, se vedea limpede. Albul ochilor 
și culoarea feţei erau unul și același lucru. 

— Rachel, nu avem de unde să-i dăm! Știi prea bine că 
alaltăieri am plătit impozitul. Un milion, cu mult înainte de 
termen, ca să ne calculeze dobânda mică și nu pe cea mare, așa 
cum fac de obicei. 

EI își îngropă faţa în mâini. 

— Așa cum facem mereu, în numele lui Isus. La fel cum facem 
mereu. 

— Joshua, ai auzit ce a spus la telefon. Îi omoară dacă nu 
găsim banii. 

— Atunci va trebui să cerem ajutorul comunităţii. 

— Nu! 


VP - 207 


Ea strigă atât de tare, încât fata cea mai mică începu să 
plângă în camera de alături. = 

— El ne-a luat copiii, iar tu o să-i aduci înapoi, ai auzit? In așa 
fel încât să nu afle nimeni despre asta. Absolut nimeni! Altfel, 
nu-i mai vedem în viaţă, asta știu sigur. 

El se întoarse spre ea. 

— De unde știi asta, Rachel? Poate că doar blufează! Poate că 
ar trebui să mergem la poliţie. 

— La poliţie! Nu te temi că a mituit pe cineva la secție? Poţi fi 
sigur că nu află? 

— Știu doar că ne putem baza pe prietenii noștri din 
comunitate. Ei nu ne-ar trăda niciodată, și ne-ar da banii, 
împreună, am putea strânge banii. 

— Și dacă stă afară și te vede cum te duci la ei? Sau dacă are 
ajutoare în comunitate, despre care nu știm nimic? Nu i-am 
recunoscut nici noi adevăratul chip. De unde putem ști că nu 
mai sunt și alţii de felul ăsta în preajmă? De unde, Joshua? 

Ea se uită spre ușă, unde fata mai mică se ţinea de toc și o 
privea speriată. 

— Joshua, găsește o soluţie, repede, îl imploră ea și se ridică. 

Se duse la fata cea mică, îngenunche în faţa ei și o mângâie 
pe cap. 

— Nu dispera, Sarah. Maica lui Isus veghează asupra 
Magdalenei și a lui Samuel. Roagă-te la ea și așa îi ajuţi. Dacă 
totul s-a întâmplat pentru că am făcut ceva nepermis, atunci 
vom fi iertaţi dacă ne rugăm. Roagă-te, draga mea, roagă-te. 

Ea văzu cum fiica ei tresare la auzul cuvântului „iertare”. 

Ochii ei arătau cât de tare își dorea iertarea. Avea ceva pe 
suflet, dar nu vorbea. 

— Ce se întâmplă, Sarah? Vrei să-i spui mamei ceva? 

Atunci, buzele lui Sarah începură să tremure, iar colțurile gurii 
i se lăsară încetișor în jos. 

— Are legătură cu acel om? 

Fata încuviinţă în tăcere, iar lacrimile îi scăldară obrajii. 

Fără să vrea, Rachel își ținu răsuflarea. 

— Ce este? Ei, haide, spune-mi! 

Tonul aspru o sperie pe micuță, dar limba i se dezlegă. 

— Am făcut ceva ce nu ar fi trebuit să fac. 

— Ce ai făcut, Sarah? Spune. 

— În ora de liniște m-am uitat în albumul foto, când eraţi toţi 
cu bibliile în bucătărie. lartă-mă, mama. Știu că a fost o prostie. 

— Ah, Sarah, zise femeia și îi dădu drumul. Doar asta era? 

Fiica ei scutură din cap. 

— Acolo am văzut o fotografie a bărbatului care i-a luat cu el 
pe Magdalena și pe Samuel. De asta s-a întâmplat? Nu ar fi 
trebuit să mă uit la el, pentru că era diavolul? 

Rachel inspiră adânc. 

— Există o fotografie cu el? 

Sarah îşi trase nasul. 

— Da. In faţa clădirii comunităţii. Când ne-am adunat toţi la 
sărbătoarea Johannei și a Dinei. 

— Unde e fotografia, Sarah? Arată-mi-o. Acum, imediat! 

Ascultătoare, micuța aduse albumul și arătă spre fotografie. 

Ah, se gândi Rachel. La ce bun? Tot nu ne servește la nimic. 

Se uită cu scârbă la fotografie. O scoase din folie. O mângâie 
pe fiica ei pe păr și o liniști, spunându-i că era iertată. Apoi, luă 
fotografia în bucătărie și o aruncă pe masă, în fața soțului ei, 
care ședea nemișcat. 

— Uite, Joshua. Acesta este adversarul tău. 

Arătă spre un cap din ultimul rând. Reușise să se ascundă cât 
de cât în spatele celor din faţă și să nu privească spre cameră. 
Dacă nu ar fi știut, ar fi putut fi oricine. 

— Mâine, dis-de-dimineaţă, te duci la administraţia financiară 
și le spui că plata hiperpunctuală a impozitului a fost o greșeală 
și că avem neapărată nevoie de bani, altfel dăm faliment. Ai 
înţeles, Joshua? Mâine, la prima oră! 

e 

Când se uită luni dimineaţă pe fereastră, în spatele bisericii 
din Dollerup abia se ridica soarele. Raze lungi, tremurătoare, în 
ceața dimineţii. Creaţia Domnului în toată splendoarea sa. Cum 
putea ceva atât de frumos să-i poruncească să poarte o 
asemenea cruce? Și cum putea să-și permită să pună o 
asemenea întrebare? Căile Domnului erau de nedeslușit, doar 
știa asta. 

Își strânse buzele, pentru a nu izbucni în plâns. Apoi, își 
împreună mâinile și închise ochii. 

Rachel se rugase toată noaptea, ca de obicei, la adăpostul 
comunităţii. Dar de data asta, pacea nu voia să vină, căci acesta 

era un timp al încercărilor, ceasul sorții care suna pentru lov. 
Durerea îi părea incomensurabilă. 

Soarele dispăruse în spatele unei pături de nori, când Joshua 
se îndreptă spre primărie, pentru a cere ajutorul pentru firma 
Krogh de închiriere de mașini agricole și primi înapoi plata 
impozitului. Rachel ajunsese deja la limita puterilor. 

— Josef, nu te poţi duce astăzi la școală, trebuie să te ocupi 
de Miriam și de Sarah, îi spusese ea celui mai mare dintre fii. 

Ea nu era în stare să le predea astăzi fetelor, trebuia să se 
adune. 

Cu Joshua discutase despre cum trebuiau să procedeze în 
continuare. Când avea să se întoarcă - să dea Dumnezeu să nu 
vină înapoi cu mâinile goale! - trebuia să depună cecul la banca 
Vestiysk și să îi roage să vireze banii în conturile lor de la 
Nordea, Danske Bank, Jyske Bank, Sparekassen Kronjylland, 
Arbejdernes Landsbank şi Almindelig Brand Bank. Asta 
corespundea apoi unei plăți în numerar, de la fiecare bancă, de 
circa o sută cincizeci de mii de coroane, ceea ce nu ar fi trebuit 
să ridice întrebări. Și dacă unele dintre bănci le plăteau în 
bancnote noi, trebuiau să le mototolească și să le facă să arate 
mai vechi, amestecându-le printre cele uzate. 

Rezervă locuri la trenul intercity care ajungea la ora 19.29 la 
Odense, și pentru rapidul care mergea de la Odense la 
Copenhaga. Apoi, își aşteptă soțul. Credea că va ajunge pe la 
ora douăsprezece, unu, dar el sosi la zece și jumatate. 

— Ai banii, Joshua? se năpusti ea spre el, deși văzu de la 
început că nu-i avea. 

— Nu a mers, Rachel. Am știut de la bun început că nu o să 
meargă. 

Vocea ameninţa să i se frângă. Cei de la impozite ne-ar ajuta, 
dar contul este al administraţiei financiare, iar la ăștia nu merge 
atât de repede. E îngrozitor! 

— Dar ai insistat, nu-i așa, Joshua? Ai insistat, cu siguranță! 
Doamne sfinte, timpul trece. Băncile închid la ora patru. 

Era distrusă. 

— Ce le-ai povestit? Spune! 

— Am spus că avem urgentă nevoie de bani. Că a fosto 
greșeală a mea că am plătit. Că nu mi-a mers computerul și am 
pierdut evidența. Că s-a petrecut o greșeală la viramentele din 
conturile noastre și, în același timp, au dispărut facturi de pe 

computer, pe care nu le-am luat în calcul. Apoi, am mai spus că 
am primit somaţii de la unii furnizori și că îl vom pierde pe cel 
mai important dacă nu plătesc imediat. Că și furnizorii se află 
sub o mare presiune din pricina crizei financiare și că sunt 
nevoiţi să-și retragă utilajele agricole și să le ofere altor clienți. 
Le-am spus că îmi pierd avantajele de leasing și că ne va costa 
mulţi bani. Că e un moment hotărâtor pentru noi. 

— O, Doamne, Joshua. Chiar era necesar să complici lucrurile 
atât de mult? De ce? 

— Asta mi-a trecut prin cap. 

Se lăsă cu greu pe un scaun și puse dosarul pe masă. 

— Sunt terminat, Rachel. Nu pot să gândesc la fel de limpede 
ca de obicei. Noaptea asta nu am dormit deloc. 

— Doamne Sfinte! Ce facem acum? 

— Trebuie să ne adresăm comunităţii, ce să facem altceva? 

Ea strânse buzele și îi văzu în faţa ochilor pe Magdalena și pe 
Samuel. Bieţi copii nevinovaţi, ce păcate aveau ei? Ce făcuseră 
pentru a merita o soartă atât de amară? 

Se asigurară că preotul comunităţii era acasă; tocmai voiau să 
îmbrace paltoanele și să se ducă la el, când sună soneria. 

Dacă ar fi fost după Rachel, nu ar fi deschis, dar soțul ei era 
confuz. 

Nu o cunoșteau pe femeia care stătea cu mapa în mână în 
fața lor. Și nici nu voiau să stea de vorbă cu ea. 

— Isabel Jansson. Vin din partea administraţiei, zise ea și intră 
pe hol. 

Rachel își permise acum să spere. Femeia avea cu siguranţă 
la ea hârtii pe care trebuiau să le semneze. Poate reușiseră să 
aranjeze totuși lucrurile. Atunci soțul ei nu ar fi fost chiar atât de 
prost. 

— Intraţi. Ne așezăm aici, în bucătărie, zise ea ușurată. 

— Văd că tocmai voiați să plecați. Nu e nevoie să vă deranjez 
acum. Pot să mă întorc mâine, dacă vă convine. 

Rachel observă cum se adunau nori de furtună când se 
așezară la masa din bucătărie. Așadar, nu venise ca să îi ajute 
să recupereze banii, deoarece atunci ar fi știut cât de grăbiţi 
erau. 

— Lucrez în calitate de consilier IT la o firmă de consultanţă. 
După cum am înţeles de la colegii din primărie, există probleme 

serioase cu sistemul dumneavoastră IT. De aceea m-au trimis 
aici. 

Ea zâmbi și le întinse cartea de vizită. Isabel Jonson, consilier 
IT, comuna Viborg, scria pe ea. Chiar era ultimul lucru de care 
aveau nevoie. 

— Știţi ce, interveni Rachel, căci soțul ei tăcea. E foarte 
drăguţ din partea dumneavoastră, dar în acest moment ne 
grăbim foarte tare. 

Crezuse că, auzind asta, femeia se va ridica, însă aceasta 
rămase pe scaun ca bătută în cuie și se uită la ei. Voia cu tot 
dinadinsul să impună dreptul autorităţilor de a se amesteca? 

Rachel se ridică și îi aruncă soțului o privire severă. 

— Joshua, trebuie să ne grăbim. 

Se întoarse spre femeie. 

— Vă rugăm să ne scuzați. 

Dar femeia tot nu dădea semne că ar intenţiona să se ridice. 
Apoi, Rachel observă la ce se holba femeia. Se uita la fotografia 
pe care o găsise Sarah. Fotografia care rămăsese de atunci pe 
masa din bucătărie și care îi amintea că într-o mulțime poate să 
existe un luda. 

— ÎI cunoașteţi pe acest bărbat? întrebă femeia. 

Se priviră nedumeriţi. 

— Care bărbat? întrebă Rachel. 

— Acesta. 

Femeia apăsă cu degetul pe capul bărbatului. 

Rachel își dădu seama că nu era în regulă ceva. Exact ca în 
acea după-amiază petrecută în sat, la Baobli, când soldaţii se 
opriseră și o întrebaseră în ce direcție să se îndrepte. 

Tonul vocii, situaţia. 

Nimic nu era așa cum trebuia să fie. 

— Trebuie să plecaţi, vă rog, repetă Rachel. Ne grăbim. 

Dar femeia nu se clinti. 

— Îl cunoașteţi? întrebă ea din nou. 

Deci, așa stăteau lucrurile. Mai asmuţiseră un diavol asupra 
lor. Încă un diavol în forma unui înger. 

Rachel se proțăpi în faţa ei, frângându-și mâinile. 

— Credeţi că nu știu cine sunteţi? Credeţi că nu știu că v-a 
trimis acel porc? Vă rog să nu mai rămâneţi aici. Plecaţi odată! 
Știţi doar că nu avem timp de pierdut. 

Simţi cum se rupe ceva în ea. Cum brusc nu mai reușește să- 
și reţină lacrimile. Cum furia și neputința amenințau să o 
copleșească. 

— Plecaţi odată! zbieră ea cu ochii închiși și pumnii strânși. 

Atunci, femeia se ridică și se apropie de ea. O luă pe după 
umeri și o scutură ușor, până când privirile li se întâlniră. 

— Nu știu ce se întâmplă aici, dar un lucru știu sigur: dacă 
există cineva care să-l urască pe acest bărbat, atunci eu sunt 
aceea. 

Rachel deschise ochii și își dădu seama: în spatele privirii 
liniștite a femeii se adunase multă ură. 

— Ce a făcut? întrebă Isabel Jonson. Spuneţi-mi ce a făcut, iar 
eu vă spun ce știu despre el. 

e 

Femeia avusese parte de experiențe neplăcute cu el, asta se 
simțea imediat. Dar oare putea să-i ajute? Rachel se îndoia de 
asta. Nu puteau să-i ajute decât banii, și chiar și pentru asta 
avea să fie în curând prea târziu. 

— Ce știți? Spuneţi repede, trebuie să plecăm! 

— Îl cheamă Mads Fog. Mads Christian Fog. 

Rachel scutură din cap. 

— Nouă ne-a spus că îl cheamă Lars, Lars Sørensen. 

Femeia scutură încetișor din cap. 

— OK. Atunci ambele nume sunt greșite. Eu l-am cunoscut ca 
Mikkel Laust, dar am reușit să arunc o privire asupra actelor sale 
și am găsit chiar și o adresă a lui. Acolo este înregistrat ca Mads 
Christian Fog. Cred că acesta este numele său adevărat. 

Rachel trase aer în piept. Oare Maica Domnului le auzise 
rugăciunile? Se uită adânc în ochii celeilalte femei. Oare putea 
avea încredere în ea? 

— Despre ce adresă vorbiţi? 

Joshua nu reușea încă să facă legăturile. Fața lui devenise 
între timp alb-albăstruie. 

— Undeva în Nordseeland, în apropiere de Skibby. Ferslev se 
numește localitatea. Am adresa acasă. 

— De unde știți toate astea? 

Vocea lui Rachel tremura. Voia foarte mult să o creadă, dar 
putea oare? 

— Până sâmbătă a locuit la mine. Sâmbătă dimineaţă l-am 
dat afară. 

Rachel își duse mâna la gură. Așadar, diavolul venise de la 
femeie direct la ei. 

Se uită agitată la ceas și se obligă să asculte cum acel nebun 
se folosise de consiliera IT. Cum o cucerise cu felul său de a fi 
aparent înţelegător. Cum își schimbase personalitatea de la un 
moment la celălalt. 

Rachel nu putea decât să dea din cap la tot ce auzea de la 
femeie. Recunoștea tiparul, iar când femeia termină, se uită la 
Rachel și la soțul ei. Preţ de o clipă el păru să fie pierdut în 
gânduri, de parcă ar fi încercat să vadă lucrurile dintr-o altă 
perspectivă. Apoi dădu din cap. Da, spuneau ochii lui, trebuiau 
să aibă încredere în această femeie. Aveau o motivaţie comună. 

Atunci, Rachel o apucă pe Isabel de mână. 

— Ceea ce vă povestesc acum nu aveţi voie să mai spuneţi 
nimănui, bine? În orice caz, nu acum. Vă povestim doar pentru 
că suntem de părere că ne-aţi putea ajuta. 

— Dacă e vorba despre o infracţiune, nu pot să garantez. 

— Despre asta e vorba, dar e vorba despre un infractor, omul 
pe care l-aţi dat afară. 

Ea trase aer în piept și abia atunci observă că îi tremura 
glasul. 

— Nouă ni s-a întâmplat cel mai îngrozitor lucru imaginabil: 
ne-a răpit doi dintre copii, iar dacă veţi povesti cuiva, el îi va 
ucide! 

XXX 

Trecuseră douăzeci de minute. Isabel nu mai fusese în viaţa ei 
atât de șocată. Își dădea seama foarte clar de situaţie. Acest 
bărbat, care locuise la ea și pe care o vreme îl văzuse ca pe un 
potenţial partener de viaţă, acest bărbat era un monstru și cu 
siguranţă era în stare de orice. Cum îi simţise mâinile în jurul 
gâtului, un pic prea puternice, prea îndemânatice. Cum intrarea 
lui în viaţa ei s-ar fi putut dovedi, cu puţin ghinion, fatală pentru 
ea. Şi i se uscă gura când se gândi la momentul în care îi 
spusese că adunase informaţii despre el. Dacă ar fi strâns-o pe 
loc de beregată? Dacă nici măcar nu ar mai fi apucat să spună 
că trimisese informaţiile mai departe către fratele ei? Dacă el ar 
fi observat că doar blufa? Că nu i-ar fi mărturisit niciodată în 
viaţă fratelui ei dezastrele relațiilor ei? 

Nici nu îndrăznea să se gândească mai departe. 

Acum, stătea lângă acești oameni și suferea împreună cu ei. 
Oh, cum îl ura pe tipul ăsta! în acel moment, făcu un pact cu 
sine însăși. El nu trebuia să scape! Era exclus ca un astfel de 
monstru să scape nepedepsit! 

— O să vă ajut, zise ea. Fratele meu e poliţist. E drept că la 
poliţia rutieră, dar orișicât. Putem să-l rugăm să îl dea în 
urmărire. În acest fel, informaţia s-ar răspândi iute în toată ţara. 
Am numărul de înmatriculare al camionetei și aș putea să o 
descriu destul de exact. 

Femeia din fața ei scutură însă din cap. Ar fi fost de acord cu 
mare drag, dar nu îndrăznea. 

— V-am mai spus că nu trebuie să afle nimeni despre treaba 
asta și ați promis, zise ea. Mai avem doar patru ore până închid 
băncile, și până atunci trebuie să facem rost de un milion în 
numerar. Nu putem să mai stăm aici. 

— Vă rog să mă ascultați. Durează mai puţin de patru ore să 
mergem la casa lui din Ferslev, dacă plecăm imediat. 

Femeia clătină din nou din cap. 

— De ce credeţi că i-ar fi dus pe copii acolo? Ar fi cel mai 
tâmpit lucru pe care l-ar putea face. Copiii ar putea fi oriunde în 
Danemarca. Putea să fi trecut granița cu ei. Nu mai sunt 
controale acum. Înţelegeţi? 

Isabel încuviință. 

— Da, aveţi dreptate. 

Se întoarse spre Joshua. 

— Aveţi mobil? E încărcat? 

El scoase un telefon din buzunar. 

— Da, aici, zise el. 

— Rachel, ai și tu unul? 

Ea încuviință. 

— Și dacă ne-am despărţi? Joshua încearcă să facă rost de 
bani, iar noi două mergem în Seeland. Acum, imediat. 

Soții se priviră pentru o clipă. Erau o pereche ciudată, pe care 
o putea înțelege foarte bine. Doar era și ea mamă și, deși copiii 
erau demult pe propriile picioare, grija pentru ei nu dispărea 
niciodată. Cât de îngrozitor trebuie că era când te vedeai brusc 
nevoit să iei o decizie de care atârna viaţa copiilor tăi! 

— Avem nevoie de un milion de coroane, zise bărbatul. Firma 
valorează mult mai mult, dar nu putem să mergem la bancă și 
să cerem să ne dea banii în numerar. Poate ar fi mers acum un 

an sau doi, dar vremurile s-au schimbat. Astăzi nu mai ţine. De 
aceea trebuie să apelăm la comunitate. E riscant, însă e singura 
posibilitate de a obține banii. 

O privi cu intensitate. Respira greu și avea buzele albastre. 

— Asta doar dacă nu ne puteţi ajuta. Și cred că o puteţi face, 
dacă vreți. 

Atunci îl văzu Isabel pentru prima oară pe întreprinzătorul 
cunoscut pentru că își conducea impecabil firma și care era unul 
dintre cei mai buni plătitor de taxe din Viborg. 

— Sunaţți-l pe șeful dumneavoastră, continuă el cu o expresie 
disperată, și rugați-l să sune la administraţia financiară. Spuneţi 
că s-a plătit greșit și că am avea urgent nevoie de bani. Puteţi 
face asta? 

Acum avea din nou mingea în terenul ei. 

Cu trei ore în urmă, când venise la birou, încă nu-și revenise. 
Se simțea rănită, prost dispusă și se  complăcea în 
autocompătimire. Insă acum? Acum, acea stare de spirit părea 
la ani-lumină distanţă, căci în acest moment simțea că avea 
puterea de a obţine orice, chiar dacă ar fi costat-o slujba. Sau 
mai mult. 

— Voi interveni, promise ea. Mă grăbesc, dar tot ar putea să 
dureze. 

26. 


— Da, Laursen, zise Carl în încheiere, adresându-se fostului 
tehnician criminalist. Acum știm cine a scris scrisoarea. 

— Puh, ce poveste oribilă. 

Laursen trase adânc aer în piept. 

— Zici că ai adus lucruri care i-au aparținut lui Poul Holt. Dacă 
pe ele se găsesc urme ADN, am putea verifica dacă sângele 
folosit la scrierea mesajului e al lui Poul. Cel puţin asta. Și, 
împreună cu declarația fratelui că a fost omorât, am avea măcar 
un punct de plecare pentru acuzare. Asta dacă vom avea un 
suspect. Deși un caz fără cadavru e întotdeauna o chestiune 
dubioasă, știi și tu. 

Laursen privi pungile transparente pe care Carl le scoase din 
sertar. 

— Fratele mai mic al lui Poul, Tryggve, a păstrat o parte din 
lucrurile acestuia. Cei doi erau foarte apropiaţi. Tryggve a luat 
lucrurile cu el înainte de a fi exclus de acasă. L-am convins să ni 
le dea. 

Laursen își înveli mâna într-o batistă și luă lucrurile de la Carl. 

— De astea nu avem nevoie, zise el și dădu la o parte niște 
sandale și un tricou. Dar asta, poate. 

Cercetă cu atenţie șapca. O șapcă albă obișnuită, cu un 
cozoroc albastru și cu inscripţia JESUS RULES! 

— Părinţii nu i-au permis să o poarte, dar lui Poul îi plăcea, a 
spus Tryggve, și de aceea o ascundea în timpul zilei în pat și 
dormea cu ea. 

— A mai purtat-o și altcineva pe cap în afară de el? 

— Nu, evident că l-am întrebat asta pe Tryggve. 

— OK. Atunci, aici avem ADN-ul lui. 

Laursen arătă cu degetul lui gros spre câteva fire de păr care 
se ascundeau sub cozoroc. 

— E grozav! 

Assad se apropiase cu un teanc de hârtii spre ei. Capul îi 
strălucea ca un bec, dar nu pentru că era Laursen aici. Peste ce 
dăduse oare? 

— Mulţumesc, Laursen, zise Carl. Știu că ești ocupat sus la 
cantină și cu tot restul, dar când tu ești cel care se ocupă, totul 
alunecă mult mai ușor prin sistem. 

Carl îi întinse mâna. Acum venise vremea într-adevăr să se 
ducă la cantină și sa le povestească celorlalţi colegi ai lui 
Laursen ce tip grozav aveau în echipă. 

— He! zise Laursen și ridică fruntea. 

Apoi, își aruncă în sus braţul uriaș și păru să apuce aerul. Un 
moment rămase așa, zâmbind, cu pumnul strâns, apoi făcu o 
mișcare de parcă ar fi aruncat pe jos o minge. O fracțiune de 
secundă mai târziu, bătu cu piciorul în pământ. Apoi, zâmbi din 
nou. 

— Scârboase fiinţe, zise el și ridică piciorul pentru ca toată 
lumea să poată admira muscoiul strivit în toată splendoarea lui. 

Apoi plecă. 

Assad își frecă mâinile când pașii lui Laursen se estompară. 

— Totul merge ca uns, Carl, ia privește. 

Trânti un teanc de hârtii pe masă și făcu semn spre foaia 
aflată deasupra. 

— Aici avem numitoarea comună dintre incendii, Carl. 

— Ce anume? 

— Numitoarea comună. 

— Numitorul comun, Assad. Numitorul. Care e acesta? 

— Aici. Mi-a fost clar când am studiat raportul anual al JPP. Au 
împrumutat bani de la o bancă privată, RjJ-Invest se numește, și 
asta este o informaţie foarte importantă. 

Carl scutură din cap. Erau prea multe prescurtări pentru 
gustul său. JPP? 

— JPP este firma din Emdrup, care a ars? 

Assad încuviinţă și bătu iarăși cu degetul pe un nume, apoi se 
întoarse spre coridor. 

— Yrsa, vii puţin? Tocmai îi arăt lui Carl ce am descoperit. 

Carl simţi cum se încruntă. Oare această stranie Yrsa iar 
făcuse orice altceva în afară de sarcinile pe care trebuia să le 
îndeplinească? 

Auzi cum bufnea hotărât pe coridor. Pașii ei ar fi putut 
înspăimânta un regiment întreg de soldați americani, dându-le 
complexe de inferioritate. Cum reușea asta, când nu cântărea 
mai mult de cincizeci și cinci de kilograme? 

Ea se strecură pe ușă, având hârtiile pregătite încă dinainte 
de a se opri. 

— l-ai povestit de RJ-Invest, Assad? 

El încuviinţă. 

— Sunt cei care i-au împrumutat cu banii pe JPP, cu ceva 
vreme înainte de incendiu. 

— l-am explicat deja, Yrsa, zise Assad. 

— OK. Rj-Invest are mulţi bani, continuă ea. La ora actuală, 
portofoliul de credite este de peste cinci sute de milioane de 
euro. Deloc rău pentru o firmă care a fost înregistrată abia în 
2004, nu-i așa? 

— Cinci sute de milioane, cine n-are banii ăștia astazi? 
bombăni Carl. 

In contextul ăsta, poate că ar fi trebuit să le arate stocul său 
de scame de lână. 

— Ei, în 2004, Rj-Invest nu stătea încă atât de bine. Atunci au 
luat un credit de la AIJ Ltd., care la rândul lor și-au împrumutat 
capitalul de start de la MJ AG, care, pe de altă parte, a luat un 
credit de la TJ Holding. Te prinzi care e punctul comun? 

II credea prost sau ce? 

— Poate litera J, Yrsa? Dar ce reprezintă? rânji Carl. 

Ei, acum le luase vântul din pânze. 

— Jankovic, răspunseră Assad și Yrsa deodată. 

Assad împrăștie pe masa dinaintea lui teancul de hârtii: 
documentele celor patru firme la care avuseseră loc drăgălașele 
incendii și unde fuseseră descoperite cadavrele arse. Bilanţurile 
anuale din 1992 până în 2004. În toate cele patru bilanţuri, 
creditorii erau subliniaţi cu marker roșu. 

Creditori cu J. 

— Incercaţi să-mi spuneţi că în spatele tuturor creditelor pe 
termen scurt pe care le-au luat aceste firme înainte de a lua foc 
s-a aflat, mai mult sau mai puţin, aceeași bancă? 

— Da! răspunseră cei doi în cor. 

Carl se uită mai atent la bilanţuri. Era o adevărată 
descoperire. 

— OK, Yrsa, tu aduni toate informațiile pe care le găsești 
despre aceste patru bănci. Ce reprezintă literele, asta știți? 

Yrsa zâmbi ca un star de la Hollywood care nu are altceva de 
oferit. 

— RJ: Radomir Jankovic. AlJ: Abram llija Jankovic, MJ: Milica 
Jankovic și TJ: Tomislav Jankovic. Patru fraţi. Trei fraţi și sora 
Milica. 

— OK. Locuiesc aici în ţară? 

— Nu. 

— Ci? 

— Nicăieri, am putea zice. 

Yrsa ridică din umeri până la urechi. 

Ea și Assad arătau ca doi școlari care ascunseseră în 
ghiozdane câteva kilograme de artificii. 

— Nu, Carl. Ca să nu mai lungim vorba, toți patru sunt morţi 
de câţiva ani. 

Sigur că erau morți. La ce altceva să te aștepți? 

— Și-au făcut un nume în Serbia când a izbucnit războiul, 
preluă Yrsa explicaţiile. Patru fraţi care puteau mereu livra arme 
la preţuri impresionante. Erau niște tipi răi de tot. 

Scoase un grohăit care ar fi trebuit să aducă a râs. 

— Da, subevaluarea ajută la înţelegere, nu se zice așa? se 
interesă Assad. 

Mai aiurea nici că puteai s-o formulezi. 

Carl se uită la Yrsa, care chicotea. De unde avea această 
ființă stranie toate aceste informaţii? Ştia oare sârbă? 

— Vreţi să spuneţi că o avere cu origini dubioase a fost 
canalizată în afacerea cu credite aici în vest, nu? Dar ascultați- 
mă. Dacă într-adevăr așa e, atunci cred că ar trebui să îl predăm 
colegilor de sus. Ei se pricep mai bine la infracţionalitatea 
economică. 

— Mai întâi trebuie să te uiţi la astea, Carl. 

Yrsa se scobi în geantă. 

— Avem o fotografie a celor patru fraţi. E veche, dar e 
folositoare. 

Ea așeză fotografia în faţa lui. 

— Aha, zise el și stocă în minte imaginea a patru vite Angus, 
bine hrănite. O familie sănătoasă, domnii mei! Erau și luptători 
de sumo în timpul liber? 

— Uită-te mai atent, Carl, îl îndemnă Assad, vei înţelege la ce 
ne referim. 

Detectivul urmă privirea lui Assad. Cei patru fraţi erau așezați 
unul lângă celălalt la o masă cu faţă de masă albă și pahare din 
cristal. Toţi aveau mâinile pe masă, ca în faţa unei mame 

severe, aflate în afara cadrului. Patru mâini puternice - și toate 
aveau pe degetul mic un inel. Erau inele care tăiau adânc în 
carne. La o astfel de statură nici nu era de mirare. 

Carl se uită la colegii lui, doi dintre cei mai stranii indivizi care 
se mișcaseră vreodată pe culoarele acestei clădiri. Tocmai ei doi 
reușiseră să ridice acest caz la un nivel complet nou. Un caz 
care, în principiu, nici măcar nu era al lor. 

Toată situaţia era a naibii de ireală. 

e 

O oră mai târziu, programul lui Carl era din nou dat peste cap. 
Telefonul veni de la adjunct, de la Lars Bjørn. Unul dintre 
oamenii lui fusese jos în arhivă și auzise o discuție dintre Assad 
și cea nouă. Ce se petrecea acolo? Găsiseră un punct comun 
pentru incendii? 

Carl îi repetă pe scurt despre ce era vorba, în timp ce 
culegătorul de turbă de la capătul celălalt scotea mormăieli 
periodice pentru a indica faptul că urmărea explicațiile lui Carl. 

— Fii drăguţ și trimite-l pe Hafez el-Assad la Rødovre pentru a- 
| informa pe Antonsen. O să continuăm cu incendiile de aici, din 
oraș, dar acest caz vechi îl puteți lămuri, dacă tot aţi început să 
lucraţi la el, zise Lars Bjørn cu generozitate. 

Acesta era sfârșitul vieții lor liniștite. 

— Sincer, nu cred că Assad are chef de asta. 

— Ei, atunci va trebui să faci tu asta. 

Bjørn, porcul, îl cunoștea prea bine. 

— Carl, nu vorbești serios. E doar o glumă, nu? 

Gropiţele lui Assad se vedeau bine prin barba nerasă, dar 
dispărură curând. 

— lei mașina de serviciu, Assad, și ai grijă cum accelerezi prin 
Roskildevej. Prietenii noștri de la poliţia rutieră au montat iar 
radare. 

— Deci, eu cred că e o prostie. Fie preluăm toate cazurile de 
incendii, fie niciunul. 

Dădu foarte hotărât din cap în timp ce vorbea, dar Carl nu 
reacționă, ci îi întinse doar cheile de la mașină. 

După dispariţia lui Assad și a înjurăturilor sale ininteligibile în 
sus pe scară, lălăiala stridentă a Yrsei de la capătul coridorului 
ieși mult mai bine în evidență. Cinci octave în cădere liberă. 
Cum putea să-ţi lipsească în astfel de situaţii bosumflarea 


VP - 221 


aproape permanentă a Rosei! Ce naiba făcea acum domnișoara 
Bucle Aurii? 

Se ridică anevoie și ieși pe coridor. 

Desigur. Stătea din nou în fața peretelui și se uita la 
scrisoarea uriașă. 

— Ai cam întârziat, Yrsa, Tryggve Holt ne-a oferit deja sensul 
scrisorii. Nu crezi că el e mai bun pentru asta decât alţii? Și nu 
crezi că de-acum știm destule? Ce ar mai putea sta scris acolo 
care să ne ajute la investigaţii? Nimic, nu-i așa? Deci, du-te la 
tine în birou și fă ceva deștept. Ceva ce am stabilit să faci. 

Ea se opri din cântat când el termină cu predica. 

— Vino puţin aici, Carl, zise ea și îl trase în regatul ei roz. 

Îl așeză la biroul ei, unde se afla o copie a interpretării lui 
Tryggve a scrisorii. 

— Vită-te la asta. La primele rânduri, suntem de acord. 


AJUTOR 


Am fost răpiți pe 16 februarie 1996... 
In stația de autobuz Lautrupvang din Ballerup... 
Bărbatul are 1,8 metri, păr scurt... 


— Poţi să mă urmărești? 
Carl încuviință. 
— Apoi, Tryggve sugerează următoarele cuvinte: 


„„„Ochi albaștri rău şi o cicatrice pe... drept... 


— Da, din păcate nu știm încă unde se află acea cicatrice, 
interveni Carl. Tryggve nu a observat-o și nici nu a vorbit cu Poul 
despre ea. Dar Poul reușea mereu să observe astfel de lucruri, 
spune Tryggve. Micile defecte de frumusețe la alţii le netezeau 
poate pe ale sale? Dar spune mai departe. 

Ea încuviință. 


_ Conduce o camionetă albastră... Părinţii noștri îl cunosc... 
II cheamă Freddy și ceva cu B... Ne-a amenințat și ne-a 
curentat... Ne omoară... 


— Mda, pare că totul se potrivește. 

Carl tăcu și se uită în tavan. Acolo sus zbura iarăși o muscă 
mare și enervantă, care părea să râdă de el. Se uită mai bine la 
ea. Nu avea cumva pe aripă o pată albă de la pasta corectoare? 
Scutură ameţit din cap. Intr-adevăr, era musca după care 
aruncase cu sticla de pastă corectoare. Unde naiba fusese până 
acum? 

— Așadar, suntem de acord că Tryggve a fost de față la 
eveniment și a fost conștient, continuă Yrsa, neabătută. Această 
secţiune a scrisorii se referă la trăsăturile bărbatului. Dacă le 
completăm cu informaţiile de la Tryggve, avem o descrie destul 
de bună. Acum nu ne mai lipsește doar portretul-robot din 
Suedia. 

Ea arătă spre rândurile aflate dedesubt. 

— La următoarele propoziţii nu sunt prea sigură. Întrebarea e 
dacă acolo chiar scrie ce credem noi. Citește cu voce tare, Carl. 

— Să citesc cu voce tare? N-ai decât să citești tu. 

Ce, era membru în trupa regală de teatru? 

Ea îl bătu pe umăr și îl ciupi de braţ. 

— Haide, Carl. Așa, conţinutul devine mai clar. 

El scutură din cap resemnat și își drese glasul. Ce găină 
nebună! 


Mi-a pus mai întâi mie, apoi fratelui meu, o cârpă pe 
față... 


_ Am mers cam o oră și acum suntem undeva lângă apă... 
In apropiere se aude mormăitul unor mori de vânt... 
Aici pute... Eliberați-ne... Repede 
Fratele meu e Tryggve de 13 ani 
Eu sunt Poul 18... 
Poul Holt 


Ea îl aplaudă silențios cu vârfurile degetelor. 

— Foarte drăguţ, Carl. Da, știu că Tryggve e sigur de cele mai 
multe dintre lucruri, dar treaba cu morile de vânt, oare nu poate 
fi și altceva? La fel și alte câteva cuvinte. Și dacă în spatele 
punctelor se ascunde ceva mai mult decât putem noi să ne 
imaginăm? 

— Poul și Tryggve nu au discutat deloc despre zgomot, nici nu 
ar fi putut s-o facă de vreme ce erau legaţi la gură. Tryggve își 
amintește însă că din când în când auzeau un mormăit profund, 

zise Carl. În afară de asta, Tryggve e de părere că Poul a fost 
mereu bun la chestiuni legate de sunete și aparatură tehnică. 
Dar e adevărat: până la urmă, sunetul poate fi de la altceva. 

Carl îl văzu dinaintea sa pe Tryggve, aflat în Suedia, plâns și 
trist, cum citea a nu știu câta oară scrisoarea în lumina 
dimineţii. 

— Scrisoarea l-a impresionat foarte mult pe Tryggve. A spus 
de mai multe ori că totul era tipic pentru fratele lui mai mare. 
Fără semne de punctuație. Poul scria mereu așa cum vorbea. 
Pentru el, să citească scrisoarea era de parcă l-ar fi auzit pe el 
vorbind. 

Carl alungă imaginea din minte. Era foarte clar, trebuiau să-l 
convingă pe Tryggve să vină la Copenhaga imediat ce își 
revenea din șoc. 

Yrsa se încruntă. 

— L-ai întrebat pe Tryggve dacă în zilele cât a stat în căsuță a 
fost vânt? V-aţi uitat, tu sau Assad, pe însemnările 
meteorologice de atunci? Aţi întrebat la institutul meteorologic? 

— La mijlocul lui februarie? Atunci e mereu furtună. Nu e 
nevoie de un vânt puternic pentru a învârti morile. 

— Totuși, aţi întrebat? 

— Transmite întrebarea mai departe către Pasgăârd, Yrsa. El 
cercetează chestiunea cu morile de vânt. Deocamdată cred însă 
că am altă treabă pentru tine. 

Ea se așeză pe marginea biroului. 

— Știu ce urmează să spui. Vrei să iau legătura cu asociații și 
grupe de ajutor reciproc pentru cei care părăsesc sectele, nu? 

Ea își trase geanta spre ea și scoase o pungă de cartofi prăjiţi. 
Înainte să apuce Carl să formuleze un răspuns, punga era deja 
larg deschisă și conținutul pe jumătate mâncat. 

Cu ea, nu încetai să te minunezi. 

Când deschise la el în birou arhiva meteo a Dansk 
Meteorologisk Institut, trebui să constate că datele ajungeau 
doar până în 1997. Așadar, sună la institut, se prezentă și 
formulă întrebarea sa simplă, așteptându-se la un răspuns 
simplu. 

— Puteţi să-mi spuneţi cum a fost vremea în zilele din jurul 
datei de 16 februarie 1996? 

Câteva secunde mai târziu, veni și răspunsul. 

— Pe 18 februarie, Danemarca a fost lovită de o furtună de 
zăpadă extrem de puternică. Țara a fost izolată de lume timp de 
trei sau patru zile, iar graniţa dintre Germania și Danemarca a 
fost chiar închisă, zise femeia de la celălalt capăt. 

— Într-adevăr? Informaţia e valabilă și pentru Nordseeland? 

— E valabilă pentru toată ţara, dar cel mai rău a fost în sud. În 
nordul Danemarcei, drumurile încă mai erau cât de cât 
practicabile. 

De ce naiba nu întrebaseră mai repede despre vreme? 

— Așadar, ziceţi că a fost furtună mare? 

— Da, așa este. 

— Și ce se întâmplă pe o astfel de vreme cu morile de vânt? 

Femeia nu răspunse imediat. 

— Vreţi să știți dacă furtuna a fost prea puternică pentru ca 
instalaţiile să funcţioneze? 

— Ăă... da, asta vreau să știu. Credeţi că, pe o astfel de 
vreme, morile trebuie oprite? 

— Ei bine, nu sunt expertă în mori de vânt, însă sigur trebuie 
oprite pe o astfel de vreme. Altminteri ar sări din ţăţâni. 

Aici, Carl își scoase o ţigară din pachet și mulțumi pentru 
informaţii. Dacă nu fuseseră mori de vânt, ce auziseră copiii din 
căsuţă? Erau prizonieri înăuntru, înghețau și nu puteau vedea 
afară. Oare își dăduseră seama că era furtună? 

Carl căută numărul de mobil al lui Pasgârd și îl formă. 

— Da, răspunse acesta. 

Părea extrem de neprietenos, chiar dacă nu rostise decât un 
cuvânt. 

— Carl Marck la telefon. Ai verificat cum era vremea în 
perioada în care au fost închiși copiii? 

— Încă nu, dar ajung și acolo. 

— Poţi să o uiţi. În ultimele trei dintre cele cinci zile pe care le- 
au petrecut în căsuţa debarcaderului, a fost furtună de zăpadă. 

— Așa ceva! 

Cum adică - așa ceva?! remarcă tipică de Pasgâărd. 

— Uită de morile de vânt, Pasgărd. Vântul era prea puternic. 

— Da, dar ai spus trei din cinci zile. Ce se întâmplă cu restul 
de două zile. 

— Tryggve mi-a povestit că el a auzit acest mormăit în toate 
cele cinci zile, însă în ultimele trei ceva mai slab. Asta s-ar putea 
explica prin prezenţa furtunii, care a estompat mult sunetele. 

— Da, probabil. 

— Mi-am zis doar că ar trebui să știi. 

Carl râse în sinea lui. Cu siguranţă Pasgărd era furios la culme 
că nu descoperise el asta. 

— Așadar, trebuie să cauţi o altă sursă de zgomot, continuă 
el, după un alt mormăit. Ce se aude cu solzul de pește, ai deja 
ceva? 

— Încetișor. Acesta se află deocamdată la Institutul de 
Biologie, la departamentul de biologie marină, la microscopare. 

— Mircoscopare? 

— Da, sau ce naiba fac ei acolo. E un păstrăv, asta știu deja, 
dar marea întrebare e acum dacă e un păstrăv de mare sau de 
fiord. 

— Sunt pești destul de diferiţi? 

— Diferiţi? Nu, nu cred. Un păstrăv de fiord nu e cu siguranță 
altceva decât un păstrăv de mare care nu a vrut să înoate mai 
departe și a rămas acolo unde era. In fiord. 

Pfiu! se gândi Carl. Yrsa, Assad, Rose, Pasgârd. Pentru un 
comisar de poliţie, era prea mult. 

— Încă o chestie, Pasgârd. Sună-l, te rog, pe Tryggve Holt și 
întreabă-l dacă știe cum a fost vremea în perioada în care au 
fost ţinuţi prizonieri. 

Nici nu apucase bine să pună telefonul jos, că acesta și sună 
din nou. 

— Antonsen. 

Vocea nu zise mai multe. Doar tonul ajungea ca să iei poziție 
de drepti. 

— Ajutorul tău tocmai s-a certat cu Samir Ghazi aici, în secție, 
și s-au încăierat. Dacă nu am fi fost la poliție, ar fi trebuit să 
sunăm la 112. Fii amabil și vino să-l iei imediat pe nebun de aici. 

27. 


Când Isabel Jonson era rugată să povestească ceva despre 
biografia ei, ceea ce se întâmpla destul de rar, ea spunea mereu 
cum crescuse în țara tupperware-ului, în grija unor părinţi 
drăguţi, cu Vauxhall și casă pe pământ. Ambii aveau o pregătire 
solidă și păreri care nu se deosebeau în niciun fel de cele ale 
altor burghezi înstăriți care plecau în fiecare zi la lucru cu 
geanta diplomat sub braţ. O copilărie senină, bine educată, fără 
bacili și ambalată în vacuum. Fiecare membru al micuţei familii 
își cunoștea foarte bine locul. Nu puneai coatele pe masă. 
Părinţii o felicitară și îi strânseră mâna când Isabel termină liceul 
real. Fratele ei plecă în armată, deși în urma tragerii la sorți 
fusese scutit de serviciul militar. 

Astfel, în decursul timpului se  șlefuiseră modele de 
comportament la care nu putea renunța decât atunci când se 
arunca în braţele unui bărbat puternic sau, ca acum, când se 
așeza la volanul Fordului ei Mondeo. Viteza maximă era reglată 
la două sute cinci, dar al ei atingea două sute zece. Și, după ce 
ea și Rachel o cotiră de pe drumul comunal pe E 45, o dovedi 
din nou. 

Navigatorul arăta că aveau să ajungă la destinaţie la ora 
17.05, dar Isabel avea de gând să meargă mai repede. 

— Îţi fac o propunere, îi zise ea lui Rachel, care ședea lângă 
ea și strângea mobilul în mână, dar nu trebuie să te agiţi, bine? 
Îmi promiţi? 

— Încerc, veni încetișor răspunsul. 

— Dacă nu dăm peste el sau copii în Ferslev, nu ne mai 
rămâne probabil altceva de făcut decât să îi dăm ceea cea 
cerut. 

— Adevărat. Despre asta am vorbit deja. 

— Doar dacă nu cumva reușim să obținem mai mult timp. 

— Ce vrei să spui? 

Isabel ignoră gesturile celorlalţi șoferi în timp ce croșeta în 
trafic, fără să reducă viteza. 

— Vreau doar să spun... te rog să nu te enervezi, Rachel. 
Vreau să spun că nu știm în câtă siguranţă sunt copiii, chiar 
dacă îi dăm banii. Ştii ce vreau să spun. 

— Cred că atunci vor fi în siguranţă. 

Rachel accentuă fiecare cuvânt. 

— Dacă îi dăm banii, o să-i elibereze. Știm deja prea multe 
despre el ca să îndrăznească să facă altceva. 

— Stai așa, Rachel, tocmai aici e buba. Dacă îi daţi banii, și 
primiţi copiii înapoi, ce o să vă reţină să-l denunțaţi apoi la 
poliţie? Înțelegi la ce mă refer? 

— Sunt sigură că o jumătate de oră mai târziu va fi în afara 
ţării. N-o să-l mai intereseze ce facem după aceea. 

— Așa crezi? Tipul nu e prost, Rachel, știm asta amândouă. 
Fuga din ţară nu-i oferă o garanţie. Cei mai mulţi urmăriţi sunt 
prinși până la urmă. 

— Da, dar în cazul ăsta ce facem? 

Rachel alunecă neliniștită de colo colo pe scaun. 

— Te rog, mergi mai încet, o rugă ea apoi cu voce șoptită. 
Dacă întâlnim un filtru de poliţie, o să-ţi ia carnetul. 

— Ei, asta e, atunci. Va trebui să conduci tu. Doar ai carnet, 
nu? 

— Sigur. 

— Atunci, e în regulă. 

Isabel depăși un BMW argintiu în care ședeau bărbaţi tineri cu 
pielea închisă la culoare și șepcile puse invers. 

— Nu putem aștepta, continuă ea. Acum vine partea care mă 
îngrijorează. Nu știm ce va face după ce va primi banii și nu știm 
sigur nici ce va face dacă nu îi primește. De aceea, trebuie să 
fim mereu cu un pas în față. Noi trebuie să deținem controlul, nu 
el. Înţelegi la ce mă refer? 

Rachel scutură atât de tare din cap, încât Isabel o văzu chiar 
dacă avea privirea îndreptată spre drum. 

— Nu, nu înţeleg nimic. 

Isabel își trecu limba peste buze. Dacă nu ieșea așa cum 
trebuia, avea să fie vina ei, dar acum era convinsă că tot ce 
făcea sau spunea era cât se putea de corect și absolut necesar. 

— Dacă se constată că adresa la care mergem e într-adevăr 
cea corectă, atunci vom fi mult mai aproape de el decât i-ar 
conveni. Pentru el ar însemna să i se împlinească unele dintre 
cele mai negre coșmaruri. Atunci va căuta, cu toată puterea, în 

mintea lui de psihopat momentul în care a făcut o greșeală. De 
aceea, la pasul vostru următor el va deveni nesigur, înţelegi? De 
asta avem nevoie, să-l facem atacabil. 

Ea depăși cincisprezece mașini până când Rachel răspunse. 

— Despre asta putem vorbi mai târziu, bine? Deocamdată aș 
vrea doar să stau liniștită aici. 

Când goniră peste podul care traversa strâmtoarea Kleiner 
Belt, Isabel aruncă o privire spre ea. De pe buzele lui Rachel nu 
ieșea niciun sunet. Cu toate astea, ele se mișcau necontenit. 
Inchisese ochii, iar mâinile încă mai strângeau mobilul atât de 
tare, încât i se vedeau oasele. 

— Tu chiar crezi în Dumnezeu? întrebă Isabel. 

O vreme domni tăcerea. Rachel probabil voia să-și termine 
mai întâi rugăciunea, înainte de a deschide ochii. 

— Da, cred. Cred în Maica Domnului, și că ea există și oferă 
sprijin și ajutor mamelor nefericite. De aceea mă rog ei și sunt 
sigură că mă aude. 

Isabel se încruntă, însă tăcu și încuviinţă. 

Orice altceva ar fi însemnat o ticăloșie. 

e 

Ferselv se afla în mijlocul câmpurilor din apropiere de Isefjord. 
Satul părea, în multe privințe, idilic și relaxat - în contrast 
puternic cu tot ceea ce s-ar fi putut ascunde într-un colțișor al 
localității. 

Se apropiară de adresa cu pricina și Isabel constată că inima 
începuse să-i bată mai tare. De departe puteau deja să-și dea 
seama că, de la atâţia copaci și vegetaţie, casa aproape că nu 
se vedea din stradă. Atunci, Rachel o apucă pe Isabel de braț. 

Rachel era albă ca hârtia. Își trecea întruna mâinile peste 
obraji, de parcă ar fi vrut astfel să menţină circulaţia sângelui. 
Strânsese buzele și pe frunte îi apăruseră urme de sudoare. 

— Oprește aici, Isabel, gemu ea când ajunseră la un gard viu. 

Cobori cu greu din mașină. Era limpede că nu se simţea bine. 
La marginea drumului, căzu în genunchi. De fiecare dată când 
vomită, gemu tare de tot. O ţinu așa până când stomacul i se 
goli de tot. În clipa în care se ridică, un Mercedes trecu în goană 
pe lângă ele. 

— Eşti în regulă? întrebă Isabel, de parcă nu ar fi văzut și 
singură. 

— Așa, zise Rachel când se așeză din nou în mașină și își 
șterse gura cu dosul palmei. Acum ce facem? 

— Mergem spre casă. El crede că fratele meu, polițistul, 
deţine toate informaţiile despre el. Dacă porcul e acolo sus, le 
va da drumul copiilor de îndată ce mă va vedea. Nu va avea 
curajul să facă altceva și va încerca doar să scape. 

— Trebuie să parchezi mașina în așa fel încât să nu aibă 
senzaţia că îi blocăm drumul, zise Rachel. Altfel, riscăm să o ia 
razna și să comită un gest disperat. 

— Cred că te înșeli. Nu, dimpotrivă. Punem mașina de-a 
curmezișul. Va trebui să o ia peste câmp. Dacă poate ieși cu 
mașina, riscăm să ia copiii cu el. 

Rachel arăta de parcă avea să i se facă rău din clipă în clipă, 
dar înghiţi de două ori puternic în sec și se adună. 

— Rachel, nu sunt prea sigură. Nu prea ai experiență cu așa 
ceva, nici eu, din fericire. Nici eu nu mă simt prea bine, dar 
acum trebuie să o facem. 

Ochii lui Rachel erau umezi când se întoarse și se uită la 
Isabel, dar privirea îi era rece. 

— Am trăit în viaţa mea mai multe decât îţi poţi închipui, 
răspunse ea surprinzător de dur. Da, mi-e teamă, însă nu pentru 
mine. Nu ne permitem să greșim. 

e 

Isabel parcă maşina transversal pe drumul de țară, apoi se 
plasară în mijlocul curții, la adăpostul copacilor, și așteptară să 
se întâmple ceva. 

Porumbeii de pe acoperiș uguiau și o ușoară briză bătea prin 
frunze și iarbă. În rest, în gospodărie nu se vedea pe nicăieri 
niciun semn de viaţă, cu excepția răsuflărilor lor. 

Ferestrele bătrânei case țărănești erau întunecate. Poate 
pentru că erau murdare, poate pentru că din interior erau trase 
draperiile, nu se putea spune. Lângă peretele casei zăcea o 
mașină veche și ruginită de tuns iarba. De pe toate obiectele din 
lemn se scorojea vopseaua. Totul părea mort și nelocuit. Și 
îngrijorător. 

— Ei haide, zise Isabel și se îndreptă direct spre intrare. 

Bătu de două-trei ori în ușă. Apoi, făcu un pas în spate și bătu 
în geamul de alături. Dar nimic nu se mișcă. 

— Doamne sfinte! Dacă sunt înăuntru, poate încearcă să ia 
legătura cu noi, zise Rachel, care se trezea încetișor din transă. 

Dintr-un impuls luă o sapă cu mânerul rupt, care era sprijinită 
de peretele casei, și sparse hotărâtă geamul aflat lângă ușa de 
la intrare. 

Era evident că se pricepea la lucruri practice după cum puse 
sapa pe umăr și ridică apoi fereastra. Și era de asemenea 
evident că era pregătită să folosească obiectul împotriva 
răpitorului dacă se ascundea înăuntru împreună cu copiii. 
Acesta trebuia sa-și calculeze atent pașii următori. 

Merseră prin casă, iar Isabel se ţinu aproape de Rachel. În 
afară de patru sau cinci sticle cu gaz aflate în hol, la parter nu 
erau prea multe mobile, iar acestea erau plasate strategic în 
dreptul ferestrelor, pentru a da impresia, la o privire aruncată de 
afară, că toată casa era locuită. Nimic, în afară de praf peste tot. 
Nimic, nu erau hârtii, reclame, anunţuri, ambalaje goale, 
șerveţele de bucătărie, așternuturi. Nici măcar hârtie igienică. 

Aici nu locuia nimeni. 

Apoi, găsiră scara abruptă care ducea spre etaj. Urcară cu 
grijă treptele înguste. 

Lambriuri din lemn pe toţi pereţii. Pereţi subțiri peste tot. 
Tapet în toate culorile și modelele. Un talmeș-balmeș de gusturi 
sau de lipsă a acestora și de bani. În trei dintre încăperi nu 
exista decât o singură piesă de mobilier, un dulap verde- 
deschis, simplu, de pe care se cojea vopseaua. 

Când Isabel trase draperiile, în încăpere pătrunse lumina 
după-amiezii. Deschise ușa dulapului și rămase cu gura căscată. 
Probabil că tocmai fusese aici, căci multe dintre hainele de pe 
umerașe le purtase când locuise la ea. Haina din piele întoarsă, 
blugii gri-deschis și cămășile de la Esprit și Morgan. Cu siguranţă 
nu te așteptai la așa ceva într-un loc atât de sărăcăcios. 

Și Rachel tresărise, iar Isabel înțelese de ce. Mirosul after- 
shave-ului său, doar de la el putea să ţi se facă rău. 

Ea scoase una dintre cămăși și o cercetă rapid. 

— Hainele nu sunt spălate, așa că avem acum ADN-ul lui dacă 
ne trebuie. 

Arătă spre un fir de păr de pe guler. Având în vedere 
culoarea, nu era cu siguranţă al ei. 

— Haide, o să luăm astea cu noi, continuă ea. Chiar dacă nu 
cred, dar poate mai găsim ceva prin buzunare. 

Când privi rapid pe geam, descoperi urme în pietrișul din fața 
șurii. Inainte nu le văzuse, dar de aici de sus se vedea clar că în 

fața porţii șopronului pietrele fuseseră aplatizate în două urme 
care păreau cât se poate de proaspete. 

Trase draperiile la loc cu atenţie. 

Cioburile de sticlă le lăsară în hol, traseră doar ușa după ele 
până se închise. Afară, se uitară iute în jur. În grădina de 
legume, pe câmpuri, între copaci, nicăieri nu se vedea nimic 
suspect. De aceea, se concentrară asupra lacătului de la poarta 
dinspre șură. 

e 

Isabel arătă spre sapa pe care Rachel încă o transporta pe 
umăr, iar Rachel dădu din cap. Nu avu nevoie de mai mult de 
cinci secunde pentru a forța lacătul. 

Când deschiseră poarta, ambele traseră aer în piept. 

In faţa lor, în hambar, se afla camioneta. Recunoscură 
amândouă modelul Renault Partner, albastru-deschis, iar 
numărul de înmatriculare corespundea. 

Rachel începu să se roage încetișor. 

— Doamne Dumnezeule, te rog nu lăsa ca dragii mei copii să 
fie morţi în camionetă. Maica Domnului, te implor, nu lăsa să fie 
acolo. 

Isabel nu avea dubii. Pasărea de pradă fugise. Încercă ușa din 
spate a camionetei. Nici măcar nu se ostenise să o închidă, atât 
de sigur era pe sine. 

Puse mâna pe capotă. Era caldă încă. 

Apoi, se duse în curte și se uită printre copaci la locul unde 
vomitase Rachel. Fie trecuse pe acolo, fie plecase pe apă. În 
orice caz, nu dispăruse de prea multă vreme. 

Ajunseseră prea târziu! La mustață, ar fi putut spune. 

Rachel, care stătea lângă ea, începu să tremure. Agitaţia 
drumului lung cu mașina, tristeţea pentru care nu existau 
cuvinte, durerea care se reflecta pe faţa ei și în ţinuta ei, toate 
acestea răbufniră acum într-un răcnet care zburătăci porumbeii 
de pe acoperiș. La sfârșit, îi curgeau muci din nas, iar colțurile 
gurii îi erau albe de la salivă. 

Răpitorul nu era aici, iar copiii dispăruseră, în ciuda tuturor 
rugăciunilor. 

Isabel dădu încetișor din cap. Da, era îngrozitor. 

— Rachel, îmi pare rău, dar cred că am văzut mașina în timp 
ce tu vomitai, zise ea cu grijă. Era un Mercedes negru, un model 
din care există mii. 

Rămaseră multă vreme tăcute, în timp ce lumina după amiezii 
devenea tot mai stinsă. 

Ce aveau să facă acum? 

— Tu și Joshua nu ar trebui să îi daţi banii, zise Isabel în cele 
din urmă. Nu trebuie să permiteţi să dicteze el condiţiile. 
Trebuie să câștigăm timp. 

Rachel o privi pe Isabel ca pe o nebună, care scuipa pe tot ce 
credea și pe tot ce reprezenta Rachel. 

— Să câștigăm timp? Nu am idee despre ce vorbești și nu 
sunt sigură că vreau să aflu. 

Rachel se uită la ceas. Aveau același gând. 

În curând, Joshua avea să se urce în tren la Viborg, cu o 
pungă plină cu bani. Astfel, pentru Rachel, încercarea de a-l 
urmări pe răpitor și de a-l lua prin surprindere se terminase. 
Acum nu mai exista decât o singură opţiune, și era una simplă: 
avea să dea banii și să primească la schimb copiii. Punct! Un 
milion însemna foarte mulți bani, dar cumva aveau să reziste. 
lar Isabel nu trebuia să încerce să o convingă. Rachel arăta clar 
acest lucru. 

Isabel oftă. 

— Rachel, ascultă-mă, te rog. L-am cunoscut amândouă. Ceva 
mai îngrozitor decât acest tip nu-ţi poţi imagina. Gândește-te 
numai cum ne-a dus de nas. Cât de departe e tot ce ne-a spus el 
de realitate. 

O apucă pe Rachel de mâini. 

— S-a folosit de credinţa ta și de buna mea credință 
copilărească. S-a folosit de cele mai fragile puncte ale noastre și 
ne-a exploatat sentimentele. Îţi dai seama? Noi l-am crezut, iar 
el a minţit. Nu poţi nega asta. Știi unde vreau să ajung? 

Sigur că știa, doar nu era proastă. 

Rachel nu putea însă să riște să se prăbușească în acest 
moment. Nu putea să-și arunce în vânt credinţa oarbă, nu în 
această situaţie și nu atât de repede, Isabel își dădea seama de 
asta. Trebuia mai întâi să ajungă la adâncimea din care 
proveneau toate instinctele primordiale. Trebuia să coboare în 
iad ca să poată gândi liber și să poată da la o parte toate 
argumentele și conceptele lumii credinţei ei. O călătorie 
îngrozitoare spre înțelegere. Isabel suferea alături de ea. 

Când Rachel deschise din nou ochii, se vedea clar că 
înțelegea cum stăteau lucrurile. Că era foarte posibil ca iubiții ei 
copii nici măcar să nu mai fie în viață. Nici măcar asta. 

Răsuflă adânc și strânse scurt mâinile lui Isabel. Era pregătită. 

— La ce te-ai gândit? întrebă ea. 

— Facem ce a spus el, răspunse Isabel. Când va clipi lumina, 
aruncăm punga din tren, exact așa cum a cerut, dar fără bani. Și 
când o va ridica și o va deschide, va găsi în ea obiectele din 
casă, care îi vor demonstra că am fost aici. 

Ea se aplecă, luă lacătul și lanţul și le cântări pe amândouă în 
mână. 

— Punem astea în pungă și câteva din hainele lui, plus un 
bilet care îi arată că suntem pe urmele lui. Că știm unde își face 
veacul, că îi cunoaștem pseudonimele și că îi supraveghem locul 
de retragere. Că vom strânge lațul tot mai mult și că e doar o 
chestiune de timp până îl vom prinde, îi scriem că își va primi 
banii, dar că mai întâi vrem să vedem copiii, nevătămați. 
Trebuie să-l punem la locul lui, altfel păstrează controlul. 

Rachel își cobori privirea. 

— Isabel, zise ea. Ne aflăm în Nordseeland cu un lacăt și 
hainele lui, ai uitat? Nu mai prindem la timp trenul din Viborg. 
Nu vom fi în tren când tipul va aprinde lumina între Odense și 
Roskilde. 

Se uită apoi la Isabel și îi zbieră frustrarea în faţă. 

— In cazul ăsta, cum putem să-i aruncăm punga? Cum? 

Isabel o luă de mâna care îi era rece ca gheața. 

— Rachel, zise ea liniștită, reușim. Acum plecăm la Odense și 
acolo, pe peron, ne întâlnim cu Joshua. Avem destul timp. 

Preţ de o secundă, Isabel văzu brusc o altă Rachel, care nu 
era mama cu doi copii răpiți, nu era femeia amărâtă de 
provincie. Nu mai avea nimic provincial în ea. Părea 
transformată într-o femeie pe care Isabel nu o cunoștea. 

— De ce vrea să schimbăm trenul la Odense? întrebă Rachel. 
Te-ai gândit cumva la asta? Nu mai există o sumedenie de alte 
posibilităţi? În mod sigur vom fi supravegheați. În mod sigur în 
gara din Viborg e cineva și, în mod sigur, și în Odense. 

Apoi, expresia i se schimbă din nou. Rachel se pricepea să 
pună întrebări, dar energia nu-i mai ajungea și pentru 
răspunsuri. 

Isabel se gândi puţin. 

— Nu, nu cred, zise ea în cele din urmă. Vrea doar să vă ţină 
în tensiune. Sunt sigură că acţionează singur. 

— Cum poţi fi atât de sigură? o întrebă Rachel fără să o 
privească. 

— Pentru că așa e el. E înnebunit să deţină controlul. Știe 
foarte exact ce trebuie să facă și când, și își calculează totul la 
secundă. Nu era în bar decât de câteva secunde și mă și 
selectase ca victimă. Și doar câteva ore mai târziu îmi asigura 
exact în momentul potrivit orgasme. Știa să pregătească micul 
dejun și să spună cuvinte pe care le auzeam apoi o zi întreagă în 
minte. Fiecare mișcare face parte din planul său și obținea cu 
mult talent tot ce avea nevoie pentru tertipurile sale. Nu e în 
stare să lucreze cu altcineva. În afară de asta, banii din 
răscumpărare nu ar fi suficienţi. Ar fi prea puţini, iar el nu vrea 
să îi împartă cu nimeni. 

— Și dacă te înșeli? 

— Da, ce facem atunci? Mai contează? Noi suntem cei care 
oferim un ultimatum în seara asta, nu el. Punga servește doar 
ca să ne întărească afirmaţiile. Să îi fluturăm pe sub nas faptul 
că am fost în ascunzătoarea lui. 

Isabel se uită în jur prin gospodăria ruinată. Cine era acest 
bărbat care îi spiona pe alţii? De ce făcea toate astea? Cu 
aspectul lui fizic plăcut și inteligenţa sa, plus talentul de 
manipulator, ar fi fost un excelent carierist. Avea și alte 
posibilităţi. 

Era complet de neînțeles. 

— Mergem? 

Isabel nu voia să mai stea degeaba. 

— Poţi să-l suni pe soţul tău de pe drum și să-i explici situația. 
Apoi, îi dictăm ce să scrie în scrisoarea pe care o ascundem în 
pungă. 

Rachel scutură din cap. 

— Nu știu. Mi-e frică. Te înţeleg, până la un punct. Dar oare 
chiar vom reuși să punem presiune pe răpitor? Nu va renunta, 
pur și simplu, și va pleca? 

Acum îi tremurau buzele. 

— Și ce se întâmplă cu copiii atunci? Nu facem asta în 
detrimentul lor? Poate îi ameninţă că îi rănește sau ceva la fel 
de îngrozitor. 

Lacrimile i se prelingeau pe obraji. 

— Și dacă le face rău, Isabel, ce facem atunci? Ce facem 
atunci, îmi poţi spune? 

28. 


— Ce naiba s-a întâmplat în Radovre, Assad? Niciodată nu am 
văzut așa o criză de nervi a lui Antonsen. 

Assad se foi încoace și încolo pe scaun. 

— Mai bine să nu te mai preocupi de asta, Carl. A fost doar o 
neînțelegere. 

Neînţelegere? Poate că și izbucnirea Revoluţiei franceze a fost 
tot o neînțelegere! 

— În acest caz, trebuie să-mi explici ce poate face ca o astfel 
de neînțelegere să provoace încăierarea a doi bărbaţi în secţia 
de poliţie, care încearcă să-și dea reciproc pumni în scăfârlie. 

— Pumni în ce? 

— Scăfârlie, cap. Doamne, omule, trebuie să existe un motiv 
pentru care te-ai încăierat cu Samir Ghazi. Haide, dă-i drumul și 
spune, Assad. Vreau o explicaţie civilizată. De unde vă 
cunoașteţi? 

— Păi, nu ne cunoaștem deloc. 

— Haide, Assad, ce înseamnă asta? Nu te baţi cu un străin. 
Are vreo legătură cu reunirea familiei sau cu vreo căsătorie 
forțată și cine știe ce noțiuni de onoare? Spune tot. Trebuie să 
lămurim treaba asta, altfel nu poţi rămâne aici. Gândește-te că 
Samir e ofițer de poliţie și tu nu. 

Acum, Assad chiar era ofensat. 

— Pot pleca imediat, dacă asta vrei. 

— Nu pot decât să sper pentru tine că vechea mea relaţie de 
prietenie cu Antonsen o să-l oprească de la a urmări chestiunea 
mai departe. 

Carl se aplecă peste masă. 

— Assad, dacă te întreb ceva, trebuie să-mi răspunzi. Şi dacă 
nu vrei, știu că e ceva în neregulă. Poate atât de tare în 
neregulă, încât s-ar putea să aibă consecinţe pentru șederea ta 
în ţară și pierderea unui loc de muncă ingrat, dacă mă întrebi pe 
mine. 

— Vrei cumva să mă investighezi? 

Assad arăta precum ofensa personificată. 

— Are vreo legătură cu faptul că tu și Samir v-aţi ciondănit 
mai demult? În Siria, bunăoară? 

— Nu, nu în Siria. Samir e din Irak. 

— Așadar, recunoști că aveţi o dispută. Chiar dacă nu vă 
cunoașteţi? 

— Da, Carl. Dar poţi înceta acum să mă mai interoghezi? 

— Poate, dar dacă nu vrei să-l întreb pe Samir Ghazi personal 
cu privire la varianta lui, atunci trebuie să-mi spui măcar unul 
sau două cuvinte ca să mă liniștesc. De altfel, pe viitor va trebui 
să te ţii departe de Samir în orice fel de împrejurări. 

Assad rămase o vreme cu privirea în gol. Apoi, dădu din cap. 

— Eu sunt de vină că a murit una dintre rudele lui Samir. Nu 
am vrut asta, Carl, te rog să mă crezi. Nici măcar nu am știut. 

Carl închise pentru un moment ochii. 

— Ai comis vreodată aici, în ţară, vreo infracţiune? 

— Nu, Carl, te sigur că nu. 

— Asigur, Assad. Mă asiguri. 

— Da, atunci fac asta. 

— Asta înseamnă că incidentul s-a petrecut demult? 

— Da. 

Carl încuviinţă. Poate că Assad va avea mai mult chef de 
vorbă altă dată. 

— Vrea cineva să se uite la asta? 

Yrsa se năpusti în cameră fără un avertisment prealabil. Arăta 
într-adevăr foarte serioasă când le întinse o foaie de hârtie. 

— Asta a venit acum două minute, prin fax, de la poliţia 
suedeză din Ranneby. Așa arăta, așadar. 

Puse faxul pe masă. Era foarte clar că acest portret-robot nu 
fusese realizat doar prin colajul de elemente faciale pe 
computer. Acesta era autentic. Bine lucrat, cu umbre și toate 
cele. Un desen bun al unui chip bărbătesc, pe care, la prima 
vedere, l-ai fi putut considera armonios, dar care, dacă te uitai 
mai atent, emana o mare lipsă de armonie. 

— Arată ca vărul meu, zise Yrsa, sec. Crește porci în Randers. 

— Ei, așa nu mi l-am închipuit, observă Assad. 

Carl gândea același lucru. Favoriţi scurți. Mustaţă pronunţată, 
întunecată, tunsă atent la marginea buzei. Părul era ceva mai 
deschis, cărarea perfectă, sprâncenele groase, care aproape că 
se uneau deasupra nasului, buzele normale. 

— Trebuie să ţinem cont că desenul deviază destul de mult de 
la realitate. Gândiţi-vă că Tryggve avea treisprezece ani la 
momentul respectiv și că de atunci au trecut tot atâţia ani. Cine 
știe cât de exacte sunt amintirile lui și cât de mult s-a schimbat 
bărbatul între timp? Ce vârstă credeţi că ar avea? 

Dădură să zică ceva, dar Carl îi întrerupse. 

— Uitați-vă atent. Mustaţa de pe buza de sus îl îmbătrânește, 
poate. Și apoi, scrieţi-vă propunerea aici. 

El smulse trei foi dintr-o agendă și le dădu fiecăruia câte una. 

— Gândiţi-vă, tipul ăsta l-a ucis pe Poul, zise Yrsa. Ai aproape 
impresia că a omorât pe cineva cunoscut. 

Carl își notă propunerea și luă biletele de la ceilalţi doi. 

Pe două scria douăzeci și șapte, pe alt treilea treizeci și doi. 

— Noi zicem că are douăzeci și șapte și tu crezi că e mai 
bătrân, Assad. De ce? 

— Doar din pricina acestora. 

Assad puse degetul pe două dungi care duceau oblic în jos 
spre ochi de la sprâncene. 

— Astea nu sunt riduri de expresie. 

Își schimonosi faţa într-un zâmbet lat și arătă spre colţurile 
exterioare ale ochilor săi, care se strânseseră complet. 

— Uite, vedeţi? Se duc direct spre obraji. Și acum uitaţi aici. 

Trase colţurile gurii în jos și arătă fix cum era înainte, când îl 
muștruluia Carl. 

— Nu apare fix aici un rid? 

Arătă spre locul de lângă sprâncene. 

— Ba da, zise Yrsa și încercă să repete grimasele, dar nu 
observi asta prea ușor. 

Își pipăi pielea din jurul sprâncenelor. 

— Explicaţia e că eu sunt un om vesel. Criminalul nu e. Cu 
astfel de riduri fie te naști, fie le capeți pentru că nu ești vesel. 
Și durează până apar. Mama mea nu era prea veselă și abia pe 
la cincizeci de ani i-au apărut. 

— Poate ai dreptate, poate nu, zise Carl, dar suntem de acord 
că e în jurul acestei vârste. Tryggve a apreciat cam aceeași 
vârstă. Asta înseamnă că, dacă mai trăiește, ar avea între 
patruzeci și cincizeci de ani. 

— Nu putem să scanăm imaginea și să îl îmbătrânim apoi cu 
vreo câţiva ani? întrebă Yrsa. Se poate face cu ajutorul 
computerului, nu-i așa? 

— Sigur că da, dar concluzia ne poate duce și spre o direcţie 
greșită și ne poate induce apoi în eroare. Mai bine ne ţinem de 
imaginea asta de aici. E un bărbat destul de arătos. Atractivitate 
peste medie și aspect destul de masculin. În același timp, stilul 
său e destul de rezervat, ba chiar conservator. Genul de angajat 
de birou. 

— Mie mi se pare că arată mai degrabă ca un soldat sau ca un 
poliţist, fu de părere Yrsa. 

Carl încuviinţă. Putea să fie totul sau nimic. Așa era de cele 
mai multe ori. 

Privi spre tavan, unde afurisita de muscă iar începuse să 
zumzăie. Oare trebuia să ceară administraţiei clădirii să 
investească în niște hârtie de muște? Ar fi fost mult mai ieftin 
decât dacă punea el mâna pe armă. 

Se desprinse de aceste gânduri și se uită spre Yrsa. 

— Copiază fotografia și trimite-o la toate secţiile de poliţie. Știi 
cum se face? 

Ea ridică din umeri. 

— Încă ceva, Yrsa. Arată-mi textul înainte să-l trimiţi. 

— Care text? 

El oftă. În unele privinţe, era fantastică. Dar, în comparaţie cu 
Rose, nu prea era. 

— Trebuie să descrii cazul, Yrs. Să explici bănuiala noastră că 
acest om a comis o crimă. Că vrem să știm dacă un bărbat cu 
această înfățișare a mai intrat în conflict cu legea într-un fel sau 
altul. Dacă știe cineva ceva despre el. 

e 

— Încotro ne duc toate astea, Carl? Care e legătura, ai idee? 

Lars Bjørn se încruntă și împinse fotografia cu frații Jankovic 
înapoi spre Marcus Jacobsen. 

— Unde vă duc? Dacă vreți să înaintați în cazurile voastre de 
incendiere, vă duc la verificarea bazelor de date după sârbi cu 
inele cum le poartă cei patru grăsani din fotografie. Poate găsiți 
ceva de genul ăsta în arhivele daneze. În locul vostru însă, aș 
lua imediat legătura cu poliția din Belgrad. 

— Tu zici, aşadar, că acele cadavre pe care le-am găsit la 
locul incendiilor sunt sârbi aflați în legătură cu familia Jankovic? 
Și că inelele ar marca faptul că aparțin de ea? insistă șeful. 

— Exact așa. Și, din pricina deformării degetului mic, sunt de 
părere că aproape că au venit pe lume cu aceste inele. 

— Un cartel de infractori? adăugă Bjørn. 

Carl îi dărui un zâmbet tâmp. Ce rapid gândea omul într-o zi 
aspră de luni! 

Marcus Jacobsen şedea lângă Bjørn și se uita cu jind la un 
pachet de ţigări pe jumătate gol care se afla pe jumătate strivit 
pe masă. 

— Da, ar trebui să cercetăm pe la colegii noștri sârbi. Dacă e 
așa cum presupui tu, atunci în acest cartel te naști, nu ești 
primit. Știi și cine conduce astăzi aceste afaceri cu credite? Cei 
patru fondatori nu mai trăiesc, dacă am înţeles bine. 

— Yrsa se ocupă de asta. E o societate pe acţiuni care se află 
în majoritate în posesia unor oameni pe nume Jankovic. 

— Așadar, o mafie sârbească de făcut bani. 

— Da. Știm că firmele care au ars au luat toate la un moment 
dat credite de la familie, dar nu știm care e treaba cu acele 
cadavre. Asta o lăsăm în sarcina voastră - pe mâini bune. 

Carl zâmbi și întinse o altă fotografie peste masă. 

— lar aici îl avem pe potenţialul criminal al lui Poul Holt. 
Drăguţ băiatul, nu? 

Markus Jakobsen îl privi cu indiferență. Văzuse în viața lui 
destui criminali. 

— Dacă am înţeles corect de la Pasgârd, astăzi a obţinut un 
succes în acest caz, observă Jakobsen. Mă bucur că v-a fost de 
ajutor. 

Carl se încruntă. Ce naiba voia să însemne asta? 

— Ce fel de succes? 

— A, încă nu ţi-a spus? înseamnă că tocmai își scrie raportul. 

e 

Douăzeci de secunde mai târziu, Carl se afla în biroul lui 
Pasgård, o încăpere destul de sumbră. Fotografia cu familia 
acestuia era menită să mai învioreze locul, dar, în loc de asta, 
nu făcea decât să atragă atenţia asupra faptului că birourile 
funcţionarilor publici erau extraordinar de impersonale. 

— Ce ai descoperit? întrebă Carl. 

Pasgărd apăsă mai departe pe taste. 

— In două minute ai raportul și atunci am terminat cu acest 
caz. 

Două minute, asta suna atât de tare a tocilar, încât Carl făcu 
din reflex un gest dispreţuitor, dar într-adevăr, două minute mai 
târziu, omul se întoarse cu scaunul de birou. 

— Uite, poţi să-l citești pe ecran cât îl printez. Poţi să 
corectezi imediat dacă nu înţelegi ceva. 

Pasgârd și Carl începuseră să lucreze la sediul central cam în 
același timp. Și, deși Carl nu se străduise defel să se pună bine 
cu vreun șef, adesea el era cel care primea însărcinările mai 
bune, ceea ce unui lingău precum Pasgârd nu îi convenise 
niciodată. 

De aceea, surâsul acru de pe faţa lui în timp ce Carl citea 
raportul nu era decât expresia prost disimulată a jubilării sale. 

Când termină, Carl se întoarse spre el. 

— Bună treabă, Pasgărd. 

Mai mult nu spuse. 

e 

— Trebuie să te duci acasă, Assad, sau ai putea rămâne 
câteva ore în plus astă-seară? 

O sută la unu că nu îndrăznea să răspundă altfel decât cu da. 

Assad zâmbi. Sigur că percepea întrebarea ca pe o tentativă 
de împăcare. Se subînțelegea. Toate discuţiile despre Samir 
Ghazi și locuinţa reală a lui Assad erau deocamdată puse la 
păstrare. 

— Yrsa, vii și tu. Apoi, te duc acasă. Trebuie oricum să 
mergem în direcţia aia. 

— Prin Stenløse? Nu, Doamne sfinte, sigur nu vreţi asta. Nu, o 
să iau trenul. Îmi place să merg cu trenul. 

Ea își încheie paltonul și își atârnă pe umăr poșetuţa din 
imitație de piele de crocodil. Era evident că astăzi garderoba ei 
era inspirată din filmele vechi englezești, la care se potriveau și 
pantofii maro de drumeţii, cu tocurile butucănoase, nu foarte 
înalte. 

— Nu, astăzi nu mergi cu trenul, Yrsa, zise Carl. Dacă nu aveţi 
nimic împotrivă, astăzi aș vrea să vă informez pe drum cu 
privire la ultimele noutăţi. 

Încă reticentă, Yrsa luă loc pe bancheta din spate. Picior peste 
picior, cu geanta în poală, trona în spate - aproape ca o regină 
care este nevoită să se mulţumească cu o trăsură simplă, cu 
doar patru cai. Parfumul ei ajunse în scurt timp să atârne de 
plafonul afumat. 

— Pasgârd a primit răspuns de la Institutul pentru biologie 
marină. Pe de o parte, acum știm că este vorba despre un 


VP - 242 


păstrăv de fiord, întâlnit, așa cum îi spune și numele, în fiorduri, 
și anume acolo unde se amestecă apa sărată cu apa dulce. 

— Și ce e cu mucusul? întrebă Yrsa. 

— Fie midii, fie crabi de fiord. Nu se poate ști sigur. 

Assad încuviinţă de pe locul din dreapta. 

Deschise harta drumurilor din Kraks Nordseeland și puse 
degetul în mijlocul imaginii mari. 

— OK. Aici. Roskildefjord și Isefjord. Aha! Nu știam că astea 
două se unesc sus, la Hundested. 

— Nu, nu, se auzi de pe bancheta din spate. Doar nu aveți de 
gând să cercetaţi ambele golfuri? Asta e o nebunie! 

— Așa este. 

Carl îi aruncă o privire prin oglinda retrovizoare. 

— Am luat legătura cu un navigator al locului, care locuiește 
în Stenløse. Assad, tu îţi amintești cu siguranţă de el de la dubla 
crimă din Rarvig. Thomasen. Era cel care îl cunoștea pe tatăl 
persoanelor ucise. 

— A, da, acela. Îl chema cumva cu K. Era cel cu burta mare. 

— Exact. Klaes se numește. Klaes Thomasen de la secția din 
Nykøbing. Ambarcaţiunea sa se află în Frederiksund, iar el 
cunoaște fiordurile ca pe buzunarul său. O să ne ia într-o 
cercetare. Mai avem câteva ore până se întunecă. 

— Noi, să mergem cu barca? 

Assad făcuse dintr-odată vocea mică. 

— Da, trebuie, dacă e să căutăm o căsuţă de debarcader care 
dă spre apă. 

— Ei, Carl, mie nu-mi prea place asta. 

Carl se hotărî să nu îl ia în seamă. 

— În afară de spaţiul de viaţă al păstrăvului, mai există un 
argument pentru care trebuie să căutăm căsuţa în gurile de 
fiord. Nu-mi place să recunosc, însă Pasgârd a lucrat bine. După 
ce biologii marini au luat probele, el a trimis de dimineaţă 
scrisoarea celor de la tehnic, pentru a cerceta hârtia mai ales 
după umbrele de care ne-a zis Laursen. Și acolo au constatat că 
umbra este de fapt cerneală tipografică. Doar o cantitate infimă, 
însă, chiar și așa, destulă. 

— Aveam impresia că scoţienii au verificat deja asta, zise 
Yrsa. 

— Da, așa e, dar ei au examinat în primul rând literele de pe 
hârtie, nu hârtia în sine. În fine, cei de la departamentul tehnic 

au constatat astăzi de dimineaţă că pe toată bucata de hârtie se 
găsește cerneală tipografică. 

— Doar cerneală, sau mai scria ceva? 

Carl zâmbi. La un moment dat, el și ceilalți băieți 
îngenuncheaseră în piaţa din Branderslev și se holbaseră la o 
amprentă de picior. Ușor ștearsă de ploaie, dar se distingea încă 
limpede de altele. Se putea observa că în vârful tălpii fuseseră 
imprimate litere, dar a durat până s-au prins că literele se 
vedeau în amprentă în oglindă. PEDRO scria acolo. Curând 
începuse să circule povestea că pantofii îi aparţineau unui om 
de la fabrica de utilaje Pedershaab, care se temea că i s-ar 
putea fura singura pereche de pantofi. Mai târziu, când băieţii își 
încuiau lucrurile în dulapuri la ștrand, se gândeau mereu la 
bietul Pedro. 

Așa se stârnise interesul lui Carl pentru munca de detectiv, iar 
în momentul acesta se simţea cam ca atunci. 

— Au descoperit că cerneala tipografică a lăsat un scris în 
oglindă pe scrisoarea din sticlă. Hârtia pentru pește nu era 
imprimată, așadar trebuie să fi stat o vreme bună un ziar pe ea 
și cerneala s-a transferat. 

— Doamne sfinte! 

Yrsa se aplecă atât de mult cât îi permiteau picioarele 
încrucișate. 

— Și ce scria? 

— Mda, dacă literele nu ar fi fost destul de mari, nu ar fi 
reușit, dar, din câte am înţeles, după multă muncă au deslușit 
cuvintele „Frederiksund Avis”. Este o revistă săptămânală care 
se distribuie gratis, din ce am aflat. 

In acest moment, se aștepta la o furtună de entuziasm din 
partea lui Assad, dar acesta nu spuse nimic. 

— Nu pricepeţi? Asta limitează considerabil zona, dacă 
presupunem că această bucată de hârtie s-a aflat în zona în 
care se distribuie revista. Fără această limitare, casa de pe 
debarcader ar putea fi în orice zonă de pe coasta 
nordseelandeză. Ştiţi câți kilometri înseamnă asta? 

— Nu, veni răspunsul monosilabic de pe bancheta din spate. 

Nici Carl nu știa. 

Atunci îi sună mobilul. 

Se uită pe ecran și simţi cum i se face cald. 

— Mona. 

Tonul lui era brusc altul. 

— Mă bucur că ai sunat. 

Simţi că Assad se așază mai bine pe scaunul de lângă el. 
Poate că tocmai trăgea nădejde că șeful lui nu era chiar o cauză 
pierdută. 

Carl încercă să se invite în acea seară la ea, dar Mona nu 
marșă. Nu, de data asta telefonul era de natură profesională, 
zise ea și râse atât de cristalin, încât pulsul lui Carl o luă la 
galop. Are în vizită un coleg care ar vrea să discute cu care 
despre trauma sa. 

Carl se încruntă. Asta voia? Ce treabă aveau traumele sale cu 
un coleg de-al Monei? Problemele lui le știa doar ea. De fapt, le 
păstrase doar pentru ea și nimeni altcineva! 

— Mă simt excelent, Mona, așa că nu cred că este cazul, zise 
el și văzu dinaintea lui ochii ei calzi. 

Ea râse din nou. 

— Da, din câte pot să-mi dau seama, noaptea trecută ţi-a 
îmbunătăţit mult starea de spirit, dar înainte, Carl, înainte nu îţi 
era chiar atât de bine, nu? lar eu nu pot să-ţi ofer ajutor 
nonstop. 

El înghiţi în sec. Doar la acel gând simţi că îl apucă 
tremuriciul. Dar de ce nu, ar fi vrut el să întrebe, însă se abținu. 

— Bine, atunci așa facem. Draga mea, era cât pe aici să 
adauge, dar descoperi la timp privirea atentă și încântată a Yrsei 
în oglinda retrovizoare. 

Așa că nu spuse asta. 

— Colegul tău poate să vină mâine, dar avem treabă, așa că 
nu va putea sta mult, OK? 

Nu stabiliseră nimic în privinţa unei întâlniri acasă. La naiba! 

Avea să o invite a doua zi. Cel puţin, așa spera. 

Închise telefonul și îi zâmbi strâmb lui Assad. Dimineaţă, când 
se privise în oglindă, se simţise ca un adevărat donjuan, dar 
sentimentul dispăruse. 

— O, Mona, Mona, Mona, când va veni ziua când îţi voi cere 
mâna? lălăi Yrsa de pe bancheta din spate. 

Assad tresări. Oare o mai auzise până acum cântând? Ei bine, 
venise vremea. Vocea ei era un eveniment în sine. 

— Pe asta nu o știam, zise Assad, întorcându-se spre ea și 
dând din cap aprobator. 

Apoi amuţi din nou. 

Carl scutură din cap. Ce porcărie! Dacă Yrsa știa deja de 
Mona, atunci știau toţi. Nu ar fi trebuit să răspundă la telefon. 

— Cine ar fi crezut, zise Yrsa chiar în acel moment. 

— Cine ar fi crezut ce? întrebă Carl cu privirea în oglinda 
retrovizoare, pregătit de atac. 

— Frederiksund. Închipuie-ţi că individul l-a omorât pe Poul 
Holt în apropiere de Frederiksund. 

Yrsa afișă o expresie meditativă. 

Of, se gândi Carl, a uitat de povestea cu Mona. Și da, 
înțelegea la ce se referea. Frederiksund nu era departe de unde 
locuia ea. 

Răul nu face diferenţe la oraș. 

— Hm, nu crezi că ar putea fi mai la sud? Revista se citește și 
acolo, cu siguranţă. 

— Ai dreptate. Sau cineva a luat-o din regiunea Frederiksuind. 
Dar de undeva trebuie să începem, nu? Și asta pare logic. Nu 
crezi, Assad? 

Vecinul său de pe scaunul de alături nu zise nimic. Probabil că 
avea deja rău de mare. 

— Uite, zise Yrsa și arătă spre trotuar. Lasă-mă aici. 

El observă că ea ar fi refuzat, dacă ar fi putut. În schimb, se 
văicări că ar fi vrut să mai facă niște cumpărături, dar că va 
trebui să le facă mai târziu. 

— Intru și eu un pic, Yrsa, dacă nu te superi. Aș vrea să o 
salut pe Rose și să îi spun ceva. 

Văzu cum Yrsa se încruntă. 

— Doar pentru o clipă, adăugă el, ca să-i ia vântul din vele. 

Parcă în dreptul numărului 19, sări din mașină și îi deschise 
Yrsei portiera. 

— Rămâi în mașină, Assad, zise el. 

— Nu cred că Rose e acasă, zise Yrsa pe trepte. 

Părea brusc mai relaxată ca de obicei. Ca după un examen, 
atunci când ai ieșit din sala de curs, știind că a fost destul de 
bine. 

— Așteaptă aici, Carl, zise ea când deschise ușa locuinței. 
Poate că e în pat. Se mai întâmplă. 

În timp ce Yrsa o striga înăuntru pe Rose, Carl văzu că pe 
plăcuţa de nume scria doar Knudsen. 

Yrsa mai strigă de câteva ori, apoi se întoarse la ușă. 

— Nu, Carl, nu e acasă, poate că s-a dus la cumpărături. Să îi 
transmit ceva? 

Carl împinse ușor ușa, ca să poată pune un picior în hol. 

— Nu. Ştii ceva, mai bine îi scriu repede un mesaj. Ai o bucată 
de hârtie? 

Cu o agilitate dată de ani întregi de experienţă profesională, 
el își croi mai departe drum spre interior. Nu se vedea, dar 
picioarele lui se mișcau. Puteai doar constata că parcursese deja 
mai mulţi metri și că nu mai puteai scăpa de el așa de ușor. 

— E cam dezordine, se scuză Yrsa, îmbrăcată încă în palton. 
Rose nu strânge niciodată când e în starea asta. Mai ales când e 
singură toată ziua. 

Avea dreptate. Holul era plin de jachete și paltoane, ambalaje 
vechi, teancuri de hârtii și de săptămânale vechi. 

Carl se uită în sufragerie. Să fi fost oare domeniul lui Rose? 
încăperea era departe de ceea ce își închipuia el că ar putea fi 
căminul unei punkiste hard-core. Nu, arăta mai degrabă ca 
locuinţa unui hippie. A cuiva care tocmai sosise cu rucsacul plin 
de nimicuri din munţii Nepalului. Din vremea în care se culca cu 
o fată din Vrå Carl nu mai văzuse așa ceva. Bețișoare 
parfumate, castroane mari din alamă și cupru cu elefanţi și tot 
felul de figuri de voodoo-hoodoo. Pe pereţi erau șaluri din batic 
și piele de vițel pe scaune. Mai lipsea un steag american 
zdrențuit și rupt și te-ai fi simţit catapultat în anii 1970. Și, peste 
tot, un strat gros de praf. Cu excepţia săptămânalelor și 
revistelor ilustrate, nimic nu trăda faptul că surorile Yrsa și Rose 
erau proprietarele acestui talmeș-balmeș anacronic. 

— Ei hai, nu e chiar atât de dezordine, se grăbi Carl să spună 
și privi spre vasele nespălate și cutiile goale de pizza. Cât spațiu 
aveți aici? 

— Optzeci și trei de metri pătraţi. Cu excepţia sufrageriei, mai 
există două camere, câte una pentru fiecare dintre noi. Poate că 
ai dreptate, nu e chiar așa un dezastru, dar stai să vezi ce e în 
camerele noastre. 

Ea râse, dar, în spatele fațadei, mai degrabă i-ar fi dat una cu 
toporul în cap decât să-l lase în spaţiul lor intim. Tocmai asta 
încerca să-i dea de înţeles în stilul ei alambicat. Măcar atâta 
experienţă mai avea și el cu femeile. 

Carl încercă să descopere un obiect care să nu se potrivească 
în cameră. Dacă voiai să descoperi secretele oamenilor, trebuia 

să cauţi mereu lucruri care erau cumva altfel, care ieșeau din 
tipare. 

Descoperi așa ceva destul de repede: un cap gol din 
polistiren, din cele pe care sunt puse pălării sau peruci, și un vas 
din porțelan plin cu borcane de pastile. Se apropie pentru a 
descifra numele preparatelor și pentru a vedea cui îi erau 
prescrise, dar Yrsa se interpuse și îi dădu o foaie de hârtie. 

— Poţi să te așezi aici și să scrii mesajul. 

Arătă spre singurul scaun de la masă pe spătarul căruia nu se 
aflau rufe. 

— Când se întoarce Rose, i-l dau. 

a 

— Nu avem mai mult de o oră și jumătate, Carl. Data viitoare 
trebuie să veniți mai devreme, explică Klaes Thomasen. 

Carl încuviință și se întoarse spre Assad. Acesta şedea în 
cabina vasului ca un șoarece prins într-un colț. Părea complet 
pierdut în vesta lui roșie de salvare, ca un copil emoţionat în 
prima zi de școală, fără a avea încredere că bătrânul căpitan 
rotofei care ședea la cârmă i-ar putea salva de la moartea 
sigură pe care le-o puteau aduce valurile înalte de cinci 
centimetri. 

Carl se uită pe harta din folia de plastic. 

— O oră și jumătate, repetă Klaes Thomasen. Ce căutăm, mai 
exact? 

— O căsuță de debarcader, care probabil se află departe de 
orice drum, chiar dacă iese spre apă, și care abia poate fi văzută 
din fiord. Mă gândeam să mergem de la podul din Frederiksund 
până la Kulhuse. Crezi că răzbim chiar mai departe? 

Polițistul pensionat își împinse buza de jos în afară și prinse 
pipa între dinţi. 

— Păi, asta nu e barcă de viteză, mormăi el. Înaintează doar 
cu șapte noduri pe oră. Imi închipui că oaspetele nostru știe să 
aprecieze asta, nu-i așa, Assad? Ţi-e bine? 

Tenul închis al lui Assad arăta de acum ca după un tratament 
cu apă oxigenată. Și abia dacă ieșiseră în larg. 

— Șapte noduri? Asta înseamnă cam treisprezece kilometri, 
nu? Atunci nu ajungem nici măcar până la Kulhuse și înapoi 
înainte să se întunece. Sperasem că am putea să ajungem pe 
partea cealaltă de Hornsherred, poate până la Orø și înapoi. 

Thomasen scutură din cap. 

— Pot să o rog pe soţia mea să vină să ne ia din Dalby Huse, 
de pe partea cealaltă, dar mai departe nu ajungem. Și așa, 
ultima porţiune o s-o parcurgem în semiîntuneric. 

— Și cum rămâne cu barca? 

El ridică din umeri. 

— Păi, dacă astăzi nu găsim ce căutăm, atunci pot să mai 
caut mâine și singur. Știi tu, un poliţist nu ruginește dacă are 
vânt potrivnic. 

Probabil că era o zicală pe care o inventase singur. 

— Mai e ceva, Klaes. Cei doi fraţi care au fost ţinuţi în căsuţa 
de pe debarcader auzeau un mormăit puternic. Ca de la o 
moară de vânt sau ceva de genul acesta. |ți spune ceva? 

Thomasen își scoase pipa din gură și se uită la Carl. Ochii săi 
semănau cu aceia ai unui copoi englez. 

— Au fost multe probleme cu un zgomot care aici în regiune 
era numit „mormăit cu frecvenţă scăzută”, sunt așa-numitele 
unde cu frecvenţă scăzută. Asta ar putea să se potrivească, 
fiindcă discuţia a început prin anii 1990. 

— Și ce se înțelege prin asta? 

— Ei, un fel de mormăit. Un sunet foarte profund și îngrozitor 
de enervant. Multă vreme s-a crezut că ar veni de la uzina de 
laminate de oţel din Frederiksværk, dar au constatat că 
mormăitul a persistat și când uzina a fost închisă o vreme. 

— Uzina de laminate. Asta nu e pe o peninsulă? 

— Ba da, dar aceste unde de frecvență scăzută sunt 
înregistrate foarte departe de sursă. Până la douăzeci de 
kilometri, susţin unii. În orice caz, au existat reclamaţii în 
Frederiksværk și Frederiksund, ba chiar și în Jægerspris, pe 
cealaltă parte a fiordului. 

Carl privi picăturile de ploaie care păreau să salte pe 
suprafața apei. Totul părea foarte pașnic. Bărcile cu pânze, 
stolurile de pescăruși, casele aflate la adăpostul tufelor și 
copacilor, pajiștile și câmpiile mănoase. In acest peisaj idilic se 
auzeau sunete mormăite inexplicabile. In spatele fațadelor 
frumoase ale caselor locuiau oameni care o luau razna. 

— Dacă nu cunoaștem sursa sunetului și distanța de 
propagare, nu putem face absolut nimic, zise Carl. Avusesem de 
gând să mă uit la răspândirea morilor de vânt aici în regiune, 
dar acum nu e sigur că despre ele e vorba. Multe indicii arată că 


VP - 249 


multe dintre morile de vânt au fost oprite în acea perioadă. Va fi 
destul de greu. 

— Nu mai bine mergem acasă? se auzi din cabină. 

Carl îi aruncă o privire lui Assad. Acesta era bărbatul care se 
rostogolise pe jos în timp ce se lupta cu Samir Ghazi? Care știa 
să deschidă ușile cu piciorul și îi salvase odată viața lui Carl? 
Dacă da, atunci se schimbase mult în ultimele cinci minute. 

— Îţi vine să vomiţi? întrebă Thomasen. 

Assad scutură din cap. Asta nu arăta decât că nu știa prea 
multe despre răul de mare. 

— Uite aici, zise Carl și îi întinse un binoclu. Respiră liniștit și 
regulat și urmează mișcările vasului. Încearcă să îţi mentii 
privirea pe coastă. 

— Nu mă mișc de pe banca asta, mormăi Assad. 

— E în ordine. Poţi să vezi coasta de pe fereastră. 

— Cred că porțiunea asta de coastă nu are rost să o luați în 
considerare, fu de părere Thomasen și se îndreptă spre mijlocul 
fiordului. Acolo, în spate, e o mică plajă cu nisip și multe 
câmpuri se întind pur și simplu până la apă. Dacă e să avem o 
șansă, trebuie să ne îndreptăm spre Nordskoven, căci acolo 
pădurea coboară până la coastă. Totuși, acolo locuiesc oameni 
și e mai greu să protejezi o căsuță de debarcader de privirile 
curioase. 

Arătă spre un drum comunal care urma linia estică a coastei 
fiordului dinspre nord spre sud. Sate urmate de câmpuri întinse. 
Pe această parte a fiordului nu avea cum să se ascundă 
criminalul lui Poul Holt. 

Carl se uită pe hartă. 

— Dacă e adevărat că păstrăvii de fiord trăiesc la intrarea în 
fiorduri și căsuţa nu se află aici în fiordul Roskilde, atunci trebuie 
să fie pe cealaltă parte a Hornsherred, în Isefiord. Dar unde? 
Dacă ne uităm pe hartă, există numeroase posibilităţi. Acolo se 
practică mult agricultura, iar câmpurile se întind până la fiord. 
Unde poţi ascunde o căsuţă de debarcader? Pe celălalt mal, la 
Holbæk, sau sus, în Odsherred, nu are cum să fie, căci până 
acolo faci considerabil mai mult decât o oră de la locul răpirii, în 
Ballerup. 

Brusc, îl cuprinseră dubiile. 

— Sau? 

Thomasen ridică din umeri. 

— Nu, nu cred. Durează cam o oră până acolo sus. 

Carl trase adânc aer în piept. 

— Atunci nu putem decât să sperăm că teza cu ziarul local 
Frederiksund Avis se potrivește. Altfel va fi foarte greu. 

Se așeză lângă Assad, care arăta destul de rău. Tremura ușor, 
era verde-cenușiu la față, iar bărbia dublă îi era mereu în 
mișcare de la înghiţitul permanent. Dar binoclul tot îl apăsa la 
ochi. 

— Dă-i niște ceai, Carl. Nevesti-mii n-o să-i placă dacă vomită 
pe husele de pe bancă. 

Carl trase coșul spre el și turnă fără să-l întrebe pe Assad. 

— Uite, Assad. la o înghiţitură. 

Acesta lăsă binoclul, se uită la ceai și scutură din cap. 

— Nu vomit, Carl. Îmi vine doar înapoi și înghit la loc. 

Carl făcu ochii mari. 

— Da, în deșert, când călărești pe o cămilă, te simţi la fel, iar 
stomacul poate să îţi obosească destul de mult. Dar dacă vomiţi, 
pierzi multă apă, ceea ce e o prostie în deșert. De aceea! 

Carl îl bătu pe umăr. 

— În ordine, Assad. Tu te uiţi după căsuță, iar eu mă ocup de 
mine însumi. 

— Dar nu mă uit după căsuță, pentru că nu o s-o găsim. 

— Ce vrei să spui? 

— Cred că e prea bine ascunsă, și nu neapărat de copaci. 
Poate fi, la fel de bine, în spatele unui dâmb de pământ sau de 
nisip, ori sub o casă sau între niște tufișuri. Știi doar că nu era 
foarte înaltă. 

Carl luă al doilea binoclu. Dacă tovarășul lui o luase razna, 
trebuia să treacă el la treabă. 

— Dacă nu cauţi căsuţa, Assad, ce cauţi? 

— Ceva care scoate sunete mormăite. O moară de vânt sau 
ceva asemănător, care scoate astfel de sunete. 

— Asta va fi dificil de găsit. 

O clipă, Assad se uită la el de parcă i-ar fi părut rău că se află 
în compania lui. Apoi înghiţi atât de violent, încât Carl se dădu 
un pic mai în spate, din motive de siguranţă. 

— Știai, Carl, zise Assad mai apoi cu voce slabă, că recordul 
de a sta pe un zid de parcă ai fi un scaun e de mai mult de 
douăsprezece ore? întrebă el cu vocea gâtuită. 

Carl își dădu seama că arăta ca un semn de întrebare 
ambulant. 

— Știai, Carl, că recordul de stat în picioare neîntrerupt este 
de șaptesprezece ani și două luni? 

— Imposibil. 

— Dar așa este. A fost un guru indian care dormea noaptea în 
picioare. 

— Aha. Nu, Assad, nu știam. Ce vrei să-mi spui cu asta? 

— Ei bine, că unele lucruri par mai dificile decât sunt, și unele 
par doar mai ușoare. 

— Da. Și? 

— Găsim sunetul de mormăială și nu mai vorbim niciodată 
despre asta. 

Ce gândire întortocheată! 

— Foarte bine, dar tot nu cred că tipul a stat în picioare timp 
de șaptesprezece ani. 

— OK, dar știi ceva, Carl? 

Assad se uită serios la el și înghiţi încă o dată violent, înainte 
de a duce din nou binocilul la ochi. 

— E problema ta. 

Ciuliră urechile la motoarele cuterelor pescărești și ale 
bărcilor cu pânze care înaintau cu ajutorul motoarelor, la sunetul 
motocicletelor pe drum și la avionul cu un motor care făcea ture 
deasupra proprietăţilor din jur, pentru a oferi administraţiei 
financiare puncte de plecare pentru evaluarea impozitului. Dar 
niciun sunet nu părea a fi constant și nici nu părea a fi un 
zgomot care să îi revolte pe oamenii din „iniţiativa cetăţenilor 
împotriva mormăitului de frecvenţă joasă”. 

Soţia lui Klaes Thomasens i-a preluat din Hundested, după ce 
Thomasen a promis să întrebe pe toată lumea despre căsuţa de 
la debarcader. Pădurarul din Nordskoven putea ști așa ceva, era 
el de părere. Și membrii clubului de navigaţie. Avea să continue 
căutarea în ziua următoare, care promitea să fie însorită și 
uscată. 

Când se îndreptară, în cele din urmă, spre sud, Assad, așezat 
pe locul din dreapta, arăta în continuare foarte rău. 

Brusc, Carl înţelese prea bine grija doamnei Thomasen pentru 
husele ei. 

— Îmi zici dacă simţi că-ţi vine să vomiti, da? 

Assad dădu absent din cap. 

Carl repetă întrebarea când treceau prin Ballerup. 

— Da, poate că aș avea nevoie de o mică pauză, zise Assad 
după câteva minute. 

— OK. Mai poți aștepta două minute? Trebuie să rezolv ceva 
pe drum. Tot trecem prin Holte, deci pot să te duc direct acasă. 

Nu primi niciun răspuns. 

Carl se uită la drum. Între timp, se întunecase. Se întreba 
dacă îl va lăsa să intre. 

— Aș vrea s-o vizitez pe mama Viggăi, înţelegi? Așa am 
stabilit cu Vigga. Mama ei locuiește aici, în apropiere, într-un 
cămin. 

Assad încuviinţă. 

— N-am știut că Vigga mai are o mamă. Cum e? E drăguță? 

În sine era o întrebare simplă, dar era greu de răspuns la ea, 
atât de greu, încât Carl aproape că trecu pe roșu. 

— După aceea, poţi să mă lași la secţie, Carl? Tot trebuie să 
te îndrepţi spre nord. De acolo pleacă un autobuz care merge 
până în faţa casei mele. 

Da, Assad știa cum să păstreze anonimatul său și al familiei 
sale. 

(J 

— Nu, nu o puteți vizita acum pe doamna Alsing, e prea târziu 
pentru ea. Veniți mâine înainte de ora paisprezece, cel mai bine 
pe la unsprezece. Atunci e cel mai vioaie, zise sora de noapte. 

Carl își scoase legitimația de serviciu. 

— Nu sunt doar în calitate privată aici. Acesta este asistentul 
meu, Hafez el-Assad. Nu durează mult. 

Asistenta se uită uluită la legitimație, apoi la fiinţa care stătea 
nesigură pe picioare alături de care. Personalul din Bakkegården 
nu vedea aşa ceva în fiecare zi. 

— Eu cred că doarme. In ultima vreme a decăzut mult. 

Carl se uită la ceas. Era nouă fără zece. Ziua abia începea 
pentru mama Viggăi. Despre ce vorbea femeia asta? 

Doar nu lucrase degeaba peste cincizeci de ani noaptea, 
servind la mese prin Copenhaga. Nu, atât de dementă nu avea 
cum să fie! 

Fură conduşi la locuințele bolnavilor de demență, până în 
dreptul uşii Karlei Margarethe Alsing. 

— Îmi spuneţi când vreţi să plecaţi și vine cineva să vă 
deschidă, bine? Angajaţii noștri sunt chiar aici, zise asistenta și 
arătă spre hol în jos. 

O găsiră pe Karla așezată între munți de cutii de praline și 
agrafe de păr. Cu pletele ei lungi, cărunte și nepieptănate, și 
chimonoul lejer, aducea a divă hollywoodiană îmbătrânită, care 
încă nu se lămurise că a ei carieră se terminase. Îl recunoscu 
imediat pe Carl și se lăsă cochetă pe spate, îi ciripi numele și îi 
povesti cât de încântată era să-l vadă. Stilul exaltat al Viggăi era 
evident moștenit. 

Assad nici măcar nu fu băgat în seamă. 

— Cafea? întrebă ea și turnă un deget de cafea dintr-un 
termos într-o cană care mai fusese folosită de câteva ori. 

Carl încercă să refuze, dar își dădu seama de inutilitatea 
acestei întreprinderi, așa că se întoarse spre Assad și îi întinse 
ceașca. Dacă avea nevoie cineva de o ceașcă de cafea rece și 
stătută, atunci el era acela. 

— Ei, e drăguţ aici la tine, zise Carl și se uită spre mobilele din 
jur. 

Rame aurite, mobile din mahon și brocart. Din astea 
existaseră dintotdeauna destule în sferele înalte ale Karlei 
Margarethe Alsing. 

— Cum îţi petreci timpul? 

Se așteptă la o explicaţie despre cât de proaste erau 
programele de televiziune și despre cât de greu îi venea să 
citească. 

— Să îmi petrec timpul? 

Pe chipul ei se așternu o expresie absentă. 

— Ah, în afară de a schimba ăsta din când în când... ea se 
întrerupse și scoase din spatele pernei un vibrator portocaliu cu 
tot felul de denivelări... nu prea pot face nimic. 

Carl auzi în fundal cum ceașca de cafea a lui Assad se clătina 
pe farfurie. 

29. 


Cu fiecare oră care trecea, se simţea tot mai lipsită de puteri. 
După ce sunetul mașinii se îndepărtase, ea urlase cât o ţinuseră 
plămânii. Dar după fiecare strigăt simţea cât se poate de clar 
cât de greu îi era să tragă din nou aer în piept. Greutatea cutiilor 
era pur și simplu prea mare. Respirația ei devenea tot mai 
greoaie. 

Işi mișcă mâna dreaptă un pic ca să poată zgâria cu unghiile 
cutia din dreptul feţei ei. Acel sunet îi dădea speranţă. li spunea 
că nu este complet neajutorată. 

După ce zăcuse așa câteva ore, îi dispăruse definitiv forța de 
a striga. Acum trebuia doar să rămână în viață. 

Poate se îndura de ea. 

După câteva ore își aminti de sentimentul de sufocare. Acel 
amestec dintre panică și neputinţă era, într-o anumită măsură, o 
ușurare. Cunoștea sentimentul de pe vremuri, când tatăl ei, un 
bărbat uriaș și nesimtit, se așeza pe ea și îi scotea aerul din 
plămâni. 

— Na, poţi să te eliberezi? strigase el mereu, râzând. 

Pentru el era doar un joc, însă pentru ea era o situaţie cât se 
poate de serioasă, dar nu spunea nimic, pentru că își iubea 
tatăl. 

Și, într-o bună zi, el nu mai fusese acolo. Jocurile dispăruseră, 
dar ușurarea că acestea nu mai erau nu venise. Plecase cu o 
târfă, spusese mama ei. Dragul ei tată fugise cu o târfă. Acum 
se distra cu alţi copii, mai noi. 

Când îl cunoscuse pe soțul ei, povestise tuturor că îi amintea 
de tatăl ei. 

— Asta nu ar trebui să-ți dorești în niciun caz, Mia, spusese 
mama ei. 

Da, asta spusese. 

(J 

După ce trecuseră deja douăzeci și patru de ore în care 
zăcuse prinsă sub cutii, ea știa că avea să moară. 

Auzise pași afară, pe coridor. El stătuse o vreme în faţa ușii și 
ascultase, apoi plecase. 

Ar fi trebuit să gemi, se gândi ea. Poate atunci ar fi pus capăt 
situaţiei. 

Umărul stâng nu o mai durea. La fel ca braţul, era amortit, dar 
șoldul pe care zăcea cea mai mare parte a greutăţii ei o chinuia 
în fiecare secundă. În primele ore ale acestei situaţii 
claustrofobe transpirase, dar acum nu o mai făcea. Corpul ei nu 
mai eliminase decât urină, care îi cursese, caldă, în jos pe pulpe. 

Zăcea într-o baltă de urină și încerca să se rotească măcar un 
milimetru, pentru ca presiunea de pe genunchiul drept să se 
mute puţin asupra coapsei. Chiar dacă nu reușea, tot avea 
senzația că parcă se mișcase un pic. Ca atunci când își rupsese 
brațul și putea doar să se scarpine pe exteriorul ghipsului. 

Își aminti de zilele și săptămânile când ea și soţul ei fuseseră 
fericiţi împreună. La perioada de început, când el îi zăcea la 
picioare și făcea tot ce voia ea. 

lar acum, el o omora. O omora fără să ezite, fără niciun 
sentiment. 

Cât de des trebuie să fi făcut asta? Nu știa. 

Nu știa nimic. 

Ea era un nimic. 

Cine o să-și amintească de mine când voi fi moartă? se 
întrebă ea și întinse degetul de la mâna dreaptă, de parcă ar fi 
mângâiat un copil. Benjamin nu, era prea mic. Mama, desigur. 
Dar când, peste zece ani, nu va mai fi nici ea? Cine o să-și 
amintească atunci de mine? Nimeni, în afară de cel care îi luase 
viața. Nimeni, în afară de el. Și, poate, Kenneth. 

Asta era cel mai îngrozitor. Sigur că era rău că trebuia să 
moară, dar faptul că după moartea ei nimeni nu avea să își 
amintească de ea era și mai rău. De asta simţi nevoia să înghită, 
deși avea gura complet uscată, și plânse fără lacrimi, până când 
diafragma ei chinuită începu să tremure. 

În câţiva ani, avea să fie uitată. 

e 

Din când în când îi suna telefonul, iar vibraţiile din buzunar îi 
dădeau speranţe. După ce soneria se oprea, ea ciulea urechile 
câte o oră, două la zgomotele casei. Oare Kenneth se afla afară? 
Dacă intrase la bănuieli? Trebuia să fi văzut că nu e în regulă 
ceva, nu? Doar observase cât fusese de cutremurată ieri, când o 
vizitase. 

Apoi, dormise un pic. Când se trezi brusc, tot corpul îi era 
amorțţit. Doar faţa îi mai era vie. Acum, era doar o față. Nasul îi 
era parcă uscat și ochii o mâncau. Clipea în întuneric. Asta era 
tot. Altceva nu mai rămăsese din ea. 

Atunci, observă de ce se trezise. Era Kenneth? Sau visa? 

Închise ochii și ascultă intens. Era cineva în casă. 

Ea își ţinu răsuflarea și ascultă din nou. Da, era Kenneth. 
Deschise gura și gemu. El se afla jos, la fereastra de lângă ușa 
de la intrare, și striga. Îi striga numele, așa că acum îl cunoșteau 
toți vecinii. Simţi cum buzele îi sunt cuprinse de un zâmbet, cum 
își adună forțele pentru un ultim strigăt, care trebuia să o 
salveze. Strigătul la care soldatul de acolo, de jos, avea să 
reacționeze. 

Și strigă cât putu de tare. 

Atât de încet, încât nici măcar ea nu se auzi. 

30. 


Soldaţii veniră după-amiază târziu, într-un jeep destul de 
îndoit. Unul dintre ei urlă că susţinătorii lui Samuel Doe ar fi 
ascuns arme în școala din sat și că ea trebuia să le arate unde 
erau ascunse. 

Pielea bărbaţilor strălucea. Ea încercă să îi convingă că nu 
avea nimic de a face cu regimul Krahn al lui Samuel Doe și că nu 
știa nimic despre arme, dar ei nici nu au vrut să audă. 

Rachel, sau mai exact Lisa, cum se numea pe atunci, și 
prietenul ei auziseră împușcături toată ziua. Circula zvonul că 
ariergarda trupelor de gherilă ale lui Taylor lucra temeinic și 
violent. De aceea, se pregătiseră să fugă. Cine ar fi vrut să 
aștepte să vadă dacă oamenii cu pielea albă rămâneau scutiţi 
de setea de sânge a viitorului regim? 

Prietenul ei se dusese la etaj ca să aducă pușca de vânătoare, 
iar soldaţii dăduseră buzna peste ea când voia să ducă niște 
cărţi ale școlii în clădirea de alături. În ziua aceea arseseră 
atâtea case, încât voia să se asigure. 

Se trezise dintr-odată cu ei în faţă, bărbaţi care uciseseră 
toată ziua și care trebuiau acum să scape de tensiunea care li se 
acumulase în organism. 

Ea nu înțelegea ce vorbeau între ei, dar ochii aveau limbajul 
lor. Ea se afla la locul nepotrivit. Mult prea tânără și o pradă 
prea ușoară, în sala goală de clasă. 

Cu ultimele puteri, sări în lături, spre fereastră, dar bărbaţii o 
apucară de glezne și traseră înapoi. O loviră de multe ori, până 
când rămase nemișcată pe podea. 

Trei capete neclare apărură în raza sa vizuală, apoi două 
corpuri se năpustiră asupra ei. 

Din prea mult entuziasm și îmbătat de putere, al treilea soldat 
își sprijini arma Kalașnikov de perete și îi ajută pe ceilalţi doi să 
îi desfacă picioarele. Îi astupară gura și, râzând isteric, o 
pătrunseră unul după celălalt. Ea respira agitat pe nările 
aproape lipite și îl auzi scurt pe prietenul ei gemând în camera 
de alături. Se temea pentru el. Se temea că soldații ar putea să-l 
audă și să-l execute. 

Prietenul ei gemu însă foarte încet. Nu reacționă în niciun alt 
fel. 

Cinci minute mai târziu, zăcând în praful de pe podea, se uită 
spre tablă și văzu ce scrisese cu doar două ore în urmă: / can 
hop, I can run. Prietenul ei dispăruse împreună cu pușca. Pentru 
el ar fi fost ușor să-i împuște pe soldaţii transpiraţi. Aceștia 
zăceau acum lângă ea, cu pantalonii desfăcuţi, și își trăgeau 
sufletul. 

Dar el nu fusese acolo pentru a o ajuta și nu fusese nici atunci 
când ea sărise și apucase mitraliera bărbatului negru, trăgând 
glonț după glonţ. Corpurile bărbaţilor fuseseră despicate de 
salva violentă, declanșând în încăpere un infern de urlete, sânge 
și praf de pușcă. 

Prietenul ei fusese alături de ea când totul era bine. Când 
viața era ușoară și zilele senine. Nu fusese însă alături de ea 
când târâse trupurile zdrenţuite afară, la groapa de gunoi, și le 
acoperise cu frunze de palmier, și nici când spălase sângele și 
bucăţile de piele de pe perete. 

Mai ales din cauza asta fusese nevoită să plece. 

A doua zi îl găsise pe Dumnezeu și se căise profund pentru 
vina ei. Dar promisiunea pe care și-o făcuse sieși în acea seară, 
când își dezbrăcase rochia și o arsese și se spălase jos până 
când își făcuse rană, acea promisiune nu avea să o uite 
nicicând. 

Dacă diavolul avea să i se arate în cale a doua oară, atunci 
avea să ia problema în propriile mâini. 

Dacă încălca astfel porunca Domnului, atunci problema era 
între ea și El. 

(J 

În timp ce Isabel călca pedala de accelerație, lăsând privirea 
să-i alunece între navigator, drum și oglinda retrovizoare, 
Rachel simţi dintr-odată că nu mai transpiră. De la o secundă la 
alta, buzele încetară să-i mai tremure, iar pulsul i se linişti. Își 
aminti vag cum teama se putea transforma în furie. Și când 
simţi din nou respiraţia fierbinte a soldaţilor NPFL pe piele și 
văzu dinaintea ei ochii lor galbeni, strânse hotărâtă din dinţi. 

Atunci acţionase, așa că o putea face și acum. 

Se întoarse spre șoferiţă. 

— După ce îi dăm lucrurile lui Joshua, trec eu la volan, în 
regulă? 

Isabel scutură din cap. 

— Nu merge, Rachel, nu cunoști mașina. Sunt o droaie de 
lucruri care nu funcţionează cum trebuie. Faza lungă automată 
nu merge. Frâna de mână nu ţine. Mașina supravirează. 

Mai înșiră o serie de defecte, dar niciunul nu o interesa pe 
Rachel. Se părea că Isabel nu avea încredere că Sfânta Rachel, 
aflată pe scaunul din dreapta, va ști să conducă la fel de bine ca 
ea, așa că trebuia să îi demonstreze contrariul. 

Cele două se întâlniră cu Joshua la Odense, pe peron. El era 
cenușiu la faţă și se simţea mizerabil. 

— Nu-mi place deloc ce îmi spuneţi. 

— Știu, Joshua, dar Isabel are dreptate. Așa facem. Tipul 
trebuie să știe că îi suntem pe urme. Ai GPS-ul cu tine, așa cum 
am stabilit? 

El încuviință. Avea ochii roșii. 

— Nu îmi pasă de bani. 

Rachel îl apucă hotărâtă de braţ. 

— Banii nu mai au nicio importanţă. Deloc. Nu faci decât să îi 
respecţi indicaţiile. Când o să dea semnalul luminos, arunci 
punga, dar păstrezi geanta cu bani. In timpul ăsta, vom urmări 
trenul cât vom putea de bine. Nu trebuie să faci nimic, doar să 
ne spui unde e trenul, când te întrebăm. E clar? 

El încuviință mecanic, dar nu păru deloc convins. 

— Dă-mi geanta cu bani, zise soția sa. N-am încredere în tine. 

El scutură din cap, așadar îl citise. 

— Haide, zise ea, dar el încă se mai codea. 

Atunci, ea îi dădu o palmă, dură și exact sub ochiul drept. Și 
înainte să priceapă ce se întâmpla, Isabel apucase deja geanta. 

Rachel luă punga, îndesă înăuntru lucrurile răpitorului, în 
afară de cămașa cu păr. Puse lanţul și scrisoarea pe care o 
scrisese Joshua deasupra lacătului. 

— Poftim. Și fă totul așa cum am stabilit, altfel nu o să-i mai 
vedem niciodată pe copii. Crede-mă că știu. 

(J 

Era mai greu să țină pasul cu trenul decât își închipuise 
Rachel. E drept că imediat după Odense luaseră un avans, dar 
de la Langeskov lucrurile începură să se agite. Indicațiile lui 
Joshua erau îngrijorătoare, iar comentariile pe care le făcea 
Isabel la compararea coordonatelor lor GPS erau tot mai agitate. 

— Rachel, trebuie să schimbăm locurile. Nu ai forța necesară 
pentru așa ceva. 

Rareori niște cuvinte au avut un efect atât de nemijlocit 
asupra lui Rachel. Călca acceleraţia și ajunse cât ai clipi la viteza 
maximă a mașinii. În afară de zgomotul motorului, acum nu se 
mai auzea nimic altceva. 

— Văd trenul! strigă Isabel când calea ferată și autostrada 
E20 se intersectară. 

Apoi, formă numărul lui Joshua și îi auzi imediat vocea. 

— Trebuie să te uiţi în stânga pe fereastră, Joshua, suntem un 
pic înaintea voastră, zise ea, dar autostrada face apoi o curbă 
imensă, preţ de câţiva kilometri, așa că o să fii o vreme în față. 
Încercăm să recuperăm pe podul Belt, chiar dacă va fi la limită. 
Trebuie să plătim și taxa de pod. 

Ea ascultă comentariul lui. 

— Te-a sunat? întrebă ea, înainte să închidă telefonul. 

— Ce zice? se interesă Rachel. 

— Încă nu a fost contactat de răpitor. Se pare că nu se simte 
deloc bine. Nu-și poate închipui că vom reuși să ajungem la 
timp. A zis ceva despre dacă, în sensul că nu mai contează dacă 
reușim. Important e că răpitorul va înţelege mesajul scrisorii. 

Rachel strânse buzele. Wu mai contează! Nici vorbă de așa 
ceva. Ea avea să fie acolo când lumina stroboscopului avea să 
se aprindă. Va fi acolo, iar atunci acel psihopat care îi luase 
copiii va vedea de ce era în stare. 

— Nu spui nimic, constată Isabel. Cred că are dreptate, nu 
vom ajunge. 

Ochii ei stăteau lipiţi de vitezometru, dar mașina nu putea 
rula mai repede de atât. 

— Ce vom face la pod? Acolo traficul nu e aglomerat, dar sunt 
multe camere. Plus bariere pentru taxa de pod. 

Rachel se gândi o clipă, în timp ce își croia drum, cu flash-uri 
de faruri, pe banda din stânga. 

— Nu-ţi face probleme, Isabel, zise ea. 

31. 


Isabel era înspăimântată. Îngrozită de cum gonea Rachel și de 
propria incapacitate de a o opri. 

Mai erau doar două, trei sute de metri până la barierele de pe 
pod, dar Rachel nu frână. Curând, limita permisă ajunsese la 
treizeci de kilometri la oră, iar ea gonea cu o sută cincizeci. In 
faţa lor, trenul lui Joshua alerga, iar Rachel voia să-l ajungă din 
urmă, indiferent ce ar fi însemnat asta. 

— Mai încet, Rachel, mai încet! strigă Isabel când apărură în 
fața lor chioșcurile pentru taxa de pod. Frânează odată! 

Rachel se agăţă însă de volan, prinsă în lumea ei. Trebuia să- 
și salveze copiii. Nimic altceva nu mai conta. 

Îl văzu pe paznicul de la trecerea pentru camioane fluturând 
din mâini. În faţa lor, două mașini se dădură la o parte în ultima 
clipă. 

Apoi, trecură bufnind de barieră. Cioburi de toate felurile 
zburară în jur și se loviră de parbriz. 

Dacă mașina ei ar fi fost cu doar câţiva ani mai tânără și mai 
bine întreținută, atunci airbagurile s-ar fi deschis și le-ar fi oprit. 

— Sunt defecte, să le schimb? o întrebase mecanicul și 
adăugase că nu avea să fie ieftin. 

Multă vreme, lui Isabel i-a părut rău că a refuzat. Dar nu și 
acum. Dacă airbagurile s-ar fi deschis la viteza pe care o aveau, 
atunci acţiunea lor s-ar fi întrerupt. Acum, doar o denivelare 
zdravănă pe capotă și o crăpătură urâtă pe parbriz mai 
aminteau de acest atac prea puţin elegant asupra bunului 
public. 

În spatele lor, activitatea era în toi. Dacă poliţia încă nu aflase 
că o mașină înregistrată pe numele ei tocmai spărsese o barieră 
pe podul Belt, atunci înseamnă că dormeau în post. 

Isabel respiră scurt și mai sună o dată la Joshua. 

— Am trecut de pod. Unde ești? 

EI îi dădu coordonatele și ea le compară cu ale lor. Nu putea fi 
departe. 

— Am un sentiment neplăcut, zise el. Ceea ce facem e greșit. 

Ea încercă să-l liniștească pe cât de bine putea, dar nu părea 
să ajute. 

— Sună când vezi lumina, zise ea și închise. 

e 

Înainte de ieșirea 41, văzură trenul înaintea lor, un șirag de 
perle de lumină care alunecau prin noaptea întunecată, în al 
treilea vagon ședea un bărbat a cărui inimă era supusă unui 
mare stres. 

Când avea să-i contacteze acel ticălos? 

Isabel strânse telefonul la piept în timp ce trecură pe lângă 
Halskov, în direcția ieșirii 40. Nicio luminiţă. 

— Poliţia din Slagelse ne va lovi cu siguranţă, Rachel. De ce ai 
distrus bariera? 

— Vezi trenul? Nu ai fi putut să-l vezi dacă frânam și opream 
chiar și pentru douazeci de secunde. De asta am făcut-o! 

— Nu văd trenul. 

Isabel se uită pe harta din poala ei. 

— La naiba, Rachel. Trenul face o buclă spre nord și apoi trece 
prin Slagelse. Dacă dă semnalul între Forlev și Slagelse, nu 
avem nicio șansă, doar dacă ieșim acum, imediat, de pe 
autostradă! 

În timp ce Isabel se întoarse, ieșirea 40 dispăru în urma lor. 

Își mușcă buzele. 

— Rachel, dacă e așa cum cred, Joshua va vedea imediat 
semnalul luminos. Direct în faţa localităţii Slagelse calea ferată e 
întretăiată de trei drumuri regionale. Locul e ideal pentru a 
recupera un sac cu bani. Noi nu putem însă ieși de pe 
autostradă, pentru că tocmai am trecut de ieșire. 

Ea văzu că nimerise în plin: ochii lui Rachel căpătară din nou 
acea expresie disperată. Și fix în același moment frână puternic 
și duse mașina pe banda de urgenţă. 

— Dau cu spatele, zise ea. 

O luase razna de tot? Isabel porni luminile de avarie și trase 
de câteva ori adânc aer în piept. 

— Ascultă, Rachel, zise ea, cât putu de liniștită. Joshua se va 
descurca. Nu trebuie să fim acolo când aruncă punga. Tipul ne 
va contacta de îndată ce va constata ce conţine, zise Isabel. 

Dar Rachel nu reacţionă. Se afla într-o altă lume, iar Isabel o 
înțelegea. 

— O să dau cu spatele pe banda asta cu nisip, repetă Rachel. 

— N-o să faci asta! 

Dar ea dădea deja cu spatele. 

Isabel își scoase centura de siguranţă și se întoarse. Spre ele 
se îndreptau, ca înșirate pe aţă, farurile mașinilor. 

— Rachel, ești nebună? Ne omori! Așa nu îi ajuţi pe Samuel și 
pe Magdalena. 

Dar Rachel nu răspunse. Cu motorul urlând, gonea în 
marșarier. 

În următoarea clipă, Isabel descoperi luminile albastre, care 
apăruseră la patru sau cinci sute de metri în urma lor, din 
spatele unui deal. 

— Stop! strigă ea, iar Rachel luă imediat piciorul de pe 
accelerație. 

Și ea descoperise problema. 

Transmisia gemu când ea trecu direct din marșarier în viteza 
întâi. In câteva secunde ajunsese la o sută cincizeci la oră. 

— Roagă-te să nu sune Joshua acum, spunându-ne că a 
aruncat punga. Așa poate avem o șansă. Trebuie însă să ieși pe 
ieșirea 38, nu 39, acolo se află precis poliţia să ne ia în primire. 
leși pe 38 și continuăm pe drumul regional, e oricum mai 
aproape de calea ferată. Până la Ringsted linia merge doar prin 
câmpuri, departe de calea ferată. 

Ea își puse din nou centura și rămase următorii zece kilometri 
țeapănă, cu ochii aţintiţi spre vitezometru. Mașinile de 
intervenţie din spatele lor nu erau pregătite pentru o asemenea 
viteză. 

Când ajunseră la ieșirea 39 spre centrul orașului Slagelse, 
drumul era plin de lumini albastre. In curând aveau să sosească 
și alte mașini de poliţie. 

Din păcate, avea dreptate. 

— Sunt undeva acolo în față, Rachel. Accelerează dacă poți! 
strigă ea și formă numărul lui Joshua. 

— Joshua, unde ești acum? 

Dar Joshua nu răspunse. Ce însemna asta? Că aruncase deja 
punga? Sau ceva mult mai rău? Oare acel ticălos era cu el în 
tren? Nimeni nu se gândise până acum la asta. Să fie oare 
posibil? Oare toată povestea cu stroboscopul și punga fusese 
doar o manevră de derutare? Oare tipul avea deja punga și știa 
că nu conţine bani? 

Aruncă o privire pe bancheta din spate, la bani. 

Ce avea să facă bărbatul acela cu Joshua? 
e 

Ajunseră la ieșirea 38 în clipa în care luminile albastre se 
vedeau pe banda opusă. Rachel aproape că nu atinse frânele 
când o coti, cu pneurile scrâșnind, pe drumul regional 150, abia 
evitând o altă mașină. 

Isabel simți că îi curgea sudoarea pe spate. Femeia de lângă 
ea nu era doar disperată. Era, pur și simplu, nebună. 

— Aici, pe drumul regional nu poţi scăpa de poliţie. Nu trebuie 
decât să-ţi urmărească stopurile pentru a te găsi. 

Rachel scutură din cap și se apropie atât de mult de mașina 
din faţă, încât barele de protecție aproape că li se atinseră. 

— Acum, zise ea foarte liniștită, oprind farurile, nu mă mai 
văd. 

Foarte deşteaptă manevra. Și cât de avantajos că faza lungă 
automată nu funcţiona. 

În faţă vedea foarte clar în mașina cealaltă siluetele a doi 
oameni care gesticulau panicaţi. 

— Cu prima ocazie, o să cotesc, zise Rachel. 

— Atunci va trebui să pornești iarăși farurile. 

— Lasă-mă în pace și uită-te pe GPS. Când ajungem la 
următoarea intersecţie care nu e fundătură? Trebuie să ieșim de 
aici, pot să văd cum se apropie poliţia. 

Isabel se întoarse. Într-adevăr. La doar patru, cinci sute de 
metri în urma lor, imediat lângă ieșirea de pe autostradă. 

— Acolo! strigă Isabel. Acolo unde e panoul. 

Rachel  încuviinţă.  Farurile maşinii  luminară panoul. 
Vedbysander scria acolo. 

Rachel călcă frâna și răsuci volanul. Fără faruri, în întuneric. 

— OK, zise ea și trecu pe lângă o șură și alte câteva clădiri. Ne 
oprim acum, în spatele fermei, aici nu ne vor vedea. Sună-l pe 
Joshua, da? 

Isabel se întoarse și privi în urmă. Luminile albastre confereau 
peisajului un aspect fantomatic. 

Apoi, formă numărul lui Joshua, de data asta cuprinsă de 
presimţiri neplăcute. 

Sună de două ori, apoi el răspunse. 

— Da. 

Mai mult nu spuse. 

Isabel îi făcu semn lui Rachel că a răspuns. 

— Ai aruncat punga? 

— Nu. 

El părea destul de obosit. 

— Ce se întâmplă, Joshua? Sunt oameni în apropiere? 

— Doar unul, care stă în compartimentul de alături, dar 
lucrează la computer și are căști. E în regulă, zise el cam fără 
suflu. Eu nu mă simt bine deloc. Mă gândesc tot mereu la copii, 
totul e atât de îngrozitor. 

— Joshua, încearcă să te calmezi. 

Ușor de zis, greu de făcut. 

— Nu mai durează mult și s-a terminat. Unde e trenul acum? 
Dă-mi coordonatele. 

El citi de pe GPS. 

— Tocmai ieșim din oraș. 

Asta bănuia și ea. Trenul nu avea cum să fie prea departe. 

— Lasă-te în jos! porunci Rachel când mașinile de poliţie 
trecură în goană pe drum. 

De parcă le-ar fi putut vedea cineva. 

Cei doi pasageri din mașina din faţa lor ar fi putut fi însă opriţi 
în orice clipă. Aveau să le spună că nebunii care îi urmăriseră 
fără faruri o cotiseră brusc de pe drum. Mașinile de poliție aveau 
să se întoarcă. 

— Hei! Văd trenul! strigă Isabel. 

Rachel tresări. 

— Unde? 

Isabel arătă spre sud, departe de drum. Mai bine nici că se 
putea. 

— Acolo, în spate. Haide, pornește! 

Rachel aprinse farurile, acceleră în timp-record și luă ambele 
curbe din localitate cu avânt. Deodată, văzură șirul de lumini ale 
trenului intersectând farurile mașinii. 

— O, Doamne, acum văd lumina! strigă Joshua agitat în 
telefon. O, Doamne de sus din ceruri, apără-ne pe noi! 

— A văzut-o? strigă Rachel care auzise exclamaţia din telefon. 

Isabel aprobă mut și Rachel înclină ușor capul. 

— O, Preasfântă Maică. Cuprinde-ne pe toţi în lumina ta și 
arată-ne drumul spre fericire. Acceptă-ne pe toţi drept copii ai 
tăi și încălzește-ne la inima ta. 

Respiră sacadat și călcă pedala de acceleraţie. 

— Lumina e chiar în fața mea, acum deschid fereastra, se auzi 
din telefon. Așa. Acum pun telefonul pe banchetă. O, Doamne, 
o, Doamne! 

În fundal, Isabel îl auzea pe Joshua pufnind din greu. Vocea lui 
suna ca a unui bătrân obosit și suprasolicitat. 

Ea se uită atent în întuneric, dar încă nu putea vedea nicio 
lumină clipind. Probabil că trebuia să fie direct în spatele 
trenului. 

— Drumul de aici intersectează calea ferată de două ori, 
Rachel. Sunt sigură că se află pe același drum ca și noi, exclamă 
ea. 

Auzi cum Joshua se chinuia să arunce punga pe geam. 

— Îi dau drumul! strigă el în fundal. 

— Unde e, Joshua? Poţi să-l vezi? întrebă Isabel. 

Acum avea telefonul din nou la ureche și vocea i se auzea 
clar. 

— Da, îi văd mașina. E oprită chiar la marginea pădurii, acolo 
unde drumul se apropie de șine. 

— Uită-te pe partea cealaltă pe fereastră, Rachel o să facă 
semn cu farurile. 

Isabel îi făcu semn lui Rachel, care se aplecase peste volan și 
se uita atentă în întuneric. 

— Ne vezi, Joshua? 

— Da! strigă el. Vă văd sus, la pod. Vă îndreptaţi direct spre 
noi. Veţi ajunge chiar... 

Isabel îl auzi gemând, apoi răsună o bubuitură, de parcă 
mobilul ar fi căzut pe jos. 

— Văd lumina stroboscopului! strigă Rachel. 

Goni peste pod, apoi pe drumul îngust. Mai erau doar câteva 
sute de metri. 

— Joshua, ce face acum? strigă Isabel, dar Joshua nu 
răspunse. 

Poate că telefonul se închisese în cădere. 

— Sfântă Maică, iartă-ne păcatele, începu Rachel lângă ea, 
când trecură în curbă pe lângă două case, o curte, o altă casă 
care se afla foarte aproape de calea ferată. Apoi, faza lungă a 
farurilor prinse în raza ei mașina. 

Era oprită în curbă, la circa două sute de metri distanță și la 
doar cincizeci de metri de șine. Lângă mașină stătea însuși 
nemernicul, răscolind ceva. Probabil în pungă. Purta o pereche 

de pantaloni deschiși la culoare și o geacă din fâș. Dacă nu ai fi 
știut cine era, ai fi zis că era un turist care se rătăcise. 

În momentul în care zări lumina, ridică privirea. De la distanţă 
nu i se putea citi expresia de pe chip, dar probabil că îl bântuiau 
sute de gânduri. Cum ajunseseră lucrurile lui în pungă? 

În orice caz, de-acum știa că în pungă nu se aflau bani. Acum, 
farurile care se apropiau vertiginos. 

— Dau peste el! zbieră Rachel, în timp ce bărbatul arunca 
punga în mașină și sărea la volan. 

Ajunseseră la câţiva metri când pneurile sale prinseră 
aderenţă și îl duseră pe asfalt. 

Drumul ducea într-o pădure deasă. Zgomotul motoarelor 
urlând se estompa sub coroanele copacilor. Mercedesul era mai 
nou decât Fordul. Nu avea să fie ușor să îl urmeze. Și la ce ar 
mai fi servit? 

Isabel se uită la Rachel, care ţinea volanul cât se poate de 
concentrată. Ce naiba își închipuia că face? 

— Menţine distanţa, Rachel! urlă ea. În curând vor sosi 
mașinile de poliție în ajutor. O să-l prindem. Vor bloca strada 
undeva, precis. 

— Alo, se auzi brusc din telefonul pe care încă îl mai ţinea în 
mână. 

Era o voce străină de bărbat. 

— Da. 

Ochii lui Isabel ţintuiau stopurile roșii ale mașinii din faţa lor, 
dar tot restul se îndrepta spre acea voce. 

Dezamăgirile și înfrângerile multor ani o învățaseră să se 
aștepte la ce era mai rău chiar și în cele mai inofensive situaţii. 
De ce nu era Joshua? 

— Cine sunteți? întrebă ea aspru. Eşti complicele acelui 
nemernic? Spune, ești? 

— Mă scuzaţi, dar nu știu la ce vă referiţi. Vorbeaţi cumva cu 
bărbatul căruia îi aparţine acest telefon? 

Isabel simţi cum o cuprinde un fior de gheață. 

— Da, eu eram. 

Lângă ea, Rachel tresări violent, dar nu luă piciorul de pe 
acceleraţie și se strădui să menţină mașina pe drumul îngust. Cu 
toate astea, distanţa faţă de Mercedes devenea tot mai mare. 

— Îmi pare rău să vă spun, dar tovarășul dumneavoastră de 
convorbire tocmai s-a prăbușit și... 

— Ce spuneți? Cine sunteţi? întrerupse Isabel vocea din 
telefon. 

— Ședeam în compartiment și lucram când s-a întâmplat. Îmi 
pare foarte rău, dar sunt destul de sigur că e mort. 

— Isabel! strigă Rachel. Ce s-a întâmplat? Cine este la 
telefon? 

— Mulţumesc, zise Isabel către bărbatul de la celălalt capăt și 
închise telefonul. 

Își mută privirea de la Rachel la copacii care deveniseră o 
masă amorfa la viteza pe care o aveau. O căprioară în drum sau 
frunze ude ar fi însemnat să își frângă gâtul pe loc. Se putea 
întâmpla foarte repede. Cum să-i spună lui Rachel ceea ce 
tocmai aflase? Cine putea să bănuiască în ce fel avea să 
reacționeze? Soţul ei murise de câteva secunde și ea gonea ca o 
nebună prin pustietate. 

Isabel fusese adesea deprimată în viața ei. Singurătatea o 
apăsa ca o umbră, iar serile lungi de iarnă îi stârniseră multe 
gânduri întunecate, dar în acest moment nu se simţea așa. 
Acum, când era cuprinsă de ideea răzbunării și simţea 
răspunderea pentru două vieţi tinere, cu diavolul însuși gonind 
în fața lor, Isabel știa că voia să trăiască. Indiferent cât de 
îngrozitoare era lumea asta, știa că își putea găsi locul în ea. 

Întrebarea era dacă și pentru Rachel era valabil același lucru. 

În clipa aceea, aceasta se întoarse spre ea. 

— Spune-mi, Isabel. Acum. Ce s-a întâmplat? 

— Cred că soţul tău a avut un atac de cord. 

Mai prevăzător de atât nu putea să se exprime. 

Rachel bănuia însă că o parte din informaţie nu fusese 
transmisă, iar Isabel simţea asta. 

— A murit? O, Doamne, Isabel, a murit? Spune-mi! 

— Nu știu. 

— Spune-mi ACUM! Altfel... 

Se întoarse brusc spre ea și mașina începu să devieze de la 
drum. 

Isabel ridică mâna, pentru a i-o pune lui Rachel pe braţ, dar se 
opri la jumătatea mișcării. _ 

— Ai grijă la drum, Rachel, zise ea. In momentul ăsta 
contează doar copiii. Doar ei. 

— Nu! 

Rachel începu să tremure din tot corpul. 

— Nu! Nu e adevărat! O, Maică sfântă, spune-mi că nu e 
adevărat! 

Își încleștă mâinile pe volan, suspinând. Preţ de o clipă, Isabel 
avu impresia că Rachel va renunţa și se va opri, dar apoi se 
îndreptă brusc și călcă pedala de acceleraţie până la podea. 

La marginea drumului apăru denumirea unei localități. 
Lindebjerg Lynge scria acolo. Drumul îi conducea într-un arc 
mare în jurul unui grup de case și apoi din nou în pădure. 

Acum se vedea clar că tipul din faţa lor se simţea ameninţat. 
Într-o curbă, mașina lui aproape că derapă. Rachel o imploră pe 
Maica Domnului să o ierte dacă avea să încalce porunca 
Domnului și, pentru binele altora, avea să omoare un om. 

— Eşti nebună! strigă Isabel. Mergi cu două sute la oră. O să 
ne omori! 

Preţ de o clipă se gândi dacă nu ar trebui să smulgă, pur și 
simplu, cheile din contact. 

O, Doamne, atunci se blochează direcţia, îi trecu ei prin cap, 
așa că se agăță cu amândouă mâinile de scaun și se pregăti 
sufletește pentru ce era mai rău. 

Când se ciocniră prima dată cu Mercedesul, capul lui Isabel 
zbură în faţă și apoi imediat înapoi, de parcă ar fi fost de cârpă. 
Mercedesul se menţinu însă pe drum. 

— OK, zbieră Rachel. Așadar, asta nu te impresionează, 
diavole! 

Și, cu o forță întreită, ciocni din nou bara de protecţie a 
mașinii din faţa ei. Radiatorul și capota erau acum turtite. De 
data asta, Isabel își încordase mușchii gâtului, dar nu luase în 
calcul forța enormă a centurii de siguranţă. 

— Oprește mașina! zbieră ea și simţi dureri în coșul pieptului. 

Dar Rachel nu asculta. Era în transă. 

Mercedesul se clătină scurt, dar roţile prinseră din nou și 
aduseră mașina la loc pe drum, care preț de câteva clipe fu 
luminat de lumina gălbuie care venea dintr-o curte. 

Și atunci se întâmplă. 

În momentul în care Rachel vru să lovească din nou 
portbagajul maşinii din faţă, bărbatul făcu o manevră 
surprinzătoare: trase mașina pe banda din stânga și călcă frâna 
până când pneurile sfârâiră. Fordul zbură pe lângă el, iar acum 
erau dintr-odată în față. 

Isabel simţi panica lui Rachel și cum înaintea lor nu se mai 
afla o mașină care să atenueze forța impactului. Mașina lor intră 
în derapaj. Roţile din faţă se răsuciră spre dreapta, ea corectă 
din volan, frână, dar prea puţin, și, în aceeași clipă, se auzi 
metal lovindu-se de metal, când celălalt se izbi în laterala 
Fordului. 

Șocată, Isabel se întoarse spre geamul din spate, făcut 
țăndări, și ușa care fusese strivită până la bancheta din spate. 
Atunci văzu din nou Mercedesul gonind spre ele. 

Chiar dacă partea de jos a feței nu i se vedea, ea recunoscu 
foarte clar ochii bărbatului și i se păru că în ei se afla siguranţa 
de sine. De parcă situaţia s-ar fi limpezit dintr-odată. 

Tot ce nu ar fi trebuit să se întâmple se întâmplase. 

Când le lovi încă o dată, Rachel pierdu controlul mașinii. 
Restul nu mai fu decât durere și o ultimă privire spre lumea de 
acolo, de afară, din întuneric. 

Liniște. Isabel se trezi atârnând cu susul în jos, prinsă în 
centura de siguranţă. Lângă ea se afla Rachel. Fără viaţă și 
sângerând, cu pilonul volanului înfipt în piept. F 

Isabel vru să se întoarcă, dar capul nu o ascultă. Incepu să 
tușească și simţi cum sângele i se scurgea pe gât și îi picura din 
nas. 

E ciudat că nu mă doare nimic, se gândi ea, și în secunda 
următoare în corpul ei izbucniră o mie de impulsuri dureroase. 
Vru să strige, dar nu putea. Acum o să mor, se gândi ea și tuși 
din nou cu sânge. 

Văzu cum o umbră se apropia de mașina lor. O umbră care nu 
le voia binele. Pașii pe care îi auzeau în iarbă erau măsuraţi și 
siguri. 

Încercă să-și concentreze privirea pe silueta aceea, dar 
sângele care îi curgea peste faţă nu o ajuta. Când clipea, simţea 
de parcă ar fi avut șmirghel pe pleoape. 

Abia când fu destul de aproape încât să audă ce spunea, ea 
recunoscu bucata de metal pe care o ţinea în mână. 

— Isabel, zise el. Chiar nu mă așteptam să te găsesc aici. De 
ce a trebuit să te amesteci? Uite ce a ieșit! 

Se lăsă pe vine și se uită pe fereastra laterală. Probabil că se 
întreba din ce unghi o putea nimeri mai bine. Vru să întoarcă iar 
capul, dar mușchii nu o ascultară. 

— Există și alţii care te cunosc, gemu ea și simţi o durere 
înțepătoare în maxilarul inferior. 

El zâmbi. 

— Pe mine nu mă cunoaște nimeni. 

Dădu ocol mașinii. Pe partea cealaltă se aplecă și se uită la 
Rachel. 

— Ei, de ea nu trebuie să mă mai ocup. Cu atât mai bine. 
Brusc, se ridică în picioare. Isabel auzi sirene și văzu luminile 
albastre la picioarele lui. Fără să vrea, el făcu câțiva pași înapoi. 

Apoi, ea își pierdu cunoștința. 

32. 


Mirosul de cauciuc ars era atât de puternic, încât opri într-o 
parcare înainte de Roskilde. Mai întâi trase aripa lovită de lângă 
cauciuc, apoi înconjură mașina pentru a evalua nivelul 
pagubelor. In mod surprinzător, la prima vedere nici nu se 
observau prea tare. 

De îndată ce se calma toată agitația, trebuia să dea mașina la 
reparat. Toate urmele, dar absolut toate trebuiau îndepărtate. 
Poate de către un mecanic din Kiel sau din Ystad, în Suedia, în 
funcție de situație. 

Işi aprinse o țigară și citi biletul pe care îl găsise în pungă. Era 
un moment special, pe care îl aștepta mereu: aici, cu mașinile 
care goneau pe lângă el, stând în întuneric, știind că făcuse din 
nou ceea ce trebuia făcut. Știind că în pungă se aflau bani și că 
nu trebuia să mai rezolve decât situația din căsuţa de la 
debarcader. 

Dar de data asta situaţia nu era ca de obicei. Simţea încă 
șocul care îl lovise când, lângă șinele de tren, în pungă 
descoperise lucrurile sale și un mesaj în loc de bani. Il 
înșelaseră. Banii nu erau acolo. Situaţia era gravă. Văzu în faţa 
ochilor Fordul Mondeo distrus. Acea femeie preacuvioasă 
primise ce i se cuvenea. O merita! Dar treaba cu Isabel încă îl 
măcina. 

Era vina lui că lucrurile se dezvoltaseră așa, fusese greșeala 
lui de la bun început. Ar fi trebuit să își asculte instinctele de la 
bun început și să o omoare la Viborg, când îl descoperise. 

Cine ar fi putut să bănuiască faptul că exista o legătură între 
Rachel și Isabel? Doar între Dollerup și casa lui Isabel din Viborg 
stăteau mulţi kilometri. Ce naiba nu luase în calcul? 

Inhală adânc fumul și îl ţinu cât putu în plămâni. Nu avea 
banii. Şi totul doar din pricina câtorva greșeli prostești, comise 
doar din vina lui. Greșeli prostești și o întâlnire nefericită. Acum, 
totul depindea de Isabel. In acest moment nici măcar nu știa 
dacă era moartă. Dacă după accident ar mai fi avut timp zece 
secunde, i-ar fi dat cu cricul în cap. 

Atunci ar fi putut să fie sigur. 

Acum nu îi rămânea decât să spere că natura avea să îl ajute. 
Impactul fusese foarte puternic. Sunetul ascuţit al metalului 
deformat care aluneca pe asfalt încă îi mai răsuna în urechi. 
Cum să fi supravieţuit cineva după așa ceva? 

Duse mâna la ceafa care îi pulsa. Femei afurisite! De ce nu Îi 
urmaseră, pur și simplu, indicațiile? 

Aruncă mucul de ţigară în tufiș, se așeză pe scaunul din 
dreapta, luă sacul în braţe și scoase afară lucrurile. 

Lacătul și lanţul de la hambarul din Ferslev. În afară de asta, 
câteva haine din dulapul de acolo. Și, pe deasupra, acea 
afurisită de scrisoare. 

O mai citi o dată. Cerea, fără îndoială, o reacţie imediată. Cei 
care o scriseseră știau pur și simplu prea mult. 

Dar fuseseră siguri de ei și asta fusese greșeala lor. Crezuseră 
că acum rolurile erau inversate și că puteau să-l șantajeze. Mda. 
Le costase probabil viața, dar trebuia mai întâi să verifice și să 
se convingă de asta. 

Atunci doar soţul, Joshua, și eventual fratele lui Isabel, 
polițistul, mai erau o ameninţare. 

Eventual. Un cuvânt ca o ameninţare. 

Rămase o vreme așezat și analiză situația. Farurile mașinilor 
care treceau pe drum alunecau în valuri peste parcare. 

Oare poliţia se afla pe urmele lui? Nu își făcea prea multe 
probleme în legătură cu asta. Când ajunseseră la locul 
accidentului, el se afla la câteva sute de metri depărtare. Și nici 
atunci când trecuseră cu sirenele urlând pe lângă el, niciunul nu 
se interesase de Mercedesul care înainta tihnit. 

Sigur că avea să găsească urmele carambolului pe mașina lui 
Isabel. Dar cu cine? Cum să-l găsească vreodată? 

Nu, pentru el, cel mai important era acum soțul lui Rachel, 
acel Joshua. De la el trebuia să ceară banii. În afară de asta, 
trebuia să înlăture tot ce i-ar fi putut atrage pe urmăritori pe 
urmele sale. În cele din urmă, va trebui să-și reconstruiască 
întreprinderea de la zero. 

Oftă. Anul nu se arătase deloc bun până acum. 

Avusese de gând să înfăptuiască zece operaţiuni de genul 
acesta. Și fusese bun. Milioanele din primii ani fuseseră investite 
corect și aduseseră profituri frumoase. Apoi venise criza și îi 
distrusese veniturile. 

Chiar și un răpitor criminal trebuia să se supună 
mecanismelor pieţei libere, iar acum trebuia să înceapă, mai 
mult sau mai puţin, de la zero. 

— Fir-ar a naibii de treabă, mormăi el când își aminti de un alt 
aspect. 

Dacă sora lui nu își primea banii ca de obicei, avea o 
problemă în plus. Din copilărie veneau păcate în care nu trebuia 
nimeni să răscolească. Nume care nu trebuiau să iasă la iveală. 

Mai avea și asta pe cap. 

Când fusese eliberat din centrul de reeducare, mama lui avea 
un nou bărbat. Sfatul bătrânilor i-l alesese dintre văduvi. Un 
meșter coșar care adusese cu sine două fete de vârsta Evei. „Un 
bărbat semeț” îl numea noul preot, fără să ţină cont de realitate. 

La început, tatăl vitreg îl lovea, dar când mama lui începu să 
ia mai puţine somnifere și să i se supună în pat, temperamentul 
lui începu să capete spaţiu de manevră. 

— Fie ca Domnul să-și întoarcă chipul spre tine și să-ţi 
dăruiască pace. 

Cu aceste cuvinte încheia de fiecare dată când își bătea 
fiicele. 

Progeniturile lui auzeau destul de des aceste cuvinte. Dacă i 
se părea că încălcaseră cuvântul Domnului, le pedepsea. Insă, 
de regulă, nu ele greșeau, ci fratele lor vitreg. Fie că uitase să 
rostească „Amen”, fie că zâmbise ușor la rugăciunea de la 
masă. În orice caz, aproape niciodată nu era vorba despre 
altceva decât de astfel de nimicuri. Coșarul nu îndrăznea însă să 
se atingă de acel băiat mare și puternic. Nu îndrăznea să 
meargă chiar atât de departe. 

Apoi urmau, de fiecare dată, remușcările, ceea ce era chiar 
mai rău. La tatăl său măcar știai ce urmează, căci nu îl 
cuprindea niciodată moralitatea. Tatăl vitreg, în schimb, le 
mângâia pe fete pe obraji și se scuza pentru accesele de furie și 
pentru fratele lor rău. Apoi se ducea în birou, își punea 
„mantaua Domnului”, cum numea tatăl său straiele de 
predicator, și se ruga lui Dumnezeu să le protejeze pe aceste 
fete nevinovate. De parcă ar fi fost cu adevărat niște îngeri. 

Evei nu îi adresa niciodată vreun cuvânt, niciodată. Ochii ei 
orbi, albi, i se păreau dezgustători, iar ea simţea asta. 

Niciunul dintre copii nu îl înțelegea. Nu înțelegeau de ce își 
pedepsea fetele, când de fapt își ura fiul vitreg și își disprețuia 

fiica vitregă! Și niciunul dintre copii nu reușea să înțeleagă de ce 
mama nu intervenea. Dar, mai ales, de ce se arăta Dumnezeu în 
faptele acestui bărbat atât de rău și strigător la cer de nedrept? 

O vreme, Eva îi luă apărarea tatălui vitreg. Dar asta încetă 
când le bătu pe surorile vitrege atât de tare, încât putu să simtă 
ea însăși urmele loviturilor. 

Fratele ei se menţinu în expectativă. Aduna, ca să zicem așa, 
forțe pentru socoteala finală, care avea să vină într-o bună zi. 
Atunci când aveau să se aștepte mai puţin. 

Pe atunci erau patru copii, soț și soţie. Astăzi nu mai 
rămăseseră decât el și Eva. 

e 

Scoase foaia cu informaţii despre familie din torpedou. Acolo 
se afla și numărul lui Joshua. 

Avea să îl sune și să îl confrunte cu realitatea: că soția și 
complicea ei fuseseră scoase din joc și că acum urmau la rând 
copiii dacă nu primea banii în douăzeci și patru de ore, într-un 
alt loc. Și că și el, Joshua, avea să moară, dacă implica din nou 
pe cineva din afară. 

Văzu chipul rumen al binevoitorului tată de familie în fața sa. 
Bărbatul avea să cedeze și să facă tot ce avea să îi ceară. Știa 
asta din experienţă. 

Formă numărul și așteptă. Avu impresia că durează cam mult 
până când i se răspunse la celălalt capăt. 

— Da, alo? zise o voce pe care nu reuși să o pună imediat în 
legătură cu Joshua. 

— AȘ putea să vorbesc cu Joshua? 

Farurile mașinilor alunecau în continuare prin parcare. 

— Cine sunteți? 

— Nu este numărul lui Joshua? replică el. 

— Nu, nu este. Aţi format greșit, cu siguranţă. 

El se uită la mobil. Nu, nu formase greșit. Ce se petrecea? 

Apoi, își dădu seama. Numele! 

— O, da, scuze! Am spus Joshua, așa îi spunem toţi. Dar se 
numește Jens Krogh, vă rog să mă scuzati, câteodată mai uit 
asta. Pot să vorbesc cu el? 

Tăcu și privi în întuneric. Bărbatul de la celălalt capăt tăcu și 
el. Asta nu vestea nimic bun. Cine naiba era? 

— Ah, da, zise apoi vocea. Cine sunteţi? 

— Cumnatul său. 

Era o replică la întâmplare. 

— Puteţi să mi-l daţi acum la telefon? 

— Nu, îmi pare rău. Vorbiţi cu poliția din Roskilde, asistentul 
de poliţie Leif Sindal. Spuneţi că sunteţi cumnatul lui. Cum vă 
numiţi? 

Poliţia? Idiotul informase poliţia? O luaseră razna cu toţii. 

— Poliţia? A păţit Joshua ceva? 

— Nu vă pot da nicio informaţie câtă vreme nu îmi spuneţi 
numele. 

— Mă numesc Soren Gormsen, zise el atunci. 

Așa era regula. Poliţiei îi dai întotdeauna un nume obișnuit. 

Atunci îţi dau crezare. Atunci cred că te pot verifica. 

— Aha, se auzi apoi. Soren Gormsen, puteți să-l descrieți pe 
cumnatul dumneavoastră? 

— Da, pot. E un bărbat înalt și puternic. Pe jumătate chel. 
Cincizeci și opt de ani, poartă mereu o vestă verdeoliv și... 

— Soren Gormsen, îl întrerupse polițistul. Am fost chemați 
deoarece Jens Krogh a fost descoperit fără viaţă într-un tren. 
Avem un cardiolog aici. Imi pare rău să vă spun că tocmai l-a 
declarat mort pe cumnatul dumneavoastră. 

El lăsă cuvintele să-i răsune în minte, înainte să pună 
întrebarea. 

— O, nu! E îngrozitor! Cum s-a întâmplat? 

— Nu știm. Conform unui pasager din tren, pur și simplu s-a 
prăbușit. 

Să fi fost cumva o capcană? 

— Unde îl duceţi? 

Auzi cum polițistul vorbește cu medicul. 

— O să-l preia o ambulanţă. Probabil că se va cere o autopsie. 

— O să-l ducă pe Joshua la spitalul din Roskilde? 

— Coborâm din tren abia la Roskilde, da. 

El mulțumi, își exprimă din nou regretul și cobori din mașină, 
pentru a șterge mobilul și a-l arunca în tufiș. Pentru cazul în care 
era totuși o capcană. 

— Ei, tu! auzi în spatele lui. 

Se întoarse și văzu doi bărbaţi coborând dintr-o mașină care 
parcase între timp în spatele lui. Numere lituaniene, treninguri 
vechi și chipuri foarte uscate. 

Se îndreptau direct spre el, intenţia lor fiind clară. Imediat 
aveau să-l trântească la pământ și să-i golească buzunarele. Era 
modul lor de a-și câștiga pâinea. 

Ridică mobilul ca avertisment și arătă spre el. 

— Uite! strigă el și îl aruncă spre unul dintre cei doi. 

În același timp, sări în faţă și îl lovi pe celălalt între picioare, 
astfel încât se prăbuși gemând și dădu drumul cuţitului. 

Două secunde mai târziu, îl ridicase și i-l înfipsese celui aflat 
pe jos de două ori în burtă și celuilalt în coaste. 

Apoi, ridică mobilul și îl aruncă în tufe, împreună cu cuțitul, 
cât de departe putu. 

Viaţa îl învățase că trebuia întotdeauna să lovească primul. 

li părăsi pe cei doi acolo și introduse în GPS gara din Roskilde. 

Doar opt minute până acolo. 

(J 

Ambulanţa așteptase o vreme înainte să apară targa. Se 
ascunse printre curioșii care se uitau la conturul corpului lui 
Joshua, aflat sub pătură. Când îl văzu pe polițistul care însoțea 
targa și ducea geanta și paltonul lui Joshua, fu convins. 

Joshua era mort. Banii erau pierduţi. 

— La dracu’, la dracu’, la dracul înjură întruna în timp ce își 
conducea Mercedesul spre Ferslev. 

Ce adresă bună de acoperire fusese în toți acești ani! Adresa 
sa, numele, camioneta, tot ce ţinea de persoana care susținea 
că este avea legătură cu această veche gospodărie țărănească. 
Acum, se terminase totul. Isabel cunoștea numărul de 
înmatriculare al mașinii sale și i-l comunicase și fratelui ei. 
Astfel, proprietarul autovehiculului odată aflat, se stabilea o 
legătură și cu acea adresă. Locul nu mai era deloc sigur. 

Când ajunse în sat și se îndreptă printre copaci spre vechea 
casă, în regiune se lăsase deja obișnuita liniște de seară. Satul 
părea complet părăsit, probabil că locuitorii se aflau toţi în fața 
televizorului. Doar în casa dintr-o gospodărie de undeva de 
departe, printre câmpuri, se vedeau câteva ferestre luminate. 
De acolo avea să plece și apelul de urgenţă. 

Mai întâi văzu că Rachel și Isabel pătrunseseră în casa mare. 
Apoi parcurse sistematic fiecare încăpere și îndepărtă lucrurile 
care ar fi rezistat unui incendiu: o mică oglindă, o cutie cu 
lucruri de cusut, o trusă de prim-ajutor. 

Apoi, scoase camioneta din hambar, ocoli casa și o conduse 
prin fereastra mare a sufrageriei, de unde aveai o priveliște 
foarte frumoasă a câmpurilor. 

Când se sparse geamul se zburătăciră câteva păsări, dar asta 
fu tot. 

Ocoli din nou casa înainte de a intra cu lanterna înăuntru. 
Perfect, se gândi el, când văzu partea din spate a camionetei și 
pneurile dezumflate. Păși pe vârfuri peste cioburile de pe podea 
și deschise ușa din spate, apoi scoase canistra de rezervă și o 
turnă pe jos între sufragerie, bucătărie, hol și etaj. 

Deșurubă capacul rezervorului, smulse o bucată de draperie, 
o cufundă în benzina de pe jos și o băgă apoi în gura 
rezervorului. 

Preţ de o clipă rămase în curte și se uită în jur. Apoi aprinse 
restul draperiei și îl aruncă într-o baltă de benzină, unde se aflau 
sticlele și cu gaz. 

Când rezervorul cu benzină al camionetei sări în aer cu o 
bubuitură asurzitoare, el era deja cu Mercedesul pe drumul 
comunal. După alte câteva minute, fu rândul sticlelor de gaz. 
Exploziile fură atât de puternice, încât i se păru că vede cum se 
ridică acoperișul. 

Abia când lăsă în urmă supermarketul localităţii și avu 
vizibilitate bună, se opri la marginea câmpului și privi în urmă. 

Gospodăria ardea cu flăcări uriașe. Scânteile zburau ca stelele 
căzătoare. Cu siguranţă că incendiul putea fi observat de la 
câţiva kilometri depărtare. Nu avea să mai dureze mult și 
flăcările aveau să ajungă la crengi și să topească totul de-a 
valma. 

Mda. Din partea asta nu mai avea de ce să se teamă. 

Pompierii nu vor mai putea constata decât că nu mai era 
nimic de salvat. 

Se va vorbi de faptele unor tineri nebuni. 

La țară se vorbea adesea despre asta. 

e 

Se postă în dreptul ușii camerei în care soția sa zăcea 
îngropată sub maldăre de cutii. Constată încă o dată, cu un 
amestec de tristeţe și mulţumire, că era o liniște de mormânt. 
Trăiseră bine împreună. Era frumoasă și blândă și o mamă bună, 
nu se putea spune altceva. Da, tot el era de vină pentru că nu 
funcţionase. Înainte să mai încerce încă odată cu o femeie, 

trebuia să se asigure că tot ce se afla în acea cameră dispărea 
de pe suprafaţa pământului. Până acum, trecutul se depusese 
ca mucegaiul peste viaţa lui, dar pe viitor nu avea să mai 
permită asta. Avea să mai organizeze câteva răpiri, dar apoi 
avea să vândă casa și să se retragă undeva departe. Poate că 
până atunci reușea să înveţe să trăiască normal. 

Se întinse câteva ore pe colțar și parcurse în gând ce sarcini 
mai avea de îndeplinit. Gospodăria Vibehof și căsuţa de pe 
debarcader putea să le păstreze, asta era sigur, dar trebuia să 
găsească înlocuitor pentru ferma din Ferslev. O căsuţă izolată 
pe undeva, pe unde nu călca picior de om. Cel mai bine una al 
cărei proprietar să fie cunoscut ca un străin în regiune. Vreun 
bătrân care se îngrijea singur de ale lui și nu era o povară 
pentru nimeni. Probabil că de data asta avea să caute mai spre 
sud. Când făcuse cercetări în regiunea de lângă Naestedt, 
observase câteva case potrivite, dar știa din experienţă că 
selecția finală nu avea să fie ușoară. 

Proprietarul vechii gospodării din Ferslev se potrivise perfect. 
Nimeni nu se interesa de el, iar el nu se interesa de alţi oameni. 
Muncise aproape toată viaţa în Groenlanda și avea o prietenă în 
Suedia. Dacă întrebai în sat de el, auzeai mereu: „Din câte știu”. 
Această minunată expresie, „din câte știu”, îl condusese la el. 
Era un bărbat care se descurca singur, care trăia din banii pe 
care îi câștigase în tinereţe, așa se spunea. Il considerau un 
ciudat, și cu asta îi semnaseră condamnarea la moarte. 

Trecuseră zece ani de când îl omorâse pe acest ciudat și de 
atunci avusese grijă să deschidă toate plicurile cu fereastră care 
sosiseră și să le plătească pe toate. După câţiva ani renunţase 
la contractul de energie electrică și gunoi, iar de atunci nu mai 
venise nimeni. Buletinul și carnetul de conducere ale bărbatului, 
dar cu fotografii noi și date de naștere mai credibile, le realizase 
un fotograf din Vesterbro. Un bărbat de cuvânt, care considera 
falsurile o formă de artă - dacă elevii lui Rembranat se făceau 
vinovaţi de asta, atunci o făcuseră doar la îndemnul maestrului! 
Un adevărat artist. 

Timp de zece ani îl însoţise numele de Mads Christian Fog, 
dar, din păcate, acum se sfârșise. 

Acum, era, pur și simplu, Chaplin. 

Când avea șaisprezece ani și jumătate se îndrăgostise de una 
dintre surorile sale vitrege. Era deosebit de gingașă și de 
eterică, avea o frunte înaltă și o piele atât de străvezie, încât i 
se vedea vinișoarele de la tâmple. O mare deosebire față de 
materialul genetic brut al tatălui său vitreg și foarte diferită de 
aspra sa mamă. 

Voia să o sărute, să o ia în braţe și să se adâncească în ochii 
ei, dar știa că era strict interzis. In ochii Domnului ei erau frați 
adevăraţi, și ochii Domnului erau atotprezenţi în acea casă. 

În cele din urmă se satisfăcu cu acea plăcere pe care și-o 
putea acorda singur seara, sub plapumă, sau cu priviri furișe 
aruncate surorii vitrege. Pentru asta trebuia doar să urce în pod 
și să privească prin crăpăturile dalelor de deasupra camerei lor. 

Apoi, într-o bună zi, ea îl prinse, ca să spunem așa, asupra 
faptului. Se întinsese pe podea și aștepta momentul pentru a o 
admira pe frumoasă în cămașă de noapte, când ea ridică brusc 
privirea și îl descoperi. 

Șocul lui fu atât de mare, încât își ridică brusc fruntea și se 
lovi de o bârnă din acoperiș, iar un cui ieșit în afară i se înfipse 
în spatele urechii. 

Îl auziră apoi gemând în pod și, astfel, plăcerile lui se sfârșiră. 

Într-un acces de frică de Dumnezeu, sora sa Eva îl pârî mamei 
și tatălui vitreg. Ochii ei orbi nu văzură furia apropiată de 
dușmănie care se declanșă la părinţi. 

Mai întâi îl interogară amenințându-l cu osânda veșnică, dar el 
nu recunoscu. Nu mărturisi că pândise fata visurilor sale pentru 
a o vedea dezbrăcată. Cum ar fi putut amenințările lor să îl facă 
să mărturisească? Ameninţări de genul acesta auzise prea des. 

— Tu ești singurul vinovat, urlă tatăl său vitreg și îl atacă din 
spate. 

Fu luat complet prin surprindere. Tatăl vitreg nu era mai 
puternic decât el, dar îi răsuci braţele la spate și i le ţinu într-o 
strânsoare de fier. 

— la crucea, strigă el către soţia lui. Scoate-i diavolul din 
corp! Lovește-l până îi alungi toate păcatele! 

El îi văzu privirea furioasă și văzu cum ridică crucifixul. Când 
căzu prima lovitură, îi simţi respiraţia puturoasă în faţă. 

— În numele splendorii Domnului! strigă ea și ridică din nou 
crucifixul. 

Pe buza de sus i se adunaseră broboane de sudoare, dar tatăl 
vitreg îl strânse și mai tare, gemând și repetând la nesfârșit: 

— În numele Atotputernicului! 

După douăzeci de lovituri pe umeri și pe braţe, mama lui făcu 
un pas în spate. Respira greu și era epuizată. 

De acum, nu mai exista cale de întoarcere. 

Cele două surori vitrege ședeau plângând în sufragerie. 
Auziseră totul și păreau cu adevărat șocate. Eva, în schimb, nu 
lăsa să se observe nimic, deși cu siguranţă auzise și ea tot. 
Continua să citească un text în Braille, dar nu putea să-și 
ascundă trăsăturile încrâncenate. 

In aceeași seară le puse pe ascuns părinţilor somnifere în 
cafea. lar când se lăsă noaptea și cei doi dormeau adânc, luă un 
pahar și dizolvă toate pastilele în apă. Dură o vreme până când 
cei doi se întoarseră pe spate și le putu turna cocteilul de pastile 
pe gât. Dar timp avea destul. 

Șterse apoi sticla, apăsă degetele tatălui vitreg pe ea, luă 
două pahare de apă, repetă procedura cu degetele amândurora, 
puse fiecare pahar pe noptiera corespunzătoare și turnă un pic 
de apă înăuntru. Apoi, trase ușa în urma lui. 

— Ce ai făcut acolo? auzi o voce. 

Se uită în întuneric. Eva avea aici un avantaj. Era în mediul ei 
în întuneric și avea auzul la fel de ager ca al unui câine. 

— Nimic. Voiam doar să-mi cer scuze, dar dormeau adânc. 
Probabil că au luat somnifere. 

— Atunci sper doar că dorm bine, replică ea. 

A doua zi de dimineaţă cadavrele fură ridicate. Scandalul din 
pricina sinuciderilor fu enorm în mica localitate. Eva tăcea. 
Probabil că bănuia deja că această nenorocire, la fel ca și faptul 
că fratele ei era răspunzător de orbirea ei - fapt de care se 
necăjea și el în tăcere -, avea să devină asigurarea ei împotriva 
unei vieți trăite în sărăcie și mizerie. 

Cât despre surorile sale vitrege, ele căutară eternitatea după 
doar doi ani. Intrară în lac ţinându-se de mână, iar acesta le 
acceptă. Așa se eliberară de toate amintirile dureroase. El și Eva 
însă nu. 

Moartea părinţilor se petrecuse cu douăzeci și cinci de ani în 
urmă. Intre timp se prăpădiseră încă mulţi alţii care 
interpretaseră greșit „iubirea de aproape” în cadrul diferitelor 
manifestări de fanatism. 

La naiba cu toţi ăștia. La naiba cu toţi cei care credeau că se 
pot ridica deasupra altora, în numele lui Dumnezeu. 

Cât de mult îi ura! Și cât de tare își dorea să îi șteargă pe toți 
de pe fața pământului! 

e 

Scoase cheia camionetei și cea a casei din Ferslev de pe 
inelul cu chei, se uită cu atenție în jur și le lăsă apoi să alunece 
în sacul cu gunoi aflat deasupra în tomberonul vecinului. 

Apoi, se duse înapoi și goli cutia poștală. 

Reclamele ajunseră imediat în coșul de gunoi, iar restul pe 
masă. Două plicuri cu fereastră, cele două ziare și un bilet mic, 
scris de mână, cu logoul clubului de bowling. 

Desigur că în ziare nu scria nimic, nu avea cum. În schimb, 
posturile regionale de radio erau cât se poate de actuale. Mai 
întâi veni știrea despre cei doi lituanieni care se atacaseră 
reciproc în focul unor certuri. Urmă apoi povestea despre 
accidentul femeilor. Nu erau multe informaţii, dar erau destule. 
Era vorba despre un accident după o cursă nebunească de mai 
multe ore, în care rupseseră și bariera de pe podul Belt. Apoi, fu 
amintit locul accidentului, vârsta femeilor și faptul că ambele 
fuseseră rănite grav. Nu se dădură nume, dar exista 
posibilitatea să fie vorba de fugă de la locul accidentului. 

Se logă la internet și căută și alte informaţii. În ediţia online a 
unuia dintre marile cotidiane se scria că femeile fuseseră 
operate și că se aflau încă în pericol de moarte. Se specula cu 
privire la motivul cursei nebunești peste Belt. Un doctor de la 
secția de urgenţe a spitalului din Rigs, căruia îi era dat numele, 
vorbea destul de pesimist despre șansele lor de supravieţuire. 

Cu toate astea, era profund neliniștit. 

Se informă pe pagina de internet a spitalului ce și cum făceau 
acolo. Apoi studie planul secţiilor și analiză unde s-ar putea afla 
cele două acum. 

Deocamdată trebuia doar să se ţină la curent cu privire la 
starea celor două femei. 

Apoi, luă biletul cu logoul clubului de bowling și îl citi. 


Am trecut azi pe aici, dar nu era nimeni. Turneu, 
miercuri, ora 19.30, mutat cu o jumătate de oră mai 
devreme, la ora 19.00. Tineti minte, petrecere după? Sau ai 
deja destule bile de bowling, haha? 

Veniti poate amândoi? încă o dată, haha! LG, Papst. 


Se uită în sus, spre etajul unde zăcea soţia lui. Dacă mai 
aștepta câteva zile înainte să îi transporte cadavrul la casa de la 
debarcader avea să scape de toți trei. Incă vreo câteva zile fără 
apă și copiii aveau să moară cu siguranţă. Mda, așa trebuia să 
se întâmple. Până la urmă, părinţii hotărâseră așa. Ce idioțenie! 
Atâta efort pentru nimic! 

33. 


Auzise agitația nocturnă de jos din sufragerie, dar nu și că 
venise salvarea. 3 

— Hardy are ceva la plămâni, îi explică Morten. li vine greu să 
respire. 

Părea îngrijorat. Trăsăturile sale vesele și rotofeie păreau 
acum căzute. 

— E ceva serios? întrebă Carl. 

— Doctorul vrea ca Hardy să fie dus la Rigshospital pentru a 
sta sub observație, ca să i se facă și niște investigații la inimă. 
S-ar putea să existe pericolul unei aprinderi de plămâni. Pentru 
cineva aflat în situația lui Hardy, asta e foarte periculos. 

Carl încuviintță. Evident că nu-și puteau permite niciun risc. 

Îi trecu prietenului său mâna prin păr. 

— Ah, Hardy, omule, ce porcărie! De ce nu m-aţi trezit? 

— Eu i-am spus lui Morten să nu o facă, șopti Hardy, care 
părea trist. Mă lăsaţi să mă întorc aici când mă externează, da? 

— Sigur că da, bătrâne. Fără tine nu mai are niciun haz locul. 

Hardy zâmbi slab. 

— Nu cred că Jesper e de aceeași părere. Ar fi foarte bucuros 
să găsească sufrageria așa cum era înainte, când o să apară 
după-amiază. 

Astăzi după-amiază? Carl uitase de asta. 

— Ei bine, n-o să fiu aici când te întorci de la serviciu, Carl. 
Morten merge cu mine la spital, așadar sunt pe mâini bune. Cine 
știe, poate că mă întorc peste câteva zile? 

Se forţă să tragă aer în piept și să zâmbească. 

— Carl, îmi tot umblă o chestie prin cap, zise el apoi. 

— Dă-i drumul. 

— Îţi mai amintești de cazul Børge Bak, când au găsit 
cadavrul unei prostituate sub podul Langebro? Murise înecată. 
La prima vedere a părut un accident, poate chiar o sinucidere, 
dar nu a fost așa. 

Carl își amintea chiar foarte bine. O negresă. Nu avea mai 
mult de optsprezece ani. Era goală, cu excepția unui inel la 
gleznă, împletit din liţe de cupru. Nimic nu ieșea în mod 

deosebit în evidenţă, căci multe femei africane purtau așa ceva. 
Același lucru era valabil pentru multele semne de înțepături de 
pe braţe. Tipic pentru prostituție și droguri și deloc neobișnuit 
pentru femeile africane din Vesterbro. 

— Peștele ei a omorât-o, nu-i așa? întrebă Carl. 

— Nu, a fost omorâtă de unul dintre cei care i-o vânduseră 
peștelui. 

Exact. Acum își amintea de asta. 

— Povestea pare asemănătoare cazului vostru cu incendierile 
și cadavrele carbonizate. 

— Aha. Te gândești la inelul din cupru de pe gleznă? 

— Exact. 

Strânse de două ori ochii, ceea ce era un semn pentru datul 
din cap a aprobare. 

— Fata nu mai voia să se prostitueze. Voia să plece acasă, dar 
nu câștigase încă destui bani, de aceea asta nici nu intra în 
discuţie. 

— Și de aceea a fost omorâtă. 

— Da. Fetele acelea africane credeau în voodoo, dar fata asta 
nu. De aceea, sistemul era în pericol. Și de aceea trebuia să 
dispară. 

— Așadar, au folosit inelul pentru a le aminti celorlalte 
prostituate că nimeni nu se revoltă nepedepsit, nici împotriva 
șefului, nici împotriva magiei voodoo. 

Hardy strânse iarăși de două ori din ochi. 

— Da. Cineva a împletit păr și pene și alte trăsnăi în acel inel. 
Celelalte fete au înţeles imediat mesajul. 

Carl își șterse gura. Era evident că Hardy dădea iar dovadă de 
o gândire excepţională. 

e 

Jacobsen se întoarse cu spatele la care și se uită în jos pe 
stradă. Făcea adesea asta când avea nevoie să se concentreze. 

— Hardy e de părere așadar că victimele incendiilor erau 
colectori de datorii, care trebuiau să adune dobânzile scadente 
și ratele întârziate de la acele firme, dar care nu au fost suficient 
de fermi. Și pentru că banii nu soseau așa cum ar fi trebuit, au 
fost omorâţi? 

— Da. Cartelul a făcut din ei un exemplu - pentru restul de 
colectori. lar firmele care împrumutaseră bani au putut să scape 

de datorii în baza sumelor primite de la asigurări. Două muște 
dintr-o lovitură. 

— Dacă acești sârbi adună sumele din asigurări, ar trebui să 
existe una sau două firme care nu au bani pentru reconstrucție, 
rezumă Jacobsen situaţia. 

— Da. 

Șeful departamentului de criminalistică încuviinţă. Era foarte 
posibil să fie atât de simplu. Erau acţiuni violente, dar, pe de 
altă parte, bandele est și sud-est europene nu erau cunoscute 
pentru blândețea lor. 

— Ştii ceva, Carl? Cred că vom merge mai departe cu această 
teorie. 

Dădu din cap. 

— Am să iau imediat legătura cu Interpolul. Trebuie să ne 
ajute să obţinem niște răspunsuri de la sârbi. Te rog să-i 
mulțumești lui Hardy din partea mea. Cum îi merge? Se simte 
bine la tine? 

Carl scutură capul de colo colo. Să se simtă bine? Ar fi fost 
prea mult spus. 

— Ah, încă un mic pont, zise Marcus Jacobsen și îl opri la ușă. 
Oficiul Muncii trece azi în control pe la voi. 

— Așa ceva! Și de unde știi tu asta? Am crezut întotdeauna că 
vor să ne ia prin surprindere. 

Șeful zâmbi. 

— Da, dar noi suntem poliţia. Noi știm astfel de lucruri. 

e 

— Yrsa, astăzi trebuie să stai la etajul doi, e clar? 

Se pare că ea nu îl auzea. 

— Am vrut să-ţi mulțumesc din partea lui Rose pentru biletul 
pe care l-ai lăsat ieri la noi, zise ea. 

— Ah, da. Şi ce a răspuns? Se întoarce curând? 

— Asta nu mi-a spus. 

Mai clar nici că se putea. Rămânea cu Yrsa pe cap. 

— Unde e Assad? întrebă el. 

— E la el în birou și sună foști membri de secte. Eu am preluat 
grupurile de întrajutorare și asociaţiile. 

— Sunt multe? 

— Nu, voi termina în curând. Apoi o să-l ajut pe Assad cu 
membrii sectelor. 

— Bună idee! Cum îl găsiți? 

— Vechi anunţuri din ziare. Există destule. 

— Când te muţi la etajul doi, ia-l și pe Assad cu tine, bine? Se 
anunţă o vizită de la Oficiul Muncii. 

— Cine? > 

— Oficiul Muncii. Aia cu azbestul. 

Pe faţa ei se vedea că nu făcea legătura. 

— Alo! 

Plesni din degete. 

— Ești trează? 

— Alo la tine! Voi fi sinceră cu tine, Carl. Nu am nici cea mai 
vagă idee despre ce vorbești! Și acum explică-mi, în sfârșit, 
despre ce vorbești? Azbest? Cred că mă confunzi cu Rose. 

Oare chiar o confunda cu sora ei? 

Sfinte Doamne, în curând nu avea să mai știe nici cine era el. 

(J 

Carl tocmai se gândea dacă să-și împingă scaunul spre 
mijlocul încăperii pentru a strivi în sfârșit musca aflată în locul ei 
preferat de sub tavan, când sună Tryggve Holt. 

— Aţi fost mulţumiţi de portretul-robot? întrebă Tryggve. 

— Da. Și dumneavoastră? 

— Foarte. Acum vă sun pentru că mă tot bate la cap un 
poliţist danez. Pasgârd se numește. l-am povestit tot ce știu. 
Dacă aţi fi atât de drăguţ, puteţi să-i spuneţi că mă calcă pe 
nervi și că ar fi bine să mă lase în pace? 

Cu mare plăcere, se gândi Carl. 

— Sigur, voi avea grijă să înceteze. Dar ar fi în regulă dacă v- 
aș pune eu câteva întrebări, Tryggve? 

Omul nu părea încântat, dar nici nu refuză. 

— Nu credem în teoria cu morile de vânt, Tryggve. Credeţi că 
aţi putea descrie sunetul un pic mai exact? 

— Hm, cum l-aș putea descrie? 

— Cât de jos era sunetul? 

— Asta nu știu. 

Carl scoase un mormăit profund. 

— Era atât de jos? 

— Da, cam așa, aș putea spune. 

— Deci, nu era chiar atât de jos. 

— Ei bine, atunci poate nu era. Eu l-aș fi numit așa. 

— Suna metalic? 

— Cum adică metalic? 

— Era un sunet ușor sau mai degrabă aspru? 

— N-am idee. Mai degrabă aspru, aș zice. 

— Ca un motor? 

— Da, probabil, dar neîntrerupt. Zile în șir. 

— În timpul furtunii a devenit mai slab? 

— Da, dar doar puţin. l-am povestit deja asta acestui Pasgărd. 
Cel puţin, aproape tot. Nu puteţi vorbi cu el? Nu mai suport să 
mă gândesc mereu la povestea asta. 

Atunci vorbește cu un psiholog, se gândi Carl, dar zise: 

— Înţeleg foarte bine, Tryggve. 

— Dar am sunat și din alt motiv. Tata e în Danemarca. 

— Aha? 

Carl scoase o agendă. 

— Unde? 

— E la o întâlnire naţională a Martorilor lui lehova, în Holbæk. 
Are legătură cu faptul că vrea să fie trimis în altă parte. Cred că 
se teme din cauza dumneavoastră. Nu mai suportă să fie 
răscolită vechea poveste. 

Ei bine, sunteţi de acord în treaba asta, prietene, se gândi 
Carl. 

— Aha? Și ce pot face Martorii lui lehova din Danemarca? 
întrebă Carl. 

— Pot să-l trimită, de pildă, în Groenlanda sau în insulele 
Feroe. 

Carl se încruntă. 

— De unde știți asta, Tryggve?  vorbiţi cu tatăl 
dumneavoastră? 

— Nu, Henrik, fratele meu mai mic, mi-a spus asta. Și vă rog 
să nu povestiţi altcuiva, bine? Altfel n-o să-i fie bine. 

După discuţie, Carl rămase liniștit pe scaun și se uită la ceas. 
Într-o oră și douăzeci de minute trebuia să apară Mona cu 
superpsihologul ei profund. De ce voia ca el să se expună unui 
astfel de interogatoriu? Se aștepta poate că va sări la un 
moment dat în picioare plin de entuziasm și va anunţa că, slavă 
Domnului, nu mai are atacuri de panică pentru că un colega 
fost împușcat sub ochii lui și el nu a mișcat un deget? 

Scutură din cap. Dacă nu ar fi fost Mona, ar fi avut el grijă ca 
acestui instalator al sufletelor să-i piară cheful de întrebări. 

Cineva bătu cu atenţie la ușă. Laursen apăru în fața lui cu o 
pungă din plastic. 

— Lemn de cedru, zise el și aruncă punga cu așchiile din 
scrisoare pe masă. Trebuie să cauţi o căsuță de debarcader din 
lemn de cedru. Câte astfel de căsuțe au fost construite în 
Nordseeland din astfel de lemn în anii dinainte de răpire? Nu 
prea multe, asta pot să-ţi spun, căci pe atunci încă se mai 
folosea placaj. Asta înainte ca supermarketurile de bricolaj să se 
răspândească la fel ca ciupercile după ploaie și să îi convingă pe 
danezi că placajul nu mai e la modă. 

Carl se uită la așchii. Cedru? 

— Cine a spus că acea căsuţă trebuie să fie construită din 
același lemn pe care Poul Holt l-a folosit când a scris mesajul? 

— Nimeni, dar există această posibilitate. Cred că ar trebui să 
discuţi cu negustorii de lemn din regiune. 

— Excelentă treabă, Tomas. Serios. Dar casa poate să fie 
foarte bine veche de două sau trei generaţii, iar în Danemarca 
facturile nu se păstrează mai mult de cinci ani. Niciun magazin 
de bricolaj sau vreun negustor de lemn n-o să-ți poată spune 
cine a cumpărat acum zece ani o cantitate destul de importantă 
de lemn de cedru, și cu atât mai puţin acum douăzeci de ani. 
Așa ceva este posibil doar în filme. 

— Atunci, aș fi putut să nu mă ostenesc, zâmbi Laursen. 

De parcă șmecherul nu ar fi știut cum se rostogolea această 
informaţie necontrolat prin mintea colegului său și cum dădea 
naștere la o sumedenie de întrebări: cum puteau folosi aceste 
informaţii? Cum trebuiau să procedeze? 

— De altfel, pot să-ţi mai spun că sus, la biroul central, se 
învârt bine lucrurile, continuă Laursen. 

— Cum adică? 

— Au reușit să-l facă pe unul dintre proprietarii firmelor 
incendiate să cedeze. E sus, în sala de interogatorii și face în 
pantaloni de frică. Se teme că tipii de la care a împrumutat banii 
îi vor face felul. 

Carl avu nevoie de o clipă pentru a procesa informaţia. 

— Cred că are toate motivele să se teamă. 

— Ah, da. Carl, nu o să ne mai vedem câteva zile. Mă duc la 
un curs de perfecţionare. 

— Trebuie să înveţi cum să gătești pentru cămine? întrebă 
Carl și râse cam prea tare. 

— Da. Cum ai ghicit? 

Acum văzu Carl privirea lui Laursen, o privire pe care o 
remarcase și în alte dăţi. Când se aflau la locul unei crime și 
combinezoanele albe mișunau peste tot. 

— Ce e, Tomas? Te-au dat afară? 

El dădu din cap. 

— Nu e ceea ce crezi, dar cantina nu merge. Aici lucrează opt 
sute de oameni, dar niciunul nu are chef să mănânce la noi. De 
aceea, cantina va fi închisă. 

Carl se încruntă. El nu făcuse parte din acea elită care, după o 
loialitate îndelungată faţă de mâncarea de cantină, era 
răsplătită cu o felie de lămâie în plus la fileul de pește, dar chiar 
și așa. Dacă închideau chestia de sus, cazinoul, restaurantul 
personalului, cantina, templul hămesiţilor sau cum se mai 
numeau acele mese și acoperișuri în pantă de care te loveai cu 
capul, atunci era grav. 

— Se închide de tot? 

— Da, dar pentru că președinta poliţiei vrea să existe o 
cantină, va fi adusă o firmă din afară. Vom unge felii de pâine 
pentru sandvișuri până când, în numele liberalismului, un tip ne 
va spune că nu mai avem serviciu sau ne va obliga să tăiem 
salată de dimineaţa până seara. 

— Așa că mai bine pleci de acum? 

Laursen se strădui să zâmbească. 

— Să plec? La naiba, nu. Mi s-a aprobat o perfecţionare ca să 
pot fi apoi autorizat să candidez la conducerea firmei. La naiba 
cu toată porcăria. 

Carl îl însoţi pe Laursen în sus pe scări. 

La etajul al doilea o găsi pe Yrsa pălăvrăgind voios cu Lis 
despre cine era mai sexy: George Clooney sau Johnny Depp. El 
habar n-avea cine sunt cei doi. 

— Dar se muncește serios aici, observă el acru. 

Pasgârd tocmai se grăbea dinspre aparatul de cafea spre 
biroul lui. 

— Mulţumesc pentru munca depusă, Pasgărd, zise el. Eşti 
eliberat de obligații. 

Tipul îl privi suspicios. Pleca automat de la premisa că și alţii 
puneau la cale aceleași ticăloșii ca și el. 

— Mai ai o singură sarcină, Pasgârd, și apoi poţi merge cu 
Sundby din ușă în ușă. Fii atât de drăguţ și asigură-te că tatăl lui 
Poul Holt este adus pentru interogatoriu la sediul central. Martin 

Holt se află în acest moment în biroul central al Martorilor lui 
lehova, din Holbæk. Stenhusvej 28, în caz că nu știai asta. 

Se uită la ceas. 

— Mi-ar conveni să îl am aici în exact două ore. Cu siguranţă 
va protesta, dar până la urmă e vorba de un caz de crimă, iar el 
e martorul principal. 

Carl se răsuci pe călcâie și plecă. Putea să audă deja 
protestele poliţiei din Holbæk. Dumnezeule! Să pătrunzi în locul 
sacru la Martorilor lui lehova! Martin Holt avea să vină însă de 
bunăvoie. Din două rele, cu siguranță cea mai rea era să 
mărturisească fraţilor săi minciuna legată de respingerea 
propriului fiu. Să minţi lumea din afara sectei era una, dar alta 
era să-i minţi pe fraţii tăi întru credință. 

Carl îl găsi pe asistentul său sirian la un birou de pe coridorul 
care ducea în biroul lui Jacobsen. În faţa lui gemea și ofta un 
computer vechi, exilat de ani buni în depozit. Totuși, i se oferise 
un telefon mobil destul de nou. Minunate condiţii de muncă. 

— Ai descoperit ceva, Assad? 

Acesta ridică mâna în semn de așteptare. Să termine de scris, 
să-și noteze repede ideea înainte să dispară. Carl cunoștea asta 
prea bine de la el însuși. 

— E tare ciudat, Carl. Când vorbesc cu oamenii care au ieșit 
dintr-o sectă, au imediat impresia că vreau să-i atrag în alta. 
Crezi că e ceva în neregulă cu accentul meu? 

— Ai un accent, Assad? Nici nu am observat. 

Assad ridică privirea cu acea strălucire în ochi. 

— Ah, Carl, râzi de mine. 

Întinse ameninţător un deget în aer. 

— Dar nimeni nu mă ia așa ușor în balon. 

— Așadar, nu există nimic care să ne ducă mai departe, 
rezumă Carl și dădu din cap. 

Oricum, nu era vina lui Assad. 

— Poate că nu e nimic de găsit. Poate că a fost doar o faptă 
singulară? 

Assad zâmbi. 

— Carl, iar râzi de mine. Sigur că răpitorul a acţionat de mai 
multe ori. Îmi dau seama că asta gândești. 

Avea dreptate. Nu puteau exista dubii în sensul ăsta. Un 
milion de coroane erau bani mulţi, dar nici chiar atât de mulți. 

Cel puţin, nu atât de mulţi încât să trăieşti doar din ei. Era 
limpede că ideea afacerii era de serie. 

— Continuă, Assad. Deocamdată, oricum nu există altceva de 
făcut. 

Când ajunse din nou la biroul de la recepţie, Lis și Yrsa încă 
erau adâncite în trăncăneala lor șovinistă despre cum ar trebui 
să arate bărbaţii adevărați. Bătu discret cu degetul pe birou. 

— Pentru că Assad cântă solo la telefoanele către foști 
membri ai sectelor, am o nouă sarcină pentru tine, Yrsa. Și, dacă 
nu te descurci, atunci Lis te va ajuta cu siguranţă, nu-i așa, Lis? 

— Nu ești obligată, Lis, se auzi înfundat vocea domnișoarei 
Sørensen din colț. Domnul Mørck face parte din alt 
departament. Nu scrie nimic în fișa postului despre faptul că ar 
trebui să-l ajuţi. 

— Depinde... replică Lis și se uită la care cu una dintre acele 
priviri pe care le perfecționase în călătoria fierbinte făcută în 
Statele Unite împreună cu soțul ei. 

Mona ar fi trebuit să vadă privirea aceea. Atunci, poate că s-ar 
fi luptat puţin mai mult pentru noua ei cucerire. 

Pentru a se apăra, își fixă privirea pe buzele roșii ale Yrsei. 

— Yrsa, verifică, te rog, dacă poţi găsi casa de la debarcader 
pe imaginile aeriene de la Oficiul de Cadastru. Uită-te la toate 
imaginile aeriene pentru măsurarea proprietăţilor din comunele 
Frederikssund, Halsnæs, Roskile și Lejre. Și porțiunile de plajă și 
întregul Hornsherred. Le găsești cu siguranţă pe paginile de 
internet ale comunelor, dacă nu, roagă-i să ţi le trimită prin mail. 
Și, dacă tot faci asta, roagă-i să-ţi dea și o hartă cu toate morile 
de vânt din regiune. 

— Am crezut că suntem de acord că au fost oprite din pricina 
furtunii. 

— Corect, dar tot trebuie să le verificăm. 

— Ei, maărunţișurile astea le rezolvă singură, zise Lis. Și, ce ai 
frumos pentru mine? 

Privirea ei i se fixă direct pe prohab. Ce naiba putea să 
răspundă la o astfel de întrebare cu dublu înțeles? In public? 

— Ăă, ai putea, bunăoară, să întrebi la Oficiul pentru 
construcţii al comunelor dacă au aprobat construcţia unor case 
de debarcader pe coastă înainte de 1996, și dacă da, unde 
anume. 

Lis își legănă șoldurile. 

— Altceva nimic? Ei, asta se rezolvă repede. 

Apoi, își întoarse spre el fundul deosebit de atrăgător și se 
îndreptă spre telefon. 

Era, într-adevăr, nepreţuită. 

34. 


Provincia Helmand era iadul personal al lui Kenneth. Praful 
deșertului era coșmarul său. Fusese o dată în Irak și de două ori 
în Afghanistan. Era mai mult decât de ajuns. 

Camarazii săi îi trimiteau mailuri în fiecare zi. Multe cuvinte 
despre camaraderie și despre cât de bine se simțeau, dar niciun 
cuvânt despre ceea ce se întâmpla cu adevărat. Cu toţii voiau 
doar să supraviețuiască. Despre asta era vorba. 

De aceea, pentru el se terminase. Simţea asta. Un maldăr de 
fiare pe un drum. Locul greșit în întuneric. Locul greșit în plină 
zi. Mai existau bombe. Ochiul la lunetă. Norocul nu era un 
tovarăș de drum pe care să contezi. 

De aceea ședea acum aici, în căsuţa sa din Roskilde, și se 
străduia să-și amorţească simţurile, să uite și să continue. 

Ucisese, dar asta nu spusese nimănui. Fusese doar o lovitură 
rapidă. Nici măcar camarazii lui nu văzuseră asta. Un cadavru, 
departe de toate celelalte, acesta era cadavrul său. Lovit direct 
în trahee și destul de tânăr. La el, caracteristica 
înspăimântătoare a războinicilor talibani fusese doar un pic de 
puf pe bărbie și pe obraji. 

Nu, nu spusese asta nimănui, nici măcar Miei. 

Când ești îndrăgostit până peste cap, nu îţi trece prin minte 
să povestești așa ceva. 

e 

Când o văzuse pe Mia pentru prima dată, îi fusese clar că ea l- 
ar fi putut face să capituleze necondiționat. 

Îl privise adânc în ochi, când îi luase mâna. Îl cucerise încă de 
pe atunci, iar el i se dăruise complet. Doruri și speranţe 
îngropate adânc ieșiseră la suprafaţă. lar ei se ascultaseră cu 
toate simţurile și știuseră că nu avea cum să fie pentru ultima 
oară. 

Ea tremurase când îi povestise că îl aștepta înapoi pe soţul ei. 
Și ea era dispusă să înceapă o viaţă nouă. 

Sâmbătă se văzuseră pentru ultima oară. El trecuse dintr-un 
impuls pe la ea. Cu ziarul sub braţ, așa cum stabiliseră. 

Era singură, dar părea agitată, nu-l lăsă să intre decât cu greu 
și nu voi să-i spună ce se întâmplase. Părea că nici ea nu știa ce 
avea să-i mai aducă ziua. 

Dacă ar fi avut câteva secunde în plus, atunci ar fi rugat-o să 
vină cu el. Să împacheteze doar strictul necesar, să-l ia pe 
Benjamin în braţe și să plece. 

Ea ar fi fost de acord, dacă soțul ei nu ar fi apărut pe alee în 
același moment, era sigur de asta. lar acasă la el ar fi avut timp 
să desfacă împreună toate nodurile din viaţa ei îngrozitoare. 

În schimb, fusese nevoit să dispară rapid. Pe ușa din dos. Ca 
un câine speriat, dispăruse în întuneric. Fără bicicleta sa. 

De atunci, gândul la asta nu-l mai părăsise nicio secundă. 

e 

De atunci, trecuseră trei zile. Acum era marți, iar de la 
surpriza neplăcută de sâmbătă trecuse de mai multe ori pe la 
casă. Ar fi putut să se întâlnească, evident, cu soțul Miei. 

Ar fi putut apărea neplăceri din cine știe ce, dar el nu se mai 
temea de ceilalți oameni, ci doar de sine însuși. Căci ce avea să- 
i facă acelui bărbat, dacă se dovedea că îi făcuse rău Miei? 

Când se întorsese însă acolo, casa era goală, la fel și data 
următoare. În el se trezi o bănuială care deveni tot mai intensă, 
ca acel instinct care îl avertizase când unul dintre prietenii săi se 
îndreptase spre o străduță unde, câteva secunde mai târziu, 
fuseseră uciși zece localnici. El știuse, pur și simplu, că nu 
trebuiau să o ia pe strada aceea, la fel cum știa acum că în acea 
casă se ascundeau secrete care nu aveau să iasă la lumină 
decât dacă făcea el ceva. 

De aceea stătea în faţa ușii și o striga pe nume. Dacă ar fi 
plecat în concediu, ea i-ar fi spus. Dacă nu ar mai fi fost 
interesată de el, ochii ei nu ar mai fi strălucit așa și l-ar fi evitat. 

Nu, ea era interesată de el, însă acum dispăruse. Nu mai 
răspundea nici măcar la mobil. În primele ore crezuse că nu 
îndrăznea să răspundă pentru că soțul îi luase mobilul și știa 
cine era el. 

N-are decât să vină, dacă știe unde locuiesc, își zise el. Avea 
să fie o luptă inegală. 

Apoi, veni ziua de luni și atunci avusese pentru prima dată 
senzaţia că răspunsul ar fi putut să fie cu totul altul. 

ÎI surprinsese un sunet anume, iar soldatul din el învățase să 
reacționeze la sunete surprinzătoare. Sunetele, oricât de slabe, 

semnalizau uneori că, în doar câteva secunde, lucrurile puteau 
să arate cu totul altfel. Sunetele puteau însemna moarte, dacă 
nu le dădeai atenţie. 

Un astfel de ton auzi când stătea în faţa casei și o suna pe 
mobil. 

Era mobilul, care suna foarte slab în interiorul clădirii. 

Își închisese telefonul și ascultase. Acum, nu se mai auzea 
nimic. 

Mai formase încă o dată numărul Miei și așteptase. Sunetul se 
auzise din nou. Mobilul pe care tocmai îl apelase zăcea undeva 
în spatele acelor ferestre închise din mansardă și suna. 

Rămăsese acolo preț de o clipă, căzut pe gânduri. 

Sigur că era posibil ca ea să-l fi abandonat intenţionat, dar el 
nu credea asta. 

Îl numea „legătura ei cu restul lumii” și o astfel de legătură 
salvatoare nu se desface atât de ușor. Asta știa din proprie 
experienţă. 

De atunci, mai fusese încă o dată acolo și auzise mobilul 
dincolo de fereastră prin ușa de la intrare. Nimic nou. Dar de ce 
avea acea bănuială încăpățânată că nu era ceva în regulă? 

Să fi fost soldatul din el, care simţea pericolul? Sau era doar 
iubirea care îl făcea orb la posibilitatea ca el să reprezinte în 
viaţa ei un capitol deja încheiat? 

În ciuda tuturor întrebărilor și răspunsurilor posibile, 
sentimentul acela nu-i dădea pace. 

În casa de vizavi, doi bătrâni stăteau în spatele perdelei și îl 
observau. De îndată ce striga numele Miei, erau acolo. Poate că 
ar trebui să-i întrebe dacă au văzut ceva? 

Dură până când îi deschiseră și, evident, nu erau bucuroși să-l 
vadă. 

Nu putea să lase familia de vizavi în sfârșit în pace? întrebase 
femeia. 

Îi spuseră că bărbatul fusese în ultimele zile de mai multe ori 
acasă. În orice caz, văzuseră Mercedesul parcat acolo de mai 
multe ori, dar pe femeie și pe copil nu îi mai văzuseră de câteva 
zile. 

El le mulțumi, îi rugă să fie un pic atenţi la ce se întâmpla și le 
dădu numărul lui de telefon. 

Când ușa se închise în urma lui, știu că ei nu aveau să sune. 
Doar femeia nu era alui. 

Formă pentru ultima oară numărul ei, iar telefonul sună 
pentru ultima oară sus, în cameră. 

Mia, unde ești? se întrebă el tot mai îngrijorat. 

De a doua zi intenţiona să treacă în fiecare zi de mai multe ori 
pe aici. Dacă nu se întâmpla nimic care să-l liniștească din nou, 
voia să se ducă la poliţie. 

Nu pentru că ar fi avut ceva concret. 

Dar ce altceva ar fi putut face? 

35. 


Mers agil. Un chip masculin, ridat în locurile potrivite. Haine 
evident foarte scumpe. 

Pe lângă această combinație genială, Carl se simțea ca un 
gunoi adus de pisică în casă. 

— Deci, el e Kris, îl prezentă Mona pe bărbat și răspunse cam 
din scurt îmbrăţișării lui Carl. 

— Kris și cu mine am fost împreună în Darfur. Kris e 
specializat în traume de război și lucrează mult cu Medicii fără 
Frontiere, nu-i așa, Kris? 

Ea spusese „am fost împreună în Darfur”. Nu „am lucrat 
împreună în Darfur”. Nu trebuia să fii un afurisit de psiholog ca 
să înţelegi ce însemna asta. Il ura încă de pe acum pe acest 
maimuţoi ferchezuit și trăsnind a parfum. 

— Sunt destul de bine informat cu privire la caz, zise Kris și 
dezvălui un rând de dinţi prea albi și prea uniformi. Mona s-a 
asigurat la superiorii dumneavoastră că poate să mă pună la 
curent. 

S-a asigurat la superiori, ce rahat mai e și ăsta? se gândi Carl. 
Cum era dacă mă întreba mai întâi pe mine? 

— E în regulă și pentru dumneavoastră? 

Ei, asta venea cam târziu. Se uită la Mona, care alese să 
ignore cuvintele lui Kris, aruncându-i un zâmbet cuceritor. Nu, 
serios! 

— Da, sigur, răspunse el. Am încredere că Mona face tot ce 
este mai bine pentru toţi. 

Îi zâmbi bărbatului, iar Mona observă. Potriveala perfectă. 

— Mi s-au acordat treizeci de ore pentru a vă pune din nou pe 
direcție. Din câte am înțeles de la șeful dumneavoastră, sunteţi 
foarte important. 

Râse ușor. Așadar, era cu siguranţă plătit cu prea mult pe oră. 

— Treizeci de ore, ziceţi? 

Era nevoit să petreacă două zile întregi cu acest lăudăros? 
înnebuniseră cu toţii? 

— Sigur, trebuie mai întâi să vedem cât de tare v-a afectat 
situaţia. Dar, de regulă, treizeci de ore sunt suficiente. 

— Ah, da? 

Nu poate fi adevărat, se gândi Carl. 

Se așezară în faţa lui. Mona, cu zâmbetul ei minunat. 

— Dacă vă gândiţi la Anker Høyer, Hardy Henningsen și la 
dumneavoastră acolo, în baraca aceea din Amager, unde s-a 
tras asupra voastră, ce senzație vă cuprinde mai întâi? 

Carl simţi fiori reci pe șira spinării. 

Transă. Mișcare cu încetinitorul, braţe care par ca paralizate. 

— A trecut multă vreme de atunci, zise el. 

Kris dădu din cap și le dezvălui cum îi apăruseră ridurile de 
expresie. 

— Sunteţi mereu pregătit cu replica, nu-i așa? Dar am fost 
avertizat. Voiam doar să văd dacă e adevărat. 

Ce naiba mai însemna și asta? Acum se jucau de-a boxul? 
Avea să devină palpitant. 

— Știţi că soţia lui Hardy Henningsen a iniţiat procedurile de 
divorț? 

— Nu. Hardy nu a vorbit despre asta. 

— Din câte știu, a avut o anumită slăbiciune pentru 
dumneavoastră, dar i-aţi respins avansurile. Cred că a spus că 
ați vizitat-o și v-aţi oferit să o ajutaţi. Asta cred că dovedește 
mai multă profunzime decât lasă să se vadă fațada 
dumneavoastră dură. Ce ziceţi de asta? 

Carl se încruntă. 

— Ce naiba de legătură are Minna Henningsen cu toate astea? 
la spuneți, aţi vorbit fără știrea mea cu prietenii mei? Asta nu-mi 
place deloc. 

Tipul se întoarse spre Mona. 

— Uite, vezi? Exact așa cum am prevăzut. 

Își zâmbiră. 

Încă o vorbă și avea să-i facă individului limba fular dacă nu 
se potolea. Avea să arate bine cu lănţișorul de aur din decolteu. 

— Acum aţi avea chef să-mi trageţi una, nu-i așa, Carl? Să-mi 
trageţi una în faţă, să mă trimiteţi la naiba, din câte văd. 

Îl privi pe care direct în ochi, aproape înecându-l cu albastrul 
privirii sale. Apoi, privirea i se schimbă și deveni serioasă. 

— Calmaţi-vă, Carl. Chiar sunt de partea dumneavoastră și 
știu că vă simţiţi ca naiba. 

Ridică mâna pentru a-l opri. 

— Și, dacă tocmai vă întrebaţi cu cine din încăpere aș vrea să 
mi-o trag mai degrabă, dumneavoastră sunteți. 

Lui Carl îi căzu falca. 

Să se calmeze, îi spusese. Sigur că îl calma mult să știe care 
era treaba cu acest individ, dar situația tot nu i se părea în 
regulă. 

După ce stabiliră parcursul terapiei, cei doi se retraseră, iar 
Mona își apropie atât de mult capul de Carl, încât acestuia i se 
tăiară genunchii. 

— Ne vedem astă-seară la mine, nu? Pe la zece? Poţi să pleci 
de acasă, sau trebuie să te ocupi de băieţii tăi? șopti ea. 

Carl văzu în minte cum corpul gol al Monei se interpunea 
chipului enervant al lui Jesper. 

Ce alegere delicios de necomplicată! 

(J 

— Da, m-am gândit eu că voi găsi lume aici, jos, zise 
funcţionarul și îi întinse lui Carl o mână moale de la ani întregi 
de mutat hârtii. 

— John Studsgaard, Oficiul Muncii. 

Tipul îl credea dement? Nu trecuse nici măcar o săptămână 
de când fusese ultima oară aici. 

— Carl Mørck, se prezentă el, vicecomisar de poliție, șeful 
Departamentului Special Q. Ce vă aduce pe la noi? 

— Da, e vorba de chestiunea cu azbestul de aici, de jos. 

Arătă în jos pe coridor, spre peretele provizoriu. 

— O altă chestiune e că spaţiile de aici nu au fost aprobate ca 
locuri de muncă pentru angajaţii sediului principal de poliţie. Și, 
cu toate astea, vă aflaţi din nou aici. 

— Ei, ascultați, Studsgaard. Haideţi să vorbim pe șleau. De 
când aţi fost ultima oară aici, pe stradă s-a tras de zece ori. Au 
fost doi morți. Piaţa de haşiş e aproape incontrolabilă. Ministrul 
de justiţie a cerut două sute de polițiști pe care nu-i avem. Două 
mii și-au pierdut slujbele, reforma impozitelor îi mulge pe cei 
care nu au nimic, profesorii sunt bătuţi de elevi, în Afghanistan 
mor bărbaţi tineri, oamenii sunt nevoiţi să declare falimentul 
personal, pensiile nu mai valorează nimic, iar băncile cad în 
ruină dacă nu păcălesc oamenii. Și, în acest timp, ministrul de 
stat aleargă de colo colo și caută, pe cheltuiala contribuabililor, 
un job nou. De ce naiba vă interesează dacă aici sau o sută de 
metri mai încolo stă cineva într-o pivniţă, când orice e permis? 

Nu poate să... trase adânc aer în piept, să nu prea conteze unde 
stau, câtă vreme îmi fac treaba? 

Domnul Studsgaard stătuse răbdător lângă el și ascultase 
tirada. Când Carl termină, își deschise servieta și scoase o foaie 
de hârtie. 

— Pot să mă așez? întrebă el și arătă spre unul dintre 
scaunele din faţa biroului. Nu avem de ales, trebuie să scriu un 
raport, zise el sec. E foarte posibil ca restul ţării să fi sărit de pe 
șine, dar e cu atât mai bine când unii dintre noi reușesc să 
menţină direcția. 

Carl oftă. Când avea dreptate, avea dreptate. 

— OK, Studsgaard. Îmi pare rău că am vorbit cam apăsat. 
Sunt doar îngrozitor de stresat. Sigur că aveţi dreptate. 

Funcţionarul își înălță capul și îl privi. 

— Sunt cât se poate de dispus să lucrez cu dumneavoastră. 
Puteţi sa-mi spuneți ce ar trebui să facem ca să ni se aprobe 
aceste încăperi drept spaţiu de lucru? 

Bărbatul puse pixul jos. Acum urma probabil o prelegere 
lungă despre faptul că asta era imposibil și că spitalele nici nu 
aveau capacitatea de a prelua atâtea cazuri de îmbolnăviri la 
locul de muncă. 

— Foarte simplu. ÎI rugaţi pe șeful dumneavoastră să depună 
o cerere. Apoi va veni un coleg să inspecteze și vă va acorda 
aprobarea. 

Carl ridică brusc capul. Omul acesta era cu adevărat 
surprinzător. 

— Puteţi să mă ajutaţi cu această cerere? întrebă Carl, mai 
modest decât avusese de gând. 

— Pentru asta trebuie să mai umblăm încă o dată la servietă, 
zâmbi domnul Studsgaard și îi întinse lui Carl un formular. 

e 

— Cum a mers cu tipul de la Oficiul Muncii? întrebă Assad. 

Carl ridică din umeri. 

— l-am frecat ridichea și a devenit blând ca un mielușel. 

Să-i frece ridichea? Era limpede că formularea nu îi oferea lui 
Assad prea multe informatii. 

— Cum stau lucrurile la tine, Assad? 

Acesta dădu din cap. 

— Am primit de la Yrsa un nume, și am dat un telefon. Un 
bărbat care a fost pe vremuri membru în Kristushuset. Știi ce e 
Kristushuset? 

Carl scutură din cap. Habar n-avea. | 

— Sunt cât se poate de ciudaţi. Aștia cred că Isus se va 
întoarce cu o navă spaţială pe pământ și va aduce viaţă din 
toate lumile posibile, alături de care noi, oamenii, să ne 
producem. 

— Să ne reproducem. Asta vrei să spui. 

El ridică din umeri. 

— Bărbatul a spus că anul trecut Kristushuset a pierdut foarte 
mulţi membri. Că au avut multe necazuri. Dar din cei pe care îi 
cunoaște personal, niciunul nu a fost respins sau exilat. Dar a 
auzit de un soţ și o soție care încă sunt membri ai sectei și care 
și-au respins un copil. Crede că s-a întâmplat acum cinci sau 
șase ani. 

— Şi ce e atât de special la informaţia asta? 

— Băiatul nu avea decât paisprezece ani. 

Carl îl văzu în minte pe Jesper, fiul său vitreg. Acesta 
dezvoltase și el păreri proprii pe la paisprezece ani. 

— OK, asta cu siguranţă că nu e normal. Dar văd că altceva îţi 
umblă prin cap, Assad. 

— Nu știu ce să spun, Carl, e doar o impresie, o senzaţie în 
burtă. 

Se bătu peste abdomen. 

— Știai că respingerile la sectele religioase din Danemarca 
sunt cât se poate de rare? Cu excepţia Martorilor lui lehova. 

Carl ridică din umeri. Respinși sau alungați, care era 
diferența? în regiunea lui de baștină cunoștea pe cineva care 
era la fel de bine-venit în familia sa de mormoni ca o ceată de 
viruși gripali. La ce se referea Assad? 

— Într-un fel sau altul tot se întâmplă, zise Carl. Fie anunţată 
public, fie nerostită. 

— Da, nerostită. 

Assad ridică degetul arătător în aer. 

— Kristushuset e o sectă plină de fanatism, oamenii sunt 
ameninţaţi în fel și chip, dar în sine nu resping pe nimeni, așa 
am aflat. 

— Asta ce înseamnă? 

— Mama și tatăl au fost cei care l-au alungat pe copil din 
casă. Părinţii au fost criticaţi de comunitate, dar nu le-a păsat. 

Privirile li se întâlniră. Acum, și Carl simţi că i se instala acea 
senzaţie în burtă. 

— Ai aflat adresa acestor oameni? 

— Doar o adresă veche, unde nu mai locuiesc. Lis efectuează 
cercetări. 

e 

La ora două fără un sfert, unul dintre polițiștii de la pază sună 
la Carl. Doi agenţi din Holbæk tocmai aduseseră la cererea lui 
un bărbat pentru interogatoriu. Ce trebuiau să-i facă? Era tatăl 
lui Poul Holt. 

— Trimiteţi-l jos la mine, dar aveţi grijă să nu dispară. 

Cinci minute mai târziu, doi polițiști în uniformă stăteau ușor 
dezorientaţi, cu bărbatul alături, afară pe coridor. 

— N-a fost ușor de găsit, zise unul dintre ei cu accent clar de 
lutlanda de Vest. 

Carl încuviinţă și îl îndemnă pe Martin Holt, dintr-un gest, să 
se așeze. 

— Luaţi loc, vă rog. 

Se întoarse spre cei doi polițiști. 

— În biroul mic de vizavi se află asistentul meu. O să vă ofere 
cu plăcere câte o cană de ceai, dar cafeaua nu o recomand. 
Presupun că veţi aștepta până când termin. Apoi, îl veţi putea 
duce pe Martin Holt înapoi. 

Se părea însă că cei doi polițiști nu erau încântați nici de 
perspectiva ceaiului, nici de cea a așteptării. 

Martin Holt arăta diferit faţă de data trecută, când îl văzuse în 
faţa ușii casei sale din Hallabro. Atunci fusese rigid și 
încăpățânat, acum părea șocat. 

— De unde aţi știut că sunt în Danemarca? fu primul lucru pe 
care îl întrebă. Mă supravegheați? 

— Martin Holt, pot să-mi închipui prin ce aţi trecut, 
dumneavoastră și familia dumneavoastră, în ultimii treisprezece 
ani. Trebuie să știți că aici, la sediu, avem cu toţii foarte multă 
înţelegere și empatie pentru soţia și copiii dumneavoastră. Nu 
vă vrem râul, aţi avut și așa destul de suferit. Dar trebuie să 
știți, de asemenea, că nu vom precupeţi niciun mijloc pentru a-l 
prinde pe ucigașul lui Poul. 

— Poul nu e mort. E undeva în America. 

Dacă acest om ar fi știut cât de tare îl trăda corpul când 
mințea, ar fi ales să tacă. Mâinile care i se încordau. Capul care 
se retrăgea aproape imperceptibil. Pauza de dinaintea 
cuvântului „America”. Carl reuși să observe asta, cu ochiul său 
antrenat în munca de ani de zile cu acea parte a populaţiei 
Danemarcei care nu punea prea mare preţ pe adevăr, astea și 
încă patru sau cinci lucruri. 

— V-aţi gândit cumva că alţi oameni ar putea fi în aceeași 
situaţie ca dumneavoastră? întrebă Carl. Că ucigașul lui Poul se 
află în continuare în libertate? Că a continuat să omoare înainte 
și după Poul? 

— V-am mai spus: Poul e în America. Dacă aș fi în legătură cu 
el, v-aș spune unde locuiește. Pot să plec acum? 

— Uitaţi preţ de o clipă de lumea de afară. Știu că 
dumneavoastră trăiţi conform unor dogme și reguli. Dacă aţi 
vedea însă o posibilitate de a scăpa pentru totdeauna de mine, 
atunci aţi acționa, așa e? 

— Aș dori să chemaţi înapoi colegii. Aici e vorba despre o 
mare neînțelegere. Am încercat să vă explic asta încă din 
Hallabro. 

Carl dădu din cap. Bărbatul încă se mai temea. Treisprezece 
ani plini de teamă îl întăriseră împotriva tentativei de a sparge 
cupola de sticlă sub care se retrăsese împreună cu familia sa. 

— Am vorbit cu Tryggve, zise Carl și împinse portretul-robot 
spre bărbat. După cum vedeţi, avem deja chipul ucigașului. Aș 
vrea să aud de la dumneavoastră descrierea cazului, poate asta 
ne va ajuta să progresăm. Înţeleg dacă vă simţiţi amenințat de 
acest bărbat. 

Bătu atât de energic cu degetul în desen, încât Martin Holt 
tresări speriat. 

— Vă asigur de un lucru. Nimeni din afară nu știe că îi suntem 
pe urme. Vă puteţi liniști. 

Martin Holt își desprinse privirea de la desen și îl privi pe care 
în ochi. 

— Credeţi că e ușor să explic consiliului conducător al 
Martorilor lui lehova de ce a venit poliția să mă ia sub ochii 
tuturor din Sala Regală? Nu credeţi că știu și alţii ce se petrece? 
Nu sunteţi prea discreţi. 

— Ar fi trebuit să mă lăsaţi în casă în Suedia, și atunci toate 
astea nu ar fi fost necesare. Am făcut un drum lung până acolo, 

pentru că eram în căutare de ajutor pentru a-l descoperi pe 
ucigașul lui Poul. 

Martin Holt își lăsă umerii în jos și privi din nou desenul. 

— Seamănă destul de bine, zise el. Dar ochii nu îi erau atât de 
apropiaţi. Asta e tot ce am de spus. 

Carl se ridică. 

— O să vă arăt ceva ce nu aţi văzut încă. 

II rugă să-l urmeze. 

Din biroul lui Assad se auzeau râsete. Râsul acela bolovănos, 
ciudat, al celor din Jutlanda de Vest, care servise iniţial să 
acopere zgomotul motorului unui cuter pe furtună. Dar, da, 
Assad se pricepea să bine dispună lumea. Așadar, Carl nu 
trebuia să se grăbească. 

— Uitaţi-vă câte cazuri nerezolvate avem aici, spuse el, iar 
Martin Holt își îndreptă privirea spre documentele înșirate de 
Assad pe perete. Fiecare dintre aceste cazuri înseamnă o crimă 
îngrozitoare, iar durerea fiecăruia nu este cu siguranţă mai mică 
decât a dumneavoastră. 

Se uită la Martin Holt, dar acesta nu părea impresionat în 
niciun fel. Cazurile acestea nu erau problema lui, iar victimele 
nu erau fraţii și surorile sale. Pe scurt, tot ce se afla în afara 
cercului Martorilor lui lehova îi era atât de străin, încât nici nu 
exista pentru el. 

— Am fi putut să ne ocupăm de oricare altul dintre aceste 
cazuri, vă daţi seama de asta? Dar ne-am ocupat de cazul fiului 
dumneavoastră. Și o să vă arăt de ce. 

Tatăl lui Poul Holt parcurse reticent ultimii metri. Ca un 
condamnat la moarte care pășește pe drumul spre eșafod. 

Pe coridor, Carl arătă spre copia uriașă a scrisorii din sticlă. 

— De asta, zise el și păși înapoi. 

Martin Holt rămase multă vreme în faţa scrisorii. Ochii lui 
alunecau atât de încet peste rânduri, încât puteai să urmărești 
în ce loc se afla cu cititul. Când termină, o luă de la început. Se 
putea observa cum statura sa impozantă devenea treptat tot 
mai mică. Era un bărbat care punea principiile înainte de orice 
altceva, dar și un bărbat care încerca să-și protejeze ceilalți 
copii, chiar dacă o făcea prin tăcere și minciună. 

Acum, se afla acolo și citea cuvintele fiului său mort. Așa 
neajutorate cum erau, i se înfigeau direct în inimă. Deodată 
tresări, făcu un pas înapoi, ridică mâinile și se sprijini de perete. 

Altfel, s-ar fi prăbușit. Strigătul de ajutor al fiului său răsuna la 
fel de tare ca trâmbițele lerihonului - iar el nu putuse să-l ajute. 
Carl îl lăsă pe Martin Holt să stea acolo o vreme și să plângă 
în tăcere. Apoi, bărbatul făcu încet un pas în faţă și puse o mână 
tremurândă pe scrisoarea fiului său. Își trecu încetișor degetele 
peste hârtie, peste fiecare cuvânt, cât de sus reuși să ajungă. 
Apoi, capul i se lăsă în jos, iar durerea acumulată în 
treisprezece ani se descătușă. 
Când Carl îl conduse înapoi în birou, ceru un pahar cu apă. 
Apoi, îi spuse tot ce știa. 

36. 


— Acum trupele s-au reunit, răcni Yrsa pe coridor cu o 
secundă înainte ca faţa ei să apară în tocul ușii lui Carl. 

Buclele îi stăteau în toate direcţiile. Părea că se grăbise foarte 
tare să ajungă iarăși jos în pivniţă. 

— Spuneţi că mă iubiţi! ciripi ea și trânti un teanc de fotografii 
aeriene pe biroul lui Carl. 

— Ai găsit căsuţa de pe debarcader? strigă Assad din camera 
sa pentru mături, din partea cealaltă a coridorului. 

— Nu. Am găsit multe proprietăţi pe mal care au case, dar 
niciuna care să aibă o căsuţă de debarcader. Am pus fotografiile 
în ordinea în care le-aș studia eu mai îndeaproape. Am încercuit 
casele care mi-au atras atenţia. 

Carl luă teancul și le numără. Să /e ia naiba, se gândi el, 
cincisprezece imagini și nicio casă pe debarcader. 

Apoi, verifică datele. Cele mai multe imagini proveneau din 
iunie 2005. 

— Alo? zise el. Aceste fotografii au fost făcute la nouă ani 
după moartea lui Poul Holt, Yrsa. In timpul ăsta, casa ar fi putut 
fi dărâmată de zeci de ori. 

— De zeci de ori? 

Chipul lui Assad era un mare semn de întrebare. 

— E o expresie, Assad. 

Carl trase adânc aer în piept. 

— Avem și imagini aeriene mai vechi decât astea? 

Yrsa clipi de câteva ori. Adică, vrei să mă iei în balon, exprima 
privirea ei. 

— Ştii ce, domnule viceinspector de poliţie? zise ea. Dacă 
proprietatea a fost dărâmată între timp, atunci nu mai contează, 
nu? 

El scutură din cap. 

— Nu, Yrsa. Nu e adevărat. S-ar putea ca proprietatea să fie în 
continuare a criminalului și atunci s-ar putea să-l prindem acolo, 
nu? Așa că du-te înapoi sus la Lis și caută imagini mai vechi. 

— Tot din aceste cincisprezece zone? arătă ea spre teanc. 

— Nu, Yrsa. De la întreaga linie de coastă de acolo, dinainte 
de 1996. Nu e foarte greu de înțeles. 

Ea își făcu de lucru cu una dintre bucle. Când se întoarse pe 
un călcâi să plece, nu mai era atât de entuziasmată ca mai 
înainte. 

— l-a fost greu să rămână amabilă, zise Assad și-și flutură 
mâna prin aer de parcă s-ar fi fript. Ai văzut cum s-a supărat că 
nu s-a gândit singură la dată? 

Carl auzi un zumzet și observă că musca aterizase pe tavan. 
O luau de la început. 

— Ce contează, Assad? O să-și revină. 

Assad scutură din cap. 

— Ei bine, Carl, indiferent cât de tare sau de încet te așezi pe 
teapa din gard, când te ridici, tot o să te doară fundul. 

Carl se încruntă, întrebându-se dacă a înțeles bine. 

— la spune, Assad, evadă el spre generalităţi, toate expresiile 
tale au de a face cu fundul? 

Assad râse. 

— Știu și unele fără. Alea sunt cele mai slabe. 

OK. Dacă în Siria ăsta era considerat umor, atunci puteai să-ți 
odihnești mușchii liniștit, dacă aveai ghinionul să fii vreodată 
invitat acolo. 

— Ce ţi-a povestit Martin Holt la interogatoriu? 

Carl își luă agenda, aflată lângă el. Nu își notase prea multe, 
dar puţinele informaţii erau folositoare. 

— Martin Holt, este, ceea nu mă aşteptam, un om destul de 
simpatic, zise Carl. Scrisoarea uriașă l-a adus cu picioarele pe 
pământ. 

— A vrut să vorbească despre Poul? 

— Da, o jumătate de oră fără întrerupere, deși îi venea greu 
să-și controleze vocea. 

Carl scoase o ţigară din buzunarul de la piept, o răsuci și o 
întoarse pe toate părţile o vreme. 

— La naiba, omul chiar avea nevoie să vorbească! Nu a mai 
vorbit de ani întregi despre fiul său. Îl durea pur și simplu prea 
tare. 

— Ce scrie în notițele tale, Carl? 

Detectivul își aprinse cu satisfacție ţigara și se gândi la nevoia 
nesatisfăcută de nicotină a lui Jacobsen. Mda, dacă aveai 
ghinion, deveneai un șef atât de important, încât nu mai aveai 

control asupra propriei persoane. Cu siguranţă că nu voia să 
ajungă atât de departe. 

— Martin Holt a fost de părere că portretul nostru era destul 
de reușit, dar ochii răpitorului sunt prea apropiaţi și părul e mai 
lung la urechi. lar mustaţa i s-a părut prea mare. 

— Să trimitem să se facă schimbările? întrebă Assad și își 
flutură mâna pentru a alunga fumul. 

Carl scutură din cap. Descrierea lui Tryggve putea fi la fel de 
bună ca și cea a tatălui său. Fiecare ochi percepea lucrurile 
altfel. 

— Cea mai importantă parte a declaraţiei lui Martin Holt a fost 
relatarea exactă cu privire la locul unde a avut loc transferul de 
bani. Banii trebuiau puși într-o pungă și aruncați din tren. 
Răpitorul a făcut semn cu un stroboscop și... 

— Ce e un stroboscop? 

— Ce e? Carl oftă. E un fel de lumină intermitentă, ca în 
discoteci. Sclipește ca un fulger. 

— Aha! 

Assad radia. 

— Și atunci pare că sari așa, agitat, ca în filmele vechi. Da, 
știu cum e. 

Carl își studie ţigara. Avea cumva gust de sirop sau ce? 

— Holt a putut să ne indice destul de exact locul unde a avut 
loc transferul, continuă el. Și anume fix în locul în care drumul e 
foarte aproape de calea ferată dintre Slagelse și Sora. 

Carl luă harta și îi arătă lui Assad locul. 

— Exact aici, pe porţiunea dintre Vedbysander și Lindebjerg 
Lynge. 

— Bine ales, zise Assad. Aproape de tren și totuși nu prea 
departe de autostradă, ca să poţi scăpa repede. 

Carl se uită mai atent la hartă. Da, Assad avea dreptate. Locul 
era perfect. 

— Cum a reușit răpitorul să-l aducă acolo pe tatăl lui Poul? 
întrebă Assad. 

Carl luă pachetul de ţigări și îl studie atent. Într-adevăr, 
afurisitul de sirop se lipise de el. 

— Martin Holt a primit indicaţii să ia un anumit tren din 
Copenhaga spre Korsor și să fie atent la lumina stroboscopului. 
Trebuia să stea într-un compartiment pe partea stângă a 

trenului și, când sclipea lumina, să arunce punga cu bani pe 
fereastră. 

— Cum a aflat că Poul a fost omorât? 

— Cum? A fost informat prin telefon unde să vină să ia copiii, 
dar când el și soţia lui au ajuns în acel loc, pe câmp zăcea doar 
Tryggve. Inconștient. | se dăduse ceva, probabil cloroform. 
Tryggve le-a povestit părinţilor că Poul fusese ucis și că vor 
pierde și alţi copii dacă rosteau vreo vorbă despre răpire. In 
afară de vestea îngrozitoare a morţii lui Poul, cea mai puternică 
impresie asupra lui Martin Holt a produs-o șocul lui Tryggve cu 
privire la ce fusese nevoit să trăiască. 

Assad ridică umerii până la urechi și se scutură. 

— Dacă ar fi fost copiii mei... 

Duse degetul arătător la gât, îl trecu peste beregată și lăsă 
capul să îi cadă într-o parte. 

Carl înţelese foarte bine la ce se referea. Apoi, se uită din nou 
la agendă. 

— Da, la final Martin Holt mi-a mai spus ceva care s-ar putea 
să ne fie de folos. 

— Ce anume? 

— Pe mănunchiul de chei al răpitorului atârna o mică bilă de 
bowling cu numărul unu pe ea. 

Telefonul de pe biroul lui Carl sună. Probabil era Mona, care 
voia să-i mulțumească pentru atitudinea deschisă. 

— Vicecomisar de poliţie Carl Marck, bubui vocea lui Klaes 
Thomasen la capătul celălalt, vreau doar să-ţi spun că am folosit 
vremea bună din această dimineaţă. Soţia mea și cu mine am 
parcurs restul rutei. Din câte ne putem da seama, de pe apă nu 
se poate vedea nimic, însă în mai multe locuri vegetaţia cobora 
până pe mal, era de nepătruns. Acele locuri le-am marcat pe 
hartă. 

Încă o dată, un strop de noroc chior era bine-venit. 

— În ce regiune probabilitatea e mai mare, după părerea ta? 
întrebă Carl și stinse ţigara în scrumieră. 

— Mda. 

Se auzea cum, la celălalt capăt, Thomasen trăgea și pufăia 
din pipă. Deci încă se mai afla pe barcă. 

— Probabil că ar trebui să ne concentrăm asupra Bstkov, jos, 
la Sønderby, precum și asupra Bognæs și regiunea împădurită 
din Nordskoven. Acolo erau mai multe locuri unde vegetaţia 

ajunge până la apă. Dar, cum am spus, nu am găsit nimic care 
să se potrivească sigur. Mai târziu voi vorbi cu pădurarul-șef din 
Nordskoven. Să vedem ce ne aduce și asta. 

Carl își notase cele trei locuri și îi mulțumi. Promise să îi salute 
pe foștii colegi ai lui Thomasen. Aceștia nu mai lucrau de câţiva 
ani în sediul central, dar Thomasen nu trebuia să știe asta. Cu 
asta, schimbul de amabilităţi se încheie. 

— Zero, zise Carl, întorcându-se spre Assad. Nu am aflat nimic 
concret de la Thomasen, dar a sugerat că ar putea exista o 
posibilitate într-unul dintre aceste trei locuri. 

| le arătă lui Assad pe hartă. 

— Trebuie să așteptăm să vedem dacă Yrsa găsește ceva 
folositor și să comparăm. Între timp, poţi continua cu treburile 
tale. 

După o jumătate de oră relaxată, petrecută cu picioarele pe 
birou, o gâdilitură pe nas îl aduse înapoi la realitate. Enervat, 
Carl scutură capul și deschise ochii. Descoperi că devenise 
centrul de interes al unei întregi armate de muște. Erau evident 
în căutare de altceva în afară de dulceaţa de pe pachetul de 
țigări. 

— Afurisite de muște! strigă el și dădu din brațe. 

Se săturase definitiv. 

Se uită în coșul de gunoi, deși trecuseră săptămâni de când 
aruncase ceva în el. Gunoiul era tot acolo, dar nu conţinea nimic 
organic, care să fi putut atrage muștele. 

Carl porni pe coridor, unde zbura o altă muscă. Oare se 
trezise la viață una dintre mâncărurile exotice ale lui Assad? 
Poate că pasta tahini începuse să se târască? Sau rahatul 
turcesc care trăsnea a apă de trandafiri fusese importat 
dimpreună cu ouă de muscă, iar astea se transformau acum 
voios? 

— Știi de unde vin toate muștele astea? se răsti el la Assad 
încă dinainte de a intra în biroul lui cât o cutie de chibrituri. 

Mirosul de acolo era pătrunzător. Departe de standardul 
normal de zahăr. Puţea mai degrabă de parcă Assad s-ar fi jucat 
cu o brichetă Zippo. 

Assad ridică mâna să-l oprească. Ședea hiperconcentrat, cu 
telefonul la ureche. 

— Da, zise el de mai multe ori, dar tot suntem obligaţi să 
venim și să ne uităm, adăugă el, iar vocea îi era mai profundă, 
mai demnă decât de obicei. 

Stabili o oră, apoi închise. 

— Te-am întrebat dacă știi de unde tot apar muștele astea? 
repetă Carl și arătă spre două exemplare care se așezaseră pe 
un afiș drăgălaș cu dromaderi și dune de nisip. 

— Carl, cred că am găsit o familie, zise el. 

Părea sceptic, asemenea cuiva care se uită la un bilet de loto 
și constată că toate cifrele corespund. Asemenea cuiva care 
trebuie să recunoască, aproape cu durere, că tocmai i se 
îndeplinește un vis. 

— O ce? 

— O familie care a fost la mâna răpitorului nostru. Așa cred. 

— Sunt cei din Kristushuset, de care mi-ai povestit? 

El încuviinţă. 

— Lis i-a găsit. Adresă și nume nou, dar ei sunt. A verificat la 
Evidenţa Populaţiei. Patru copii, iar cel mai tânăr, Fleming, avea 
paisprezece ani acum cinci ani. 

— l-ai întrebat direct unde e băiatul astăzi? 

— Nu, n-am crezut că ar fi foarte înțelept. 

— Și despre ce spuneai că ar trebui să mergem să ne 
convingem? 

— Ei, i-am spus femeii că suntem de la Administraţia 
Financiară și suntem nedumeriţi că cel mai tânăr fiu e singurul 
copil care nu a emigrat, dar nici nu a depus o declaraţie de 
impozitare. Doar are demult optsprezece ani. 

— Assad, nu se poate așa ceva. Nu putem să ne dăm drept 
ceea ce nu suntem. De unde știi, de altfel, de treaba cu 
declaraţia de impozitare? 

— De nicăieri, am inventat-o. 

Se bătu cu degetul pe nas. 

Carl scutură din cap - deși ideea era foarte bună. Dacă 
oamenii nu au comis neapărat o crimă, nimic nu îi făcea să fie 
mai agitaţi ca o vizită de la Administraţia Financiară. 

— Unde trebuie să mergem? Și când? 

— La Tølløse, așa se cheamă localitatea. Femeia spune că 
soțul ei vine acasă la patru și jumătate. 

Carl se uită la ceas. 

— OK, mergem împreună acolo. Bună treabă, Assad, foarte 
bună. 

Carl zâmbi preț de o milisecundă și arătă apoi spre conferinţa 
muștelor de pe afiș. 

— Haide, Assad, dă-i drumul. Ai aici ceva pe care bestiile 
astea îl adoră? 

Assad își desfăcu brațele scurte. 

— Nu am nici cea mai vagă idee de unde vin. 

Trăsăturile lui îngheţară preţ de o clipă. 

— Dar despre asta știu foarte bine de unde vine, zise el 
arătând spre o insectă mult mai mică decât muștele. 

O fiinţă proastă, fără creier, strivită în aceeași secundă între 
mâinile brune ale lui Assad. 

— Te-am prins! triumfi Assad în timp ce ștergea resturile 
moliei de hârtie. Din astea am găsit acolo o sumedenie. 

Arătă spre covorul de rugăciune, a cărui condamnare la 
moarte o citi pe loc în ochii lui Carl. 

— Dar, Carl, în covor aproape că nu mai sunt molii. l-a 
aparținut tatălui meu, îmi place tare mult. Astăzi de dimineaţă |- 
am bătut, înainte să vii. În spatele ușii, acolo, la azbest. 

Carl întoarse un colţ al covorului. Acţiunea de salvare venise 
probabil în ultima secundă. Nu mai rămăseseră decât resturi. 

Pret de o secundă, Carl văzu, cu ochii minţii, ţara azbestului. 
Dacă moliile descopereau gustul hârtiei îngălbenite, atunci 
faima multor infractori nu va mai putea fi salvată. 

— Ai dat cu spray pe covor? Mi se pare că pute. 

Assad zâmbi. 

— Gaz. E bun pentru asta. 

Părea că mirosul nu-l deranjează. Poate că acesta era unul 
dintre avantajele de a copilări într-o regiune unde gâlgâia mereu 
petrolul. Dacă puteai spune asta despre Siria. 

Carl dădu din cap nedumerit și ieși din încăperea urât 
mirositoare. În două ore aveau să fie la Tølløse. Mai trebuia doar 
să rezolve problema misterului muștelor. 

Preţ de o clipă, rămase nemișcat pe coridor. Se auzea zumzăit 
în spatele ţevilor din colț? Când ridică privirea, descoperi musca 
alpha, cea cu pata de pastă corectoare. La naiba, își râdea de el. 

— Ce faci acolo? cârâi Yrsa în spatele lui și îl trase de mânecă. 
Vino puţin. 

Ea împinse o armată de sticluţțe cu ojă, acetonă și alte 
substanţe puternic dizolvante periculos de aproape de marginea 
biroului. 

— Uite fotografiile aeriene pe care le voiai, zise ea, dar eo 
pierdere de vreme. 

Își ridică sprâncenele atât de sus, încât arăta brusc precum 
morocănoasa mătușă Adda a lui Carl. 

— N-am găsit nimic pe toată coasta. Nimic nou sub soare. 

În același moment, Carl zări o muscă intrând pe ușa deschisă 
și instalându-se zumzăind sub tavan. 

— La fel și cu morile de vânt. 

Ea împinse la o parte o ceașcă de cafea pe jumătate plină. 

— Dacă te gândești că undele de joasă frecvenţă pot fi auzite 
pe o rază de douăzeci de kilometri, atunci asta nu ne servește la 
nimic. 

Arătă spre o serie de x-uri pe hartă. 

Carl își dădu seama la ce se referea. Se aflau în ţara morilor 
de vânt. Erau atât de multe, încât nu putea fi delimitată o zonă 
de căutare. 

O umbră apăru în colţul ochilor să-i și o muscă se așeză pe 
marginea ceștii de cafea a Yrsei. Era zumzăitoarea cu pată. 
Circula, nu glumă. 

— Pleacă de aici! 

Yrsa azvârli cu degetele ei cu unghii roșii musca în ceașcă, 
privind neimpresionată în cealaltă parte. 

— Lis a sunat la toate comunele din împrejurimi, continuă ea. 
Nu au existat aprobări pentru construirea de case de 
debarcader în regiune asupra cărora să ne putem concentra. 
Regulamente de protecţie a naturii, chestii din astea. 

— Până în ce an aţi efectuat cercetări? 

Carl urmări craulul pe spate al muștei în iadul de cafea. 

Era absolut incredibil felul de a fi al Yrsei. lar el care urmărise 
toată ziua ca prostul zborul muștelor de colo colo! 

— Până la constituirea comunei, în 1974. 

1974, asta însemna cu o generaţie în urmă! Nu mai trebuia să 
se ostenească să caute furnizori de lemn de cedru. 

Urmări cu oarecare nostalgie lupta muștei împotriva morții. 
Cu asta, problema era rezolvată. 

Deodată, Yrsa bătu cu palma pe una dintre fotografiile 
aeriene. 

— După părerea mea, ar trebui să căutăm aici. 

Carl se uită pe cercul pe care îl desenase în jurul unei case din 
regiunea împădurită din Nordskoven. Vibehof, scria acolo. Părea 
a fi o casă frumoasă, care se afla în apropierea unui drum, care 
ducea prin pădure. Cât vedeai cu ochii, nu se zărea însă nicio 
casă de debarcader. Clădirea era înconjurată de tufișuri și tufe 
care se întindeau până la fiord. Cu toate astea, nici urmă de 
căsuţă. 

— Știu la ce te gândești, dar mai mult ca sigur e aici, zise Yrsa 
și bătu hotărâtă cu degetul pe pata verde de la capătul 
proprietăţii. Câh, ce naiba... 

Brusc, în jurul ei începură să zboare mai multe muște, 
răscolite de palma ei energică pe fotografie. 

Atunci, Carl pocni cu pumnul în birou, iar traficul aerian din 
jurul ei se înteți. 

— Ce faci? strigă Yrsa supărată și omori două muște care 
aterizaseră pe mousepadul ei. 

Carl se băgă sub birou. Rareori îi fusese dat să vadă atâta 
viață pe o suprafaţă atât de mică. Dacă muștele ar fi fost în 
stare să ia o decizie comună, ar fi putut ridica fără probleme 
coșul de gunoi care le dăduse naștere. 

— Ce naiba ai în coșul ăsta de gunoi? întrebă el exasperat. 

— Habar n-am. Nu-l folosesc. Trebuie să fie ceva rămas de la 
Rose. 

Foarte bine, se gândi el. Acum măcar știa cine nu făcea ordine 
în locuinţa lui Rose și a Yrsei, asta dacă făcea totuși cineva 
ordine. 

Se uită la Yrsa, care ucidea muște în stânga și în dreapta cu o 
privire încrâncenată și cu o precizie incredibilă. Assad va avea în 
curând ceva de strâns. 

e 

Două minute mai târziu, Assad venise cu mănușile sale verzi 
și un sac de gunoi mare și negru în care trebuiau să intre 
muștele și conţinutul coșului de gunoi din biroul Yrsei. 

— Dezgustător, zise Yrsa, care se uita la urmele de muște de 
pe degetele ei. 

Carl înclina să-i dea dreptate. 

Yrsa luă o sticlă cu diluant și o bucată de vată și începu să-și 
dezinfecteze degetele. În curând, în birou mirosea ca într-o 

fabrică de vopsea de nave după un atac cu mortiere. Carl spera 
doar că cei de la Oficiul Muncii nu aveau să îi viziteze din nou. 

Atunci observă cum oja roșie de pe degetul mijlociu și 
arătător dispărea, dând ceva la iveală. 

Maxilarul îi căzu pur și simplu, lăsându-l cu gura deschisă. 
Assad, care tocmai ieșea din iadul muștelor de sub birou, îi 
prinse privirea. 

Acum căscau amândoi ochii nedumeriți. 

— Haide, zise Carl repede și îl trase pe Assad după el pe 
coridor, după ce închisese sacul de gunoi. 

— Ai văzut și tu? 

Assad încuviință. Gura îi rămăsese strâmbă, în general un 
semn pentru o mare agitaţie în zona burții. 

— Are dungile negre de marker ale lui Rose pe sub lacul de 
unghii. Măzgăleala cu marker de deunăzi. Ai văzut? 

Assad încuviință din nou. 

Era absolut incredibil, iar ei nu bănuiseră absolut nimic. 

Dacă mâzgăleala neagră de pe unghii nu era cumva ultimul 
răcnet în modă, nu mai exista nicio îndoială: Yrsa și Rose erau 
una și aceeași persoană. 

37. 


— la uitaţi ce am pentru voi! 

Cu aceste cuvinte, Lis puse un buchet mare de trandafiri, 
îmbrăcat în celofan, pe biroul lui Carl. 

Acesta tocmai voia să ducă din nou mâna la receptorul 
telefonului. Ce naiba se întâmpla? 

— Mă ceri de bărbat, Lis? Era și timpul să-mi apreciezi 
calităţile. 

Ea clipi languros. 

— A fost livrat sus, la Departamentul A, dar Marcus a fost de 
părere că vi se cuvine vouă. 

Carl se încruntă. 

— Pentru ce? 

— Ah, Carl, nu fi așa. Ştii doar. 

El ridică din umeri și clătină din cap. 

— Când au cercetat încă o dată locul incendiului, au 
descoperit ultimul os de la degetul mic. Într-un morman de 
cenușă. Și acesta avea o adâncitură. 

— Și pentru asta primim trandafiri? 

Carl se scărpină la ceafă. 

— l-au găsit și pe ăștia în cenușă? 

— Nu, nu de asta. Dar mai bine îți povestește Marcus însuși. 
În orice caz, buchetul vine de la Torben Christensen, bărbatul de 
la asigurări. Cercetările poliţiei au economisit firmei sale o 
grămadă de bani. 

Ea îl ciupi pe care de obraz, ca un unchi bătrân și prietenos 
care nu știe cum să-și exprime recunoștinţa altfel. Apoi plecă. 

Carl își întinse mai bine gâtul pentru a putea savura încă un 
pic acea parte dorsală încântătoare. 

— Ce s-a întâmplat? 

Assad stătea afară pe coridor. 

— Trebuie să plecăm în curând. 

Carl încuviinţă și formă numărul lui Jacobsen. 

— Trebuie să întreb, din partea lui Assad, cum de am ajuns să 
primim trandafiri, zise el direct, când șeful răspunse la telefon. 

Reacţia era o răbufnire de fericire? Puteai să o iei și așa. 

— Carl, astăzi i-am interogat pe proprietarii celor trei firme 
incendiate. Avem acum, în sfârșit, declaraţii susținute de dovezi. 
Aţi avut mare dreptate. Toţi au fost obligaţi să încheie credite cu 
dobânzi mari, iar când n-au mai putut plăti dobânzile, colectorii 
au devenit nesimţiţi și au cerut să fie lichidată datoria 
principală. Au urmat o sumedenie de șicane și de ameninţări 
telefonice. Apoi, ameninţări serioase. Debitorii ajunseseră la 
disperare, căci firmele cu probleme de lichidităţi nu se pot duce 
în ziua de azi în altă parte pentru a împrumuta bani. 

— lar colectorii, ce s-a întâmplat cu ei? 

— Asta nu știm, dar pornim de la premisa că au fost lichidaţi 
de oamenii din umbră. Poliţia din Serbia a avut mai des de a 
face cu astfel de cazuri. Prime mari pentru colectorii care adună 
banii, și cuțitul pentru cei care nu reușesc. 

— Nu puteau să dea foc la toate instalaţiile fără să-și ucidă și 
angajaţii? 

— Ba da, dar mai există o teorie. Își trimit cei mai proști 
colectori în Scandinavia, pentru că piaţa de aici are reputaţia de 
a fi ușor de manipulat. Când s-a dovedit că lucrurile nu stau 
chiar așa, au trebuit date exemple care să aibă efect și la 
Belgrad. Pentru rechinii financiari, nimic nu e mai periculos 
decât un colector care aduce prea puţini bani, care nu poate fi 
controlat sau în care nu se poate avea încredere. Așa stau 
lucrurile. Când omori, din când în când, pe câte unul, îţi asiguri 
disciplina. 

— Hm. Își omoară colectorii proști aici, în Danemarca, într-un 
stat de drept cu pedepse mici. E destul de potrivit, îmi închipui, 
pentru cazul în care făptașii sunt descoperiți. 

Putea vedea cu ochii minţii cum Jacobsen ridica degetul, 
aprobator. 

— Ei, Carl, zise Jacobsen. Datorită cercetărilor noastre, s-a 
stabilit că firmele de asigurări nu trebuie să plătească întreaga 
sumă. Sunt mulţi bani în joc și de aceea asigurătorul a trimis 
trandafiri. Și cine îi merită mai mult decât voi? 

Erau niște cuvinte pe care avusese cu siguranţă dificultăți în a 
le rosti. 

— Ei, e grozav. Acum aveţi oameni liberi pentru alte sarcini, îi 
dădu Carl replica. Cred că ar trebui să vină aici și să ne ajute. 

La capătul celălalt se auzi un comentariu care putea fi 
considerat drept râs. Așadar, șeful avea alte planuri. 

— Da, da, Carl. În sine, ai dreptate, dar cazurile de incendiere 
nu sunt încheiate, evident. Ne mai lipsesc cei care trag sforile. 
Plus că mai sunt și conflictele astea între bande. Colegii care se 
eliberează vor trebui să lucreze la aceste cazuri. 

Carl închise telefonul și constată că Assad aștepta lângă ușă. 
Părea să se fi prins între timp cum funcţiona vremea daneză. 
Jacheta sa cu puf era cea mai groasă pe care o văzuse Carl 
vreodată în martie. 

— Sunt gata. 

— Două minute și sunt și eu gata, răspunse el pe un ton 
prietenos și formă numărul lui Brandur Isaksen. 

| se spunea „Țurțurele de gheaţă din Halmtorvet”, ca urmare 
a șarmului său extrem de redus. Era cel care știa totul despre 
secția de poliţie din capitală unde lucrase Rose înainte de a fi 
mutată la Departamentul Special Q. 

— Da, lătră Isaksen în telefon. 

Carl îi explică tot ce voia să știe. Nici nu terminase bine, că 
bărbatul păru să moară de râs. 

— Chiar n-am idee ce e în neregulă cu Rose, dar era ciudată. 
Bea prea mult și se băga în pat cu tinerii aspiranţi de la școala 
de poliţie. Știi tu. O femeie sălbatică, cu gheare care îţi scarpină 
blana. De ce? 

— Nu mai contează, zise Carl și închise. 

Apoi se logă în baza de date de la Evidenţa Populaţiei. 
Sandalparken 19 scrise la rubrica de lângă nume. 

Răspunsul nu putea fi mai clar: Rose Marie Yrsa Knudsen scria 
lângă codul numeric al persoanei. 

Carl scutură din cap. Nu putea decât să spere că nu avea să 
apară într-o bună zi și acea Marie. Două versiuni ale Rosei îi 
erau de ajuns. 

— Of, comentă Assad, care pășise în spatele lui și i se uita 
peste umăr. 

— Spune-i să vină încoace, Assad. 

— Dar nu îi spui pe șleau, da, Carl? 

— Ai înnebunit? Mai degrabă m-aș băga în cadă cu un sac plin 
de cobre. 

Când Assad apăru cu Yrsa în urma lui, aceasta era gata 
îmbrăcată: palton, mănuși cu un deget, fular și căciulă. In faţa 
lui se aflau doi specialiști, fiecare cu versiunea lui care ar fi 

putut să se transforme într-o concurenţă pentru cea mai 
interesantă burka. 

Carl se uită la ceas. Era OK. Programul se terminase. Yrsa se 
pregătea să plece acasă. 

— Voiam doar să-ţi spun... 

Ea se întrerupse când văzu buchetul de trandafiri din poala lui 
Carl. 

— Vai, de unde sunt florile astea? Cât sunt de frumoase! 

— Du-i-le lui Rose din partea lui Assad și a mea, zise Carl și îi 
dădu buchetul. Transmite-i însănătoșire grabnică din partea 
noastră. Sperăm să o revedem în curând. Poţi să îi spui că sunt 
roze pentru Rose. Ne gândim des la ea. 

Yrsa încremeni. Preţ de o clipă rămase tăcută, aparent 
copleșită, în timp ce paltonul îi aluneca de pe umăr. 

Apoi, programul se termină. 

e 

— Chiar e bolnavă? întrebă Assad, în timp ce se îndreptau pe 
autostradă spre Holbæk. 

Carl ridică din umeri. Se pricepea la multe, dar singura 
dedublare de personalitate pe care o cunoștea era a fiului său 
vitreg, și se petrecea în mai puțin de zece secunde. Atunci se 
transforma dintr-un băiat drăgălaș și zâmbitor, căruia îi lipseau 
o sută de coroane, într-un scârbos care nu voia nicicum să-și 
facă ordine în cameră. 

— Nu spunem nimănui nimic, zise el. 

Până în dreptul localităţii Tølløse, rămaseră amândoi adânciţi 
în gânduri. Localitatea era cunoscută în primul rând pentru gară, 
fabrica de suc de mere și un cursier care se drogase și trebuise 
să renunţe la tricoul galben la Turul Franţei. 

— Acolo, un pic mai departe, zise Assad și arătă spre o stradă 
care era fără îndoială artera principală din Tølløse și care, ca în 
orice oraș de provincie, se numea Strada Mare. Doar că prea 
multă viaţă nu era pe acea stradă. Poate că locuitorii erau la 
casă, la supermarket. Sau se mutaseră. Era evident o localitate 
care văzuse și vremuri mai bune. 

— Vizavi de acea fabrică. 

Assad arătă spre o casă din cărămidă, care emana la fel de 
multă lumină ca o râmă într-un peisaj de iarnă. 

Le deschise o femeie de circa un metru și cincizeci de 
centimetri înălțime, ai cărei ochi erau chiar mai mari decât ai lui 

Assad. Nici nu dădu bine cu privirea de barba întunecată a lui 
Assad, că se trase speriată înapoi în casă și îl strigă pe soțul ei. 
Citise despre multe infracţiuni, iar acum se și vedea drept o 
potenţială victimă. 

— Da, zise bărbatul și nu dădu semn că ar vrea să le arate 
măcar o umbră de bunăvoință. 

Atunci continuăm șmecheria cu Administrația Financiară, se 
gândi Carl și lăsă legitimaţia în buzunar. 

— Aveţi un fiu, Flemming Emil Madsen. Din câte ne putem da 
seama, nu a plătit până acum niciodată impozit. Nici nu a avut 
contact cu oficiile sociale sau cu cele școlare. Am vrea să 
discutăm personal cu el despre asta. 

Assad interveni. 

— Sunteţi negustor de legume, domnule Madsen. Flemming 
lucrează cu dumneavoastră? 

Carl se prinse de tactică. Bărbatul trebuia încolţit de la bun 
început. 

— Sunteţi musulman? replică Madsen. 

Întrebarea veni pe neașteptate, o strălucită mișcare de șah. 

— Asta cred că e o problemă care îl interesează doar pe 
colegul meu, zise Carl. 

— Nu în casa mea, răspunse bărbatul și vru să trântească ușa. 

Atunci, Carl scoase legitimaţia din buzunar. 

— Hafez el-Assad și cu mine lucrăm împreună la cazuri 
nerezolvate de crimă. Dacă îndrăzniţi să vă întoarceţi capul cu 
dispreț măcar un milimetru, atunci vă arestez pe loc pentru 
uciderea fiului dumneavoastră, Flemming, acum cinci ani. Ce 
ziceți de asta? 

Bărbatul nu zise nimic, dar era evident șocat. Nu asemenea 
cuiva care este acuzat de ceva ce nu a făcut, ci asemenea cuiva 
care era într-adevăr vinovat. 

Intrară în casă și fură conduși la o masă de mahon care, cu 
cincizeci de ani în urmă, ar fi fost visul oricărei familii. Nu avea 
pe ea mușama, dar avea destul de multe șervete. 

— Nu am făcut nimic ilegal, mormăi femeia și umblă la crucea 
pe care o purta la gât. 

Carl se uită în jur. Peste treizeci de fotografii cu copii de toate 
vârstele erau răspândite pe mobile. Copii și copiii copiilor. Fiinţe 
zâmbitoare aliniate sub un cer senin. 

— Aceștia sunt copiii dumneavoastră? întrebă Carl. 

Ei încuviinţară. 

— Au emigrat toţi? 

Ei încuviințară din nou. Nu erau oameni prea vorbăreţi, găsi 
Carl. 

— Toţi în Australia? întrebă Assad. 

— Sunteţi musulman? întrebă bărbatul din nou. 

Al naibii de încăpățânat. Se temea că doar la vederea unui om 
de altă credință se va transforma în piatră. 

— Sunt ceea ce m-a lăsat Dumnezeu, răspunse Assad. Și 
dumneavoastră? La fel? 

Bărbatul își miji ochii. Era poate obișnuit să poarte discuţii de 
genul ăsta în pragul ușii cu oameni, dar nu la el în casă. 

— Am întrebat dacă toţi copiii dumneavoastră au emigrat în 
Australia, repetă Assad. 

Atunci, femeia încuviință. Așadar, așa funcționau lucrurile. 

— Uitaţi, zise Carl și le întinse portretul-robot al răpitorului. 

— İn numele lui lisus, șopti femeia speriată și își făcu cruce. 

Bărbatul strânse buzele. 

— Nu am spus nimănui nimic, murmură el în cele din urmă. 

Carl miji ochii. 

— Dacă sunteți de părere că avem vreo legătură cu individul, 
vă înșelaţi, dar îi suntem pe urme. Ne-aţi putea ajuta să-l 
prindem. 

Femeia trase puternic aer în piept. 

— Ne scuzaţi dacă am fost mai duri, zise Carl împăciuitor. 
Trebuia să vă scoatem din starea de negație. 

Impunse poza cu un deget. 

— Puteţi să ne confirmaţi că acest bărbat l-a răpit pe fiul 
dumneavoastră, Flemming, și probabil și pe unul dintre ceilalţi 
copii, și că Flemming a fost ucis după ce i-aţi plătit răpitorului o 
sumă mare de bani? 

Bărbatul se albi la față. Toată forţa pe care o adunase în 
decursul anilor pentru a rămâne puternic îl părăsi în acea clipă. 
Puterea de a-și minţi fraţii și surorile întru credinţă, puterea de a 
părăsi tot ce iubea și preţuia, puterea de a suporta izolarea, de 
a se despărţi de restul copiilor și de a suporta pierderea unei 
averi. Și, nu în cele din urmă, puterea de care avea nevoie 
pentru a trăi cu sabia lui Damocles deasupra capului, știind că 
ucigașul lui Flemming era liber și că îi supraveghea. 

Acea putere dispăru într-o clipă. 

Rămaseră o vreme tăcuţi în mașină, apoi Carl rosti: 

— Nu cred că am mai văzut oameni care să fie atât de 
epuizați ca aceștia doi. 

— Mi s-a părut că le-a venit tare greu să scoată poza lui 
Flemming din sertar. Crezi că nu s-au mai uitat la ea de la 
moartea băiatului? întrebă Assad și își dădu jos jacheta cu puf, 
înțelegând, în sfârșit, că nu era frig. 

Carl ridică din umeri. 

— Nu știu. Dar oricum nu voiau să afle cumva cineva, să 
adulmece și să înțeleagă cât de tare îl mai iubeau încă pe băiat. 
Doar ei îl respinseseră. 

— Să adulmece? Nu înțeleg, Carl. 

— Să simtă, ca un copoi care își adulmecă prada. 

— Prada? 

— Las-o baltă, Assad. Ce vreau să spun este că de ani întregi 
își ascundeau dragostea pentru fiul lor. Nimeni nu trebuia să afle 
despre asta; nu mai au încredere în nimeni, nu știu cine le e 
prieten și cine le e dușman. 

Assad rămase nemișcat și scrută cu privirea câmpurile brune 
pe sub care viaţa începea deja să se agite. 

— Ce zici, Carl, de câte ori crezi că individul a făcut asta? 

Ce naiba putea să răspundă la așa o întrebare? Nu exista 
răspuns. 

Assad își scărpină obrajii negri-albăstrui. 

— Un lucru e sigur: trebuie să-l prindem, Carl. Nu-i așa? 

Carl strânse din dinţi. Da, trebuiau neapărat să-l prindă. Soții 
din Tølløse le dăduseră un nume nou. La ei, răpitorul își spunea 
Birger Sloth. Și, pentru a treia oară, li se confirma în mare 
descrierea persoanei, dar probabil că Martin Holt avusese 
dreptate. Ochii nu erau atât de apropiaţi. Tot restul, mustata, 
părul, privirea nu puteau fi luate în calcul. Așadar, știau că era 
vorba despre un bărbat cu trăsături aspre și totuși comune. Și 
că în două cazuri ceruse ca banii să-i fie aruncaţi de-a lungul 
aceleiași linii de cale ferată, pe porţiunea dintre Vedbysander și 
Lindebjerg Lynge. Știau deja unde. Martin Holt le descrisese 
foarte clar locul. 

Puteau ajunge acolo în cel mult douăzeci de minute, doar că 
acum era întuneric. La naiba. 

Trebuiau să se ocupe mâine-dimineaţă devreme de treaba 
asta. 

— Ce facem acum cu Yrsa-Rose a noastră? vru să știe Assad. 

— Nu facem nimic. Ne străduim să trăim cu asta. 

Assad încuviinţă. 

— Până la urmă, e o cămilă cu trei cocoașe, zise Assad. 

— O ce? 

— Așa se zice pe la noi. Mai ciudată. Greu de călărit, dar 
amuzant de privit. 

— O cămilă cu trei cocoașe, da, se potrivește. Sună ceva mai 
bine decât schizofrenic. 

— Schizofrenic? Pe la noi îi spunem așa unuia care stă în 
amvon și îți zâmbește, în timp ce prin spate se cacă pe tine. 

larăși ciudăţenii. 

38. 


Era foarte neclar și foarte departe. Ca la capătul viselor care 
nu se opresc niciodată. Ca vocea mamei, de care aproape că nu 
îti mai amintești. 

— Isabel. Isabel Jønsson, treziți-vă! 

Răsuna de parcă tot capul ei era prea mare pentru a 
înregistra cuvintele. 

Ea își mișcă un pic corpul, dar nu simți decât apăsarea 
somnului. Moţăiala dintre acum și plutire. 

Cineva o scutura cu grijă de umăr. Blând, înţelegător, de mai 
multe ori. 

— Sunteţi trează, Isabel? întrebă vocea. Încercaţi să inspirați 
adânc. 

Ea simţi sunete ca niște plesnituri care treceau pe lângă faţa 
ei, dar nimic nu devenea mai clar. 

— Aţi avut un accident, Isabel, zise cineva. 

Cumva, știa asta. 

Nu era ceva ce tocmai se petrecuse? Mai întâi o scuturătură, 
apoi monstrul acela de om care se apropia din întuneric. Așa 
fusese? 

Observă pișcătura de pe braţ. Era real sau visa? 

Brusc, simţi cum îi ţâșnește sângele în cap. Cum i se aduna 
ceva în minte și cum gândurile aduceau ordine în haos. O ordine 
pe care ea nu o voia, căci, odată cu ordinea, se întorcea și el. 
Bărbatul! Acum își amintea clar de el. 

Gemu. Simţi cum o râcâie în gât, cum nevoia de a tuși îi 
stârnea o senzaţie de sufocare. 

— Staţii liniștită, Isabel, zise vocea. 

Simţi cum o mână o apucă pe a ei și strânge. 

— V-am făcut o injecție, ca să vă puteți trezi puţin. Asta e tot. 

Apoi, mâna o strânse din nou. 

— Sunteţi destul de grav rănită, Isabel. Vă aflaţi la secția de 
terapie intensivă în Rigshospital din Copenhaga, înțelegeţi ce vă 
spun? 

Ea își ţinu răsuflarea și își adună toate forțele pentru a da din 
cap. Doar o mișcare mică. Doar atât cât să o simtă și ea. 

— E bine, Isabel. Am văzut. 

Apoi, cineva îi strânse din nou mâna. 

— V-am așezat în patul pentru tracţiune. Nu vă puteţi mișca 
nici dacă încercaţi. Aveţi multe fracturi, Isabel, dar o să vă faceţi 
bine. Deocamdată avem cam mult de lucru, dar de îndată ce se 
mai liniștesc lucrurile, o să vină o soră să vă pregătească, apoi 
vă mutăm într-o altă secţie. Înţelegeţi, Isabel? 

Ea își forță un pic mușchii gâtului. 

— Bine. Știm că vă e greu să comunicaţi, dar în curând veți 
putea vorbi din nou. Aveţi maxilarul rupt și de aceea l-am fixat, 
pentru siguranţă. 

Simţi clamele în jurul capului. Pungile care îi strângeau 
șoldurile. Dădu să deschidă ochii, dar nu reuși. 

— Văd că încercaţi să deschideţi ochii, Isabel, dar a trebuit să 
vă bandajăm. Aveaţi multe cioburi în ochi. Dar o să vă 
recăpătaţi vederea: în câteva săptămâni, soarele va străluci din 
nou. 

În câteva săptămâni! Ce nu era în regulă? De ce simţea acele 
furnicături în corp? protesta corpul ei pentru că nu mai era timp? 

Haide, Isabel, îi şoptea ceva. Ce nu are voie să se întâmple? 
Ce s-a întâmplat? Bărbatul, da. Și mai ce? 

Se gândi că realitatea reprezenta multe lucruri. lubitul care nu 
venea niciodată, dar care trăia în visele ei. Umezeala din 
tavanul vechii săli de sport, în ale cărei colţuri nu ajungea 
niciodată. Și realitatea era și ce nu se întâmplase încă. 
Presiunea asupra tâmplelor ei era aceeași. Senzaţia era la fel de 
concretă. 

Respiră încet și ascultă fiecare senzaţie, căci din toate laolaltă 
i se forma cunoștința. Mai întâi veni neplăcerea, apoi neliniștea 
și, la sfârșit, tremurul, care aduse chipuri, sunete și cuvinte în 
gândurile ei care se împleteau. 

Din nou gemu, ca din reflex, odată cu realizarea situaţiei. 

Copiii. 

Bărbatul, care era și răpitorul. 

Și Rachel. 

— Hmnn, se auzi pe sine. 

— Da, Isabel? 

Simţi cum cineva îi dădea drumul la mână și cum trecea o 
adiere caldă de aer pe faţa ei. 

— Ce ziceţi? 

Vocea era foarte aproape. 

— Aaaeeeh. 

— Inţelege cineva ce spune? se auzi acum de mai departe. 

— Aaarrglll. 

— Isabel, vă referiţi la Rachel? 

Scoase un mic sunet. Da, asta spusese. 

— Vă referiţi la femeia care a fost adusă împreună cu 
dumneavoastră la spital? 

Din nou același sunet. 

— Rachel trăiește, Isabel! E chiar lângă dumneavoastră, zise o 
voce nouă de la capătul patului. E foarte grav rănită, mai grav 
decât dumneavoastră. Incă nu știm dacă o să scape, dar 
trăiește, iar corpul ei pare puternic. Sperăm că va fi bine. 

[] 

Trecuse oare o oră sau un minut de când fuseseră la ea? Nu 
știa. Auzea sunetele mașinilor și piuitul slab al monitorului 
cardiac. Cearșaful se simțea umed, încăperea era caldă. Poate 
că îi dăduseră ceva și de aceea se simţea așa. Sau poate că era 
doar senzaţia ei. 

De pe coridor auzi voci și sunetul unui cărucior. Era ora 
mesei? Sau era noapte? Nu știa. 

Mormăi ceva, dar nu se întâmplă nimic. Așa că se concentră 
pe intervalul dintre bătăile inimii ei și pe senzaţia de pulsare din 
degetul mijlociu de care era fixat ceva. Erau milisecunde sau 
secunde? Nici asta nu știa. 

Dar ceva știa. Aparatul care făcea audibile bătăile inimii nu 
era conectat la ea. Asta observă pentru că nu se potrivea. Era 
destul de trează pentru a înţelege asta. 

Preţ de o clipă, își ţinu respiraţia. Piuitul se auzea foarte clar. 
Pip, pip, pip. Și un sunet ca un clipocit încetișor. Ca o aspirare, 
care se întrerupea brusc și apoi se declanșa din nou, ca la ușile 
pneumatice de autobuz. _ 

Era un sunet pe care îl cunoștea. Il auzise în nenumăratele 
ore petrecute lângă patul mamei ei, până când plămânul 
artificial fusese oprit definitiv, iar ea își găsise liniștea. 

Pacienta care se afla alături de ea în cameră nu putea, 
așadar, să respire singură. lar această pacientă era Rachel. Nu 
asta îi spuseseră? 

Ar fi vrut să se întoarcă. Să deschidă ochii și să răzbată 
întunericul. Voia să vadă omul care lupta pentru viaţa sa. 

Rachel, i-ar fi spus, dacă ar fi putut. Rachel, o să reușim. Asta 
ar mai fi adăugat, chiar dacă nu gândea așa. 

Poate pentru Rachel nu mai exista nimic când se trezea. Și, 
deodată, își aminti foarte clar. 

Soțul lui Rachel era mort. 

Undeva, afară, așteptau doi copii, iar răpitorul nu mai avea 
niciun motiv să-i ţină în viaţă. 

Era îngrozitor, iar ea nu putea face nimic. 

Simţi șuvoiul care i se scurgea din colțurile ochilor. Mai gros 
decât lacrimile și totuși lichid. Simţea cum pansamentul care îi 
bandaja capul devenea mai greu pe pleoape. 

Plâng cu lacrimi de sânge? se întrebă ea și încercă să alunge 
sentimentul de tristeţe și de neputinţă. Căci la ce îi servea acest 
plâns? Nu, provoca doar o durere pe care toate medicamentele 
pe care i le dăduseră nu o puteau atenua. 

Auzi cum se deschide ușa încetișor și simţi cum curentul de 
aer și sunetele de pe coridor pătrunseră în încăperea liniștită. 

Se auziră paşi. Înceţi și ezitanţi. Aproape prea ezitanți. 

Era oare un medic îngrijorat, care stătea acum lângă patul lui 
Isabel și studia liniile de pe monitorul ei? O soră care se gândea 
dacă aparatul de respirat era bine conectat? 

— Isabel? Eşti trează? răzbi o voce șoptită până la ea prin 
sunetul mașinilor. 

Ea tresări. De ce, nu știa. 

Apoi aprobă aproape imperceptibil, dar se pare că destul de 
clar. 

Simţi cum cineva îi ia mâna. Ca atunci când era copil și se 
simţea îmbrâncită pe terenul de joacă. Și ca atunci când stătuse 
în faţa școlii de dans și nu îndrăznise să intre. 

Atunci, ca și acum, era o mână care o consola. O mână caldă 
și generoasă. Mâna fratelui ei. Mâna fratelui ei bun și protector. 

lar în acea clipă, când se simţi în sfârșit protejată, răzbi până 
la ea nevoia de a urla. 

— Da, da, zise fratele ei. Plângi, Isabel. Dă drumul la tot prin 
intermediul lacrimilor. Totul va fi bine. O să treceţi peste asta 
amândouă, și tu, și prietena ta. 

Să trecem peste? se gândi ea și se strădui să-și controleze 
vocea, respiraţia, limba. 

Ajută-ne, voia ea să spună. Caută în mașina mea. Acolo 
găsești adresa în torpedou. Pe navigator poți recapitula unde 
am fost. O să faci captura vieții tale. 

Ar fi îngenuncheat în fața Domnului lui Rachel din cer dacă i- 
ar fi dat măcar pentru un scurt moment capacitatea de a vorbi. 
Doar un pic, una, două secunde. 

In loc de asta, zăcea acolo mută și își asculta horcăielile. 
Cuvintele care se dizolvau în consoane, consoanele care se 
dizolvau în șoapte și salivă între dinţii ei. 

De ce nu îl sunase pe fratele ei când ar fi fost timp pentru 
asta? De ce nu făcuse ce trebuia să facă? Crezuse că are puteri 
supraomenești pentru a-l putea opri singură pe diavol? 

— Bine că nu ai condus tu, Isabel. Dar tot va avea urmări 
legale această cursă nebunească, chiar dacă ai fost pasageră. 
Mda, iar acum va trebui să-ţi cumperi o mașină nouă. 

Cu un chicotit, fratele ei încercă să o facă să se simtă mai 
bine. 

Dar nu era nimic de râs. 

— Ce s-a întâmplat, Isabel? întrebă el, deși din partea ei nu se 
auzise niciun sunet. 

Ea ţuguie puţin buzele. Poate așa reușea să o înţeleagă mai 
bine. 

In acel moment, de lângă patul lui Rachel se auzi o voce 
întunecată. 

— Imi pare rău, dar nu puteți rămâne în cameră, domnule 
Jønsson. Isabel va fi mutată acum. Poate doriți să așteptați în 
cafenea? Vă vom informa unde am dus-o pe Isabel. Puteţi să vă 
întoarceţi într-o jumătate de oră? 

Ea nu recunoscu vocea. Nu era una dintre cele care fuseseră 
mai devreme la ea în cameră. 

Când vocea repetă rugămintea și fratele ei se ridică, o 
îmbrăţișă cu grijă și anunţă că se va întoarce mai târziu, știu că 
totul era zadarnic. 

Cunoștea acea voce, acum singura rămasă în încăpere. Da, o 
cunoștea prea bine. 

O vreme, în ultimele săptămâni, crezuse că acea voce avea 
să-i ofere o rațiune de a trăi. 

O eroare cum nu se putea mai fatală, știa asta acum. 

39. 


Carl își petrecuse noaptea la Mona și avea senzația că și-a 
dislocat fiecare articulaţie, până la ultima. De data asta ea nu 
mai așteptase vorbe dulci sau ca el să o asigure că e singura 
femeie pentru el. Asta știa deja când își trăsese bluza peste cap 
și își dezbrăcase cu mișcări unduioase, și pentru el inimaginabil 
de agile, slipul. 

După aceea avusese nevoie de o jumătate de oră pentru a 
înţelege unde era și de o altă jumătate de oră pentru a analiza 
dacă ar fi supravieţuit unei a doua tentative. 

Era o cu totul altă femeie decât cea care plecase în Africa. 
Dintr-odată era foarte vizibilă și apropiată. Când i se strângeau 
ridurile fine din jurul ochilor, lui i se tăia răsuflarea. Când gura ei 
se contura într-un zâmbet, capul i se golea. 

Dacă există vreo femeie pentru mine, atunci ea este aceea, 
se gândise el, în timp ce ea se apropia din nou cu răsuflarea 
caldă și îl zgâria blând. 

e 

Când îl trezi a doua zi de dimineață, era gata îmbrăcată și 
pregătită pentru o nouă zi. Senzuală, zâmbitoare, plutitoare. 

Ce dovadă în plus îţi mai trebuia, când simţeai că plapuma te 
apasă și picioarele îţi erau grele ca plumbul? Femeia asta îi era 
cu totul superioară. 

— Ce s-a întâmplat cu tine? îl întrebă Assad când se întâlniră 
la mașina de serviciu. 

Carl nu prea voia să răspundă. Cum ar fi putut? 

Corpul său se simțea în continuare ca o carne bătută cu 
bătătorul de șniţele, iar ouăle sale pulsau ca o măsea umflată. 

— Urmează Vedbysander, comentă Assad, după ce se holbase 
o jumătate de oră la banda din mijloc. 

Privirea lui Carl migră de la navigator spre mica aglomerare 
de case și gospodării din mijlocul câmpurilor. Câteva case și o 
stradă bine asfaltată. Pâlcuri de copaci și de tufe. Probabil era 
un loc destul de prost pentru recuperarea de bani din 
răscumpărare. 

— Trebuie să te duci la casa de acolo, din spate. 

Assad arătă direcţia. 

— Trebuie să trecem podul și după aia să căscăm ochii. 

Nici nu apăru bine prima gospodărie lângă podul de cale 
ferată, că recunoscură imediat descrierea făcută de Martin Holt. 
Case de-a stânga și de-a dreapta drumului, în spatele caselor, în 
dreapta, șina de cale ferată. Ceva mai departe, câteva clădiri 
izolate, apoi strada care ducea la șine. O fâșie îngustă cu 
vegetaţie deasă și copaci până la curbă. Acesta era locul unde 
cel puţin două dintre familiile afectate aruncaseră din tren banii 
de răscumpărare. 

Parcară mașina acolo unde strada cotea spre pasajul de sub 
calea ferată. Porniră, pentru orice eventualitate, semnalele 
albastre luminoase, ca să poată fi văzuţi de ceilalţi șoferi. 

Carl avu oarecare dificultăţi la ieșirea din mașină. Tocmai se 
gândea dacă să-și aprindă prima ţigară a zilei, când Assad fixă 
deja cu privirea smocurile de iarbă de lângă picioarele sale. 

— Aici e destul de umed, zise Assad ca pentru sine. A plouat 
de curând, dar doar puţin. Cu toate astea, pământul e moale. 
Uită-te la asta. 

Arătă spre două urme distincte de pneuri. 

— la privește. A venit liniștit până aici, zise el și se lăsă pe 
vine. Aici a accelerat de parcă brusc s-ar fi grăbit foarte tare. 

Carl încuviință. 

— Da, sau roţile au patinat pentru că era umed. 

Abia acum Carl își aprinse în sfârșit ţigara. Se uită în jur. Știau 
de doi bărbaţi care aruncaseră banii de răscumpărare pe 
fereastra trenului. Niciunul nu văzuse vreo mașină. Doar lumina 
stroboscopului. Nici în rest nu observaseră nimic care ar fi putut 
ajuta la avansarea investigaţiilor. 

În ambele cazuri, trenul venise dinspre est, astfel încât punga 
cu banii ar fi putut să aterizeze pe o porțiune de circa două sute 
de metri până spre casa aceea izolată. Casa părea proaspăt 
renovată, poate că proprietarii se mutaseră după 2005 aici, 
după ce tatăl lui Flemming Emil Madsen aruncase banii de 
răscumpărare. 

Carl își duse mâinile la ceafa și se întinse. Fumul de la ţigara 
care îi atârna în colţul gurii se combina cu umezeala pe care 
temperaturile blânde de martie o făceau să se ridice din 
pământ. Ce naiba de gânduri inteligente i-ar fi putut veni, când 

el nu se putea gândi decât la momentul în care avea să o 
revadă? 

— Uite, Carl, vine o mașină dinspre casa de acolo, zise Assad 
și arătă spre casa izolată. Să o oprim? 

Carl strivi chiștocul de asfalt. 

Femeia de la volan părea speriată când mașina îi fu dirijată în 
spatele mașinii de poliţie cu luminile aprinse. 

— Ce s-a întâmplat? întrebă ea. E ceva în neregulă cu farurile 
mele? 

Carl ridică din umeri. De unde să știe el asta? 

— Ne interesăm de această bucată de teren. Vă aparţine? 

Ea încuviință. 

— Da, până la copacii de acolo. De ce? 

— Bună ziua, mă numesc Hafez el-Assad, interveni Assad și îi 
întinse o mână păroasă prin fereastră. Aţi văzut cumva dacă 
cineva a aruncat aici ceva dintr-un tren? 

— Nu, când să fi fost asta? 

Ea îi privea acum mai prietenoasă. 

Prin urmare, nu era vorba despre ea. 

— De mai multe ori. Poate în decursul mai multor ani. Aţi 
văzut cumva o mașină care stătea aici și aștepta? 

— Nu știu ce a fost acum câţiva ani, noi tocmai ne-am mutat 
aici. 

Acum chiar le zâmbi un pic. 

— Da, tocmai am terminat cu renovările. Pe partea din spate 
încă se mai vede schela. 

Ea arătă în direcţia respectivă și se uită în același timp la 
care. 

Oare părea mai competent decât Assad în materie de schele? 

Carl tocmai voia să-i mulţumească pentru informații. Voia să 
se dea la o parte ca un vameș și să o lase să-și continue 
călătoria. Să își aprindă o ţigară și să se gândească la Mona. 

— Dar alaltăieri a oprit aici o mașină, alaltăieri seară, când s-a 
petrecut acel accident teribil de circulaţie de lângă Lindebjerg 
Lynge, continuă femeia. 

Carl încuviinţă senin. Asta explica urmele de pneuri. 

Expresia de pe chipul femeii se schimbă. 

— A fost o urmărire, așa am auzit. Femeile dintr-una din 
mașini au fost grav rănite. Cumnatul meu este vărul unuia 

dintre asistenții de pe salvare. El spunea că sunt slabe șanse să 
supravieţuiască. 

Da, se gândi Carl. Oamenii de la ţară apasă cu plăcere pe 
pedala de acceleraţie. Ce altceva puteau face? 

— Cum arăta mașina care a oprit aici? întrebă Assad. 

Femeia se strâmbă. 

— Am văzut doar stopurile roșii, care apoi s-au stins. Din 
sufragerie putem vedea direct aici când stăm la televizor. Eu și 
soțul meu am crezut că în mașină a fost o pereche care s-a iubit 
puţin. 

Ea clătină capul de parcă ar fi vrut să le dea de înţeles că 
oamenii au voie să facă asta, că o făcuse și ea. 

— Dar brusc au dispărut, continuă ea. Am văzut doar farurile 
celeilalte mașini, apoi ambele au dispărut. Soţul meu a fost mai 
târziu de părere că era posibil să fi fost una dintre mașinile 
implicate în accident. 

Ea zâmbi a scuză. 

— El e mereu foarte melodramatic. 

— Ziceţi că s-a întâmplat luni? 

Carl se uită la urmele de pneuri. 

Cine oprea acolo era un strateg din mai multe puncte de 
vedere. Vizibilitate bună. Aproape de calea ferată. Și, dacă se 
petrecea ceva neprevăzut, puteai să ajungi în câteva secunde 
pe drum. 

— Vorbeaţi de un accident? cercetă el în continuare. Unde 
anume? 

— Dincolo, pe cealaltă parte de la Lindebjerg Lynge. Sora mea 
a locuit la doar câteva sute de metri. 

Scutură ușor din cap. 

— Dar acum s-a mutat în Australia. 

Femeia le spuse că oricum mergea în acea direcție, așa că 
puteau să o urmeze. 

Ea merse cu maxim cincizeci de kilometri la oră prin pădure, 
iar Carl stătu tot timpul lipit de bara ei din spate. 

— N-ar trebui să oprești lumina albastră? întrebă Assad după 
câţiva kilometri. 

Carl scutură resemnat din cap. Da, de ce nu? Ce obținea prin 
asta? Drumul acesta cu însoțitor, parcurs în ritm de melc, arăta 
probabil destul de amuzant. 

— la uită-te, zise Assad și arătă spre o porţiune de drum unde 
soarele strălucea destul de puternic și ceața dimineţii dispăruse. 

Carl văzu și el: pe sensul invers de mers se zărea o urmă de 
frânare și, zece metri mai încolo, încă una, doar că pe partea lor. 

Assad se aplecă spre parbriz și miji ochii. In capul său se 
derula probabil deja cursa. Imediat avea să se smulgă volanul 
imaginar și să frâneze pe covorașul din cauciuc. 

— Și acolo! strigă el și arătă spre alte urme clare de frânare. 

Atunci, femeia din faţa lor opri și cobori. 

— Aici s-a întâmplat. 

Ea le arătă o buturugă distrusă complet. 

Umblară cu grijă de colo colo și găsiră sticlă spartă de la faruri 
și zgârieturi adânci în asfalt. Un accident uriaș, violent și 
complet de neînțeles. Informaţii mai exacte trebuiau să afle de 
la colegii de la poliţia rutieră. 

— Haide, să mergem, zise Carl. 

— Să conduc eu? 

Carl se uită la partenerul său. Amintirile destul de proaspete 
despre folosirea intensă a pedalei de acceleraţie nu erau în 
favoarea asistentului său tuciuriu. Absolut deloc. 

— Mai întâi vorbim cu agenţii de la poliţia rutieră, zise el și se 
așeză la volan. 

e 

Nu-l cunoștea pe bărbatul care lucrase la caz și efectuase 
măsurătorile, dar prost nu era. 

— Pentru cercetări amănunțite, am dus mașina la 
Kongstedsvej, zise colegul de la telefon. Am găsit în câteva 
puncte de coliziune vopseaua unui alt vehicul, dar nu am 
analizat încă în detaliu urmele. Culoare închisă, probabil 
antracit, dar fricţiunile din momentul coliziunii e posibil să fi 
influenţat nuanţa. 

— Și victimele? Trăiesc? 

Primi numele a două persoane. Putea să le găsească el însuși. 

— Sunteţi așadar de părere că a fost implicată și o a doua 
mașină în accident? întrebă Carl. 

Colegul de la celălalt capăt râse. 

— Nu, nu doar că sunt de părere. Știu asta, doar că nu am dat 
informaţia publicităţii. Există indicii clare ale unei urmăriri pe o 
porţiune de cel puţin doi kilometri și jumătate. O cursă 

nebunească, fără reţineri. Ar fi un miracol dacă cele două femei 
vor rămâne în viață. 

— Și nu avem niciun indiciu despre cel care a fugit de la locul 
accidentului? 

— Nimic. 

— Întreabă-l despre femei, Carl, îi șopti Assad, ceea ce și făcu. 

Cine erau? Ce legătură era între ele? Lucruri de genul acesta. 

— Cele două femei, răspunse bărbatul de la celălalt capăt al 
firului, sunt din regiunea Viborg, de aceea e destul de ciudat că 
au avut un accident pe un drum izolat de ţară din Sudseeland. 
Am constatat că în acea zi au traversat de două ori podul Marele 
Belt, dar acesta nu e cel mai ciudat lucru. 

Tipul păstrase cel mai bun lucru pentru final. 

Tipic pentru poliția rutieră, se gândi Carl. Detectivii puteau 
vedea astfel că nu erau singurii cu slujbe palpitante. 

— Și ce e cel mai ciudat? întrebă Carl răbdător. 

— Cel mai ciudat e că doar cu puţin timp înainte au forțat 
bariera de la punctul de plată peste pod și apoi au făcut tot ce 
le-a stat în putinţă ca să nu fie prinse de poliţie. 

Carl se uită din nou spre drum. Totul era complet absurd. 

— Pot să vă rog să-mi trimiteţi și mie raportul pe mail, ca să îl 
primesc direct în computerul din mașină? 

— Acum, imediat? Trebuie să lămuresc asta mai întâi cu 
superiorul meu. 

Apoi, închise. 

e 

Cinci minute mai târziu, Assad și Carl citeau raportul poliţiei. 
Două femei, o viteză nebunească și un traseu aventuros - așa 
ceva nu vedeai în fiecare zi. Fuseseră prinse de patru ori de 
radar, de două ori cu una dintre femei la volan, de două ori cu 
cealaltă, și totul într-o singură zi. Forţaseră bariera pe podul 
Belt, conduseseră periculos pe E20, urmărite de mai multe 
mașini de poliţie. Continuaseră drumul fără faruri. Apoi, 
accidentul fatal de pe drumul de ţară, în mijlocul pădurii. 

— De ce să meargă cu viteză maximă de la Viborg la Seeland, 
înapoi la Funen și apoi spre Seeland, poţi să-mi explici, Assad? 

— N-am idee. Deocamdată, văd doar asta. 

Arătă spre lista radarelor. Femeile fuseseră surprinse în cele 
mai diferite locuri, pe E 45, la sud de Vejle, pe E 20, între 
Odense și Nyborg, apoi, din nou pe E 20, la sud de Slagelse. 


VP - 336 


Când degetul lui Assad alunecă pe raport un rând mai jos, 
Carl se uită încă o dată la lista controalelor radar. Părea că 
femeile fuseseră surprinse de radar undeva în zona câmpiei. Nu 
auzise de locul acela până acum. Ferslev. Acolo goniseră cu 
optzeci și cinci de kilometri la oră, deși limita era de cincizeci. 
Dacă adunai toate infracțiunile, ajungeau pentru cel puţin o 
retragere a carnetului. 

Carl introduse Ferslev în navigator și se uită mai atent la 
hartă. Locul se afla chiar dincolo de Skibby. Cam la jumătatea 
distanței dintre Roskilde și Frederikssund. 

Văzu cum Assad puse degetul pe hartă, apoi îl lăsă să alunece 
încet spre Nordskoven, spre locul unde Yrsa credea că s-ar 
putea afla o căsuţă de debarcader. 

Era foarte straniu. 

— Sun-o pe Yrsa! 

Carl băgă în viteza întâi. 

— Spune-i să ne facă rost de informaţii despre cele două 
femei. Dă-i CNP-urile și roag-o să se grăbească. Să ne sune și să 
ne spună în ce spital se află femeile și care e starea lor. Mă 
furnică peste tot dacă stau și mă mai uit mult la toate astea! 

Îl auzi pe Assad vorbind, dar cu mintea era din nou la cursa 
sălbatică a celor două femei. 

Cu siguranță doar două drogate, îi șoptea eul său prozaic. 
Junkies sau curieri de droguri. Complet sub influenţa drogurilor. 
Adâncit în gânduri, clătină din cap. Sigur, altfel nu ar fi gonit ca 
mânate de diavol. Cine putea să spună dacă mai fusese 
implicată o altă mașină, care fugise de la locul accidentului? Și 
dacă fusese, poate că era cine știe ce biet speriat pe care îl 
zburătăciseră cele două nebune. Un biet amărât care se 
speriase și voia doar să scape. 

— OK, murmură Assad și închise. 

— Ai vorbit cu ea? întrebă Carl. A înţeles ce are de făcut? 
Assad părea foarte gânditor. 

— Hei, Assad? Ce a zis Yrsa? 

— Cea zis Yrsa? 

Își înălță capul. 

— N-am idee. Am vorbit cu Rose. 


VP - 337 


40. 


Nu era mulțumit. Nu, absolut deloc. 

De la accident trecuseră două zile și, conform știrilor, uneia 
dintre cele două nefericite îi mergea mai bine. Cealaltă nu părea 
să aibă cine știe ce șanse, dar nu se spunea care din cele două. 

Nu conta, contraatacul său nu mai putea aștepta. 

Cu o zi înainte adunase informaţii despre o posibilă nouă 
familie, iar în acest context se gândise să se ducă la Viborg, să 
intre pe furiș în casa lui Isabel și să îi facă dispărut computerul. 
Dar la ce i-ar fi folosit asta, dacă ea îi trimisese deja toate 
informaţiile despre el fratelui ei? A 

Plus că mai era întrebarea despre cât știa Rachel. li povestise 
Isabel tot? 

Sigur că o făcuse. 

Nu, aceste femei trebuiau înlăturate, asta îi era clar. 

Își îndreptă privirea spre cer. Lupta corp la corp dintre el și 
Dumnezeu continua. Așa fusese mereu, din cea mai fragedă 
pruncie. 

De ce nu putea Dumnezeu să-l lase pur și simplu în pace? 

Alungă acest gând, deschise computerul și căută numărul de 
la urgenţe al Rigshospital. 

Curând discuta cu o secretară foarte hotărâtă, dar care nu îi 
putea spune prea multe. 

Știa doar că ambele femei se aflau la terapie intensivă. 

O clipă rămase la telefon și se uită la foile pe care își notase: 

Terapie intensivă. ATI 4131 

Telefon: 35 454 131 

Trei informaţii scurte. Pentru unii, însemnau moartea, pentru 
el, viața. Situaţia putea fi rezumată atât de simplu. lar ochii de 
acolo, din atotputernicul cer, puteau să-l privească oricât de 
severi voiau. 

Intră pe pagina de internet a Rigshospital și navigă până 
ajunse la terapie intensivă. 

Pagina era ușor de folosit, la fel de ordonată precum însăși 
clinica. Selectă /nformații practice, apoi Informații pentru 
aparținători.pdf și deja avea informaţiile de care avea nevoie. 

Parcurse paginile. 

Schimbare de tură 15.30 - 16.30, scria acolo. Acesta era 
intervalul în care trebuia să acționeze. Atunci când agitația era 
mai mare. 

Printre aceste informaţii deosebit de cuprinzătoare scria că 
vizitele aparţinătorilor erau o mare consolare și o susţinere 
importantă pentru pacienţi. El zâmbi. Așadar era de acum 
înainte un aparținător. Avea să cumpere un buchet de flori, asta 
era întotdeauna reconfortant. Și va avea expresia potrivită pe 
chip, o expresie deosebit de îngrijorată. 

Citi mai departe. Era tot mai bine! Acolo scria că membrii 
familiei sau prietenii apropiaţi erau bine-veniţi în secţie zi sau 
noapte! 

Rămase pe gânduri. Atunci era mai bine să se dea drept un 
prieten bun, asta era mai greu de verificat. Un prieten apropiat 
al lui Rachel. Un membru al comunităţii. Va folosi un accent din 
Jutlanda Centrală, ceea ce va justifica de ce rămânea atât de 
mult. Venea de foarte departe. 

Toate astea și mai multe erau trecute în indicaţiile pentru 
vizitatori. 

Trebuia să aștepți în camera pentru aparţinători, unde puteai 
să îţi faci ceai sau cafea. Existau câteva imagini drăguţe cu 
încăperea și descrieri exacte ale aparaturii și instalaţiilor de 
monitorizare folosite acolo. 

Se uită la fotografiile instrumentelor de monitorizare. Era 
conștient că trebuia să omoare repede și să dispară și mai 
repede. În momentul în care murea un pacient, toate 
instrumentele dădeau alarma. Personalul din camera de 
monitorizare avea să afle imediat. Cât ai clipi, veneau în 
încăpere. Câteva secunde mai târziu, începeau manevrele de 
resuscitare. Doar erau profesioniști. 

Așadar, trebuia nu doar să ucidă repede, ci și în așa fel încât o 
resuscitare să nu fie posibilă. Și, mai ales, fără să existe bănuieli 
cu privire la cauza morții. g 

Avu nevoie de o jumătate de oră în fața oglinzii. Işi trasă riduri 
pe frunte, își puse o perucă nouă, modifică zona ochilor. 

Studie mulțumit rezultatul. Era un bărbat profund îngrijorat. 
Mai în vârstă, cu ochelari, păr cărunt și piele cu aspect 
bolnăvicios. Destul de departe de realitate. 

Deschise ușa cu oglindă a dulapului cu medicamente, trase 
un sertar și luă patru ambalaje de plastic. Nu erau singurele 
aflate acolo. 

Seringi obișnuite, pe care ţi le puteai procura fără reţetă de la 
farmacie. Pe care le foloseau zilnic mii de dependenți de droguri 
- cu binecuvântarea societății. 

Nici nu avea nevoie de altceva. 

Trebuia doar să umple seringa cu aer, să o înfigă într-o arteră 
și să apese. Moartea survenea destul de repede. Avea să se 
furișeze dintr-o cameră în cealaltă și, înainte de a se declanșa 
alarma, avea să le lichideze. 

Era doar o chestiune de coordonare. 

e 

Căută secţia 4 131. De îndată ce cunoșteai numărul secției, 
știai pe ce coridor să o iei, la ce etaj să te duci și ce 
departament să cauţi, cel puţin așa scria în informaţiile oficiale 
ale spitalului. 

Intrarea 4, etajul 13, sector 1. Acolo ar fi trebuit să ajungă, 
dar liftul mergea până la etajul șapte. 

Se uită la ceas. În curând se schimba tura, nu mai avea timp 
de pierdut. 

Depăși doi pacienţi în cârje care șchiopătau pe acolo, 
încurcând lumea, și se apropie de biroul de informaţii de la 
intrare. Bărbatul din spatele sticlei avusese probabil mai înainte 
un job mai bun, dar răspunse prietenos și eficient. 

— Nu, trebuie să priviţi altfel harta. Aceasta este intrarea 41, 
etajul 3, sectorul 1. Mergeţi la intrarea 3 și de acolo luați liftul. 

Arătă în direcţia respectivă și mai împinse pentru orice 
eventualitate un bilet prin ferestruică, pe care trecu numărul cu 
pixul. Pacientul se află în secția... scria acolo tipărit și apoi urma 
numărul. 

La fix! Ce ghid perfect spre locul faptei! 

Urcă la etajul trei și văzu imediat plăcuța: Terapie intensivă, 
secția 4131. O ușă dublă cu perdele albe ducea spre secţie. 
Arată ca o firmă de pompe funebre, se gândi el și zâmbi. Păi, 
într-un fel, asta și era. 

Dacă agitația dinăuntru era aceeași ca pe coridor, unde nu se 
vedea picior de om și fiecare pas răsuna, era perfect pentru el. 

Deschise ușa batantă. 

Secţia nu era mare, dar părea să fie, iar energia de dinăuntru 
îl luă puţin prin surprindere. Se așteptase mai degrabă la 
concentrare și liniște, dar nu era așa, cel puţin nu în acel 
moment. Dar asta avea probabil legătură cu schimbul de ture. 

Poate că momentul nu era atât de potrivit pe cât crezuse. 

În drum spre recepţie văzu două săli de așteptare pentru 
vizitatori ale căror uși erau deschise. Tejgheaua era puternic 
colorată și nu treceai foarte ușor de ea. 

Angajata îi făcu semn din cap, trebuia mai întâi să facă ordine 
în hârtii. 

În timpul acesta, se uită în jur. 

Pretutindeni alergau doctori și asistente. Unii erau ocupați în 
camerele bolnavilor, alţii se aflau în încăperi mai mici, în faţa 
computerelor, iar alţii se deplasau pe coridor. 

— Am venit într-un moment nepotrivit? întrebă el în cel mai 
lătăreț accent iutlandez posibil. 

Ea aruncă o privire spre ceasul de la mână, apoi îl privi 
prietenos. 

— Poate doar un pic. Pe cine căutați? 

Acum afișă expresia îngrijorată pe care o exersase. 

— Sunt un prieten al lui Rachel Krogh. 

Ea își lăsă capul într-o parte. 

— Rachel? Nu avem nicio Rachel. Vă referiţi la Lisa Krogh? 

Se uită pe ecran. 

— Lisa Karin Krogh scrie aici. 

Ce porcărie, iar i se întâmplase! Rachel era noul ei nume, 
doar știa asta. 

— O, da, vă rog să mă scuzațţi. Lisa, desigur. Suntem în 
aceeași comunitate, știți, iar acolo ne folosim numele luate din 
Biblie. La noi, Lisa se numește Rachel. 

Expresia secretarei se schimbă aproape imperceptibil. Nu îl 
credea? Sau avea o aversiune față de oamenii credincioși? Avea 
să îi ceară imediat buletinul? 

— Da, o cunosc și pe Isabel Jønsson, continuă el, înainte ca ea 
să apuce să întrebe ceva. Am înțeles de la colegii 
dumneavoastră de la urgenţe că au fost mutate aici. E 
adevărat? 

Ea încuviinţă și zâmbi, mai reţinut, dar zâmbi. 

— Da, sunt amândouă acolo. 

Arătă spre o încăpere și zise numărul acesteia. 

Ambele în aceeași cameră! mai bine nici că se putea! 

— Trebuie însă să așteptați o clipă. Isabel va fi mutată într-o 
altă secţie, doctorii și asistentele tocmai o pregătesc. Plus că 
Isabel Jønsson are un vizitator, așa că va trebui să așteptați 
până la plecarea lui. Niciodată nu permitem mai mult de un 
vizitator în încăpere. 

Arătă spre una dintre sălile de așteptare aflate în apropierea 
intrării. 

— Dânsul se află acolo. Poate că îl cunoașteți. 

Ce naiba mai era și asta? 

Se întoarse rapid spre sala de așteptare. Da, acolo se afla un 
bărbat, așezat cu braţele încrucișate. În uniformă de poliţist. Cu 
siguranţă era fratele lui Isabel. Aceiași pomeţi înalţi, aceeași 
formă a feței, același nas. Ce porcărie! 

Se uită plin de speranţă la secretară. 

— Dar sper că lui Isabel îi merge mai bine? 

— Da, din câte știu. Altfel, probabil că nu ar fi mutată. 

Din câte știu, spusese ea. Sigur că știa foarte exact. 

Doar că nu știa când va avea loc mutarea, dar asta se putea 
petrece în orice clipă. 

La naiba! Și mai venise și polițistul acela în vizită. 

— Dar pot vorbi cu Rachel? E conștientă? Scuze, cu Lisa, 
vreau să spun? 

Femeia din spatele tejghelei scutură din cap. 

— Nu, Lisa Krogh încă nu și-a recăpătat cunoștința. 

— Dar Isabel e trează, nu? se interesă el încetișor. 

— Asta nu știu, întrebaţi-o pe asistenta aceea. 

Arătă spre o femeie blondă, care părea extrem de obosită și 
trecea pe acolo cu un braţ de dosare sub braţ. Apoi, secretara 
se întoarse spre alţi vizitatori, care se apropiaseră. Audienţa se 
terminase. 

— O, scuze. 

O opri pe asistentă, ridicând braţul. Mette Frigaard- 
Rasmussen scria pe plăcuţța ei cu nume. 

— Puteţi să-mi spuneţi dacă Isabel Jønsson e conștientă? Voi 
putea vorbi cu ea? 

Poate că Isabel nu era pacienta ei, poate nu era de serviciu, 
poate nu avea o zi bună sau poate că era, pur și simplu, 
epuizată. În orice caz, miji ochii și răspunse din vârful buzelor: 

— Isabel Jønsson? Aă... Da... 

Se opri și privi o clipă în sus. 

— Ba da, e trează, dar a primit medicamente puternice și are 
maxilarul rupt, de aceea nu vorbește foarte bine. De fapt, nu 
comunică prea bine, dar asta se va rezolva. 

li zâmbi, aparent cu ultimele puteri, iar el îi mulţumi și o lăsă 
să-și vadă de drum. 

Isabel nu comunica. De fapt, era o veste bună. Trebuia să 
profite de situație. 

Strânse din buze și se strecură pe coridor. Cel mai bine era 
dacă după aceea, la plecare, lua liftul, dar pentru siguranţă, era 
bine să găsească și alte căi de scăpare. 

Trecu de rezervele în care se aflau oameni foarte bolnavi și 
unde doctorii și asistentele lucrau calmi și deciși. În sala de 
monitorizare se aflau mai multe persoane în halate albe, care 
studiau concentrate monitoarele. Păreau a fi foarte pricepuți. 

Un infirmier trecu pe lângă el și se miră, poate, ce făcea el 
acolo. Apoi își zâmbiră, iar el trecu mai departe fără a fi oprit. 

Pereţii erau colorați. Peste tot erau tablouri, chiar și vitralii. 
Totul emana viaţă. Moartea nu era bine-venită aici. 

El înconjură un perete roșu și constată că mai exista un 
coridor, paralel cu holul pe care tocmai venise. Acesta avea pe 
partea stângă numeroase încăperi mici, de lucru, în orice caz, 
lângă uși erau montate plăcuţe cu nume și titluri. Se uită la 
dreapta și se așteptă să ajungă din nou la recepţie dacă urma 
acest drum, dar calea părea a fi blocată. Descoperi acolo încă 
un lift. Putea fi calea lui de scăpare. 

Observă halatul atârnat pe ușa unei încăperi în care se aflau 
așternuturi și diverse ustensile, așezate pe rafturi. Probabil că 
trebuia dat la spălat, la fel ca și celelalte lucruri de acolo. 

Făcu un pas rapid în lateral, apucă halatul, îl puse pe braţ și 
așteptă. Apoi, se îndreptă spre recepţie. 

Pe drumul de întoarcere se întâlni cu același infirmier și îl 
salută din cap, apoi verifică dacă seringile se aflau în buzunar. 
Sigur că erau acolo. 

e 

Se așeză pe o canapea albastră în sala de așteptare mai 
mică, din față, fără ca polițistul aflat în încăperea mai mare din 
spate să ridice măcar capul. Fix cinci minute mai târziu, 
polițistul se ridică și se duse la recepție. Doi doctori și câțiva 
infirmieri tocmai părăsiseră încăperea în care se afla sora lui. În 

timpul acesta, apăruseră chipuri noi, care se duceau fiecare la 
posturile lor. 

Schimbul de tură era în toi. 

Polițistul îi făcu semn secretarei și ea încuviinţă. Da, fratele lui 
Isabel Jønsson putea să intre acum. 

Se uită în urma bărbatului și îl văzu intrând în rezervă, în 
curând avea să vină și un infirmier cu o targă. Nu era neapărat 
cea mai bună premisă pentru planurile sale. 

Dacă starea lui Isabel era într-adevăr atât de stabilă încât 
putea fi mutată, trebuia să fie eliminată mai înainte. 

Mai târziu era posibil să nu se mai ivească această șansă. 

Trebuia să câștige timp. De aceea trebuia să-l dea cât mai 
repede afară pe frate, chiar dacă riscul și gândul de a se apropia 
de bărbat îl speriau. Poate că Isabel îi povestise într-adevăr 
ceva. Trebuia, așadar, să-și acopere măcar faţa când se apropia 
de bărbat. 

Așteptă până când secretara începu să-și strângă lucrurile 
personale și să lase locul alteia. 

Atunci, își îmbrăcă halatul. 

Era pregătit. 

e 

Când intră în încăpere, nu reuși să le identifice imediat pe 
femei. Isabel trebuie că era cea de la fereastră, la patul căreia 
se afla polițistul. Acesta își ţinea sora de mână și vorbea cu ea. 

Înseamnă că Rachel era femeia din patul din faţă, cea cu 
învălmășeala de tuburi care duceau spre măști, sonde și 
perfuzii. 

În spatele ei se înălța un perete format din aparate piuitoare 
și clipitoare. Chipul îi era complet acoperit, la fel și trupul. Sub 
cearșaf se puteau bănui răni profunde și ireparabile. 

Se uită spre Isabel și fratele ei. 

— Ce s-a întâmplat, Isabel? tocmai întreba fratele. 

Atunci își făcu loc între panou și patul lui Rachel și se aplecă. 

— Îmi pare rău, dar nu mai puteţi rămâne în încăpere, 
domnule Jansson, zise el și se aplecă peste Rachel ridicându-i o 
pleoapă de parcă i-ar fi cercetat pupilele. 

Părea că este într-o comă profundă. 

— Isabel va fi mutată acum. Poate doriţi să așteptați în 
cafenea? Vă vom informa unde am dus-o pe Isabel. Puteţi să 
reveniti într-o jumătate de oră. 

Auzi cum bărbatul se ridică și își lua rămas-bun de la sora sa. 
Înţelegea o comandă. 

Când polițistul se îndreptă spre ușă, îi făcu semn cu faţa pe 
jumătate întoarsă. Apoi, rămase acolo un moment și se uită la 
femeia din faţa lui. Era improbabil ca ea să mai reprezinte 
vreodată o ameninţare pentru el. 

Exact în acel moment Rachel deschise ochii. Se holbă direct la 
el, de parcă ar fi fost complet conștientă. Se holbă la el cu o 
privire goală, dar atât de intensă, încât cu greu reuși să scape 
de ea. Apoi, ochii ei se închiseră la loc. Rămase încremenit, să 
vadă dacă se repeta, dar nu se întâmplă. Probabil fusese un fel 
de reflex. Ascultă piuitul instrumentelor. Pulsul îi crescuse cu 
siguranţă în ultimul minut. Se întoarse apoi spre Isabel, văzând 
cum coșul pieptului i se ridică și i se cobora tot mai rapid. Ştia, 
așadar, că era acolo. Îi recunoscuse vocea. Dar avea să o ajute 
asta cu ceva? Maxilarul îi era fixat, iar ochii bandajaţi. Era 
conectată la tot soiul de perfuzii și de instrumente de măsurat. 
Nu avea însă nicio sondă și nici nu era legată la aparatul de 
ventilaţie. Așadar, nu se mai afla în primejdie imediată de 
moarte. În curând avea să vorbească. 

Ce ironie, se gândi el, toate aceste semne pozitive o 
condamnă la moarte. Apoi se apropie, căutând o arteră pe 
brațul ei. 

Scoase o seringă din buzunar, puse acul, trase pistonul afară 
și umplu seringa cu aer. 

— Ar fi trebuit să te mulțumești cu tot ce ţi-am oferit, Isabel, 
zise el și constată că respiraţia și pulsul i se acceleraseră. 

Văzu în fața ochilor personalul din sala de monitorizare. Nu e 
bine, se gândi el. Se îndreptă spre cealaltă parte a patului și 
aruncă la o parte perna care îi susținea braţul. 

— Calmează-te, Isabel, încercă el să o liniștească. Nu ţi se 
întâmplă nimic. Am venit doar să îţi spun că nu la voi face nimic 
copiilor. Mă ocup bine de ei. Când te însănătoșești o să-ți dau un 
mesaj unde să-i găsești. Crede-mă. Nu a fost vorba decât despre 
bani, doar nu sunt un criminal. 

Constată că ea încă mai respira iute, dar că pulsul i se mai 
calma. Foarte bine. 

Apoi, aruncă o privire spre instrumentele de la patul lui 
Rachel. Piuitul devenise continuu. Părea că inima i-a luat-o 
razna. 

Trebuia să se grăbească. 

Apucă braţul Isabelei, găsi o arteră pulsândă și împinse acul 
înăuntru. Alunecă fără probleme. 

Isabel era atât de îmbuibată cu medicamente, încât nici 
măcar nu reacționă. 

Încercă să apese pistonul, dar nu funcţiona. 

Inţepase lângă arteră. 

Scoase acul și îl înfipse din nou. De data asta, Isabel tresări 
violent. Acum știa ce avea el de gând. Pulsul ei începu din nou 
să gonească. Apăsă, dar afurisitul de piston tot nu funcţiona. La 
naiba! Trebuia să găsească altă venă. 

Apoi, ușa fu dată de perete. 

— Ce se petrece aici? strigă o asistentă. 

Privirea ei gonea de la instrumentele din spatele patului lui 
Rachel la străinul cu seringa. 

El băgă seringa în buzunar, sări în sus, și înainte ca femeia să- 
și dea seama ce se petrecea, o lovi în gât, trântind-o la podea, 
în pragul ușii deschise. 

— Ocupaţi-vă de ea, cred că a leșinat. Oboseala, îi strigă altei 
asistente care apăruse grăbită din camera de monitorizare 
pentru a verifica instrumentele celor două femei. 

O secundă mai târziu, secția semăna cu un mușuroi de furnici 
agitate. În timp ce oamenii în alb soseau din toate direcţiile, el 
se retrase rapid în apropierea liftului. 

Ratase la mustață! Pentru a doua oară, câteva secunde 
deciseseră soarta lui Isabel. În favoarea ei! Doar zece secunde 
în plus și ar fi nimerit o arteră. Zece secunde. Zece afurisite de 
secunde, care îi lipsiseră și care stricaseră tot! 

Se auzeau strigăte agitate când ușa batantă se închise în 
urma lui. În faţa liftului se afla un bărbat slab, cu cearcăne 
întunecate sub ochi. Când văzu halatul, salută din cap. Acesta 
era efectul halatelor într-un spital. 

Apăsă pe butonul liftului și se uită în același timp spre scara 
de urgenţă, când ușile ascensorului se deschiseră în faţa lui. 
Când intră, salută din cap doi bărbaţi în halate și câţiva vizitatori 
destul de triști, care se aflau deja acolo. Apoi, se sprijini de 
perete, pentru ca nimeni să nu observe că nu purta ecuson. 

La parter, în fața ascensorului, fu cât pe-aici să se ciocnească 
de fratele lui Isabel. Se pare că acesta nu ajunsese prea 
departe. 


VP - 346 


Discuta cu alți doi bărbați, evident colegi de-ai lui. Poate cel 
mic și tuciuriu nu era, dar danezul da. Păreau îngrijoraţi. 

Așa se simţea, fir-ar să fie, și el. 

Afară, privi în sus și văzu un elicopter orbitând deasupra 
clădirii. Acesta aducea probabil următorul caz grav la urgenţe. 

Haide, se gândi el. Cu cât primeau mai multe cazuri, cu atât 
mai puţine resurse aveau să se ocupe de cei pe care acţiunile lui 
îi trimiseseră la spital. 

Scoase halatul abia când ajunse la umbra copacilor din marea 
parcare unde își lăsase mașina. 

Peruca zbură pe bancheta din spate. 

41. 


Nici nu coborâse bine cu Assad în pivniță, că și remarcă 
modificările, iar acestea nu erau bune deloc. La capătul scărilor 
se aflau cutii din carton și tot soiul de troace. Numeroase părți 
din rafturile de metal erau sprijinite de perete, iar zornăitul de 
jos trăda că în ziua aceea aveau să mai fie răscolite multe 
lucruri. 

— Ce naiba se întâmplă aici? răcni el când ajunseră pe 
coridorul lor. 

Unde naiba era ușa spre peștera de azbest? Unde era 
peretele pe care îl ridicaseră? Erau cumva plăcile alea care se 
sprijineau de sistemul lor de îndosariere și de copia mărită a 
scrisorii din sticlă? 

— Ce se petrece aici? strigă el, iar Rose scoase capul din 
biroul ei. 

Slavă Domnului, arăta ca de obicei. Păr negru, tuns scurt, 
machiaj alb pe față și un strat gros de fard pe pleoape. Privirea 
foarte severă. Rose, în toată puterea cuvântului. 

— Au golit pivniţa. Peretele le stătea în drum, comentă ea 
lapidar. 

Assad se gândi să o salute de bun venit. 

— Mă bucur să te văd, Rose. Arăţi... se opri să caute cuvântul 
potrivit, apoi zâmbi. Arăţi foarte bine ca tu însăţi. 

Nu era chiar formularea pe care ar fi ales-o Carl. 

— Mulţumesc pentru trandafiri, zise ea. 

Sprâncenele ei trasate gros se ridicară un pic. Probabil că asta 
era un fel de efuziune sentimentală. 

Carl zâmbi ușor. 

— Mulţumesc. Ne-ai lipsit. Nu că nu ar fi funcţionat cu Yrsa, se 
grăbi el să adauge, dar chiar și așa. 

Arătă spre coridor în jos. 

— Chestia cu peretele înseamnă că se întorc cei de la Oficiul 
Muncii, zise el. Ce naiba se întâmplă acolo? Zici că golesc 
pivnița. Ce vrei să spui cu asta? 

— Totul dispare. Cu excepţia noastră. Arhiva, depozitul cu 
lucruri furate, departamentul de corespondenţă și ajutorul 

pentru înmormântare. Ştii tu, are loc reforma poliţiei. Un pas 
înainte și doi înapoi. 

Înseamnă că urmau să aibă al naibii de mult loc. 

Carl se întoarse spre ea. 

— Ce ai aflat pentru noi? Cine sunt cele două femei implicate 
în accident și care e starea lor? 

Ea ridică din umeri. 

— Ah, asta. Nu am apucat să mă ocup, a trebuit să scap mai 
întâi de lucrurile Yrsei. Era urgent? 

Carl observă în treacăt cum Assad ridică în spate mâinile a 
apărare. Ai grijă, altminteri iarăși pleacă, însemna gestul, iar 
Carl numără în sinea lui până la zece. 

A naibii femeie! Chiar îi nesocotise rugămintea? O luau de la 
capăt? 

— Te rog să mă scuzi, Rose, zise el, luptându-se cu sine 
însuși. Pe viitor vom încerca să îţi adresăm cereri mai exacte. 
Vrei să fii acum atât de amabilă și să afli aceste informaţii? Căci 
da; e destul de urgent, și avem nevoie de informaţii cât mai 
curând. 

EI făcu un semn slab din cap în direcţia lui Assad, care ridică 
entuziasmat degetul mare al mâinii. 

Rose clătină din cap. Era evident că nu prea știa cum să 
reacționeze. 

Deci aşa avea să fie. 

— Ah, în altă ordine de idei, în trei minute ai întâlnire la 
psiholog, Carl. Ai uitat? zise ea și aruncă o privire spre ceasul de 
mână. Ba aș zice chiar că ar trebui să te cam grăbești. 

— Ce vrea să însemne asta? 

Ea îi întinse adresa. 

— Dacă alergi, s-ar putea chiar să reușești să ajungi la timp. 
Trebuie să-ţi transmit salutări din partea Monei Ibsen și să-ți 
transmit că e mândră că faci asta. 

Asta chiar îl afectă. Nu mai avea de ales decât să se ducă. 

e 

Anker Heegaards Gade se afla la doar două străzi distanță de 
sediul principal, dar tot era suficient de departe încât Carl să se 
simtă de parcă i-ar fi băgat cineva pe gât o pompă cu vacuum, 
care îi colapsa plămânii. Pe viitor, Mona va trebui să se abţină 
de la astfel de favoruri. 

— Ce bine că aţi ajuns, zise psihologul pe nume Kris. A fost 
greu de găsit adresa? 

Ce să răspundă la asta? Era la două străzi distanţă. Secția 
externă a poliţiei Reichului, la care mai fusese deja de trei mii 
de ori. 

Dar ce căuta psihologul aici? 

— Lăsând gluma la o parte, Carl, știu că vă pricepeţi să găsiţi 
și alte lucruri. Acum probabil vă întrebaţi ce treabă am eu aici. 
Ei bine, avem aici, la secţia externă, multe persoane care au 
nevoie de un psiholog. Vă puteți închipui. 

Tipul era destul de ciudat. li citea gândurile sau ce? 

— N-am decât o jumătate de oră, zise Carl. Ne aflăm în 
mijlocul unei chestiuni destul de urgente. 

Nici măcar nu era o minciună. 

— Da. 

Kris își notă asta în dosar. 

— Data viitoare aveți grijă să fiţi punctual, e în regulă? Scoase 
un dosar a cărui copiere durase cel puţin două ore. 

— Știţi ce e asta? Aţi fost informat? 

Carl scutură din cap, deși își putea închipui. 

— Văd că aveţi o bănuială. Sunt actele dumneavoastră și 
documentele cazului în care dumneavoastră și colegii 
dumneavoastră ați fost împușcați în baraca din Amager. Trebuie 
să spun, în acest context, că dispun de informaţii pe care, din 
păcate, nu vi le pot dezvălui. 

— Ce vreţi să spuneți cu asta? 

— Am rapoarte atât de la Hardy Henningsen, cât și de la 
Anker Høyer, cu care aţi cercetat împreună cazul. Din acestea 
reiese că dumneavoastră eraţi mai bine informat cu privire la 
procese decât erau ei doi. 

— Aha. Nu prea cred asta. De ce ar scrie așa ceva? Am lucrat 
împreună la caz încă din prima zi. 

— Da, asta e una dintre chestiunile pe care le vom discuta în 
cursul sesiunilor noastre. Cred că în acest caz vă aflați într-un 
impas. Este ceva ce fie v-aţi alungat din minte, fie ceva ce nu 
vreţi să spuneți. 

Carl scutură din cap. Ce naiba mai era asta? Se afla în boxa 
acuzaților sau ce? 

— Nu sunt în niciun impas, zise el și se înroși de furie. A fost 
un caz cât se poate de normal, lăsând la o parte faptul că s-a 
tras asupra noastră. Unde vreţi să ajungeţi? 

— Aveţi idee de ce reacționaţi atât de violent la acest caz 
chiar și după atâta vreme? 

— Probabil că așa aţi reacţiona și dumneavoastră dacă 
aproape că aţi fi fost împușcat și dacă doi dintre cei mai buni 
prieteni ai dumneavoastră nu ar fi avut atât noroc. 

— Vreţi să spuneţi că Hardy și Anker erau doi dintre cei mai 
buni prieteni ai dumneavoastră? 

— Erau prietenii, partenerii mei, da. Colegii mei buni. 

— Asta e altceva, aș zice. 

— Nu știu dacă dumneavoastră aveţi în sufragerie un prieten 
paralizat. Eu da. Și tot nu mi-aţi zice că sunt un prieten bun? 

— Mă înțelegeți greșit. Sunt convins că sunteţi un om foarte 
bun în numeroase privințe. Și cu siguranţă vă mustră conștiința 
cu privire la Hardy, de asta vă daţi atâta osteneală. Sunteţi sigur 
însă că pe vremea când lucraţi împreună era un parteneriat atât 
de bun pe cât îl înfățișați? 

— Desigur, așa cred. 

La naiba, individul era enervant! 

— Anker Høyer avea cocaină în sânge când i s-a făcut 
autopsia, știaţi asta? 

Carl se lăsă puţin pe spate în ceea ce voia să fie un fotoliu. 
Nu, asta nu știa, cu siguranţă. 

— Aţi luat și dumneavoastră cocaină, Carl? 

Cumva, ochii aceia albaștri, care îl fixau, deveniseră mai reci. 
Când fusese Mona de faţă, Kris flirtase fățiș cu el. Clipit drăgălaș 
de fetiță din gene. Acum parcă l-ar fi supus unui interogatoriu de 
gradul trei. 

— Cocaină? Nu m-am atins niciodată de porcăria aia. 

Psihologul Kris ridică mâna. 

— OK, mergem în altă direcţie. Aţi avut legături cu soția lui 
Hardy, înainte ca Hardy să se căsătorească cu ea? 

Ce mai însemna și asta? Carl se uită la individul care ședea 
nemișcat ca o statuie și aștepta. 

— Da, am avut, zise el apoi. Era prietenă cu o prietenă de-a 
mea. Așa s-au cunoscut ea și Hardy. 

— Nu aţi avut relaţii sexuale? 

Carl zâmbi. Nu lăsase nimic deoparte. Cum putea să-l ajute 
asta în legătură cu apăsarea din piept era un mister pentru el. 

— Ezitaţi. Ce spuneţi? 

— Vă spun că asta e cea mai stranie formă de terapie pe care 
am văzut-o vreodată. Când folosiţi șuruburile pentru degete? 
Dar nu, în afară de câteva pupături nu a fost nimic între noi. 

— Pupături, cât de departe merg astea la dumneavoastră? 

— Ah, Kris, chiar dacă sunteţi homosexual, vă puteţi imagina 
un pic de explorare trupească heterosexuală, nu? 

— Așadar, aţi... g 

— Nu, serios, Kris. Nu am chef să intru în detalii. In afară de 
câteva sărutări și mângâieri nu s-a petrecut nimic între noi. E 
limpede? 

El își notă și asta. 

Apoi își aţinti privirea albastră din nou asupra lui Carl. 

— Legat de cazul ciocanului pneumatic pentru cuie, din 
însemnările lui Hardy Henningsen reiese că e posibil să vă fi 
aflat în contact cu omul care v-a împușcat. E adevărat? 

— Nu, la naiba, nu e adevărat! Probabil că a înțeles el greșit. 

— OK. 

Kris îi aruncă o privire care trebuia să-i dea senzaţia de 
încredere. 

— Chestiunea e în felul următor, Carl: dacă te mănâncă fundul 
când te culci, dimineaţă la trezire îţi put degetele. 

O, Sfinte Dumnezeule. incepea și ăsta acum? 

e 

— Ei, eşti vindecat? 

Rose era pe coridor când se întoarse. Zâmbea, dar poate că 
un pic prea tare. 

— Foarte amuzant, Rose. Dacă mă mai duc data viitoare 
acolo, poți să faci în timpul ăsta un curs de tact și maniere. 

— Ei, da. 

Ea era deja înapoi în tranșee. 

— Nu poţi să te aștepți să fiu și prietenoasă, și corectă din 
punct de vedere politic dintr-odată! 

Prietenoasă? Să te ferească Cel de sus. 

— Ce ai aflat despre femei? 

Ea îi spuse nume, adresă, vârstă. Ambele în jur de patruzeci 
de ani. Zero contact cu mediul infracțional. Oameni obișnuiți. 

— N-am apucat să sun la secţia de terapie intensivă a 
Rigshospital. Mă ocup imediat. 

— Cui îi aparținea mașina implicată în accident? Am uitat să 
întreb. 

— N-ai citit raportul poliţiei? Mașina îi aparţinea lui Isabel 
Jansson, dar a condus cealaltă, Lisa Karin Krogh. 

— Da, asta știu. Plătesc impozit religios? 

— Chiar treci de la una la alta. 

— Ştii dacă o fac? 

Ea ridică din umeri. 

— Atunci află, Rose. Și dacă nu o fac, atunci află dacă aparțin 
vreunei comunități religioase și dacă da, căreia? 

— Da ce sunt eu? Reporter monden sau ce? 

Tocmai voia să se enerveze, dar fu întrerupt de urletele care 
veneau din direcţia secţiei pentru corespondenţă. 

— Ce s-a întâmplat? strigă Assad. 

— N-am idee, răspunse Carl. 

Vedea doar că la capătul culoarului se afla un bărbat care 
ridicase unul dintre stâlpii unui raft din metal, ţinându-l 
deasupra capului, și cum un poliţist în uniformă se năpustea de 
pe un coridor alăturat în direcția sa. Bărbatul lăsă stâlpul să 
cadă, iar polițistul se dădu înapoi, clătinându-se. 

În același moment, individul descoperi trioul Departamentului 
Special Q, se întoarse pe călcâie și alergă direct spre ei. Rose se 
retrase, dar Assad rămase foarte liniștit lângă Carl și așteptă. 

— Nu ar fi trebuit să se ocupe de el paza de sus? întrebă Carl 
când omul urlă din nou ceva ininteligibil. 

Dar Assad nu răspunse. Se aplecă în faţă și întinse brațele ca 
un luptător. Din păcate, asta nu avu asupra atacatorului efectul 
scontat. Avea să regrete curând, căci, odată ajuns foarte 
aproape, ridică stâlpul ca să lovească, însă Assad sări spre el și 
apucă arma cu ambele mâini. Efectul fu surprinzător. 

Brațele bărbatului se îndoiră din cot, astfel încât stâlpul 
basculă spre spate cu toată forţa și i se izbi de umeri. Trosnetul 
oaselor se auzi foarte clar. 

Pentru orice eventualitate, Assad hotărî să contraatace și lovi 
pachetul de mușchi cu vârful degetelor de la picior direct în 
burtă. Sunetele pe care le scoase individul nu se numărau, cu 
siguranţă, printre cele pe care îţi dorești să le auzi foarte des. 

Carl nu asistase niciodată la prăbușirea unui colos într-un timp 
atât de scurt. 

In timp ce omul se zvârcolea pe jos, cu clavicula ruptă, sosiră 
în goană mai mulți polițiști. 

Abia atunci observă Carl că de încheietura omului atârnau 
niște cătușe. 

— Tocmai intrasem în curtea patru, trebuie să ajungă sus, la 
judecătorul de instrucţie, zise unul dintre polițiști în timp ce îi 
puneau din nou cătușele. N-am idee cum s-a eliberat, dar cumva 
a sărit prin rampa de încărcare direct jos la secția de 
corespondenţă. 

— Ei, oricum nu ne-ar fi scăpat, zise unul dintre polițiști. 

Carl îl cunoștea. Era un ţintaș excelent. 

Poliţiștii îl bătură pe Assad pe umăr. Faptul că le 
redirecționase suspectul cu siguranţă spre spital nu părea să-i 
deranjeze câtuși de puţin. 

— Cine e tipul? voi Carl să știe. 

— Asta? După câte se pare, în ultimele paisprezece zile a ucis 
trei colectori sârbi. 

Abia atunci Carl văzu, pe degetul mic al omului, un inel 
îngropat adânc în carne. 

Carl îl căută cu privirea pe Assad, care nici acum nu părea 
foarte surprins. 

— Am văzut totul, se auzi o voce profundă din spatele lui Carl. 

Cei doi polițiști îl cărară pe sârb înapoi de unde venise. 

Carl se întoarse. Era Valde, unul dintre polițiștii pensionaţi 
care se ocupau de asociaţia de ajutor de înmormântare. Al 
doilea președinte al asociaţiei, din câte știa Carl. 

— Ce naiba faci aici într-o zi de miercuri, Valde? Nu vă întâlniți 
de regulă marțea? 

Bărbatul râse și își frecă barba. 

— Ba da, dar am fost ieri toţi la Jannik, de ziua lui. Șaptezeci, 
știi tu. În cazuri din astea, mai renunţăm la tradiţii. 

Se întoarse spre Assad. 

— Tot respectul, camarade. Tare mi-ar plăcea să mai văd o 
dată ce ai făcut adineauri. Unde ai învățat astfel de șmecherii? 

Assad ridică din umeri. 

— Stimulare și reacţie. Nimic deosebit. 

Valde aprobă. 

— Haide în spate cu noi. Meriţi un pahar de Gammel Dansk. 

— Gammel? 

Assad era din nou nedumerit. 

— Assad nu bea șnaps, Valde, interveni Carl. Dar mie poţi să- 
mi dai unul. 

e 

Era adunată toată trupa. Mulți foști polițiști de la rutieră, dar 
și Jannik, care lucrase în departamentul tehnic și unul dintre 
foștii șoferi ai președintelui de atunci al poliţiei. 

Sandvișuri, ţigări, cafea neagră și Gammel Dansk. Pensionarii 
din sediul central nu o duceau rău. 

— Te ţii tare? îl întrebă unul pe Carl. 

Un om pe care îl întâlnise din când în când la sediul poliţiei din 
Glasdaxe. 

Carl încuviință. 

— Urâtă poveste asta cu Anker și Hardy. În general, o poveste 
urâtă. Ai reușit să rezolvi cazul? 

— Din păcate, nu. 

Se întoarse spre fereastră peste birouri. 

— Fericiţilor, aveţi ferestre. Ne-ar trebui și nouă. 

Observă că toţi cinci se încruntară. 

— Ce e? 

— Îmi pare rău, Carl, dar toate încăperile din pivniţă au 
ferestre, răspunse unul. 

— Ale noastre nu, susținu Carl. 

Bătrânul mecanic se ridică în picioare. 

— Ei, eu lucrez aici de peste treizeci și șapte de ani și cunosc 
fiecare colţișor al clădirii. Arată-mi spaţiile voastre, da? Oricum 
trebuie să plec. 

Era clar, nu avea să guste din șnaps. 

— Uite, zise Carl un minut mai târziu. 

Arătă spre peretele pe care se afla ecranul său plat. 

— Unde anume este fereastra? 

Mecanicul se sprijini ușor într-o parte. 

— Și asta cum ai numi-o? 

Arătă direct spre perete. 

— Aăă, perete? 

— Plăci de rigips, Carl Marck. Le-au montat oamenii mei când 
am folosit încăperile de aici drept depozit pentru piese de 
schimb. Pe atunci, aici erau doar rafturi. Aici și dincolo la dulcea 
ta secretară. Rafturile pe care le-au folosit mai târziu pentru 

căști și vizoarele poliţiei de intervenţii și care, între timp, sunt 
peste tot. 

Râse. 

— Nu ești prea ager, Carl Mørck! Vrei să dau eu o gaură sau 
preferi să o faci tu? 

Era incredibil! 

— Și dincolo? 

Arătă spre cutia de pantofi a lui Assad. 

— Aia de acolo? Carl, ăla nu e un birou, e o cameră pentru 
mături. Acolo evident că nu sunt ferestre. 

— OK, în acest caz cred că Rose și cu mine putem renunţa la 
lumina naturală. Poate mai târziu, după ce termină de curăţat 
pivniţa, va primi și Assad în sfârșit un loc decent. 

Fostul mecanic scutură din cap și râse încetișor ca pentru 
sine. 

— Ce se petrece de fapt aici? întrebă el când ieșiră din nou pe 
coridor. Ce naiba aţi făcut? Arătă spre resturile peretelui 
despărțitor, care erau sprijinite pe toată lungimea coridorului. 

— Am ridicat peretele din pricina acestor țevi. De pe ele se 
scutură azbest. Asta a constatat Inspecţia Muncii când a fost pe 
aici. 

— Ţevile alea de acolo, zise mecanicul arătând spre tavan, le 
puteţi demonta oricum. Conductele pentru termoficare se află în 
pivnita subterană. Cele de aici nu au nicio funcție. 

Cu asta, se întoarse la Gammel Dansk și la pensionari. Râsul 
său răsună în toată pivnița. 

Carl încă mai înjura când Rose intră în birou. Oare chiar 
făcuse treaba care i se dăduse? 

— Trăiesc amândouă, Carl. Una dintre ele, Lisa Karin Krogh, e 
în stare foarte gravă, dar cealaltă își va reveni, asta se știe deja. 

El încuviință. Ei bine, atunci va trebui să se ducă acolo și să 
vorbească cu ea. 

— Cât despre preferinţele religioase: Isabel Jønsson este 
membră în Biserica Evanghelică Daneză, Lisa Krogh e membră a 
ceva ce se cheamă Biserica Maicii Domnului. Am vorbit cu 
vecinii ei din Dollerup. E probabil un fel de sectă, o asociaţie 
stranie. Sunt foarte retrași. Potrivit vecinei, soţul Lisei Krogh a 
fost târât de ea în asociaţie. Și-au luat și nume noi. El își spune 
Joshua, iar ea Rachel. 

Carl trase adânc aer în piept. 


VP - 356 


— Dar asta nu e tot, continuă Rose și scutură din cap. Colegii 
noștri din Slagelse au descoperit la locul accidentului, în tufișuri, 
o geantă sport. Aceasta fusese aruncată din mașină. Și ce 
credeţi că era înăuntru? Un milion de coroane în bancnote 
uzate. 

— Am auzit tot, răsună vocea lui Assad direct în spatele lui 
Carl. Atotputernicule Allah! 

Atotputernicule Allah. Era exact ce gândea și Carl. 

Rose își lăsă capul într-o parte. 

— In afară de asta, am aflat și că soţul Lisei Krogh a murit luni 
seară în tren, între Slagelse și Sorg. Cam în același moment în 
care soţia sa avea accidentul. Se pare că a făcut infarct, potrivit 
autopsiei. 

— Fir-ar să fie de treabă! Carl lovi cu pumnul în masă. 

Totul suna ca o nebunie curată. Te lua cu fiori pe șira spinării, 
iar presimţirile neplăcute păreau a nu se sfârși. 

— Hai să vedem mai întâi cum îi merge lui Hardy, înainte să 
luăm liftul să urcăm la Isabel Jønsson. 

Carl luă însemnele poliției pe care le aveau mereu la ei și le 
puse pe bord. O metodă excelentă de a descuraja taxatorii 
atunci când parcai un pic mai neortodox. 

— Aș vrea să aștepți afară, e în regulă? Vreau să-i pun câteva 
întrebări. 

Carl îl găsi pe Hardy într-o încăpere cu priveliște, cum se 
spune. Ferestre mari, vedere neîngrădită spre cer și spre norii 
care își schimbau mereu forma. 

li mergea bine, susținea Hardy. Plămânii fuseseră eliberaţi, iar 
investigaţiile aveau să se încheie în curând. 

— Doar că ei nu mă cred când spun că-mi pot mișca 
încheietura. 

Carl nu comentă. Hardy avea ideea asta fixă și cu siguranţă 
nu era treaba lui să-l vindece de ea. 

— Am fost azi la un psiholog, Hardy. Nu la Mona, ci la un tip 
pe care-l cheamă Kris. Acesta mi-a povestit de un raport pe care 
nu mi l-ai arătat și în care ai scris lucruri despre mine. Îți 
amintești? 

— Am scris doar că, în acest caz, ai fost mai bine informat 
decât Anker sau decât mine. 

— De ce ai scris asta? 

— Pentru că așa a fost. Îl cunoșteai pe acest bătrân, Georg 
Madsen, pe care l-am găsit omorât. 

— Nu, nu îl cunoșteam. Nu îl cunoșteam pe Georg Madsen. 

— Ba da, îl cunoșteai. Îl interogaseși într-un alt caz, ca martor. 
Nu îmi mai amintesc în care, dar ai făcut-o. 

— Îți amintești greșit, Hardy. 

Carl scutură din cap. 

— Ei, dar nu contează. Am venit pentru un alt caz aici. Voiam 
doar să văd cum te simţi. Assad îţi transmite salutări, e și el aici. 

Hardy ridică sprâncenele. 

— Înainte să pleci, Carl, trebuie să îmi promiţi ceva. 

— Ei, spune, bătrâne, și apoi o să văd ce pot face. 

Hardy înghiţi de mai multe ori înainte să spună ce avea de 
spus. 

— Lasă-mă să mă întorc la tine acasă. Dacă nu faci asta, o să 
mor. 

Carl îl privi în ochi. Dacă exista un om care să-și accelereze 
drumul spre ceruri din proprie voinţă, atunci Hardy era acela. 

— Cum să nu, Hardy, îi răspunse el. 

Vigga n-avea decât să-și vadă de negustorul cu turban. 

e 

Când așteptau în faţa ascensorului numărul trei, ușile se 
deschiseră și din lift ieși unul dintre foștii docenti ai lui Carl de la 
școala de poliţie. 

— Karsten! strigă Carl și îi întinse mâna. 

Dură câteva secunde până când celălalt îl recunoscu. 

— Carl Mørck! Ei, ai cam îmbătrânit! 

Carl zâmbi. Karsten Jansson. Încă una dintre acele cariere 
promițătoare care sfârșiseră la poliţia rutieră. Incă un bărbat 
care știa cum să reziste în sistem. 

Rămaseră o vreme acolo și vorbiră despre vremurile bune și 
despre cât de greu devenise acum să fii poliţist. Apoi, își dădură 
mâna la despărțire. 

Cumva, strângerea de mână a lui Karsten Jansson transmise 
un sentiment încă înainte ca mintea să înregistreze cauza. Acel 
sentiment neliniștitor și de nedefinit care excludea orice altceva 
din sistem. Mai întâi veni sentimentul, apoi conștientizarea, care 
se aprinde încetișor. 

Apoi, brusc, își dădu seama. Evident. Se potrivea prea bine ca 
să fie o coincidenţă. Omul părea apăsat de ceva, se gândi Carl. 

Coborâse din liftul care duce la terapie intensivă. Se numea 
Jansson. Sigur că se potrivește! se gândi el. 

— la spune, Karsten, ești aici din cauza lui Isabel Jønsson? 

El încuviinţă. 

— Da. E sora mea mai mică. Ai vreo legătură cu asta? 

Scutură nedumerit din cap. 

— Nu lucrezi pentru Departamentul Q? 

— Nu, nu mai lucrez acolo. Dar nu-ţi face griji. Vreau doar să-i 
pun câteva întrebări. 

— S-ar putea să fie dificil. Maxilarul îi e fixat și e îndopată cu 
medicamente. Am fost la ea și nu a zis niciun cuvânt. Acum am 
fost dat afară, pentru că se pare că va fi mutată la o altă secţie. 
Trebuie să aștept în cafenea o jumătate de oră. 

— OK, dar cred că tot va trebui să vorbim iute cu ea. Mă 
bucur că te-am întâlnit, Karsten. 

Un alt lift ajunse la parter, iar din el ieși un bărbat în halat alb. 

Le aruncă o privire scurtă și sumbră, apoi ei urcară cu liftul la 
etaj. 

e 

Carl fusese deseori în secție. Acolo ajungeau oamenii care 
aveau neșansa de a da în drumul lor peste cine știe ce idiot 
înarmat. O ultimă oprire pentru victimele infracţiunilor violente. 

Era clar: oamenii care lucrau acolo își cunoșteau meseria. 
Dacă era să meargă ceva prost, ăsta era locul unde Carl voia să 
ajungă mai degrabă. 

El și Assad deschiseră ușa batantă și se treziră într-o agitaţie 
de personal sanitar. Era limpede că se confruntau cu o situaţie 
de criză. Evident, nu era momentul potrivit pentru ca ei să 
sosească aici. 

Carl își arătă legitimaţia la recepţie și îl prezentă pe Assad. 

— Am venit să-i punem câteva întrebări lui Isabel Jansson. Mă 
tem că e foarte urgent. 

— lar eu mă tem că în acest moment nu se poate face nimic 
în acest sens. Lisa Karin Krogh, care se afla în aceeași cameră 
cu Isabel, tocmai a murit, iar Isabel nu se simte nici ea foarte 
bine. In afară de asta, am avut un atac asupra unei asistente. Se 
prea poate să fi fost același bărbat care a încercat să le omoare 
pe cele două femei. Dar asta nu știm încă, deoarece asistenta 
încă nu și-a recăpătat cunoștința. 

42. 


În timpul jumătăţii de oră petrecute în sala de așteptare, 
agitația din secţia de terapie intensivă nu se domoli. 

Până la urmă, Carl nu mai rezistă. 

— Îmi puteţi oferi câteva informaţii despre Lisa Karin Krogh, 
femeia care tocmai a murit? o întrebă pe secretară, arătându-i 
din nou legitimaţia. Am nevoie de numărul ei de acasă. 

O clipă mai târziu, ţinea în mână un bilet cu informaţiile 
cerute. Își scoase mobilul și se îndreptă spre Assad, care își 
hâţâna picioarele așezat pe o canapea. 

— Rămâi și supraveghezi totul, OK? îi zise el lui Assad. Sunt 
afară, la lifturi. Cheamă-mă când putem intra în cameră, OK? 

Apoi, o sună pe Rose. 

— AŞ avea nevoie de numele și CNP-urile tuturor persoanelor 
înregistrate la adresa Lisei Karin Krogh, da? Și încă ceva, Rose: 
te rog, imediat, da? 

Ea mormăi ceva, dar zise că avea să vadă ce putea face. 

Chemă liftul și cobori la parter. 

În decursul anilor, trecuse de cel puţin cincizeci de ori pe 
lângă cafenea, fără să se oprească. Sandvișuri prea grase și 
prețuri prea mari pentru salariul său de mizerie. De data asta, 
însă, nu avea de ales. Sigur că îi era foame, dar de data asta 
avea altceva de făcut. 

— Karsten Jansson! strigă el și văzu cum bărbatul blond își 
lungește gâtul pentru a vedea de unde venea strigătul. 

Îl rugă pe coleg să-l însoţească și îi povesti pe drum ce se 
petrecuse la etaj de când îl rugaseră să iasă. 

Jønsson se făcu alb la față. 

— O clipă, zise Carl când ajunseră la etajul trei și îi sună 
telefonul. Intră tu, Karsten. Și cheamă-mă dacă e ceva. 

Se lăsă pe vine, sprijinit de perete, își lipi telefonul de ureche 
și puse agenda pe jos. 

— Dă-i drumul, Rose! Ce ai aflat? 

Ea îi dădu numărul de telefon, apoi îi oferi șapte nume și CNP- 
urile respective. Tata, mama și cinci copii. Josef, optsprezece 

ani, Samuel, șaisprezece ani, Miriam, paisprezece, Magdalena, 
doisprezece, și Sarah, zece ani. Carl și le notă. 

Mai era ceva ce dorea să știe? 

El scutură din cap și închise telefonul fără să-i mai răspundă. 

Informaţiile erau cât se poate de alarmante. 

Cinci copii care nu mai aveau nici mamă și nici tată, și dintre 
care doi se aflau probabil în primejdie de moarte. Era același 
tipar. Răpitorul dăduse lovitura la o familie cu mai mulţi copii, 
care aparţinea unei secte. Cu diferența că, de data asta, 
răpitorul nu mai avea niciun motiv să-i ierte pe copii. De ce ar 
face-o? 

Probabil că se confruntau, așadar, cu o situaţie pe viaţă și pe 
moarte, iar toate sistemele de alarmă ale lui Carl intraseră în 
alertă. Dacă voiau să prevină și alte crime și distrugerea unei 
familii întregi, nu mai aveau timp de pierdut. 

Dar ce puteau face? Cu excepţia lui Rachel, care murise, și a 
secretarei care vorbise cu criminalul, și care se afla acum cu 
telefonul închis în drum spre casă, exista o singură persoană 
care îi putea ajuta, iar aceasta se afla undeva în spatele acestor 
uși, oarbă și mută și într-o profundă stare de șoc. 

Ucigașul fusese acolo. Asistenta care îl văzuse pe individ 
înainte de a fi atacată nu își recăpătase cunoștința încă. Situaţia 
era destul de lipsită de speranţă. 

Se uită la agendă și formă numărul familiei, în Dollerup. În 
momente ca acestea ieșeau la iveală laturile urâte ale 
serviciului său. 

— Josef la telefon, anunţă o voce. 

Cel mai mare, slavă Domnului. 

— Bună ziua, Josef. Vorbești cu detectivul Carl Mørck de la 
Departamentul Special Q al poliţiei din Copenhaga. Eu... 

La capătul celălalt, băiatul închise. 

Carl se întrebă unde greșise. Probabil că nu ar fi trebuit să se 
prezinte așa. In mod sigur fusese cineva de la poliţie la copii ca 
să-i informeze despre moartea tatălui. Desigur că se aflau în 
stare de șoc. 

Cum putea să comunice cu Josef? 

O sună pe Rose. 

— Rose, ia-ţi geanta, suie-te iute într-un taxi și vino la 
Rigshospital cât poţi de repede. 

— Da, zise doctorita. E un incident regretabil. Până ieri am 
avut aici un poliţist tot timpul, căci la noi sunt aduse victime ale 
războiului bandelor. Dacă ar fi fost astazi aici, cu siguranţă așa 
ceva nu s-ar fi întâmplat, dar pe ultimii infractori violenţi i-am 
trimis ieri-seară - trebuie să spun acum că din păcate - mai 
departe. 

Carl privi chipul doctoriţei, în timp ce o asculta. Nu avea nimic 
din politeţea superficială care era atât de tipică acestei meserii, 
ci părea blândă și inimoasă. 

— Sigur că înțelegem prea bine că poliţia vrea să afle cât mai 
repede identitatea făptașului. Și sigur că vrem să ajutăm, dar 
starea asistentei atacate este, din păcate, destul de gravă. De 
aceea, ca medici, trebuie să ne gândim la binele bolnavului. Se 
află în stare de șoc și este foarte posibil să aibă o vertebră 
cervicală ruptă. O puteţi interoga abia mâine-dimineaţă. Nu 
putem decât să sperăm că o vom găsi curând pe secretara care 
l-a văzut pe bărbat. Locuiește în Ishøj, așa că în douăzeci de 
minute ar trebui să fie acasă, dacă a luat-o pe drumul direct. 

— Ca să nu pierdem vremea, am trimis deja un coleg să 
aștepte la locuinţa ei. Cum stăm însă cu Isabel Jønsson? 

Carl se uită întrebător la fratele ei. 

Acesta încuviinţă. Din partea lui, o puteau interoga. 

— Da. E evident răscolită. Respirația și pulsul sunt în 
continuare instabile, dar suntem de părere că lui Isabel i-ar face 
bine contactul cu fratele ei. Consultaţia noastră se va termina în 
maxim zece minute, iar atunci veţi putea intra la ea. 

Carl auzi cum se bălăngănea ușa de la intrare. Geanta lui 
Rose se agăţase de una dintre perdele. 

Hai să mergem afară, le făcu el semn lui Rose și lui Assad. 

— Ce vrei de la mine? întrebă Rose pe coridor. 

Emana supărare din cap până în picioare. Oare avea o 
problemă cu spitalele? 

— Am o sarcină dificilă pentru tine, zise Carl. 

— Ce? 

Ea părea gata să o ia la goană în orice clipă. 

— Aș vrea să suni un băiat. Trebuie să-l lămurești că e absolut 
necesar să ne ajute și anume imediat, altfel fraţii lui vor muri. 
Cel puţin, așa cred. Il cheamă Josef și are optsprezece ani. Tatăl 
lui a murit alaltăieri, iar mama lui e aici, la terapie intensivă. Cu 
siguranţă despre asta l-a informat deja poliţia din Viborg, dar 

mama lui tocmai a murit și asta cu siguranţă nu știe. Contravine 
tuturor regulilor de etică să îi transmitem această informaţie 
prin telefon, dar e foarte posibil să fie nevoie să facem asta. Tu 
trebuie să decizi, Rose. Trebuie să-ți răspundă la întrebări. 
Trebuie. Indiferent cum. 

Ea părea paralizată. Parcă tot dădea să protesteze, dar 
cuvintele i se împiedicau între teamă și înțelegerea situaţiei. 
Vedea la Carl cât de gravă era situaţia. 

— Și de ce eu. De ce nu tu, sau Assad? 

El îi povesti că băiatul îi închisese telefonul. 

— Avem nevoie de o voce neutră. O voce frumoasă și blândă 
de femeie, ca ata. 

Aproape că ar fi pufnit în râs dacă ar fi vorbit în alt moment 
așa despre vocea ei. Dar acum nu era nimic de râs. Trebuia să 
facă neapărat ce o ruga. Punct. 

O instrui cu privire la ce informații avea nevoie de la băiat și îl 
rugă pe Assad să se retragă câţiva pași cu el. 

Lui Rose îi tremurau mâinile, văzuse asta. Oare Yrsa s-ar fi 
descurcat mai bine? Cumva, se dovedea mereu că toţi cei care 
păreau pe dinafară aspri și duri aveau miezul cel mai moale. 

Observară cum Rose vorbea încet. Cum ridica prevăzătoare 
mâna de parcă ar fi vrut să-l facă pe băiat să nu închidă. De mai 
multe ori strânse din buze și își îndreptă privirea spre tavan, ca 
să nu izbucnească și ea în plâns. Nici măcar lui Carl nu-i venea 
ușor să se uite la Rose în acele momente. Tocmai îi povestise 
băiatului că viaţa lui și cea a fraţilor să-i nu aveau să mai fie 
niciodată ca înainte. Carl înţelegea foarte bine cu situaţia. 

Apoi, deschise gura și ascultă concentrată, în timp ce își 
ștergea lacrimile de pe faţă cu dosul palmei. Respiră adânc, îi 
puse întrebări și îi lăsă băiatului de la celălalt capăt timp să 
răspundă. După câteva minute, îi făcu semn lui Carl să se 
apropie. 

Astupă difuzorul. 

— Nu vrea să-mi spună mie, doar ţie. E foarte răscolit, dar 
poți să-i pui întrebări. 

— V-aţi descurcat amândoi foarte bine, Rose. L-ai întrebat tot 
ce am discutat? 

— Da. 

— Așadar, avem o descriere a persoanei și un nume? 

— Da. 

— Ceva care să ne conducă direct la el? 

Ea scutură din cap. 

Carl își duse mâna la frunte. 

— Atunci nu prea cred că mai am întrebări. Dă-i numărul tău 
de telefon și roagă-l să te sune dacă își mai amintește ceva. 

Ea încuviinţă, iar Carl se retrase. 

— Nu prea avem date care să ne ajute, oftă el și se sprijini de 
perete, iar timpul trece. 

— Îl vom găsi! 

Vocea lui Assad era războinică, deși probabil că nutrea și el 
aceleași temeri ca și Carl. Se temea că nu aveau să ajungă la 
timp la copii. 

— Am nevoie de un moment, zise Rose când încheie 
convorbirea. 

Rămase privind în gol de parcă tocmai ar fi descoperit latura 
urâtă a lumii și acum nu mai voia să vadă nimic. 

Rămase așa destul de mult. Nu era deconectată de la 
realitate, avea ochii în lacrimi. Lui Carl i-ar fi plăcut să poată opri 
minutarul ceasului de pe perete. 

Apoi, ea înghiţi de câteva ori. 

— OK, e în ordine. Așadar, răpitorul are doi dintre fraţii lui 
Josef. Samuel are șaisprezece ani și Magdalena doisprezece. l-a 
răpit sâmbătă, iar părinţii s-au ostenit să adune banii de 
răscumpărare. Isabel Jønsson se pare că voia să-i ajute, dar 
Josef nu știa din ce motiv, căci luni fusese pentru prima oară la 
ei. Mai multe nu știa să spună, căci părinţii nu le-au povestit alte 
amănunte. 

— Și răpitorul? 

— Josef l-a descris ca fiind bărbatul din portretul-robot. Are 
peste patruzeci de ani și e poate mai înalt decât majoritatea 
bărbaţilor. Nu are un stil aparte de mers, nu șchioapătă. Josef 
crede că își vopsește părul și sprâncenele. Ah, da, și la teologie 
se pricepe foarte bine. 

Se uită în gol. 

— Dacă dau vreodată de ticălosul ăsta... 

Expresia ei reprezenta încheierea propoziției. 

— Cine era acum cu copiii? 

— Cineva din comunitate. 

— Cum a primit Josef vestea? 

Ea ridică mâna și o flutură în dreptul feței. Despre asta nu 
voia să vorbească. Cel puţin, nu acum. 

— A mai spus și că bărbatul nu știe să cânte, continuă ea și 
buzele ei negre ca noaptea începură să tremure. 

— Josef l-a auzit cântând la întâlnirile comunităţii și probabil 
că suna destul de prost. Și conduce o camionetă. Nu e pe 
motorină, am întrebat asta. Motorul nu suna ca un motor diesel, 
a zis el. O camionetă bleu-ciel, fără trăsături speciale. Nu știa 
nici modelul și nici numărul de înmatriculare. Nu e pasionat de 
mașini. 

— Asta a fost tot? 

— Răpitorul s-a prezentat drept Lars Sørensen, dar când Josef 
l-a strigat odată, nu a reacţionat imediat la nume, de aceea nu 
crede că numele e adevărat. 

Carl își notă numele. 

— Și cum e cu cicatricea? 

— Nu a observat-o. 

Ea strânse din nou buzele. 

— Așadar, nu poate fi foarte vizibilă. 

— Altceva, nimic? 

Obosită, scutură din cap. 

— Mulţumesc, Rose. Pe mâine. Acum poţi să te duci acasă. 

Rose încuviinţă, dar rămase în picioare. Mai avea nevoie de 
un pic de timp să se adune. 

Carl se întoarse spre Assad. 

— Mda, deci nu ne mai rămâne decât femeia din acea 
cameră. 

e 

Intrară pe vârfuri în camera bolnavei. Karsten Jønsson tocmai 
vorbea cu Isabel, în timp ce o asistentă aranja ceva la 
încheietura femeii. Pe monitor se vedea că pulsul se stabilizase. 
Așadar, femeia se liniștise. 

Privirea lui Carl se îndreptă spre al doilea pat. Doar un cearșaf 
alb și, dedesubt, conturul unui corp. Nu mama a cinci copii, nu o 
femeie disperată. Doar o făptură fără viaţă, sub un cearșaf. O 
fracțiune de secundă într-o mașină, iar acum zăcea acolo. Nu 
mai rămăsese nimic. 

— Putem să ne apropiem? îl întrebă el pe Karsten Jønsson. 

Acesta încuviinţă. 

— Isabel vrea să ne vorbească, dar cum să o înţelegem? Nu 
putem folosi o tablă cu litere. O asistentă tocmai încearcă să-i 
elibereze mâna dreaptă din pansament. Isabel are însă ambele 
brațe și mai multe degete fracturate, de aceea nu prea cred că 
va putea ţine un creion în mână. 

Carl se uită la femeia din pat. Până la bărbia care semăna cu 
a fratelui ei, nu se vedea cine știe ce. Era într-o stare foarte 
gravă. 

— Bună ziua, Isabel. Numele meu e Carl Mørck, sunt 
vicecomisar de poliție la sediul central din Copenhaga, 
Departamentul Special Q. Inţelegeţi ce vă spun? 

Isabel zise: 

— Mmmm, iar asistenta încuviinţă. 

— Vreau doar să vă informez pe scurt de ce sunt aici. 

Îi povesti despre scrisoarea din sticlă, despre celelalte răpiri și 
despre bănuiala lor că actualul caz era similar. Toţi cei prezenți 
băgară de seamă că aparatele de monitorizare o luară razna la 
cuvintele lui. 

— Isabel, îmi pare rău că trebuie să vă necăjesc povestindu- 
vă asta în situația dumneavoastră, dar este deosebit de 
important. E adevărat că dumneavoastră și Lisa Karin Krogh aţi 
fost implicate într-un caz similar celui despre care tocmai v-am 
povestit? 

Ea încuviinţă ușor din cap și mormăi ceva, dar trebui să 
repete de mai multe ori înainte ca fratele ei să se ridice și să 
zică: 

— Cred că spune că pe femeie o cheamă Rachel. 

— Așa este, răspunse Carl, a preluat un alt nume pe care l-a 
primit când a intrat în comunitate. Știm despre asta. 

Femeia grav rănită încuviinţă slab. 

— E corect că dumneavoastră și Rachel aţi încercat luni să-i 
salvaţi pe copiii lui Rachel, Magdalena și Samuel, și că 
accidentul a avut loc în acest timp? 

Văzură toţi cum buzele femeii începură să tremure. Ea 
încuviinţă din nou slab. 

— Isabel, încercăm acum să vă punem un creion în mână. 
Fratele dumneavoastră o să vă ajute. 

Se uită cum asistenta se străduia, dar degetele nu voiau să 
asculte. 

Asistenta îi aruncă lui Carl o privire și scutură din cap. 

— Atunci, o să fie greu, zise fratele ei. 

— Lăsaţi-mă pe mine să încerc, se auzi o voce din spate și 
Assad făcu un pas înainte. 

— Mă scuzaţi! Când aveam zece ani, tatăl meu a început să 
sufere de afazie. Un cheag de sânge, și ţac! Toate cuvintele au 
dispărut! Eu eram singurul care îl înţelegeam. Până la moartea 
lui. 

Carl se încruntă. Deci nu cu tatăl lui vorbise Assad pe Skype 
deunăzi, de dimineaţă. 

Asistenta se ridică și îi cedă locul lui Assad. 

— Mă scuzați, Isabel. Numele meu e Assad și vin din Siria. 
Sunt asistentul lui Carl Marck și noi doi o să ne conversăm. Carl 
vorbește, iar eu sunt atent la gura dumneavoastră. E în regulă? 

Reacţia fu o încuviinţare neclară din cap. 

— Aţi văzut ce mașină a intrat în coliziune cu dumneavoastră? 
întrebă Carl. Marcă și culoare? Era nouă sau veche? 

Assad își apropie urechea de gura lui Isabel. Ochii lui 
reacţionau vioi la fiecare sunet șuierat care îi ieșea femeii de pe 
buze. 

— Un Mercedes, tip mai vechi, închis la culoare, traduse 
Assad. 

— Vă amintiţi numărul de înmatriculare, Isabel? întrebă Carl. 

— Plăcuța era murdară, era întuneric și nu se vedea mai 
nimic, răspunse Assad după o vreme. Numărul se termina 
probabil cu 433, doar că Isabel nu e sigură cu privire la cifrele 
trei. Ar fi putut fi și opturi, sau ambele. 

Carl se gândi: 433,438,483,488. Doar patru combinaţii. Era 
destul de simplu. 

— Ai reţinut, Karsten? întrebă el. Un Mercedes închis la 
culoare, nu foarte nou, al cărui număr de înmatriculare se 
termină în 433,438,483 sau 488. Nu sună ca o sarcină pentru un 
comisar al poliţiei rutiere? 

Acesta încuviinţă. 

— Ba da, Carl. E ușor, la câte Mercedesuri cu aceste 
combinații sunt înregistrate. Dar nu știm nimic despre culoare. 
Aceste mașini nici nu sunt foarte rare pe drumurile din 
Danemarca. Ar putea fi destul de multe cu aceste numere. 

Avea dreptate. Una era să limitezi numărul mașinilor, alta era 
să le verifici proprietarii. Nu aveau atâta timp la dispoziţie. 

— Mai știți și altceva ce ne-ar putea ajuta, Isabel? Un nume 
sau altceva? 

Ea aprobă din nou. 

Mergea greu și era evident obositor. Îl auziră de mai multe ori 
pe Assad șoptind că va trebui să repete pentru ca el să 
înțeleagă mai bine. 

e 

Apoi, veniră numele, trei în total: Mads Christian Fog, Lars 
Sørensen și Mikkel Laust. Împreună cu al patrulea - Freddy Brink 
- pe care îl cunoșteau din cazul lui Poul Holt, și al cincilea - 
Birger Sloth - din cazul Flemming Emil Madsen, dădea un total 
de unsprezece nume și prenume de care trebuiau să ţină cont. 
Asta nu era prea bine. 

— Cred că numele sunt toate false, zise Carl. Cu siguranţă îl 
cheamă altfel. Cu numele nu ajungem prea departe. 

Assad asculta între timp în continuare tentativele de 
articulare ale lui Isabel. 

— Ea spune că unul dintre nume era pe carnetul de 
conducere. Știe și unde locuiește, spuse Assad. 

Carl se îndreptă de spate. 

— Are o adresă? 

— Da, și încă un lucru, completă Assad după ce mai ascultă o 
vreme concentrat. Avea o camionetă albastru-deschis. Știe 
numărul. 

Un minut mai târziu, numărul era notat. 

— Mă apuc de treabă. 

Karsten Jansson se ridică și ieși. 

— Isabel spune că bărbatul are o adresă într-un sat din 
Seeland, continuă Assad și se uită din nou la Isabel. Nu înțeleg 
însă cum se cheamă satul, Isabel. Se termină în lov sau în slev? 

El dădu din cap la răspunsul lui Isabel. 

Numele localităţii se termina în slev, dar Assad nu reușea 
nicicum să înțeleagă prima parte. 

— Facem o pauză până când se întoarce Karsten, zise Carl în 
direcţia asistentei. 

Aceasta încuviință. O pauză era cât se putea de bine-venită. 

— Am avut impresia că Isabel trebuia mutată astăzi, spuse 
Carl. 

Asistenta încuviinţă. 

— Având în vedere circumstanţele, o să mai așteptăm, 
probabil, câteva ceasuri. 

Se auzi o bătaie în ușă, iar o femeie intră în cameră. 

— Un telefon pentru Carl Mørck. E aici? 

Carl ridică un deget și primi un telefon fără fir în mână. 

— Alo? zise el. 

— Bună ziua. Numele meu este Bettina Bjelke. M-aţi căutat, 
din câte am auzit. Sunt secretara de la secţia ATI 4131. Am fost 
de serviciu până la ora șaisprezece. 

Carl îi făcu semn lui Assad să vină să asculte. 

— Avem nevoie de descrierea bărbatului care a vizitat-o pe 
Isabel Jønsson în perioada schimbului de tură. Nu polițistul, 
celălalt. Puteţi să ne ajutaţi. 

Assad miji ochii în timp ce asculta. Când secretara termină și 
convorbirea se încheie, se uitară unul la celălalt clătinând din 
cap. 

Descrierea bărbatului care o atacase pe Isabel Jønsson se 
potrivea perfect cu bărbatul care ieșise la parter din lift, când 
discutaseră cu Karsten Jønsson. 

Păr cărunt, cam în jur de cincizeci și ceva de ani, piele cu 
aspect bolnăvicios, ochelari. Nu era deloc un bărbat de patruzeci 
și ceva de ani, dinamic, cu păr des, așa cum îl descrisese Josef. 

— Tipul era deghizat, concluzionă Assad. 

Carl fu de acord. Văzuseră portretul-robot de cel puțin o mie 
de ori și, cu toate astea, nu îl recunoscuseră, în ciuda feţei sale 
late și a sprâncenelor stufoase, aproape unite. 

— AȘ putea să mă mușc de fund, gemu Assad lângă el. 

Asta era încă o expresie blândă. Il văzuseră! Probabil că li se 
atinseseră mânecile! Ar fi putut să salveze vieţile a doi copii! 
Dacă ar fi întins doar mâna și l-ar fi înșfăcat... 

— Cred că Isabel mai are ceva de spus, anunţă asistenta. 
După asta cred că va trebui să ne oprim. Isabel e foarte obosită. 
Arătă spre aparatură, unde valorile afișate scăzuseră mult. 

Assad se duse pat și își apropie urechea de gura lui Isabel. 

— Da, zise el după vreo două minute. Da, Isabel, mulţumesc, 
am înţeles. 

— Pe bancheta din spate a mașinii în care au avut accidentul 
se află haine ale răpitorului. Cu păr pe ele. Ce zici de asta, Carl? 

El nu spuse nimic. Poate că era important pe termen lung, dar 
acum nu avea nicio importanţă. 

— lar Isabel mai spune că răpitorul are la chei un breloc mic 
sub formă de bilă de bowling, pe care scrie numărul unu. 

Carl își împinse în faţă buza de jos. Bila de bowling! Așadar, 
încă o avea. De cel puţin treisprezece ani circula cu bila de 
bowling la chei. Trebuie că însemna mult pentru el. 

— Am adresa! 

Karsten Jønsson se întorsese în cameră cu o agendă în mână. 

— Ferslev, la nord de Roskilde. 

Îi întinse lui Carl adresa. 

— Proprietarul se numește Mad Christian Fog, iar acesta este 
unul dintre numele pe care ni le-a dat Isabel. 

Carl sări în picioare. 

— Atunci, să pornim, zise el și îi făcu semn lui Assad. 

— Ei, se auzi ezitantă vocea lui Karsten Jansson. Nu trebuie să 
vă grăbiţi chiar așa de tare. Tocmai am aflat de la pompierii din 
Schibby că proprietatea a ars în totalitate luni seară. 

A ars! Prin urmare, acest ticălos le era cu un pas înainte. 

Carl respiră cu greu. 

— Proprietatea de care vorbeşti se află cumva aproape de 
apă? Ştii asta? 

Jansson își luă iphone-ul din buzunar și introduse adresa în 
programul de navigare. Îi întinse lui Carl mobilul, arătând spre 
locul cu pricina. Nu, Ferslev se afla la mulți kilometri de apă. 
Acolo nu avea cum să fie căsuţa de la debarcader. Dar unde, 
atunci? 

— Assad, tot trebuie să mergem acolo. Poate întâlnim oameni 
care îl cunosc pe individ. 

Se întoarse spre Karsten Jansson. 

— L-ai observat pe bărbatul care a ieșit din lift când ne aflam 
acolo și discutam? Păr cărunt, ochelari. Era tipul care a atacat-o 
pe sora ta. 

Șocul lovi puternic. Jansson abia reuși să reacționeze. 

— Nu! O, Doamne! Nu, nu l-am observat. Ești sigur? 

— N-ai spus că ai fost rugat să ieși, pentru că sora ta urma să 
fie mutată? El era. Sigur nu l-ai văzut? 

Jønsson scutură din cap, vizibil șocat. 

— Nu, îmi pare rău. S-a aplecat peste Rachel. Nu am bănuit 
nimic. Purta un halat. 

Se uitară toţi la femeia de sub cearșaf. Ce coșmar! 

— Ei, Karsten, zise Carl și îi întinse mâna. Aș fi vrut să ne fi 
reîntâlnit în alte condiţii, dar a fost bine că ai fost aici. 

Își strânseră mâna. 

Apoi, lui Carl îi mai veni brusc o idee. 

— O clipă, Assad și Isabel. Încă o întrebare. Bărbatul are, se 
pare, o cicatrice destul de vizibilă. Știţi unde anume o are? 

Se uită la asistenta aflată lângă pat, care scutură din cap. 
Isabel Jønsson dormea deja adânc. Răspunsul trebuia să mai 
aștepte. 

— Atunci, avem trei lucruri de făcut, zise Assad, când ieșiră 
din cameră. Trebuie să cercetăm toate locurile pe care le-a 
înconjurat Yrsa pe imaginile aeriene. Să ne gândim și la ce a 
spus Klaes Thomasen. A doua e treaba cu bowlingul. Trebuie să 
trimitem portretul-robot peste tot unde se joacă bowling, plus la 
Ferslev, unde a ars, ca să întrebăm vecinii. 

Carl încuviință. Tocmai descoperise că Rose încă stătea 
sprijinită de perete, lângă ascensoare. Nu ajunsese prea 
departe. 

— Tot te mai afectează, Rose? întrebă el când se apropiară. 

Ea ridică din umeri. 

— A fost foarte greu să-i spun băiatului că mama lui s-a 
prăpădit, murmură ea. 

Plânsese, asta se vedea clar din pricina dârelor negre de 
dermatograf de pe obraji. 

— Ah, Rose, îmi pare rău. 

Assad o luă ușurel de braţ și rămaseră așa o vreme până când 
Rose se trase înapoi, își șterse nasul cu mânecile ei lungi și se 
uită direct la Carl. 

— ÎI prindem pe porcul ăsta, da? Nu mă duc acasă. Spune-mi 
ce pot să fac și o să-i arăt eu ticălosului ăstuia! 

Acum ochii îi sclipeau. 

Rose se întorsese. 

e 

Rose urma să contacteze centrele de bowling din 
Nordseeland. Trebuia să le trimită pe fax portretul-robot, 
dimpreună cu diversele nume care puteau fi puse în legătură cu 
criminalul. După ce o instrui bine pe Rose în privința acestei 
sarcini, Carl se îndreptă, împreună cu Assad, spre mașină. 
Introduseră localitatea Ferslev în navigatorul GPS. 

Programul de lucru se terminase între timp, dar ei nu erau 
funcţionari care să se ţină de orar sau să insiste asupra 
respectării lui. Cu atât mai puţin într-o zi ca asta. 

Când ajunseră la gospodăria arsă, soarele era pe cale să 
apună. Într-o jumătate de oră avea să fie întuneric. 

Incendiul trebuie că fusese uriaș. Din casă mai rămăseseră 
doar fragmente ale pereţilor exteriori, lucru valabil și în cazul 
hambarului. Pe o rază de treizeci, patruzeci de metri nu 
rămăsese nimic neatins de foc. Copacii se înălţau spre cer ca 
niște totemuri și chiar și câmpurile din jurul clădirii, până spre 
proprietăţile învecinate, erau negre. 

Prin urmare, nu era de mirare că veniseră mașini de pompieri 
atât din Lejre, cât și din Roskilde, Skibby și Frederikssund. S-ar fi 
putut ajunge la o adevărată catastrofă. 

Dădură două ture în jurul casei. Când Assad descoperi 
camioneta arsă între resturile zidurilor, exclamă că asta îi 
amintea de Orientul Apropiat. 

Carl nu mai văzuse niciodată așa ceva. 

— Aici nu găsim nimic, Assad. Individul a șters toate urmele. 
Haide să mergem la următorul vecin și să-l întrebăm despre 
Mads Christian Fog. 

Mobilul sună chiar în acel moment. Era Rose. 

— Vrei să afli ce am obţinut? întrebă ea. 

El nu apucă să răspundă. 

— Ballerup, Tâmby, Glostrup, Gladsaxe, Nordvest, Radovre, 
Hillerød, Valby, Axeltorv, das DGl-by din Copenhaga, Bryggen 
auf Amager, Stenlose Zentrum, Holbæk, Tåstrup, Frederikssund, 
Roskilde, Helsingør și apoi și Allerød, de unde vii tu. Acestea 
sunt centrele de bowling din regiunea unde trebuia să cercetez. 
Le-am trimis tuturor materialul prin fax și în două minute voi 
începe să dau telefoane. Vă mai sun. Nicio grijă, voi fi cât se 
poate de eficientă și îi voi interoga sever. 

Bieţii oameni din centrele de bowling! 

e 

Locuitorii gospodăriei învecinate, aflată la câteva sute de 
metri distanță, tocmai se aşezaseră la cină. Cartofi din plin, 
carne de porc și alte bunătăți, totul cu siguranță din producția 
proprie. Oameni înalți, cu zâmbete lătărețe. Aici nu se ducea 
lipsă de nimic. 

— Mads Christian? Nu, serios, pe bătrânul ăla ciudat nu l-am 
mai văzut de ani întregi. Are o prietenă în Suedia, probabil că e 
acolo, zise stăpânul casei. 

Era genul căruia îi plăceau cămășile în carouri. 

— Ei, din când în când îi mai auzeam camioneta aia urâtă, 
preciză stăpâna casei. Da, și Mercedesul. Tipul a câștigat bani în 
Groenlanda, probabil că își permite. Știţi dumneavoastră. 

Femeia zâmbi. 

Neimpozabil, probabil că la asta se pricepea. 

Carl își sprijini coatele pe masa mare din lemn masiv. Dacă el 
și Assad nu găseau în curând ceva de mâncare, vânătoarea lor 
avea să se sfârșească iute. Aroma fripturii de porc aproape că îl 
înnebunea și îl tenta să dea buzna pe proprietatea altor oameni. 

— Bătrân ciudat, ziceți. Vorbim despre același bărbat? întrebă 
el în timp ce îi lăsa gura apă. Mads Christian Fog. După 
informaţiile noastre are cel mult patruzeci și cinci de ani. 

Soții izbucniră în râs. 

— Sigur că nu știm dacă există un nepot sau vreo altă rudă, 
zise bărbatul, dar asta puteți afla în două minute folosind un 
computer, nu? 

Clătină din cap. 

— Se prea poate să-și fi închiriat casa. Asta am bănuit și noi, 
nu-i așa, Mette? 

Femeia încuviinţă. 

— Da, pentru că am observat că mai întâi venea camioneta, 
apoi imediat pleca Mercedesul. Apoi, multă vreme nu mai 
vedeam cele două mașini, înainte să apară Mercedesul și să 
plece camioneta. 

Scutură din cap. 

— Dar Mads Christian Fog e prea bătrân pentru astfel de 
agitaţie, adăugă ea. 

— II căutăm pe acest bărbat, zise Assad și le arătă portretul- 
robot. 

Soții se uitară la imagine fără cel mai mic semn de 
recunoaștere. 

Nu, acesta nu era Mads Christian. Omul acela avea în jur de 
optzeci de ani, susțineau ei, și era un dezordonat. Acesta, în 
schimb, arăta aranjat și dichisit. 

— OK. Și incendiul, l-aţi văzut? întrebă Carl. 

Ei zâmbiră. Se pare că locuitorii de la ţară reacţionau mai 
ciudat. 

— Dacă mă întrebaţi pe mine, zise bărbatul, incendiul s-a 
văzut cu siguranță până la ro, ba chiar până la Nykøbing 
Seeland. 

— Aha. În seara aceea aţi văzut pe cineva care să vină sau să 
plece de acolo? 

Ei scuturară din cap. 

— Nu, zise bărbatul. Eram deja în pat. Trebuie să ţineţi cont 
că la ţară ne sculăm foarte devreme, nu ca în Copenhaga, unde 
oamenii se trezesc abia la șase. 

e 

— Trebuie să oprim la o benzinărie, zise Carl când se aflau din 
nou lângă mașină. Sunt leșinat de foame. Tu nu? 

Assad ridică din umeri. 

— Nu. O să mănânc ce mi-am adus. 

Scoase din străfundurile buzunarelor sale două ambalaje cu 
aspect oriental. Judecând după imagini, înăuntru se aflau 
smochine și curmale. 

— Vrei și tu? întrebă el. 

Carl făcu semn că da. Apoi se așeză la volan și mestecă 
mulţumit. Chestiile alea erau chiar foarte bune. 

— Ce crezi că s-a întâmplat cu omul care a locuit aici? întrebă 
Assad și arătă spre locul incendiului. Nimic bun, dacă mă întrebi 
pe mine. 

Carl încuviințează și înghiţi. 

— Cred că va trebui să punem la lucru o sumedenie de 
oameni, răspunse el. Dacă vor căuta suficient de temeinic, vor 
găsi scheletul unui individ care acum ar fi avut în jur de optzeci 
de ani dacă ar mai fi trăit. 

Assad își propti picioarele pe bord. 

— Așa zic și eu. Și acum? 

— Nu știu. Trebuie să-l sunăm pe Klaes Thomasen și să-l 
întrebăm dacă a vorbit cu oamenii de la cluburile de iahting și 
cu acel pădurar din Nordskoven. Apoi, l-am putea ruga pe 
Karsten Jansson să afle dacă acel Mercedes închis la culoare a 
fost surprins vreodată de radar în această regiune, ca Isabel și 
Rachel. 

Assad încuviinţă. 

— Poate avem noroc și găsesc Mercedesul după număr. 

Carl porni motorul. Se îndoia că avea să fie atât de ușor. 

Atunci îi sună mobilul. Nu se putea să sune o jumătate de 
minut mai devreme? se întrebă el enervat și scoase mașina din 
viteză. 

La telefon era Rose și părea agitată. 

— Am vorbit cu toate centrele de bowling, dar nimeni nu-l 
cunoaște pe bărbatul din portretul-robot. 

— La dracul exclamă Carl. 

— Ce s-a întâmplat? se interesă Assad și-și luă picioarele de 
pe bord. 

— Da, dar asta nu e tot, Carl, continuă Rose. Evident că nici 
numele din listă nu le cunoștea nimeni, până la Lars Sørensen. 
Din ăștia sunt doi. 

— Bineînţeles. 

— Dar am vorbit cu un tip deștept din Roskilde. Era proaspăt 
angajat și a întrebat câţiva jucători care erau adunaţi acolo la o 
partidă. Au astă-seară un concurs. Tipul era de părere că 
desenul ar semăna cu mai mulţi bărbaţi care vin pe acolo. In 
cele din urmă l-a surprins altceva. 

— Da, Rose? Ce anume? 

La naiba, nu putea să se grăbească un pic? 

— Mads Christian Fog, Lars Sørensen, Mikkel Laust, Freddy 
Brink și Birger Sloth. Când a auzit numele a început să râdă. 

— Cum adică? 

— Ei bine, persoanele nu le cunoștea, dar echipa care joacă în 
seara asta conţine un Lars, un Birger și un Mikkel. Lars e chiar 
el. Și, cu niște ani în urmă, a existat și un Freddy, care juca la alt 
centru de bowling, dar acesta a îmbătrânit. Nu aveau de oferit și 
un Mads Christian, dar orișicât. Crezi că e o informaţie utilă? 

Carl puse jumătate de curmală pe bord. Deodată era cât se 
poate de treaz. Nu era pentru prima dată când un infractor își 
alegea nume din cercul de cunoștințe. Imaginaţia nu era prea 
bogată - nume scrise invers, litere înlocuite, schimbate sau 
eliminate, ori nume și prenume amestecate. Psihologii ar fi 
putut oferi cu siguranţă motive mai profunde, însă Carl 
considera că era doar vorba de lipsă de idei. 

— Atunci am întrebat dacă știe pe cineva care are un breloc 
cu o bilă de bowling cu numărul unu și a râs din nou. Se pare că 
în echipa lui toţi au un asemenea breloc. Joacă de mai mulţi ani 
împreună în multe localități. 

Carl se holbă în farurile mașinii lor. Mai întâi, asemănarea de 
nume, iar acum și bilele de bowling. 

Se uită la navigator. Ce distanţă era până în Roskilde? Treizeci 
și cinci de kilometri? 

— Ce zici, Carl? Crezi că am dat peste ceva? Mads Christian 
nu e printre ei. 

— Nu, Rose, dar acel nume provine din altă parte. Știm acum 
cine este sau, mai bine zis, era Mads Christian. Și da, la naiba. 
Sigur că sunt de părere că ai dat peste ceva. Dă-mi adresa 
acestui centru de bowling. 

Carl o auzi răsfoind, în timp ce el pornea navigatorul. 

— Da, îi răspunse el. Mulţumesc, Rose. Da, te sun mai târziu. 

Se întoarse spre Assad. 

— Københavnsvej 51 în Roskilde, zise el și apăsă pedala de 
acceleraţie. Haide, Assad, introdu adresa. 

43. 


Gândește-te bine, își spunea mereu. Nu te pripi. Fă ce trebuie 
făcut. Nu face nimic ce ai putea să regreti. 

Înaintă încet pe strada liniștită. Le făcu semn din cap 
oamenilor care îl salutau și intră pe alee. Catastrofa apăsa greu 
pe umerii săi. Povestea din Rigshospital nu s-ar fi putut sfârși 
mai prost de atât. 

Nu mai avea acoperire, ci se afla în câmp deschis, unde îl 
studiau păsările de pradă și oricine îi putea vedea de departe 
mișcările. 

Aruncă o privire spre leagănul ale cărui sfori atârnau 
nemișcate. Nu trecuseră nici trei săptămâni de când îl aninase 
de creanga mesteacănului. Atunci, se gândise la vara care se 
apropia și la cum ei doi aveau să-l dea în leagăn pe băiat. Totul 
se terminase acum. |n groapa cu nisip se afla o lopăţică roșie. 
Când o ridică, simţi cum tristețea ameninţa să-l copleșească. Un 
sentiment care ultima oară îl încercase în copilărie. 

Se așeză pe o bancă din grădină și închise pentru un moment 
ochii. Cu scurt timp în urmă, aici mirosea a trandafiri și a 
femeie. 

| se păru că simte braţele copilului în jurul gâtului, respiraţia 
lui liniștită pe obraz, și își aminti de bucuria tăcută pe care o 
trăise în acele momente. 

Gata, ce era cu toate sentimentalismele astea idioate! se 
certă el și scutură capul. Toate astea erau în trecut. La fel ca tot 
restul. 

Faptul că viaţa lui se desfășurase în felul acesta se datora 
părinţilor săi. Părinților lui și tatălui său vitreg, dar el se 
răzbunase de nenumărate ori. Lovise în oameni croiţi din același 
aluat ca și ei. De multe ori. Ce avea de regretat? 

Nu. Luptele cereau victime, iar cu victimele trebuie să înveţi 
să trăiești. 

Aruncă lopăţica în iarbă și se ridică. Acolo, afară, așteptau 
femei noi. Benjamin avea să primească o mamă potrivită. Dacă 
își vindea toate lucrurile și toate imobilele, suma ar fi fost 
suficientă pentru un trai liniștit undeva în lume, cel puţin până 

când își putea continua misiunea și avea să câștige din nou 
bani. 

Deocamdată trebuia însă să privească realitatea în ochi și să 
acţioneze în mod corespunzător. 

Isabel trăia și avea să se refacă. Fratele ei era poliţist și își 
petrecea timpul pe la spital, din câte știa. Asta era marea 
ameninţare. li cunoștea pe tipii de genul ăsta. Aveau o singură 
misiune: să-l găsească pe el. Dar nu aveau să reușească. Urma 
să se asigure de asta. 

Și asistenta pe care o lovise avea să-și amintească de el. De 
acum va tresări de fiecare dată când va sta în faţa unui străin a 
cărui privire nu va reuși să o citească. Încrederea ei în oameni 
se ciobise. Dintre toţi, ea cu siguranţă nu avea să-l uite. Același 
lucru era valabil și pentru secretară. Dar de ele două nu se 
temea. 

Până la urmă, ele habar n-aveau cum arăta de fapt. 

Se așeză în fața oglinzii și își privi chipul în timp ce se 
demachia. 

Avea să se descurce. Dacă era cineva care cunoștea tiparele 
percepţiei umane, atunci el era acela. Dacă aveai riduri pe faţă, 
și dacă ele erau suficient de adânci, atunci oamenii își aminteau 
doar de acele riduri. Dacă privirea din spatele ochelarilor era 
suficient de penetrantă, atunci nu erai recunoscut fără ochelari. 

Dacă aveai un neg urât în bărbie, acesta le sărea oamenilor în 
ochi. Dacă îl îndepărtai, nu băga nimeni de seamă. 

Așadar, unele lucruri erau potrivite pentru deghizări, altele 
nu. Dar un lucru era sigur: cea mai bună deghizare era cea în 
care arătai cât se putea de obișnuit, căci lucrurile banale, 
obișnuite erau cel mai adesea ignorate. La asta se pricepea 
foarte bine. Dacă puneai ridurile în locurile potrivite, adăugai 
umbre în jurul ochilor, umblai la sprâncene, îţi făceai cărarea pe 
cealaltă parte și sugerai prin starea pielii și a părului o anumită 
vârstă și stare de sănătate, te transformai într-un om cu totul 
nou. 

Astăzi se  machiase ca domnul Nimeni. Aveau să-și 
amintească de vârsta lui, de dialect și de ochelarii întunecați, 
dar nu aveau să își mai amintească dacă avea buze pline sau 
subțiri, asta cu siguranță că nu. Sigur că le vor rămâne în 
memorie anumite trăsături ale feţei, la fel ca și întregul incident. 
Dar niciodată nu va fi de ajuns pentru a-l identifica. 

N-aveau decât să facă oricâte investigaţii voiau, nu aveau să 
găsească nimic folositor. Ferslev și camioneta nu mai existau, și 
curând avea să dispară și el. Avea să iasă din scenă un bărbat 
obișnuit dintr-un cartier obișnuit din Roskilde, un bărbat cu o 
casă obișnuită din care existau un milion în această ţară mică. 

În câteva zile, când Isabel va putea vorbi, vor afla, într- 
adevăr, ce făcuse acest bărbat în toţi acești ani, dar nu vor ști 
cine era. Asta știa doar el și așa va și rămâne. Vor discuta 
chestiunea în presă și televiziune. Vor fi avertizate potenţiale 
victime și, de aceea, o vreme va trebui să-și întrerupă 
activităţile. Să ducă o viaţă cumpătată din ce a economisit și să 
caute o nouă bază de pornire. 

Se uită prin casa lui frumoasă. Soţia lui o întreţinuse bine și 
păstrase ordinea, iar pentru lucrările de amenajare cheltuiseră 
destul. Cu toate astea, momentul nu era potrivit pentru a vinde. 
Criza afectase mult prețurile, dar trebuia să vândă. Experienţa îl 
învățase asta. Atunci când trebuia să dispari, nu era de ajuns să 
distrugi doar câteva poduri în urma ta. Mașină nouă, bancă 
nouă, nume nou, adresă nouă, cerc nou de prieteni. Totul 
trebuia schimbat. Se și putea face, important era ca oamenii din 
jur să primească o explicaţie plauzibilă pentru dispariţia sa. Un 
job nou în străinătate, un salariu mai bun, o climă mai plăcută, 
toată lumea înțelegea asta. Și nimeni nu se mira. 

Pe scurt - fără acţiuni precipitate și iraționale. 

e 

Se așeză în ușa deschisă, în faţa teancului de cutii, și strigă 
numele soției sale. După ce rămase acolo câteva minute fără să 
perceapă vreun semn de viaţă, se întoarse și plecă. 

Ei, din fericire nu trebuia să mai facă el însuși asta. Cine 
ucidea cu plăcere un animal de companie îndrăgit? 

Nu mai conta, trecuse. În fine. 

In acea seară, după turneul de bowling, avea să mute 
cadavrul în mașină și să îl transporte la Vibehof. Trebuia să 
reziste. Femeia și copiii trebuiau să dispară. 

In câteva săptămâni cadavrele aveau să se descompună și 
rezervorul avea să fie curăţat. 

Soacra lui urma să primească o scrisoare lacrimogenă de adio 
de la fiica ei. Din aceasta avea să reiasă că relaţia proastă dintre 
mamă și fiică fusese cea care contribuise la decizia de a se 

muta în străinătate. După ce aveau să se vindece rănile, urma 
să primească un semn de viaţă de la ea. 

lar dacă soacra începea la un moment dat să cerceteze sau să 
devină suspicioasă, avea să-i facă o vizită și să o oblige să-și 
scrie propria scrisoare de adio. Nu ar fi fost pentru prima dată 
când ar fi dat cuiva somnifere. 

Mai întâi trebuia să distrugă însă cutiile, să repare mașina și 
să o vândă, și să scape de casă. Pe internet putea găsi o cabană 
confortabilă undeva în Filipine. Apoi, îl va lua pe Benjamin la el. 
Surorii lui va trebui să-i asigure pe viitor susţinerea financiară. 
Apoi, va conduce o mașină veche până în Bulgaria și o va lăsa 
acolo, undeva, pe o stradă. 

Biletele de avion, emise pe noul nume fals, nu vor permite 
nicio conexiune cu vechea sa identitate. Nu, un băiețel 
împreună cu tatăl lui, într-o călătorie de la Sofia la Manila, nu 
vor sări nimănui în ochi. În cealaltă direcţie ar fi fost 
problematic. 

Paisprezece ore de zbor. Acolo se afla viitorul. 

e 

Intră pe coridor și își luă geanta de bowling din dulap. 
Echipamentul care se afla înăuntru îi asigurase victorii și 
triumfuri. Succesele nu lipsiseră în ultimii ani. Acesta era un 
aspect al vieţii sale actuale care avea să îi lipsească în Filipine. 

Totuși nu dădea doi bani pe niciunul dintre colegii de echipă. 
Toţi erau firi blânde, fără excepţie. Doi dintre ei erau chiar niște 
idioţi pe care i-ar fi înlocuit cu plăcere. Nume obișnuite, aspect 
banal, totul mediocru, doar că, în echipă, înaintaseră destul de 
mult în topurile de bowling. 

Sunetul pe care îl scoteau cele zece popice când erau 
dărâmate era sunetul succesului. Toţi șase simțeau asta. 

Acesta era secretul. 

Echipa intra pe pistă pentru a câștiga partida. 

De aceea participa de fiecare dată când era important. De 
aceea. Și, desigur, datorită lui Papst, prietenul său foarte 
folositor. 

a 

— Salut, zise el la bar. Stați aici? 

Era salutul lor. Îl întâmpinară zgomotoși, iar el dădu mâna cu 
toţi cinci. 

— Ce beti? întrebă el. 

Era întrebarea introductivă pentru fiecare nou venit. 

La fel ca și ceilalți, atât de aproape înainte de începerea 
concursului, alegea apa minerală. Adversarii nu o făceau, iar 
asta era greșeala lor. 

Rămaseră câteva minute împreună și vorbiră despre punctele 
forte și slăbiciunile echipei adverse, dar când discuţia se 
îndreptă spre întrebarea dacă vor câștiga campionatul regional 
de înălţare, el le comunică vestea. 

— Mda, mă tem că până atunci va trebui să căutaţi un 
înlocuitor pentru mine. 

Ridică mâinile scuzându-se. 

— Îmi pare rău, băieţi. 

Privirile acuzatoare pe care i le aruncară îi arătară că îl 
considerau un trădător. O vreme, nimeni nu mai zise nimic. 

Svend mesteca guma mai abitir ca de obicei. El și Birger 
păreau de-a dreptul furioși. Era de înțeles că erau supăraţi. 

Lars sparse tăcerea. 

— Asta nu sună bine, René. Ce s-a întâmplat? E ceva în 
neregulă cu soția? De obicei, ăsta e motivul. 

Primi din toate părțile susținere pentru această afirmaţie. 

— Nu. 

EI își permise un mic zâmbet. 

— Nu, nu e din cauza ei. Nu, am fost promovat manager 
adjunct în Tripoli, Libia, într-o firmă pentru energie solară de tip 
nou. Dar nicio grijă, în cinci ani sunt înapoi, la terminarea 
contractului. Și atunci o să aveţi nevoie de mine în liga 
pensionarilor, nu? 

Nimeni nu râse, dar nici nu se așteptase la asta. Comisese un 
sacrilegiu. Ceva mai rău nu i se putea întâmpla unei echipe 
înainte de un turneu, căci toate gândurile deranjante făceau ca 
bila să alunece anapoda. 

El se scuză pentru momentul nepotrivit, dar știa în sinea lui că 
lucrurile se petrecuseră foarte bine. 

Il excluseseră deja din echipă. Așa cum își dorea. 

Dar, da, știa cu siguranţă cum se simțeau acum. Bowlingul 
era evadarea lor din realitate. Pe niciunul dintre ei nu îl aștepta 
un post de manager în străinătate. După ce își marcase distanţa 
faţă de ei, se simțeau ca niște șoareci în capcană. O păţise și el 
de multe ori, dar asta fusese demult. 

Între timp, se transformase în pisică. 

44. 


De trei ori văzuse cum lumina dimineţii își croise drum printre 
cutiile din carton aflate cameră. Incă o dată nu avea să o mai 
vadă, asta îi era clar. 

Din când în când începea să plângă, dar acum nu mai putea 
să facă nici măcar asta. Nu mai avea putere. 

Când încerca să deschidă gura, buzele nu i se mai 
despărțţeau, iar limba îi era lipită de cerul gurii. Cât trecuse de 
când mai avusese suficientă salivă încât să înghită? 

Gândul la moarte era eliberator. Să doarmă pentru totdeauna. 
Să nu mai simtă asemenea dureri. Să nu mai simtă niciodată 
această singurătate. 

e 

— Lasă-l pe cel care se află în fața morţii. Cel care știe că în 
curând va veni clipa. Lasă-l pe cel asupra căruia clipa se aruncă, 
pe cel căruia totul îi dispare, lasă-l să vorbească despre viață, își 
citase tatăl odată, ironic, soţul ei. 

Soțul ei! El, care nu experimentase asta niciodată, cum 
îndrăznise să se îndoiască de aceste cuvinte? Poate că avea să 
moară în orice clipă, cel puţin așa simțea, dar măcar trăise. Da, 
o făcuse. 

Sau nu? 

Ea încercă să-și amintească motivul, dar toate amintirile i se 
amestecau. Anii deveneau săptămâni, apăreau de cine știe unde 
fragmente, sărea peste locuri și timpuri și combina cele mai 
imposibile constelații. 

Mintea îmi va muri prima, se gândi ea. Știu asta acum. 

Nu își mai simţea propria răsuflare. Respira atât de încet, 
încât nu mai simţea curentul de aer nici măcar în nări. Doar 
degetele mâinii libere îi mai tremurau. Degetele care 
scurmaseră o gaură în cutie și simţiseră ceva metalic. O 
preocupa întrebarea despre ce ar putea să fie? Oare avea să 
afle vreodată? 

Degetele îi tremurară din nou, de parcă mișcările i-ar fi fost 
controlate de sfori ţinute direct de Dumnezeu. Tremurară și se 
încordară ușor, ca niște aripi de fluture. 

Vrei ceva de la mine, Doamne? întrebă ea. Sunt oare acestea 
primele atingeri dintre noi, înainte să mă iei de tot la tine? 

Zâmbi în sinea ei. Niciodată nu fusese atât de aproape de 
Dumnezeu. De fapt, nu fusese niciodată atât de aproape de 
cineva. Nu simţea nici teamă și nici singurătate. Doar oboseală. 
Aproape că nu mai simţea apăsarea cutiilor. Doar această 
oboseală. 

Dintr-odată, simţi o durere în piept. O înţepătură apărută ca 
din senin și atât de dureroasă, încât o făcu să deschidă ochii. Se 
lăsase întunericul. Așadar, ziua trecuse. Ultima mea zi, îi trecu ei 
prin minte o secundă mai târziu. 

Toţi mușchii din coșul pieptului se încordară în jurul inimii, iar 
ea se auzi gemând. Simţi cum degetele i se încordează într-un 
spasm și cum îi înțţepenește fața. 

O, Doamne, cât de tare o durea! O, Doamne, lasă-mă să mor 
în sfârșit! se rugă ea. Apoi, simţi o durere străfulgerând-o, o 
durere mai puternică decât toate celelalte, iar apoi liniște. 

Preţ de câteva secunde fu convinsă că inima i se oprise. 
Aștepta să fie înghițită de întuneric pentru totdeauna. Atunci, 
deschise gura, într-o tentativă disperată de a-și umple pentru 
ultima oară plămânii cu aer și scânci, iar acest scâncet se 
instală într-un punct minuscul aflat adânc în interiorul ei, unde 
se ascundea ultimul rest al instinctului său de conservare. 

Simţi o venă pulsându-i în tâmple. O alta în coapsă. Corpul îi 
era încă prea puternic pentru a renunţa. Dumnezeu o mai 
încerca o vreme. 

Teama de următoarea sa mișcare o făcu să se roage. O rugă 
aprinsă, să nu o mai doară și să se termine repede. 

Atunci, auzi cum soțul ei deschidea ușa și o striga, dar 
vremurile în care ar fi putut formula un răspuns trecuseră de 
mult. La ce ar fi folosit? 

Simţi cum îi tresaltă din reflex degetul mijlociu și cel arătător. 
Simţi cum pătrund în gaura din cutia aflată deasupra ei, și cum 
vârful unghiei atingea acel ceva metalic, în continuare la fel de 
neted și de ireal. Până când un cârcel care îi cuprinse toate 
degetele o făcu să tremure și să înţepenească, și să observe 
dintr-odată că în suprafaţa netedă și rece exista o mică 
deschidere în formă de V. 

Se strădui să gândească raţional. Se strădui să separe 
lucrurile. Impulsurile nervoase ale intestinului care își încetase 

de mult activitatea de celulele care ţipau după lichid, de pielea 
care își pierduse sensibilitatea - nimic din toate astea nu trebuia 
să-i strice imaginea pe care simţea că ar trebui să o înțeleagă. 
Imaginea unui mic obiect metalic, cu o deschidere în formă de 
V. 

Aţipi. Din nou acel nimic care îi umplea tot mai mult creierul. 
Acel pustiu care o cuprindea la intervale tot mai dese. 

Apoi, imaginile i se revărsară în minte. Tastele de pe telefonul 
mobil, sticla ceasului de mână, oglinda din dulapul cu farduri, 
totul apărea și dispărea iarăși. Toate lucrurile netede pe care le 
observase în viața ei se luptau pentru un loc de frunte în 
conștiința ei. Apoi, își aminti. Acel obiect pe care ea nu-l folosise 
niciodată, dar pe care, în copilăria ei, bărbaţii îl scoteau mândri 
din buzunar. Se pare că și soțul ei avusese un astfel de obiect. 
lar acum se afla chiar acolo, bricheta Ronson cu V-ul ei, pe 
fundul cutiei din carton unde fusese aruncată neglijent - poate 
doar în scopul de a fi acum descoperită de ea. Să fie acolo 
pentru a-i stimula gândurile, ba poate chiar și pentru a fi soluţia 
nouă și rapidă a finalului vieții ei. 

Important e să reușesc să o scot! Important e să funcționeze 
și ca degetele mele să mă asculte! Atunci întreaga sa avere ar 
dispărea odată cu mine. 

Undeva în sinea ei zâmbi. Gândul era, în mod straniu, 
înviorător! Dacă ardea totul, atunci măcar lăsa o urmă. Ar fi 
reușit să-i planteze în viață un ciulin de care nu va reuși 
niciodată să scape cu adevărat. Va pierde lucrurile pentru care 
comisese infracțiunile. 

Ce cădere! 

Ea își ţinu răsuflarea, zgârie din nou cartonul și constată 
pentru prima dată cât de tare putea fi. Reușea să zgărie și să 
desprindă doar bucăţi minuscule. Ca o viespe pe care o 
observase într-un colț al mesei din grădină. Işi imagină cum 
praful de carton se prelinge pe lângă capul ei. Particule mici cât 
o gămălie de ac. Gaura trebuia să fie suficient de mare pentru 
ca bricheta să alunece afară și, cu puţin noroc, să-i cadă în 
palmă. 

e 

Când gaura ajunsese într-adevăr atât de mare încât bricheta 

putea fi mișcată milimetric, ea nu mai putu. 

Închise ochii și îl văzu dinaintea ei pe Benjamin. Mai în vârstă 
decât acum, vorbind, alergând. Un băiat frumos, care alerga 
spre ea. Băieţos și glumet, cu mingea în mână. Ah, cât i-ar fi 
plăcut să trăiască să vadă asta. Prima lui propoziţie. Prima sa zi 
de școală. Prima dată când s-ar fi uitat în ochii ei și i-ar fi spus 
că e cea mai bună mamă din lume. 

Nu era sigură dacă aceste sentimente dăduseră naștere 
umezelii din colţul ochiului. În orice caz, ea exista. Sentimentele 
pentru Benjamin, fiul ei, care acum trebuia să trăiască fără ea. 

Benjamin va trăi împreună cu el. 

Nu! strigă totul în ea. Dar la ce îi folosea? 

Gândul revenea mereu, tot mai puternic. El avea să trăiască 
cu Benjamin. Avea să rămână acesta ultimul ei gând, înainte ca 
inima să i se oprească? 

Atunci, degetele i se mișcară din nou, iar unghia degetului 
mijlociu dădu de o bucăţică de hârtie de sub brichetă, iar ea o 
zgârie până i se rupse unghia. Rămăsese fără singurul ei 
instrument. Luptându-se să accepte această realitate, aţipi din 
nou. 

e 

De jos, de pe stradă, se auzeau strigăte până la ea și, în 
același timp, mobilul din buzunarul pantalonilor îi suna. Soneria 
era mult mai slabă. Bateria avea să i se termine în curând. Știa 
ce însemna asta. 

Era vocea lui Kenneth. Poate că soţul ei mai era în casă. Poate 
că deschidea ușa. Poate Kenneth știa că era ceva în neregulă. 
Poate... 

Degetele i se mișcară un pic. Era ce ea putea face. i 

Ușa casei nu se deschise însă. Nu există nicio ceartă. In afară 
de telefonul care suna tot mai slab, nu se mai auzea nimic. In 
acel moment, bricheta alunecă încet din locul ei și îi atinse 
mâna. 

Se pare că era acum pe degetul ei mare. O mișcare greșită și 
îi va aluneca și va dispărea în întunericul de sub ea. 

încercă să nu asculte strigătele lui Kenneth. Încercă să nu ia 
în seamă faptul că vibraţiile din buzunarul ei se atenuau. Se 
concentră doar pe degetul său arătător, care trebuia să aducă 
bricheta în poziţia corectă. 

Când fu cât se poate de sigură că se afla în poziţia corectă, își 
răsuci încheietura cât putu. Poate doar un centimetru, dar îi 


VP - 385 


dădu un sentiment bun. Credea în ea însăși acum și nu mai 
simţea că degetul inelar și cel mic erau complet amorțite. 

Apăsă cât de tare putu și auzi fâsâitul slab al gazului care 
scăpa când se deschise clapeta brichetei. 

Dar cum avea să găsească vreodată puterea de a o aprinde? 

Se strădui să-și canalizeze toată forța pe care o mai avea în 
ultima falangă a degetului mare. Un ultim act de voinţă care va 
arăta lumii cum își trăise ultimele ore și cum murise. 

Apoi, apăsă. Nimic nu mai trăia în ea afară de falanga 
degetului mare, iar în fața ochilor ei scânteia apăru ca o stea 
căzătoare din întuneric, care aprinse gazul și totul deveni 
limpede. 

Răsuci încheietura acel singur centimetru posibil spre cutie și 
lăsă flacăra să lingă o clipă cartonul. Apoi, slăbi strânsoarea și 
privi mica flacără albastră, văzu cum devenea galbenă și mai 
lată. Incet, ca o fâșie de lumină, își croi drum în sus, lăsând în 
urmă o dâră neagră de cenușă. Ce tocmai arsese, acum se 
stingea. 

La scurt timp, flacăra slabă ajunse la marginea de sus a cutiei 
și se stinse. Lăsă în urmă doar o dâră de jăratic roșu. Apoi, 
dispăru și ea. 

Il auzi pe Kenneth strigând și știu că se terminase. 

Nu mai avea puterea să aprindă bricheta încă o dată. 

Inchise ochii și și-l închipui pe Kenneth în faţa casei. Ce copii 
frumoși, fraţi pentru Benjamin, i-ar fi putut dărui! Ce viaţă 
frumoasă! 

Ea inspiră mirosul de fum și în minte îi apărură alte imagini. 
Excursiile cu cercetașii la lac. Focurile de Sfântul loan împreună 
cu băieţii mai mari. Aroma de la sărbătoarea satului Vitrolles, 
unde făcea camping cu fratele și părinţii ei. 

Mirosul deveni mai puternic. 

Ea deschise ochii și văzu o flacără aurie, împletită cu lumini 
albăstrui deasupra cutiilor. 

In următorul moment, lumina flăcărilor apăru deasupra ei. 

Ardea. 

Auzise că, într-un incendiu, mureai de cele mai multe ori din 
cauza intoxicației cu fum. Așa ar fi vrut să sfârșească acum și 
ea. | se părea o moarte milostivă și fără dureri. 

Dar ea zăcea pe jos, iar fumul urca spre tavan. Părea că 
flăcările aveau să o ajungă înaintea fumului. Avea să ardă de 
vie. 

Și atunci o cuprinse frica. 

O frică supremă, finală. 

45. 


— Acolo! 

Assad arătă spre o clădire roșiatică, îmbrăcată în schele, 
aflată pe diagonală, de partea cealaltă a drumului, direct lângă 
Kabenhavnsvej. Părea destul de dărăpănată. 

„ESTE DESCHIS - SCUZAȚI DEZORDINEA!” anunţa un banner 
atârnat deasupra ușii. Nu prea arăta ca o intrare. 

— Carl, cotește la dreapta. Trebuie să mergem în pătrat, zise 
Assad. 

— În rond, îl corectă Carl. 

— Rond? 

— Ah, nu contează, Assad, așa se zice. 

Parcară în parcarea abia luminată și aproape plină de lângă 
centrul pentru bowling. Acolo se aflau nu mai puţin de trei 
Mercedesuri de culoare închisă, dar niciunul nu avea urme de 
coliziune. 

Oare putea fi reparată o mașină atât de repede? se întrebă 
Carl. Se îndoia de asta. Apoi își aminti de arma de serviciu aflată 
în dulap, la sediu. Probabil că ar fi trebuit să o ia cu el, dar cine 
ar fi putut bănui de dimineaţă așa ceva? Ziua fusese lungă și 
plină de evenimente neprevăzute. 

Ocoliră clădirea. In afară de un afiș cu bile uriașe de bowling 
în spatele clădirii, nimic nu indica faptul că acolo era un centru 
de bowling. 

La fel se întâmplă când găsiră intrarea din spate și se treziră 
dintr-odată într-o încăpere plină cu fișete din metal. Ar fi putut la 
fel de bine să fie compartimente de bagaje din oricare gară. In 
rest, pereţii erau goi, existau doar două uși fără plăcuțe și o 
scară vopsită în culorile naţionale ale Suediei, care ducea în jos. 
Nicăieri nu se vedea vreun semn de viaţă sau vreo activitate. 

— Trebuie să coborâm în pivniţă. Cel puţin, așa cred, opină 
Assad. 

Vă mulțumim pentru vizita dumneavoastră. Pe curând, în 
centrul de bowling Roskilde! Sport, distracție, emoții, scria acolo 
pe ușă. 

Ultimele două cuvinte chiar făceau referire la bowling? Pentru 
Carl, bowlingul nu era un sport, nu-i plăcea aruncatul bilei și nici 
pasionant nu i se părea. În mintea lui asocia bowlingul cu 
funduri ridicate în sus, bere proastă și mâncare greu digerabilă. 

În cele din urmă descoperiră recepţia, unde găsiră un bărbat 
vorbind la telefon, încadrat de regulamentul casei, pungi de 
dulciuri și sfatul de a nu uita biletul de parcare. 

Carl se uită în jur. Barul era plin. Peste tot se aflau mici 
grupuri de oameni și genţi de sport. Poate că așa e la turnee, se 
gândi el. O sumedenie de bărbați și femei în pantaloni lălâi și 
tricouri cu logoul clubului lor. 

— Am dori să vorbim cu Lars Brande. Îl cunoaşteţi? îl întrebă 
Carl pe bărbatul din spatele recepţiei când acesta închise 
telefonul. 

Omul făcu semn spre unul dintre bărbaţii de la bar. 

— Cel cu ochelarii în păr. la vedeţi ce se întâmplă dacă 
strigaţi Smoker. 

— Smoker? 

— Da, așa îi spunem noi. 

Se apropiară și băgară de seamă că pantofii și hainele lor 
erau privite ciudat. 

— Lars Brande? Sau să vă spun direct Smoker? întrebă Carl și 
întinse mâna. Numele meu e Carl Mørck și sunt de la 
Departamentul Q, sediul poliţiei din Copenhaga. Putem sta un 
pic de vorbă? 

Lars Brande zâmbi și îi scutură mâna. 

— Ah, da, uitasem complet de asta. Tocmai am aflat că unul 
dintre colegii noștri de echipă ne va părăsi în curând. Chiar 
înainte de campionatul regional. Numai asta îmi umbră acum 
prin cap. 

ÎI bătu ușor pe cel de lângă el pe spate. Așadar, el era 
dezertorul. 

— Aceștia sunt colegii dumneavoastră de echipă? întrebă 
Carl, indicând către cei cinci bărbați. 

— Cea mai bună echipă din Roskilde, răspunse Lars și ridică 
degetul mare în sus. 

Carl îi făcu un semn discret lui Assad. Trebuia să rămână 
acolo și să-i supravegheze pe ceilalţi, ca să nu se facă vreunul 
nevăzut. Nu puteau risca asta. 

Lars Brande era înalt, dar mai degrabă slab și aţos. Trăsăturile 
sale fine și distinse te duceau cu gândul la o activitate 
intelectuală, poate chiar academică, de birou, în orice caz. 
Pielea sa tăbăcită de soare și mâinile puternice și muncite 
indicau însă o meserie fizică. O impresie generală cât se poate 
de derutantă. 

Se retraseră un moment lângă un perete și se uitară la 
jucătorii de pe diversele piste. 

— Aţi vorbit cu asistenta mea, Rose Knudsen, iniţie Carl 
discuţia. Am înţeles că v-a amuzat asocierea unor prenume și 
întrebarea noastră cu privire la un breloc sub formă de bilă de 
bowling. Dar trebuie să știți că nu e vorba de o bagatelă. 
Lucrăm la un caz foarte urgent și extrem de serios, și trebuie să 
vă informez că tot ce îmi spuneți va fi trecut în procesul-verbal. 

Deodată, bărbatul arăta de parcă toată treabă nu i s-ar fi 
părut în regulă. Ochelarii părură să îi alunece din păr. 

— Sunt bănuit de ceva? Pentru ce? Despre ce e vorba? 

Lars Brande părea prins cu ocaua mică. Foarte ciudat, se 
gândi Carl, căci el nu rostise până acum nimic cu privire la vreo 
bănuială. Dar de ce se arătase acest bărbat atât de vorbăreţ 
faţă de Rose, dacă se știa cu musca pe căciulă? Nu, n-avea 
sens. 

— Bănuit? Nu. Vreau doar să vă pun câteva întrebări. E în 
regulă? 

Tipul se uită la ceas. 

— De fapt, nu. Ne vine rândul în douăzeci de minute, știți. Și 
înainte de asta ne adunăm cu toţii. Nu poate să aștepte până 
mai târziu? Chiar dacă tare aș vrea să știu despre ce e vorba. 

— Îmi pare rău. Putem merge la masa juriului? 

Lars Brande se uită nedumerit la Carl, dar făcu semn că da. 

Juriul păru la fel de nedumerit, dar când Carl își prezentă 
legitimaţia, deveniră mai cooperanți. 

Când răsună vestea din difuzoare, tocmai treceau, pe drumul 
de întoarcere, pe lângă niște mese. 

— Din raţiuni practice, trebuie să schimbăm puţin ordinea 
echipelor, rosti unul dintre membrii juriului și numi echipa care 
urma să ia startul în continuare. 

Carl privi spre bar și văzu cinci perechi de ochi care îl priveau 
serioşi și uimiţi. În spatele bărbaţilor stătea Assad, care îi 
pândea atent ca o hienă. 

Era unul dintre cei cinci, Carl era cât se poate de sigur. Câtă 
vreme bărbaţii rămâneau aici, copiii erau în siguranţă. Dacă mai 
erau în viață, evident. 

— Îi cunoaşteţi bine pe jucători? Dacă am înţeles bine, sunteţi 
căpitan de echipă. 

Lars Brande încuviinţă și răspunse fără să-l privească pe care. 

— Jucam împreună încă dinainte să se deschidă centrul de 
aici. Dincolo, în Radovre, dar aici e mai aproape pentru noi. Pe 
atunci erau alţi doi în echipă, dar cum toţi locuim în apropiere 
de Roskilde, am decis să continuăm aici. Și da, îi cunosc foarte 
bine. Mai ales pe Stulper, cel care șade acolo. Cel cu ceasul de 
aur. Acela e fratele meu, Jonas. 

Carl avea impresia că omul părea puţin nervos. Ştia ceva? 

— Stulper și Smoker, simpatice porecle... Carl zâmbi politicos. 

Poate că această manevră de ușoară diversiune mai slăbea 
un pic presiunea sub care se afla bărbatul din faţa lui. Trebuia 
să-l facă rapid pe om mai cooperant. 

Și se pare că strategia funcţionă. Lars Brande zâmbi ușor. 

— Da, pentru cei din afară poate. Dar Jonas și cu mine suntem 
apicultori, de aceea numele nu sunt totuși chiar atât de 
amuzante, răspunse el. Noi toţi avem porecle în echipă. Știţi 
cum e. 

Carl încuviință, deși nu știa. 

— Am observat că toți membrii echipei sunt destul de înalți. 
Sunteţi cumva înrudiţi de aproape sau de departe? 

Atunci cu siguranţă s-ar acoperi reciproc. 

Lars Brande zâmbi din nou. 

— Nu, sigur că nu. Doar Jonas și cu mine. Dar e adevărat că 
suntem mai înalţi decât media. Cu braţe lungi poţi să arunci mai 
bine. 

Acum râdea. Nu. 

— E pură întâmplare. Sincer să fiu, nu ne-am gândit niciodată 
la asta. 

— O să vă rog imediat să-mi daţi CNP-urile. Dar mai întâi aș 
vrea să vă întreb: știți cumva dacă vreun membru al echipei ar 
avea ceva de ascuns? 

Brande părea șocat. Poate că abia acum își dădea seama că 
treaba era serioasă. 

Trase adânc aer în piept. 

— Nu ne cunoaștem chiar atât de bine, zise el ezitant și prea 
puţin convingător. 

— Puteţi să-mi spuneţi care dintre dumneavoastră conduce 
un Mercedes? 

El scutură din cap. 

— Jonas și cu mine sigur nu. Pe ceilalți trebuie să-i întrebaţi 
direct. 

Acoperea pe cineva? 

— Doar trebuie să știți în ce mașini vin ceilalți. Nu participaţi 
împreună la turnee? 

El încuviinţă. 

— Ba da, dar de cele mai multe ori ne întâlnim aici. Unii își 
lasă lucrurile în dulapurile de sus, iar eu și Jonas avem un 
Volkswagen care are șase locuri. Dacă împărți costurile, iese 
mai ieftin. 

Răspunsurile păreau firești, dar bărbatul părea scuza 
personificată. 

— Colegii dumneavoastră de echipă, mi-i puteţi arăta? 

Carl își retrase imediat întrebarea. 

— Nu, spuneţi-mi mai întâi de unde aveți brelocurile. E un 
model obișnuit pentru pasionaţii acestui sport? Poate fi 
cumpărat din centrele de bowling? 

El scutură din cap. 

— Nu acestea. Pe ale noastre e gravat numărul unu pentru că 
suntem foarte buni. 

Zâmbi a scuză. 

— In mod normal nu scrie nimic pe bile, și dacă da, cel mult 
numărul care indică mărimea ei. Dar niciodată cifra unu, pentru 
că nici măcar nu există bile de bowling atât de mici. Nu, pe 
astea le-a cumpărat unul dintre noi din Thailanda. 

Scoase cheile lui și îi arătă lui Carl bila. Mică, întunecată și 
tocită. Nimic deosebit, până la cifra unu gravată pe ea. 

— Noi și câţiva din vechea echipă o au, continuă el. Cred că 
atunci a cumpărat zece. 

— Cine e el? 

— Svend. Cel cu sacoul albastru. Care mestecă gumă și arată 
ca un vânzător de haine de bărbați. Ceea ce a și fost o vreme. 

Carl îl studie pe bărbat. La fel ca și ceilalți, ședea la bar și îl 
studia pe colegul lui care discuta cu polițistul. 

— OK, vă antrenați împreună, ca echipă? 

Dacă unul lipsește mai mereu, ar putea fi important, se gândi 
el. 

— Da, eu și Jonas cel puţin. Câteodată mai vin și ceilalți. Dar o 
facem în general de plăcere. Pe vremuri ne antrenam împreună 
aproape întotdeauna, dar nu se mai întâmplă atât de des. 

Zâmbi din nou. 

— De regulă exersăm un pic chiar înainte de concursuri. Poate 
că ar trebui să o facem din nou mai des. Dar ce contează? Dacă 
tot obţii într-o rundă peste două sute cincizeci, care e problema? 

— Are vreunul dintre voi o cicatrice vizibilă, știți asta? 

Lars Brande ridică din umeri. 

Se părea că va trebui să-i verifice pe fiecare în parte. 

— Ce ziceți, putem să ne așezăm acolo? întrebă Carl, arătând 
spre câteva mese acoperite cu pânză albă, evident un fel de 
restaurant. 

— Cu siguranţă. 

— Atunci o să mă așez acolo. Dacă aţi fi atât de amabil să îl 
rugaţi pe fratele dumneavoastră să vină acolo? 

Jonas Brande părea consternat. Despre ce era vorba? Ce era 
atât de important încât modificase ordinea din concurs? 

Dar Carl nu se osteni să-l lămurească. 

— Unde eraţi astăzi după-amiază între orele 15.15 și 15.45? 
Puteţi să dovediţi cumva asta? 

Carl îi studie chipul. Masculin. În jur de patruzeci și cinci de 
ani. Ar fi putut fi bărbatul din lift, pe care îl văzuseră la spital? 
Cel din portretul-robot? 

Jonas Brande se aplecă ușor în față. 

— Între 15.15 și 15.45? Nu cred că pot spune cu atâta 
precizie. 

— Aha. Dar aveţi un ceas foarte frumos, Jonas. Nu vă uitaţi 
niciodată la el? 

În mod surprinzător, bărbatul izbucni în râs. 

— Sigur că da, doar că nu îl port când lucrez. Un ceas ca ăsta 
costă treizeci și cinci de mii de coroane. L-am moștenit de la 
tatăl nostru. 

— Așadar, în acel interval de timp aţi lucrat? 

— Evident. 

— Și de ce nu știți unde erați? 

— Ei bine, nu știu dacă eram în atelier și reparam stupii sau 
dacă eram în hambar și schimbam roata zimţată din malaxorul 
de miere. 

Se pare că nu el era cel inteligent dintre cei doi fraţi. Sau 
poate că era foarte inteligent? 

— Vindeţi mult și la negru? 

Punct ochit! La întrebarea asta nu se aștepta. Nu că pe Carl l- 
ar fi interesat. Asta era treaba altora. Pe el îl interesa să-și facă 
doar o impresie despre bărbatul aflat în faţa sa. 

— Jonas, aveţi antecedente? Știţi că pot afla foarte ușor. 

Carl nu reuși să plesnească din degete cum intenţiona. 

Bărbatul scutură din cap. 

— Alţii din echipă? 

— De ce? 

— Există antecedente? 

El ezită. 

— Cred că Go Johnny, Acceleraţie și Papa au ceva la dosar. 

Carl își dădu ușor capul pe spate. Ce nume de rahat! 

— Cine sunt ăștia? 

Jonas Brande își miji ochii când se uită la bărbaţii de la bar. 

— Birger Nielsen e cel cu chelia. Cântă la pian în baruri și 
restaurante. De asta îi spunem Go Johnny. Cel de lângă el e 
Mikkel, mecanic de motociclete în Copenhaga. De aceea îi 
spunem Acceleraţie. Nu cred că au făcut cine știe ce. La Birger a 
fost ceva cu producerea ilegală de șnaps, iar la Mikkel ceva cu 
mașini furate, pe care le-a vândut mai departe. Dar s-a 
întâmplat demult. De ce? 

— Și cel de-al treilea pe care l-aţi numit? Papa îi spuneaţi, nu? 
Trebuie să fie Svend, cel cu sacoul albastru. 

— Da, el e catolic. La el nu știu exact, dar cred că a fost ceva 
în Thailanda. 

— Și cine e ultimul din echipă? Cel care tocmai vorbește cu 
fratele dumneavoastră? E cel care pleacă, nu? 

— Da. René. Cel mai bun jucător al nostru. De aceea e și mare 
păcat. Rene Henriksen, exact ca pe fostul apărător din echipa 
națională de fotbal. De aceea îi spunem Trei. 

— Pentru că Rene Henriksen avea tricoul cu numărul trei? 

— Cel puţin la un moment dat. 

— Aveţi o  legitimaţie, ceva unde e notat  CNP-ul 
dumneavoastră, Jonas? 

Ascultător, acesta scoase portmoneul din buzunar și îi întinse 
lui Carl carnetul de conducere. 

Carl își notă numărul. 

— Știţi cumva dacă vreunul dintre dumneavoastră conduce un 
Mercedes? 

El ridică din umeri. 

— Nu. Ne întâlnim mereu... 

Carl îi făcu semn că nu mai contează. Nu avea timp de asta. 

— Vă mulţumesc, Jonas. Vă rog să-l trimiteţi pe René la mine, 
da? 

e 

Se priviră din clipa în care el se ridică de la bar și până când 
se așeză în faţa lui Carl. Un bărbat foarte atrăgător. Nu că ar fi 
însemnat ceva, dar era îngrijit și avea o privire fermă. 

— Rene Henriksen, se prezentă el și își ridică ușor pantalonii 
de la genunchi înainte să se așeze. Din câte am înţeles de la 
Lars Brande, investigaţi un caz. Nu că ar fi zis el ceva, dare 
doar o părere de a mea. Are de a face cu Svend? 

Carl îl studie cu atenţie. Cu un pic de bunăvoință, putea fi 
foarte bine cel pe care îl căutau. Chipul era poate un pic prea 
îngust, dar era posibil ca în decursul anilor să mai fi slăbit. Părul 
tuns de curând. Tâmple înalte, dar asta se putea schimba cu o 
perucă. Carl simţi furnicături în tot corpul. Toate ridurile din jurul 
ochilor nu erau doar de expresie. 

— Svend? Vă referiți la Papa? zâmbi Carl, deși nu îi ardea de 
așa ceva. 

Tipul ridică sprâncenele. 

— De ce întrebaţi dacă are vreo legătură cu Svend? 

Aici, expresia omului se schimbă, dar nu afișă o mină 
justificativă, așa cum te-ai fi așteptat, ci mai degrabă una 
rușinată, de parcă și-ar fi dat seama de lipsa lui de tact. 

— Ah, zise el, scuze, a fost greșeala mea. Nu ar fi trebuit să 
aduc vorba de Svend. Vreţi să o luăm de la început? 

— E în regulă. Părăsiţi echipa? Vă mutaţi? 

Din nou acea privire care îi dădea senzaţia că omul din faţa lui 
se simţea dezgolit. 

— Da, zise el. Mi-a fost oferit un job în Libia. Voi superviza 
construcția unei instalaţii solare uriașe în deșert, care să 
producă electricitate într-o singură unitate centrală. O chestie 
revoluţionară, poate că aţi auzit de ea? 

— Sună palpitant. Cum se numește firma? 

— Ah, e așa o poveste enervantă, zâmbi el. Deocamdată, 
numele se rezumă la numărul de înregistrare de la Registrul 
Comerţului al societăţii daneze pe acţiuni. Nu se pot hotărî dacă 
numele să fie arab sau englez, dar pentru informarea 
dumneavoastră, societatea se cheamă 773 PB 55. 

Carl încuviință. 

— Câţi dintre colegi conduc un Mercedes, în afară de 
dumneavoastră? 

— Cine zice că am un Mercedes? 

El scutură din cap. 

— După știința mea, doar Svend are unul, dar de regulă vine 
pe jos aici. Nu stă departe. 

— De unde știți că Svend are un Mercedes? Lars și Jonas 
spuneau că mergeţi mereu cu Volkswagenul lor. 

— Așa e, dar Svend și cu mine ne întâlnim și în particular. Ar 
trebui să spun că ne întâlneam, căci în ultimii doi sau trei ani n- 
am mai fost pe la el. Înţelegeţi probabil de ce. De atunci și până 
acum cu siguranţă că nu și-a schimbat mașina. Cel puţin, nu din 
câte știu eu. Pensionarii nu au chiar atât de mulți bani. 

— Ce vreți să spuneţi cu „înțelegeţi probabil de ce”? 

— Ei, călătoriile sale în Thailanda. Doar despre ele e vorba, 
nu? 

Asta suna a manevră de distragere a atenţiei. 

— Ce fel de călătorii? Nu sunt de la brigada antidroguri, dacă 
asta credeţi. 

Bărbatul arăta acum de parcă ar fi vrut să intre în pământ, 
dar putea fi și o manevră abilă. 

— Droguri? Nu, nu despre asta e vorba, zise el. Ah, la naiba, 
nu vreau să aibă probleme din pricina mea. Cu siguranţă am 
bănuit ceva greșit. 

— Vreţi să fiți amabil și să-mi spuneţi pe șleau ce bănuiți? 
Altminteri va trebui să vă iau cu mine pentru interogatoriu la 
sediu. 

René Henriksen își trase capul înapoi. 

— Pentru Dumnezeu, nu. Vreau doar să spun că Svend a 
recunoscut odată față de mine ce făcea în Thailanda. Că 
organiza femei localnice care însoțeau transportul de copii în 
Germania. Copii care să fie adoptați de perechi fără copii. Se 

ocupa de toată hârţogăria și era convins că face o faptă bună. 
Dar nu cred că știe de unde vin copiii. La asta mă refeream. 

Făcu un semn din cap. 

— Svend e un jucător talentat de bowling, așa că e în regulă 
să joci cu el. Dar de când am aflat despre treaba cu copiii, nu 
am mai fost la el acasă. 

Carl se uită la bărbatul cu sacoul albastru. 

Acolo unde era fum, era și foc. Oare acest Svend folosea 
fumul pentru a abate atenţia de la cu totul alte lucruri? Era 
foarte posibil. Ţine-te de adevăr, dar nu prea aproape, așa suna 
codul celor mai mulți infractori. Poate că nu se ducea deloc în 
Thailanda, poate că el era răpitorul care avea nevoie de un alibi 
pentru colegii de bowling în timp ce își vedea de activităţile sale 
revoltătoare. 

— Știţi cine din echipă cântă bine și cine prost? 

Bărbatul se aplecă în față și începu să râdă. 

— Nu, noi nu prea cântăm. 

— Și dumneavoastră? 

— Mulţumesc, eu cânt destul de bine. Pe vremuri am avut 
deseori ocazia în calitate de ministrant la biserica din Flang. Am 
cântat și în corul bisericii. Vreţi să vă ofer o probă? 

— Nu, mulțumesc. Dar Svend e un cântăreț bun? 

— N-am idee, răspunse bărbatul, scuturând din cap. Dar 
spuneți-mi, de asta aţi venit? 

Carl încercă să zâmbească. 

— Are vreunul dintre dumneavoastră vreo cicatrice vizibilă? 
Știți asta? 

Bărbatul ridică din umeri. Nu, Carl nu-l putea exclude încă 
dintre suspecți. Pur și simplu nu putea. 

— Vă puteţi legitima? Aveţi ceva din care să reiasă CNP-ul 
dumneavoastră? 

El nu răspunse. Băgă mâna în buzunar și scoase un etui care 
conţinea cârduri din plastic. Lars Bjørn avea și el așa ceva. Cu 
siguranţă o chestiune de statut social. 

Carl își notă CNP-ul. Patruzeci și patru de ani. Se potrivea. 

— Vreţi să-mi mai spuneţi încă o dată numele noii 
dumneavoastră firme? 

— 773 PB 55. De ce? 

Carl ridică din umeri. Dacă el ar fi rostit din minte un astfel de 
nume absurd, l-ar fi uitat cu siguranţă două minute mai târziu. 
Așadar, probabil că era corect. 

— Incă ceva. Unde eraţi astăzi între orele 15 și 16? 

Bărbatul se gândi puţin. 

— Între trei și patru. Eram la frizer, în Allehelgensgade. Mâine 
am o întâlnire importantă și trebuie să fiu prezentabil. 

Işi trecu mâna pe la tâmplă. Da, arăta tuns de curând, dar de 
îndată ce terminau aici, trebuiau să verifice la frizer. 

— René Henriksen, aș vrea să vă așezați dincolo, în colț, la 
masa albă. E posibil să trebuiască să discutăm și mai târziu. 

Bărbatul încuviinţă și zise că, evident, era în continuare 
dispus să ajute. 

Asta spuneau aproape toţi cei care vorbeau cu poliţia. 

Carl îi făcu apoi un semn lui Assad să-l trimită pe bărbatul cu 
sacoul albastru. Nu aveau timp de pierdut. 

e 

Omul nu părea deloc un tânăr pensionar. Umerii umpleau 
sacoul și asta nu doar cu ajutorul pernițelor, care aminteau mult 
de moda anilor 1980. Avea trăsături marcante, iar când mesteca 
gumă îi juca întreaga musculatură a maxilarului. Cap lat. 
Sprâncene puternice, aproape împreunate. Păr tuns scurt. Mers 
ușor aplecat. Un bărbat care avea probabil mai multe secrete 
decât ai fi crezut la prima vedere. 

Mirosea neutru, dar bine. In schimb, nu prea știa să susțină 
privirile. Și avea cearcăne negre, care păreau să facă distanța 
dintre ochi mai mică. 

In orice caz, un profil care merita o a doua privire. 

Când se așeză, Svend îl salută din cap pe Rene Henriksen, 
aflat în colț. 

Părea, într-un anume fel, un salut destul de prietenos. 

46. 


Când își dăduse seama că putea să-și controleze foarte bine 
emoțiile, nici măcar nu era prea în vârstă. La el, pur și simplu nu 
puteai să-ţi dai seama cum se simțea cu adevărat. Ştia asta. 

Această capacitate de a fi impenetrabil o dezvoltase în casa 
parohială, căci acolo nu trăiai în lumina lui Dumnezeu, ci în 
umbra acestuia, iar emoţiile erau, de cele mai multe ori, 
interpretate greșit. Bucuria era confundată cu superficialitatea, 
furia cu refuzul sau ciuda. Și, de fiecare dată când era citit prost, 
era pedepsit. De aceea își ascundea sentimentele. Era cel mai 
bine pentru el. 

Ceea ce îl și ajutase de atunci - de fiecare dată când se 
simţea nedreptăţit, când îl afectau dezamăgirile. 

Și acum îl ajuta, da, era salvarea lui. 

Când îi văzuse venind pe cei doi polițiști, avusese un șoc. Un 
șoc adevărat. Dar nu arătase asta. 

Îi observase imediat când se apropiaseră de recepţie. Cu 
siguranţă erau cei doi bărbaţi care discutaseră în faţa liftului din 
Rigshospital cu fratele lui Isabel. Nu uitai prea ușor o astfel de 
pereche bizară. 

Întrebarea era dacă și ei îl recunoșteau. 

Nu credea. Altfel, l-ar fi ciuruit cu întrebări, iar polițistul l-ar fi 
privit, cu siguranță, altfel. 

Se uită în jur. Dacă situaţia se agrava, existau două ieșiri. Fie 
prin sala mașinilor, pe ușa din spate și apoi în sus, pe scara de 
incendiu, pe lângă scaunul fără picioare pe care cineva îl pusese 
acolo pentru a semnala că era drumul greșit. Ridicol. 

A doua variantă te ducea direct pe lângă acel asistent de 
poliţie. Toaletele se aflau între recepţie și ieșire. Așadar, ce ar fi 
fost mai firesc decât să o iei în acea direcţie? 

Dar atunci bărbatul cu tenul închis la culoare ar fi văzut că 
trece pe lângă ușile toaletelor. Și ar fi trebuit să-și abandoneze 
mașina, pe care o parcase, ca de obicei, departe, în parcarea 
Ro's Torv. Și nu i-ar fi ajuns timpul să iasă din parcare. Aveau 
să-i taie calea. 

Nu, dacă se hotăra pentru acea soluţie, trebuia să-și lase 
mașina acolo și să fugă pe jos. Și, deși cunoștea o sumedenie de 
scurtături în orașul său, nu era sigur că avea să fie destul de 
rapid. 

Cel mai bine era să abată atenţia de la el asupra altcuiva. 
Dacă voia să scape și, în același timp, să controleze situaţia, 
trebuia să folosească mijloace mai radicale. Cu acești doi 
polițiști nu era de glumă, erau deștepţi. Naiba știa cum îi 
dăduseră de urmă. 

Era limpede că îl suspectau. Altminteri, de ce ar fi întrebat de 
Mercedes? Sau de talentele sale de cântăreţ? Și, de două ori, de 
numărul societăţii pe acţiuni din Registrul Comerțului? Ce noroc 
că își amintise numărul! 

Dar, până una alta, polițistul înghiţise minciunile pe care i le 
înșirase, acceptase carnetul de conducere fals, precum și 
numele fals sub care venea de ani întregi la clubul de bowling. 

Problema era că îl înghesuiseră literalmente în colț. Minciunile 
lui erau ușor de verificat. Mai rău, identitățile sale se terminau și 
la fel și punctele de susținere. Nu putea să plece pur și simplu. 
Orice om din local ar fi văzut tentativa sa de a fugi. 

Se uită spre Papa. Acesta ședea în faţa poliţistului și mesteca 
gumă ca nebunul. Era personificarea vinovăţiei. 

Bărbatul acela era victima permanentă, de aceea îl și folosise 
ca exemplu de atâtea ori. Unul ca Papa era personificarea 
domnului Nimeni. Așa trebuia să arăţi dacă nu voiai să ieși în 
evidenţă. Foarte banal, așa cum arăta el. Adevărul era că se 
asemănau în anumite privinţe: forma capului, mărime, statură, 
greutate, dar și la aspectul exterior îngrijit, care părea chiar un 
pic plicticos. Papa îi dăduse ideea să se machieze astfel încât 
ochii să pară mai apropiaţi și sprâncenele împreunate. Și, cu 
puţin machiaj, obrajii lui păreau la fel de laţi că ai Papei. 

Folosise de câteva ori exact aceste trăsături. 

Lăsând la o parte fizionomia, Papa mai avea și altceva carei 
se potrivea: Svend se ducea de mai multe ori pe an în Thailanda 
și nu făcea asta pentru natura frumoasă de acolo. 

(J 

Polițistul îl rugase pe Papa să ia loc la masa de alături și să 

aștepte. Era alb la faţă și părea profund jignit. 

Imediat după el urma Birger. Apoi nu mai rămânea decât 
unul, după care interogatoriul lua sfârșit. Nu mai avea timp de 
pierdut. 

Se ridică și se așeză cu Papa la masă. Dacă polițistul ar fi 
încercat să-l oprească, tot s-ar fi așezat și ar fi urlat ceva despre 
statul polițienesc. Și dacă s-ar fi ajuns la un schimb de replici, ar 
fi plecat de acolo - cu menţiunea de a-l căuta acasă. Doar aveau 
CNP-ul lui, așadar n-ar fi trebuit să fie greu să îi găsească adresa 
dacă mai aveau întrebări. 

Și asta era o ieșire. Nu puteau să-l aresteze fără un motiv 
concret, și cu siguranță nu aveau așa ceva. Chiar dacă în 
această ţară se schimbaseră multe, tot nu puteai să arestezi 
cetățeni așa, când aveai chef. Sigur, o puteai face doar dacă 
aveai dovezi concrete, iar Isabel cu siguranţă nu le putuse 
furniza. 

Evident, asta se putea întâmpla, cu siguranță, la un moment 
dat. Dar încă nu era cazul, doar văzuse în ce stare era Isabel. 

Nu, nu aveau dovezi. Aveau un cadavru și nu știau nimic 
despre căsuţa de la debarcader. Fiordul avea să ascundă în 
curând toate urmele, iar el va trebui să stea ascuns câteva 
săptămâni. 

Papa îl privi furios. Mâinile și le strânsese în pumni, iar 
mușchii gâtului îi erau încordați. Respira iute și scurt. Reacția 
foarte corectă și, în această situaţie, cât se poate de utilă. Dacă 
manevra lucrurile cu precizie, în trei minute scăpa. 

— Ce le-ai povestit, porcule? șuieră Papa când se așeză cu el 
la masă. 

— Nimic din ce nu știau deja dinainte, Svend, șopti el. Sincer. 
Se pare că tipul știe oricum tot. In afară de asta, te au în vizor 
de multă vreme, gândește-te la asta. 

Observă că respiraţia acestuia devenise și mai precipitată. 

— E doar vina ta, Svend. Pedofilii nu sunt foarte îndrăgiţi, 
continuă el ceva mai tare. 

— Nu sunt un pedofil! Ai spus asta cumva? 

— Omul știe tot. Te-au urmărit. Știu că ai pornografie infantilă 
stocată în computer. 

Papa își strângea tot mai mult pumnii. 

— Nu cred așa ceva. E imposibil! 

Cu toate că își controla cuvintele, vorbea foarte tare. El privi 
în jur. 

Da, funcţiona. Polițistul îi privea, așa cum sperase. Era un 
detectiv deștept. Cu siguranţă se așezase special așa ca să 
poată urmări situaţia. Evident că îi bănuia pe amândoi. 

Își îndreptă privirea spre bar. Nu îl mai văzu acolo pe 
asistentul tuciuriu. Așadar, și el se ascunsese. 

— Polițistul știe foarte bine că nu descarci pornografie de pe 
internet, ci o primești pe stickuri USB de la prieteni, continuă el 
neclintit. 

— Dar nu e adevărat! 

— Asta mi-a spus, Svend. 

— De ce vă interoghează pe toţi, dacă e vorba despre mine? 

Preţ de o clipă uită să mai mestece la gumă. 

— Cu siguranţă că a interogat și alți oameni din cercul tău de 
cunoștințe, Svend. Acum a venit și aici, pe față, ca să recunoști 
în sfârșit. 

Papa tremura. 

— Nu am nimic de ascuns. Nu fac decât ceea ce fac și alţii. 
Așa e în Thailanda. Nu le fac nimic copiilor. Stau doar cu ei. Nue 
nimic sexual. Nu cât sunt cu mine. 

— Știu asta, Svend. Mi-ai spus de multe ori, dar el susține că 
faci comerț cu pornografia infantilă. Că ai lucruri în computer. 
Nu ţi-a spus nimic despre asta? 

Se încruntă. 

— Ai vreo legătură cu asta, Svend? Ești mereu foarte ocupat 
când ajungi acolo, doar tu ai spus-o. 

— Susţine că fac comerţ cu așa ceva? 

Svend ridicase vocea și se uita speriat în jur. 

— De asta m-a întrebat dacă mă pricep la formulare și la 
lucruri din astea? De asta m-a întrebat de unde am bani ca 
pensionar să mă duc atât de des acolo? Dar eu nu sunt deloc 
pensionat. Mi-am vândut afacerile, iar tu știi asta prea bine. Cu 
toate astea, i-ai băgat asta în cap, René! El a spus că are 
informaţia de la tine, dar l-am lămurit. 

— Acum se uită la tine. Nu, nu te întoarce. Dacă aș fi în locul 
tău, Svend, m-aș ridica liniștit și aș pleca. Nu cred că te vor opri. 

Băgă mâna în buzunar și deschise briceagul. Apoi, îl scoase 
foarte încet, ascunzându-l în palmă. 

— Când ajungi acasă, distruge tot, Svend. Tot ce te poate 
compromite, da? E doar un sfat bun de la un prieten bun. Nume, 
contacte și toate biletele de avion, e clar? Du-te acasă și rezolvă 

asta. Fă-o acum, altfel o să putrezești în închisoare, te asigur. Și 
știi ce se întâmplă în închisoare cu bărbați ca tine, nu? 

Papa se holbă o clipă la el cu ochii mari. Apoi, păru să se mai 
liniștească un pic. Împinse scaunul în spate și se ridică. Mesajul 
fusese recepționat. 

Făcu și el același lucru și îi întinse mâna lui Papa, de parcă ar 
fi vrut să i-o strângă. În acest timp, palmă cuțitul, a cărui lamă 
dispăru în mâneca sa. 

Papa privi o clipă mâna întinsă ezitând. Apoi zâmbi. Biet 
diavol cu pofte pe care nu și le putea controla. Un individ 
religios, care se lupta mereu cu rușinea și pe umerii căruia 
apăsau toate bulele papale ale Bisericii Catolice. lar acum se 
afla aici, cu prietenul lui, care îi întindea mâna. Care avea 
intenţii bune. 

În momentul în care Papa voi să-i dea mâna, el acţionă. Îi 
apăsă bărbatului cuțitul în palmă, îi apucă degetele și trase 
brusc mâna omului șocat spre el, astfel încât vârful cuţitului să i 
se înfigă deasupra șoldului, în mușchi. Nu era dureros, dar așa 
părea a fi. 

— Au, ce naiba? urlă el. Are un cuţit, aveți grijă! strigă el și 
mai trase o dată de braţul lui Sven. 

Ambele înţepături nimeriseră perfect în laterala sa, iar 
sângele i se scurgea deja prin tricou. 

Polițistul sări în sus de îi zbură scaunul cât colo. Toţi oamenii 
care se aflau în acel capăt al sălii se întoarseră spre ei. 

ÎI împinse pe Papa de lângă el. Când observă sângele de pe 
mâinile sale, începu să se dea înapoi. Se afla în stare de șoc. 
Totul se petrecuse atât de repede, încât pierduse complet 
imaginea de ansamblu. 

— Dispari, criminalule, șopti el, apucându-se de șoldul rănit. 

Papa se panică și fugi. Răsturnă câteva mese în drum spre 
pistele de bowling. 

Era evident că Papa cunoștea centrul de bowling ca pe 
buzunarul său. Părea că vrea să fugă prin sala mașinilor. 

— Atenţie, are un cuţit! mai strigă el o dată, în timp ce 
oamenii se dădeau din calea celui care fugea. 

Văzu cum Papa sărea peste pista numărul nouăsprezece și 
cum asistentul de poliţie îl urmărea ca un animal de pradă 
ţâșnind de la bar. O vânătoare cu premise inegale. 

Atunci se duse la suportul pentru bile și își luă una. Când 
asistentul de poliţie îl ajunse din urmă pe Papa la capătul pistei, 
acesta flutură cuțitul ca un nebun. Individul făcea o criză de 
nervi, dar tuciuriul se aruncă spre picioarele lui și îl făcu să 
cadă. Se prăbușiră amândoi pe șina pentru bile dintre cele două 
piste cu un zgomot infernal. 

Între timp pornise și polițistul spre cei doi, dar bila de bowling 
a celui mai bun jucător din echipă rula deja pe pista exterioară 
și era mai rapidă decât polițistul. 

Zgomotul pe care îl făcu bila când se lovi de tâmpla lui Svend 
se auzi limpede. Trosni ca atunci când strivești o pungă de 
chipsuri. 

Cuţitul din mâna lui Svend căzu pe pistă. 

Toate privirile se îndreptară acum de la făptura nemișcată 
spre el. Cei care observaseră agitația știau că el aruncase bila. 
Doi dintre ei știau și de ce se prăbuși la pământ și se ţinu de o 
parte. 

Totul se petrecea așa cum își dorise. 

e 

Polițistul era vizibil șocat când se îndreptă spre el. 

— E o chestiune serioasă, zise el. Din câte îmi dau seama, e 
fractură de craniu. Svend va avea noroc dacă va supraviețui. 
Puteți doar să vă rugați ca paramedicii să facă treabă bună. 

Se uită la capătul pistei, unde ambulanțierii se străduiau să 
acorde primul ajutor. Să se roage ca aceștia să facă treabă 
bună? Ei, chiar asta avea de gând! 

Unul dintre asistenţi îi goli buzunarele lui Svend și îi întinse 
conţinutul tuciuriului. Cei doi polițiști erau genul conştiincios. În 
curând aveau să solicite ajutor și să dea telefoane ca să afle 
informaţii suplimentare. Apoi, aveau să verifice și CNP-urile și 
numele. Aveau să verifice alibiurile. Aveau să sune la frizerul pe 
care nici nu-l cunoștea. Mai dura un pic înainte să înceapă să îl 
bănuiască de ceva, dar nu mai avea decât acest interval de 
timp. 

Polițistul de lângă el gândea atât de profund, încât ziceai că 
scoate fum. 

— Omul ăsta, pe care probabil tocmai l-aţi omorât, a răpit doi 
copii. Probabil că i-a și ucis. Vor muri de sete și de foame dacă 
nu îi găsim cât mai repede. Vom merge imediat la el acasă și 
vom verifica totul, dar poate ne ajutați. Știţi cumva dacă are o 

casă de vară sau ceva în genul acesta? Undeva mai izolat? Pe 
malul apei? Cu o casă și debarcader, pentru bărci? 

Reuși să-și ascundă șocul. De unde știa polițistul de căsuță? 
La asta chiar nu se așteptase. La naiba, de unde știa asta? 

— Îmi pare rău, zise el calm și se uită la bărbatul care abia 
respira pe podea. Îmi pare sincer rău, dar chiar nu știu nimic. 

Polițistul scutură din cap. 

— În ciuda circumstanțelor, nu se poate evita continuarea 
cercetărilor cu privire la ce s-a întâmplat aici. Trebuie să știți 
asta. 

El încuviință ușor. De ce să protesteze? Era la mintea 
cocoșului. Voia să se arate cooperant. Atunci, poate că se mai 
relaxau. 

Asistentul tuciuriu se îndreptă spre ei. 

— Cât de idiot puteţi fi? mărâi el și îl privi în ochi. Nu exista 
nicio primejdie, îl prinseserăm deja. De ce aţi aruncat? Știţi ce 
ați făcut? 

El scutură din cap și își ridică mâinile însângerate. 

— Dar omul înnebunise, zise el. Am crezut că vă înjunghie! 

Își duse din nou mâna la șold. Strânse din ochi, pentru ca 
detectivii să vadă cât de dureroasă era rana lui. 

Apoi afișă o mină furioasă și ofensată și își îndreptă privirea 
direct spre poliţist. 

— Ar trebui, mai degrabă, să-mi mulţumiţi și să fiți bucuroși 
că nimeresc atât de bine. 

Cei doi polițiști schimbară o privire. 

— Agenţii care se vor ocupa de caz vor sosi în curând. Vor 
face un raport preliminar, zise șeful. O să avem grijă să fiți 
pansat cât de curând. O altă ambulanţă e pe drum. Staţi liniștit 
ca să nu sângeraţi prea tare. Dacă mă întrebaţi pe mine, nu 
pare să fie cine știe ce. 

Dădu din cap și se retrase. 

Acum venise momentul pentru următoarea mișcare. 

În difuzoare se anunţa că, având în vedere evenimentele 
actuale, juriul decisese să întrerupă turneul. 

Se uită spre unul colegii de echipă. Aceștia încă mai ședeau, 
privind în gol, la bar. Parcă nici nu auziseră solicitarea polițiștilor 
de a nu părăsi centrul de bowling. 

Da, cei doi polițiști aveau destule pe cap. Evenimentele o 
luaseră complet razna. Spre sfârșitul serii aveau să fie destule 
de explicat superiorilor. 

Se ridică și se îndreptă foarte liniștit spre asistenții de la 
capătul pistei 20. 

Le făcu semn din cap, se aplecă iute și ridică cuțitul, iar când 
se asigură că nu îl vedea nimeni, se strecură spre sala mașinilor. 

Douăzeci de secunde mai târziu cobora pe scara de incendiu, 
în drum spre parcarea de la Ro's Torv. 

In momentul în care lumina salvării sclipi pe Kapenhavnsvej, 
Mercedesul alunecă din parcare pe stradă. 

Doar trei stopuri, apoi avea să dispară. 

47. 


Evenimentele luaseră o turnură îngrozitoare. Absolut oribilă. 

Permisese ca acei doi bărbaţi să se așeze la o singură masă, 
iar asta fusese o mare prostie. 

Carl scutură din cap. Ce porcărie! Fusese pur și simplu prea 
concentrat. Dar cum ar fi putut bănui că avea să se întâmple 
așa ceva? Voise doar să-i tensioneze un pic pe cei doi. 

Ambii bărbaţi puteau fi răpitorul, dar care dintre ei era? Într- 
un fel sau altul, aduceau amândoi cu portretul-robot. De aceea 
dorise să observe cum reacţionau la stres. Era specialist în citit 
oamenii pe umerii cărora apăsa o vină. Cel puţin, așa crezuse 
până acum, când totul se dusese de râpă. Acolo, pe targă, zăcea 
răpitorul - singurul care putea să le spună unde erau copiii, din 
greșeala lui. Era incredibil! 

— la uită-te la asta, Carl. 

Se întoarse spre Assad, care ţinea în mână portmoneul lui 
Svend și nu părea foarte fericit. 

— Da? Ce este? Văd că nu ai găsit nimic, nicio adresă. 

Assad îi întinse un bon de casă de la un supermarket. 

— Uită-te la oră, Carl. 

Carl simţi cum începe să transpire. 

Assad avea dreptate. La dracu', chestiunea lua o cu totul altă 
întorsătură. Ce coșmar! 

Bonul de casă era de la un supermarket Kvickly din Roskilde. 
O chitanţă pentru o cumpărătură mică: un bilet la loto, 
„Berlingske Tidende” și un pachet de Stimorol. Cumpărate în 
aceeași zi, la ora 15.15. Cu doar câteva minute înainte ca Isabel 
Jønsson să fie atacată în Rigshospital. 

Dacă acest bon de casă era al lui Papa, nu putea fi el 
răpitorul. Şi de ce n-ar fi fost al lui, dacă se afla la el în portofel? 

— Ce porcărie îngrozitoare! gemu Carl. 

— Asistenţii au găsit în buzunarul lui un pachet de Stimorol. l- 
am rugat să-i golească buzunarele, continuă Assad cu o mină 
sumbră și se uită în jur. 

Apoi, brusc, expresia i se schimbă, luminându-i-se. 

— Unde e Rene Henriksen? strigă el. 

Carl își roti privirea prin sală. La naiba, unde dispăruse? 

— Uite! strigă Assad și arătă spre culoarul îngust care ducea 
spre sala mașinilor, unde erau întreţinute și alimentate 
automatele de bowling. 

Carl văzu și el. O dâră pe perete, lată de cinci centimetri. 
Exact la nivelul șoldului. Era, evident, sânge. 

— Fir-ar să fie de treabă! răcni el și goni pe lângă pistele de 
bowling. 

— Ai grijă, Carl! îi strigă Assad. Cuţitul nu mai e pe pistă, l-a 
luat cu el! 

Te rog, dă să fie acolo înăuntru, se gândi Carl, când se 
înghesui în încăperea cu motoare, unelte și alte troace. Dar 
acolo era mult prea liniște. 

Alergă pe lângă ţevile de aerisire și o masă din lemn de tek, 
cu spray-uri și dosare, până când se trezi în dreptul ușii din 
spate. 

Apucă îngrijorat clanța, o apăsă și se trezi afară, lângă scara 
de urgenţă, holbându-se în întuneric. 

Bărbatul dispăruse. 

Assad se întoarse după zece minute, transpirat și cu mâinile 
goale. 

— Dincolo, în parcare, am mai găsit o pată de sânge, zise el. 

Carl expiră încetișor. Ultimele minute fuseseră îngrozitoare. 
Polițistul de serviciu de la sediu îi dăduse informaţiile necesare. 

— Nu, îmi pare rău, spusese acesta, nu există nimeni cu acest 
CNP. 

Nimeni cu acest CNP! René Henriksen nu exista! Totuși, era 
omul pe care îl căuta. 

— OK, Assad, mulțumesc, zise el obosit. Am cerut să vină 
patrulele cu câini, vor sosi în curând. Atunci vor avea măcar 
ceva după care să se orienteze, dar e ultima noastră speranţă. 

Îi povesti lui Assad despre cercetările făcute la sediu. Nu 
aveau absolut nimic cu privire la bărbatul care își spunea René 
Henriksen. Un criminal în serie fugise. 

— Găsește-mi numărul de telefon al inspectorului de poliţie de 
aici din Roskilde. Îl cheamă C. Damgaard, îl rugă apoi Carl. Între 
timp, îl sun pe Jacobsen. 

Îl deranjase de mai multe ori pe șeful lui pe numărul privat. 
Directorul departamentului de cercetare a crimelor din 

Copenhaga avea telefonul disponibil zi și noapte, înţelegerea 
era mereu valabilă. 

— Într-un oraș mare precum Copenhaga, infracțiunile nu se 
opresc. De ce aș face-o eu? era replica lui de fiecare dată. 

Dar Marcus Jacobsen nu fu foarte entuziasmat când află de ce 
îi tulbura Carl liniștea serii. 

— Carl, nu se poate! Trebuie să-l suni pe Damgaard. Roskilde 
nu ţine de mine. 

— Nu, Marcus, știu asta, iar Assad exact asta face, dar e 
vorba de unul dintre ai tăi care a făcut-o de oaie. 

— Ei, cine ar fi crezut că o să aud vreodată așa ceva din gura 
lui Carl Marck? 

Părea aproape încântat. 

Carl alungă acest gând. 

— Jurnaliștii vor fi aici cât de curând, zise el. Ce să fac? 

— Informează-l pe Damgaard și adună-te. Tu l-ai lăsat să 
scape, acum fă pe dracu-n patru să-l prinzi. Pune-i pe colegii din 
Roskilde la treabă, da? Noapte bună, Carl, și vânătoare plăcută. 
Despre restul vorbim mâine. 

Carl simţi o ușoară apăsare în piept. Pe scurt, nu se puteau 
baza decât pe forțele proprii. 

— Uite numărul privat al inspectorului Damgaard, zise Assad. 

În timp ce forma numărul și auzea cum sună, Carl simţi cum 
apăsarea din piept creștea. La naiba, nu! Nu acum! 

— Aici Damgaard. Din păcate nu sunt acasă. Lăsaţi un mesaj, 
se auzi robotul. 

Carl închise furios mobilul. La naiba, acest afurisit de 
inspector de poliţie din Roskilde era vreodată disponibil? 

Oftă. Nu-i rămânea altceva de făcut decât să aștepte colegii 
care aveau să apară în curând. Poate că unul dintre ei avea o 
idee despre cum să se încheie acest coșmar, înainte ca întreaga 
trupă de jurnaliști din Seeland să apară în prag. Câţiva vulturi 
locali își făcuseră deja apariţia și fotografiau în draci. Sfinte 
Sisoe! În această societate multimedia, zvonurile se răspândeau 
mai repede decât evenimentele. Sute de ochi văzuseră ce se 
întâmplase și sute de mobile transmiseseră vestea. Așa că 
vulturii nu se lăsaseră așteptați. 

Le făcu semn celor doi investigatori locali, pe care polițistul de 
la recepţie îi lăsase să treacă. 

— Carl Marck. 

Le arătă legitimaţia. 

Ambii îl cunoșteau după nume, fără însă să comenteze, îi 
informă cu privire la situaţie, ceea ce nu fu deloc ușor. 

— Așadar, căutăm un bărbat care e în stare să se deghizeze 
astfel încât să nu poată fi recunoscut și al cărui Mercedes e 
singurul nostru punct de plecare. O joacă de copil, rezumă unul 
dintre ei situaţia. Vom lua amprentele de pe paharul lui de apă 
minerală și să sperăm că asta ne va ajuta un pic. Cum e cu 
procesul-verbal? îl facem chiar acum? 

Carl își bătu colegul pe umăr. 

— Asta mai poate să aștepte. Pe mine mă găsiţi oricând. Dacă 
începeţi cu oamenii care lucrează aici, eu vorbesc între timp cu 
cei patru colegi din echipa de bowling. 

N-avură de ales decât să accepte. Avea dreptate. 

Carl îi făcu semn din cap lui Lars Brande, pe chipul căruia se 
vedea șocul. Dintr-un foc, rămăsese fără doi oameni. O 
înjunghiere, un mort. Echipa lui era distrusă. Oameni pe care 
credea că îi cunoaște îl lăsaseră de izbeliște într-un mod 
impardonabil. 

Da, era șocat, iar fratele lui și ceilalţi doi la fel. Stăteau 
laolaltă fără să vorbească. 

— Trebuie să știm neapărat cine e acest René Henriksen în 
realitate. Așa că vă rog să vă gândiţi bine. Ne puteţi ajuta? Cu 
orice. Are copii? Cum îi cheamă? E căsătorit? Unde a lucrat? 
Unde își face cumpărăturile? Aduce prăjituri de la o anumită 
cofetărie? Gândiţi-vă! 

Trei dintre colegii de bowling nu reacționară în niciun fel, dar 
al patrulea, mecanicul căruia îi spuneau Acceleraţie, se mișcă 
puţin. Nu părea la fel de afectat ca restul. 

— M-am întrebat de multe ori de ce nu vorbea niciodată 
despre serviciul său, zise el. Noi, ceilalți, făceam mereu asta. 

— Da, și? 

— Ei bine, părea să aibă mereu ceva mai mulţi bani la 
dispoziție decât noi. Așadar, trebuie să fi avut o slujbă bună. 
Făcea cinste mai des decât noi după concursuri. Da, avea cu 
siguranţă mai mulţi bani. Uitaţi, aia e geanta lui! 

Arătă în spatele scaunului de bar pe care ședea el. 

Carl făcu rapid un pas în spate și se uită direct la o geantă 
ciudată, compusă din mai multe compartimente. 

— Asta e o Ebonite Fastbreack, zise mecanicul. Ce credeţi, cât 
costă așa ceva? Cel puţin o mie trei sute. Să o vedeți pe a mea, 
în comparaţie. Ca să nu mai vorbesc de bile, care... 

Dar Carl nu-l mai asculta. Era incredibil! De ce nu se gândise 
mai devreme la asta? Geanta lui era aici! 

Împinse scaunul de bar la o parte și scoase geanta. Era un 
mic geamantan pe roți, împărţit în toate secţiunile posibile, mai 
mari sau mai mici. 

— Sunteţi siguri că e a lui? 

Mecanicul încuviință, un pic surprins că această informaţie era 
luată atât de în serios. 

Carl le făcu semn colegilor din Roskilde. 

— Mănuși de cauciuc, repede! 

Unul din ei îi întinse o pereche. 

Carl simţi că fruntea îi era scăldată în sudoare, care picură 
direct pe geanta albastră când deschise fermoarul. Era de parcă 
ar fi deschis un mormânt de mult uitat. 

Primul lucru pe care îl văzu fu o bilă de bowling. Netedă, 
lucioasă și surprinzător de colorată. Apoi, încă o pereche de 
pantofi. O cutie mică plină cu talc. O sticlă de ulei japonez de 
mentă. 

Ridică sticla și le-o arătă colegilor de bowling. 

— La ce folosea asta? 

Mecanicul se uită la sticluţă. 

— Așa făcea de fiecare dată, ca un fel de ritual. De fiecare 
dată înainte să înceapă, lua câte o picătură în fiecare nară. 
Probabil credea că primește astfel mai mult oxigen. Se 
concentra mai bine, poate. Încercaţi, e dată naibii chestia aia! 

Între timp, Carl cerceta celelalte compartimente. Într-unul din 
ele se afla o bilă, iar celălalt era gol. Asta era tot. 

— Pot să văd și eu? întrebă Assad când Carl făcu un pas în 
spate. Ce sunt compartimentele din faţă? Acolo te-ai uitat? 

— Asta voiam să fac. 

Carl era cu mintea în altă parte. 

— Știţi de unde a cumpărat geanta? întrebă el deodată. 

— De pe internet, veni răspunsul. 

De pe internet, normal. Ce porcărie! 

— Și pantofii și tot restul? continuă el, în timp ce Assad 
scosese din buzunar un pix și cerceta una dintre găurile bilei. 

— Toţi cumpărăm de pe internet, e mai ieftin, zise mecanicul. 

— Nu vorbeați nimic personal? Despre copilărie, tinerețe, 
unde aţi început să practicaţi bowlingul? Când aţi trecut prima 
dată de două sute? 

Haide, oferiți-mi ceva, idioti care aruncă bile. Nu se poate 
întâmpla așa ceva! 

— Nu. Nu vorbeam decât despre evenimentul din acel 
moment, continuă mecanicul, iar când terminam, vorbeam 
despre cum a mers. 

— Uite, Carl, zise Assad. 

Carl se uită la ghemotocul de hârtie pe care i-l întindea Assad. 
Strâns și tare ca piatra. 

— Se afla în gaura pentru degetul mare, îi explică Assad. 

Carl se uită la colegul lui fără să înţeleagă. Cumva, i se golise 
mintea. Ce vorbea despre gaura pentru degetul mare? 

— Ah, da, zise Lars Brande. E adevărat. René umplea mereu 
gaura aia. Degetul lui mare era destul de scurt și avea ideea fixă 
că degetul trebuie să atingă capătul găurii. Susţinea că așa 
simte mai bine bila, și că îi putea oferi astfel rotația corectă. 

Fratele său, Jonas, îl întrerupse. 

— René avea multe ritualuri. Uleiul de mentă, gaura de la 
degetul mare, culoarea bilelor. Spunea că îi distrag atenţia de la 
popice, când își lua avânt cu brațul. 

— Da, exact, completă pianistul. 

Era prima dată când oferea o informație. 

— Apoi, stătea mereu trei sau patru secunde într-un picior, 
înainte să-și ia avânt. Nu ar fi trebuit să i se spună Trei, ci Barză. 
Ne amuzam adesea pe tema asta. 

— Uite, asta era în cealaltă bilă. 

Assad îi întinse lui Carl încă un ghemotoc de hârtie. 

— Am lucrat foarte atent. 

Carl netezi ghemotoacele de hârtie pe tejghea. 

Apoi, se uită la Assad. Ce naiba s-ar fi făcut fără el? 

— Par a fi chitanţe, Carl, și extrase de la un bancomat. 

Carl  încuviinţă. Acum, bancherii aveau să facă ore 
suplimentare. 

Un bon de casă de la un Kvickly și două chitanțe de la 
bancomate ale Danske Bank. Trei bileţele mici și neînsemnate. 

Și uite așa, îi erau din nou pe urme. 

48. 


Încercă să respire calm și adânc, pentru ca organismul lui să 
nu secrete hormoni de stres și să nu-i crească tensiunea și 
pulsul. Rănile de la șold sângerau oricum prea tare. 

Analiză situaţia în minte. 

Scăpase, asta era deocamdată cel mai important. Cum 
ajunseseră atât de aproape de el, nu reușea să înțeleagă, dar 
asta va analiza mai târziu. Acum trebuia doar să se uite în 
oglinda retrovizoare, dar nimic nu indica faptul că ar fi fost 
urmărit. 

Ce pas avea să facă poliţia în continuare? 

Genul de Mercedes pe care îl conducea el era banal, existau 
mii de astfel de mașini. Doar numărul fostelor taxiuri era 
impresionant, dar dacă blocau drumurile din jurul Roskilde, ar fi 
fost nimica toată pentru ei să oprească toate mașinile de genul 
acesta. 

Trebuia să plece cât mai repede și cât mai departe. Mai întăi, 
acasă. Să arunce cadavrul soţiei în portbagaj, să aleagă trei cutii 
deosebit de compromiţătoare și să pornească mai departe. Să 
închidă casa și să pornească spre Vibehof, lângă fiord. 

Următoarele săptămâni avea să stea retras acolo. 

Și dacă, din cine știe ce motiv, era obligat să rezolve ceva în 
împrejurimi, atunci avea să se machieze. Protestase mereu când 
echipa era fotografiată și, de cele mai multe ori, reușise să evite 
fotografiile. Dar dacă se străduiau, aveau să găsească fotografii 
cu el. 

Așadar, să se ascundă provizoriu la Vibehof era cel mai bun 
lucru pe care îl putea face. Să dispară până când se 
descompuneau cadavrele. Și apoi, gata, avea să plece la capătul 
lumii. 

La casa din Roskilde trebuia să renunțe, iar Benjamin avea să 
rămână la mătușa lui. Când va veni timpul, îl va recupera. După 
doi, trei ani se va așterne praful peste cazul lui din arhiva 
poliţiei. 

Cumpărase, prevăzător, Vibehof exact pentru astfel de situații 
și pregătise tot ce era necesar. Documente noi, pentru o altă 

identitate, și bani destui. Nu suficient pentru a putea trăi în lux, 
însă destul pentru a putea trăi undeva izolat și să pornească o 
afacere nouă. Oricum, avea nevoie de un an sau doi de liniște și 
pace. 

Când se uită din nou în oglinda retrovizoare îl pufni râsul. 

ÎI întrebaseră dacă știa să cânte. 

— Sigur că pot să cââhânt, dudui el. 

Se gândi la întâlnirea din sala comunităţii din Dollerup. Sigur 
că toţi își aminteau cât de fals cântase. De asta o și făcea! Așa, 
oamenii aveau impresia că știau ceva important despre el, dar 
se înșelau amarnic. În realitate, avea o voce mai mult decât 
bună. 

De un lucru mai trebuia să se ocupe: să găsească un chirurg 
estetician care să îi îndepărteze cicatricea din spatele urechii 
drepte, acolo unde îl străpunsese cuiul când o spionase pe sora 
lui. De unde naiba știau de cicatrice? Oare nu o machiase 
suficient vreodată? Doar făcea asta dintotdeauna, de când acel 
băiat ciudat, pe care îl omorâse cu ani în urmă, îl întrebase de 
unde o avea. Cum îl chema pe puști? Nu mai reușea să-i 
deosebească unul de altul. 

Alungă gândul, dar evenimentele de la centrul de bowling nu 
voiau să-i iasă din cap. 

Pe paharul de apă minerală nu aveau să găsească amprente, 
dacă asta credeau. Le ștersese când îl interogaseră pe Lars 
Brande. Și nu aveau să fie nici pe masă sau pe scaune, avusese 
grijă de asta. 

Zâmbi la gândul acesta. Da, pregătise totul foarte bine. 

În acel moment își aminti de geanta de bowling. La naiba! Pe 
bilele de bowling erau amprente, iar în găurile pentru degetele 
mari îndesase chitante. 

Cu ajutorul lor, puteau să îi găsească adresa din Roskilde. 

Inspiră adânc și se forță să se liniștească pentru ca rana să nu 
sângereze prea tare. 

Ah, își zise el, chitanțele nu le vor găsi. Cel puţin, nu imediat. 

Nu, mai avea destul timp. Poate că îi vor descoperi într-o zi 
sau două casa din Roskilde. În acest moment, îi ajungea o 
jumătate de oră. 

O coti pe stradă și îl văzu pe tânărul acela pe iarbă în faţa 
casei, strigând numele Miei. 

Asta îl cam încurca. 

Cum scap acum de el? se întrebă el și se gândi să parcheze 
pe o stradă laterală. 

Căută cuțitul însângerat în torpedou, apoi trecu liniștit pe 
lângă casă și întoarse capul în cealaltă direcţie. Tipul părea un 
motan în călduri. Chiar îl prefera pe acest puști? 

Atunci îi zări pe cei doi bătrâni din casa de vizavi, care se 
holbau la el printr-o fantă a jaluzelelor. Se stafidiseră, dar 
rămăseseră tot curioși. 

Acceleră. 

În acest moment nu prea putea face nimic în privinţa 
tânărului. Erau prea mulţi martori. 

Asta era, aveau să găsească trupul soţiei în casă. Ce mai 
conta? Poliția oricum îl suspecta. 

Nu știa din ce motiv îl suspecta, dar era limpede că situaţia 
era serioasă. 

Probabil că aveau să găsească și cutiile cu pliantele pentru 
case de vară care erau de vânzare, dar ce puteau face în 
legătură cu ele? Nimic. Erau doar hârtii din care nu reieșea 
pentru care se decisese în cele din urmă. 

Nu, nu părea să fie o ameninţare reală. Actele de cumpărare 
pentru Vibehof le păstra împreună cu banii și pașapoartele 
acolo, în cutie. Nu, nu se simţea amenințat. 

Trebuia doar să oprească sângerarea, și să nu fie oprit pe 
drum. Atunci totul avea să fie bine. 

e 

Scoase ustensilele de prim ajutor și își dădu cămașa jos. 

Rănile erau mult mai adânci decât bănuise, mai ales a doua. 
Socotise că va trebui să-l tragă puternic pe Papa de braț, dar nu 
calculase și că acesta va opune atât de puţină rezistenţă. 

De asta sângera atât de tare. Și de asta trebuia să curețe 
scaunele din faţă ale Mercedesului înainte să-l vândă. 

Își curăță rănile și luă o seringă, injectându-și anestezic. 

In timp ce aștepta ca acesta să își facă efectul, se uită în jur. 
Spera că nu îi vor găsi acest refugiu. Aici, în Vibehof, se simțea 
cel mai bine, cel mai acasă. Eliberat de lume, eliberat de 
înșelăciuni și de dezamăgiri. 

Pregăti aţă și ac. Dură doar un minut și deja putea înfige acul 
în jurul rănii fără să simtă înțepătura. 

Curând o să mai am două cicatrice pentru chirurgul estetician, 
se gândi el și râse. 

Apoi, își privi opera și râse din nou. 

Cusătura nu era prea grozavă, într-adevăr, dar sângerarea se 
oprise. 

Fixă cu plasturi un bandaj deasupra și se întinse pe canapea. 
De îndată ce era pregătit, avea să iasă și să-i omoare pe copii. 
Cu cât o făcea mai repede, cu atât se descompuneau cadavrele 
mai repede și cu atât mai curând putea și el să dispară. 

Incă zece minute. Apoi, avea să ia ciocanul din șopron. 

Douăzeci de minute mai târziu, știau cine ridicase banii. 
Aveau chiar o adresă. Se numea Claus Larsen și locuia atât de 
aproape, încât avură nevoie de doar cinci minute până pe strada 
respectivă. 

— Ce crezi, Carl? întrebă Assad când rulară prin giratoriul de 
pe Kong Valdemars Vej. 

— Ce să cred? Că e o binecuvântare faptul că avem colegi pe 
urmele noastre și că sunt înarmați. 

— Crezi, așadar, că ar putea fi nevoie de o intervenţie? 

El încuviinţă. 

O cotiră pe străduță. Încă de departe zăriră, în lumina 
felinarelor, un bărbat aflat în faţa casei, evident foarte agitat. 

Nu era cu siguranţă cel pe care îl căutau, căci acesta era mult 
mai tânăr și mai slab. 

— Grăbiţi-vă! Repede! Acolo sus arde! strigă el când se 
apropiară. 

Carl văzu cum colegii din mașina următoare frânau și sunau 
după ajutoare, dar bătrânii de peste drum o făcuseră deja. 
Stăteau pe trotuar în halat. 

— Ştiţi dacă e cineva în casă? strigă Carl. 

— Așa cred. Ceva nu e în regulă. 

Tânărul aproape că nu mai avea suflu. 

— De zile întregi tot vin pe aici, dar nimeni nu a deschis, iar 
când o sun pe prietena mea pe mobil, aud cum sună acolo sus, 
dar ea nu răspunde. 

Arătă spre fereastra oblică de la primul etaj. 

— Dar acum, de ce arde acolo? 

Pe chipul lui se așternuse panica. 

Carl se uită la flăcările care se vedeau în mod clar prin 
fereastră. 

— Aţi văzut de curând un bărbat intrând în casă? întrebă el. 

Omul scutură din cap. Aproape că nu putea sta într-un loc. 

— O să sparg ușa, acum imediat! strigă el disperat. O sparg, 
OK? 

Carl își privi colegii. Aceștia fură de acord. 

Tânărul era înalt, părea puternic și antrenat. Știa ce face. Își 
luă avânt și, în secunda în care ajunse la ușă, se roti ușor și 
trosni cu picioarele în yală. Gemu puternic și înjură când căzu la 
pământ și văzu că ușa nu se clintise niciun milimetru. 

— La naiba, e prea groasă! 

Se întoarse disperat spre polițiști. 

— Ajutaţi-mă, vă rog! 

În același moment, Carl tresări, pentru că se auzi o bubuitură 
puternică. Se întoarse și văzu cum Assad dispărea printr-o 
fereastră spartă. 

Carl alergă într-acolo, urmat îndeaproape de tânăr. Fusese o 
manevră deosebit de abilă din partea lui Assad, căci roata de 
rezervă pe care o aruncase prin fereastră spărsese nu doar 
sticla dublă, ci și colţurile cioburilor. 

Se strecurară înăuntru. 

— Pe aici! _ 

Bărbatul îi trase pe care și pe Assad după el în hol. În casa 
scării fumul nu era atât de dens, dar sus nu-ţi vedeai mâna în 
faţa ochilor. 

Carl își trase cămașa peste gură și le făcu semn celorlalţi doi 
să facă același lucru. În spatele lor, pe scară, Assad tușea deja. 

— Coboară, Assad! strigă el, dar omul nu-l băgă în seamă. 

Auziră sosirea pompierilor. Pe tânărul disperat nu-l consola 
asta. Tușind, își căuta drumul de-a lungul peretelui. 

— Cred că e aici, înăuntru. Mi-a spus că are mereu telefonul la 
ea. Ascultati! 

EI formă un număr pe mobil și, câțiva metri mai încolo, se auzi 
un sunet slab. 

În timp ce încă mai căuta ușa, în spatele lor plesni cu zgomot 
puternic o fereastră, cu siguranţă din pricina căldurii. 

Unul dintre colegii din Roskilde urca scara în urma lor. 

— Am aici un extinctor, strigă el. Unde arde? 

Atunci, tânărul deschise brusc ușa de la camera cu fereastra 
înclinată. Flăcările îi izbiră în faţă. 

Extinctorul șuieră, dar apoi stinse focul de ajuns încât să se 
poată vedea ceva. 

Flăcările urcaseră până în tavan și încă mai se hrăneau din 
multele cutii din încăpere. 

— Mia! urlă tânărul. Mia, ești aici? 

În acel moment, de afară ţâșni un jet de apă prin fereastra 
acoperișului, iar aburii îi învăluiră. 

Când Carl se aruncă la pământ, simţi o durere arzătoare în 
umăr și în braţul pe care îl ţinea ridicat pentru a-și proteja fața. 

Auziră strigăte de afară, apoi veni spuma. 

În decurs de câteva secunde, totul se terminase. 

— Trebuie să deschidem ferestrele, tuși un coleg din Roskilde, 
aflat lângă el. Carl sări în picioare și pipăi după o ușă, dar 
colegul găsi o alta. 

În timp ce fumul se retrăgea de la etaj, tânărul se agita în 
încăperea în care arsese. Stătea pe podeaua alunecoasă și 
scotea cutiile afară cât de repede putea. Câteva încă mai 
fumegau, dar asta nu-l opri. 

Atunci, Carl descoperi corpul fără viaţă de pe scară. 

Era Assad. 

— Atenţie! urlă el și împinse un poliţist la o parte. 

Sări câteva trepte, apucă picioarele lui Assad și, cu o opintire, 
îl trase spre el și îl urcă pe umăr. 

— Ajutaţi-l, mârâi el spre doi asistenţi care așteptau, cu măști 
de oxigen, pe gazonul din faţa casei. 

La naiba, ajutați-l, își zicea el tot mereu. 

Acum se auzeau strigăte de la etaj. 

Nu o văzu pe tânăra femeie când o scoaseră din casă. O 
observă abia după ce fu întinsă pe targă lângă Assad. Era atât 
de rigidă, încât părea că înţepeneala morţii ar fi cuprins-o deja. 

Apoi îl aduseră și pe tânăr. Era negru de cenușă, avea porțiuni 
mari de păr arse de foc, dar faţa îi era neatinsă. 

Plângea. 

Carl plecă de lângă Assad și se apropie de tânărul care părea 
pe cale să se prăbușească în orice secundă. 

— Aţi făcut tot ce ați putut, se forță Carl să îi spună. 

Apoi, bărbatul începu să râdă, și râdea și plângea în același 
timp. 

— Trăiește, icni el și se lăsă în genunchi. Are puls, l-am simţit. 

În spatele lui Carl, Assad își făcu simțită prezenţa, tușind. 

— Ce se întâmplă aici? strigă el, dând din mâini și din 
picioare. 

— Staţi liniștit, îl certă un asistent. V-aţi intoxicat cu fum și 
asta poate fi periculos. 

— Ce prostie, intoxicație cu fum! Am căzut pe scară și m-am 
lovit la cap. La ce fum era, nu vedeai la doi metri nici măcar un 
fund de elefant. 

e 

Trecură zece minute, apoi femeia deschise ochii. Medicul de 
pe salvare îi pusese o perfuzie și masca cu oxigen. Asta o ajuta. 

Pompierii stinseseră între timp complet focul, iar Assad, Carl 
și colegii lor din Roskilde cercetaseră superficial casa. Nu 
găsiseră niciun document referitor la René Henriksen sau Claus 
Larsen. 

Și nicio informaţie cu privire la o proprietate aflată în 
apropiere de apă. 

Găsiseră doar documentul de cumpărare a casei în care se 
aflau, care fusese emis pe alt nume, Benjamin Larsen. 

Verificară dacă și Mercedesul era înregistrat sub acest nume, 
dar nu era. 

Bărbatul avea tot atâtea identități câte ieșiri avea o vizuină de 
vulpe. Era incredibil. 

In sufragerie găsiseră fotografii ale celor doi soţi. Ea zâmbea, 
cu un buchet mare în brațe, el elegant și cu o expresie 
impenetrabilă. Așadar, femeia de pe targă era soţia lui. Numele 
erau scrise pe ușă: Mia și Claus Larsen. 

Biata Mia. 

— Ce bine că aţi fost aici când am venit. Altfel, ar fi putut fi o 
adevărată catastrofă, îi zise Carl tânărului care se urcase în 
ambulanţă și o ţinea pe femeie de mână. Ce relaţie aveţi cu Mia 
Larsen? Cine sunteți? îl întrebă Carl. 

Se numea Kenneth, răspunsese el și mai mult nu spusese. 
Așadar, explicaţiile trebuia să le lase în seama colegilor. 

— Trebuie să vă daţi un pic la o parte, Kenneth. Trebuie să-i 
pun lui Mia Larsen niște întrebări care nu permit amânare. 

Se uită întrebător la medicul de pe salvare, care ridică două 
degete. 

Două minute, mai mult nu primea. 

Carl trase adânc aer în piept. Era probabil ultima lor șansă. 

— Mia, zise el. Eu sunt poliţist. Nu trebuie să vă temeţi, acum 
sunteţi pe mâini bune. Il căutăm pe soţul dumneavoastră. El a 
făcut asta? 

Ea încuviință. 

— Trebuie neapărat să aflăm dacă soțul dumneavoastră are 
cumva o proprietate undeva lângă apă. Poate o casă de 
vacanţă? Știţi ceva de asta? 

Ea își strânse buzele. 

— Poate. 

Vocea nu-i era decât o șoaptă răgușită. 

— Unde? 

— Nu știu. Broșuri... sus... cutii. 

Ea făcu semn spre casă. 

Ce sarcină imposibilă! Carl se întoarse spre polițiștii din 
Roskilde și le explică ce trebuiau să caute. O proprietate cu o 
casă pentru bărci la debarcader, undeva pe un fiord. Dacă 
găseau în cutiile pe care le trăsese Kenneth pe coridor un 
prospect sau ceva asemănător, trebuiau să îl contacteze de 
urgență. Cutiile aflate încă în încăpere le mai puteau neglija. 
Erau, oricum, aproape distruse. 

— Mia, îl cunoașteţi pe soțul dumneavoastră și sub alt nume 
în afară de Claus Larsen? întrebă el la sfârșit. 

Ea scutură din cap. 

Apoi, ridică un braţ. Foarte, foarte încet și direct spre capul lui 
Carl. Tremura de efort. Îi puse ușor mâna pe obraz. 

— Vă rog să-l găsiţi pe Benjamin, da? 

Mâna îi căzu la loc pe targă, iar ea închise ochii, epuizată. 

Carl se uită întrebător la tânăr. 

— Benjamin e fiul ei, zise el. Singurul copil al Miei. Are doar un 
an și jumătate. 

Carl oftă și apăsă ușor mâna femeii. 

Câtă suferinţă provocase omul acesta în lume! Cine avea să-l 
oprească oare? 

Se ridică, iar medicul de pe salvare îi mai consultă o dată 
braţul și umărul. Avea să-l doară al naibii în zilele următoare, fu 
avertizat. 

Mda, nu prea avea cum să schimbe asta. 

Pompierii își strânseră furtunurile, iar ambulanţa plecă și ea. 

— Assad, te simţi bine? 

Ajutorul său își dădu ochii peste cap. În afară de o durere de 
cap și ceva cenușă, era în regulă. 

— A scăpat, Assad. 

Assad încuviinţă. 

— Ce mai putem face acum? 

Carl ridică din umeri. 

— Acum e întuneric, dar cred că ar trebui să mergem la fiord 
și să cercetăm locurile pe care le-a marcat Yrsa pe hartă. 

— Avem pozele cu noi? 

El încuviinţă și luă un dosar de pe bancheta din spate. Toate 
fotografiile aeriene care înfățișau coasta fiordului. Cincisprezece 
bucăți, și destul de multe cercuri. 

— Ce zici, de ce nu o fi sunat Klaes Thomasen? întrebă Assad. 
Trebuia să discute cu pădureanul. 

— Vrei să zici cu pădurarul. Da, asta a spus. Probabil că nu a 
dat de el. 

— Să-l sun pe Klaes și să-l întreb? 

Carl încuviinţă și îi dădu lui Assad mobilul său. 

Dură o vreme până când Assad reuși să obțină legătura. Era 
limpede că nu era ceva în regulă. În cele din urmă, închise 
telefonul. 

— Klaes Thomasen a fost foarte surprins. Deja de ieri i-a 
povestit Yrsei că pădurarul i-a confirmat că în apropierea 
drumului forestier există o casă pentru bărci. 

Preţ de o clipă păru să se mire de acest cuvânt. 

— A rugat-o pe Yrsa să îţi transmită asta. Cred că a fost atunci 
când i-ai dăruit trandafirii, Carl. Cred că a uitat să-ţi transmită. 

Să uite? Poftim? Cum Dumnezeu se putea întâmpla așa ceva? 
O informaţie atât de importantă? Femeia era cu totul pe de 
lături? 

Apoi, se opri. Cui să se plângă? 

— Unde se află această casă, Assad? 

Assad puse harta pe bord și arătă spre un cerc dublu. Vibehof, 
lângă Dyrneesvej, în regiunea împădurită din Nordskoven. Yrsa 
însăși marcase locul. Era insuportabil! 

De unde era să știe că biata de ea nimerise în plin? Și că 
brusc aveau să se grăbească atât de tare? Că avea să mai apară 
o răpire? 

Mda, acum erau mai informaţi. Scutură din cap. Răpitorul 
lovise din nou și totul indica faptul că cei doi copii se aflau în 
aceeași situație ca Poul și Tryggve Holt, în urmă cu treisprezece 
ani. Doi copii în mare primejdie. Tocmai acum! 

50. 


În satul Jaegerspris, o cotiră pe lângă pavilionul roșu pe care 
scria „Sculptură și pictură”. Apoi, ajunseră în pădure. 

Abia după ce merseră o bucată bună pe asfaltul umed 
ajunseră la o plăcuţță pe care stătea scris: Trecerea interzisă, 
permis doar riveranilor. 

e 

Un loc perfect dacă nu voiai să fii deranjat. 

Înaintară încetișor. Potrivit GPS-ului, mai era o bucată bună 
până la casă, dar farurile cu halogen băteau până departe. Dacă 
ajungeau brusc la fiord sau în câmp deschis, trebuiau să le 
stingă. Copacii încă erau desfrunziţi, așa că puteau fi zăriţi de 
departe. 

— Acum urmează un drum care se cheamă Badevej, Carl. 
Trebuie să stingi farurile. Urmează o porțiune de câmp deschis. 

Carl făcu semn spre torpedou și Assad scoase lanterna. 

Rulară în continuare încet, ghidaţi doar de lumina ei. 
Recunoșteau din peisaj atât cât să se poată orienta cât de cât. 

Spre fiord, deslușiră o bucată de teren mlăștinos. Poate și 
niște vaci care erau întinse pe un tăpșan. Apoi, din stânga apăru 
un mic transformator. Când trecură pe lângă el, auziră un mărâit 
slab. | 

— Asta să fi fost sunetul de atunci? întrebă Assad. 

Carl făcu semn că nu. Nu, sunetul era prea slab. Aproape că 
nu se mai auzea deja. 

— Uite, zise Assad, arătând spre o siluetă neagră. 

În următorul moment recunoscură un gard viu, care se 
întindea până jos, la apă. Așadar, Vibehoi se afla direct în spate. 

Parcară mașina la marginea drumului. Preţ de un moment 
rămaseră la marginea drumului, să se adune. 

— La ce te gândești, Carl? 

— Mă întreb ce ne așteaptă acolo. Și, în afară de asta, mă 
gândesc la pistolul meu, care se află la sediu. 

e 

În spatele gardului viu se afla un țarc, iar în spatele lui 

creșteau copaci, până jos la apă. Proprietatea nu era foarte 

mare, dar era situată perfect. Aici aveai toate posibilităţile de a 
trăi fericit, sau să ascunzi cele mai oribile fapte posibile. 

— Acolo, făcu Assad și arătă spre apă, iar Carl văzu conturul 
unei case mici. Poate un șopron sau un foișor. 

— Și acolo! 

Assad arătă spre copaci. 

Acolo se vedea o lumină foarte slabă. 

Își făcură loc printre crengile gardului viu. Casa din cărămidă 
era veche, aproape dărăpănată. Două ferestre dinspre drum 
erau luminate. 

— Probabil că e în casă, nu? șopti Assad. 

Carl nu spuse nimic. De unde să știe asta? 

— Ceva mai spre spatele casei e o alee pentru mașini. Nu ar 
trebui să vedem mai întâi dacă Mercedesul e acolo? 

Carl scutură din cap. 

— Crede-mă, este. 

Apoi, auziră de jos, dinspre șopronul din capătul grădinii, un 
mormăit. Ca al unei bărci cu motor care se îndreaptă încetișor 
spre casă pe o apă netedă ca oglinda. 

Carl miji ochii. Acesta era mormăitul. 

— Vine dinspre șopron, Assad. Poţi să îl vezi? 

Acesta mârâi aprobator. 

— Ce crezi, casa pentru bărci ar putea să se ascundă în 
tufișurile de acolo, de lângă șopron? Atunci ar fi direct pe apă. 

— Poate. Și poate că omul nostru e acolo jos. Și nici nu vreau 
să-mi imaginez ce face, bombăni Carl. 

Liniștea casei și mormăitul acela îl nelinișteau. | se făcuse 
pielea de găină. 

— Trebuie să mergem acolo, Assad. 

Acesta încuviință și îi întinse lanterna. 

— Mai bine ia tu arma, Carl. Eu mă încred mai mult în mâinile 
mele. 

Își croiră loc prin desișul care zgâria braţul ars al lui Carl. Își 
putea ţine durerea sub control doar pentru că avea cămașa și 
jacheta umede de la ploaia măruntă, care îi răcoreau rana. 

Cu cât se apropiau mai mult de șopron, cu atât auzeau mai 
clar sunetul. Monoton, profund, continuu. Ca un motor bine uns, 
în treapta de viteză cea mai de jos. De sub ușă se zărea o mică 
fâșie de lumină. Așadar acolo înăuntru se petrecea ceva. 

Carl arătă spre ușă și strânse mai bine lanterna grea. Dacă 
Assad deschidea brusc ușa, el putea să se năpustească 
înăuntru, pregătit să lovească. Trebuiau să știe ce se petrecea 
acolo. 

Rămaseră câteva secunde încordațţi în fața ușii și se priviră. 
Apoi, Carl dădu semnalul. Ușa se dădu de perete și în secunda 
următoare Carl se năpusti înăuntru. 

Se uită în jur, apoi cobori braţul în care ţinea lanterna. Acolo 
nu era nimeni. Nimic în afară de un taburet, câteva unelte pe un 
banc de lucru, un rezervor mare de ulei, câteva furtunuri și acel 
generator care mârâia ca o relicvă din vremurile în care 
obiectele funcționau o veșnicie. 

— A ce miroase aici, Carl? 

Da, mirosul era intens, iar Carl îl știa de pe vremuri, de pe 
timpurile când mobilele din lemn de brad și ușile erau date cu 
bait. Acel miros pătrunzător, înţepător, care îţi făcea nările să se 
lipească. Miros de sodă caustică. Miros de leșie. 

Cu mintea plină de imagini înspăimântătoare, trase taburetul 
spre rezervor. Se urcă, plin de presimţiri sumbre, și ridică în cele 
din urmă capacul rezervorului. Pot opri chestia aia imediat, se 
gândi el când orientă fasciculul de lumină spre interiorul 
rezervorului. 

Dar înăuntru nu se vedea nimic. Doar apă și un furtun de 
încălzire, lung de câţiva metri. 

Era destul de ușor să-ţi imaginezi la ce servea acest rezervor. 

Stinse lanterna și cobori cu atenţie de pe taburet, uitându-se 
la Assad. 

— Cred că bieţii copii sunt încă în adăpostul pentru bărci. 
Poate că încă mai trăiesc. 

Înainte să părăsească șopronul, se uitară cu atenţie în jur și 
rămaseră o clipă în ușă, ca să-și obișnuiască ochii cu întunericul. 
În trei luni, la ora asta va mai fi încă lumină, dar deocamdată nu 
vedeau nimic în afară de umbre neclare, care se ridicau de pe 
fiord. Să existe acolo, în tufișurile acelea joase, într-adevăr o 
căsuță, un adăpost pentru bărci? 

Îi făcu semn lui Assad să îl urmeze. Pe următorii metri simţi 
cum strivește sub tălpi limacși grași. Ce porcărie! Lui Assad 
probabil că nu-i plăcea defel. 

Apoi, ajunseră la tufe. Carl se aplecă și dădu o creangă la o 
parte, iar acolo, în faţa ochilor săi, se afla ușa, o jumătate de 

metru deasupra pământului, montată între scânduri groase. Le 
atinse - erau netede și umede. 

Mirosea a smoală, care fusese folosită pentru a etanșeiza 
crăpăturile. Aceeași smoală pe care Poul Holt o folosise pentru a 
sigila scrisoarea din sticlă. 

Auziră apa clipocind la picioarele lor. Așadar, căsuţa era direct 
pe apă. Fără îndoială că era construită pe piloni. Era un adăpost 
pentru bărci. 

Îl găsiseră. 

Carl apăsă mânerul, dar ușa nu se deschise. Apoi, pipăi și găsi 
o pană din lemn care era înfiptă într-un ivăr. O ridică atent și o 
lăsă apoi să cadă, împreună cu lanţul fixat de ea. Așadar, 
individul nu era înăuntru. 

Deschise ușa încetișor și auzi imediat respiraţii slabe. 

ÎI lovi mirosul de apă stătută, urină și fecale. 

— E cineva aici? șopti el. 

Dură o clipă până când se auzi un geamăt înăbușit. 

Aprinse lanterna și înaintea ochilor i se așternu o imagine 
sfâșietoare. 

La o distanţă de doi metri una de alta, ședeau două făpturi 
micute, în propria mizerie. Pantaloni uzi, păr murdar. Două 
grămăjoare de viaţă, care renunţaseră să mai spere. 

Băiatul îl privi cu ochi înspăimântați, direct în faţă. Blocat sub 
acoperiș, cu mâinile legate la spate și în lanțuri. Gura îi era lipită 
cu bandă adezivă, care vibra ușor de la respiraţia sa. Întregul 
său corp striga după ajutor. Carl mișcă lanterna spre fetiță, care 
atârna cu fața înainte, prinsă în lanţurile ei. Capul i se odihnea 
pe umăr, de parcă ar fi dormit, dar nu dormea. Ochii îi erau 
deschiși și clipeau în lumină, doar că nu avea puterea să ridice 
capul. 

— O să vă ajutăm, șopti Carl, așezându-se în patru labe, și se 
îndreptă spre ei. Dar trebuie să nu faceți niciun zgomot. 

Scoase mobilul și formă un număr. O clipă mai târziu, cerea 
ajutor de la secția de poliţie din Fredrikssund. Apoi, închise 
telefonul. 

Băiatul păru să se relaxeze un pic. Faptul că auzise asta îl mai 
liniștise. 

intre timp, intrase și Assad. Îngenunchease sub acoperișul jos 
și îi scotea fetiţei banda adezivă de pe gură și îi desfăcea 
legăturile, în timp ce Carl îl ajuta pe băiat. Acesta nu scoase 

niciun sunet când îi fu smulsă banda de pe gură și se aplecă 
grăbit într-o parte, astfel încât Carl să ajungă la curelele din 
piele de la spatele lui. 

Reușiră să-i urnească pe copii de lângă perete, dar se blocară 
la lanţurile care îi ţineau legaţi și la cel care era fixat în perete. 

— Lanţurile ni le-a pus ieri și le-a închis cu un lacăt, înainte de 
asta aveam doar curelele din piele. El are cheia. 

Vocea băiatului era răgușită. 

Carl se uită la Assad. 

— Am văzut o rangă în șopron. Assad, o aduci tu? 

— O rangă? 

— Da, Assad, la naiba! 

Assad știa prea bine ce era o rangă, dar Carl vedea că nu mai 
voia să calce încă o dată pe melcii ăia, dacă putea evita asta. 

— Ține lanterna, mă duc eu să o aduc. 

leşi cu spatele din căsuță. Ar fi trebuit să ia de la început 
ranga. La urma urmei, era o armă utilă. 

Alunecă iar pe melcii vii și morţi. Observă o rază slabă de 
lumină de la ferestrele dinspre fiord ale casei. Nu fusese acolo 
mai devreme. 

Ramase o clipă neclintit și ascultă. 

Nu, nu se auzea nicio activitate, de nicăieri. 

Apoi, se duse la șopron și deschise cu grijă ușa. Ranga se afla 
direct în faţa lui, pe bancul de lucru, sub un ciocan și o 
șurubelniţă. Ridică ciocanul și împinse șurubelniţa la o parte. 
Tresări atunci când aceasta alunecă peste margine și căzu pe 
jos cu un zăngănit metalic. 

Rămase iarăși nemișcat, ascultând. 

Apoi, apucă ranga și se strecură afară. 

e 

ÎI priviră ușuraţi când se întoarse, de parcă fiecare mișcare 
de-a lui Carl și de-a lui Assad, de când deschiseseră ușa, ar fi 
reprezentat o mică minune. Era cât se poate de înţeles. 

Desprinseră lanţurile din perete. 

Băiatul se târî imediat în centrul căsuței, dar fata rămase 
nemișcată și mormăi. 

— Ce-a păţit? întrebă Carl. Poate vrea puţină apă? 

— Apă, da. Nu îi e prea bine. Se află aici de mult timp. 

— Assad, ia tu fata, spuse Carl. Ţine lanţurile ca să nu 
zăngăne. Eu îl ajut pe Samuel. 

Observă că băiatul încremenește. Își întoarse capul murdar și 
se holbă la care, de parcă tocmai l-ar fi văzut pe diavol în 
sufletul său. 

— Ştii cum mă cheamă? întrebă băiatul bănuitor. 

— Sunt poliţist, Samuel. Știu o sumedenie de lucruri despre 
voi. 

Băiatul se trase înapoi. 

— De unde? Ai vorbit cu părinţii mei? 

Carl trase adânc aer în piept. 

— Nu, nu am vorbit cu ei. 

Samuel își trase ușor și brațele înapoi și își încleștă pumnii. 

— Ceva nu e în regulă, zise el. Nu ești poliţist. 

— Ba da, Samuel. Sunt. Vrei să-mi vezi legitimaţia? 

— De unde ai știut unde suntem? Nu aveai de unde să știi! 

— Am lucrat mult ca să-l găsim pe răpitorul vostru, Samuel. 
Haide, nu avem timp de pierdut, zise Carl, în timp ce Assad o 
scotea pe fetiţă afară pe ușă. 

— Dacă sunteţi de la poliţie, de ce nu avem timp de pierdut? 

Acum părea de-a dreptul panicat, era evident isteric. Să fi fost 
din pricina șocului? 

— A trebuit să folosim o rangă ca să vă eliberăm, Samuel. Nu 
e o dovadă suficientă? Nu avem cheia. 

— S-a întâmplat ceva cu părinţii mei? N-au plătit? Li s-a 
întâmplat ceva? 

Scutură din cap. 

— Ce s-a întâmplat cu părinţii mei? strigă el mult prea tare. 

— Psst, șuieră Carl. 

De afară se auzi un sunet surd. Assad alunecase probabil pe 
poteca acoperită de melci și căzuse. 

— Ești bine, Assad? întrebă Carl. 

Se întoarse spre Samuel. 

— Haide, Samuel, trebuie să ne grăbim. 

Băiatul îl privi suspicios pe care. 

— Mai înainte nici măcar nu ai telefonat, așa e? Vreţi să ne 
duceţi undeva să ne omorâți. Asta aveţi de gând. 

Carl scutură din cap. 

— O să mă trag afară și tu poţi să te uiţi pe ușă și să te 
convingi singur că totul e în regulă, zise el și se târî afară, la aer 
curat. 

Auzi din nou un sunet, apoi simţi o lovitură în ceafă. Apoi, 
totul se întunecă. 


VP - 429 


51. 


Poate că fuseseră niște sunete de afară, poate șoldul care îl 
durea, poate rana pe care o cususe. Oricum, se trezi brusc și se 
uită nedumerit prin cameră. 

Apoi își aminti și știu din nou ce se întâmplase. De când se 
întinsese trebuie că trecuse cel puţin o oră și jumătate. 

Simţea încă somnul în oase când se ridică cu greu de pe 
canapea și se aplecă într-o parte ca să vadă dacă rana 
sângerase. 

Dădu din cap, mulțumit de munca lui. Rana arăta bine, era 
uscată. Foarte bine, pentru prima dată! 

Se ridică și se întinse. In bucătărie avea cutii cu sucuri și 
conserve. Un pahar de suc de rodie și ton pe pâine prăjită aveau 
să-i facă bine după cât sânge pierduse. Doar o gustare, apoi 
avea să se îndrepte spre debarcader. 

Aprinse lumina în bucătărie și se uită în întuneric. Apoi trase 
storurile. Nu era bine să se vadă lumina de pe apă. Siguranță 
înainte de toate. 

Se opri, încruntându-se. Auzise cumva un sunet? Ca un 
zăngănit metalic? rămase nemișcat și ascultă. Totul era liniștit. 

Poate fusese o pasăre care se speriase? Dar zburau oare 
păsările la ora asta? 

Ridică storul și se uită în direcţia din care i se păruse că aude 
zgomotul. Mijii ochii și rămase nemișcat. 

Atunci îl descoperi. Era aproape invizibil în întuneric, conturul 
a ceva mare care se mișca, dar era acolo. 

Direct în dreptul șopronului. Apoi, dispăru. 

Se trase cât ai clipi de la fereastră. 

Acum, inima îi bătea mai tare decât și-ar fi dorit. 

Trase cu grijă sertarul bufetului și își căută un cuţit lung și 
îngust pentru filetat. Nimeni nu supravieţuia unei lovituri bine 
plasate cu această lamă. 

Apoi, își trase pantalonii și se strecură desculț în întuneric. 

Acum, auzea clar sunete dinspre căsuţă. De parcă ar fi 
încercat cineva să desprindă acolo înăuntru ceva. Forță brută, 
aplicată lemnului. 

Se opri și ascultă. Acum știa ce era. Se luptau cu lanțurile. 
Cineva desprindea șuruburile care fixau lanţurile de perete. 

Cineva? 

Dacă era poliţia, avea să se confrunte cu arme mai bune 
decât a sa. 

In schimb, el cunoștea terenul, putea să folosească avantajele 
întunericului. 

Când trecu pe lângă șopron, observă imediat că fâșia de 
lumină care se vedea de sub ușă era mai lată decât ar fi trebuit 
să fie. 

Da, ușa era doar aninată. Cu toate astea, el o închisese în 
urma lui, după ce verificase temperatura din rezervor, era foarte 
sigur de asta. 

Poate că erau mai mulţi. Poate că acum era cineva acolo 
înăuntru. 

Se trase iute la perete și analiză situaţia. Cunoștea șopronul 
ca pe buzunarul său. Dacă se ascundea cineva acolo, putea să-l 
neutralizeze rapid. Să ţintească spre punctul moale de sub stern 
și să lovească. O lovitură bună, apoi, pentru siguranţă, încă de 
câteva ori în diverse direcţii. Nu va sta mult pe gânduri. Fie ei, 
fie el. 

Înaintă, ţinând bine întins cuțitul, în șopron și cercetă cu 
privirea încăperea goală. 

Cineva fusese aici. Taburetul nu era la locul lui, uneltele 
fuseseră mișcate. O şurubelniţă se afla pe jos, probabil că asta 
auzise. 

Făcu un pas în lateral și apucă ciocanul de pe bancul de lucru. 
Cu el se simţea oricum mai bine. Îi stătea bine în mână și îl 
folosise adesea. 

Apoi, se strecură câţiva pași în jos pe drumul de grădină. Pe 
unde călca strivea melci între degete. Afurisite vietăți. Va trebui 
să se ocupe și să le stârpească de îndată ce va avea timp. 

Se aplecă și văzu cum, printre scândurile de la căsuţă, se 
zărea o lumină slabă. Dinăuntru se auzeau voci stinse, dar nu 
înţelegea nici ce se spune, nici cine vorbea. Dar asta nici nu 
conta prea tare. 

Dacă voiau să iasă de acolo, trebuiau să o apuce pe drumul 
acesta. Trebuia doar să se ducă la ușă și să pună pana de lemn 
în zăvor și erau închiși. Nu aveau să iasă în timpul cât îi luă lui 
să se ducă la mașină și să ia canistra de benzină ca să dea foc la 
tot. 

OK, casa în flăcări se va vedea de departe, dar care era 
alternativă? 

Nu. Va da foc căsuței și apoi va strânge toate documentele, 
toți banii și se va îndrepta, pe cel mai rapid drum, spre graniță. 
Altfel nu se putea. Cine nu-și adapta în mod flexibil planurile 
sfârșea prost. 

Băgă cuțitul pentru filetat în curea și se îndreptă spre ușă. În 
acea clipă, ușa se deschise și apărură două picioare. 

Făcu repede un pas în lateral. Trebuia să-i atace pe rând, pe 
măsură ce ieșeau din casă. 

Văzu silueta ale cărei picioare se aflau acum pe jos, în timp ce 
corpul mai era încă în căsuţă. 

— Ce e cu părinţii mei? întrebă dinăuntru băiatul după care se 
auzi un șuierat încetișor. 

In acel moment, asistentul de poliţie tuciuriu făcu un pas în 
spate și direct spre el. Același bărbat din centrul de bowling, cel 
care îl azvârlise pe Papa pe pistă. 

Cum se putea? 

De unde știau de locul acesta? 

Işi luă avânt și îl lovi pe bărbat cu partea lată a ciocanului în 
ceafa, astfel încât căzu fără zgomot la pământ. Fetiţa, care căzu 
peste el, îl privi cu ochii goi. Ea se resemnase demult cu destinul 
ei. Acum închise ochii, fiind doar la o lovitură distanță de 
moarte, dar asta mai putea aștepta. Mai întâi, trebuia să se 
ocupe de ceilalţi. 

Când picioarele poliţistului apărură în sfârșit în deschizătura 
ușii, acesta rămase o clipă așa, în timp ce încerca să îl convingă 
pe băiat că totul era în regulă. 

— O să mă trag afară și atunci o să te poţi uita pe ușă și să 
vezi că totul e în regulă, zise bărbatul. 

Atunci lovi. 

Și acest poliţist căzu fără zgomot. 

Lăsă și el ciocanul să cadă și se uită la cei doi oameni 
inconștienţi. Ascultă un moment foșnetul copacilor și ploaia. 
Băiatul se mișca agitat, panicat, dar în rest totul era liniștit. 

Atunci, o ridică pe fetiță, o aruncă dintr-o mișcare înapoi în 
căsuţă și trânti ușa, fixând pana din lemn în ivăr. 

Se ridică și privi în jur. În afară de protestele băiatului, nu se 
auzea nimic. Nu vehicule de intervenţie, nu alte sunete care să 
nu se potrivească aici. Cel puţin, nu încă. 

Trase adânc aer în piept. La ce trebuia să se aștepte? Veneau 
și mai mulţi? Sau aceștia erau doar doi cowboy singuratici care 
voiau să-și impresioneze superiorii? Trebuia să afle. 

Dacă erau singuri, putea să-și ducă planul la îndeplinire, dacă 
nu, trebuia să dispară cât mai repede. In orice caz, trebuia să 
scape de toți patru de îndată ce afla mai multe. 

Dintr-un salt, se întoarse în șopron și luă niște sfoară din cuiul 
aflat deasupra ușii. 

Se pricepea la legat oamenii. Nu avea să dureze mult. 

În timp ce se ocupa de cei doi bărbaţi inconștienţi, în căsuţă 
se auzea mare gălăgie. Băiatul urla și cerea să îl lase să iasă. Că 
părinţii lui nu vor plăti dacă nu-și primesc copiii înapoi. 

Bună încercare. Băiatul era foarte rezistent. Începuse să 
lovească ușa. 

Se uită la pana din lemn. O folosea de ani de zile, dar lemnul 
era încă rezistent. Nu avea să cedeze loviturilor. 

Îi trase pe cei doi bărbaţi la câţiva metri distanţă de căsuţă, 
astfel încât să le poată vedea chipurile. Apoi, îl așeză pe cel mai 
plinuţ dintre cei doi, astfel încât să șadă aplecat în faţă pe 
plăcile de pe alee. 

Se aplecă și îl lovi de mai multe ori în față. 

După o vreme, polițistul își deschise ochii, clipi de mai multe 
ori, apoi reuși să vadă limpede chipul bărbatului din faţa lui. 

Se priviră în ochi. Acum, rolurile erau inversate. Nu mai era 
cel care ședea la masa albă din centrul de bowling, trebuind să 
dea socoteală cu privire la ce și cum făcea. 

— Ce om bolnav ești! vorbi cu greu polițistul. Dar o să te 
prindem. Colegii sunt pe drum. Avem amprentele tale! 

ÎI studie pe poliţist cu atenţie. Părea destul de afectat de 
lovitură. Când făcu un pas în spate și lumina din hambar se 
așeză pe chipul acestuia, constată că pupilele lui reacționau 
prea încet. Poate de asta era atât de surprinzător de liniștit? Sau 
credea oare că nu era în stare să-i omoare? 

— Colegii, bună încercare, îl ironiză el. Dar chiar dacă e să 
vină, n-au decât. De aici vedem întregul fiord, până la 

Frederikssund. O să zărim lumina albastră încă înainte să urce 
pe pod. Așadar, până când ajung ei aici, am timp destul să fac 
ce e de făcut. 

— Vin dinspre sud, din Roskilde, o să vezi pe dracu' ceva, idiot 
ce ești, zise polițistul. Dă-ne drumul și predă-te de bunăvoie și 
poţi fi liber în cincisprezece ani. Dacă ne ucizi, ești un om mort, 
asta îţi promit. Ilmpușcat de colegii mei. Sau o să putrezești 
pentru tot restul vieții în închisoare, ceea ce e cam același lucru. 
Ucigașii de polițiști nu supraviețuiesc în sistemul nostru. 

El zâmbi. 

— Ce prostii vorbiţi! Dacă îmi răspundeţi la întrebări, o să 
ajungeti în... se opri și se uită la ceas... în douăzeci de minute în 
vana care se află în șopron. Dumneavoastră și copiii și 
partenerul dumneavoastră. Și știți ceva? 

Işi apropie faţa de cea a lui Carl: 

— Apoi, am dispărut. 

Acum, loviturile dinspre căsuţă deveniseră mai puternice. 
Păreau mai tari, aveau un sunet metalic. Instinctiv, se uită în jos, 
acolo unde lăsase ciocanul când o ridicase pe fată. 

Instinctul nu-l înșela. Ciocanul dispăruse. Fetiţa îl luase fără ca 
el să fi observat. El însuși îl aruncase împreună cu fata înăuntru. 
Fir-ar să fie de porcărie! Așadar, nu era chiar atât de terminată 
cum crezuse micuța ticăloasă. 

Scoase încet cuțitul de la cingătoare. Nu mai există cale de 
întoarcere. 

Era foarte ciudat, dar lui Carl nu-i era teamă deloc. Nu avea 
niciun dubiu că bărbatul din faţa lui era nebun și că l-ar fi 
omorât fără să clipească. Dar totul în jur era foarte liniștit. Norii 
alergau pe cer și acopereau luna. Apa clipocea încet. Mirosurile 
erau intense. Chiar și mormăitul generatorului avea ceva 
liniștitor. 

Poate că era în continuare sub efectul loviturii. Bubuitul 
sălbatic din capul lui depășea cu mult durerea din braț și din 
umăr. 

Atunci, băiatul lovi din nou în ușă, de data asta mai puternic. 

Se uită la bărbatul care tocmai scotea cuțitul de la cingătoare. 

— Tare ai vrea să știi cum te-am găsit, nu-i așa? 

Carl simţi cum îi revine senzația în mâinile legate la spate. Se 
uită în sus la ploaia măruntă care cădea neobosit. Umiditatea 
făcea ca șnurul să se întindă. Așadar, trebuia să tragă de timp. 

Privirea bărbatului era dură ca granitul, dar gura sa reacţionă 
preț de o fracțiune de secundă cu o tresărire. 

Avea, prin urmare, dreptate. Acest porc ardea de nerăbdare 
să afle cum îi dăduseră de urmă. 

— A fost odată un băiat care se numea Poul. Poul Holt, îți 
amintești de el? întrebă Carl și înmuie sfoara în balta din spatele 
lui. 

— Era un pic neobișnuit, continuă el și îi făcu semn din cap 
bărbatului, în timp ce mâinile îi lucrau la spate. 

Apoi tăcu. Nu se grăbea cu povestea. Indiferent dacă șnururile 
rezistau sau nu, cu cât trecea mai mult timp, cu atât trăiau mai 
mult. Trebuia să zâmbească. 

Acesta era un interogatoriu pe dos. Un interogatoriu cu 
rolurile inversate. Ce ironie. 

— Și? Ce era cu acest Poul? insistă bărbatul din faţa lui. 

Carl râse. Acum, loviturile în ușa căsuţei se auzeau mai rar, 
dar păreau mai precise. 

— Da, a trecut mult de atunci, nu-i așa? Nu îţi amintești? 
Fetița de acolo de dinăuntru nici măcar nu se născuse. Probabil 

că nu te gândești niciodată la victimele tale, nu-i așa? Nu, sigur 
că nu o faci. Sigurcă nu. 

Expresia bărbatului se schimbă în așa fel, încât i se făcu 
pielea de găină. 

Brusc, se ridică și îndreptă cuțitul spre gâtul lui Assad. 

— Îmi răspundeţi pe loc și direct, altfel o să-l auziţi într-o 
secundă pe acest individ cum bolborosește în propriul sânge. 

Carl încuviinţă și trase de sfori. Ticălosul vorbea serios. 

Acum, tocmai striga spre căsuţă: 

— Samuel, dacă mai baţi tot așa, o să și suferi înainte să mori. 
Poţi să mă crezi. 

Preţ de o secundă, loviturile se opriră, iar plânsul fetiţei se 
înteţi. 

Apoi, loviturile reîncepură. 

— Poul a aruncat o scrisoare în apă, într-o sticlă. Poate că ar fi 
trebuit să îţi alegi alt loc unde să îţi închizi victimele. Nu 
neapărat într-o casă aflată direct pe apă, zise Carl. 

Acesta se încruntă. O scrisoare într-o sticlă? 

Carl putea deja să tragă de sfori. Una dintre bucle alunecase. 

— Sticla a fost descoperită acum câţiva ani în Scoţia, pe 
mare. Apoi, a ajuns la mine pe birou, continuă el și trase din nou 
de legături. 

— Mda, ghinionul dumneavoastră, zise bărbatul lapidar. 

Era foarte clar ce gândea. Ce putea să-i facă o scrisoare dintr- 
o sticlă? Niciunul dintre copiii care se aflaseră în decursul vremii 
în această căsuță nu știau unde se afla închisoarea lor. Cum 
putea scrisoarea să schimbe asta? 

Carl văzu cum piciorul lui Assad tresare. 

Rămâi întins, Assad. Dormi mai departe. Tot nu poți face 
nimic, se gândi el. Nu putea să-i ajute decât slăbirea legăturilor, 
ca să se poată elibera. Și nici măcar atunci nu era sigur cum 
avea să se termine. Nici pe departe. 

Psihopatul din faţa lui era puternic, complet lipsit de scrupule 
și avea un cuțit dezagreabil în mână. El însuși era slăbit și mai 
lent din pricina loviturii la cap. Nu, prea multe speranţe nu erau. 
Dacă i-ar fi sunat pe colegii din Roskilde, atunci poate că ar fi 
avut o șansă, dar cei din Frederikssund nu se puteau apropia 
nevăzuţi; porcul avea, din păcate, dreptate. Vehiculele de 
intervenţie aveau să fie zărite de îndată ce traversau podul, 

probabil în câteva minute, îi era limpede. La naiba, legăturile 
încă erau prea strânse. 

— Mai bine fugi, Claus Larsen, dacă îţi pot spune așa, încă mai 
poţi scăpa, zise Carl. 

Bubuiturile din căsuţă sunau acum mult mai profund. 

— E adevărat, nu mă cheamă Claus Larsen, replică el și 
rămase în picioare, direct deasupra corpului fără viaţă al lui 
Assad. Și dumneavoastră habar n-aveţi cum mă cheamă. De 
altfel, am impresia că în seara asta aţi venit aici singuri, fără 
ajutoare, dumneavoastră și partenerul dumneavoastră. De ce aș 
fugi? De ce credeți că m-aș teme de dumneavoastră? 

— Pleacă, indiferent cum te cheamă. Pleacă și construiește-ţi 
o viață nouă. Sigur că o să te căutăm, trebuie să o facem, însă 
ești un maestru al deghizărilor. 

Simţi cum se slăbea încă o buclă. 

Se uită direct în ochii bărbatului și observă acum reflexele 
luminii albastre pe întunericul cerului. Mașinile de intervenţie 
traversau fiordul. În sfârșit. 

Carl își întinse spatele și își trase picioarele sub el în 
momentul în care bărbatul își înălţă capul și văzu lumina 
albastră, care acum parcă făcea să vibreze întregul peisaj. Apoi, 
împinse cuțitul spre corpul nemișcat al lui Assad. În același 
moment, Carl își aruncă corpul în faţă și îl lovi pe individ în 
picioare. Acesta căzu, ţinând cuțitul încă, și își duse mâna la 
șold. Asta e ultimul lucru pe care îl văd în viata mea, privirea 
plină de ură a acestui nebun, se gândi Carl. 

Atunci, legăturile cedară definitiv. 

Carl le dădu jos și își desfăcu braţele. Două braţe împotriva 
unui cuţit de filetat. Ce farsă! Işi simţea picioarele ca o budincă, 
iar șurubelniţa din șopron era prea departe. Totul în jurul lui 
păru să se întindă și să se comprime în același timp. 

Când bărbatul se ridică și porni spre el, Carl păși nesigur în 
spate. Acum, inima începu să pompeze, iar bubuitul din cap i se 
accentuă. O clipă, văzu ochii frumoși ai Monei în faţa lui. 

Călca atent și apăsat. Drumul din grădină era alunecos, 
simţea cum terciul de melci i se lipește de pantofi. Apoi se opri, 
nemișcat, și așteptă. 

Reflexiile luminilor albastre de jos de pe pod nu se mai 
vedeau. În cinci minute, mașinile aveau să fie acolo. 

Dacă mai rezista încă o clipă, poate reușea să salveze viaţa 
copiilor. 

Se uită în sus, spre copacii ale căror crengi se întindeau 
deasupra drumului. Dacă aș ajunge la ele și m-aș putea trage în 
sus, se gândi el și făcu încă un pas în spate. 

Atunci bărbatul se aruncă dintr-un salt spre el, cu chipul 
schimonosit de furie, și cuțitul orientat spre pieptul lui Carl. 

Era doar un picior mic, cel mult mărimea 40, care îi provocă 
prăbușirea. 

Assad lovise cu unul dintre picioarele sale scurte spre glezna 
atacatorului. Acesta probabil că nu ar fi căzut dacă nu ar fi 
alunecat cu picioarele goale pe pasta de melci. Se auzi o 
bubuitură zdravănă când obrazul lui se lovi de una dintre dale. 
Carl se clătină spre el și îl lovi în burtă până când dădu drumul 
cuțitului. 

Carl îl ridică și i-l puse bărbatului la gât, după ce îl ridicase cu 
greu. In spatele lui, Assad încerca să se rostogolească pe o 
parte, dar apoi trebui să vomite. De pe buze, pe lângă conţinutul 
stomacului, i se rostogoleau înjurături arăbești. Așadar, nu părea 
fi rănit foarte grav. 

— Haide, lovește odată, șuieră bărbatul. Nu mai suport să îţi 
văd mutra. 

Și, într-un gest sinucigaș, săltă capul spre cuţit, dar Carl 
văzuse impulsul venind și trase cuțitul înapoi, astfel încât abia 
dacă atinse gâtul bărbatului. 

— Mă gândeam eu, vorbi el ironic, în timp ce sângele i se 
scurgea pe gâtul udat de ploaie. Nu o s-o faci, nu ai curaj. 

Dar aici se înșela. A doua oară Carl nu avea să mai tragă 
cuțitul înapoi. Privirea ușor înceţoșată a lui Assad avea să 
confirme că omul își provocase moartea, iar sistemul juridic 
avea să fie scutit de multă muncă. 

In acel moment, bubuitul din căsuţă încetă. 

Peste umărul bărbatului, Carl văzu cum se deschidea ușa, ca 
trasă de o mână invizibilă. 

Apoi, acest individ nebun îi umplu din nou câmpul vizual. 

— Încă nu mi-aţi povestit cum m-aţi găsit. Să aştept până la 
proces, nu? întrebă el. Ce voiaţi să spuneţi cu „cât o să 
primesc”? Cincisprezece ani? Pot să rezist. 

Își lăsă capul pe spate, de parcă ar fi vrut iarăși să-l arunce în 
față, dar, în schimb, râse urât. 

Ei hai, se gândi Carl, aruncă-ți capul spre cutit. Strânse 
degetele pe mâner și știu că lucrurile vor deveni scârboase. 

Apoi se auzi un sunet de parcă cineva ar fi spart un ou. Un 
trosnet scurt, iar bărbatul căzu în genunchi și se prăbuși tăcut 
într-o parte. 

Samuel, cu fața mânjită de muci și de lacrimi, ţinea ciocanul 
în mână, în fața lui Carl. Distrusese cu el încuietoarea de la 
căsuţă. De unde naiba îl avea? 

Carl lăsă cuțitul în jos și se aplecă peste bărbatul care zăcea 
tremurând pe jos. Incă mai respira. 

Ceea ce tocmai văzuse fusese o adevărată execuţie. Doar îl 
avea sub control, băiatul trebuie să fi văzut asta. 

— Aruncă arma, Samuel, zise el și se uită spre Assad. A fost 
autoapărare, Assad, suntem de acord cu asta? 

Assad își dădu capul pe spate și împinse buza din faţă înainte. 

Răspunsul veni în valuri, în timp ce el vomita în continuare. 

— Noi doi suntem mereu de acord, Carl. 

Carl se întoarse spre bărbatul care zăcea, cu gura deschisă și 
ochii mari, pe drumul din grădină. 

— Să vă ia dracu', șopti bărbatul. 

— lar pe dumneata să te primească, veni replica din partea lui 
Carl. 

Auzi forțele de intervenție înaintând prin pădure. 

— Dacă recunoști tot ce ai făcut, moartea va fi mai ușoară, 
șopti acum Carl, aproape fără să vrea. Câţi oameni ai omorât? 

El clipi. 

— Mulţi. 

— Câţi? 

— Mulţi. 

Părea că îi ceda corpul. Capul i se înclină într-o parte, 
dezvăluind rana teribilă din spate. Rana și o cicatrice roșie, care 
se întindea în spatele urechii. 

Din gura lui se auzi o bolboroseală. 

— Unde e Benjamin? întrebă Carl repede. 

Pleoapele se închideau și se ridicau încet. 

— La Eva. 

— Cine e Eva? 

Acesta clipi din nou, cu ochii pe jumătate închiși, dar de data 
asta mult mai încet. 

— Sora mea cea urâtă. 

— Spune-mi un nume, am nevoie de un nume de familie. Cum 
te numești? 

— Cum mă numesc? 

Zâmbi și își rosti ultimele cuvinte. 

— Mă numesc Chaplin. 

EPILOG 


Carl obosise. Cu cinci minute mai înainte aruncase un dosar 
peste vraful din colț. 

Rezolvat. Gata. Eliminat din sistem. 

De când Assad îl pusese la pământ pe sârb, acolo jos, în 
pivniţă, cursese multă apă pe diferite râuri. Oamenii lui Marcus 
Jacobsen se ocupaseră de ultimele trei incendieri, dar pentru că 
mai aveau de lucru și cu războiul între bande, cazul Radovre din 
1995 rămăsese în aer la Departamentul Special Q. 

Atât în Serbia, cât și în Danemarca, niște oameni ajunseseră 
în spatele gratiilor. Mai lipseau doar două mărturisiri. De parcă 
le-ar mai căpăta vreodată, își spusese Carl, resemnat. Sârbii pe 
care puseseră mâna erau bucuroși să putrezească timp de 
cincisprezece ani într-o pușcărie daneză, mai degrabă decât să 
se pună cu tipi care plănuiseră operaţiunea. 

Acum era rândul procurorului. 

Carl se întinse și se gândi dacă nu ar fi fost bine să pună capul 
jos câteva minute. La televizor erau știrile de pe TV2. Tocmai 
pălăvrăgeau despre ministrul care nu era în stare să încalece o 
bicicletă fără să cadă și să-și rupă oasele. 

Și, în acel moment, sună telefonul. Ce invenţie de căcat! 

— Avem o vizită aici sus, spuse Marcus. Urcaţi și voi, toţi trei. 

De zece zile ploua fără întrerupere. La mijloc de iulie. Soarele 
se retrăsese pe alte meleaguri. De ce să se deplaseze la etajul 
doi? Acolo era la fel de întuneric ca la ei în pivniță. 

Pe scări nu schimbă nicio vorbă cu Assad și Rose. Ce mai 
vreme de concedii, de tot rahatul. Jesper o ardea toată ziua pe 
acasă cu prietena lui. Morten plecase cu un prieten pe nume 
Preben să hoinărească pe biciclete în timp ce o asistentă se 
ocupa de Hardy. Vigga făcea turul Italiei cu un bărbat care 
ascundea un păr de doi metri sub turban. 

lar el trebuia să se menţină aici pe poziţie, în timp ce Mona și 
progeniturile ei se prăjeau la soare în Grecia. N-ar fi putut acum 
să-și ia concediul și Assad și cu Rose? Acum ar fi putut măcar 
să-și întindă și el picioarele pe masă și să-și petreacă ziua de 
lucru urmărind Turul Franţei. 

Nu, ura vacanţele. Mai ales când nu erau ale lui. 
e 

Sus, la etajul doi, aruncă o privire pe locul lui Lis, rămas liber. 
Oare o fi iar pe drum cu rulota și cu înflăcăratul ei soț? Dacă ar fi 
fost vorba de domnișoara Sarensen, poate că ar fi fost mai de 
folos. Niscaiva fleorțăială pe un spaţiu atât de restrâns ar fi 
trebuit s-o învioreze chiar și pe mumia aia. 

Înclină prietenos din cap, iar ea îi arătă degetul. Ei, ce să mai 
spui! Hoașca era la curent cu vremurile. 

Când deschise ușa biroului lui Marcus Jacobsen, Carl se trezi 
față în faţă cu o femeie necunoscută lui. 

— Mia Larsen, spuse Jacobsen, rămânând așezat pe scaun, a 
venit împreună cu soțul ei, ca să vă mulţumească. 

Atunci, Carl îl descoperi și pe bărbatul care rămăsese în 
fundal. Pe el îl cunoștea. Era tipul care stătea în faţa casei care 
arsese în Roskilde. Acel Kenneth care o scosese afară pe femeie. 
Deci femeia care stătea acum cam stânjenită în fața lui și 
făptura aceea speriată de atunci erau una și aceeași persoană? 

Rose și Assad dădură mâna cu ei, iar Carl îi urmă, șovăind 
puţin. 

— Da, vă rog să ne scuzaţi, spuse tânăra, știu că sunteţi 
foarte ocupați, dar am vrut să vă mulţumim personal pentru că 
mi-aţi salvat viaţa. 

Stăteau faţă în faţă și se uitau unul la celălalt. Carl n-avea nici 
cea mai mică idee ce să spună. 

— Nu mi-ar plăcea să spun că pentru puţin, spuse Assad, sec. 

— Nici eu, adăugă Rose. 

Ceilalţi izbucniră în râs. 

— Sunteţi OK? întrebă Carl. 

Mia Larsen trase adânc aer în piept și își mușcă buza. 

— Aș vrea foarte mult să știu ce s-a întâmplat mai departe cu 
cei doi copii. Samuel și Magdalena, parcă așa îi chema, nu? 

Carl ridică din sprâncene. 

— Să fiu cinstit, e greu de spus. Cei doi băieți mai mari au 
plecat de acasă și cred că lui Samuel îi merge bine. În ceea ce Îi 
privește pe Magdalena și pe ceilalţi fraţi, am aflat că are grijă de 
ei, municipalitatea. Poate e mai bine așa, nu știu. E foarte greu 
pentru copii când își pierd părinţii. 

Ea încuviinţă din cap. 

— Da, asta e clar. Fostul meu soț a făcut multe rele. Dacă pot 
face ceva pentru fată, sper să mi se dea ocazia. 

Încercă să zâmbească, dar nu reuși, avea de dus o povară 
mult prea grea. 

— E greu pentru copii când își pierd părinţii. Dar și pentru o 
mamă e greu când își pierde copilul. 

Marcus Jacobsen îi puse o mână pe braţ. 

— Lucrăm în continuare la acest caz, doamnă Larsen. Poliţia 
s-a străduit din răsputeri să prelucreze informaţiile pe care ați 
putut să ni le daţi. Pe termen lung ne vor duce pe calea cea 
bună, suntem convinși de asta. În ţara asta nu poţi ascunde un 
copil până la sfârșitul zilelor lui. 

La aceste cuvinte, ea lăsă capul în jos, iar lui Carl îi trecu prin 
minte că ar fi putut formula altfel. 

Atunci interveni în discuţie tânărul. 

— Trebuie să știți că vă suntem recunoscători, spuse el, 
privindu-i în ochi pe care și pe Assad. Că toată această 
nesiguranţă o macină pe Mia, este cu totul altceva. 

Săracii de ei. De ce nu era mai simplu să fie sinceri cu ei? 
Trecuseră patru luni și băiatul tot nu fusese găsit. Autorităţile 
implicate pur și simplu nu mobilizaseră suficiente resurse. lar 
acum, după toate probabilitățile, era prea târziu. 

— Nu avem prea multe puncte de reper, interveni Carl. Pe 
sora fostului dumneavoastră soț o cheamă Eva, asta știm. Dar 
care e numele ei de familie? Ar putea fi altul. Nici măcar nu 
cunoaștem prenumele lui adevărat. Nici despre trecutul lui nu 
știm mai nimic. Doar că tatăl lui a fost pastor. lar Eva nu e un 
nume tocmai neobișnuit pentru o fiică de pastor. Da, da, știm, 
femeia trebuie să aibă undeva în jur de 40 de ani, dar asta ar fi 
cam tot. Fotografia lui Benjamin e afișată în toate secţiile de 
poliţie. lar colegii mei au informat toate autorităţile sociale din 
țară să fie cu băgare de seamă la acest caz. Asta este tot ce 
putem face la ora actuală. 

Ea încuviință din cap. Evident că își dădea osteneala să-și 
păstreze speranţa și după cele ce auzise. Era de înţeles. 

Atunci tânărul luă un buchet de trandafiri și spuse că Mia stă 
zi de zi să caute, prin toate locurile posibile și imposibile, 
publicaţii bisericești și reviste creștine în care ar putea fi 
menţionat tatăl fostului ei soț. Devenise chiar principala ei 
ocupaţie. Dacă va găsi ceva, vor fi primii care să afle. 

Apoi îi întinse lui Carl florile și îi mulțumi. 

După plecarea lor, Carl rămase în urmă cu un gust amar în 
gură și cu buchetul de flori în mână. Cel puţin patruzeci de 
trandafiri sângerii. Își dorea să nu-i fi primit. 

Scutură din cap. Nu, pe masa lui nu aveau să stea. Dar de 
data asta nu aveau să ajungă nici acasă la Rose și Yrsa. În niciun 
caz, cine știe la ce ar mai fi dus. 

Trecând pe lângă domnișoara Sørensen, aruncă trandafirii pe 
biroul ei. 

— Vă mulţumim că vă menţineţi pe poziţie, spuse el, și o lăsă 
singură cu zăpăceala și cu protestele ei mute. 

Assad, Rose și cu el se uitară unul la altul și o luară pe scări în 
jos. 

— Ştiu la ce vă gândiţi, spuse el. 

Trebuia să trimită o notă câtre toate instanţele și autorităţile 
din ţară, de la care s-ar fi putut aștepta să aibă cunoștință de un 
copil care să se potrivească cu descrierea lui Benjamin. Vârstă, 
fizionomie. Un băiat care să fi apărut dintr-odată undeva unde 
nu era locul lui. Deci, mai mult sau mai puţin, aceleași informații 
pe care poliţia le răspândise deja printr-o circulară. 

Numai că nota lor mai avea un mic adaos, conform căruia 
șefii diferitelor instanțe erau rugați să se ocupe personal de 
acest caz. 

Astfel era garantat că vor da prioritate cazului și că acesta 
avea să fie dat mai departe la cine trebuia. 

XXX 

În cele două săptămâni, Benjamin învățase cel puţin cincizeci 
de cuvinte noi, iar Eva abia dacă mai ţinea pasul. 

Dar și vorbiseră mult unul cu celălalt, căci Eva îl iubea pe 
acest băiat mai mult decât orice pe lume. Acum erau o 
adevărată mică familie. Și soţul ei era de aceeași părere. 

— Când sosesc? întrebă el pentru poate a zecea oară în acea 
zi. De ore întregi era ocupat. Dat cu aspiratorul, copt pâinea, 
toate micile preocupări cu Benjamin. Totul trebuia să decurgă 
perfect la această întâlnire. 

Ea zâmbi. Cât de mult îi schimbase viaţa acest copil. 

Simţi obrazul moale al copilului pe obrazul ei. 

— Acum vor veni niște oameni care ne vor spune dacă putem 
să te păstrăm, Benjamin, îi șopti ea copilului în ureche. Și eu 

cred că putem. Ai vrea să rămâi cu noi, scumpule? Ți-ar plăcea 
să rămâi la Eva și Willy? 

Se lipi de ea. 

— Eva, spuse el, râzând. 

Apoi îl simţi cum arăta spre parter, de unde se auzeau voci. 

— Vine lume, spuse el. 

Îl mai strânse o dată în braţe, apoi îi aranjă hăinuţele. Willy 
spusese să ţină ochii închiși, atunci nu vor mai părea atât de 
înfricoșători. Trase adânc aer în piept, înălță o rugăciune și îl 
mai strânse o dată în braţe pe băiat. 

— O să fie bine, șopti ea. 

(J 

Vocile erau prietenoase, le cunoștea. Trebuia să îndeplinească 
formalităţile și mai fuseseră pe acolo. 

Amândoi se apropiară de ea și îi dădură mâna. Mâini bune, 
calde. Apoi îi spuseră ceva lui Benjamin și se așezară puţin mai 
departe. 

— Da, Eva, am verificat temeinic situaţia dumneavoastră 
Putem spune că nu sunteţi chiar un solicitant tipic pentru noi. 
De aceea cred că vă veţi bucura să aflaţi că am hotărât să nu 
luăm în considerare handicapul dumneavoastră. Am mai 
aprobat o dată o adopţie unei persoane nevăzătoare. lar în ceea 
ce privește atitudinea generală și capacitatea de rezolvare a 
problemelor cotidiene, nu vedem niciun obstacol. 

Eva simțea cum în ea izbucnea ceva ca un izvor proaspăt. 
Niciun obstacol, au spus. Deci rugăciunile ei ajutaseră. 

— Este impresionant cât aţi putut economisi, cu toate că aveţi 
un venit modest. Aţi dovedit astfel că vă descurcaţi mai bine 
decât mulţi alţii. Dar am constatat și că aţi slăbit foarte mult 
într-un timp foarte scurt, Eva. Douăzeci și cinci de kilograme în 
trei luni, spune soţul dumneavoastră. Este de apreciat. Arătaţi 
foarte bine, Eva. 

Acum simţea că i se face cald. Până și Benjamin simţi asta. 

— Eva e dulce, spuse băiatul. 

Ea își dădu seama că le făcea cu mâna doamnelor. 

— Willy spunea că atunci arată mereu foarte drăgălaș. 
Dumnezeu să binecuvânteze copilul ăsta. 

— Aţi amenajat foarte frumos aici. Pentru un copil în creștere 
poate fi căminul potrivit, un loc bun pentru un copil. 

— Contează și faptul că Willy a căutat un loc de muncă atât 
de bun, spuse cealaltă. O voce mai matură, mai gravă. Dar nu 
credeţi că ar putea deveni oarecum problematic dacă soțul 
dumneavoastră nu va mai fi atât de mult timp acasă. 

— Adică dacă mă descurc cu Benjamin? Zâmbi. Am orbit pe 
când eram tânără, dar cred că nu mulţi văzători văd atât de 
bine ca mine. 

— Ce vreţi să spuneţi? 

— Nu e oare cel mai important să simţim cum îi merge 
aproapelui nostru? Eu pot simţi asta. Știu de ce are nevoie 
Benjamin încă înainte s-o știe el. Îmi dau seama de cum se simt 
oamenii după vocea lor. Dumneavoastră, de exemplu, sunteţi 
foarte bucuroasă în acest moment. Cred că inima vă zâmbește. 
Tocmai aţi avut parte de ceva frumos? 

Amândouă izbucniră în râs. 

— Da, dacă tot spuneți. Azi-dimineaţă am devenit bunică. 

O felicită și apoi răspunse la o droaie de întrebări practice. 
Fără îndoială, autoritatea va continua procedura de adopţie, în 
ciuda handicapului ei și a vârstei lui Willy. Și odată ajunși până 
aici, până la urmă va fi totul bine. 

— Deocamdată vorbim despre autorizarea ca asistenţi 
parentali. Atâta timp cât nu știm ce s-a întâmplat cu fratele 
dumneavoastră, nici nu se poate altfel. Dar, având în vedere 
vârsta dumneavoastră, trebuie să considerăm aceasta ca o 
măsură preliminară unei adopții. 

— De când n-aţi mai auzit nimic de fratele dumneavoastră? 
interveni din nou cea dintâi. 

Era cam a cincea oară în decursul celor două ședințe când 
apărea această întrebare. 

— Din martie, de când l-a adus pe Benjamin. Ne temem că 
mama lui Benjamin a murit. Înţelesesem de la fratele meu că 
era grav bolnavă. Işi făcu semnul crucii. lar fratele meu avea o 
personalitate foarte sumbră. De aceea cred că i-a urmat în 
moarte mamei lui Benjamin. 

— Până acum n-am putut afla cine este mama lui Benjamin. 
Pe actul de naștere pe care ni l-aţi dat, numele este de necitit. E 
posibil ca actul să se fi udat? 

Ea ridică din umeri. 

— Da, e posibil. Oricum, așa arăta de când ni l-a adus, adăugă 
soţul ei, care ședea în colţ. 

— Se pare că părinţii lui Benjamin doar trăiau împreună. Din 
CNP-ul fratelui dumneavoastră nu reiese că ar fi fost căsătorit 
vreodată. Din ceea ce a făcut sau nu fratele dumneavoastră nu 
prea știm nimic. Știm doar că, în urmă cu mulţi ani, a încercat să 
intre în Asociaţia Vânătorilor. Dar de atunci, toate informaţiile 
despre el par să se fi risipit în vid. 

— Da, încuviinţă ea. După cum am spus, avea o personalitate 
foarte sumbră. Nici nouă nu ne spunea nimic despre viața lui. 

— Dar vi l-a încredinţat pe Benjamin. 

— Da. 

— Benjamin și Eva, spuse băieţelul, alunecând pe podea. 

Îl auzea cum se târa de-a bușilea pe covor. 

— Mașina mea, spuse el. Mașină mare. Mașină frumoasă. 

— Da, putem vedea cât de bine se simte, spuse vocea mai 
gravă. Pentru vârsta lui e foarte dezvoltat. 

— Da, e ca bunicul lui. Tatăl nostru era un om foarte 
inteligent. 

— O, da, Eva, cunoaștem destul de bine mediul din care 
proveniţi. Știu că tatăl dumneavoastră a fost pastor, nu departe 
de aici. După cât pot vedea, era foarte îndrăgit. 

— Tatăl Evei era un om fantastic. 

Era vocea lui Willy, din fundal. Eva zâmbi. Spunea mereu asta, 
deși nu-l întâlnise niciodată. 

— Ursulețul meu, spuse Benjamin. Și ursuleţul frumos. 
Ursuleţul are fundă albastră. 

Toţi izbucniră în râs. 

— Tata ne-a educat creștinește, continuă Eva. Willy și cu mine 
am hotărât să-l educăm pe Benjamin în același spirit, dacă 
autoritățile ne vor da posibilitatea să-l păstrăm. Vrem să ne 
orientăm după viziunea tatălui nostru asupra vieții. 

Simţi că cele două doamne erau de acord. Liniştea avea ceva 
aproape cordial. 

— Trebuie să participaţi la un curs de pregătire pentru părinţi 
adoptivi, care va avea loc în două weekenduri. Abia după aceea 
ne vom sfătui dacă vom da curs cererii dumneavoastră. Dar 
putem spune că, în ceea ce privește marile probleme ale vieţii, 
sunteţi mai potriviți decât mulți alţii... 

Simţi că se opresc. Ca și cum toată căldura sufletească ar fi 
părăsit camera. Până și Benjamin se opri din joacă. 

— Uite, spuse el. Lumină albastră, lumină albastră care 
pâlpâie. 

— Cred că e poliţia la noi în curte, spuse Willy. O fi vreun 
accident? 

Eva se gândi că ar putea fi ceva în legătură cu fratele ei. 
Crezu asta până când auzi vocile din hol și protestul soțului ei, 
tot mai vehement. 

Apoi Eva auzi pași în cameră și pe cele două doamne care se 
ridicară și se retraseră. 

— Mia Larsen, el este? întrebă o voce necunoscută de bărbat. 

Auzea șoapte. Despre ce era vorba, nu putea înţelege. Parcă 
un bărbat le-ar fi explicat ceva celor două doamne cu care 
tocmai vorbise. 

În hol, Willy înjura tot mai tare. De ce nu intra în casă? 

Apoi auzi un plânset, o femeie mai tânără. Întâi departe, apoi 
de aproape. 

— Pentru numele lui Dumnezeu, ce se petrece aici? întrebă 
ea. 

Simţi cum Benjamin vine la ea. Cum o apucă de mână și pune 
un genunchi pe piciorul ei. Ea îl luă în poală. 

— Eva Bremer, suntem de la poliţia din Odense, am venit cu 
mama lui Benjamin, care ar vrea să-și ia băiatul acasă. 

Ea își ţinu respiraţia. Se rugă lui Dumnezeu să dispară toţi. Se 
ruga să se trezească din acest coșmar. 

Se apropiară, și acum auzea cum femeia îi vorbea lui 
Benjamin. 

— Bună, Benjamin, auzi ea. 

Vocea tremura. O voce care n-ar fi trebuit să fie aici. Să plece, 
să plece odată. 

— O mai cunoști pe mămica? 

— Mama, spuse Benjamin. 

Părea că se teme și se lipi de Eva. 

— Mama, repetă el și ea simţi pe gât cum tremura copilul. 
Benjamin frică. 

Se făcu liniște. Pentru o clipă, Eva nu auzi decât respiraţia 
băiețelului. Respirația acestui copil pe care îl iubea mai mult ca 
pe propria ei viaţă. 

Apoi mai auzi o respiraţie. La fel de adâncă și de plină de 
teamă. Asculta și simţea cum mâinile ei pe spatele copilului 
începeau să tremure. 


VP - 448 


Auzea această respiraţie și apoi se auzi chiar pe ea. 

Trei oameni care respirau adânc. Șocaţi și cuprinși de spaima 
următoarelor secunde. 

Ea strânse copilul în braţe. Își ţinu respiraţia ca să nu plângă. 
ÎI strângea atât de tare, ca și cum ar fi fost una cu el. 

Apoi dădu drumul la strânsoare. Îi prinse mânuţa și o ţinu în a 
ei. Pentru o clipă, stătu liniștită, luptând cu lacrimile. Apoi însă 
întinse mâna cu mânuţa copilului în ea. Ca de departe, auzi 
propriul ei glas. 

— Nu te cheamă Mia? 

Auzi un da foarte precaut. 

— Vino, Mia. Vino la noi, ca să putem să te simţim. 

